(Σημείωση: Ο παρακάτω πίνακας περιεχομένων δεν αποτελεί το τελικό κείμενο, διότι εκκρεμούν ορθογραφικές και συντακτικές διορθώσεις)

ΠΙΝΑΚΑΣ ΠΕΡΙΕΧΟΜΕΝΩΝ

Κ’ ΠΕΡΙΟΔΟΣ

ΠΡΟΕΔΡΕΥΟΜΕΝΗΣ ΚΟΙΝΟΒΟΥΛΕΥΤΙΚΗΣ ΔΗΜΟΚΡΑΤΙΑΣ

ΣΥΝΟΔΟΣ B΄

ΣΥΝΕΔΡΙΑΣΗ ΝΔ΄

Πέμπτη, 16 Ιανουαρίου 2025

ΘΕΜΑΤΑ

Α. ΕΙΔΙΚΑ ΘΕΜΑΤΑ
1. Επικύρωση Πρακτικών, σελ.
2. Άδεια απουσίας των Βουλευτών κ.κ. Σ. Μπιμπίλα, Θ. Ρουσόπουλου και Μ. Σούκουλη-Βιλιάλη., σελ.
3. Ανακοινώνεται ότι τη συνεδρίαση παρακολουθούν μαθήτριες και μαθητές και συνοδοί εκπαιδευτικοί από το 59ο Δημοτικό Σχολείο Αθήνας, το Γενικό Λύκειο Ιονίου Σχολής, το Γυμνάσιο Λουτρακίου, το 7ο Γυμνάσιο Νέας Ιωνίας Αττικής, το Γυμνάσιο Ευξεινούπολης Μαγνησίας, το Μουσικό Σχολείο Τρικάλων, το 4ο Γυμνάσιο του Νομού Καβάλας, το 25ο Δημοτικό Σχολείο Θεσσαλονίκης, το 2ο Δημοτικό Σχολείο Τρικάλων, το 2ο Δημοτικό Σχολείο Λιτόχωρου Πιερίας και από το 6ο Δημοτικό Σχολείο Κερκύρας, σελ.
4. Δήλωση του Προέδρου της Βουλής των Ελλήνων, κ. Κωνσταντίνου Τασούλα ότι θα παραιτηθεί από Πρόεδρος και από Βουλευτής Ιωαννίνων, για λόγους θεσμικής ευπρέπειας, μετά την πρόταση του Πρωθυπουργού, κ. Κυριάκου Μητσοτάκη, να είναι υποψήφιος για τη Προεδρία της Δημοκρατίας, σελ.
5. Ανακοινώνεται ότι ο Πρόεδρος της Βουλής των Ελλήνων κ. Κωνσταντίνος Τασούλας, με την από 16 Ιανουαρίου 2025 επιστολή του προς το Προεδρείο της Βουλής, μας γνωστοποιεί την παραίτησή του από τη θέση του Προέδρου της Βουλής και από το βουλευτικό αξίωμα., σελ.
6. Ειδική Ημερήσια Διάταξη: Αίτηση Άρσης Ασυλίας Βουλευτού: Συζήτηση και λήψη απόφασης, σύμφωνα με τα άρθρα 62 του Συντάγματος και τα άρθρα 43Α και 83 του Κανονισμού της Βουλής, για την αίτηση άρσης ασυλίας της Βουλευτού κ. Ζωής Κωνσταντοπούλου, Προέδρου της Κοινοβουλευτικής Ομάδας «Πλεύση Ελευθερία-Ζωή Κωνσταντοπούλου»., σελ.
7. Επί προσωπικού θέματος, σελ.
8. Επί διαδικαστικού θέματος, σελ.

Β. ΚΟΙΝΟΒΟΥΛΕΥΤΙΚΟΣ ΕΛΕΓΧΟΣ
 Ανακοίνωση του δελτίου επικαίρων ερωτήσεων της Παρασκευής 17 Ιανουαρίου 2025, σελ.

Γ. ΝΟΜΟΘΕΤΙΚΗ ΕΡΓΑΣΙΑ
1. Κατάθεση Εκθέσεως Διαρκούς Επιτροπής: Η Διαρκής Επιτροπή Παραγωγής και Εμπορίου καταθέτει την Έκθεσή της επί του σχεδίου νόμου του Υπουργείου Τουρισμού «Θέσπιση προδιαγραφών ακινήτων βραχυχρόνιας μίσθωσης, περιβαλλοντική κατάταξη καταλυμάτων, απλούστευση διαδικασίας ίδρυσης τουριστικών επιχειρήσεων και ειδικότερες διατάξεις ελέγχου και ενίσχυσης πλαισίου τουριστικών υποδομών», σελ.
2. Κατάθεση πρότασης νόμου: Οι Ανεξάρτητοι Βουλευτές κ.κ. Παπαϊωάννου Αρετή και Χουρδάκης Μιχαήλ κατέθεσαν στις 15.1.2025 Πρόταση Νόμου: «Ενίσχυση της διαφάνειας στην επιλογή παροχών POS», σελ.
3. Μόνη συζήτηση και ψήφιση επί της αρχής, των άρθρων και του συνόλου του σχεδίου νόμου του Υπουργείου Τουρισμού: «Θέσπιση προδιαγραφών ακινήτων βραχυχρόνιας μίσθωσης, περιβαλλοντική κατάταξη καταλυμάτων, απλούστευση διαδικασίας ίδρυσης τουριστικών επιχειρήσεων και ειδικότερες διατάξεις ελέγχου και ενίσχυσης πλαισίου τουριστικών υποδομών», σελ.

ΠΡΟΕΔΡΕΥΟΝΤΕΣ

ΒΙΛΙΑΡΔΟΣ Β. , σελ.

ΓΕΡΟΒΑΣΙΛΗ Ο., σελ.

ΓΕΩΡΓΑΝΤΑΣ Γ. , σελ.

ΛΑΜΠΡΟΥΛΗΣ Γ. , σελ.

ΜΠΟΥΡΑΣ Α. , σελ.

ΟΜΙΛΗΤΕΣ

Α. Επί της Ειδικής Ημερήσιας Διατάξεως:

 ΚΩΝΣΤΑΝΤΟΠΟΥΛΟΥ Ζ. , σελ.

Β. Επί προσωπικού θέματος:

 ΚΥΡΙΑΖΙΔΗΣ Δ. , σελ.

Γ. Επί διαδικαστικού θέματος:

 ΒΙΛΙΑΡΔΟΣ Β. , σελ.
 ΓΕΡΟΒΑΣΙΛΗ Ό. , σελ.
 ΓΕΩΡΓΑΝΤΑΣ Γ. , σελ.
 ΚΑΠΠΑΤΟΣ Π. , σελ.
 ΚΩΝΣΤΑΝΤΟΠΟΥΛΟΥ Ζ. , σελ.
 ΛΑΜΠΡΟΥΛΗΣ Γ. , σελ.
 ΜΠΟΥΡΑΣ Α. , σελ.

Δ. Επί του σχεδίου νόμου του Υπουργείου Τουρισμού:

 ΑΛΕΞΟΠΟΥΛΟΥ Χ. , σελ.
 ΑΝΔΡΟΥΛΑΚΗΣ Ν. , σελ.
 ΑΝΤΩΝΙΟΥ Μ. , σελ.
 ΑΠΟΣΤΟΛΑΚΗ Ε. , σελ.
 ΑΠΟΣΤΟΛΑΚΗΣ Ε. , σελ.
 ΑΣΗΜΑΚΟΠΟΥΛΟΥ Σ. , σελ.
 ΒΑΤΣΙΝΑ Ε. , σελ.
 ΒΕΤΤΑ Κ. , σελ.
 ΒΟΛΟΥΔΑΚΗ Σ. , σελ.
 ΒΡΕΤΤΟΣ Ν. , σελ.
 ΓΑΒΡΗΛΟΣ Γ. , σελ.
 ΓΕΡΟΥΛΑΝΟΣ Π. , σελ.
 ΔΕΛΒΕΡΟΥΔΗΣ Κ. , σελ.
 ΗΛΙΟΠΟΥΛΟΣ Α. , σελ.
 ΘΕΟΔΩΡΙΚΑΚΟΣ Π. , σελ.
 ΙΑΤΡΙΔΗ Τ. , σελ.
 ΚΑΖΑΜΙΑΣ Α. , σελ.
 ΚΑΠΠΑΤΟΣ Π. , σελ.
 ΚΑΡΑΘΑΝΑΣΟΠΟΥΛΟΣ Ν. , σελ.
 ΚΑΤΡΙΝΗΣ Μ. , σελ.
 ΚΑΤΣΩΤΗΣ Χ. , σελ.
 ΚΕΦΑΛΟΓΙΑΝΝΗ Ό. , σελ.
 ΚΕΦΑΛΟΓΙΑΝΝΗΣ Ι. , σελ.
 ΚΟΝΤΗΣ Ι. , σελ.
 ΚΩΝΣΤΑΝΤΟΠΟΥΛΟΥ Ζ. , σελ.
 ΛΙΝΟΥ Α. , σελ.
 ΛΟΒΕΡΔΟΣ Ι. , σελ.
 ΜΑΡΚΟΓΙΑΝΝΑΚΗΣ Α. , σελ.
 ΜΙΧΑΗΛΙΔΗΣ Σ. , σελ.
 ΜΠΟΥΜΠΑΣ Κ. , σελ.
 ΝΙΚΗΤΙΑΔΗΣ Γ. , σελ.
 ΟΙΚΟΝΟΜΟΥ Θ. , σελ.
 ΠΑΠΑΔΑΚΗΣ Π. , σελ.
 ΠΑΠΑΗΛΙΟΥ Γ. , σελ.
 ΠΑΠΠΑΣ Ν. , σελ.
 ΠΑΡΑΣΥΡΗΣ Φ. , σελ.
 ΠΛΕΥΡΗΣ Α. , σελ.
 ΡΑΠΤΗ Ε. , σελ.
 ΣΠΑΝΙΑΣ Α. , σελ.
 ΣΠΥΡΙΔΑΚΗ Α. , σελ.
 ΣΤΑΜΑΤΗΣ Γ. , σελ.
 ΤΣΑΚΑΛΩΤΟΣ Ε. , σελ.
 ΥΨΗΛΑΝΤΗΣ Β. , σελ.
 ΦΑΜΕΛΛΟΣ Σ. , σελ.
 ΦΟΡΤΩΜΑΣ Φ. , σελ.
 ΦΩΤΙΟΥ Θ. , σελ.
 ΧΗΤΑΣ Κ. , σελ.

Ε. ΠΑΡΕΜΒΑΣΕΙΣ:

 ΓΕΩΡΓΑΝΤΑΣ Γ. , σελ.

ΠΡΑΚΤΙΚΑ ΒΟΥΛΗΣ

Κ΄ ΠΕΡΙΟΔΟΣ

ΠΡΟΕΔΡΕΥΟΜΕΝΗΣ ΚΟΙΝΟΒΟΥΛΕΥΤΙΚΗΣ ΔΗΜΟΚΡΑΤΙΑΣ

ΣΥΝΟΔΟΣ Β΄

ΣΥΝΕΔΡΙΑΣΗ ΝΔ΄

Πέμπτη 16 Ιανουαρίου 2025

Αθήνα, σήμερα στις 16 Ιανουαρίου 2025, ημέρα Πέμπτη και ώρα 10.05΄ συνήλθε στην Αίθουσα των συνεδριάσεων του Βουλευτηρίου η Βουλή σε ολομέλεια για να συνεδριάσει υπό την προεδρία του Γ΄ Αντιπροέδρου αυτής κ. **ΑΘΑΝΑΣΙΟΥ ΜΠΟΥΡΑ**.

**ΠΡΟΕΔΡΕΥΩΝ (Αθανάσιος Μπούρας):** Κυρίες και κύριοι συνάδελφοι, καλημέρα σας. Αρχίζει η συνεδρίαση.

(ΕΠΙΚΥΡΩΣΗ ΠΡΑΚΤΙΚΩΝ: Σύμφωνα με την από 15-1-2025 εξουσιοδότηση του Σώματος επικυρώθηκαν με ευθύνη του Προεδρείου τα Πρακτικά της ΝΓ΄ συνεδριάσεώς του, της Τετάρτης 15 Ιανουαρίου 2025, όσον αφορά την αναστολή κάθε είδους κρατικής χρηματοδότησης και οικονομικής ενίσχυσης του κόμματος «ΣΠΑΡΤΙΑΤΕΣ», σύμφωνα με το άρθρο 7Α του ν.3023/2002, όπως ισχύει, και το άρθρο 83Α του Κανονισμού της Βουλής.)

Πριν εισέλθουμε στην ημερήσια διάταξη, θα ήθελα να κάνω κάποιες ανακοινώσεις.

Η Διαρκής Επιτροπή Παραγωγής και Εμπορίου καταθέτει την έκθεσή της επί του σχεδίου νόμου του Υπουργείου Τουρισμού: «Θέσπιση προδιαγραφών ακινήτων βραχυχρόνιας μίσθωσης, περιβαλλοντική κατάταξη καταλυμάτων, απλούστευση διαδικασίας ίδρυσης τουριστικών επιχειρήσεων και ειδικότερες διατάξεις ελέγχου και ενίσχυσης πλαισίου τουριστικών υποδομών».

Οι Ανεξάρτητοι Βουλευτές κ.κ. Παπαϊωάννου Αρετή και Χουρδάκης Μιχαήλ κατέθεσαν στις 15-1-2025 πρόταση νόμου: «Ενίσχυση της διαφάνειας στην επιλογή παροχών POS».

Ο Βουλευτής της Πλεύσης Ελευθερίας, ο κ. Σπυρίδων Μπιμπίλας, αιτείται ολιγοήμερη άδεια για το εξωτερικό.

Η Βουλή εγκρίνει;

**ΠΟΛΛΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Αθανάσιος Μπούρας):** Η Βουλή ενέκρινε τη ζητηθείσα άδεια.

ΑΛΛΑΓΗ ΣΕΛΙΔΑΣ ΛΟΓΩ ΑΛΛΑΓΗΣ ΘΕΜΑΤΟΣ

**ΠΡΟΕΔΡΕΥΩΝ (Αθανάσιος Μπούρας):** Κυρίες και κύριοι συνάδελφοι, εισερχόμαστε στην ημερήσια διάταξη της

**ΝΟΜΟΘΕΤΙΚΗΣ ΕΡΓΑΣΙΑΣ**

Μόνη συζήτηση και ψήφιση επί της αρχής, των άρθρων και του συνόλου του σχεδίου νόμου του Υπουργείου Τουρισμού: «Θέσπιση προδιαγραφών ακινήτων βραχυχρόνιας μίσθωσης, περιβαλλοντική κατάταξη καταλυμάτων, απλούστευση διαδικασίας ίδρυσης τουριστικών επιχειρήσεων και ειδικότερες διατάξεις ελέγχου και ενίσχυσης πλαισίου τουριστικών υποδομών».

Η Διάσκεψη των Προέδρων αποφάσισε στη συνεδρίασή της στις 10 Ιανουαρίου 2025 τη συζήτηση και ψήφιση του νομοσχεδίου σε μία συνεδρίαση ενιαία επί της αρχής, επί των άρθρων και επί των τροπολογιών.

Η εγγραφή των ομιλητών θα γίνει ηλεκτρονικά και μέχρι το τέλος της ομιλίας του δεύτερου εισηγητή.

Συμφωνεί το Σώμα;

**ΠΟΛΛΟΙ ΒΟΥΛΕΥΤΕΣ:** Το Σώμα συνεφώνησε.

**ΠΡΟΕΔΡΕΥΩΝ (Αθανάσιος Μπούρας):** Καλείται στο Βήμα ο εισηγητής της Νέας Δημοκρατίας κ. Παναγής Καππάτος για δεκαπέντε λεπτά.

Παρακαλώ να ανοίξει το σύστημα της ηλεκτρονικής εγγραφής ομιλητών.

Κύριε Καππάτο, έχετε τον λόγο.

**ΠΑΝΑΓΗΣ ΚΑΠΠΑΤΟΣ:** Ευχαριστώ, κύριε Πρόεδρε.

Κυρία Υπουργέ, κυρία Υφυπουργέ, κυρίες και κύριοι συνάδελφοι, σήμερα στην Ολομέλεια της Βουλής καλούμαστε να εξετάσουμε ένα νομοσχέδιο που φέρει την υπογραφή της φιλοδοξίας μας, να επαναπροσδιορίσουμε τον ελληνικό τουρισμό. Με βαθιά επίγνωση της βαρύτητας του εγχειρήματος παρουσιάζω το σχέδιο νόμου του Υπουργείου Τουρισμού το οποίο αποσκοπεί όχι μόνο στη διαχείριση των παρόντων προκλήσεων, αλλά και στη θεμελίωση μιας νέας βιώσιμης και δυναμικής τουριστικής πολιτικής. Σε μια περίοδο που ο τουρισμός αναδεικνύεται ως ακρογωνιαίος λίθος της εθνικής μας οικονομίας, οφείλουμε να διασφαλίσουμε ότι η Ελλάδα δεν θα αποτελεί απλώς έναν δημοφιλή προορισμό, αλλά θα καθιερωθεί ως το πρότυπο βιωσιμότητας, καινοτομίας και υψηλής ποιότητας υπηρεσιών.

Το νομοσχέδιο αυτό διαρθρώνεται σε τρία βασικά μέρη, καθένα από τα οποία αντανακλά μια ολοκληρωμένη προσέγγιση στην αντιμετώπιση των σύγχρονων προκλήσεων: Η θέσπιση προδιαγραφών για τις βραχυχρόνιες μισθώσεις και την περιβαλλοντική κατάταξη καταλυμάτων, η απλούστευση της διαδικασίας ίδρυσης τουριστικών επιχειρήσεων και η ενίσχυση των τουριστικών υποδομών. Κάθε μέρος αντανακλά τον προσανατολισμό μας στη βιωσιμότητα, τη διαφάνεια και την κοινωνική υπευθυνότητα. Σε αυτή την εισήγηση επιδιώκω να αναλύσω το πνεύμα, τον αντίκτυπο και τις συνέπειες του νομοσχεδίου. Θα εξετάσουμε πώς το κάθε μέρος του θεσμικού πλαισίου όχι μόνο απαντά στις ανάγκες του σήμερα, αλλά δημιουργεί τις προϋποθέσεις για ένα λαμπρότερο αύριο. Με αυτές τις σκέψεις ας περάσουμε στην ανάλυση του Α΄ Μέρους του νομοσχεδίου.

Κυρίες και κύριοι συνάδελφοι, το Α΄ Μέρος του νομοσχεδίου εστιάζει σε δύο κρίσιμες προτεραιότητες, τη θέσπιση προδιαγραφών για τα ακίνητα που μισθώνονται βραχυχρόνια και την εισαγωγή ενός συστήματος περιβαλλοντικής κατάταξης των τουριστικών καταλυμάτων. Αυτές οι πρωτοβουλίες αντικατοπτρίζουν τη δέσμευσή μας να εξασφαλίσουμε ένα τουριστικό προϊόν που να συνδυάζει την ποιότητα με τη βιωσιμότητα, καθιστώντας την Ελλάδα ηγέτιδα δύναμη σε έναν ταχέως εξελισσόμενο τομέα.

Η θεσμοθέτηση λειτουργικών προδιαγραφών για τις βραχυχρόνιες μισθώσεις αποτελεί τομή σε ένα πεδίο που η απουσία σαφών κανόνων δημιουργούσε σοβαρά προβλήματα. Οι ρυθμίσεις αυτές διασφαλίζουν ότι τα ακίνητα πληρούν ελάχιστα πρότυπα ασφαλείας, υγιεινής και άνεσης. Έτσι προστατεύουμε όχι μόνο τους επισκέπτες αλλά και τους επαγγελματίες του κλάδου, θωρακίζοντάς τους από τον αθέμιτο ανταγωνισμό. Ταυτόχρονα, ενισχύουμε την εμπιστοσύνη στις υπηρεσίες φιλοξενίας που προσφέρει η χώρα μας. Παράλληλα, το καινοτόμο σύστημα περιβαλλοντικής κατάταξης των καταλυμάτων αποδεικνύει τη δέσμευσή μας για βιώσιμη ανάπτυξη.

Σήμερα περισσότερο από ποτέ ο παγκόσμιος τουρίστας απαιτεί υπεύθυνες επιλογές διαμονής που σέβονται το περιβάλλον. Με το νέο αυτό πλαίσιο η Ελλάδα απαντά στις ανάγκες της εποχής, ενισχύοντας την εικόνα της ως προορισμού που πρωτοπορεί στις πράσινες πολιτικές. Το σύστημα αυτό που στηρίζεται στην ενεργειακή αποδοτικότητα και την υιοθέτηση ανανεώσιμων πηγών ενέργειας αποσκοπεί στην αναβάθμιση της εμπειρίας του επισκέπτη, ενώ παράλληλα επιβραβεύει επιχειρήσεις που επενδύουν στη βιωσιμότητα.

Οι διατάξεις του Α΄ Μέρους αντανακλούν την αποφασιστικότητά μας να καταστήσουμε τον τουρισμό πιο δίκαιο, πιο ασφαλή και πιο βιώσιμο. Με αυτό το νομοθετικό εργαλείο επιτυγχάνεται μια λεπτή ισορροπία μεταξύ της προστασίας του καταναλωτή και της στήριξης της επιχειρηματικότητας, προσδίδοντας στον ελληνικό τουρισμό τα εχέγγυα να ανταγωνιστεί με όρους ποιότητας και καινοτομίας. Ας προχωρήσουμε τώρα στη διερεύνηση του Β΄ Μέρους του νομοσχεδίου.

Κυρίες και κύριοι συνάδελφοι, το Β΄ Μέρος του νομοσχεδίου εστιάζει στην απλούστευση και τον εκσυγχρονισμό των διαδικασιών ίδρυσης και λειτουργίας των τουριστικών επιχειρήσεων. Η πρωτοβουλία αυτή ανταποκρίνεται σε μια διαχρονική ανάγκη της αγοράς, την κατάργηση περιττών γραφειοκρατικών εμποδίων τα οποία για χρόνια υπονόμευαν την επιχειρηματικότητα και την ανταγωνιστικότητα του κλάδου. Η προτεινόμενη απλοποίηση του θεσμικού πλαισίου για γραφεία ενοικίασης αυτοκινήτων, επιχειρήσεις εκμίσθωσης δικύκλων και ναυλομεσιτικά γραφεία δίνει μια νέα δυναμική στον τουριστικό τομέα. Μέσω της ενσωμάτωσης αυτών των δραστηριοτήτων στο καθεστώς γνωστοποίησης λειτουργίας μειώνεται σημαντικά ο χρόνος και το κόστος έναρξης της δραστηριότητας. Οι επαγγελματίες αποκτούν πλέον τη δυνατότητα να εστιάσουν στην ανάπτυξη και τη βελτίωση των υπηρεσιών τους αντί να εξαντλούνται σε χρονοβόρες και δαιδαλώδεις διοικητικές διαδικασίες.

Η αξιοποίηση της ψηφιακής τεχνολογίας μέσω του ολοκληρωμένου πληροφοριακού συστήματος άσκησης δραστηριοτήτων και ελέγχων σηματοδοτεί ένα αποφασιστικό βήμα προς τη διαφάνεια και την αποτελεσματικότητα. Η εισαγωγή της ψηφιακής πλατφόρμας επιτρέπει όχι μόνο την άμεση διεκπεραίωση αιτημάτων, αλλά και τη διευκόλυνση των ελέγχων από τις αρμόδιες αρχές. Αυτή η εξέλιξη ενισχύει την αξιοπιστία του θεσμικού πλαισίου και συμβάλλει στη δημιουργία ενός ευνοϊκού περιβάλλοντος για νέες επενδύσεις.

Πέρα από την απλοποίηση, οι προβλέψεις για συστηματικούς ελέγχους και την επιβολή κυρώσεων αποδεικνύουν ότι το νομοσχέδιο δεν θυσιάζει την ποιότητα και τη συμμόρφωση στον βωμό της ταχύτητας. Οι νέες διαδικασίες εξασφαλίζουν ότι η δραστηριοποίηση στον τουριστικό τομέα παραμένει εναρμονισμένη, με τα υψηλότερα πρότυπα νομιμότητας και ποιότητας.

Το Β΄ Μέρος αποτελεί μια ουσιαστική επένδυση στην απελευθέρωση των δημιουργικών δυνάμεων της τουριστικής αγοράς. Με τις ρυθμίσεις του καλλιεργείται ένα επιχειρηματικό περιβάλλον που ενθαρρύνει την καινοτομία και επιτρέπει στους επαγγελματίες να ανταποκριθούν στις σύγχρονες προκλήσεις με αυτοπεποίθηση.

Με αυτές τις σκέψεις ας περάσουμε στην ανάλυση του Γ΄ Μέρους του νομοσχεδίου το οποίο επικεντρώνεται στις τουριστικές υποδομές.

Κυρίες και κύριοι συνάδελφοι, το Γ΄ Μέρος του νομοσχεδίου έρχεται να καλύψει ένα ευρύ φάσμα θεμάτων που αφορούν τις τουριστικές υποδομές, θέτοντας τις βάσεις για την προώθηση της βιώσιμης τουριστικής ανάπτυξης και τη διατήρηση της ανταγωνιστικότητας της Ελλάδας ως τουριστικού προορισμού. Με τις διατάξεις του αντιμετωπίζονται κρίσιμα ζητήματα που άπτονται της προσβασιμότητας, της πολυλειτουργικότητας και της αναβάθμισης των υφιστάμενων εγκαταστάσεων.

Μία από τις κεντρικές ρυθμίσεις αφορά τη χωροθέτηση και τη νομιμοποίηση έργων σε τουριστικούς λιμένες. Η απλούστευση των διαδικασιών και η παροχή δυνατότητας ταχύτερης έγκρισης για έργα προσβασιμότητας, όπως οι υποδομές για άτομα με αναπηρία, αναδεικνύουν τον προσανατολισμό μας προς την κοινωνική ένταξη και τη βιώσιμη ανάπτυξη. Αυτές οι πρωτοβουλίες όχι μόνο διευκολύνουν την καθημερινότητα των επισκεπτών, αλλά παράλληλα ενισχύουν τη διεθνή εικόνα της χώρας μας ως φιλικής και ανοιχτής σε όλους τους ταξιδιώτες.

Επιπλέον, εισάγεται η δυνατότητα αξιοποίησης καινοτόμων πρακτικών, όπως η άντληση και η χρήση θαλασσινού νερού για τις κολυμβητικές δεξαμενές, νόμιμα λειτουργούντων καταλυμάτων. Αυτή η ρύθμιση εναρμονισμένη με την ανάγκη για εξοικονόμηση υδάτινων πόρων, αποδεικνύει ότι ο τουρισμός μπορεί να συνυπάρχει με τη βιώσιμη διαχείριση φυσικών πόρων, προστατεύοντας το περιβάλλον για τις επόμενες γενιές.

Εξίσου σημαντική είναι η επικαιροποίηση του πλαισίου λειτουργίας των κέντρων αναζωογόνησης (spa) και η θεσμοθέτηση οργανωμένων τουριστικών κατασκηνώσεων πολυτελούς διαβίωσης, το λεγόμενο glamping. Αυτές οι διατάξεις ανταποκρίνονται στις σύγχρονες τάσεις της διεθνούς τουριστικής αγοράς, επιτρέποντας στην Ελλάδα να προσελκύσει επισκέπτες υψηλών απαιτήσεων που αναζητούν μοναδικές εμπειρίες.

Θα ήθελα να σταθώ ιδιαίτερα στο περιεχόμενο του άρθρου 28, το οποίο φέρνει στο προσκήνιο την πλούσια πολιτιστική μας κληρονομιά, συνδέοντας τις άρρηκτα με τον τουρισμό. Η ανάθεση στο Μουσείο Βυζαντινού Πολιτισμού του συντονισμού για τη δημιουργία μιας πολιτιστικής διαδρομής βασισμένης στα βήματα του Αποστόλου Παύλου, αποτελεί μια πρωτοβουλία που συνδυάζει την ιστορία με την εμπειρία του επισκέπτη. Πρόκειται για μια μοναδική ευκαιρία να προωθήσουμε την Ελλάδα ως κέντρο προσκυνηματικού τουρισμού και πολιτισμικής εμπειρίας αναδεικνύοντας την οικουμενικότητα της πολιτιστικής μας ταυτότητας.

Η πρωτοβουλία αυτή όχι μόνο ενισχύει την πολιτιστική διπλωματία της χώρας, αλλά δημιουργεί και σημαντικές προοπτικές για την περιφερειακή ανάπτυξη, ενισχύοντας έτσι τις τοπικές κοινότητες που θα φιλοξενήσουν αυτή την ιστορική διαδρομή.

Το Γ΄ Μέρος δεν παραλείπει να δώσει ιδιαίτερη έμφαση στην ενίσχυση των χειμερινών τουριστικών υποδομών. Οι ρυθμίσεις για τη διαφοροποίηση των δραστηριοτήτων στα χιονοδρομικά κέντρα, ώστε να λειτουργούν δωδεκάμηνης βάσης προάγουν τη βιωσιμότητα αυτών των περιοχών και αναδεικνύουν την Ελλάδα ως ένα ολοκληρωμένο τουριστικό προορισμό.

Μία από τις πιο καινοτόμες και κοινωνικά ευαίσθητες ρυθμίσεις του τρίτου μέρους του νομοσχεδίου αφορά τη δυνατότητα εποχικής χρήσης δωματίων προσωπικού κύριων τουριστικών καταλυμάτων για τη στέγαση δημοσίων υπαλλήλων που εργάζονται σε απομακρυσμένες ή τουριστικές περιοχές. Πρόκειται για μια πρωτοβουλία, που αγγίζει ένα βαθιά ανθρώπινο ζήτημα, αυτό της κατοικίας για τους εργαζόμενους που καλούνται να στηρίξουν το δημόσιο σύστημα στις πιο απαιτητικές συνθήκες. Η πρόβλεψη αυτή απαντά σε ένα χρόνιο πρόβλημα που έχει επιδεινωθεί σε περιοχές με αυξημένη τουριστική κίνηση. Σε περιόδους αιχμής η ζήτηση για καταλύματα συχνά ξεπερνά την προσφορά, καθιστώντας δυσβάσταχτο το κόστος διαβίωσης για εργαζόμενους, όπως οι εκπαιδευτικοί, οι γιατροί ή τα στελέχη των Σωμάτων Ασφαλείας.

Η ρύθμιση αυτή επιτρέπει στα τουριστικά καταλύματα να συμβάλλουν ουσιαστικά στην κάλυψη αυτής της ανάγκης αξιοποιώντας υποδομές που διαφορετικά παραμένουν ανεκμετάλλευτες εκτός των περιόδων πλήρους λειτουργίας. Η συμβολή της ρύθμισης ξεπερνά την άμεση ανακούφιση των υπαλλήλων, ενισχύει τη λειτουργική επάρκεια των δημοσίων υπηρεσιών, καθώς εξαλείφει ένα από τα μεγαλύτερα εμπόδια στην προσέλκυση και διατήρηση προσωπικού σε απομακρυσμένες περιοχές.

Παράλληλα, αναδεικνύει τον τουριστικό τομέα ως πυλώνα όχι μόνο οικονομικής ανάπτυξης, αλλά και κοινωνικής συνοχής. Η αμοιβαία επωφελής αυτή συνεργασία ενισχύει την αλληλεξάρτηση μεταξύ τουρισμού και τοπικών κοινωνιών, δημιουργώντας ένα πρότυπο για την ευρύτερη χρήση ιδιωτικών υποδομών στην υπηρεσία του δημοσίου συμφέροντος.

Στο πλαίσιο αυτό η ρύθμιση ενσωματώνει καινοτόμες πρακτικές κοινωνικής πολιτικής, καθιστώντας την Ελλάδα πρωτοπόρο στη σύνδεση του τουρισμού με τη βιωσιμότητα και την κοινωνική δικαιοσύνη. Δείχνει ότι ο τουρισμός δεν είναι απλώς μια πηγή εσόδων, αλλά και ένας μηχανισμός ενίσχυσης της κοινωνικής ευημερίας και της εθνικής αλληλεγγύης.

Αυτή η διάταξη λοιπόν, αποτελεί υπόδειγμα της προνοητικότητας που διαπνέει το νομοσχέδιο. Είναι μια ρύθμιση που σέβεται τους ανθρώπους, στηρίζει τις τοπικές κοινότητες και ενισχύει τον ρόλο του τουρισμού ως μοχλού συνολικής ανάπτυξης.

Το Γ΄ Μέρος του νομοσχεδίου συνεπώς ενσαρκώνει τη φιλοδοξία μας να συνδυάσουμε την αναβάθμιση των τουριστικών υποδομών, με τη διασφάλιση της βιωσιμότητας και της κοινωνικής συνοχής. Με αυτές τις ρυθμίσεις η Ελλάδα εδραιώνει τη θέση της ως ένας πρωτοποριακός και υπεύθυνος παγκόσμιος τουριστικός προορισμός.

Κυρίες και κύριοι συνάδελφοι, στο πλαίσιο του νομοσχεδίου που συζητάμε σήμερα κατατέθηκε από την Κυβέρνηση μια τροπολογία που εμπλουτίζει το περιεχόμενο της νομοθετικής πρότασης, εισάγοντας κρίσιμες παρεμβάσεις σε τομείς που άπτονται της ασφάλειας της υγείας, της διαχείρισης δημοσίων και ιδιωτικών έργων, των κρίσεων στελεχών στις Ένοπλες Δυνάμεις και της λειτουργίας επαγγελματικών συνδέσμων.

Ας αναλύσουμε τις διατάξεις της τροπολογίας, καταδεικνύοντας τη σημασία τους.

Η πρώτη διάταξη εισάγει τον ετήσιο δείκτη αναπροσαρμογής, ο οποίος θα αποτελεί το βασικό μηχανισμό για τη ρύθμιση των ασφαλίστρων μακροχρόνιων συμβάσεων υγείας από την 1η Ιανουαρίου του 2026. Ο ΕΔΔΑ που θα δημοσιεύεται από την Ελληνική Στατιστική Αρχή διασφαλίζει την προβλεψιμότητα και τη διαφάνεια στις αυξήσεις των ασφαλίστρων. Η διάταξη αυτή προστατεύει τους ασφαλισμένους από αυθαίρετες και υπέρμετρες αναπροσαρμογές, ενώ παράλληλα ενισχύει την εμπιστοσύνη στην ασφαλιστική αγορά.

Σημαντική είναι επίσης η πρόβλεψη για την υποχρέωση δημοσίευσης αναπροσαρμογών σε διακριτή σελίδα των ιστοτόπων των ασφαλιστικών εταιρειών και των παρόχων υγείας, με λεπτομερή στοιχεία όπως το ποσοστό αύξησης και την ημερομηνία ισχύος. Αυτή η διάταξη όχι μόνο αυξάνει τη διαφάνεια, αλλά διευκολύνει και τους καταναλωτές να συγκρίνουν τιμές και να κάνουν τεκμηριωμένες επιλογές.

Η τροπολογία επεκτείνεται επίσης στη διαχείριση των μητρώων μελετητών και γραφείων μελετητών, προσφέροντας παράταση για την επανάκληση των εγγεγραμμένων μελετητών επιχειρήσεων μέχρι την 30η Ιουνίου του 2025. Αυτή η παράταση σε συνδυασμό με τη διατήρηση των υφιστάμενων πτυχίων για το μεταβατικό διάστημα διασφαλίζει τη συνέχιση της δραστηριότητας χωρίς αιφνίδιες διακοπές. Πρόκειται για μια ρύθμιση που παρέχει ευελιξία και σταθερότητα σε έναν τομέα με καίρια σημασία για την ανάπτυξη.

Η τροπολογία περιλαμβάνει, επίσης, τροποποιήσεις στις διαδικασίες κρίσεων και προαγωγών στελεχών των Ενόπλων Δυνάμεων. Με την αναθεώρηση των χρονικών και διαδικαστικών πλαισίων για τις κρίσεις ενισχύεται η διαφάνεια και αποτελεσματικότητα, διασφαλίζοντας ότι τα στελέχη κρίνονται δίκαια και με βάση τα προσόντα τους. Παράλληλα, εισάγονται προβλέψεις για τη διασφάλιση της απρόσκοπτης λειτουργίας κρίσιμων υπηρεσιών, επιδεικνύοντας την ευελιξία και την προσαρμοστικότητα του θεσμικού πλαισίου στις επιχειρησιακές ανάγκες.

Τέλος, η τροπολογία περιλαμβάνει διατάξεις που αφορούν το σύνδεσμο κοινωνικών λειτουργών Ελλάδος, με τροποποιήσεις που διασφαλίζουν τη λειτουργική συνέχεια του φορέα. Εισάγονται νέοι κανόνες για την απαρτία και τη λήψη αποφάσεων σε γενικές συνελεύσεις, ενισχύοντας την αντιπροσωπευτικότητα και τη διαφάνεια στη λήψη των αποφάσεων. Οι διατάξεις αυτές εξασφαλίζουν την ομαλή λειτουργία του φορέα προς όφελος των μελών του.

Κυρίες και κύριοι συνάδελφοι, σήμερα συζητάμε ένα νομοσχέδιο που δεν περιορίζεται στην τυπική ρύθμιση επιμέρους ζητημάτων, αλλά φέρνει στο προσκήνιο ένα όραμα, να μετατρέψουμε τον ελληνικό τουρισμό σε παράδειγμα βιωσιμότητας, καινοτομίας και κοινωνικής δικαιοσύνης. Οι διατάξεις του νομοσχεδίου μέσα από την πολυδιάστατη προσέγγισή τους υπηρετούν έναν ευρύτερο σκοπό, την ενίσχυση της εθνικής μας ανταγωνιστικότητας και τη διασφάλιση της ευημερίας των πολιτών μας.

Το Α΄ Μέρος με τη θέσπιση προδιαγραφών για τις βραχυχρόνιες μισθώσεις και την εισαγωγή περιβαλλοντικής κατάταξης καταλυμάτων τοποθετεί την Ελλάδα στην πρωτοπορία της παγκόσμιας τουριστικής αγοράς.

Το Β΄ Μέρος, με την απλούστευση των διαδικασιών ίδρυσης τουριστικών επιχειρήσεων, δίνει νέα ώθηση στην επιχειρηματικότητα, καταργώντας τη γραφειοκρατία και ενισχύοντας τη διαφάνεια.

Τέλος, το Γ΄ Μέρος, με τις παρεμβάσεις στις τουριστικές υποδομές, προσφέρει απαντήσεις στα μεγάλα ζητήματα προσβασιμότητας, πολυλειτουργικότητας και κοινωνικής ένταξης, διασφαλίζοντας ότι o ελληνικός τουρισμός δεν θα είναι μόνο ανταγωνιστικός, αλλά και ουσιαστικά βιώσιμος.

Αυτό το νομοσχέδιο δεν είναι απλώς μια νομοθετική πράξη, είναι μια δήλωση προθέσεων για το μέλλον. Είναι μια απόδειξη ότι ο τουρισμός δεν μπορεί και δεν πρέπει να είναι αποκομμένος από τις κοινωνικές και τις περιβαλλοντικές ανάγκες. Αντίθετα, μπορεί να λειτουργήσει ως καταλύτης θετικών αλλαγών, συνδέοντας την οικονομική ανάπτυξη με την κοινωνική συνοχή και την περιβαλλοντική ευθύνη.

Κυρίες και κύριοι συνάδελφοι, σας καλώ να υπερψηφίσετε αυτό το νομοσχέδιο, όχι μόνο γιατί προσφέρει λύσεις στα τρέχοντα προβλήματα του τομέα, αλλά γιατί αποδεικνύει ότι η Ελλάδα μπορεί να ηγηθεί, να εμπνεύσει και να δημιουργήσει ένα μοντέλο τουριστικής ανάπτυξης το οποίο να σέβεται τους ανθρώπους και το περιβάλλον. Μαζί ας επενδύσουμε στο μέλλον του ελληνικού τουρισμού, στο μέλλον της Ελλάδας.

Σας ευχαριστώ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Αθανάσιος Μπούρας):** Κι εμείς ευχαριστούμε τον κ. Καππάτο.

Τον λόγο τώρα έχει η εισηγήτρια του ΠΑΣΟΚ - Κινήματος Αλλαγής κ. Αικατερίνη Σπυριδάκη.

**ΑΙΚΑΤΕΡΙΝΗ (ΚΑΤΕΡΙΝΑ) ΣΠΥΡΙΔΑΚΗ:** Ευχαριστώ, κύριε Πρόεδρε.

Κυρία Υπουργέ, κυρία Υφυπουργέ, κυρίες και κύριοι συνάδελφοι, σήμερα συζητούμε την τρίτη νομοθετική πρωτοβουλία του Υπουργείου Τουρισμού κατά τη διάρκεια αυτής της κοινοβουλευτικής θητείας, ένα νομοσχέδιο που παρουσιάζεται με φιλοδοξίες για την ποιοτική ενίσχυση του ελληνικού τουρισμού, αλλά δυστυχώς αποδεικνύεται κατώτερο των περιστάσεων.

Παρά τις διατάξεις για υποδομές, λειτουργικές προδιαγραφές και ελεγκτικές διαδικασίες, το νομοσχέδιο παραβλέπει στην ουσία εντελώς τον πιο κρίσιμο παράγοντα του τουρισμού μας, τους ανθρώπους, τους εργαζόμενους που αποτελούν την ψυχή της ελληνικής φιλοξενίας.

Οι εργαζόμενοι στον τουρισμό που στήριξαν τον κλάδο στις δύσκολες στιγμές και θα κληθούν ξανά να τον στηρίξουν και το ερχόμενο καλοκαίρι, μένουν ξανά στο περιθώριο. Παρά τη σκληρή δουλειά και το μεράκι τους, συνεχίζουν να αντιμετωπίζουν ανασφάλεια. Δεν υπάρχει καμία πρόβλεψη για αξιοπρεπείς αμοιβές, βελτίωση συνθηκών εργασίας ή ενίσχυση κατά την ανεργία. Το μήνυμα είναι σαφές: Ο κόπος τους δεν εκτιμάται.

Πώς μιλάμε για ρεκόρ στον τουρισμό, όταν χιλιάδες εργαζόμενοι είναι χωρίς εισόδημα και καθυστερήσεις από τη ΔΥΠΑ για το εποχικό επίδομα ή το δώρο Χριστουγέννων; Πού είναι το Υπουργείο Εργασίας; Σας ικανοποιεί η εικόνα αυτή όταν οι ελλείψεις έχουν φτάσει τις ογδόντα τρεις χιλιάδες;

Καταθέτω στα Πρακτικά το δελτίο Τύπου της Πανελλήνιας Ομοσπονδίας Εργαζομένων στον Επισιτισμό και στον Τουρισμό, τα οποία αποκαλύπτουν ξεκάθαρα την κοινωνική αδικία εις βάρος των ανθρώπων που στήριξαν τον ελληνικό τουρισμό φέρνοντας έσοδα 22 δισεκατομμυρίων ευρώ.

(Στο σημείο αυτό η Βουλευτής κ. Αικατερίνη (Κατερίνα) Σπυριδάκη καταθέτει για τα Πρακτικά το προαναφερθέν δελτίο Τύπου, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Κυρίες και κύριοι συνάδελφοι, σκοπός του νομοσχεδίου, όπως παρουσιάζεται, είναι η ενίσχυση της ποιότητας και της ανταγωνιστικότητας του τουρισμού μέσω προδιαγραφών για τη βραχυχρόνια μίσθωση, την περιβαλλοντική κατάταξη καταλυμάτων, την απλοποίηση διαδικασιών και τη βελτίωση ελέγχων. Ωστόσο, η αποσπασματική προσέγγιση και η έλλειψη στρατηγικού σχεδιασμού εγείρουν ερωτήματα για την αποτελεσματική εφαρμογή του.

Κυρίες και κύριοι της Κυβέρνησης, έρχεστε με τον γνωστό σε όλους μας πλέον τρόπο σ’ αυτή εδώ την Αίθουσα και ανακατεύετε τα πάντα σε ένα μόνο άρθρο: Προδιαγραφές ασφαλείας, οι οποίες είναι αυτονόητες, με πολεοδομικές προϋποθέσεις. Μπλέκετε, λοιπόν, τον πυροσβεστήρα με την απαίτηση οι χώροι βραχυχρόνιας μίσθωσης να είναι κύριας χρήσης.

Κι όλα αυτά για μια δραστηριότητα που άνθισε στην Ελλάδα από το 2013-2014 και μετά, ενώ τώρα, βάσει του ν.4495/2017 περί αυθαιρέτων, «πετάτε στον αέρα» όποια άλλη χρήση συντελείται μετά τις 28-07-2011. Εγκλωβίζετε έτσι χιλιάδες ιδιοκτήτες οι οποίοι, ας μην ξεχνάμε, λειτουργούν νόμιμα κι όλα αυτά με τον νόμιμο ΑΜΑ που εσείς οι ίδιοι τους χορηγήσατε. Και τώρα φέρνετε έναν περιορισμό -και σωστά ίσως τον φέρνετε- αλλά δεν δίνετε ανάσα χρόνου σ’ αυτούς τους ανθρώπους οι οποίοι επένδυσαν τις οικονομίες τους για να έχουν ένα επιπλέον εισόδημα, μέσα από την οικονομία του διαμοιρασμού.

Τους λέτε ξαφνικά: «Κλείστε τα όλα, χωρίς κανένα περιθώριο προσαρμογής». Κι όμως αυτοί οι ιδιοκτήτες είναι εγγεγραμμένοι στο Μητρώο Ακινήτων Βραχυχρόνιας Διαμονής της ΑΑΔΕ και ο αριθμός εγγραφής τους συνοδεύει κάθε ανάρτηση στις πλατφόρμες, πιστοποιώντας τη χρήση του ακινήτου, ενώ οι αναρτήσεις περιλαμβάνουν ακόμα και φωτογραφικό υλικό.

Τι περισσότερο χρειάζεται για να επιβεβαιωθεί η χρήση; Αντί να δώσετε λύσεις, δημιουργείτε χάος και οδηγείτε αυτούς τους ανθρώπους σε αδιέξοδο. Αυτό είναι το όραμά σας για δικαιοσύνη και διαχείριση;

Κυρίες και κύριοι συνάδελφοι, η Υπουργός στην ομιλία της, κατά τη δεύτερη ανάγνωση, αναφέρθηκε με υπερηφάνεια στην επιβράβευση που έλαβε από την πιο αναγνωρισμένη ηλεκτρονική πλατφόρμα κρατήσεων για βραχυχρόνια μίσθωση.

Αλήθεια τώρα; Μιλάμε για την ίδια πλατφόρμα που σαμποτάρει κάθε μέτρο που προσπαθεί να εφαρμόσει η Ισπανία για να περιορίσει την ανεξέλεγκτη βραχυχρόνια μίσθωση, την ίδια πλατφόρμα που βρίσκεται υπό έρευνα για προώθηση ακινήτων που δεν πληρούν τα πρότυπα της ισπανικής κυβέρνησης και που έχει τιμωρηθεί με πρόστιμο 600.000 ευρώ.

Καταθέτω στα Πρακτικά τα αντίστοιχα δημοσιεύματα.

(Στο σημείο αυτό η Βουλευτής κ. Αικατερίνη (Κατερίνα) Σπυριδάκη καταθέτει για τα Πρακτικά τα προαναφερθέντα δημοσιεύματα, τα οποία βρίσκονται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Και ερωτώ: Τι ακριβώς έχετε προβλέψει εσείς για να αντιμετωπίσετε τις πλατφόρμες αυτές; Ποιο είναι το σχέδιο για την πρόληψη και την καταπολέμηση των παράνομων καταχωρήσεων; Γιατί, ναι, είναι καλές οι προδιαγραφές και οι ποιοτικοί στόχοι, αλλά από μόνοι τους είναι σαν να ρίχνουμε βότσαλα στη θάλασσα.

Η λύση είναι απλή: Πρώτον, οι ιδιοκτήτες πρέπει να ανανεώνουν ετησίως την εγγραφή τους στο Μητρώο Ακινήτων Βραχυχρόνιας Διαμονής της ΑΑΔΕ και να παρέχουν στοιχεία στις αρμόδιες αρχές. Δεύτερον, η υποχρέωση που έχετε βάλει για τον αριθμό εγγραφής πρέπει να βαραίνει όχι μόνο τους ιδιοκτήτες, αλλά και τις ίδιες τις πλατφόρμες. Οι πλατφόρμες βραχυχρόνιας μίσθωσης πρέπει να διασφαλίζουν ότι κάθε καταχώρηση έχει έγκυρο αριθμό μητρώου και να αφαιρούν άμεσα, τουλάχιστον εντός σαράντα οκτώ ωρών, όποια καταχώρηση δεν συμμορφώνεται. Γιατί αν δε φροντίσετε γι’ αυτό, οι προδιαγραφές σας θα μείνουν μόνο στα χαρτιά, όπως ακριβώς κάνατε και με τη σχετική ΚΥΑ για τον χρονικό περιορισμό της βραχυχρόνιας μίσθωσης που δεν έχει ακόμα βγει.

Κυρία Υπουργέ, μας το επιβεβαιώσατε χθες. Σύμφωνα με την τελευταία τροποποίηση του ν.5073/2023 όταν ένα ολόκληρο κτίριο εκμισθώνεται σε βραχυχρόνιες μισθώσεις τότε θεωρείται τουριστικό κατάλυμα και οφείλει να διαθέτει ειδικό σήμα λειτουργίας ή να υποβάλλει γνωστοποίηση. Ωραία. Γιατί λοιπόν δεν απαντήσατε στα εξής: Πόσα σήματα έχουν εκδοθεί μέχρι τώρα, πόσες γνωστοποιήσεις έχουν υποβληθεί και κυρίως πόσο έλεγχοι έχουν γίνει για να διασταυρωθεί αυτό.

Ξέρετε γιατί δεν δώσατε απαντήσεις; Γιατί απλά δεν τις έχετε. Πολλές πολυκατοικίες εκμεταλλεύονται την «τρύπα» στη διάταξη και από τα είκοσι διαμερίσματα μιας πολυκατοικίας για παράδειγμα αρκεί ένα να είναι σε μακροχρόνια μίσθωση και ξαφνικά η πολυκατοικία ξεγλιστρά από την υποχρέωση του ειδικού σήματος. Όμως, κι αυτό μπορεί να διασταυρωθεί πανεύκολα από την ΑΑΔΕ.

Επομένως, δύο τινά συμβαίνουν: Ή γνωρίζετε και κλείνετε τα μάτια επιτρέποντας την παρανομία ή απλώς δεν μπήκατε στον κόπο να ρωτήσετε. Και στις δύο περιπτώσεις όμως η ευθύνη είναι δική σας.

Ανάλογα ερωτήματα λοιπόν έχουμε και για τις περιβόητες μεσιτικές εταιρείες. Μιλάμε για εταιρείες που νοικιάζουν χιλιάδες ακίνητα σε κατοίκους του εξωτερικού, οι οποίοι στη συνέχεια τα ανεβάζουν σε πλατφόρμες διαχείρισης βραχυχρόνιας μίσθωσης, εντελώς ανενόχλητοι, παρακάμπτοντας πλήρως την ΑΑΔΕ. Τι έχετε να πείτε γι’ αυτό το φαινόμενο; Πώς αφήνετε ένα ολόκληρο σύστημα εκτός ελέγχου; Ενδιαφερθήκατε να δείτε πώς λειτουργεί η αγορά, γιατί όσο κι αν κάνετε πως δεν το βλέπετε, αυτή η ασυδοσία όχι μόνο υπονομεύει τη νομιμότητα, αλλά στέλνει κι ένα ξεκάθαρο μήνυμα, ότι όποιος ξέρει να παρακάμπτει το σύστημα και το κράτος βγαίνει κερδισμένος.

Περιμένουμε λοιπόν μια ξεκάθαρη απάντηση, ίσως την επόμενη νομοθετική διαδικασία, για το ποιος είναι ο σχεδιασμός σας για να κλείσετε αυτή την «τρύπα», γιατί αυτή τη στιγμή μάς παρουσιάζετε απλά ότι δεν έχετε στρατηγική. Αν είχατε, δεν θα τα παραπέμπατε όλα στο μέλλον φορτώνοντας στο άρθρο 5 τις πιο κρίσιμες λεπτομέρειες, προδιαγραφές, προϋποθέσεις και ελέγχους σε μελλοντικές ΚΥΑ που θα καθορίζονται κατά το δοκούν ανάλογα με τη βούληση.

Το ίδιο, άλλωστε, κάνετε και με την περιβαλλοντική κατάταξη καταλυμάτων. Δεν προβλέπεται ούτε καν το μίνιμουμ των κριτηρίων κι έρχεστε εδώ για να στηρίξουμε απλά τη βούλησή σας να φέρετε μια περιβαλλοντική κατάταξη. Τίποτα παραπάνω. Δεν μας ενημερώνετε ούτε για το πλαίσιο, ούτε για τα κριτήρια. Αν ξέρατε πραγματικά τι θέλετε, θα μας το λέγατε εδώ και τώρα με σαφήνεια και διαφάνεια. Επειδή όμως δεν μας λέτε, το συμπέρασμα είναι απλό, ότι δεν ξέρετε ούτε εσείς.

Δεν κάνετε διάλογο καν για τη δημιουργία, την οποία θίξαμε και στις επιτροπές, ενός intelligent παρατηρητηρίου για τη βραχυχρόνια μίσθωση όπου θα συμμετέχουν θεσμικοί σύμβουλοι του κράτους, η τοπική αυτοδιοίκηση και αρμόδιοι φορείς, δηλαδή ένα όργανο με ουσιαστικό ρόλο, υπεύθυνο για τη συλλογή πραγματικών στοιχείων, ποσοτικών και ποιοτικών: Πού είναι τα περιβαλλοντικά αποτυπώματα, τι συμβαίνει με τις κοινωνικές επιπτώσεις, πώς μεταβάλλεται η φυσιογνωμία των γειτονιών μας. Αυτά τα δεδομένα δεν είναι πολυτέλεια, είναι ένα εργαλείο που θα αξιοποιεί η τοπική αυτοδιοίκηση για να συντάξει τις μελέτες φέρουσας ικανότητας. Κι αυτές οι μελέτες με τη σειρά τους θα γίνουν η βάση για ένα ολοκληρωμένο αποκεντρωμένο ειδικό χωροταξικό πλαίσιο για τον τουρισμό. Πρόκειται για στοιχεία που θα αξιοποιηθούν και από τους DMMOs. Χωρίς στρατηγικό σχεδιασμό αυτή τη στιγμή απλά βαδίζουμε στο σκοτάδι.

Ας είμαστε ειλικρινείς, αυτή τη στιγμή δεν υπάρχουν στοιχεία, παρά μόνο κάποια αποσπασματικά της ΑΑΔΕ. Αυτή είναι η πραγματικότητα.

Εμείς προτείνουμε μια προσέγγιση που να χτίζει από τη βάση στην κορυφή, αντί να επιβάλλει κανόνες από πάνω προς τα κάτω, χωρίς διαβούλευση και χωρίς σχεδιασμό. Αν θέλετε να αντιμετωπίσετε το πρόβλημα, λύση υπάρχει.

Κυρίες και κύριοι της Κυβέρνησης, το Β΄ Μέρος του νομοσχεδίου υποτίθεται ότι στοχεύει στην απλοποίηση της ίδρυσης τουριστικών επιχειρήσεων, με την υποβολή τους στο καθεστώς γνωστοποίησης και την ανάρτηση όλων των δικαιολογητικών στο ΟΠΣΑΔΕ, που δεν έχει ξεκινήσει ακόμα η εφαρμογή του, αλλά στην πραγματικότητα είναι γεμάτο ασάφειες και κενά.

Ως ΠΑΣΟΚ υποστηρίζουμε διαχρονικά τη μετάβαση στην ψηφιακή διακυβέρνηση και τη μείωση της γραφειοκρατίας, αλλά ποτέ εις βάρος της ποιότητας, της ασφάλειας ή της διαφάνειας. Εδώ, όμως, δεν μιλάμε για απλοποίηση, αυτό που λέμε μοιάζει περισσότερο για εγκατάλειψη. Χωρίς στελέχωση, χωρίς επαρκείς ελεγκτικούς μηχανισμούς, χωρίς στελέχωση στις περιφερειακές υπηρεσίες τουρισμού πώς ακριβώς θα διασφαλιστεί η εφαρμογή των διατάξεων;

Στην Κρήτη υπάρχουν τέσσερις υπάλληλοι στην Περιφερειακή Υπηρεσία Τουρισμού και στις Κυκλάδες δύο. Είναι αυτό εποπτεία ή απλώς μία κακόγουστη φάρσα; Να σας θυμίσω που μας οδήγησαν οι ασθενείς και σχεδόν ανύπαρκτοι έλεγχοι;

Στις 26 Οκτωβρίου κατάλυμα στο Αμύνταιο περιστατικό δηλητηρίασης από μονοξείδιο του άνθρακα, δεκατέσσερα άτομα με συμπτώματα δηλητηρίασης στην εντατική. Στις 30 Δεκεμβρίου κατάλυμα στην Καλαμπάκα, ένας νεκρός, δέκα τραυματίες από φωτιά που ξέσπασε από κάποιο βραχυκύκλωμα και πολλά άλλα. Σας καταθέτω για αυτά τα δύο ερωτήσεις που έχουμε κάνει και δεν έχουμε λάβει καμία απάντηση.

(Στο σημείο αυτό η Βουλευτής κ. Αικατερίνη (Κατερίνα) Σπυριδάκη καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Η προχειρότητα, όμως, δεν σταματάει εδώ. Το Υπουργείο Υποδομών και Μεταφορών και το Ναυτιλίας, που είναι συναρμόδια Υπουργεία, απουσιάζουν από τις ΚΥΑ, ενώ καμία διασύνδεση πλατφορμών δεν έχει προβλεφθεί. Βλέπουμε άλλωστε πώς διαχειρίζεστε και το ευαίσθητο θέμα του περιβάλλοντος στο Γ΄ Μέρος του νομοσχεδίου. Το άρθρο 22 για τη χωροθέτηση τουριστικών μαρινών αντί να ενισχύει τη διαφάνεια και τη νομιμότητα δημιουργεί ανησυχίες για την προστασία του περιβάλλοντος και τη σωστή αδειοδότηση. Ειδικά για τους λιμένες του ΤΑΙΠΕΔ αφήνει περιθώρια για νομιμοποιήσεις υπερβάσεων, υποβαθμίζοντας τη διαδικασία της χωροθέτησης.

Με στόχο και εδώ την απλοποίηση χαρακτηρίζετε έργα ως επουσιώδεις αποκλίσεις, γεγονός που μπορεί να οδηγήσει σε περιβαλλοντικές και πολεοδομικές συνέπειες. Χρειάζεται μεγαλύτερη προσοχή, ώστε τέτοιες ρυθμίσεις να υπηρετούν πραγματικά τη βιωσιμότητα και τη διαφάνεια. Διαφορετικά δεν μιλάμε για απλοποίηση και επιτάχυνση, αλλά για παράκαμψη ευθυνών.

Τώρα θα αναφερθώ στη χρήση του θαλάσσιου ύδατος για τις κολυμβητικές δεξαμενές. Όλοι μας αναγνωρίζουμε πως θα συμβάλει θετικά, ειδικά στις περιοχές που έχουν λειψυδρία, αλλά δεν μπορούμε να παραβλέψουμε τα σοβαρά θέματα που προκύπτουν για την προστασία του περιβάλλοντος. Παρότι η τεχνολογία στα φίλτρα έχει εξελιχθεί, το νομοσχέδιο δεν δίνει σαφές προδιαγραφές για τη χρήση ούτε καθορίζει κριτήρια για το μέγεθος και τον αριθμό των κολυμβητικών δεξαμενών ή έστω τον όγκο του νερού που θα μπορεί να χρησιμοποιηθεί. Ξέρετε όλα αυτά προκύπτουν με μελέτες που γίνονται ανά μέγιστο αριθμό ανά ακτή. Ιδιαίτερη ανησυχία προκαλούν οι συνθήκες απάντλησης που μπορεί να οδηγήσουν σε ρύπανση των ακτών. Υπάρχει μέγιστος όγκος νερού που μπορεί να απαντληθεί ταυτόχρονα στη θάλασσα χωρίς να δημιουργήσει πρόβλημα; Δεν το γνωρίζουμε.

Τι γίνεται με τις ανεξέλεγκτες αδειοδοτήσεις πισινών στις Κυκλάδες; Πού είναι τα όρια χωρίς σαφείς κανόνες; Αυτό το άρθρο λειτουργεί υπέρ των μεγάλων, υπονομεύοντας τη βιωσιμότητα.

Πάμε και στο αγαπημένο σας νέο προϊόν που εισαγάγατε πριν έξι μήνες το glamping, το glamorous camping. Αντί να βάλετε τάξη, ανοίγετε μια πόρτα στην ανεξέλεγκτη δόμηση. Δεν είμαστε αντίθετοι με το προϊόν, αντιθέτως πιστεύουμε ότι μπορεί να δώσει ώθηση στον τουρισμό ειδικά σε περιοχές που χρειάζονται νέα κίνητρα. Αλλά αυτό είναι το βασικό, τα νέα κίνητρα που χρειάζονται άλλες περιοχές και όχι η άτακτη ανάπτυξη ενός προϊόντος. Αυτό, όμως, όπως είπα και πριν πρέπει να γίνει με κανόνες και με σεβασμό προς το περιβάλλον. Η αφαίρεση των κριτηρίων που υπήρχαν στον νόμο του 2020 και η δυνατότητα ανάπτυξης glamping πλέον και εντός σχεδίου δόμησης καταργούν κάθε έλεγχο. Δεν υπάρχει πλέον χωροταξικός σχεδιασμός ούτε πρόβλεψη για φέρουσα ικανότητα. Η άναρχη ανάπτυξη αποδυναμώνει τη βιωσιμότητα του τουρισμού και την ποιότητα των προορισμών μας.

Αναφορικά με την εποχική μίσθωση των δωματίων προσωπικού των ξενοδοχείων σε μόνιμους υπαλλήλους δημοσίου θίξαμε και στις επιτροπές ότι φοβόμαστε ότι μιλάμε για ένα μέτρο ανεφάρμοστο και περισσότερο επικοινωνιακό παρά ουσιαστικό. Όπως τονίσαμε και σε προηγούμενες συζητήσεις η διάταξη δημιουργεί περισσότερα ερωτήματα από λύσεις. Πώς ακριβώς θα εξυπηρετηθεί ένας μόνιμος υπάλληλος όταν του παραχωρείται δωμάτιο προσωπικού μόνο εποχικά; Και τι θα συμβεί όταν το ξενοδοχείο ξεκίνησε τη λειτουργία του; Θα τους ζητήσουμε να φύγουν χωρίς καμία πρόβλεψη;

Ακόμα και αν αυτά τα ζητήματα λυθούν υπάρχει και ένα κρίσιμο κενό, το κόστος. Γιατί δεν προβλέπεται ανώτατο όριο στις τιμές μίσθωσης; Η διάταξη αυτή αντί να βοηθήσει ουσιαστικά αφήνει περιθώριο για αυθαίρετες χρεώσεις και εκμετάλλευση. Αν θέλουμε να μιλάμε για κοινωνική πολιτική και πραγματικά στήριξη των εργαζομένων χρειάζονται συγκεκριμένες ριζοσπαστικές λύσεις που να αντιμετωπίζουν τη στεγαστική κρίση στην ουσία. Εσείς εδώ μας φέρνετε κάτι συμπληρωματικό χωρίς να υπάρχει το κύριο.

Θέλω να κλείσω αναφερόμενη στο άρθρο 28, όπου το Μουσείο Βυζαντινού Πολιτισμού αναγορεύεται σε συντονιστικό φορέα για την πολιτιστική διαδρομή των βημάτων του Αποστόλου Παύλου. Και ρωτώ ποια είναι η σκοπιμότητα αυτής της αλλαγής; Το έργο έχει ενταχθεί στο Ταμείο Ανάκαμψης από το 2020, υλοποιείται εντός χρονοδιαγράμματος από τις Εφορείες Αρχαιοτήτων του Υπουργείου Πολιτισμού και σχεδόν ολοκληρώνεται. Το μόνο που απομένει όντως είναι η ανάδειξη και η προβολή της διαδρομής, κάτι το οποίο όμως απαιτεί ξεχωριστή νομοθετική ρύθμιση. Γιατί, λοιπόν, αυτή η ξαφνική αλλαγή φορέα; Γιατί αγνοούνται οι υπηρεσίες που γνωρίζουν το έργο σε βάθος;

Κυρίες και κύριοι συνάδελφοι, σε κάθε νομοθέτημα πρέπει να αναλογιζόμαστε τις αλλαγές που φέρνει στην κοινωνία. Θίγετε όντως πολύ σημαντικά και ευαίσθητα ζητήματα, αλλά δεν δίνετε λύσεις. Τα αγγίζετε απλά, επικοινωνιακά και επιφανειακά. Μπορεί να έχει μεν κάποιες θετικές διατάξεις, αλλά αυτές όπως είπα είναι επιδερμικές και κατώτερες των περιστάσεων και έτσι απλά χάνεται η ουσία.

Δυστυχώς, αυτό το νομοσχέδιο παρά τον μανδύα της κοινωνικής και περιβαλλοντικής ευαισθησίας σε ορισμένες διατάξεις καταλήγει να εξυπηρετεί αποσπασματικά συμφέροντα μέσω φωτογραφικών ρυθμίσεων. Η νομοθεσία πρέπει να στηρίζεται σε πραγματικά δεδομένα, να προωθεί τη βιωσιμότητα και να απαντά στις ανάγκες των εργαζομένων των τοπικών κοινωνιών και του περιβάλλοντος. Αντί για πρόοδο βλέπουμε μία προσπάθεια επικοινωνιακού εντυπωσιασμού χωρίς στρατηγικό σχεδιασμό. Ο τουρισμός μας χρειάζεται ολοκληρωμένες πολιτικές και όχι νομοθετήματα που δημιουργούν περισσότερα ερωτήματα παρά λύσεις. Ας επενδύσουμε σε ρεαλιστικές βιώσιμες προτάσεις που θα διασφαλίζουν το μέλλον του κλάδου και της κοινωνίας.

Το μέλλον του τουρισμού δεν διαμορφώνεται από απαγορεύσεις, διοικητικά πρόστιμα, προχειρότητα, εντυπωσιασμούς και έλλειψη διαβούλευσης. Όταν ο πολίτης βλέπει απέναντί του ένα κράτος που δεν προσφέρει λύσεις, αλλά μόνο επιβάλλει ποινές και θεσπίζει εισπρακτικά μέτρα, το αποτέλεσμα είναι να το φοβάται, να μην το σέβεται και κυρίως να μην το εμπιστεύεται. Αλλά για να εμπιστευτεί ο πολίτης το κράτος πρέπει πρώτα το κράτος να εμπιστευτεί τον εαυτό του.

Τι σήμα στέλνετε όταν νομοθετείτε πρόχειρα, όταν αντικαθιστάτε την εποπτεία με πρόστιμα; Το σήμα ενός αδύναμου κράτους που αποδέχεται την ανυπαρξία ελέγχου και ελπίζει ότι οι κυρώσεις θα λειτουργήσουν ως ανασταλτικός παράγοντας. Αυτή η εικόνα δεν εμπνέει, δεν δημιουργεί εμπιστοσύνη και δεν διαμορφώνει μέλλον.

Ο ελληνικός τουρισμός αξίζει ένα κράτος δυνατό και οργανωμένο που σχεδιάζει με όραμα, εμπιστεύεται τους πολίτες και δημιουργεί συνθήκες ανάπτυξης, με σεβασμό στη βιωσιμότητα και την κοινωνία. Το κράτος αξίζει έναν τουρισμό αειφόρο, βιώσιμο, ανταποδοτικό που θα στηρίζει την κοινωνία και θα ενισχύει την οικονομία και το περιβάλλον. Δυστυχώς, φοβάμαι ότι αυτό το κράτος εσείς δεν μπορείτε να το εγγυηθείτε.

Καλή συνέχεια.

(Χειροκροτήματα από την πτέρυγα του ΠΑΣΟΚ - Κινήματος Αλλαγής)

**ΠΡΟΕΔΡΕΥΩΝ (Αθανάσιος Μπούρας):** Και εμείς ευχαριστούμε την κ. Σπυριδάκη.

Παρακαλώ να κλείσει το σύστημα της ηλεκτρονικής εγγραφής ομιλητών.

Κυρίες και κύριοι συνάδελφοι, γίνεται γνωστό στο Σώμα ότι από τα άνω δυτικά θεωρεία παρακολουθούν τη συνεδρίαση, αφού συμμετείχαν στο εκπαιδευτικό πρόγραμμα «Εργαστήρι Δημοκρατίας», που οργανώνει το Ίδρυμα της Βουλής, είκοσι μία μαθήτριες και μαθητές και δύο συνοδοί εκπαιδευτικοί από το 59ο Δημοτικό Σχολείο Αθήνας.

Η Βουλή σάς καλωσορίζει και σάς εύχεται καλή πρόοδο και καλή χρονιά.

(Χειροκροτήματα από όλες τις πτέρυγες της Βουλής)

Καλείται στο Βήμα η ειδική αγορήτρια του ΣΥΡΙΖΑ - Προοδευτική Συμμαχία, κ. Καλλιόπη Βέττα.

**ΚΑΛΛΙΟΠΗ ΒΕΤΤΑ:** Ευχαριστώ, κύριε Πρόεδρε.

Κυρίες και κύριοι συνάδελφοι, ο τουρισμός αποτελεί μία από τις σημαντικότερες κινητήριες δυνάμεις για την ελληνική κοινωνία και την οικονομία. Σύμφωνα με την ΕΛΣΤΑΤ, αφορά άμεσα εκατόν ενενήντα χιλιάδες επιχειρήσεις, περίπου το 13% του συνόλου και απασχολεί πάνω από οκτακόσιες ογδόντα χιλιάδες άτομα, περίπου το 20% του συνόλου, χωρίς να υπολογίζονται οι ιδιοκτήτες των επιχειρήσεων. Από αυτές, η συντριπτική πλειοψηφία αποτελείται από μικρομεσαίες επιχειρήσεις -περίπου, δηλαδή, είναι το 93% του συνόλου- οι οποίες απασχολούν στην πλειονότητά τους κάτω από δέκα εργαζόμενους.

Όλοι αντιλαμβανόμαστε επομένως πόσο σημαντικός είναι ο ελληνικός τουρισμός, αλλά και τι αντίκτυπο έχει η διαχείρισή του στην ελληνική κοινωνία. Γι’ αυτό υπάρχει εξαιρετική ανάγκη να καταστεί βιώσιμος και ανθεκτικός απέναντι στις διάφορες κρίσεις, όπως παραδείγματος χάριν η κλιματική αλλαγή, οι γεωπολιτικές αλλαγές και οι μεταβολές των προτιμήσεων των τουριστών. Βέβαια, βιώσιμος τουρισμός, σημαίνει βιώσιμος προορισμός. Απαιτείται, επομένως, προσεκτικός και μακροχρόνιος σχεδιασμός και υλοποίηση πολιτικών που θα εξυπηρετούν πρωτίστως το δημόσιο συμφέρον, το περιβάλλον και την κοινωνία.

Δυστυχώς, για όλους μας η προστασία του ευρύτερου συμφέροντος δεν είναι στις προτεραιότητες της Κυβέρνησης. Οι ανισότητες αυξάνονται, το πραγματικό διαθέσιμο εισόδημα των εργαζομένων, των μικρομεσαίων και των συνταξιούχων μειώνεται δραματικά και το κοινωνικό κράτος καταρρέει.

Καταρρέει και το πολυδιαφημισμένο επιτελικό κράτος. Το τραγικό δυστύχημα των Τεμπών και τα προβλήματα στη λειτουργία των μέσων σταθερής τροχιάς ανέδειξαν την πλήρη απαξίωση των υποδομών. Το ΕΣΥ αντικαθίσταται σταθερά από τις ιδιωτικές κλινικές και τα μεγάλα συμφέροντα στον χώρο της υγείας, ενώ η παιδεία, η ασφάλεια και οι προοπτικές της κοινωνίας είναι σε πολύ χαμηλά επίπεδα.

Παράλληλα, ο πολίτης είναι απροστάτευτος απέναντι στην ακρίβεια και την απώλεια της αγοραστικής δύναμης των εισοδημάτων τους. Σύμφωνα με τον ΟΟΣΑ η Ελλάδα κατατάσσεται πρώτη στο ποσοστό εκείνων που δυσκολεύονται ή δεν τα βγάζουν πέρα, καταλαμβάνει την έκτη θέση στο ποσοστό των πλέον οικονομικά αδύναμων νοικοκυριών που δαπανούν άνω του 40% του διαθέσιμου εισοδήματός τους για την κάλυψη του κόστους στέγασης. Όσο για το ποσοστό του πληθυσμού που δυσκολεύεται να θερμάνει την κατοικία του, είναι τόσο μεγάλο που βρίσκεται στην τέταρτη χαμηλότερη θέση του σχετικού συγκριτικού πίνακα.

Και για να κάνουμε τη σύνδεση αυτών που είπα με τον χώρο του τουρισμού. Να τονίσουμε ότι σύμφωνα με έρευνα του Ινστιτούτου Έρευνας Λιανεμπορίου Καταναλωτικών Αγαθών, του ΙΕΛΚΑ δηλαδή, πάνω από το 50% των Ελλήνων δεν έκαναν διακοπές το 2024 λόγω του αυξημένου κόστους τόσο στα εισιτήρια όσο και στη διαμονή. Ένα δραματικό ποσοστό συμπολιτών μας στερείται ακόμη και τις ελάχιστες ημέρες ξεκούρασης και αναψυχής, γεγονός που δεν απασχολεί καθόλου από ό,τι φαίνεται την Κυβέρνηση.

Οι υψηλές τιμές, οι πληθωριστικές πιέσεις, το ενεργειακό κόστος, η φοροεπιδρομή με τους δυσθεώρητους έμμεσους φόρους και ο ανταγωνισμός από γειτονικές χώρες, αφήνουν ελάχιστα χρήματα στην τσέπη του επιχειρηματία, του ελεύθερου επαγγελματία και του αυτοαπασχολούμενου στον τουρισμό και θέτουν σε πραγματικό κίνδυνο επιβίωσης τον ίδιο και την οικογένειά του. Όσο για τους εργαζόμενους στον τουρισμό, ιδιαίτερα τους εποχικά εργαζόμενους, αυτοί αντιμετωπίζονται από την Κυβέρνηση σαν να μην υπάρχουν, καθώς και σε αυτό το νομοσχέδιο δεν γίνεται καμία, μα καμία πρόβλεψη για τις ανάγκες τους.

Οι εκπρόσωποι των εργαζομένων που ακούστηκαν κατά την ακρόαση των φορέων, με φωνή γεμάτη αγανάκτηση κατήγγειλαν για μια ακόμη φορά τη δυσμενή κατάσταση που έχουν περιέλθει. Χιλιάδες εποχικοί εργαζόμενοι βρίσκονται χωρίς εισόδημα. Υπάρχουν αδικαιολόγητες καθυστερήσεις για την καταβολή του εποχικού ταμείου ανεργίας και του δώρου Χριστουγέννων. Και όσο για το πάγιο πλέον αίτημά τους για χρονική επέκταση του επιδόματος ανεργίας από τρεις στους πέντε μήνες, η Κυβέρνηση εξακολουθεί να κωφεύει.

Η μεγάλη φυγή των εργαζόμενων στον τουρισμό συνεχίζεται εξαιτίας των κακών συνθηκών διαβίωσης, των εξαντλητικών ωραρίων στην παροχή εργασίας και των χαμηλών αμοιβών. Και ενώ η Κυβέρνηση προβαίνει διαρκώς σε εξαγγελίες για δήθεν προώθηση ενός νέου μοντέλου παραγωγικού και ανθεκτικού, το μοντέλο που πραγματικά προωθείται είναι αυτό του μαζικού και χωρίς κανόνες τουρισμού, που αφήνει πίσω του την εξάντληση των φυσικών και πολιτιστικών πόρων, αλλάζει βίαια τη φυσιογνωμία των προορισμών και καταστρέφει τον κοινωνικό ιστό.

Το υπό συζήτηση νομοσχέδιο είναι για μια ακόμη φορά προσπάθεια νομοθέτησης από την Κυβέρνηση από αυτές που μας έχει συνηθίσει. Το νομοσχέδιο ξεκινάει με έναν επικοινωνιακό και φιλόδοξο τίτλο, διαβάζοντας τις διατάξεις του, όμως, διαπιστώνουμε ότι περιέχει ρυθμίσεις που είναι πρόχειρες, αποσπασματικές και δεν εντάσσονται σε έναν ευρύτερο σχεδιασμό.

Το νομοσχέδιο δεν δίνει λύσεις στα πραγματικά προβλήματα του τουρισμού, όπως ο πληθωρισμός, το λειτουργικό κόστος, η αυξημένη φορολόγηση, ο αποκλεισμός των τουριστικών επιχειρήσεων, ιδίως των μικρομεσαίων, των μικρών κατηγοριών από τα χρηματοδοτικά εργαλεία και τα προγράμματα αναβάθμισης.

Καμία λύση δεν δίνει για την έλλειψη υποδομών, καθώς και την έλλειψη χωροταξικού σχεδιασμού που θα λαμβάνει υπ’ όψιν τη φέρουσα ικανότητα των προορισμών και τα συγκριτικά πλεονεκτήματα τους.

Η Κυβέρνηση στο νομοσχέδιο μιλάει για καινοτομίες. Αυτή, όμως, είναι η πραγματικότητα; Στο Μέρος Α΄ του νομοσχεδίου η κατάταξη των τουριστικών καταλυμάτων βάσει περιβαλλοντικών κριτηρίων είναι μια πρακτική που εφαρμόζεται εδώ και πολλά χρόνια από τουριστικές επιχειρήσεις, καθώς αποτελεί προϋπόθεση της επιλογής τους από πολλά τουριστικά πρακτορεία.

Στο σχετικό άρθρο 4 το σύστημα που χαρακτηρίζεται στην έκθεση συνεπειών ρυθμίσεις ως «καινοτόμο και παγκόσμιο επίπεδο» παραμένει σε περιεχόμενο και διατύπωση γενικό και αόριστο. Κατά την ακρόαση φορέων, οι εκπρόσωποι του ξενοδοχειακού κλάδου και ο πρόεδρος του ΞΕΕ παραδέχτηκαν ότι γνωρίζουν για το σύστημα που προωθείται. Μάλιστα ειπώθηκε ότι υπάρχει σχετική επιτροπή από μέλη του ΞΕΕ και του ΤΕΕ που συνεδριάζει, άκουσον-άκουσον, εδώ και δύο χρόνια. Επομένως, οι μόνοι που δεν ξέρουμε κάτι γι’ αυτό, είμαστε οι Βουλευτές που καλούμαστε να το αξιολογήσουμε και να το ψηφίσουμε με μία διάταξη στην οποία δεν φέρει καμία αναφορά με ποια διεθνή ή ευρωπαϊκά πρότυπα ή και οικολογικά σήματα συνδέονται ακριβώς τα περιβαλλοντικά κριτήρια και οι πρακτικές που θα αποφασιστούν στο μέλλον με υπουργική απόφαση.

Δεν υπάρχει καμία πρόβλεψη για την προστασία των χαμηλών κατηγοριών τουριστικών επιχειρήσεων, που κινδυνεύουν έτσι να βρεθούν πάλι χωρίς χρηματοδότηση και εκτός χρηματοδοτήσεων, όπως έχουν ήδη βρεθεί εκτός χρηματοδοτήσεων από τα προγράμματα και εργαλεία για την πράσινη και ψηφιακή αναβάθμιση και από τον αναπτυξιακό νόμο.

Οι ρυθμίσεις για τη βραχυχρόνια μίσθωση, στο άρθρο 3 του πρώτου μέρους, αν και αποτελούν ένα βήμα, δεν επαρκούν για την αντιμετώπιση της ανεξέλεγκτης και χωρίς κανόνες εξάπλωσής της. Δεν αντιμετωπίζεται ο αθέμιτος ανταγωνισμός σε βάρος των νόμιμα αδειοδοτούμενων τουριστικών καταλυμάτων, ούτε βέβαια το οξύ πρόβλημα της αναζήτησης οικονομικά προσιτής και αξιοπρεπούς στέγης.

Ο σχεδιασμός της ρύθμισης είναι πρόχειρος και η ίδια η ρύθμιση ανεπαρκής. Περιορίζεται στη λήψη των ελάχιστων προδιαγραφών που όφειλαν εξαρχής να έχουν τα ακίνητα που διατίθενται στη βραχυχρόνια μίσθωση και δεν προβλέπεται αναγκαίος μεταβατικός χρόνος έναρξης ισχύος της για την απαιτούμενη προσαρμογή σε αυτή.

Επιπλέον, οι ήδη ελλιπείς σε προσωπικό και πόρους ελεγκτικοί μηχανισμοί, επιβαρύνονται με πρόσθετες αρμοδιότητες χωρίς παράλληλα να ενισχύονται. Και τα διοικητικά πρόστιμα επιβάλλονται χωρίς διαβάθμιση στο ύψος του προστίμου που αντιστοιχεί στη σοβαρότητα της παράβασης.

Καινοτομία, επίσης, δεν είναι οι διατάξεις του Μέρους Β΄ του νομοσχεδίου, άρθρα 6 έως 19, που αφορούν την απλούστευση του πλαισίου ίδρυσης και λειτουργίας γραφείων ενοικιάσεως αυτοκινήτων και μοτοσικλετών και ναυλομεσιτικών γραφείων. Πρόκειται για νομοθετική υποχρέωση, σταδιακής χρονικά, μετάβασης των τουριστικών επιχειρήσεων και όχι μόνο, από την έγκριση στη γνωστοποίηση του ν.4442/2016.

Στο Μέρος Γ΄ του νομοσχεδίου, τα σχετικά άρθρα καταδεικνύουν τις επιλογές, κυρία Υπουργέ. Κινούνται προς την κατεύθυνση της τουριστικής μεγέθυνσης, προσανατολισμένης αποκλειστικά στην επίτευξη οικονομικού κέρδους σε βάρος του περιβάλλοντος και της κοινωνίας, ενώ η συζήτηση περί ανάπτυξης των εναλλακτικών μορφών τουρισμού αποδεικνύεται τελικά προσχηματική.

Πρέπει να σταθούμε στη διάταξη του άρθρου 23 που αναφέρεται στην παραχώρηση χρήσης στον αιγιαλό για την εκτέλεση έργων. Στις ήδη υπάρχουσες και περιοριστικά προσδιορισμένες στον νόμο χρήσεις, προστίθεται και η δυνατότητα εκτέλεσης έργων εγκατάστασης αγωγών για την άντληση και απάντληση του θαλασσινού νερού, προκειμένου να χρησιμοποιηθούν σε πισίνες ξενοδοχείου. Αυτή η χρήση δεν προβλεπόταν μέχρι σήμερα.

Στα έργα αυτά περιλαμβάνονται -εκτός της τοποθέτησης καλωδίων και αγωγών- και η τοποθέτηση ναυδέτων εκτός θαλάσσιας ζώνης λιμένα, η τοποθέτηση πλωτών προβλητών και εξεδρών, η πόντιση τεχνητών υφάλων, καθώς και η κατασκευή κάθε έργου που κρίνεται αναγκαίο. Η συγκεκριμένη διάταξη ανοίγει την πόρτα στην ασύδοτη εκμετάλλευση του αιγιαλού. Πρόκειται για εξαιρετικά αρνητική νομοθετική ρύθμιση που θα αλλοιώσει τις ακτές της Ελλάδας και το θαλάσσιο περιβάλλον της. Διαμορφώνει -όπως έχω αναφέρει και στις προηγούμενες τοποθετήσεις μου- ένα πλαίσιο εξπρές, έξω από κάθε περιβαλλοντική πρόνοια με το οποίο θα μπορούν να απλώνουν κατά βούληση μόνιμες σωληνώσεις από την πισίνα στη θάλασσα, προκειμένου να τις γεμίζουν με δωρεάν νερό και κατόπιν μετά τη χρήση του, να το επιστρέφουν στη θάλασσα. Αυτή η εξέλιξη θα αλλοιώνει την ακτογραμμή, με τεχνικά έργα αγωγών που σε πολλές περιπτώσεις θα τρέχουν εκατοντάδες μέτρα περνώντας πάνω από πολύτιμα βραχώδη τοπία και αμμουδιές.

Στο άρθρο 26, τα ξενοδοχειακά τουριστικά καταλύματα καλούνται να διαθέσουν τα δωμάτια του εποχικού προσωπικού τους για εποχική μίσθωση σε δημόσιους υπαλλήλους, σε γιατρούς, σε νοσηλευτές, σε εκπαιδευτικούς και σε ένστολο προσωπικό. Πρέπει να σημειωθεί ότι στους παρόχους δεν συμπεριλαμβάνονται οι επιχειρήσεις των ενοικιαζόμενων δωματίων, αν και οι επιχειρήσεις αυτές είναι πάνω από σαράντα χιλιάδες, έχουν το 80% των κλινών στις μικρές νησιωτικές και ηπειρωτικές περιοχές και αδειοδοτούνται από το Υπουργείο Τουρισμού.

Επίσης, δεν περιλαμβάνονται στους «ωφελούμενους» της διάταξης ούτε οι υπηρετούντες στο στρατό, ούτε οι φοιτητές και σπουδαστές που σπουδάζουν εκτός τόπου κατοικίας τους. Για όλους τους ανωτέρω, κυρία Υπουργέ, σας έχουμε ζητήσει να συμπεριληφθούν κι αυτοί στη διάταξη.

Τέλος, δεν έχετε λάβει υπ’ όψιν σας ότι καθώς η τουριστική σεζόν στα μεγάλα τουριστικά νησιά ξεκινά τον Απρίλιο και τελειώνει τον Οκτώβριο οι δημόσιοι λειτουργοί, υπάλληλοι, γιατροί, εκπαιδευτικοί και ένστολοι κινδυνεύουν, έχοντας ήδη κάνει δεκτή την τοποθέτησή τους, να βρεθούν στον δρόμο μην έχοντας καμία πρόσβαση σε αξιοπρεπείς και προσιτές συνθήκες διαμονής.

Όσο για το άρθρο 28 έχω ήδη αναφερθεί διεξοδικά στις προηγούμενες τοποθετήσεις μου γι’ αυτό. Ωστόσο πρέπει και από το Βήμα εδώ της Ολομέλειας να καταθέσω τις ενστάσεις μου. Η αναγόρευση του Μουσείου Βυζαντινού Πολιτισμού Θεσσαλονίκης σε συντονιστικό φορέα για την ανάδειξη της πολιτιστικής διαδρομής στα βήματα του Αποστόλου Παύλου, η δυνατότητα σύστασης ομάδας διοίκησης έργου και η δημιουργία εποπτεύουσας επιτροπής αποτελούμενη από εκπρόσωπο του Υπουργείου Πολιτισμού, του Υπουργείου Τουρισμού και της Εκκλησίας της Ελλάδας, προκαλούν πραγματικά τεράστια απορία με τη σκοπιμότητα της συγκεκριμένης ρύθμισης.

Η πολιτιστική αυτή διαδρομή έχει ενταχθεί ως έργο στο Ταμείο Ανάκαμψης και Ανθεκτικότητας από το 2022 με φορέα υλοποίησης τη Διεύθυνση Προϊστορικών και Κλασικών Αρχαιοτήτων του Υπουργείου Πολιτισμού. Το έργο υλοποιείται εντός χρονοδιαγράμματος από τις κατά τόπους εφορείες αρχαιοτήτων με αυτεπιστασία και μάλιστα κοντεύει να ολοκληρωθεί. Στο εγκεκριμένο τεχνικό δελτίο του έργου στο Ταμείο Ανάκαμψης και Ανθεκτικότητας αναφέρεται ρητά ότι για τη διασφάλιση λειτουργίας του έργου μετά την ολοκλήρωσή του ο αρμόδιος φορέας λειτουργίας και συντήρησης των έργων, που θα πραγματοποιηθούν σε αρχαιολογικούς χώρους και μνημεία σταθμούς της διαδρομής, θα είναι η κατά περίπτωση αρμόδια Περιφερειακή Διεύθυνση του ΥΠΠΟ του Υπουργείου Πολιτισμού, εφορεία δηλαδή αρχαιοτήτων, που άλλωστε αυτή είναι που εκτελεί και το έργο.

Είναι πράγματι πέρα από κάθε λογική η αλλαγή φορέα και η επιλογή του μουσείου Βυζαντινού Πολιτισμού αφενός γιατί δεν έχει πλέον καμία οργανική σχέση ούτε με το έργο ούτε με το ΥΠΠΟ και αφετέρου δεν συμμετέχει με κανένα τρόπο και με καμία σχέση στο έργο του Ταμείου Ανάκαμψης και Ανθεκτικότητας. Όπως έχω ήδη αναφέρει στις επιτροπές, το έργο υλοποιείται ήδη και σχεδόν ολοκληρώνεται και οι υπηρεσίες έχουν κάνει την επιστημονική τεκμηρίωση. Έχουν επίσης καθαρίσει αρχαιολογικούς χώρους, μονοπάτια από Νικόπολη μέχρι Σαμοθράκη, Καβάλα, Βέροια, Θεσσαλονίκη κ.λπ.. Έχουν ετοιμάσει περιοδική έκθεση και ετοιμάζεται και ιστότοπος.

Επομένως το μόνο που απομένει πλέον είναι αυτό της ανάδειξης και προβολής της διαδρομής σε συνεργασία με τον ΕΟΤ, τον Ελληνικό Οργανισμό Τουρισμού ή με άλλους φορείς. Κάτι όμως που δεν απαιτεί διακριτή νομοθέτηση. Και ενώ ακόμη και στην Κοινή Συντονιστική Επιτροπή Προσκυνηματικού Τουρισμού, που συγκροτήθηκε τον Νοέμβρη του 2023, συμμετέχει ήδη εκπρόσωπος του Υπουργείου Πολιτισμού.

Ακόμη δεν μας έχετε απαντήσει για τη σκοπιμότητα της διάταξης. Γιατί επιχειρείται η αλλαγή ενός συντονιστικού φορέα εν κινήσει και μάλιστα εν αγνοία και σε αποκλεισμό του φορέα και των υπηρεσιών που ήδη έχουν τεκμηριώσει χαρτογραφήσει, υλοποιούν, γνωρίζουν και σχεδόν έχουν ολοκληρώσει το έργο; Και ποιο θα είναι το επιπλέον κόστος που θα προκαλέσει αυτή η επιλογή του στον κρατικό προϋπολογισμό σύμφωνα με την έκθεση του Γενικού Λογιστηρίου του Κράτους χωρίς να υφίσταται προς τούτο καμία πραγματική ανάγκη;

Εδώ σε αυτό το σημείο θα ήθελα να καταθέσω το υπόμνημα του Συλλόγου Ελλήνων Αρχαιολόγων γι’ αυτό το θέμα, για το άρθρο 28, το οποίο μας έχει σταλεί.

(Στο σημείο αυτό η Βουλευτής κ. Καλλιόπη Βέττα καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Κυρίες και κύριοι συνάδελφοι, η τουριστική ανάπτυξη για την οποία επαίρεται η Κυβέρνηση δεν είναι δυστυχώς για όλους τους πολίτες. Είναι για τους λίγους και εκλεκτούς, καθώς την ίδια ώρα ναρκοθετεί το περιβάλλον, τις υποδομές και το μέλλον του κλάδου, χωρίς να αφήνει ευδιάκριτα και αναλογικά αντισταθμιστικά ωφελήματα στην κοινωνία και τους πολίτες.

Σε αντίθεση με την Κυβέρνηση, το δικό μας όραμα και πολιτική για τον τουρισμό είναι η ενίσχυση της ανθεκτικότητας, της ανταγωνιστικότητάς του και κυρίως της ικανότητάς του να λειτουργεί και να αναπτύσσεται με βιώσιμο τρόπο προς όφελος της τοπικής κοινωνίας και των εργαζομένων του κλάδου. Γι’ αυτό και έχουμε προτείνει τη σταδιακή μετάβαση σε ένα βιώσιμο, διαφοροποιημένο, πράσινο, ποιοτικό τουριστικό μοντέλο που να αξιοποιεί τα συγκριτικά πλεονεκτήματα κάθε προορισμού μέσα από την ανάπτυξη εξειδικευμένων προϊόντων, εμπειρίες ανά περιοχή σε αντιστοίχιση με τους διαθέσιμους πόρους.

Αυτό που χρειαζόμαστε είναι μια συνολικά ανταγωνιστική στρατηγική και ένα διαφορετικό μοντέλο ανάπτυξης, που θα κινητοποιεί όλες τις παραγωγικές δυνάμεις και θα προστατεύει τους φυσικούς και πολιτιστικούς μας πόρους, ο τουρισμός δηλαδή ως προστιθέμενη αξία για τη χώρα και τους κατοίκους της όχι ως φορτίο και μέσο καταλήστευσης των πόρων της.

Σε αυτή την κατεύθυνση έχουμε μαζί μας τη μεγάλη πλειοψηφία των πολιτών, των επιχειρηματιών και των εργαζομένων στον χώρο που βιώνουν τα αδιέξοδα και αναζητούν έναν άλλο δρόμο, διαφορετικό δρόμο από τις δικές σας πολιτικές νομοθεσίες και παρεμβάσεις.

Ευχαριστώ πολύ.

(Χειροκροτήματα από την πτέρυγα του ΣΥΡΙΖΑ - Προοδευτική Συμμαχία)

**ΠΡΟΕΔΡΕΥΩΝ (Αθανάσιος Μπούρας):** Και εμείς ευχαριστούμε την κ. Βέττα.

Τον λόγο τώρα έχει ο ειδικός αγορητής του Κομμουνιστικού Κόμματος Ελλάδας, ο κ. Χρήστος Κατσώτης.

**ΧΡΗΣΤΟΣ ΚΑΤΣΩΤΗΣ:** Ευχαριστώ, κύριε Πρόεδρε.

Τι λέει και γράφει η Κυβέρνηση για το παρόν νομοσχέδιο; Ότι υπηρετεί τη στρατηγική της ποιοτικής ανάπτυξη του τουρισμού, τουρισμός δηλαδή για τα μεγάλα πορτοφόλια. Μία τέτοια πολιτική ακολούθησαν όλες οι κυβερνήσεις μέχρι σήμερα και ο ΣΥΡΙΖΑ που μίλησε προηγουμένως και ειδική αγορήτρια και το ΠΑΣΟΚ και τώρα συνεχίζει η Νέα Δημοκρατία. Είναι νομοσχέδιο που υλοποιεί απαιτήσεις των μεγάλων ομίλων και δεν αναφέρεται ως συνήθως στα μεγάλα προβλήματα των εργαζομένων του κλάδου.

Αυτή η στρατηγική ενισχύει αφενός τους μεγάλους επιχειρηματικούς ομίλους και αφετέρου επιδεινώνει περαιτέρω τη θέση των αυτοαπασχολούμενων και μικρών ιδιοκτητών, εκτοπίζει όλο και μεγαλύτερο ποσοστό του ελληνικού λαού από το δικαίωμα στις διακοπές, απογειώνει την εκμετάλλευση των εργαζομένων στον κλάδο του τουρισμού-επισιτισμού. Όλα τα στοιχεία αποκαλύπτουν ότι μεγάλοι επιχειρηματικοί όμιλοι στον τουρισμό παίρνουν τη μερίδα του λέοντος από το ρεκόρ των αφίξεων και των κερδών.

Αξιοποιούν στα πλαίσια της ποιοτικής ανάπτυξης όλα τα μέτρα ενίσχυσης, επιχορηγήσεων, φοροαπαλλαγών και άλλων κινήτρων, χτίζουν σε περιοχές μοναδικής ομορφιάς και βγάζουν αμύθητα κέρδη εκμεταλλεύοντας τους εργαζόμενους, τους αυτοαπασχολούμενους, τους μικροϊδιοκτήτες αλλά και τις υποδομές και το περιβάλλον.

Αυτός ο χορός των δισεκατομμυρίων ευρώ δεν αφορά τους εργαζόμενους, που το εισόδημά τους από τη σκληρή δουλειά δεν τους στέλνει να βγάζουν τη χρονιά. Το επίδομα ανεργίας που έχει μειωθεί από τους μνημονιακούς νόμους δεν έχει καταβληθεί σε χιλιάδες εποχικούς εργαζόμενους σχεδόν τρεις μήνες τώρα. Η Κυβέρνηση αρνείται να κάνει δεκτό το αίτημα για αύξηση του επιδόματος ανεργίας και να διαρκεί για όλο το διάστημα της ανεργίας, όπως προτείνει το ΚΚΕ, αλλά και διεκδικούν τα συνδικάτα του κλάδου.

Η Κυβέρνηση και τα άλλα κόμματα του κεφαλαίου προβάλλουν το πόσο καλά πάει ο τουρισμός των δισεκατομμυρίων ευρώ, των εσόδων και κερδών και αποκρύπτουν ή αποσιωπούν ότι η πολιτική τους οδηγεί σε μισθούς που βρίσκονται στα επίπεδα του 2011 με δουλειά δώδεκα, δεκατριών ωρών, επτά ημέρες την εβδομάδα χωρίς ρεπό όλη τη σεζόν, με συνθήκες υπερεντατικοποίησης, με διαμονή σε τρώγλες ή σε υπόγεια μερικών τετραγωνικών μέτρων. Έτσι βγαίνουν τα αμύθητα κέρδη των μεγάλων του κλάδου.

Τι κέρδη, αλήθεια, θα είχαν αν δεν επέβαλλαν την εργασιακή ζούγκλα, απαράδεκτους όρους αμοιβής και εργασίας, πεντάμηνη και εξάμηνη δουλειά χωρίς ρεπό, καραμπινάτη κλοπή σε ένσημα ή με δουλειά χωρίς διάλειμμα μέσα στον καύσωνα;

Κύριοι, στο τέλος της σεζόν για τους εργαζόμενους τι μένει; Μένει ένα πετσοκομμένο από την ακρίβεια και το κόστος ζωής εισόδημα, η υπερκόπωση, τα μυοσκελετικά και άλλα προβλήματα υγείας, ακόμα και ψυχικά νοσήματα από τη σωματική εξάντληση.

Τα δισεκατομμύρια ευρώ των κερδών δεν αλλάζουν ούτε την κατάσταση των μικρών, ούτε την καθημερινότητα των κατοίκων των τουριστικών περιοχών. Η κατάσταση τους επιδεινώνεται με τη μεγάλη ακρίβεια σε όλα τα είδη πρώτης ανάγκης ρεύμα, νερό, το κόστος των ακτοπλοϊκών εισιτηρίων, την κατάσταση των δομών υγείας σε πολλές τουριστικές περιοχές με τις μεγάλες ελλείψεις γιατρών, νοσηλευτών και ιατρικού, τεχνολογικού υλικού, την έλλειψη στέγης για μακροχρόνια ενοικίαση, την εκτόξευση των ενοικίων. Εννέα στους δέκα εργαζόμενους λένε ότι η ακρίβεια δυσκολεύει την καθημερινότητά τους. Το 66% ίσα που τα βγάζει πέρα, για το 55% το εισόδημα δεν φτάνει για τα βασικά. Το 63% δυσκολεύεται να καλύψει το είδος της στέγασης.

Καθηγητές, δάσκαλοι, γιατροί στις τουριστικές περιοχές δεν μπορούν να βρουν σπίτι και αν βρουν θέλουν ένα μηνιάτικο για μια γκαρσονιέρα.

Έργα υποδομής που δεν έχουν να κάνουν με τον τουρισμό δεν μπαίνουν καν στη συζήτηση, όπως σχολεία, νοσοκομεία, δρόμοι, αντιπυρική και αντιπλημμυρική προστασία. Είδαμε πρόσφατα στο παραλιακό μέτωπο, στην Αθηναϊκή Ριβιέρα, να πλημμυρίζει όχι μόνο από νερό, αλλά και από λύματα. Στη Ρόδο, τη ναυαρχίδα του τουρισμού, είδαμε να καίγεται και να πνίγεται από την έλλειψη τέτοιων έργων.

Αντισεισμική θωράκιση δημόσιων κτισμάτων, αλλά και λαϊκών κατοικιών δεν υπάρχει. Οι υδροδοτικές και αποχετευτικές υποδομές δεν ανταποκρίνονται στο μέγεθος των αναγκών. Βουνά, θάλασσα, αιγιαλοί, παραλίες παραδίδονται όλα για επιχειρηματική δράση. Το περιβάλλον πληρώνει βαρύ τίμημα με όποιες συνέπειες για τον λαό.

Η αξιοποίηση της γης για τουριστική δραστηριότητα είτε μέσα από τα Airbnb είτε μέσα από την επέκταση των ξενοδοχείων εκτινάσσει το κόστος της λαϊκής στέγης, των ακτοπλοϊκών συγκοινωνιών, των μεταφορών γενικότερα, γονατίζει τις υποδομές ύδρευσης, απορριμμάτων, υγείας, ενέργειας στους τουριστικούς προορισμούς.

Σε αυτή τη διαμορφωμένη οικονομική βάση μεγάλο κομμάτι του πληθυσμού μετέτρεψε την ιδιοκτησία του σε καταλύματα βραχυχρόνιας μίσθωσης. Αρκετοί, κυρίως μικροϊδιοκτήτες, χρεώθηκαν, παίρνοντας και υψηλότοκα δάνεια με πολλούς διαφορετικούς όρους από αυτούς του μεγάλου κεφαλαίου για τα Airbnb. Και στη βραχυχρόνια μίσθωση υπάρχει διαφοροποίηση σε μεγάλες εταιρείες που εκμεταλλεύονται πολλές κατοικίες και σε αυτούς που έχουν συμπληρωματικό εισόδημα από μία κατοικία.

Η αντίθεση ανάμεσα στα μεγάλα ξενοδοχεία και στα Airbnb μεγαλώνει ειδικά την τελευταία διετία, που έχουν αποκτήσει μεγάλο και συνεχώς διευρυνόμενο κομμάτι της τουριστικής κίνησης. Αυτή την πλευρά των αντιθέσεων έρχεται να διαχειριστεί η Κυβέρνηση και με αυτό το νομοσχέδιο. Η Κυβέρνηση μετά την απαγόρευση των νέων Airbnb για ένα χρονικό διάστημα στο κέντρο της Αθήνας, τα τέλη στην κρουαζιέρα και τις αλλαγές στην εκτός σχεδίου δόμηση, έρχεται με τις ρυθμίσεις του πρώτου μέρους του νομοσχεδίου να θεσπίσει προδιαγραφές, αλλάζοντας το «κύριας χρήσης» με «κύριας χρήσης κατοικίας» και με πλαίσιο λειτουργίας των ακινήτων βραχυχρόνιας μίσθωσης με στόχο την περαιτέρω μείωση Airbnb γιατί, όπως αναφέρει στην αιτιολογική έκθεση, υφίσταται κίνδυνος αθέμιτου ανταγωνισμού μεταξύ αυτών και των νομίμως λειτουργούντων τουριστικών καταλυμάτων.

Τα Airbnb διεκδικούν μερίδιο της τουριστικής κίνησης συχνά με πολύ μικρότερες επενδύσεις απ’ ό,τι τα ξενοδοχεία, επιτυγχάνοντας σημαντικά μικρότερες τιμές. Στην Αττική τα Airbnb καταγράφουν σχεδόν ισόποσες διανυκτερεύσεις με τα ξενοδοχεία, ενώ ανάλογα φαινόμενα παρατηρούνται και σε ορισμένα νησιά της χώρας. Η αντίθεση αναμένεται να γίνει πολύ εντονότερη μπροστά σε μια οικονομική κρίση που θα μειώσει σημαντικά τον όγκο της τουριστικής κίνησης, καθώς στην Αθήνα το επόμενο διάστημα αναμένονται και δεκάδες νέα ξενοδοχεία. Η εκδήλωση μιας διεθνούς κρίσης λόγω της μονοκαλλιέργειας στον τουρισμό θα έχει πολύ έντονο αποτύπωμα στην εγχώρια οικονομία.

Η τουριστική ανάπτυξη πατάει στην όξυνση της εκμετάλλευσης των εργαζομένων στον κλάδο, οδηγεί σε μεγάλη επιβάρυνση του φυσικού περιβάλλοντος, επιτείνει την ακρίβεια στον επισιτισμό και στον ξενοδοχειακό κλάδο. Η αντιθέσεις αυτές στις ρυθμίσεις του νομοσχεδίου δεν έχουν να κάνουν με την ικανοποίηση της ανάγκης του λαού για δωρεάν ή φτηνές διακοπές, αλλά με τον τζίρο και την κερδοφορία του μεγάλου κεφαλαίου στον κλάδο.

Με τις ρυθμίσεις του νομοσχεδίου θεσπίζεται σύστημα κατάταξης των ξενοδοχείων και προαιρετικά των μη κύριων τουριστικών καταλυμάτων με βάση την περιβαλλοντική τους απόδοση. Η αρμοδιότητα κατάταξης και πιστοποίησης εκχωρείται στο Ξενοδοχειακό Επιμελητήριο, δηλαδή στο όργανο της συντεχνίας των μεγαλοξενοδόχων, που δημιουργεί και δικαιολογημένα πολλά ερωτηματικά και αντιθέσεις. Προβλέπονται δε εξοντωτικά πρόστιμα των 5.000 ευρώ, που μπορεί να φτάσουν τα 20.000 ευρώ οριζόντια, είτε ένας έχει ένα Airbnb είτε έχει ολόκληρες εταιρείες.

Με το άρθρο 4 εντάσσεται η βραχυχρόνια μίσθωση στις ήδη υφιστάμενες κατηγορίες περιβαλλοντικής απόδοσης, προκειμένου να ντυθούν με τις ανάλογες περιβαλλοντικές, υποτίθεται, προϋποθέσεις. Η κατηγοριοποίηση και το συγκεκριμένο άρθρο είναι περιβαλλοντικός φερετζές της μετατροπής της γης, του περιβάλλοντος, του τουρισμού, σε εμπόρευμα και διέξοδο στις κερδοφόρες επιδιώξεις των ομίλων.

Το Μέρος Β΄ του νομοσχεδίου αφορά την απλούστευση του πλαισίου ίδρυσης και λειτουργίας γραφείων ενοικιάσεων αυτοκινήτων, επιχειρήσεων εκμίσθωσης μοτοσικλετών, τρίτροχων και τετράχρονων οχημάτων άνω των 50 κυβικών εκατοστών και ναυλομεσιτικών γραφείων. Εντάσσει και αυτές τις κατηγορίες των επιχειρήσεων μετά από δεκάδες άλλες κατηγορίες στον μνημονιακό ν.4442/2016, που ψηφίστηκε επί ΣΥΡΙΖΑ, και συγκεκριμένα στις προϋποθέσεις που ορίζονται περί απλής γνωστοποίησης. Στόχος είναι η πλήρης απελευθέρωση της δράσης των μεγάλων επιχειρηματικών ομίλων, αφού καταργείται κάθε διαδικασία για την αδειοδότηση στους επιχειρηματικούς ομίλους που αφορούν όρους ασφάλειας και δημόσιας υγείας. Καταργούνται ουσιαστικά οι έλεγχοι και απελευθερώνεται πλήρως η δράση τους.

Στο Γ΄ Μέρος προβλέπονται διάφορες ρυθμίσεις που ικανοποιούν απαιτήσεις μεγάλων επιχειρηματικών ομίλων. Με το άρθρο 22 τα έργα που έχουν γίνει στη θάλασσα και στη χερσαία ζώνη, όπως κατασκευή, επέκταση, εξοπλισμός κτηριακών εγκαταστάσεων και υλικών και βοηθητικών εγκαταστάσεων των κτηρίων εκτός της χωροθέτησης δεν απαιτείται, σύμφωνα με τη ρύθμιση, τροποποίηση και νομιμοποιούνται. Τα πάντα όλα για την επιχειρηματική δράση, για το κέρδος.

Με το άρθρο 23 δίνεται τζάμπα θαλασσινό νερό για τις πισίνες των ομίλων και τις βίλες. Οι υποδομές άντλησης και απάντλησης με αγωγούς από τη θάλασσα στις πισίνες και αντίθετα θα δημιουργήσει μεγάλα περιβαλλοντικά προβλήματα και ιδιαίτερα η απόρριψη στη θάλασσα των υδάτων των πισίνων που έχουν ήδη χλωριωθεί.

Στο άρθρο 24 με την τροποποίηση του ορισμού για τα κέντρα αναζωογόνησης, τα spa, προβλέπεται η άρση της υποχρεωτικότητας χρήσης σε αυτά ιαματικών φυσικών πόρων και θα μπορούν να παρέχουν υπηρεσίες ευεξίας οι οποίες δεν είναι κατ’ ανάγκη ιαματικής φύσης. Οι ιαματικές πηγές αντιμετωπίζονται ως εμπορικό τουριστικό προϊόν. Η θέση μας είναι ότι πρέπει να παρέχονται στο πλαίσιο του δικαιώματος και της ανάγκης βελτίωσης της υγείας και της ποιότητας ζωής. Να καλύπτεται και να παρέχεται από το κράτος και να μην μετατρέπεται σε εμπόρευμα, τουριστικό προϊόν και πανάκριβο είδος πολυτελείας.

Το άρθρο 25 διευρύνει την έννοια «ξενοδοχειακά καταλύματα» και τις χρήσεις προς όφελος της κερδοφορίας των τουριστικών ομίλων. Το άρθρο 26 προβλέπει τη δυνατότητα εποχιακής μίσθωσης δωματίων προσωπικού κύριων ξενοδοχειακών καταλυμάτων και με ενοίκιο που θα καθορίζεται προφανώς από τους ξενοδόχους. Αλήθεια γιατί δωμάτια προσωπικού και όχι κανονικά δωμάτια σε ξενοδοχεία, αφού θα είναι εποχιακά, όπως λέτε;

Όμως ενώ δεν έχει λυθεί το ζήτημα της διαμονής των εργαζομένων στα ξενοδοχεία, που μένουν σε κοντέινερ, σε τρώγλες, στην παραλία, στα αυτοκίνητά τους, η Κυβέρνηση ισχυρίζεται ότι με τη δυνατότητα διαμονής στα δωμάτια προσωπικού των ξενοδοχείων, όταν θα τελειώνει η σεζόν και θα φεύγουν ξανά, θα συμβάλει στην έλλειψη στέγης για τους δημόσιους υπαλλήλους. Κύριοι, οι δημόσιοι υπάλληλοι δεν εργάζονται εποχιακά. Αλήθεια, το καλοκαίρι πού θα διαμένουν; Η ρύθμιση λοιπόν δεν λύνει το πρόβλημα, αντίθετα θα το κάνει ακόμα πιο δύσκολο και για τους εργαζόμενους του κλάδου.

Το άρθρο 27 ενισχύει τα glamour camping, τα clamping πολυτελείας, με ανέγερση σχετικών εγκαταστάσεων και σε περιοχές εντός σχεδίου. Προφανώς αφορά την Αττική Ριβιέρα. Εκτός της απαγόρευσης εγκατάστασης προβλέπεται και η απαγόρευση στάθμευσης τροχόσπιτων. Ο φτωχός είναι από παντού αποκλεισμένος. Τον εμπαίζετε και τι του λέτε; Να κάνει staycation, δηλαδή διακοπές στο σπίτι, στην πόλη, να επισκέπτεται τα μουσεία ή να μην βγαίνει από το σπίτι, όπως είπε ο Δήμαρχος της Θήρας, για να υποδεχτούν τους τουρίστες των κρουαζιερόπλοιων.

Ο Σύλλογος Ελλήνων Αρχαιολόγων στο υπόμνημά του, με το οποίο συμφωνούμε, θέτει σοβαρά ζητήματα για το άρθρο 28, που αναθέτει στο Μουσείο Βυζαντινού Πολιτισμού τον συντονιστικό ρόλο για την πολιτιστική διαδρομή των βημάτων του Αποστόλου Παύλου και ζητά να το αποσύρετε. Ζητάμε και εμείς να το αποσύρετε, συμφωνούμε ότι αυτό το άρθρο δεν πρέπει να υπάρξει στο νομοσχέδιο.

Σημειώνουμε άλλη μια φορά ότι τα συμφέροντα του λαού με την κερδοφορία του κεφαλαίου δεν μπορούν να γεφυρωθούν. Η πολιτική σας υπηρετεί τον κόσμο των λίγων, αυτών της υπέρμετρης χλιδής, των ελικοπτέρων αναψυχής και των γιοτ, των δωματίων σουίτες με τζακούζι και πισίνα, των πεντάστερων ξενοδοχείων, των παραλιών ιδιωτικής χρήσης με τραπεζάκια ως το κύμα. Αυτή η πολιτική, που ακολουθήθηκε από όλες τις κυβερνήσεις και τα κόμματα του κεφαλαίου, είναι η αιτία που οι εργαζόμενοι, η μεγάλη πλειοψηφία του λαού, εκτός της έντασης της εκμετάλλευσης, των μεγάλων αδιεξόδων, δεν έχουν τη δυνατότητα να απολαύσουν έστω και λίγες μέρες διακοπών.

Μονόδρομος για τα εργατικά λαϊκά συμφέροντα είναι ο ριζικά διαφορετικός δρόμος που προτείνει το ΚΚΕ. Είναι ο δρόμος της εργατικής εξουσίας, του ξεριζώματος του κέρδους και της καπιταλιστικής ιδιοκτησίας, ο δρόμος του σοσιαλισμού-κομμουνισμού, όπου κριτήριο της ανάπτυξης δεν θα είναι το ποσοστό κέρδους, αλλά η συνεχώς διευρυνόμενη ικανοποίηση των λαϊκών αναγκών. Σε αυτές τις συνθήκες ο επιστημονικός κεντρικός σχεδιασμός θα προωθεί μια τουριστική ανάπτυξη που θα προτάσσει τις ανάγκες των εργαζομένων για αναψυχή, θα εγγυάται αξιοπρεπείς συνθήκες εργασίας στον κλάδο, ποιοτικό χρόνο για αναψυχή και φθηνές διακοπές για όλους τους εργαζόμενους, ισόρροπη ανάπτυξη περιοχών της χώρας με κριτήριο τις λαϊκές ανάγκες, ελαχιστοποίηση της επίδρασης στο περιβάλλον.

Για να ανοίξει αυτός ο δρόμος καλούμε τους εργαζόμενους στον κλάδο του τουρισμού και γενικότερα τον λαό να οργανώσουν τις αντιστάσεις τους, να συγκρουστούν με την κυβερνητική πολιτική και την κερδοφορία των ομίλων, να συμπορευτούν με το ΚΚΕ, να βάλουν μπροστά τις δικές τους ανάγκες, διεκδικώντας μεταξύ άλλων υπογραφή συλλογικών συμβάσεων εργασίας με αυξήσεις στους μισθούς, σταθερό ημερήσιο χρόνο εργασίας με πενθήμερο τριανταπεντάωρο-επτάωρο, με μέτρα υγείας και ασφάλειας στην εργασία, με δραστικές μειώσεις στο κόστος μεταφοράς, φθηνό ρεύμα και νερό για τον λαό, ουσιαστική διεύρυνση του Προγράμματος Κοινωνικού Τουρισμού, επιδότηση για όλον τον χρόνο της ανεργίας των εργαζομένων στον κλάδο, επαναφορά της εικοσαετίας για το εφάπαξ, καθορισμό καθηκόντων και ελάχιστης σύνθεσης προσωπικού των τουριστικών επιχειρήσεων και άλλα αιτήματα. Το ΚΚΕ ήταν και είναι μπροστά σε αυτούς τους αγώνες.

Με βάση όλα αυτά ψηφίζουμε κατά στο σχέδιο νόμου της Κυβέρνησης. Στη δευτερολογία μας θα τοποθετηθούμε για τις τροπολογίες.

Ευχαριστώ, κύριε Πρόεδρε.

**ΠΡΟΕΔΡΕΥΩΝ (Αθανάσιος Μπούρας):** Ευχαριστούμε τον κ. Κατσώτη.

Κυρίες και κύριοι συνάδελφοι, έχω την τιμή να ανακοινώσω στο Σώμα ότι τη συνεδρίασή μας παρακολουθούν από τα άνω δυτικά θεωρεία, αφού προηγουμένως ξεναγήθηκαν στην έκθεση της Αίθουσας «Ελευθέριος Βενιζέλος» και ενημερώθηκαν για την ιστορία του κτιρίου και τον τρόπο οργάνωσης και λειτουργίας της Βουλής, εννέα μαθητές και μαθήτριες και δύο εκπαιδευτικοί συνοδοί από το Γενικό Λύκειο Ιονίου Σχολής, καθώς επίσης και σαράντα εννέα μαθητές και μαθήτριες και τρεις εκπαιδευτικοί συνοδοί από το Γυμνάσιο Λουτρακίου.

Η Βουλή σάς καλωσορίζει. Σας ευχόμαστε καλή πρόοδο και καλή χρονιά.

(Χειροκροτήματα από όλες τις πτέρυγες της Βουλής)

Τον λόγο έχει τώρα ο ειδικός αγορητής της Ελληνικής Λύσης, κ. Κωνσταντίνος Μπούμπας.

**ΚΩΝΣΤΑΝΤΙΝΟΣ ΜΠΟΥΜΠΑΣ:** Σας ευχαριστώ, κύριε Πρόεδρε, και καλή χρονιά, γιατί τώρα σας εύχομαι.

Κυρίες του Υπουργείου, κυρία Κεφαλογιάννη και κυρία Ράπτη, κυρίες και κύριοι συνάδελφοι, είναι ένα νομοσχέδιο που αφορά τον τουρισμό, αφορά την βραχυχρόνια μίσθωση και ό,τι αυτό συνεπάγεται με ένα νομοθέτημα πάλι που θέλετε να ψηφίσετε. Γρήγορες διεργασίες, μια διαβούλευση με πολλές αντιδράσεις -θα τις δούμε σε λίγο, για να δούμε τα επιχειρήματα αυτών των ανθρώπων που ανησυχούν- θέλοντας να επιλύσετε το πρόβλημα των ενοικίων και αυτής της αλόγιστης ανιούσας που έχει πάρει στο να μπορέσει κάποιος να πληρώσει το ενοίκιο στο σπίτι του.

Τι γίνεται όμως; Εδώ μιλάνε οι αριθμοί από μόνοι τους και όπου μιλούν οι αριθμοί υποφέρουν οι άνθρωποι βέβαια. Στη διαβούλευση που είχαμε στις επιτροπές λέει ο Πρόεδρος της Βραχυχρόνιας Μίσθωσης Ακινήτων, ο κ. Χίου, ότι έχουμε επτακόσιες πενήντα χιλιάδες αυτή την ώρα ακίνητα στην Ελλάδα που είναι κλειστά, δεν αξιοποιούνται. Τα εκατόν είκοσι χιλιάδες είναι στο λεκανοπέδιο της Αττικής. Φέρνει ως παράδειγμα την Ηλιούπολη, που υπάρχουν μόνο εκατόν είκοσι Airbnb, αλλά οι τιμές ενοικίων στην Ηλιούπολη έχουν αυξηθεί τα τελευταία πέντε χρόνια πάρα πολύ υψηλά. Το 2%, λέει, είναι το νούμερο που απαρτίζουν οι βραχυχρόνιες μισθώσεις ακινήτων, τα λεγόμενα Airbnb. Αν είναι αυτά τα νούμερα, πώς θα επιλυθεί το στεγαστικό πρόβλημα σε ό,τι αφορά τις τιμές των ενοικίων; Μπαίνει ένα ερώτημα.

Στους φορείς που ρωτήσαμε ως Ελληνική Λύση όταν είχαμε τη διαβούλευση στην επιτροπή είπα ότι αυτό το νούμερο παίζει ανάλογα με τη γεωγραφική ενότητα της κάθε περιοχής στην Ελλάδα. Δεν σημαίνει κάτι αυτό, όμως. Είναι πολύ χαμηλό. Άρα λοιπόν δεν είναι πανάκεια. Αν θέλετε προτάσεις για τον τουρισμό, κυρία Κεφαλογιάννη, εμείς είμαστε πρόθυμοι. Ως Ελληνική Λύση έχουμε αναλυτικές προτάσεις στο πρόγραμμά μας και μπορούμε γιατί ο ρόλος ο δικός μας ως Αντιπολίτευση δεν θέλουμε να είναι στείρος. Έχουμε συγκεκριμένες προτάσεις και πολύ ευχαρίστως να τις αναλύσουμε ό,τι ώρα θέλετε και τώρα για όσο χρόνο έχω.

Airbed and breakfast, λέει. Μπήκα μέσα να διαβάσω τι σημαίνει επιτέλους αυτός ο αγγλοσαξονικός τίτλος. Είναι λέει στρώμα του αέρα και πρωινό, που θεσμοθετήθηκε στις Ηνωμένες Πολιτείες το 2007, ξεκινώντας από το Σαν Φρανσίσκο. Σήμερα υπάρχει σε εκατό χιλιάδες πόλεις του πλανήτη.

Στο άρθρο 3 μπαίνει ένα ερώτημα. Δεν γίνεται αντιληπτό, εάν η προτεινόμενη διάταξη θα αφορά όλες τις βραχυχρόνιες μισθώσεις ή όσες είναι απλές ή όσες νοούνται ως τουριστικά καταλύματα και ο ιδιοκτήτης τους ασκεί ΚΑΔ στην εφορία. Είναι ένα ερώτημα. Γι’ αυτό εγείρονται πολλά ερωτηματικά σε αυτό το νομοσχέδιο που μελετήσαμε όλοι στο κόμμα μας, την Ελληνική Λύση, και τεκμαιρώμεθα επ’ αυτού και υπάρχουν μετά τα άλλα άρθρα, τα οποία πολλά εξ αυτών είναι διαδικαστικού χαρακτήρα.

Ο Πρόεδρος της Πανελλήνιας Ομοσπονδίας Ιδιοκτητών λέει ότι σε αυτή την αντιπαράθεση που έχει ξεκινήσει ανάμεσα στους ξενοδόχους και στους ιδιοκτήτες βραχυχρόνιας μίσθωσης δεν εισακούστηκαν όμως οι ξενοδόχοι που είχαν καταθέσει στη δημόσια διαβούλευση μια πρόταση και πρότειναν επιβολή περιορισμών σε συγκεκριμένες γεωγραφικές περιοχές με στόχο την προστασία της κατοικίας. Άρα λοιπόν στη διαβούλευση δεν αφουγκραστήκατε την αγωνία ή τα ερωτηματικά που έβαζαν οι ίδιοι οι ξενοδόχοι.

Και πάμε τώρα σε κάποια βασικά πράγματα που λέει ο Σύνδεσμος Επιχειρηματιών Τουριστικών Καταλυμάτων Ελλάδος, για να καταλάβει ο κόσμος. Αν πάω κατ’ άρθρο, που σας τα είπαμε στην επιτροπή, ο κόσμος που παρακολουθεί αυτή την ώρα δεν θα καταλάβει το τι εστί αυτό το νομοσχέδιο. Οι άνθρωποι αυτοί λοιπόν τι λένε; Στις εκτός σχεδίου πόλης περιοχές δίνεται η δυνατότητα να κατασκευαστούν μεγάλες τουριστικές μονάδες τεσσάρων και πέντε αστέρων. Στις κορεσμένες περιοχές τους δίνεται η δυνατότητα σε ένα εμβαδό δεκαέξι στρεμμάτων και έχουν γίνει μεγάλα τουριστικά καταλύματα σε περιοχές κορεσμού που πλήττουν τα μικρά ενοικιαζόμενα δωμάτια των μεροκαματιάρηδων Ελλήνων.

Και τι γίνεται τώρα; Στις μη κορεσμένες περιοχές -διότι το πάνε με μία χωρική διάρθρωση, δηλαδή κορεσμένες περιοχές, αναπτυγμένες περιοχές, αναπτυσσόμενες περιοχές, περιοχές που τείνουν να γίνουν αναπτυσσόμενες και μη αναπτυσσόμενες- στις αναπτυσσόμενες δίνεται η δυνατότητα να κατασκευαστούν τουριστικά καταλύματα που καταλαμβάνουν δώδεκα στρέμματα. Πάλι υπάρχει το πρόβλημα. Το αποτέλεσμα είναι να έχουν γίνει μεγάλες τουριστικές μονάδες πολλών αστέρων και να περιοριστεί η χρήση των μικρών ενοικιαζόμενων δωματίων. Ψάχνουν οι άνθρωποι για μεροκάματο.

Και τους βάζετε επιπλέον χαράτσι στα μικρά ενοικιαζόμενα δωμάτια να πληρώνουν και τέλος Πράσινου Ταμείου. Προσέξτε, για να καταλάβει ο κόσμος, τα μεγάλα τουριστικά καταλύματα δεν πληρώνουν τέλος για το Πράσινο Ταμείο, τους έχουν απ’ έξω. Άρα δηλαδή η νομοθέτηση γίνεται υπέρ των ολίγων, των πολύ ολίγων. Το Πράσινο, λοιπόν, Ταμείο, που πρέπει να πληρώσουν τέλος, αφορά τους ιδιοκτήτες μικρών ενοικιαζόμενων δωματίων.

Πάμε τώρα στη βραχυχρόνια μίσθωση. Τι λέτε τώρα; Πρέπει να υπάρχει μία ευταξία σε ό,τι αφορά τα Airbnb; Σαφώς πρέπει να υπάρχει, όπως και ασφάλεια και καλαισθησία και εξωραϊσμός, καθώς και να πληρούν τις προδιαγραφές για τον επισκέπτη.

Όταν όμως, εκτός από το ρελέ, το αντιηλεκτροπληξιακό, εκτός από το ότι πρέπει να είναι καθαρό, να έχει φαρμακείο, να έχει πρώτες βοήθειες και σήμανση –λογικό-, του βάζετε τώρα ολόκληρο σύστημα πυρανίχνευσης, αυτό σημαίνει αρκετά χρήματα που πρέπει να δαπανήσει αυτός που έχει ένα σπιτάκι που το έχει κάνει βραχυχρόνια μίσθωση.

Το να γίνεται έλεγχος μόνο με την παρουσία αστυνομικών οργάνων, για όσους εδώ είστε νομικοί, αυτό για το οποίο εμείς προβληματιζόμαστε είναι να μην επεκταθεί αυτό. Γιατί, πού είναι η παρουσία του εισαγγελέα; Δεν υπόκειται στο Αστικό Δίκαιο, όπως και το αναφαίρετο δικαίωμα που θα στερείται πλέον από τον μέσο Έλληνα να χρησιμοποιήσει τη δική του κατοικία κατά το δοκούν, όπως αυτός επιθυμεί; Ερώτημα!

Σήμερα δεν είναι στην ίδια μοίρα όλοι οι ιδιοκτήτες των ακινήτων βραχυχρόνιας μίσθωσης. Άλλος έχει ένα σπιτάκι που το έχει πάρει για να αυξήσει το εισόδημά του, που είναι πενιχρό, και άλλος έχει πάρει ένα εφάπαξ, έχει πάρει ένα μεγάλο σπίτι, το έχει κόψει στα δύο, έχει κάνει άλλα δύο Airbnb και έχει γίνει επιχειρηματίας. Όλους δεν μπορούμε να τους βάζουμε στο ίδιο «τσουβάλι». Κοντά στα «ξερά» να μην καίγονται και τα «χλωρά».

Ιδεατά σε μια ιδεατή δημοκρατία του δικαίου θα έπρεπε να ληφθεί υπ’ όψιν η οικογενειακή κατάσταση και το εισόδημα του μέσου Έλληνα πολίτη. Άλλο να παίρνεις 700 ευρώ μισθό και να έχεις και ένα Airbnb για να μπορέσεις να ζήσεις την οικογένειά σου, γιατί έτυχε να το κληρονομήσεις ή το έχεις πάρει με δάνειο, και άλλο να έχεις την οικονομική δυνατότητα να έχεις κάνει δέκα Airbnb. Δεν είναι το ίδιο. Πρέπει να δούμε και την επιχειρηματική δραστηριότητα.

Προσέξτε τώρα τι κάνετε. Έρχεστε με αναδρομική ισχύ από το 2011 που αυτά δηλώθηκαν στο Ε9 και οι άνθρωποι αυτοί με το υφιστάμενο νομικό πλαίσιο προχώρησαν σε κάθε αλλαγή «step by step», βήμα-βήμα, για να διαμορφώσουν αυτά τα διαμερίσματα και τους βάζετε τώρα σε νέο νομικό πλαίσιο, να πάνε με άλλα νομοθετήματα, να κάνουν άλλες αλλαγές, που αυτό σημαίνει «βαθιά το χέρι στην τσέπη».

Δεν είναι αδικία, όταν αυτοί οι άνθρωποι πήγανε με το νομικό πλαίσιο, άλλαξαν χρήση αυτά τα ακίνητα στο Ε9, το να τους ζητάτε τώρα αναδρομικά να πληρώσουν και άλλα; Αυτός που έχει ένα σπιτάκι και είναι και άνεργος και ζει μόνο από αυτό το σπιτάκι τι θα κάνει τώρα; Μπαίνει, λοιπόν, αυτό το ερώτημα.

Το άλλο μεγάλο ζήτημα που τίθεται, μελετώντας αυτό το νομοσχέδιο ως Ελληνική Λύση, είναι το θέμα του υπερτουρισμού. Τα έσοδα από τον τουρισμό αυξήθηκαν, πήγαν στο τριπλάσιο, περνάνε τα 30 δισεκατομμύρια, όπως και οι αφίξεις.

Η αύξηση των ξενοδοχειακών καταλυμάτων όλα αυτά τα χρόνια από το 2011 και εντεύθεν είναι μόλις στο 5%. Άρα, λοιπόν, τι γίνεται εδώ; Έρχεται και επιβεβαιώνεται ο Σύλλογος Επιχειρηματιών Τουριστικών Καταλυμάτων Ελλάδος ότι κατασκευάστηκαν μόνο μεγάλα ξενοδοχεία πολυάστερα και όχι μικρά δωμάτια.

Αυτοί όλοι πού μένουν; Όταν αυξάνεται ραγδαία η επισκεψιμότητα, δεν αναρωτιέται κάποιος πώς στεγάζονται αυτοί; Άρα, εκεί πήγε η δουλειά, για να το πω έτσι απλά.

Τι είναι ο σύνδεσμος σε αυτή τη χωρική διάρθρωση της επικράτειας; Ότι η τοπική αυτοδιοίκηση παραγκωνίζεται. Τους τοπικούς παράγοντες, οι οποίοι έπρεπε να έχουν λόγο για τις ιδιαιτερότητες της περιοχής τους, τους παραγκωνίζετε, δεν ρωτιούνται καν. Γιατί το χωροταξικό είναι προνόμιο αθηνοκεντρικού μοντέλου. Δηλαδή, το «Κολωνάκι» -εντός εισαγωγικών, δεν έχω κάτι με την περιοχή- αποφασίζει για περιοχές εν Ελλάδι. Οι τοπικοί παράγοντες γιατί παραγκωνίζονται; Γιατί περιθωριοποιούνται; Γιατί αμελούνται;

Και μην κόπτεστε ως Νέα Δημοκρατία, που από το 2019 λέτε ότι θέλετε να κάνετε επιτελικό κράτος και «δήθεν μήθεν», όπως λέει και ο λαός, εκχωρείτε πρωτοβουλίες στην τοπική αυτοδιοίκηση. Την τοπική αυτοδιοίκηση τη βγάζετε απ’ έξω, δεν υπάρχει. Ούτε την ΚΕΔΕ λαμβάνετε υπ’ όψιν ούτε την ΕΝΠΕ.

Άρα μη λέτε ότι κόπτεστε για αποκέντρωση και περιφερειακή ανάπτυξη στην Ελλάδα. Αυτοί οι άνθρωποι, λοιπόν, στις καλένδες! Δεν υπάρχουν. Αυτός ζητάει ο ίδιος ο σύνδεσμος. Αφουγκραστείτε τους τοπικούς φορείς. Πάρτε την άποψή τους. Το γνωρίζουν καλά.

Πρέπει να ξέρει ο κόσμος ότι η βραχυχρόνια μίσθωση δεν θα επιλύσει το στεγαστικό πρόβλημα. Υπάρχει πρόβλημα στην ανοικοδόμηση στην Ελλάδα τα τελευταία χρόνια; Σαφώς!

Σε ό,τι αφορά και το στεγαστικό, που επεκτείνεται σε πανεπιστημιακό επίπεδο, οι τελευταίες φοιτητικές εστίες για ευάλωτες ομάδες και για ανθρώπους με χαμηλό εισόδημα έχουν να γίνουν κάτι δεκαετίες. Η τελευταία πρέπει να ήταν στην Κομοτηνή στο «Δημοκρίτειο». Το πρόβλημα είναι τεράστιο.

Μέσα σε αυτό το νομοσχέδιο δεν γίνεται καμία αναφορά για τον λεγόμενο αγροτουρισμό. Εμείς στην Ελληνική Λύση δίνουμε μεγάλη βαρύτητα στον πρωτογενή τομέα. Ο πρωτογενής τομέας άρρηκτα συνδεδεμένος μπορεί να είναι και με την τουριστική ανάπτυξη, με πρότυπα αγροκτήματα, με πρότυπα αγροτικά πάρκα, που δεν υπάρχουν, με σχολές αγροτικού ενδιαφέροντος που θα μπορούσαν να προσελκύσουν επισκέπτες, όχι μόνο για να σπουδάσουν, αλλά για να τις δουν.

Πηγαίνοντας κάποιος σήμερα στο Μέχελεν του Βελγίου θα δει ένα σύγχρονο δημοπρατήριο αγροτικών προϊόντων, το οποίο είναι και τουριστικού ενδιαφέροντος. Έχει επισκεψιμότητα μεγάλη, απλά για να δουν πώς λειτουργεί. Κάτι αντίστοιχο στην Ελλάδα δεν υπάρχει. Άρα, στον αγροτουρισμό δεν επενδύετε.

Δεν επενδύετε ούτε στον ιατρικό τουρισμό. Εκεί θα μπορούσατε να επενδύσετε, πέρα από τον ιαματικό τουρισμό, σε ειδικές περιοχές για καρδιοπαθείς, για ανθρώπους που έχουν σκλήρυνση κατά πλάκας. Στις Σέρρες, για παράδειγμα, το κέντρο ιππασίας κάνει μια εξαίρετη δουλειά. Δεν προωθείται ο λεγόμενος ιατρικός τουρισμός ούτε ο αγροτουρισμός.

Σε ό,τι αφορά τον ιαματικό τουρισμό, έχουμε μείνει πίσω. Εκεί απτό παράδειγμα αποτελούν οι Άλπεις. Είναι εντυπωσιακό με το τι βήματα οι Αυστριακοί στο Ίνσμπρουκ, το Σάλτσμπουργκ και το Γκρατς έχουν πάει στην ανάπτυξη του ιαματικού τουρισμού.

Θα πρέπει, αν θέλετε να μιλάτε για μία δίκαιη νομοθέτηση περί του τουρισμού, οι δύσβατες περιοχές, οι δύσκολες περιοχές, οι παραμεθόριες περιοχές, είτε στη χερσαία είτε στη νησιωτική Ελλάδα, να χαίρουν μιας άλλης μεταχείρισης. Μην τους βάζετε χαράτσι στο χαράτσι με το ξενοδοχειακό επιμελητήριο, με το περιβαλλοντικό τέλος, με το Πράσινο Ταμείο και ούτω καθεξής. Γεμίσαμε φόρους στην Ελλάδα.

Αυτοί οι άνθρωποι μάλιστα έπρεπε να προβάλλονται δωρεάν και από τη δημόσια συχνότητα της Ελληνικής Τηλεόρασης, από την ΕΡΤ. Γιατί να την πληρώνει ο Έλληνας την ΕΡΤ, αν δεν του προβάλλει και αυτές τις δύσκολες περιοχές σε πολλές γεωγραφικές ενότητες στην Ελλάδα; Να προβάλλεις χωριά της Φλώρινας, για να πάει ο κόσμος, και μικρά νησιά, όπως είναι οι Αρκιοί, οι Φούρνοι και ούτω καθεξής και όχι μόνοι πέντε-δέκα προορισμούς στην Ελλάδα που προβάλλουν τα ιδιωτικά κανάλια, γιατί -καλά κάνουν- παίρνουν τις διαφημίσεις και τις χορηγίες.

Σε ό,τι αφορά τις ενοικιάσεις αυτοκινήτων άνω των πενήντα κυβικών, είτε σε τετράτροχα είτε σε δίτροχα, για μια ακόμη φορά τους βάζετε τους ανθρώπους να πληρώσουν. Αυτό ως που θα πάει για τον μικρομεσαίο ελεύθερο επαγγελματία να πληρώνει από τα τέλη επιτηδεύματος μέχρι την προκαταβολή ΦΠΑ, τον έναν φόρο μετά τον άλλο; Πώς θα κρατήσεις προσωπικό και πώς θα πληρώσεις τα δεδουλευμένα;

Σήμερα κόπτεστε όλοι για την ψηφιακή κάρτα. Ποια ψηφιακή κάρτα, όταν εργοδότης, ο όποιος έχει αναδουλειές, σε απολύει για ψύλλου πήδημα και σου παρακρατεί το 10% της αποζημίωσης; Θα στο δώσει –λέει- μετά, όταν θα γίνει εκκαθάριση.

Σήμερα οι περισσότεροι εργαζόμενοι και στα ξενοδοχεία δουλεύουν «εξαμισάρια». Τι σημαίνει αυτό; Ότι το Σάββατο δουλεύουν. Δηλαδή, έχουν μια μέρα για να καθίσουν. Και κινδυνεύει και η Κυριακή.

Πάμε τώρα στο Βυζαντινό Μουσείο, γιατί εκεί υπάρχει διαμαρτυρία των αρχαιολόγων.

Με κάθε προβολή αρχαίων ελληνικών μνημείων και θρησκευτικού τουρισμού είμαστε υπέρ, αλλά να πηγαίνει λελογισμένα και οργανωμένα.

Λέτε τώρα να αξιοποιηθεί στα βήματα του Αποστόλου Παύλου το Βυζαντινό Μουσείο Θεσσαλονίκης. Μαζί σας είμαστε, αλλά προσέξτε. Γιατί μεμονωμένα το Μουσείο Θεσσαλονίκης; Να συμμετέχουν πολλοί φορείς, αλλά εμείς θέλαμε, πέρα από την Εκκλησία και την πολιτεία, που συμμετέχει και μπράβο, να υπάρχουν και ανεξάρτητοι φορείς που θα συμμετέχουν στο συμβούλιο, για να υπάρχει ένας ουσιαστικός έλεγχος.

Η Ένωση Αρχαιολόγων, όμως, που είναι επαΐοντες τώρα και έχουν το «επίσταμαι», λέει ότι «εμείς πού είμαστε»; Γιατί η μελέτη ξεκίνησε πριν από λίγα χρόνια, το 2023, κοστίζει 500.000 ευρώ -μισό εκατομμύριο- και τα έχετε δώσει για προβολή των βημάτων του Αποστόλου Παύλου. Διότι το πρώτο βήμα του Αποστόλου Παύλου ήταν οι αρχαίοι Φίλιπποι, η αρχαία Νεάπολη στην Καβάλα, στις Κρηνίδες, όπου βάπτισε στη Λυδία τον πρώτο Χριστιανό. Το δεύτερο βήμα είναι η παλαιοχριστιανική Αμφίπολη, η οποία δεν είναι επισκέψιμη. Μετά πήγε Θεσσαλονίκη, Βέροια και Πύδνα Πιερίας. Αυτά είναι τα βήματα του Αποστόλου Παύλου. Και από θαλάσσης αν τα δει κάποιος είναι Σαμοθράκη, Αθήνα, Κεχριές, αρχαία Κόρινθος και Νικόπολη.

Ακούστε τώρα. Πάει ένας επισκέπτης στη Λυδία της Καβάλας, βλέπει κάτι. Στην Αμφίπολη δεν μπορεί να πάει, δεν είναι επισκέψιμη η Παλαιοχριστιανική Αμφίπολη. Πρόκειται για θέματα που θέσαμε και στην αρμόδια Υπουργό, την κ. Μενδώνη. Τελματώνει! Δεν είναι μόνο ο Τύμβος Καστά του 5ου αιώνα π.Χ. εκεί, είναι και η Παλαιοχριστιανική Αμφίπολη.

Άρα ο προσκυνηματικός τουρισμός, τουλάχιστον στη Μακεδονία -δεν ξέρω γιατί- αλλά και σε άλλες περιοχές, λιμνάζει. Ωραίο το Βυζαντινό Μουσείο Θεσσαλονίκης στα Βήματα του Αποστόλου των Εθνών που δίδαξε το Χριστιανισμό, αλλά οι άλλες περιοχές γιατί παραμελούνται; Δεν πρέπει να πάμε συνολικά; Ποιος θα είναι ο ρόλος της Εφορείας Βυζαντινών και Κλασικών Αρχαιοτήτων;

Άρα, λοιπόν, οι αρχαιολόγοι εκτοπίζονται, τι θα τους κάνουμε τους αρχαιολόγους; Μάλιστα, λέει, πως τα αρχαιολογικά μουσεία από τότε που έγιναν νομικά πρόσωπα δημοσίου δικαίου, έχουν βάλει λουκέτα.

Εάν πάμε, τώρα, στον προσκυνηματικό τουρισμό, υπάρχουν μοναστήρια αυτή τη στιγμή που δεν είναι όλο το χρόνο επισκέψιμα. Θα μου πείτε ότι η μορφολογία του εδάφους είναι δύσκολη. Σας αναφέρω ενδεικτικά τη Μονή Τιμίου Προδρόμου στις Σέρρες, τη Μονή Παναγίας Εικοσιφοινίσσης, τη Μονή Παναγίας Μαυριώτισσας στην Καστοριά, η οποία πλέον δεν έχει μοναχούς και πνευματικούς εκεί.

Στην Ευρυτανία, χαρακτηριστικό παράδειγμα, αποτελεί η Παναγία η Προυσιώτισσα, όπου βρίσκεται το ορμητήριο του Γεωργίου Καραϊσκάκη που είναι χιλίων διακοσίων ογδόντα ετών μοναστήρι, δεν μπορείς να πας χειμώνα! Θα μου πείτε «ναι, εντάξει». Κάντε, όμως, κάτι και γι’ αυτό!

Σε ό,τι αφορά την Παλαιοχριστιανική Αμφίπολη, δημοσιογραφικά, αυτό που έζησα, έρχονταν χριστιανοί Ασιάτες -υπάρχουν ορθόδοξοι χριστιανοί στην Ασία- και δεν μπορούσαν να την επισκεφθούν. Η Παλαιοχριστιανική Αμφίπολη είναι το δεύτερο Βήμα του Αποστόλου Παύλου.

Υπάρχουν πολλά σημεία, γι’ αυτό λέμε ότι το σχέδιο αυτό του τουρισμού δεν επιλύει το πρόβλημα. Ότι πρέπει να μπει μια τάξη στα βραχυχρόνιας μίσθωσης ακίνητα, αυτό είναι αλήθεια, αλλά να μπει λελογισμένα, με δίκαια κριτήρια.

Το μεγάλο πρόβλημα που έχουν σήμερα οι τοπικές κοινωνίες, κυρία Υπουργέ –και πρέπει να το επιλύσετε, δεν ξέρω τι θα βρείτε με τους νομικούς σας μέντορες, θα βάλετε ένα νομικό πλαίσιο- θα σας το πω αμέσως, γιατί πρέπει να σταματήσει μια μεγάλη αιμορραγία. Ποια είναι αυτή; Αυτά τα πολυεθνικά τουριστικά καταλύματα, τα πεντάστερα, που καταγγέλλει ο σύνδεσμος και λέει ότι τους δίνετε τη δυνατότητα να οικοδομούν σε εμβαδόν που καταλαμβάνει δεκαέξι ή δώδεκα στρέμματα εκτός σχεδίου, βάζουν και το λεγόμενο «βραχιολάκι». Όλα καλά, ε; All exclusive. Τρως, πίνεις εκεί μέσα, τα πάντα όλα, εκεί το δίνεις, έξω τίποτα. Ταβέρνες, καφετέριες, ρεστοράν έξω δεν δουλεύουν. Αιμορραγούν! Γίνεται αφαίμαξη της τοπικής αγοράς, διότι όλα τα χρήματα τα αφήνουν στις πολυεθνικές ξένων πολλές φορές συμφερόντων οι περισσότερες, σε μια συγκεκριμένη κάστα ολιγαρχική φύσεως και οι τοπικές κοινωνίες δεν υπάρχουν.

Έτσι θα έχουμε περιφερειακή αποκέντρωση, για να κρατήσουμε σε δύσβατες περιοχές, σε νησιωτικές περιοχές και σε περιοχές της χερσαίας Ελλάδας εκεί, αυτούς τους ανθρώπους αυτούς; Μα, δεν εισπράττουν, όταν ο tour operator με το βραχιολάκι του δίνει αυτή τη δυνατότητα και δεν υπάρχει ένα αυστηρό νομικό πλαίσιο και μάλιστα, με κακής ποιότητας φαγητά, αλλά φθηνά, διότι εκεί φτάσαμε. Όλο κάτι πράγματα, που σοφίζονται στο μάρκετινγκ του τουρισμού και άλλα πολλά ζητήματα.

Σε ό,τι αφορά τώρα τα τροχόσπιτα, πάτε να στερήσετε από τον μέσο Έλληνα το πώς θα κάνει διακοπές με το τροχόσπιτό του και δίνετε τη δυνατότητα σε αυτά τα glamping υψηλής διαβάθμισης, θα λέγαμε, να γίνονται και μέσα στις πόλεις και σε εντός σχεδίου πόλεις, εκεί δηλαδή που βολεύει τα τουριστικά καταλύματα εκτός σχεδίου πόλης, εκεί που βολεύει αυτά τα glamping εντός σχεδίου πόλης. Αλλάζει, όμως, όλη η αρχιτεκτονική του τοπίου. Αυτά είναι για τα εκτός σχεδίου. Αυτά πρέπει κάποια στιγμή να τα δείτε, διότι είναι αλχημείες. Για μία ακόμη φορά είναι αλχημείες.

Πάμε σε ένα νομοσχέδιο, το οποίο με συγκεκριμένες προτάσεις, θα μπορούσε να αναπτυχθεί σε πάρα πολλούς τομείς, κυρίως, για ανθρώπους για βιοποριστικούς λόγους και όχι να δίνεται αυτή η δυνατότητα, όπου υπάρχουν συγκεκριμένες καταγγελίες που τις στοιχειοθετούν οι άνθρωποι και πρέπει να τις ακούσουμε, για να μπορέσουν να ωφεληθούν από τον τουρισμό και οι αδύναμοι, οι Έλληνες, οι μικρομεσαίοι, όχι οι μεγαλοεπιχειρηματίες.

Εν πάση περιπτώσει, δείτε το, ανασκουμπωθείτε. Μένω στις προθέσεις σας, που είναι καλές και δείτε πώς μπορούμε να αξιοποιήσουμε την Ελλάδα απ’ άκρο σε άκρο. Να μην έχουμε τουρισμό δύο και τριών διαφορετικών ταχυτήτων. Και αυτό που πρέπει να ξέρει ο κόσμος, είναι ότι ακούγονται πολλά για τα Airbnb, σίγουρα είναι ένα πρόβλημα, αλλά είναι πολύ μικρό. Δεν θα λυθεί το στεγαστικό. Θα ενοικιάζεις μία γκαρσονιέρα στα 500 ευρώ και θα παίρνεις μισθό 600-700 ευρώ, πάνε και στο σουπερμάρκετ, σε τρεις μέρες «πάει» ο μισθός!

**ΠΡΟΕΔΡΕΥΩΝ (Αθανάσιος Μπούρας):** Ολοκληρώστε, κύριε Μπούμπα.

**ΚΩΝΣΤΑΝΤΙΝΟΣ ΜΠΟΥΜΠΑΣ:** Σας ευχαριστώ, κύριε Πρόεδρε, έχω ολοκληρώσει.

(Χειροκροτήματα από την πτέρυγα της Ελληνικής Λύσης)

**ΠΡΟΕΔΡΕΥΩΝ (Αθανάσιος Μπούρας):** Ευχαριστώ πολύ κι εγώ.

Κυρίες και κύριοι συνάδελφοι, έχω την τιμή να ανακοινώσω στο Σώμα το δελτίο επικαίρων ερωτήσεων της Παρασκευής 17 Ιανουαρίου 2025.

Α. ΕΠΙΚΑΙΡΕΣ ΕΡΩΤΗΣΕΙΣ Πρώτου Κύκλου (Άρθρα 130 παράγραφοι 2 και 3 και 132 παράγραφος 2 του Κανονισμού της Βουλής)

1. Η με αριθμό 349/10-1-2025 επίκαιρη ερώτηση του Βουλευτή Λάρισας της Κ.Ο. «ΣΥΡΙΖΑ-ΠΡΟΟΔΕΥΤΙΚΗ ΣΥΜΜΑΧΙΑ» κ. Βασιλείου Κόκκαλη προς τον Υπουργό Αγροτικής Ανάπτυξης και Τροφίμων με θέμα: «Άμεση ικανοποίηση του τεκμηριωμένου αιτήματος των αδικημένων αμυγδαλοπαραγωγών της Π.Ε. Λάρισας για χορήγηση ενισχύσεων ήσσονος σημασίας (de minimis) για το έτος 2022».

2. Η με αριθμό 361/13-1-2025 επίκαιρη ερώτηση του Βουλευτή Μαγνησίας της Κ.Ο. «ΚΟΜΜΟΥΝΙΣΤΙΚΟ ΚΟΜΜΑ ΕΛΛΑΔΑΣ» κ. Βασιλείου Μεταξά προς τον Υπουργό Υγείας με θέμα: «Να στελεχωθεί με όλο το απαραίτητο μόνιμο προσωπικό το Αιμοδυναμικό Τμήμα του Γενικού Νοσοκομείου Βόλου».

3. Η με αριθμό 357/13-1-2025 επίκαιρη ερώτηση του Προέδρου της Κ.Ο. «ΝΕΑ ΑΡΙΣΤΕΡΑ» και Βουλευτή Μεσσηνίας κ. Αλέξανδρου Χαρίτση προς τον Υπουργό Εθνικής Οικονομίας και Οικονομικών με θέμα: «Κίνδυνο για τα κονδύλια του Ταμείου Ανάκαμψης και Ανθεκτικότητας εντοπίζει το Ελεγκτικό Συνέδριο. Τι θα κάνει η κυβέρνηση;».

4. Η με αριθμό 373/13-1-2025 επίκαιρη ερώτηση του Βουλευτή Επικρατείας της Κ.Ο. «ΠΛΕΥΣΗ ΕΛΕΥΘΕΡΙΑΣ» κ. Αλέξανδρου Καζαμία προς τον Υπουργό Εθνικής Οικονομίας και Οικονομικών με θέμα: «Η διαπίστωση σοβαρών καθυστερήσεων και παραλείψεων από το Ελεγκτικό Συνέδριο στην υλοποίηση των έργων του Ταμείου Ανάκαμψης και Ανθεκτικότητας».

5. Η με αριθμό 345/9-1-2025 επίκαιρη ερώτηση του Ανεξάρτητου Βουλευτή Κιλκίς κ. Πέτρου Παππά προς τον Υπουργό Υγείας με θέμα: «Γιατί δεν προβαίνετε στην ακύρωση του μη σύννομου διορισμού του κ. Ι. Α. στη θέση του Υποδιοικητή της 4ης ΔΥΠΕ;».

Β. ΕΠΙΚΑΙΡΕΣ ΕΡΩΤΗΣΕΙΣ Δεύτερου Κύκλου (Άρθρα 130 παράγραφοι 2 και 3 και 132 παράγραφος 2 του Κανονισμού της Βουλής)

1. Η με αριθμό 350/10-1-2025 επίκαιρη ερώτηση του Βουλευτή Β3΄ Νότιου Τομέα Αθηνών της Κ.Ο. «ΣΥΡΙΖΑ-ΠΡΟΟΔΕΥΤΙΚΗ ΣΥΜΜΑΧΙΑ» κ. Νικολάου Παππά προς τον Υπουργό Εθνικής Οικονομίας και Οικονομικών με θέμα: «Βόμβα από το Ελεγκτικό Συνέδριο για το Ταμείο Ανάκαμψης - Σκιές, καθυστερήσεις, απεντάξεις έργων και κίνδυνος απώλειας κονδυλίων από τις κυβερνητικές επιλογές».

2. Η με αριθμό 363/13-1-2025 επίκαιρη ερώτηση του Βουλευτή Αχαΐας της Κ.Ο. «ΚΟΜΜΟΥΝΙΣΤΙΚΟ ΚΟΜΜΑ ΕΛΛΑΔΑΣ» κ. Νικολάου Καραθανασόπουλου προς τον Υπουργό Υγείας με θέμα: «Άμεσα μέτρα στήριξης των ασθενών με μεσογειακή αναιμία στη Δυτική Ελλάδα».

3. Η με αριθμό 351/10-1-2025 επίκαιρη ερώτηση του Βουλευτή Λάρισας της Κ.Ο. «ΣΥΡΙΖΑ - ΠΡΟΟΔΕΥΤΙΚΗ ΣΥΜΜΑΧΙΑ» κ. Βασιλείου Κόκκαλη προς τον Υπουργό Υποδομών και Μεταφορών με θέμα: «Εμπαιγμός και κοροϊδία οι εξαγγελίες της Κυβέρνησης για την κατασκευή της Γέφυρας του Παλαιόπυργου».

ΑΝΑΦΟΡΕΣ-ΕΡΩΤΗΣΕΙΣ (Άρθρο 130 παράγραφος 5 του Κανονισμού της Βουλής)

1. Η με αριθμό 1665/19-11-2024 ερώτηση του Βουλευτή Δράμας της Κ.Ο. «ΠΑΣΟΚ-ΚΙΝΗΜΑ ΑΛΛΑΓΗΣ» κ. Αναστασίου Νικολαΐδη προς τον Υπουργό Υγείας με θέμα: «Επιτακτική η ανάγκη λειτουργίας Μονάδας Χημειοθεραπείας στο Γενικό Νοσοκομείο Δράμας».

Καλείται στο Βήμα η ειδική αγορήτρια της Νέας Αριστεράς, η κ. Θεανώ Φωτίου.

Ορίστε, κυρία Φωτίου, έχετε τον λόγο.

**ΘΕΑΝΩ ΦΩΤΙΟΥ:** Ευχαριστώ, κύριε Πρόεδρε.

Αγαπητοί συνάδελφοι, πριν έξι μήνες, στις 15 Ιουλίου του 2024 με το ν.5121, που μόνοι τους ψήφισαν οι Βουλευτές της Συμπολίτευσης, επιταχύνατε, όπως είπαμε τότε απροκάλυπτα, την υπερεκμετάλλευση γης και θάλασσας για τον πολυτελή τουρισμό, πριμοδοτώντας την ανεξέλεγκτη κερδοφορία μεγάλων ξενοδόχων και επενδυτικών ομίλων, χωρίς βεβαίως να ενδιαφέρεστε για την φέρουσα ικανότητα τουριστικών περιοχών ούτε για την προστασία του φυσικού περιβάλλοντος και ανθρώπινου δυναμικού.

Μετά, όμως, και από την ακρόαση των φορέων σε αυτό εδώ το νομοσχέδιο εδραιώσαμε την αντίληψή μας ότι σήμερα φέρνετε ένα νομοσχέδιο συνονθύλευμα αποσπασματικών άρθρων που δεν είναι στοιχειωδώς συγκροτημένα και όλα παραπέμπουν σε ΚΥΑ και ΥΑ όχι για να εφαρμοστούν -προσφιλή σας μέθοδος όλα να τα παραπέμπετε εκεί, τώρα το ξεπεράσατε και αυτό- αλλά για να συγκεκριμενοποιηθούν. Δηλαδή, δεν υπάρχει τι ακριβώς θα ψηφίσουμε. Από τα είκοσι εννέα άρθρα του νομοσχεδίου, ζήτημα είναι αν τα επτά άρθρα έχουν σημασία. Τα, δε, μισά από τα δεκατέσσερα άρθρα του δεύτερου μέρους -που είναι το μεγαλύτερο μέρος- είναι ακατάληπτα και μπορούσαν κάλλιστα να έχουν ενοποιηθεί σε τρία έως τέσσερα άρθρα, ενώ στο τρίτο μέρος που είναι ένα από τα βασικότερα μέρη του νομοσχεδίου τροποποιείτε όσα ψηφίσατε πριν έξι μόλις μήνες, επιδεινώνοντας την κατάσταση σε όλους τους τομείς, υπέρ πράγματι του μεγάλου τουριστικού κεφαλαίου.

Δηλώνετε με το γνωστό σας πομπώδη και ψευδεπίγραφο τρόπο ότι αναβαθμίζετε τον τουρισμό, τα έσοδα του οποίου ανέβηκαν από 20 δισεκατομμύρια το 2023, σε 22 δισεκατομμύρια το 2024. Μόνο που ξεχάσατε να πείτε ότι οι τουρίστες κατά κεφαλήν, ξόδεψαν λιγότερα από πέρυσι και ότι τον παραγόμενο πλούτο τον δημιουργούν οι εργαζόμενοι που συνεχίζουν να ζουν και να εργάζονται σε συνθήκες γαλέρας και να αμείβονται με χαμηλότερες αμοιβές από το 2011.

Η ΔΥΠΑ καθυστερεί πάνω από εξήντα μέρες να δώσει το επίδομα ανεργίας και το δώρο Χριστουγέννων σε αυτούς τους εποχικούς εργαζόμενους και προετοιμάζεστε με το πιλοτικό πρόγραμμα της ΔΥΠΑ να εξαιρέσετε χιλιάδες εργαζόμενους από αυτά τα επιδόματα. Οι κλαδικές συμβάσεις δεν προωθούνται με ό,τι έχετε φτιάξει στον ΟΜΕΔ, με αποτέλεσμα να υπάρχει έλλειμμα ογδόντα χιλιάδων θέσεων εργασίας το καλοκαίρι στον τουρισμό. Δηλαδή, η εργασία στον τουρισμό να θεωρείται ειδεχθής. Αυτό είναι το κατόρθωμα σας. Το καλύψατε το έλλειμμα; Όχι.

Ας δούμε αναλυτικά τα μέρη του νομοσχεδίου.

Στο πρώτο μέρος, άρθρο 3. Ισχυρίζεστε ότι με αυτό θα περιορίσετε την βραχυχρόνια μίσθωση τύπου Airbnb. H βραχυχρόνια μίσθωση επηρεάζει, όμως, γιατί είναι ένα πολυπαραγοντικό φαινόμενο, τη φούσκα ακινήτων -υπερτιμημένες αξίες αγοράς και ενοικίασης- αλλά και τη στεγαστική κρίση. Ένα στα δύο νοικοκυριά στην Ελλάδα έναντι ευρωπαϊκού μέσου όρου ένα στα δέκα.

Αυτή η στεγαστική κρίση τώρα, σε συνδυασμό με την ακρίβεια στα τρόφιμα και την ενέργεια, δημιουργεί την κρίση διαβίωσης.

Συγχρόνως, ο υπερτουρισμός είναι ο κρυφός επιταχυντής της στεγαστικής κρίσης, όπως λέει η Τράπεζα της Ελλάδος στις περιοχές που πλέον έχουν κορεστεί. Σήμερα, για του λόγου το αληθές, οι κλίνες του Airbnb ξεπέρασαν αυτές που παρέχονται από τα ξενοδοχεία και τα τουριστικά καταλύματα παντός είδους. Ένα εκατομμύριο, έναντι οκτακοσίων ογδόντα έξι χιλιάδων. Και κάθε χρόνο η βραχυχρόνια μίσθωση αυξάνεται διότι τα φοροεισπρακτικά μέτρα Μητσοτάκη δεν την επηρεάζουν στο ελάχιστο. Δεν την επηρεάζουν διότι μεγάλο ποσοστό κατέχουν εξωχώριες εταιρείες που νοικιάζουν ολόκληρα κτήρια ως Airbnb. Είναι καθαρά τουριστικά προϊόντα. Και πώς το κάνουν; Αναφέρθηκε ήδη. Εξαιρούνται διότι δηλώνουν ένα διαμέρισμα στα είκοσι ως μακροχρόνιας μίσθωσης. Και αυτές οι εταιρείες με τις προδιαγραφές σας δεν θίγονται καθόλου. Αυτό είναι εξάλλου το πρόβλημα που δεν επιθυμεί να αγγίξει η Κυβέρνηση. Πρέπει να οριστεί άμεσα ποιες μονάδες είναι προϊόν τουριστικής ευθύνης ή κάτι άλλο, ένα ιδιότυπο ελληνικό προϊόν. Να το δούμε.

Ξέρετε καλά ότι το Airbnb είναι η εξέλιξη της οικονομίας διαμερισμού που, όμως, στην Ελλάδα δεν εφαρμόστηκε ποτέ. Αφήνετε, λοιπόν, αυτό το τοπίο θολό και πιστεύουμε εμείς ότι όσο το αφήνετε θολό δεν έχουν κανένα νόημα οι προσχηματικές προδιαγραφές που πιθανόν δεν διαθέτουν παρά μόνο οι αποθήκες και τα καταστήματα αυτά που πριμοδοτήσατε όλο το προηγούμενο διάστημα να γίνουν Airbnb -δηλαδή περίπου 3.000 με 3.500 μονάδες- ούτε οι απαράδεκτες ποινές που πλήττουν τους ιδιοκτήτες, διότι οι ποινές αυτές είναι οριζόντιες -5.000 ευρώ- είτε έχεις μονάδα που αποφέρει 50 έως 100 ευρώ τη βραδιά είτε 1.500 έως 2.000 ευρώ τη βραδιά. Είναι οριζόντιες, είτε νοικιάζεις είκοσι με πενήντα τετραγωνικά είτε πεντακόσια τετραγωνικά.

Όσο για την εποπτεία που λέτε, ότι μέσω αυτών θα επιβληθούν κ.λπ., είναι ανέκδοτο. Ρωτήσαμε πόσους ελεγκτές έχει το Υπουργείο Τουρισμού. Δεν απαντήσατε. Ρωτήσαμε πόσους ελέγχους έχετε κάνει τα τέσσερα τελευταία χρόνια. Δεν απαντήσατε. Για όλους αυτούς τους λόγους εμείς επαναφέραμε την τροπολογία που καταθέσαμε τον Ιούλιο και καλούμε όλους τους Βουλευτές της Αντιπολίτευσης να τη στηρίξουν και να μην υπεκφεύγουν. Γιατί υπεκφεύγουν μέχρι στιγμής.

Τι λέει η τροπολογία; Η βραχυχρόνια μίσθωση κατοικιών επιτρέπεται μόνο σε φυσικά πρόσωπα και έως δύο κατοικίες ανά ΑΦΜ. Δεύτερον, να μην επιτρέπετε σε νομικά πρόσωπα και κάθε είδους εταιρειών να εκμισθώνουν κατοικίες για βραχυχρόνια μίσθωση διότι είναι τουριστικό προϊόν. Και να μην επιτρέπετε σε πολίτες τρίτων χωρών η αγορά κατοικιών με την Golden Visa.

Περνάω στο άρθρο 4. Θεωρούμε γελοίο να διαφημίζετε ότι θα αξιολογήσετε το περιβαλλοντικό αποτύπωμα των καταλυμάτων με πρωτοποριακό σύστημα κατάταξης που εκπονούν το Τεχνικό Επιμελητήριο Ελλάδος και το Ξενοδοχειακό Επιμελητήριο Ελλάδος, το οποίο δεν έχει δει κανείς. Μπορεί η Κυβέρνηση να το ξέρει. Εμείς τουλάχιστον δεν το βλέπουμε. Υπάρχει, λοιπόν, ένα πρωτοποριακό σύστημα φάντασμα. Δεν καταλάβαμε. Θα μοιράζετε πρόσθετα αστέρια και κλειδιά σε καταλύματα σε περιοχές με αυτό το πρωτοποριακό σύστημα φάντασμα που έχουν εξαντλήσει κάθε περιβαλλοντική φέρουσα ικανότητα;

Τα άρθρα 6 έως 19 του δεύτερου μέρους είναι άχρηστα. Είπα ότι είναι το μεγαλύτερο μέρος, 14 στα 29 άρθρα, το μισό νομοσχέδιο. Είναι ακατάληπτα τα περισσότερα. Το ένα παραπέμπει στο άλλο. Επαγγέλλονται την απλοποίηση μέσω της ψηφιακότητας του πλαισίου λειτουργίας επιχειρήσεων ενοικίασης τροχοφόρων και ναυλομεσιτικών γραφείων. Το κάνετε αυτό χωρίς προστασία των μικρών επιχειρήσεων, με ανέφικτους προφανώς ελεγκτικούς μηχανισμούς υποστελεχωμένους και υπερφορτωμένους με νέα καθήκοντα. Μας είπαν οι φορείς ότι δεν έχετε καμία χαρτογράφηση του πεδίου και αυτά που θα καταθέσουν οι επιχειρήσεις δεν θα τα καταθέσουν ψηφιακά αλλά έγχαρτα για να ψηφιοποιηθούν στη συνέχεια, ενώ το 50% των τροχοφόρων που κυκλοφορούν είναι παράτυπα. Το, δε, Υπουργείο Μεταφορών σε όλη αυτή την ιστορία είναι τελείως απόν. Δεν συμμετέχει στον καθορισμό των δικαιολογητικών. Οι μεγάλοι της αγοράς, λοιπόν, θα ρυθμίζουν πάλι τα πάντα αυξάνοντας ασφάλιστρα και τιμές ενοικίασης.

Στο τρίτο μέρος υπό τον τίτλο του ελέγχου και ενίσχυσης των τουριστικών υποδομών εντάσσονται όλα εκείνα τα μέτρα και πολιτικές που ενισχύουν ανεξέλεγκτα την εγκατάσταση πολυτελών υποδομών σε κάθε χιλιοστό γης και θάλασσας. Αυτό είναι το τρίτο μέρος το οποίο είναι ακριβώς τροποποίηση, κάθετο άρθρο σχεδόν, αυτού που ψηφίσαμε τις 15 Ιουλίου 2024. Αυτό είναι όλο το τρίτο μέρος. Και έχετε και καινοτομίες, βεβαίως. Βιάζεστε, δηλαδή, να δημιουργήσετε δεδικασμένα με διάφορα παραθυράκια, ώστε να μην κινδυνέψουν από ένα ολοκληρωμένο χωροταξικό σχέδιο το οποίο όλο λέτε ότι θα φέρετε και βεβαίως δεν το βλέπουμε.

Θεωρούμε απαράδεκτο το άρθρο 22 για τους τουριστικούς λιμένες-μαρίνες. Έχετε, ήδη, φροντίσει με τροποποίηση του 22, ώστε με ΚΥΑ των Υπουργών Τουρισμού και Περιβάλλοντος να μπορεί να επέρχονται μεμονωμένες και δήθεν μη ουσιώδεις τροποποιήσεις στον γενικό σχεδιασμό τους. Κάναμε ολόκληρη φασαρία. Όλη η Αντιπολίτευση δεν ψήφισε το άρθρο. Και τι κάνετε τώρα; Ξεχνάτε ακόμη και αυτή τη διαδικασία και νομιμοποιείτε την απόκλιση των έργων που υλοποιούνται από την εγκεκριμένη χωροθέτηση με απόφαση της Διεύθυνσης Χωρικού Σχεδιασμού του Υπουργείου Τουρισμού χωρίς να απαιτείται τροποποίηση της παλαιάς τους άδειας.

Επίσης, με πρόσχημα έργα προσβασιμότητας, δηλαδή για τους ανάπηρους, δίνετε γενικότερα τη δυνατότητα να επεκτείνονται υποδομές και εγκαταστάσεις των λιμένων με απόφαση του Υπουργού Τουρισμού μετά από σύμφωνη γνώμη της επιτροπής τουριστικών λιμένων. Με ανάλογη απόφαση του Υπουργού επιτρέπεται η νομιμοποίηση των παρανομιών που είχαν γίνει εγκαταστάσεις στη χερσαία και θαλάσσια ζώνη σε όλους τους λιμένες που λειτουργούν προ του 2022 αλλά και στους λιμένες αρμοδιότητας του ΤΑΙΠΕΔ. Πρόκειται για απαράδεκτο άρθρο το οποίο σας καλούμε να αποσύρετε.

Ζητάμε, επίσης, να αποσύρετε το άρθρο 23 για το δικαίωμα για την εκτέλεση χωρίς ειδική άδεια έργων αγωγών για την άντληση και απάντληση θαλασσίου ύδατος για πισίνες και ξενοδοχεία και μεγάλα συγκροτήματα αλλά και ενοικιαζόμενες βίλες, δωμάτια κ.λπ., πιστοποιημένα από τον ΕΟΤ. Με δυο λόγια, τα χιλιάδες διάσπαρτα στη χώρα τουριστικά καταλύματα θα μπορούν να αλλοιώνουν την ακτογραμμή με τεχνικά έργα αγωγών χιλιομέτρων, θα τρέχουν εκατοντάδες μέτρα ή χιλιόμετρα αλλοιώνοντας τα πολύτιμα βραχώδη τοπία και τις αμμουδιές, δηλαδή το φυσικό περιβάλλον. Αυτή είναι η επιλογή της Κυβέρνησης απέναντι σε εύλογες διαμαρτυρίες πολιτών και συλλόγων, όπως της δημοτικής παράταξης Σύρου για τη σπατάλη που παρακολουθούμε με τις πισίνες στα άνυδρα νησιά μας. Είναι φανερό ότι δεν μπορούμε να επιτρέψουμε μια τέτοια βιομηχανία καταστροφικών έργων στις ακτές μας.

Με το άρθρο 24 αποσυνδέετε τα κέντρα spa από τις ιαματικές πηγές κάτι που είχατε συνδέσει με τον νόμο ότι τον Ιούλιου. Τον Ιούλιο μας λέγατε ότι τα spa θα μπορούν να έχουν και ιαματικά νερά. Είχαμε τότε πει ότι αυτό είναι πρόβλημα γιατί τα αποσύρουν από τη δημόσια χρήση. Είπαν και οι φορείς ότι αυτό είναι ένα θέμα που άπτεται του Υπουργείου Υγείας, επίσης. Τώρα ορίζεται ότι τα spa μπορούν να λειτουργούν και με αντλούμενο από τη θάλασσα νερό. Πίσω μπροστά ίδια.

Το άρθρο 27 αφορά σε διάφορες τουριστικές επιχειρήσεις, στα glamping, τα glamorous campings, που με τον νόμο του Ιουλίου προσθέσατε στα τουριστικά προϊόντα ως κατασκηνώσεις υψηλών προδιαγραφών που μπορεί να εγκαθίστανται σε εκτός σχεδίου περιοχές με παράκαμψη περιβαλλοντικών όρων. Τώρα; Τώρα μπορούν να εγκαθίστανται παντού και εντός σχεδίου. Δηλαδή, ως κύρια ξενοδοχειακά καταλύματα χωρίς όρους και προϋποθέσεις. Πού το πάτε; Δηλαδή, αυτά είναι παράλογα. Δεν συμβαίνουν πουθενά.

Το εδάφιο για τα ξενοδοχεία συνιδιοκτησίας και αυτό επεκτείνει ό,τι δικαιώματα τους είχατε δώσει το καλοκαίρι, για να μπορούν να έχουν σταδιακή λειτουργία των τμημάτων τους, ώστε να μην υπάρχει χρονοδιάγραμμα για το πότε μπορεί να ολοκληρωθεί το έργο κ.ο.κ..

(Στο σημείο αυτό κτυπάει το κουδούνι λήξεως του χρόνου ομιλίας της κυρίας Βουλευτού)

Τελειώνω, κύριε Πρόεδρε.

Στο ίδιο άρθρο, 27, με την απαγόρευση ακόμη και της στάθμευσης τροχόσπιτων και αυτοκινούμενων οχημάτων σε δημόσιους χώρους, παραλίες κ.λπ., και την απαγόρευση σε ιδιώτες να φιλοξενούν πέραν του ενός τέτοια οχήματα στα οικόπεδά τους, σκοπεύετε να στραγγίξετε κάθε δυνατότητα του ντόπιου τουρίστα σε φθηνές διακοπές και να ενισχύσετε υψηλού κόστους τουριστικά καταλύματα. Εξάλλου, το είδαμε: Ένας στους δύο Έλληνες δεν έκαναν φέτος διακοπές. Εσείς θα το χειροτερεύσετε.

Εκεί, όμως, που ξεπερνάτε κάθε έννοια αιδούς, είναι το άρθρο 26 όπου ορίζετε ότι οι δημόσιοι λειτουργοί στις τουριστικές περιοχές που υπάρχει πρόβλημα μακροχρόνιας μίσθωσης, δηλαδή δεν βρίσκουν πού να μείνουν, μπορούν να διαμένουν στα δωμάτια προσωπικού των ξενοδοχείων. Δηλαδή, σε χώρους που έχει καταγγελθεί άπειρες φορές ότι προσφέρουν άθλιες συνθήκες διαβίωσης και δεν πληρούν τις βασικές προϋποθέσεις διαμονής.

Ενδεικτικό είναι ότι με τον νόμο του Ιουλίου, που δεν τροποποίησε σε αυτό το σημείο τον νόμο του 2014, αυτοί οι χώροι έχουν ελάχιστο εμβαδόν, δεκατέσσερα έως δεκαπέντε τετραγωνικά. Είναι άθλιες οι συνθήκες διαβίωσης για τους εργαζόμενους και για τους μετανάστες και πρόσφυγες. Ντροπή! Και τώρα, αυτό το επεκτείνετε, ώστε να μένουν και οι δημόσιοι λειτουργοί. Ούτε ορίζετε, βέβαια, ποιο είναι το κόστος ανά τετραγωνικό μέτρο, ποιος θα το πληρώνει, το κράτος ή οι ίδιοι οι δημόσιοι υπάλληλοι; Αυτά είναι πέραν κάθε φαντασίας.

Τέλος, για το άρθρο 28: Είναι ακατανόητη η προσθήκη του συγκεκριμένου έργου στους σκοπούς του Μουσείου Βυζαντινού Πολιτισμού της Θεσσαλονίκης, όταν το ίδιο έργο με τίτλο: «Στα βήματα του Αποστόλου Παύλου», πλησιάζει στην ολοκλήρωσή του εντός του 2025, από το Υπουργείο Πολιτισμού με 500 χιλιάδες ευρώ χρηματοδότηση από το Ταμείο Ανάκαμψης. Στο πλαίσιο του τεκμηριωμένου αυτού έργου, που υλοποιείται από το 2022 σε όλη την Ελλάδα, έχει σημανθεί διαδρομή τριακοσίων χιλιομέτρων της Β΄ Αποστολικής Περιοδείας του Αποστόλου Παύλου. Ζητάμε να το αποσύρετε, γιατί τώρα ανατίθεται το ίδιο έργο και στο Υπουργείο Τουρισμού. Δεν ξέρω αν μπορεί ο Απόστολος Παύλος να μας βοηθήσει, εμείς ζητάμε να το αποσύρετε.

Για όλους αυτούς τους λόγους, καταψηφίζουμε το νομοσχέδιο και θα τοποθετηθούμε για τις τροπολογίες.

Ευχαριστώ, κύριε Πρόεδρε.

(Χειροκροτήματα από την πτέρυγα της Νέας Αριστεράς)

**ΠΡΟΕΔΡΕΥΩΝ (Αθανάσιος Μπούρας):** Και εμείς ευχαριστούμε την κ. Φωτίου.

Τον λόγο τώρα έχει ο ειδικός αγορητής της Νίκης, ο κ. Κομνηνός Δελβερούδης.

Ορίστε, κύριε Δελβερούδη, έχετε τον λόγο.

**ΚΟΜΝΗΝΟΣ ΔΕΛΒΕΡΟΥΔΗΣ:** Ευχαριστώ πολύ, κύριε Πρόεδρε.

Κυρία Υπουργέ, κυρίες και κύριοι συνάδελφοι, το παρόν νομοσχέδιο είναι ιδιαζόντως προβληματικό και δεν δίνει καμία λύση στα χρόνια προβλήματα του τουρισμού και των εργαζομένων στον τουριστικό τομέα.

Το άρθρο 3, με τις οριζόμενες προδιαγραφές της βραχυχρόνιας μίσθωσης, αποκλείει αιφνιδιαστικά χιλιάδες ιδιοκτήτες που επένδυσαν σε ανακαίνιση ή αλλαγή χρήσης ακινήτων μετά το 2011, γεγονός που ενισχύει τη μονοπώληση της τουριστικής αγοράς από μεγάλους παρόχους.

Και ενώ στο άρθρο 1 ορίζεται ως ένας από τους σκοπούς του νομοσχεδίου η δημιουργία ενός νέου και καινοτόμου συστήματος κατάταξης καταλυμάτων που βασίζεται στην αρχή της βιωσιμότητας και λαμβάνει υπ’ όψιν το περιβαλλοντικό και κοινωνικό της αποτύπωμα, απορούμε με ποιον τρόπο εξυπηρετούν αυτούς τους σκοπούς οι αποκλεισμοί των ακινήτων αυτών, πολλά από τα οποία με τις κατάλληλες εργασίες έχουν καταστεί λειτουργικά και ποιοτικά, εξυπηρετώντας τις τουριστικές ανάγκες, κυρίως, οικογενειών.

Με τους τιθέμενους αποκλεισμούς υποβαθμίζονται οι τουριστικές υπηρεσίες στη χώρα μας, αφού, ενώ πολλαπλασιάζεται η ζήτηση με τον συνεχώς αυξανόμενο τουρισμό, μειώνεται κατά πολύ η προσφορά καταλυμάτων και ως εκ τούτου, ο ανταγωνισμός. Αυτό έχει ως αποτέλεσμα, αφ’ ενός να ανεβαίνουν οι τιμές των δωματίων, αφετέρου να αλλοιώνεται η ποιότητα των υπηρεσιών, πάνω στην αγωνία να εξυπηρετηθούν όλο και περισσότεροι τουρίστες. Επιπλέον, έχει αρνητικό αντίκτυπο στους εργαζόμενους τόσο στις βραχυχρόνιες μισθώσεις όσο και στον ευρύτερο τουριστικό τομέα, διότι, αφ’ ενός μειώνονται οι θέσεις εργασίας, αφ’ ετέρου το προσωπικό των ξενοδοχείων καλείται να εξυπηρετήσει μεγαλύτερο όγκο τουριστών σε εξουθενωτικές εργασιακά συνθήκες.

Η εν λόγω διάταξη, ενώ αποκλείει από τη βραχυχρόνια μίσθωση τα ακίνητα που άλλαξαν χρήση από το 2011 και έπειτα, δεν θέτει οποιονδήποτε περιορισμό στα ξενοδοχεία που άλλαξαν και εκείνα χρήση από το 2011, ενισχύοντας μεροληπτικά συγκεκριμένα συμφέροντα. Διαφοροποιεί αδικαιολόγητα ιδιοκτήτες ακινήτων, επιτρέποντας σε κάποιους τη χρήση των ακινήτων τους για βραχυχρόνια μίσθωση, ενώ αποκλείει άλλους χωρίς σαφή λόγο δημοσίου συμφέροντος.

Οι ιδιοκτήτες των ακινήτων που νομιμοποίησαν τη χρήση τους ως κατοικία, βάσει των ισχυόντων νόμων, θεωρούν τον περιορισμό στη χρήση τους ως ευθεία παρέμβαση στην ιδιοκτησία τους. Και δυστυχώς, έτσι είναι.

Επιπλέον, η διάταξη αυτή περιορίζει την ελεύθερη άσκηση οικονομικής δραστηριότητας. Και αναρωτιόμαστε τι εξυπηρετούν αυτοί οι περιορισμοί. Υπενθυμίζουμε ότι ο θεσμός της βραχυχρόνιας μίσθωσης στήριξε πολλά νοικοκυριά τα οποία βρέθηκαν χωρίς εισοδήματα κατά τη διάρκεια της οικονομικής κρίσης. Πολλοί συμπολίτες μας στάθηκαν στα πόδια τους και δίπλα σε αυτούς επιβίωσαν και πολλά άλλα επαγγέλματα, τα οποία στηρίχτηκαν στη βραχυχρόνια μίσθωση.

Από την άλλη μεριά, σε πολλές τουριστικές περιοχές της χώρας μας δημιουργήθηκαν προβλήματα εξεύρεσης μόνιμης στέγης, γεγονός το οποίο δεν παραγνωρίζουμε και αποτελεί πρόβλημα που χρειάζεται άμεσες λύσεις και αναγκαία μέτρα.

Το παρόν νομοσχέδιο δεν περιορίζει στο ελάχιστο το πρόβλημα της εξεύρεσης στέγης ούτε και βοηθάει στη μείωση των ενοικίων. Τα καταλύματα που αποκλείονται από τη βραχυχρόνια μίσθωση θα μείνουν, ως επί το πλείστον, αναξιοποίητα, διότι τα συγκεκριμένα αποκλειόμενα ακίνητα, όπως αποθήκες, υπόγεια και πρώην βιοτεχνικά ή βιομηχανικά κτίρια, έχουν διαμορφωθεί, έτσι ώστε να μην καλύπτουν μόνιμη στέγαση, αλλά ολιγοήμερη.

Το πρόβλημα της δυσκολίας εύρεσης μόνιμης στέγης θα μπορούσε να περιοριστεί αν δινόταν στους ΟΤΑ Α΄ βαθμού η αρμοδιότητα να ορίζουν αιτιολογημένα τον αριθμό των καταλυμάτων βραχυχρόνιας μίσθωσης σε κάθε περιοχή, ανάλογα με τις ανάγκες της εκάστοτε περιοχής που είναι αρμόδιοι, χωρίς αυτοί οι περιορισμοί να περιλαμβάνουν τα, ήδη, λειτουργούντα ως Airbnb καταλύματα.

Οι αιτιολογημένοι περιορισμοί σε κάθε περιοχή, βάσει πραγματικών τοπικών αναγκών και όχι στην τύχη όπως συμβαίνει με το νομοσχέδιο, θα μπορούσαν να δώσει μία πραγματική λύση. Το Υπουργείο, όμως, δεν ενδιαφέρεται για το πραγματικό πρόβλημα, αλλά το θέτει ως πρόφαση για να ευνοήσει τους μεγαλοξενοδόχους.

Η άνθηση που υπάρχει στον κλάδο του Airbnb δεν μπορεί να αντιμετωπίζεται εκδικητικά από το κράτος. Δηλαδή σε όποιον κλάδο υπάρχει άνθηση εκεί επεμβαίνετε για να τον διαλύσετε; Δεν θέλετε οι πολίτες να στέκονται στα πόδια τους; Διότι οι περισσότεροι που ασχολούνται στον κλάδο της βραχυχρόνιας είναι απλοί πολίτες και όχι το μεγάλο κεφάλαιο. Υπάρχουν βέβαια και μεγαλοεπενδυτές, αλλά όχι ως επί το πλείστον.

Αντιθέτως, το μεγάλο κεφάλαιο και οι τεράστιες ξενοδοχειακές μονάδες που απορροφούν με τα απαράδεκτα all inclusive όλο τον τουριστικό τζίρο αφήνονται άθικτοι. Αυτοί που σας ενοχλούν είναι οι μεσαίοι επιχειρηματίες που δεν έχουν ανάγκη τα επιδόματα. Μάλλον θέλετε εξαρτημένους πολίτες, επιδοματοεισπράκτορες, τους χώρους ανεκμετάλλευτους και υπερσυγκέντρωση τουριστικού κέρδους στα μεγάλα ξενοδοχεία.

Σε αυτά τα πλαίσια εντάσσονται και τα οριζόντια εξοντωτικά πρόστιμα που προβλέπει το άρθρο 3, τα οποία δεν λαμβάνουν υπ’ όψιν ούτε τη βαρύτητα της παράβασης ούτε και το οικονομικό μέγεθος της μίσθωσης και του μίσθιου καταλύματος και είναι απολύτως απαράδεκτα.

Επίσης, η Υπουργός κατά την πρώτη συζήτηση της επιτροπής μάς είπε πάλι, όπως συνηθίζει, για τις επιτυχίες της χώρας μας τον τουρισμό και για τα υψηλά ιστορικά ρεκόρ που σημειώθηκαν κατά το 2024 σε αφίξεις και εισπράξεις. Άλλωστε, αυτό είναι που τους ενδιαφέρει στο Υπουργείο και στην Κυβέρνηση, η ακόμη μεγαλύτερη ενίσχυση του υπερτουρισμού.

Η πολιτική αυτή, όμως, έχει οδηγήσει την οικονομία σε μια υπερεξάρτηση από τον τουρισμό. Πρόκειται ουσιαστικά για μια «μονοκαλλιέργεια» του τουρισμού που οδηγεί με τη σειρά της σε καταστροφικά αποτελέσματα εις βάρος του ντόπιου πληθυσμού. Αγνοείτε και την κοινωνία και το φυσικό περιβάλλον, αλλά κατά τα άλλα μιλάμε για βιώσιμο τουρισμό και αειφορία.

Αυτά τα έχουμε επισημάνει ξανά και σε προηγούμενα νομοσχέδια του συγκεκριμένου Υπουργείου. Τώρα βέβαια αφήσατε τον όρο «βιωσιμότητα» και μας μιλάτε για ποιοτική αναβάθμιση και ποιοτική ανάπτυξη του ελληνικού τουρισμού. Όμως, μάλλον μπερδεύετε και τις έννοιες, γιατί ουσιαστικά αυτό που θέλετε να πετύχετε είναι να μετατρέψετε τον τουρισμό σε ένα είδος πολυτέλειας. Προφανώς, στο Υπουργείο Τουρισμού -και όχι μόνο- σας αρέσουν οι πολυτέλειες…

Οι απλοί πολίτες, όμως, θέλουν να απολαμβάνουν τον φυσικό πλούτο της χώρας τους, μια βόλτα στις μαρίνες, στις παραλίες, στον αιγιαλό, στήνοντας απλώς μία σκηνούλα το καλοκαίρι σε μια παραλία. Κι εσείς τώρα τους το απαγορεύετε αφού προωθείτε την ανάπτυξη οργανωμένων τουριστικών κατασκηνώσεων πολυτελείας, όπως ονομάζει το glamping, που μέχρι πριν έξι μήνες, με δικό σας νομοσχέδιο, θα έπρεπε να είναι σύμφωνα με όρους δόμησης οργανωμένων τουριστικών κατασκηνώσεων σε εκτός σχεδίου περιοχές. Σήμερα, όμως, με το άρθρο 25 του παρόντος νομοσχεδίου μας λέτε και σε εντός σχεδίου περιοχές. Δηλαδή, μας λέτε ότι δεν πρόκειται για υπαίθριο τουριστικό κατάλυμα, αλλά για ένα μόρφωμα τουρισμού που δημιουργείτε εσείς για να εξυπηρετηθούν και πάλι συμφέροντα συγκεκριμένα.

Τι εξυπηρετεί αυτή η διάταξη, λοιπόν, αυτό το υβριδικό μοντέλο τουρισμού; Την απάντηση την πήραμε από τη Γενική Γραμματέα της Πανελλήνιας Ένωσης Ιδιοκτητών Επιχειρήσεων Κάμπινγκ κατά την ακρόαση των φορέων η οποία μας είπε για τη Ριβιέρα, την πολυδιαφημισμένη δηλαδή αθηναϊκή ριβιέρα στην περιοχή της Βούλας όπου βρίσκεται το glamping με το όνομα «91 Athens Riviera». Αντιλαμβανόμαστε ότι τα επενδυτικά κεφάλαια είναι πολλά. Όμως, το ερώτημα είναι ποια θα είναι τα οφέλη για τον Αθηναίο πολίτη, ο οποίος κάποτε μπορούσε σε αυτή τη συγκεκριμένη ακτή να κάνει μια βόλτα, ένα μπάνιο ελεύθερα και τώρα θα πρέπει να πληρώνει για να έχει πρόσβαση. Αν μπει κανείς το site του glamping αυτού θα δει ότι οι τιμές για την πιο απλή σκηνή ξεκινάνε από τα 700, 800 και 1.000 ευρώ, ανάλογα την περίοδο φυσικά, και φτάνουν τα 2.000 ευρώ παρακαλώ για τη διανυκτέρευση, ενώ για να έχει κανείς πρόσβαση θα πρέπει να είναι και μέλος, δηλαδή να πληρώσει επιπλέον ποσά, να πληρώνει ετήσια συνδρομή.

Και σαν να μην έφταναν αυτά, έρχεστε και με το άρθρο 27 και με πρόφαση, όπως μας λέτε, την προστασία της ποιότητας της τουριστικής προσφοράς και την αποφυγή υπονόμευσης των νόμιμα λειτουργούντων χώρων κατασκηνώσεων και απαγορεύετε, όπως είπα και προηγουμένως, την εγκατάσταση σκηνών και τη στάθμευση ακόμα τροχόσπιτων σε παραλίες και σε αιγιαλούς και εν γένει σε κοινόχρηστους χώρους. Δηλαδή, ο πολίτης δεν θα μπορεί το καλοκαίρι στις διακοπές του να στήσει μια σκηνή. Σας ρωτήσαμε και στην επιτροπή, αλλά απάντηση δεν πήραμε.

Ξέρετε εσείς εκεί στο Υπουργείο, τον κόσμο δεν τον ενδιαφέρουν οι πολυτέλειες και οι οργανωμένες τουριστικές κατασκηνώσεις γιατί δεν έχουν όλοι την οικονομική επιφάνεια που φαντάζεστε και οι οργανωμένες τουριστικές κατασκηνώσεις πολυτελούς διαβίωσης που προωθείτε, αλλά τους ενδιαφέρει να ζουν αξιοπρεπώς και ελεύθερα, απολαμβάνοντας το φυσικό κάλλος αυτής της χώρας, κάτι που έχετε ξεχάσει σε αυτή την Κυβέρνηση.

Επίσης, μας λέτε ότι ενδιαφέρεστε παράλληλα και για την ισορροπία, τον σεβασμό του φυσικού και του πολιτιστικού περιβάλλοντος. Κάτι τέτοιο σαφώς δεν προκύπτει από τις διατάξεις του συγκεκριμένου νομοσχεδίου, όταν με το άρθρο 22 περνάτε διατάξεις για νομιμοποιήσεις έργων σε μαρίνες, δηλαδή αυθαιρέτων, χωρίς επαρκή έλεγχο, με αυθαίρετους ορισμούς, περί ουσιωδών αποκλίσεων, υποβαθμίζοντας με αυτό τον τρόπο το περιβάλλον και υπονομεύοντας τις νόμιμες διαδικασίες αδειοδότησης και την ασφάλεια δικαίου. Ενώ για τους τουριστικούς λιμένες της αρμοδιότητας του ΤΑΙΠΕΔ έχετε φροντίσει να επιτρέπεται η νομιμοποίηση των πάντων.

Επίσης, με το άρθρο 23 προβλέπεται ότι θα επιτρέπονται οι εγκαταστάσεις αγωγών για την άντληση και απάντληση νερού από τη θάλασσα προκειμένου να χρησιμοποιηθεί στις πισίνες των ξενοδοχείων. Είναι και είδος πολυτελείας οι πισίνες. Εντάξει, κατανοούμε την ανάγκη για μείωση της κατανάλωσης πόσιμου νερού σε περιοχές ιδίως που αντιμετωπίζουν ζητήματα επάρκειας. Όμως, μη χρησιμοποιείτε την ανάγκη αυτή για να περάσετε μια ρύθμιση χωρίς να υπάρχει καμία αναφορά σε προδιαγραφές και της ποιότητας του νερού και στον τρόπο διαχείρισής του ως αποβλήτου. Αυτό είναι πολύ σοβαρό για το περιβάλλον όταν δεν είναι προαπαιτούμενο η εκπόνηση και η έγκριση περιβαλλοντικής μελέτης. Μη μας λέτε, λοιπόν, ότι κόπτεστε για την προστασία του περιβάλλοντος γιατί δεν μπορεί κάποιος να το πιστέψει αυτό.

Τέλος, δεν θα μπορούσα να μην αναφερθώ στο άρθρο 26 το οποίο το παρουσιάζετε ως καινοτόμο ιδέα. Ακούσατε. Μα, σοβαρά; Θα πληρώνουν, δηλαδή, οι δημόσιοι υπάλληλοι δωμάτια που είναι για το προσωπικό των ξενοδοχείων και για να διαμένουν μόνο εποχικά, για όσους μήνες, δηλαδή, δεν λειτουργεί το ξενοδοχείο. Ωραία. Έτσι θα λύσετε το πρόβλημα της στέγασης, με αυτά τα δωμάτια; Και μόνο η σκέψη να φέρετε αυτό το πράγμα εδώ δείχνει πόσο πολύ νοιάζεστε για τους εκπαιδευτικούς, για τους γιατρούς, για τους αστυνομικούς, τους πυροσβέστες και τους λιμενικούς, τους ανθρώπους δηλαδή αυτούς που προσπαθούν να επιτελέσουν το λειτούργημα τους σε ένα ξένο γι’ αυτούς τόπο, έχοντας ένα πενιχρό μισθό και που πρέπει να αποδώσουν το 40% με 50% του μισθού τους στο ενοίκιο του σπιτιού που θα διαμένουν -φαντάζονται- με αξιοπρεπείς συνθήκες.

Εμείς στη Νίκη τοποθετηθήκαμε και στην πρώτη συζήτηση της επιτροπής και είπαμε ότι προτείνουμε τη δωρεάν στέγαση των δημοσίων υπαλλήλων, των γιατρών, των εκπαιδευτικών και τα άλλα σώματα ασφαλείας που προανέφερα, όταν διορίζονται σε περιοχές εκτός της μόνιμης κατοικίας τους, μέσα από την ενεργοποίηση του άρθρου 32 του ν.4483/2017 το οποίο λέει περί δωρεάν στέγασης, με το κράτος να καλύπτει το μίσθωμα σε δωμάτια κατάλληλα, είτε αυτά είναι κύρια ξενοδοχειακά καταλύματα, είτε ενοικιαζόμενα διαμερίσματα, είτε καταλύματα βραχυχρόνιας μίσθωσης, είτε κατοικίες, για να μπορεί να έχει μια αξιοπρεπή διαβίωση ο κάθε ένας από αυτούς.

Προέχει ο Έλληνας πολίτης και όχι το χρήμα και ο πολυτελής τουρισμός. Αυτή είναι η δική μας τοποθέτηση και γι’ αυτό θα καταψηφίσουμε το παρόν νομοσχέδιο.

Σας ευχαριστώ πολύ.

**ΠΡΟΕΔΡΕΥΩΝ (Αθανάσιος Μπούρας):** Ευχαριστούμε τον κ. Δελβερούδη.

Κυρίες και κύριοι συνάδελφοι, έχω την τιμή να ανακοινώσω στο Σώμα ότι τη συνεδρίασή μας παρακολουθούν από τα άνω δυτικά θεωρεία, αφού προηγουμένως ξεναγήθηκαν στην έκθεση της Αίθουσας «Ελευθέριος Βενιζέλος» και ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής, πενήντα μαθητές και μαθήτριες και τρεις εκπαιδευτικοί συνοδοί τους από το 7ο Γυμνάσιο Νέας Ιωνίας Αττικής.

Η Βουλή σάς καλωσορίζει.

(Χειροκροτήματα απ’ όλες τις πτέρυγες της Βουλής)

Τον λόγο τώρα έχει ο ειδικός αγορητής της Πλεύσης Ελευθερίας κ. Αλέξανδρος Καζαμίας.

Ορίστε, κύριε Καζαμία.

**ΑΛΕΞΑΝΔΡΟΣ ΚΑΖΑΜΙΑΣ:** Ευχαριστώ, κύριε Πρόεδρε.

Να καλωσορίσω και εγώ με τη σειρά μου τα παιδιά.

Κυρίες και κύριοι Βουλευτές, τις τελευταίες ώρες κυκλοφορεί στη διεθνή ειδησεογραφία η είδηση ότι επήλθε μια αρχική, αλλά εύθραυστη συμφωνία που ενδέχεται και μπορεί να οδηγήσει σε κατάπαυση πυρός στη Γάζα και στην επιστροφή των ομήρων από τις δύο πλευρές. Οι λεπτομέρειες της συμφωνίας αυτής απομένουν να αποσαφηνιστούν τις επόμενες μέρες και τις τελευταίες ώρες οι εξελίξεις δείχνουν ότι το περιεχόμενο της συμφωνίας αμφισβητείται.

Ωστόσο, με την ευκαιρία αυτή θα πρέπει να επισημάνουμε ότι η Πλεύση Ελευθερίας από την πρώτη στιγμή έχει διατυπώσει τη συμπαράστασή της στον παλαιστινιακό λαό και ζητά από την πρώτη μέρα, από την 7η Οκτωβρίου του 2023 όταν ξεκίνησε αυτή η φάση της κρίσης στη Μέση Ανατολή, να επικρατήσει μια μόνιμη παύση πυρός και να ξεκινήσει μια πολιτική διαδικασία για πραγματική και δίκαιη ειρήνη στην περιοχή.

Αν επέλθει συμφωνία, πιστεύουμε ότι προέχει να μπουν οι ανθρωπιστικές οργανώσεις για να φροντίσουν τους πολλούς τραυματίες και ιδίως τα ακρωτηριασμένα παιδιά από την παλαιστινιακή πλευρά, που έχει υποστεί τους τελευταίους δεκαπέντε μήνες μια γενοκτονία. Θεωρούμε ότι έπεται η ανοικοδόμηση της Γάζας που έχει στην κυριολεξία ισοπεδωθεί από τους βομβαρδισμούς και συνεχίζουμε να ζητάμε να δικαστεί ο Πρωθυπουργός του Ισραήλ, ο κ. Νετανιάχου, από το Διεθνές Ποινικό Δικαστήριο από το οποίο καταζητείται για εγκλήματα κατά της ανθρωπότητας.

Περνάω τώρα, κύριε Πρόεδρε, στο νομοσχέδιο που συζητάμε σήμερα και το οποίο, κατά την άποψή μας, φέρνει δυστυχώς άλλη μία σειρά από αποσπασματικές ρυθμίσεις, δίχως στρατηγική, δίχως όραμα και δίχως μέριμνα για τις προοπτικές βιωσιμότητας του τουρισμού στη χώρα μας, μιας βιομηχανίας η οποία είναι σημαντική και καταλαμβάνει περίπου το 10% του μεγέθους του ακαθάριστου εθνικού προϊόντος της οικονομίας μας.

Αυτό το νομοσχέδιο έρχεται κατόπιν μιας προγενέστερης νομοθετικής ρύθμισης που έφερε το Υπουργείο Τουρισμού πριν από έξι μήνες, στην οποία προσπαθούσε -τον περασμένο Ιούλιο- να αντιμετωπίσει κάποια ζητήματα στον κλάδο αυτόν, τα οποία επανέρχονται στο παρόν νομοσχέδιο. Με άλλα λόγια έχουμε την αίσθηση ότι ένα σημαντικό μέρος του παρόντος νομοσχεδίου έχει σκοπό να επιτρέψει στην Κυβέρνηση να διορθώσει τον εαυτό της. Πρέπει επίσης να παρατηρήσουμε ότι πριν από έξι μήνες, το νομοσχέδιο που είχε έρθει και τότε, διόρθωνε παλαιότερες ρυθμίσεις του Υπουργείου Τουρισμού από την Κυβέρνηση Μητσοτάκη. Με άλλα λόγια, βλέπουμε μια σειρά αποσπασματικών παρεμβάσεων οι οποίες σε μεγάλο βαθμό αναθεωρούν προηγούμενες αποφάσεις που έχει πάρει η ίδια Κυβέρνηση.

Η νομοθέτηση που έχουμε μπροστά μας σήμερα -και αυτή κατά την άποψή μας- δεν αντιμετωπίζει τις πρακτικές που βλάπτουν το περιβάλλον και δεν κάνει όσα πρέπει για να προστατέψει και τη βιωσιμότητα των τοπικών κοινωνιών που υποδέχονται μεγάλο αριθμό τουριστών. Δεν περιέχει ρυθμίσεις -καμία απολύτως ρύθμιση- για την προστασία και τη βελτίωση των συνθηκών των δεκάδων χιλιάδων εργαζομένων στον κλάδο του τουρισμού, οι οποίοι εδώ και πολύ καιρό -και στη διάρκεια της ακρόασης φορέων γι’ αυτό το νομοσχέδιο- ζητούν να υπάρχουν ρυθμίσεις για την προστασία του εργασιακού τους καθεστώτος. Θεωρούμε ότι ένα μεγάλο μέρος του πνεύματος που διέπει το νομοσχέδιο είναι να προασπίσει τα κατεστημένα συμφέροντα και κάποιες συγκεκριμένες συντεχνίες επιχειρηματιών στον κλάδο.

Έρχομαι τώρα πιο συγκεκριμένα στα μέρη του νομοσχεδίου. Αυτό απαρτίζεται από τρία μέρη. Το πρώτο αφορά τις ρυθμίσεις για τα Airbnb. Αυτό εισάγει στο άρθρο 3 τέσσερα βασικά κριτήρια τα οποία σύμφωνα με το νομοσχέδιο θα πρέπει να πληρούνται από τα Airbnb για να συνεχίσουν να δραστηριοποιούνται στην αγορά. Ορισμένα από τα κριτήρια αυτά εισάγουν προδιαγραφές που πράγματι συμβάλλουν στην προστασία της υγείας και ασφάλειας αυτών που χρησιμοποιούν τα Airbnb. Προβλέπεται να υπάρχουν πυροσβεστήρες, για παράδειγμα, να υπάρχει φαρμακείο, να υπάρχει ανιχνευτής καπνού -υποχρεωτικά-, να υπάρχει ένας κατάλογος με τα επείγοντα τηλέφωνα που πρέπει να έχει στη διάθεσή του όποιος χρησιμοποιεί ένα Airbnb. Αυτά δεν μας βρίσκουν αντίθετους.

Το θέμα, όμως, έγκειται σε άλλα κριτήρια, ιδίως σε εκείνα που προσδιορίζουν τους χώρους κύριας κτήσης με βάση τον νόμο του 2012 ως τους μοναδικούς χώρους που μπορεί κανείς να διαθέσει ως χώρους βραχυχρόνιας μίσθωσης Airbnb. Αυτό αποκλείει ένα μεγάλο αριθμό μικροϊδιοκτητών από το να δραστηριοποιούνται στην αγορά των Airbnb και βεβαίως συμφέρει τις επιχειρήσεις, πολλές εκ των οποίων είναι offshore επιχειρήσεις που έρχονται και χρησιμοποιούν ολόκληρες πολυκατοικίες, συχνά μέσω της νομοθεσίας για τη βραχυχρόνια μίσθωση, ούτως ώστε να κυριαρχήσουν σε αυτόν τον κλάδο, ο οποίος βεβαίως έχει πολύ μεγάλη άνθιση τα τελευταία χρόνια.

Με τον τρόπο αυτό, με άλλα λόγια, αποκλείονται οι μικροϊδιοκτήτες από τη δραστηριοποίηση στην αγορά του Airbnb. Από την άλλη ενισχύονται οι μεγάλες επιχειρήσεις και οι όμιλοι που δραστηριοποιούνται στον κλάδο. Βεβαίως πρέπει να πούμε ότι οι ρυθμίσεις που υπάρχουν εδώ στο νομοσχέδιο -και το αναγνώρισε και η ίδια η κυρία Υπουργός στη διάρκεια των συνεδριάσεων της επιτροπής- δεν κάνουν απολύτως τίποτα για να αντιμετωπίσουν το ευρύτερο ζήτημα της αύξησης των ενοικίων. Η άποψή της είναι ότι αυτό έχει αντιμετωπιστεί από άλλες νομοθετικές ρυθμίσεις. Θα μπορούσε, όμως, να υπάρχει κάποια ρύθμιση για τα Airbnb ούτως ώστε να μπορεί αυτή να προστατεύσει τους ενοικιαστές της μακροχρόνιας μίσθωσης από το να βρίσκουν διαμερίσματα με προσιτά ενοίκια, κάτι το οποίο αποτελεί κεντρικό πρόβλημα στην ελληνική κοινωνία.

Όσον αφορά το μέρος αυτό του νομοσχεδίου, επισημάναμε επίσης στη διάρκεια των συζητήσεων στην επιτροπή ότι προβλέπονται πρόστιμα στην περίπτωση μη τήρησης των τεσσάρων αυτών κριτηρίων που προβλέπει το νομοσχέδιο. Αυτά τα πρόστιμα, όμως, είναι ενιαία. Υπάρχει ένα πρόστιμο 5.000 ευρώ σε οποιονδήποτε δεν τηρεί τις προδιαγραφές που προβλέπει το άρθρο 3. Κάποιες, όμως, από τις προδιαγραφές αυτές είναι πάρα πολύ απλές. Πρόκειται -ας πούμε- για τη μη ύπαρξη ενός καταλόγου με τα επείγοντα τηλέφωνα. Θα επιβληθεί πρόστιμο 5.000 ευρώ σε κάποιον ο οποίος δεν έχει τηρήσει αυτή την προϋπόθεση; Και όμως το νομοσχέδιο λέει ακριβώς αυτό. Έχει ένα ενιαίο πρόστιμο το οποίο δεν λαμβάνει υπ’ όψιν ούτε το μέγεθος της παράβασης, αλλά καλύπτει πολύ μικρές παραβάσεις σε σχέση με τα κριτήρια που προβλέπει το νομοσχέδιο και βεβαίως δεν λαμβάνει καθόλου υπ’ όψιν το μέγεθος της επιχείρησης ή του ιδιοκτήτη που δραστηριοποιείται στον κλάδο του Airbnb. Επιβάλλει έτσι ένα οριζόντιο πρόστιμο, το οποίο εμείς θεωρούμε ότι είναι και άδικο, αλλά και μη λειτουργικό για την ορθή ρύθμιση της αγοράς στον κλάδο αυτό. Αυτά σε σχέση με τα Airbnb.

Έρχομαι τώρα στο δεύτερο μέρος του νομοσχεδίου που αποτελείται από δεκατέσσερα άρθρα. Το νομοσχέδιο συνολικά έχει είκοσι εννέα άρθρα. Τα έξι με δεκαεννιά -περιλαμβανομένων και των δύο- αφορούν τις ρυθμίσεις για τη γνωστοποίηση των επιχειρήσεων που δραστηριοποιούνται στην ενοικίαση οχημάτων.

Υπάρχουν δεκατέσσερα άρθρα εδώ και πολλά από αυτά είναι πολύ μικρά. Είναι τριών ή τεσσάρων γραμμών. Θα μπορούσαμε να είχαμε αυτό το μέρος του νομοσχεδίου σε πολύ λιγότερα άρθρα. Υπάρχει και μία ακαταλαβίστικη και δαιδαλώδεις διατύπωση στο νομοσχέδιο το ίδιο. Αρκεί να σας αναφέρω ένα παράδειγμα. Για την έναρξη ισχύος αυτών των δεκατεσσάρων άρθρων, αναφέρεται το άρθρο 19, το τελευταίο μέρους αυτού. Όταν το διαβάσουμε όμως, για να μας πει για την έναρξη ισχύος, μάς παραπέμπει στο άρθρο 18. Και εκεί, στο άρθρο 18 βλέπουμε ότι το άρθρο αυτό μας παραπέμπει στα άρθρα 14 και 16 μόνο για να καταλάβουμε από πότε αρχίζει και ισχύει αυτό το μέρος του νομοσχεδίου! Μοιάζει δηλαδή σαν ο νομοθέτης να θέλει να μας δώσει ένα σταυρόλεξο, σε ένα μέρος του νομοσχεδίου το οποίο φέρει και τον τίτλο «απλούστευση της διαδικασίας ρύθμισης της αγοράς των επιχειρήσεων στις ενοικιάσεις οχημάτων».

Αλλά ας περάσω και στην ουσία του μέρους αυτού του νομοσχεδίου. Δεν αντιμετωπίζεται το πραγματικό πρόβλημα εδώ, το οποίο αφορά στο γεγονός ότι στις τουριστικές περιόδους, σε κάποιες περιοχές υπάρχουν πάρα πολλά αδήλωτα οχήματα τα οποία ενοικιάζονται. Και σας διαβάζω από την διευθύντρια του Συνδέσμου Τουριστικών Επιχειρήσεων Ενοικιάσεως Αυτοκινήτων Ελλάδος, η οποία κατέθεσε στην ακρόαση φορέων στη διάρκεια της επιτροπής -τι είπε- και διαβάζουμε τα δικά της λόγια από τα Πρακτικά της επιτροπής: «Δεν έχουμε καμία εικόνα κατά τη διάρκεια της θερινής σεζόν του στόλου των ενοικιαζόμενων. Στο συγκεκριμένο νομοσχέδιο δεν γίνεται ξεκάθαρο τι μέριμνα έχει ληφθεί γι’ αυτό, δηλαδή αν θα παρακολουθείται το ενοικιαζόμενο όχημα ανά αριθμό κυκλοφορίας, που έτσι πρέπει να γίνεται. Είναι ο μόνος τρόπος να γίνει σωστός εντοπισμός των αδήλωτων ενοικιαζόμενων οχημάτων. Το 2024, είπε η ίδια, ο αριθμός των αδήλωτων έφτανε το 50% των οχημάτων που νοικιάζονται στα νησιά». Αυτό θα έπρεπε να κάνει το μέρος αυτού του νομοσχεδίου αντί να έχει τέσσερα άρθρα, τα οποία να παραπέμπει το ένα στο άλλο, για να μας πει πότε αρχίζει η ισχύς αυτού του μέρους. Και, δυστυχώς, δεν το κάνει. Και αυτό είπε και η εκπρόσωπος του φορέα στη διάρκεια της ακρόασης που είχαμε στην επιτροπή.

Έρχομαι τώρα στο τελευταίο μέρος, στο Γ΄ Μέρος του νομοσχεδίου που περιέχει μια σειρά αποσπασματικών διατάξεων για να ρυθμίσει ζητήματα, τα οποία φαίνεται πως απασχολούν το Υπουργείο Τουρισμού για πολύ μεγάλο διάστημα, διότι επανέρχεται σε αυτά πολύ συχνά με νέες και νέες νομοθετήσεις.

Το άρθρο 22 αφορά τις μαρίνες και αυτό συνολικά χαλαρώνει το ρυθμιστικό πλαίσιο για τις μεταβολές στις μαρίνες. Αλλά εκτός αυτού, νομιμοποιεί και τις μαρίνες που ελέγχονται από το ΤΑΙΠΕΔ, δηλαδή από αυτόν τον μνημονιακό θεσμό, και νομιμοποιεί το να έχουν γίνει αλλαγές σημαντικού χαρακτήρα στις μαρίνες αυτές χωρίς άδεια. Λέει το άρθρο: «Σε χωροθετημένους τουριστικούς λιμένες αρμοδιότητας του ΤΑΙΠΕΔ επιτρέπεται η νομιμοποίηση των υφιστάμενων καθ’ υπέρβαση η χωρίς άδεια κατασκευασθέντων έργων και εγκαταστάσεων εντός της χερσαίας και θαλάσσιας ζώνης». Δηλαδή επιτρέπει στο ΤΑΙΠΕΔ να κάνει ό,τι θέλει στις μαρίνες και νομιμοποιεί εκ των υστέρων αυτά που έχει κάνει το ΤΑΙΠΕΔ στα έργα που επιτηρεί στις μαρίνες αυτές.

Θεωρούμε ότι αυτό το άρθρο είναι απαράδεκτο. Δεν εξηγείται στην αιτιολογική έκθεση γιατί το ΤΑΙΠΕΔ και γιατί οι μαρίνες που ανήκουν στο ΤΑΙΠΕΔ θα πρέπει να υπόκεινται σε αυτή την ξεχωριστή ρύθμιση, ενώ οι άλλες μαρίνες όχι. Και βεβαίως, θεωρούμε ότι αυτό συμβάλλει σε μία ευρύτερη προσέγγιση εκ μέρους του νομοσχεδίου υπέρ της άναρχης εξέλιξης των μαρίνων για να εξυπηρετείται ο τουριστικός κλάδος, χωρίς καμία μέριμνα για τις περιβαλλοντικές επιπτώσεις.

Το ίδιο βλέπουμε στο άρθρο 23 το οποίο αφορά τη χρήση θαλάσσιου νερού για να γεμίζουν οι πισίνες των ξενοδοχειακών μονάδων ούτως ώστε, έτσι λέει η αιτιολογική έκθεση, να μη χρησιμοποιείται πόσιμο νερό. Το πρόβλημα εδώ είναι ότι το άρθρο επιτρέπει, κατόπιν απόφασης του Συμβουλίου της Επικρατείας που ζητούσε νομοθέτηση επ’ αυτού, σε ξενοδοχειακές μονάδες όχι μόνο να αντλούν το νερό από τη θάλασσα, αλλά να το απαντλούν, να το χύνουν πίσω στη θάλασσα και δεν περιέχει καμία απολύτως πρόβλεψη για δύο κρίσιμα πράγματα. Δεν υποχρεώνει τα ξενοδοχεία, δεν λέει τίποτα, να καθαρίζουν το νερό προτού το απαντλήσουν. Και δεύτερον δεν περιέχει καμία διάταξη που να απαγορεύει στα ξενοδοχεία να κατασκευάζουν έργα απάντλησης, δηλαδή αγωγούς οι οποίοι να χύνουν το νερό πίσω στη θάλασσα, που να βρίσκονται μακριά από θαλάσσιους χώρους που είναι κοινόχρηστοι. Δηλαδή μπορεί κανείς να κάνει μπάνιο και να έχει από κάτω μία σωλήνα, η οποία να απαντλεί νερό μη καθαρισμένο από μία πισίνα η οποία το άντλησε από τη θάλασσα.

Αυτό θεωρούμε ότι είναι βλαβερό για το περιβάλλον και σας αναφέρω την φράση που χρησιμοποίησε η εκπρόσωπος της Ελληνικής Εταιρείας Προστασίας της Φύσης, που μίλησε στην ακρόαση φορέων. Είπε ότι το άρθρο αυτό «θα προσελκύσει το ενδιαφέρον από επιχειρήσεις για την εγκατάσταση αυτών των αγωγών και παράλληλα, θα επιφέρει επιβάρυνση του παράκτιου περιβάλλοντος προκαλώντας πιθανότατα μη αναστρέψιμες βλάβες στο περιβάλλον ή αλλοίωση», κυρία Υπουργέ, «της φυσιογνωμίας της περιοχής». Τόσο σοβαρές είναι οι επιπτώσεις σύμφωνα με την Ελληνική Εταιρεία Προστασίας της Φύσης. Και όμως, με αυτόν τον τρόπο νομοθετεί το Υπουργείο.

Έρχομαι τώρα στο άρθρο 25 και θα κλείσω με αυτό, κύριε Πρόεδρε. Το άρθρο 25 αφορά τις κατασκηνώσεις πολυτελούς διαβίωσης, γνωστές ως glamorous camping ή με τη συντομογραφία glamping. Εδώ υπήρχε ένας ορισμός του τι θα πρέπει να πληρείται ούτως ώστε αυτές οι κατασκηνώσεις, οι οποίες αρχικά προβλεπόταν ότι θα πρέπει να οργανώνονται από επιχειρήσεις εκτός σχεδίου πόλης, να μην βλάπτουν το περιβάλλον. Και αυτό υπήρχε σε έναν νόμο του 2020 στα άρθρο 36 με 41. Αυτά καταργήθηκαν στον νόμο του 2024 που έφερε το Υπουργείο Τουρισμού πριν από έξι μήνες, ούτως ώστε να χαλαρώσει το πλαίσιο περιβαλλοντικής προστασίας για τις κατασκηνώσεις πολυτελούς διαβίωσης. Και τώρα, στο άρθρο 25, επέρχεται ένας νέος ορισμός του τι αποτελεί glamping ούτως ώστε να χαλαρώσει ακόμη περισσότερο το ρυθμιστικό πλαίσιο. Γιατί επήλθε καινούργιος ορισμός; Αν διαβάσουμε στην αιτιολογική έκθεση. Λέει ότι αυτό «ανέκυψε» και δεν εξηγεί από που «ανέκυψε» η ανάγκη για έναν νέο ορισμό του glamping, παρόλο που το Υπουργείο νομοθέτησε επ’ αυτού πριν από έξι μήνες. Και καλά, αυτό «ανέκυψε».

Όσον αφορά τα spa, όπου και εκεί υπάρχει χαλάρωση του πλαισίου, η αιτιολογική έκθεση λέει ότι και εκεί «ανέκυψε» ανάγκη επαναπροσδιορισμού του τι αποτελεί spa. Διότι και ο νόμος του Ιουλίου του 2024 νομοθετούσε, αλλά τώρα πάλι χαλαρώνει το πλαίσιο σε σχέση με τον νόμο αυτόν.

Θεωρούμε ότι ο τρόπος νομοθέτησης που διέπει το νομοσχέδιο είναι ιδιαιτέρως πρόχειρος. Αυτός χαρακτηρίζεται από εμβαλωματικές και αποσπασματικές διατάξεις, οι οποίες δεν εντάσσονται σε ένα στρατηγικό σχέδιο. Αντιθέτως, θεωρούμε ότι συμβάλλουν στην άναρχη τουριστική ανάπτυξη και καθόλου στην προστασία της κοινωνικής, εργασιακής και περιβαλλοντικής βιωσιμότητας του τουρισμού.

Με άλλα λόγια, η Πλεύση Ελευθερίας πιστεύει ότι πρόκειται για ένα ατυχές νομοσχέδιο, για το οποίο διατηρούμε πολύ σοβαρές επιφυλάξεις.

Ευχαριστώ, κύριε Πρόεδρε.

**ΠΡΟΕΔΡΕΥΩΝ (Αθανάσιος Μπούρας):** Και εμείς ευχαριστούμε.

Τον λόγο τώρα θα έπαιρνε ο κ. Κόντης, ο οποίος, όμως, βρίσκεται στη Διάσκεψη των Προέδρων. Γι’ αυτό θα δώσω τον λόγο στον Υπουργό Ανάπτυξης, κ. Θεοδωρικάκο, προκειμένου να τοποθετηθεί στο μέρος βέβαια που τον αφορά γιατί έχει και άλλα άρθρα η τροπολογία, με γενικό αριθμό 305 και ειδικό 10.

Ορίστε, κύριε Υπουργέ. Έχετε τον λόγο να τοποθετηθείτε στο μέρος που σας αφορά για την τροπολογία.

**ΠΑΝΑΓΙΩΤΗΣ (ΤΑΚΗΣ) ΘΕΟΔΩΡΙΚΑΚΟΣ (Υπουργός Ανάπτυξης):** Κύριε Πρόεδρε, σας ευχαριστώ πάρα πολύ. Ευχαριστώ και την Υπουργό και τους συναδέλφους.

Όπως είχε δεσμευτεί η Κυβέρνηση διά του Υπουργού Ανάπτυξης πριν από ελάχιστες ημέρες, καταθέτουμε σήμερα στο Κοινοβούλιο την τροπολογία με την οποία αντιμετωπίζουμε το πρόβλημα των υπέρογκων αυξήσεων στα ασφάλιστρα των ισόβιων ασφαλιστηρίων υπηρεσιών υγείας. Πρόκειται για ένα θέμα που αφορά και ενδιαφέρει διακόσιους πενήντα πέντε χιλιάδες συμπολίτες μας. Ήταν πριν από αρκετά χρόνια, το 2011, επτακόσιες έντεκα χιλιάδες, οι οποίοι είχαν τέτοιου είδους συμβόλαια.

Ο αριθμός μειώθηκε δραματικά τα χρόνια του μνημονίου, της κρίσης και της χρεοκοπίας της Ελλάδας. Είχαν μείνει μόλις τριακόσιες είκοσι χιλιάδες τέτοια συμβόλαια το 2019, σήμερα είναι διακόσιες πενήντα πέντε χιλιάδες, ενώ τα τελευταία χρόνια οι αυξήσεις διέπονταν από τον δείκτη του ΙΟΒΕ.

Με την τροπολογία που καταθέτουμε καθιερώνεται και εφαρμόζεται από 1η Ιανουαρίου 2026 ο ετήσιος δείκτης αναπροσαρμογής για τα μακροχρόνια συμβόλαια ασφαλίσεων υγείας, ο οποίος καθορίζεται από την Ελληνική Στατιστική Αρχή τον μήνα Δεκέμβριο κάθε έτους, αφού έχει προηγηθεί η συνεργασία με τα Υπουργεία Ανάπτυξης, Οικονομικών και Εθνικής Οικονομίας και το Υπουργείο Υγείας και ύστερα από γνώμη του Διοικητή της Τράπεζας της Ελλάδος, καθώς η Τράπεζα της Ελλάδος θεσμικά αποτελεί τον φορέα που εποπτεύει τις ασφαλιστικές εταιρείες και ιδιαίτερα την κεφαλαιακή τους επάρκεια που είναι ένας απαραίτητος δείκτης για τη βιωσιμότητα του ιδιωτικού ασφαλιστικού συστήματος και την προστασία της ασφαλιστικής πίστης.

Ταυτόχρονα, με την τροπολογία που καταθέτουμε, υποχρεώνουμε τους παρόχους ασφάλισης υγείας, τους ιδιωτικούς παρόχους, να ανακοινώνουν δημόσια τις αναπροσαρμογές των ασφαλίστρων για κάθε προϊόν ασφάλισης υγείας που προσφέρουν, σε διακριτή σελίδα του ιστότοπου, προκειμένου να είναι σαφές για το ποιες είναι οι αναπροσαρμογές των ασφαλίστρων με το όνομα του ασφαλιστικού προϊόντος και τη σύγκριση του κόστους της υπηρεσίας, σε σχέση με τον προηγούμενο χρόνο. Επίσης, υποχρεώνουμε ακριβώς με την ίδια ρύθμιση τις ιδιωτικές επιχειρήσεις παροχής υπηρεσιών υγείας οι οποίες υποχρεώνονται να ανακοινώνουν δημόσια τις τιμές των παρεχόμενων υπηρεσιών τους με πολύ συγκεκριμένο τρόπο -τιμοκατάλογο αυτών των υπηρεσιών και περιγραφή των συγκεκριμένων υπηρεσιών-, προκειμένου να υπάρχει απόλυτη διαφάνεια στο είδος των υπηρεσιών, στο κόστος και να επιτρέπεται με αυτόν τον τρόπο στους πολίτες να κρίνουν, να συγκρίνουν και να αντιλαμβάνονται ποια επιλογή είναι αυτή η οποία μπορεί να ακολουθηθεί με τον καλύτερο δυνατό τρόπο και να εκπροσωπεί το συμφέρον και τις δικές τους ανάγκες.

Με αυτόν τον τρόπο η Κυβέρνηση ανταποκρίνεται στη δέσμευσή της για διαφάνεια και ανταγωνισμό στο ιδιωτικό σύστημα ασφάλισης και ταυτόχρονη ενίσχυση της ασφαλιστικής πίστης και προστασίας των καταναλωτών.

Ευχαριστώ πολύ, κύριε Πρόεδρε.

**ΠΡΟΕΔΡΕΥΩΝ (Αθανάσιος Μπούρας):** Ευχαριστούμε κι εμείς.

Έχει ζητήσει τον λόγο για παρέμβαση ο κ. Βρεττός από τη Νίκη ως Κοινοβουλευτικός Εκπρόσωπος.

Κύριε Βρεττέ, έχετε τον λόγο.

**ΝΙΚΟΛΑΟΣ ΒΡΕΤΤΟΣ:** Ευχαριστώ, κύριε Πρόεδρε.

Ακούγοντας τον Υπουργό -με καλή πρόθεση, να το δεχτώ- να παρουσιάζει αυτή την τροπολογία για να διορθώσει τα κακώς κείμενα στην ασφαλιστική αγορά, θα μπορούσε να είναι ένας ισχυρισμός που μπορεί να γίνει αποδεκτός. Όμως, για να δούμε, είναι έτσι;

Προφανώς αυτή η τροπολογία δείχνει ότι η Κυβέρνηση, και το Υπουργείο Ανάπτυξης, είτε από αποτυχία, είτε από ανικανότητα, είτε από σκοπιμότητα, για όλους αυτούς ή για κάποιον από αυτούς τους λόγους, δεν δύναται να εποπτεύσει την ξέφρενη πορεία της αγοράς των ασφαλιστηρίων συμβολαίων.

Ταυτόχρονα, βέβαια, η Κυβέρνηση έχει προωθήσει νομοθετικά την υποχρεωτική ασφάλιση επιχειρήσεων για φυσικούς κινδύνους, έχει πριμοδοτήσει την ασφάλιση κατοικιών, εκχωρώντας δημόσια έσοδα από τον ΕΝΦΙΑ, και υποχρεώνει την ασφάλιση των ιδιοκτητών καταλυμάτων βραχυχρόνιας χρονομίσθωσης. Όλα αυτά είναι καλά, στην περίπτωση όμως που είχε τη δυνατότητα να ελέγχει την αγορά, γιατί τελικά τίθεται θέμα πάλι να αναρωτηθούμε αν από αποτυχία, από ανικανότητα ή από σκοπιμότητα του Υπουργείου Ανάπτυξης δεν δύναται να σπάσει το καρτέλ εναρμονισμένης τιμολόγησης του ολιγοπωλίου που επικρατεί στον χώρο της ιδιωτικής υγείας.

Δεν τα λέμε εμείς, τα λέει το επιμελητήριο, ο Πρόεδρος κ. Χατζηθεοδοσίου. Είναι γνωστό ότι δύο-τρία ιδιωτικά νοσοκομεία είναι ικανά, με την τιμολογιακή τους πολιτική, να κατατάσσουν την Ελλάδα στη δεύτερη θέση των υψηλότερων νοσηλίων στην Ευρώπη, στο σημείο δηλαδή να μας κατατάσσουν δεύτερους σε αυτές τις δαπάνες ιδιωτικής υγείας πίσω από την Ελβετία, καθιστώντας μας η Κυβέρνηση Μητσοτάκη, στον συγκεκριμένο τομέα, Ελβετία του Νότου.

Ζήλεψε φαίνεται τον ΓΑΠ που ήθελε να μετατρέψει την Ελλάδα σε Δανία του Νότου, παρουσιάζοντας τότε ως οικονομικό όνειρο μια εξωγήινη ενόραση της μνημονιακής ταφόπλακας.

Και αφού το γνωρίζουν οι πάντες -ακόμα και ο Διοικητής της Τραπέζης της Ελλάδος, και αναφέρθηκε αυτό από τον Υπουργό, κάπου ψιθυριστά σημειώνει το ολιγοπώλιο της ιδιωτικής υγείας- δεν ενεργεί η Κυβέρνηση για την πάταξη αυτού του ολιγοπωλίου; Η Αρχή της Επιτροπής Ανταγωνισμού αδιαφορεί να ασχοληθεί; Γιατί η ταμπακιέρα τελικά είναι τα 5 δισεκατομμύρια ευρώ που δαπανούν οι Έλληνες πολίτες στην ιδιωτική υγεία. Κι εκεί στοχεύει η κυβερνητική γραμμή -δεν της ξεφεύγει, δεν αδυνατεί, μπορεί να είναι και ανίκανη- αλλά εδώ από επιλογή επενδύει στην ακρίβεια και στην είσπραξη κυρίως του ΦΠΑ και της φαινομενικής μη παραγωγικής αύξησης του ΑΕΠ.

Κλείνοντας θέλω να προσπαθήσω να κάνω έστω κι έναν θετικό λογισμό. Να δεχτώ πως τα αντανακλαστικά του Υπουργείου είναι αργά. Μπορεί για διάφορους λόγους να συμβαίνει. Και καταλάβατε αργά την αισχροκέρδεια των ασφαλιστικών εταιρειών στην αύξηση των ασφαλίστρων σύμφωνα με τον τρόπο υπολογισμού του δείκτη του ΙΟΒΕ, όπως καθορίζεται. Γιατί εσείς με το π.δ.13/2022 δεν το προβλέψατε νωρίτερα; Και γιατί σ’ αυτή την τροπολογία όλη αυτή τη νέα επιβολή του τρόπου υπολογισμού του δείκτη για τα ασφάλιστρα δεν τα εφαρμόζετε από τώρα; Γιατί περιμένετε έναν χρόνο μετά;

**ΠΡΟΕΔΡΕΥΩΝ (Αθανάσιος Μπούρας):** Κλείστε, κύριε Βρεττέ.

**ΝΙΚΟΛΑΟΣ ΒΡΕΤΤΟΣ:** Κλείνω, κύριε Πρόεδρε.

Αυτή τη στιγμή, αν θέλετε πραγματικά να προστατεύσετε τους πολίτες οι οποίοι αδυνατούν να καλύψουν τα ασφαλιστήρια συμβόλαια, θα έπρεπε αυτή την τροπολογία, με τη δική σας λογική, να έχει ισχύ από τώρα και όχι μετά από έναν χρόνο.

Ευχαριστώ.

**ΠΡΟΕΔΡΕΥΩΝ (Αθανάσιος Μπούρας):** Ευχαριστούμε.

Κυρίες και κύριοι συνάδελφοι, έχω την τιμή να ανακοινώσω στο Σώμα ότι τη συνεδρίασή μας παρακολουθούν από τα άνω δυτικά θεωρεία, αφού προηγουμένως ξεναγήθηκαν στην έκθεση της Αίθουσας «Ελευθέριος Βενιζέλος» και ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής, σαράντα οκτώ μαθήτριες και μαθητές και τρεις συνοδοί καθηγητές από το Γυμνάσιο Ευξεινούπολης Μαγνησίας.

Η Βουλή σάς καλωσορίζει.

(Χειροκροτήματα από όλες τις πτέρυγες της Βουλής)

Σας ευχόμαστε καλή πρόοδο και καλή χρονιά.

Ζήτησε τον λόγο για μία παρέμβαση επί της τροπολογίας –φαντάζομαι- ο Κοινοβουλευτικός Εκπρόσωπος του ΠΑΣΟΚ - Κινήματος Αλλαγής κ. Παύλος Γερουλάνος.

Κύριε συνάδελφε, έχετε τον λόγο.

**ΠΑΥΛΟΣ ΓΕΡΟΥΛΑΝΟΣ:** Ευχαριστώ, κύριε Πρόεδρε.

Για την τροπολογία ήθελα να μιλήσω.

Αγαπητές συναδέλφισσες και αγαπητοί συνάδελφοι, πριν από πέντε χρόνια ξεκίνησε στην Ελλάδα άλλο ένα «πάρτι για λίγους», ακριβώς όπως στις τράπεζες, τις εφοδιαστικές αλυσίδες, τα σουπερμάρκετ, την ενέργεια -τα γνωρίζουμε-, έτσι έγινε και με τα ασφαλιστικά συμβόλαια υγείας.

Και με έναν νόμο η Κυβέρνηση του κ. Μητσοτάκη έστειλε άλλο ένα εκατομμύριο διακόσιες χιλιάδες συμπολίτες μας στην απόγνωση με αυξήσεις συμβολαίων της τάξης του 14% και 17%.

Σήμερα, μετά την ανάδειξη του θέματος από τη συνάδελφό μας κ. Μιλένα Αποστολάκη, την πίεση από το ΠΑΣΟΚ και την τροπολογία που καταθέσαμε έρχεται τώρα ο αρμόδιος Υπουργός να πει: Ναι, δίκιο έχετε και εγώ βλέπω το πρόβλημα. Nαι, λάθος έκανε ο Γεωργιάδης, Nαι σε όλα αυτά. Και εγώ είμαι κοινωνικά ευαίσθητος και θα τα διορθώσω όλα αυτά. Και φέρνει τη δική του τροπολογία.

Άκουσα, λοιπόν, με προσοχή και τι λέει με την τροπολογία του ο Υπουργός; Ναι, έχουμε δίκιο. Το ΠΑΣΟΚ έχει δίκιο. Λέει ότι πολύ σωστά διαγνώσαμε ότι κάτι δεν πάει καλά στο θέμα με τα ασφαλιστικά συμβόλαια υγείας, ότι πολύ σωστά διαγνώσαμε ότι στην αγορά έχει επιβληθεί ένα ολιγοπώλιο, ότι πολύ σωστά αναδείξαμε το θέμα, ότι πολύ σωστά φέραμε την τροπολογία που βάζει φρένο στην αισχροκέρδεια και ότι πολύ σωστά βάζουμε το συμφέρον του πολίτη στο επίκεντρο της πολιτικής μας και ότι γι’ αυτό θα μας ακολουθήσει η Νέα Δημοκρατία.

Πότε; Σήμερα; Όχι. Το 2026. Γιατί; Όχι, λέει, το 2026 για να δούμε αν η αγορά θα πάρει τα μηνύματα που της στέλνουμε. Γιατί δεν θέλουμε να ταράξουμε την αγορά. Γιατί, κύριε Υπουργέ, ταράχθηκαν οι τράπεζες που μιλούσατε τη γλώσσα που μιλούσατε; Ταράχθηκαν τα σουπερμάρκετ; Είδατε να αλλάζει κάτι; Ταράχθηκαν οι εταιρείες παροχής ενέργειας; Όχι. Τώρα, όμως, πιστεύετε ότι θα ταραχθούν οι πάροχοι υγείας; Τίποτα από όλα αυτά.

Η αλήθεια είναι ότι για εσάς δεν είναι ώρα ακόμα να τελειώσει το πάρτι. Για εσάς δεν είναι ώρα να στεναχωρήσετε τους φίλους του κ. Μητσοτάκη. Για εσάς πολίτης δεν έχει γονατίσει ακόμα, δεν έχει βρεθεί σε αρκετή απόγνωση για να πάρει τα μέτρα τώρα, όπως οφείλετε να πάρετε και όπως λέει η τροπολογία του ΠΑΣΟΚ και για το 2025 και το 2024 για την αισχροκέρδεια εκείνης της περιόδου.

Όταν, όμως, βλέπουμε ξανά και ξανά τους Υπουργούς της Κυβέρνησης να έρχονται εδώ πέρα και να λένε: «Τράβηξα το αυτί στις μεγάλες εταιρείες, δεν μπορούν να κάνουν τίποτα, αλλά εγώ τα είπα», τότε νομίζω ότι κοροϊδευόμαστε, τότε νομίζω ότι είναι πολιτική της Κυβέρνησης, είναι πολιτική του κ. Μητσοτάκη ότι δεν θα αλλάξουμε απολύτως τίποτα, απλώς ό,τι κάνουμε θα το κάνουμε για τα μάτια του κόσμου.

Λοιπόν, η τροπολογία του ΠΑΣΟΚ είναι σωστή. Υιοθετήστε την. Αν πραγματικά σας ενδιαφέρει κάτι, αν πραγματικά αναγνωρίζετε το πρόβλημα και αν πραγματικά θεωρείτε ότι το πάρτι είναι ώρα να τελειώσει, τότε υιοθετήστε την τροπολογία και σταματήστε το πάρτι που γίνεται αυτή τη στιγμή στην πλάτη της Ελληνίδας και του Έλληνα.

Σας ευχαριστώ πολύ, κύριε Πρόεδρε.

(Χειροκροτήματα από την πτέρυγα του ΠΑΣΟΚ - Κινήματος Αλλαγής)

**ΠΡΟΕΔΡΕΥΩΝ (Αθανάσιος Μπούρας):** Ευχαριστούμε και εμείς τον κ. Γερουλάνο.

Ορίστε, κύριε Υπουργέ, έχετε τον λόγο να απαντήσετε.

**ΠΑΝΑΓΙΩΤΗΣ (ΤΑΚΗΣ) ΘΕΟΔΩΡΙΚΑΚΟΣ (Υπουργός Ανάπτυξης):** Κύριε Πρόεδρε, σας ευχαριστώ πάρα πολύ.

Προφανώς, στον αγαπητό εκπρόσωπο της Αξιωματικής Αντιπολίτευσης του κόμματος του ΠΑΣΟΚ του διαφεύγουν ορισμένα δεδομένα. Πρώτον, το πρόβλημα, κύριε Γερουλάνο, το εντοπίσαμε στο Υπουργείο Ανάπτυξης όταν πριν μερικούς μήνες διακριβώσαμε από τους δείκτες του πληθωρισμού τι συμβαίνει με τα ασφάλιστρα των συγκεκριμένων ασφαλισμένων, οι οποίοι επαναλαμβάνω είναι διακόσιες πενήντα πέντε χιλιάδες συμπολίτες μας που έχουν τα ισόβια συμβόλαια ιδιωτικής ασφάλισης και δημιουργήσαμε μία νομοθετική παρέμβαση, η οποία έρχεται σήμερα στο Κοινοβούλιο προκειμένου να αντιμετωπίσουμε αυτό το πρόβλημα.

Είναι ο πιο σοβαρός τρόπος που συνδυάζει την προστασία του ιδιωτικού ασφαλιστικού συστήματος, η οποία ενδιαφέρει όλους μας, δεν ενδιαφέρει μόνον τις ασφαλιστικές εταιρείες, ενδιαφέρει και τους πολίτες, ενδιαφέρει και τους καταναλωτές. Γιατί ο σκοπός δεν είναι να λύσουμε το πρόβλημα διακοσίων πενήντα πέντε χιλιάδων ανθρώπων, δημιουργώντας ή επιτείνοντας άλλου είδους προβλήματα, τα οποία αφορούν πολλαπλάσιο αριθμό. Ο σκοπός είναι να υπάρχει ισορροπία στο σύστημα και ταυτόχρονα προστασία αυτών των καταναλωτών και προστασία -επιμένω- της ασφαλιστικής πίστης, γιατί δεν είναι δυνατόν να πληρώνει κανείς δέκα, είκοσι, εικοσιπέντε χρόνια κανονικά τα ασφάλιστρά του, όσο είναι νέος και υγιής να μη χρειάζεται αυτές τις υπηρεσίες πρακτικά, άρα αυτά τα χρήματα εισπράττονται από τις ασφαλιστικές εταιρείες και όταν μεγαλώνει ηλικιακά και είναι προφανές ότι τις χρειάζεται περισσότερο και πιο συχνά να του λένε οι ασφαλιστικές εταιρείες ότι θα πληρώνει πολύ περισσότερα χρήματα.

Όταν, λοιπόν, εντοπίσαμε αυτό το πρόβλημα αποφασίσαμε να κάνουμε τη νομοθετική παρέμβαση, η οποία γίνεται σήμερα. Αυτή είναι η πραγματικότητα. Και κάνουμε μία ρύθμιση, η οποία θεωρούμε ότι είναι πάρα πολύ σοβαρή και συνδυάζει και την ανάγκη ισορροπίας του ασφαλιστικού συστήματος και την προστασία των καταναλωτών, βάζοντας την ΕΛΣΤΑΤ να έχει την ευθύνη της διαμόρφωσης του δείκτη, τα τρία Υπουργεία να έχουν την ευθύνη της συγκέντρωσης των δεικτών που επηρεάζουν αυτόν τον δείκτη και βάζοντας φυσικά σε ισχυρό θεσμικό ρόλο και τον Διοικητή της Τράπεζας της Ελλάδος για λόγους, οι οποίοι είναι αυτονόητοι.

Αυτό το τελευταίο, κύριε Γερουλάνο, δεν υπάρχει στη δική σας τροπολογία, η οποία θα μου επιτρέψετε να σας πω ότι είναι εξαιρετικά πρόχειρη, αντιφατική και περιγράφει αστήρικτες θέσεις από την πλευρά της Αξιωματικής Αντιπολίτευσης. Ενώ στην τροπολογία σας λέτε να γυρίσουμε στο προηγούμενο καθεστώς πριν την καθιέρωση του δείκτη του ΙΟΒΕ, τον οποίο σήμερα ουσιαστικά καταργούμε με αυτή την τροπολογία μας, θεσμοθετείτε ένα δείκτη, ο οποίος λέτε ότι θα είναι ο δείκτης δημόσιας υγείας της ΕΛΣΤΑΤ συν 1. Πού το βρήκατε αυτό αλήθεια; Γιατί οι αυξήσεις στις ιδιωτικές υπηρεσίες ασφαλίστρων για ασφάλειες υγείας θα πρέπει να αυξάνονται όσο είναι ο πληθωρισμός του δημόσιου συστήματος υγείας συν 1; Αυτό το συν 1 πού το βρήκατε και γιατί συνδέεται το δημόσιο σύστημα με τις ιδιωτικές υπηρεσίες υγείας;

Να, γιατί σας λέω ότι αυτό που ετοιμάσατε είναι και πρόχειρο και αντιφατικό και αποδεικνύει ότι το δικό σας ενδιαφέρον δεν είναι τι θα συμβεί με τους πολίτες, τι θα συμβεί με την ασφαλιστική πίστη, με ποιον τρόπο θα προστατεύσουμε και το σύστημα και την ισορροπία του και τους πολίτες και τους καταναλωτές, όσο μία εφήμερη και επιφανειακή προσπάθεια να πείτε ότι καταθέτετε κάποια πρόταση, η οποία δεν είναι ουσιαστική πρόταση, γιατί δεν είναι τεκμηριωμένη και να επιχειρήσετε να κάνετε κριτική στην Κυβέρνηση για να την περιγράψετε ότι είναι μια κακή κυβέρνηση που δεν νοιάζεται για τους ανθρώπους.

Αυτή η Κυβέρνηση με πράξεις ενδιαφέρεται για τους πολίτες και την κοινωνία, με πράξεις ενδιαφέρεται για τη μεσαία τάξη. Και επειδή αναρωτηθήκατε και τι θα γίνει φέτος, όπως και ο άλλος συνάδελφος πριν, φέτος ανακοίνωσαν, ήδη, οι ασφαλιστικές εταιρείες τι θα γίνει. Το 15%, που προβλεπόταν ότι θα είναι η αύξηση, μετατράπηκε σε 7% και σε μερικούς είναι ακόμα πιο κάτω. Είναι μια απόδειξη ότι η αγορά προφανώς και λαμβάνει πολύ σοβαρά υπ’ όψιν της τις παρεμβάσεις της Κυβέρνησης, όπως άλλωστε έγινε και στην υπόθεση με τις προμήθειες του τραπεζικού συστήματος, τις καθημερινές τραπεζικές συναλλαγές, οι οποίες υπήρξαν παρελθόν μετά τις ανακοινώσεις του Πρωθυπουργού και τη σχετική νομοθέτηση του Υπουργείου Οικονομικών μετά τη συζήτηση του προϋπολογισμού της Βουλής.

Επομένως, σας προτείνω εάν εσείς θέλετε να δείξετε ότι έχετε πραγματικό ενδιαφέρον για την υπόθεση, να έρθετε και να στηρίξετε την τροπολογία που κατέθεσε η κυβερνητική πλειοψηφία της Νέας Δημοκρατίας, η οποία αντιμετωπίζει με αυτόν τον τρόπο δραστικά το πρόβλημα.

Σας ευχαριστώ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Αθανάσιος Μπούρας):** Και εγώ σας ευχαριστώ, κύριε Υπουργέ.

Ζήτησε και έχει τον λόγο ο Πρόεδρος του ΣΥΡΙΖΑ - Προοδευτική Συμμαχία ο κ. Σωκράτης Φάμελλος.

Ορίστε, κύριε Πρόεδρε, έχετε τον λόγο.

(Χειροκροτήματα από την πτέρυγα του ΣΥΡΙΖΑ - Προοδευτική Συμμαχία)

**ΣΩΚΡΑΤΗΣ ΦΑΜΕΛΛΟΣ (Πρόεδρος του ΣΥΡΙΖΑ - Προοδευτική Συμμαχία):** Ευχαριστώ, κύριε Πρόεδρε.

Κυρίες και κύριοι Βουλευτές, κύριε Υπουργέ, κύρια Υπουργέ, ως πρώτη ομιλία να σας ευχηθώ να έχουμε μια καλή χρονιά, μια χρονιά η οποία θα είναι παραγωγική και ωφέλιμη για την ελληνική κοινωνία και τους Έλληνες και τις Ελληνίδες και μία χρονιά, η οποία θα φέρνει πρόοδο στην πατρίδα μας, γιατί, δυστυχώς, μετράμε συνέχεια αρνητικά ρεκόρ.

Θα ήθελα να κάνω μια πολύ γρήγορη αναφορά σε μία πρόσφατη εξέλιξη που έχουμε στις διεθνείς εξελίξεις. Αναφέρομαι στη συμφωνία εκεχειρίας στη Γάζα. Θέλω να πω ότι ως ΣΥΡΙΖΑ - Προοδευτική Συμμαχία είχαμε τοποθετηθεί έντονα και έγκαιρα υπέρ αυτής της εκεχειρίας και ζητούμε να προχωρήσει αυτή η συμφωνία και να ανασταλούν οι εμπλοκές που την τελευταία στιγμή έχουν κατατεθεί από τον Ισραηλινό Πρωθυπουργό, έτσι ώστε να υπάρχει κατάπαυση του πυρός στο πλαίσιο των προτάσεων του Οργανισμού Ηνωμένων Εθνών, δηλαδή επιστροφή όλων των ομήρων και με απρόσκοπτη παροχή ανθρωπιστικής βοήθειας και, προφανώς, με επανεκκίνηση των συνομιλιών για μία λύση δύο κρατών με βάση τα σύνορα του 1967. Είναι η μόνη λύση, η οποία διασφαλίζει ειρήνη και δικαιοσύνη στην περιοχή. Πρέπει, όμως, να πούμε ότι αφορά και στην πατρίδα μας, γιατί έχει να κάνει με την ασφάλεια και τη σταθερότητα σε όλη την Ανατολική Μεσόγειο.

Διότι, κλειδί για την περιφερειακή σταθερότητα είναι η πιστή τήρηση των συμφωνηθέντων, αλλά με συμμετοχή της διεθνούς κοινότητας. Σε αυτό πρέπει να έχει ρόλο και η Ελλάδα, γιατί βλέπουμε τον κ. Μητσοτάκη και την εξωτερική πολιτική να απουσιάζουν από τα ουσιαστικά και τα μεγάλα που αφορούν και στη χώρα μας.

Κυρίες και κύριοι Βουλευτές, δεν μπορούμε να παραγνωρίζουμε ότι οι πολιτικές εξελίξεις των τελευταίων ημερών έχουν χαρακτηριστεί από την κατάθεση των υποψηφιοτήτων για το ανώτατο πολιτειακό αξίωμα, αυτό του Προέδρου της Ελληνικής Δημοκρατίας. Οι προτάσεις και η στάση των κομμάτων, μας δίνουν τη δυνατότητα να βγάλουμε πολύτιμα συμπεράσματα.

Ας ξεκινήσω με την πρόταση του κ. Μητσοτάκη. Ο κύριος Πρωθυπουργός επέλεξε να καταθέσει μία πρόταση για έναν εν ενεργεία Βουλευτή του, σε αντίθεση με το πνεύμα του Συντάγματος και σε αντίθεση με τις επιλογές οι οποίες έχουν γίνει μέχρι τώρα στην Τρίτη Μεταπολιτευτική Ελληνική Δημοκρατία.

Η πρόταση του κ. Μητσοτάκη δεν είναι απλά στενά κομματική, αλλά αποδεικνύει ότι ο κ. Μητσοτάκης είναι δέσμιος των κομματικών του προβλημάτων που τον υποχρέωσαν να υποτάξει την επιλογή υποψηφίου για το ανώτατο πολιτειακό αξίωμα στα εσωκομματικά του προβλήματα. Εξάλλου, τα εσωκομματικά προβλήματα της Νέας Δημοκρατίας ήταν αυτά που οδήγησαν τους τελευταίους μήνες σε μία συζήτηση αρνητική για τα θεσμικά ζητήματα, σχετικά με το πρόσωπο της σημερινής Προέδρου της Δημοκρατίας. Είναι δική σας ευθύνη η φθορά αυτή που έχει καταγραφεί στις ημέρες μας.

Μπορείτε να βγάλετε πολλά συμπεράσματα και από τη χθεσινή συζήτηση που αναπτύχθηκε μετά την κατάθεση υποψηφιότητας. Ποιος είναι ο σκοπός του κ. Μητσοτάκη; Να κλείσει το μάτι στις ακροδεξιές φωνές που υπάρχουν και μέσα στη Νέα Δημοκρατία για να καταθέσει μια υπερδεξιά υποψηφιότητα. Ακούσατε και τα χθεσινά σχόλια από τη μεριά των Σπαρτιατών. Δεν κάνω κανένα άλλο σχόλιο.

Ακόμα μία φορά, όμως, ο κ. Μητσοτάκης αποδεικνύεται κατώτερος των περιστάσεων, γιατί δεν έχει το πολιτικό δυναμικό και δεν έχει το πολιτικό κεφάλαιο να διαχειριστεί και τα δικά του προβλήματα και τα προβλήματα της χώρας. Η χθεσινή του δήλωση ήταν απολογία, γι’ αυτό και κράτησε τόση ώρα στην τηλεόραση. Αυτό δεν είναι επικίνδυνο μόνο για σας, για τη Νέα Δημοκρατία. Είναι επικίνδυνο για τη χώρα μας και εμείς οφείλουμε να το καταθέσουμε.

Το μόνο θετικό της χθεσινής ημέρας ήταν ότι κατέρρευσε ακόμα μια φορά αυτό το προσωπείο του κεντρώου, του φιλελεύθερου πολιτικού. Πού είναι οι συναινέσεις; Πού είναι οι συνθέσεις; Πού είναι οι υπερβάσεις; Πού είναι το πολιτικό δυναμικό;

Εμείς από την πρώτη στιγμή ζητήσαμε η εκλογή του Προέδρου της Δημοκρατίας να μην είναι εσωτερική υπόθεση ενός κόμματος και να μην εκμεταλλευτείτε την αλλαγή του Συντάγματος που περιόρισε τον αριθμό των απαιτούμενων ψήφων. Επισημάναμε τον κίνδυνο αυτόν, λες και ξέραμε. Δεν μας αρέσει που επιβεβαιωθήκαμε. Σε πλήρη αντίθεση, όμως, με τη Νέα Δημοκρατία και τον κ. Μητσοτάκη, εμείς αποδείξαμε ότι ο ΣΥΡΙΖΑ είναι ένα σοβαρό, δημοκρατικό και συγκροτημένο κόμμα, που σέβεται το Σύνταγμα και σέβεται και τους θεσμούς.

(Χειροκροτήματα από την πτέρυγα του ΣΥΡΙΖΑ - Προοδευτική Συμμαχία)

Αναλάβαμε πρωτοβουλίες χωρίς να θίξουμε ονόματα, χωρίς συζήτηση για τα πρόσωπα, με σεβασμό στο πολιτειακό αξίωμα. Απευθύναμε, ταυτόχρονα, κάλεσμα για συζήτηση και συνεννόηση με τις προοδευτικές δυνάμεις. Το θέσαμε δημόσια, χωρίς περιορισμούς σε ονόματα, γιατί έτσι γίνεται μια σοβαρή πολιτική πρόταση, στην κοινωνία και δημόσια. Ζητήσαμε να υπάρχει μια κοινή υποψηφιότητα των προοδευτικών κομμάτων, για να δώσει ένα στίγμα ότι υπάρχει διέξοδος, ότι μπορούν να βρεθούν λύσεις. Αυτό δεν ζητούν οι πολίτες; «Βρείτε λύσεις, γιατί δεν έχουμε Αντιπολίτευση, γιατί δεν έχουμε κάποιον να μας υπερασπιστεί σήμερα απέναντι σε αυτή τη λαίλαπα της Δεξιάς και άδικης πολιτικής».

Εμείς ζητήσαμε να υπάρχει λύση των προοδευτικών κομμάτων, γιατί ξέρουμε ότι μπορούμε να υπηρετήσουμε και τον θεσμό και τον ρόλο της Αξιωματικής Αντιπολίτευσης που μας έδωσαν οι πολίτες.

Ταυτόχρονα, όμως, επειδή βλέπουμε να υπάρχει μια ακροδεξιά στροφή η οποία αυξάνει δυνάμεις στην Ευρώπη, πιστεύω ότι αφορά και κάποια μυαλά μέσα στη Νέα Δημοκρατία αυτή τη συζήτηση. Βλέπω, ταυτόχρονα, μια δεύτερη θητεία Τραμπ η οποία αμφισβητεί εδαφική ακεραιότητα, αμφισβητεί ανθρώπινα δικαιώματα, αμφισβητεί σύνορα και κυβερνήσεις χωρών.

Γι’ αυτόν τον λόγο εμείς καταθέσαμε μία πρόταση με προοδευτική προοπτική και τελικά, στον κατάλληλο χρόνο και με κατάλληλο πρόσωπο και είμαστε περήφανοι για την πρότασή μας, γιατί η κ. Λούκα Κατσέλη είναι μία Ελληνίδα με μεγάλο πολιτικό και κοινωνικό αποτύπωμα και έχει διεθνή και ακαδημαϊκή εμπειρία.

(Χειροκροτήματα από την πτέρυγα του ΣΥΡΙΖΑ - Προοδευτική Συμμαχία)

Και θα ήθελα να βάλω πάνω από όλα και πρώτα από όλα -γιατί αυτό μας αφορά και μας ενώνει- ότι έχει δημοκρατικό ήθος και αξίες και μπορεί να ενισχύσει με την εκλογή της και τον θεσμό και τη δημοκρατία και τους Έλληνες και τις Ελληνίδες. Είναι μια υποψηφιότητα που μπορεί να ενώσει, υπερβαίνοντας έτσι κομματικούς εγωισμούς ή τακτικισμούς.

Πρέπει να πω και οφείλουμε να πούμε σήμερα ότι δεν είναι η ώρα για μια μικρή περιορισμένη ανάγνωση ενός τέτοιου σοβαρού θέματος.

Σχετικά με την πρόταση που κατέθεσε σήμερα το ΠΑΣΟΚ και ο κ. Ανδρουλάκης, οφείλω να σημειώσω τα εξής: Δεν είναι ο θεσμός του Προέδρου της Δημοκρατίας το έδαφος για κομματικούς ανταγωνισμούς στον προοδευτικό χώρο. Από την πρώτη στιγμή επεσήμανα και εγώ προσωπικά την ανάγκη να υπάρχει μία κοινή πρόταση και πήραμε όλοι και όλες μαζί πρωτοβουλίες. Το στηρίξαμε με συνέπεια, συγκροτημένα, χωρίς παραφωνίες και την κατάλληλη στιγμή προτείναμε την υποψηφιότητα της κ. Κατσέλη. Αποδεικνύεται ότι ήταν σωστό να μην περιμένουμε τον κ. Μητσοτάκη και να μην ετεροπροσδιοριστούμε από τον κ. Μητσοτάκη. Γνωρίζαμε και, δυστυχώς, επιβεβαιωνόμαστε ότι ο κ. Μητσοτάκης δεν σέβεται τους θεσμούς. Δεν υπάρχει, όμως, λόγος τώρα να μετράμε τα λάθη που έγιναν.

Ακόμη και τώρα σήμερα, εφόσον ο κ. Ανδρουλάκης χαρακτήρισε την κ. Κατσέλη ως μία προοδευτική υποψηφιότητα, υπάρχει η βάση, ακόμη και τώρα μετά και τη σημερινή ανακοίνωση του ΠΑΣΟΚ, για μία κοινή στήριξη. Για ποιον λόγο επιλέγετε μία πρακτική στενής κομματικής καταγραφής; Δεν είναι κατανοητό και δεν δικαιολογείται.

Εμείς επιμένουμε ότι ο προοδευτικός χώρος πρέπει να απαντήσει στον κ. Μητσοτάκη με σύνθεση και η κ. Λούκα Κατσέλη είναι το κατάλληλο πρόσωπο που μπορεί να την εκφράσει και να ενώσει.

(Χειροκροτήματα από την πτέρυγα του ΣΥΡΙΖΑ - Προοδευτική Συμμαχία)

Κι έτσι θα μας δοθεί και μια δυνατότητα να δώσουμε απάντηση, γιατί πρέπει να δώσουμε απάντηση στα σχέδια και στις πολιτικές του κ. Μητσοτάκη, αλλά και προοπτική στην αγωνία της κοινωνίας και των πολιτών.

Σας το είπα και νωρίτερα, οι πολίτες ψάχνουν δυναμική και αξιόπιστη αντιπολίτευση και ο ΣΥΡΙΖΑ - Προοδευτική Συμμαχία κάνει τα βήματα που απαιτούνται για να έχει η χώρα, όχι μόνο αξιόπιστη και δυναμική αντιπολίτευση, αλλά και προοδευτική απάντηση κυβερνώσα, με δυνατότητες και αξιοπιστία.

(Χειροκροτήματα από την πτέρυγα του ΣΥΡΙΖΑ - Προοδευτική Συμμαχία)

Εμείς κάναμε πράγματι πολλά λάθη, πήραμε ένα πικρό μάθημα -το γνωρίζουμε, δεν το κρύβουμε- και επιστρέψαμε στην πολιτική δράση και πιο σοφοί και πιο δυνατοί. Χαλάμε τα σχέδια του κ. Μητσοτάκη και γι’ αυτό έχουν αρχίσει διάφορες ανησυχίες, διότι μας ήθελαν παροπλισμένους και στο καναβάτσο. Ξέρουμε πάρα πολύ καλά και ποιοι μας φοβούνται και γιατί μας φοβούνται. Και πολύ καλά κάνουν -λέω εγώ-, γιατί έχουμε και την επάρκεια και τη γνώση για να ανατρέψουμε τις άδικες πολιτικές που κρατάνε την Ελλάδα στην τελευταία θέση στην αγοραστική δύναμη και στην πρώτη θέση στην ακρίβεια.

(Χειροκροτήματα από την πτέρυγα του ΣΥΡΙΖΑ - Προοδευτική Συμμαχία)

Και ας έρθω λίγο στα θέματα του τουρισμού, που είναι το θέμα του νομοσχεδίου και -ναι, συμφωνώ- είναι κρίσιμος τομέας στην ελληνική οικονομία και στην κοινωνία και με ισχυρό αποτύπωμα στο περιβάλλον και στη θέση της χώρας μας. Είναι ναυαρχίδα –όπως συχνά λέτε- της ελληνικής οικονομίας.

Ας συζητήσουμε, λοιπόν, γι’ αυτήν τη ναυαρχίδα. Τα είπαμε και πριν από τις γιορτές. Βλέπουμε με συνέχεια και συνέπεια εκ μέρους σας μόνο αποσπασματικά νομοσχέδια στο θέμα του τουρισμού. Δεν ήρθε ούτε σήμερα ένα συγκροτημένο στρατηγικό σχέδιο για τον τουρισμό. Έχουμε άτολμες, αποσπασματικές παρεμβάσεις, σήμερα για τη βραχυχρόνια μίσθωση και τις τουριστικές επιχειρήσεις, που εμπεριέχουν σχολιασμό για τα σοβαρά ζητήματα στέγασης και προσωπικού, αλλά δεν τα λύνουν. Δηλαδή, είναι παραδοχή του προβλήματος, αλλά όχι η λύση.

Όπως πρώτα απ’ όλα καταγγέλλει το σύνολο των εργαζομένων και της εκπροσώπησης του τομέα του τουρισμού, έχουμε χιλιάδες εργαζόμενους με ελαστικές σχέσεις εργασίας που δεν λαμβάνουν ούτε 1 ευρώ από το μειωμένο επίδομα ανεργίας και νέες ρυθμίσεις που τους αφήνουν απέξω, ενώ δεν έχουμε ούτε τις ελάχιστες προδιαγραφές για τα εργασιακά δικαιώματα και για τις συνθήκες διαβίωσης.

Επιπλέον, η ακρίβεια του κ. Μητσοτάκη και οι συνεχείς ανατιμήσεις και το ότι έχουν μείνει οι μισθοί στο 2011 -να τα λέμε αυτά- δημιουργούν πλέον ένα απαράδεκτο περιβάλλον για τους ανθρώπους αυτούς.

Και, ταυτόχρονα, στο πεδίο της βραχυχρόνιας μίσθωσης, εκεί δεν υπάρχει καμμία εικόνα για το που βρίσκονται τα εργασιακά δικαιώματα και οι εργαζόμενοι, κανένα πλαίσιο. Αλήθεια, κυρία Υπουργέ, γνωρίζετε πόσοι εργαζόμενοι σήμερα υπηρετούν στον κλάδο της βραχυχρόνιας μίσθωσης; Θέλουμε να μας το πείτε. Έχετε έστω μία καταγραφή; Υπάρχει σύμβαση που τους καλύπτει; Σας καλώ και σας προκαλώ να μας απαντήσετε και να μας πείτε και ποια είναι τα επαγγελματικά δικαιώματα των εργαζομένων σε αυτόν τον μεγάλο τομέα και με έναν άναρχο τρόπο έτσι όπως έχει εξελιχθεί. Σε ποια κλαδική σύμβαση εργασίας αντιστοιχούν;

Εσείς, ακόμα μια φορά, σε ένα αποσπασματικό –όπως είπα- νομοσχέδιο χωρίς στρατηγική, έρχεστε να εξυπηρετήσετε με φωτογραφικό τρόπο συμφέροντα κάποιων μεγάλων ομίλων εις βάρος και των αυτοαπασχολούμενων και των μικρών και μεσαίων επιχειρήσεων στον κλάδο του τουρισμού, αλλά και των εργαζομένων. Οι νέες ρυθμίσεις, τις οποίες φέρνετε, δημιουργούν ένα αλαλούμ πρώτα από όλα και ταυτόχρονα, δημιουργούν δυσμενείς συνθήκες για τους μικροϊδιοκτήτες, ενώ -θα έλεγα- λειτουργείτε και τιμωρητικά, με υπέρογκα πρόστιμα που δεν μπορούν να τα βγάλουν πέρα και με αόριστες προδιαγραφές ελέγχου. Είναι ένα μεγάλο θέμα του νομοσχεδίου. Ακόμα και κάποια θετικά, στο γενικότερο πεδίο, εργαλεία που έχετε, δεν έχουν τρόπο εφαρμογής με αποτέλεσμα μετά να γίνεται πάρτι, γιατί δεν καθορίζονται οι κανόνες.

Η αλήθεια, βέβαια, είναι ότι ταυτόχρονα το μεγάλο ζήτημα της βραχυχρόνιας μίσθωσης δημιουργεί πρόβλημα όχι μόνο στους εργαζόμενους που υπηρετούν και απασχολούνται εκεί, αλλά και στις επιχειρήσεις, γιατί υπάρχει και αθέμιτος ανταγωνισμός. Και προσέξτε, ταυτόχρονα, έχουμε μία έλλειψη για τους επαγγελματίες του τουρισμού να έχουν καθαρό οδικό χάρτη μπροστά τους, αλλά και ένα μεγάλο χωροταξικό και πολεοδομικό πρόβλημα στην Ελλάδα, που το βλέπουμε πλέον και στις μεγαλουπόλεις και εδώ στην Αθήνα και τα προβλήματα γιγαντώνονται.

Και οι διατάξεις που προσθέτετε για την εποχική μίσθωση δωματίων για το προσωπικό των ξενοδοχείων αλλά και για τις υπόλοιπες κοινωνικές ομάδες που χρειάζονται να «υπηρετήσουν» -το λέω μέσα σε εισαγωγικά- σε αυτές τις περιοχές, όπως καθηγητές, γιατροί, δάσκαλοι, δημιουργούν περισσότερα προβλήματα γιατί έχουν σύγκρουση με την τουριστική περίοδο, δηλαδή, δεν μπορεί να γίνουν ταυτόχρονα και τα δύο, αλλά είναι και η παραδοχή του προβλήματος.

Πάντως αυτό που εμείς γνωρίζουμε, είναι ότι με τη δική σας πολιτική και οι εργαζόμενοι του δημόσιου τομέα που πρέπει να υπηρετήσουν σε ευάλωτες περιοχές, δεν έχουν πού να μείνουν και οι εργαζόμενοι στον τουρισμό πλήττονται και οι περιοχές όπου υπάρχουν αυτά τα προβλήματα, πάνε προς τα πίσω. Γιατί; Γιατί ταυτόχρονα υπάρχει και μια έκρηξη ενοικίων, που δημιουργεί τεράστιο στεγαστικό πρόβλημα για όλους τους πολίτες.

Μέσα στο νομοσχέδιο -όπως είπα και προηγουμένως- έχετε και διάφορα κριτήρια που εισάγονται χωρίς να υπάρχει κάποιο κανονιστικό πλαίσιο. Έτσι, παραδείγματος χάριν, η κατάταξη των ξενοδοχείων με βάση τα περιβαλλοντικά κριτήρια είναι στον αέρα, γιατί δεν αναφέρετε ποια είναι αυτά. Πάλι κάποιοι θα κάνουν πάρτι. Και προσθέτω εδώ τον κίνδυνο για κάτι πολύ ουσιαστικό, που είναι το πρασίνισμα του τουρισμού, να συμβεί και το λεγόμενο «greenwashing». Δηλαδή. κάποιοι να ξεπλυθούν με πράσινες σφραγίδες, χωρίς να υπάρχει πραγματική προσαρμογή στην περιβαλλοντική πολιτική.

Και τελικά, δεν εξυπηρετούνται ούτε οι συνεπείς επιχειρηματίες του κλάδου, παρ’ ότι στην Ευρώπη -και το γνωρίζω πολύ καλά αυτό και με τις προηγούμενες αν θέλετε θέσεις στις οποίες έχω υπηρετήσει- υπάρχουν κανονισμοί και κριτήρια και αυτά γίνονται και σε επίπεδο ευρωπαϊκής οδηγίας. Ψάξαμε, όμως, και βρήκαμε στη Γαλλία, στην Ιταλία, στη Γερμανία, στην Ισπανία να υπάρχουν συγκεκριμένες προδιαγραφές για το πως θα ελέγχεται ο τομέας αυτός.

Προσθέτω, επίσης, και την περίεργη διάταξη που έχετε για την άντληση νερού από τη θάλασσα, για να υπηρετήσετε, αν θέλετε, το έλλειμμα υδατικού ισοζυγίου, ενώ δεν κάνετε τίποτα για να λυθεί το πραγματικό πρόβλημα της λειψυδρίας και της διαθεσιμότητας υδατικών πόρων σε όλες τις περιοχές. Γιατί; Μα γιατί σταματήσατε ακόμα και τον σχεδιασμό υδατικών πόρων που είχε γίνει με την κυβέρνηση ΣΥΡΙΖΑ. Είχαμε μπει δηλαδή, σε ευρωπαϊκό δρομολόγιο και το ανατρέψατε. Και βλέπουμε και τεράστια προβλήματα με τις πλημμύρες και τους υδατικούς πόρους σε όλη την Ελλάδα. Και τώρα δημιουργήθηκε ακόμα ένα θέμα, γιατί υπάρχει ζήτημα και νομολογιακό από το Συμβούλιο Επικρατείας, αλλά και περιβαλλοντικό σχετικά με τους όρους αυτής της ρύθμισης.

Έτσι τελικά πού καταλήξαμε; Να βλέπουμε, δυστυχώς, και φέτος το καλοκαίρι κινητοποιήσεις αγροτών και κατοίκων στα νησιά εναντίον των τουριστικών δραστηριοτήτων. Γιατί; Γιατί δημιουργείται τεράστιο έλλειμμα στους υδατικούς πόρους. Αυτή είναι η πραγματικότητα. Και δεν είναι ο ΣΥΡΙΖΑ. Είναι και οι πολίτες και οι αγρότες και οι επαγγελματίες του τουρισμού που έρχονται και συγκρούονται.

Αυτό που λείπει, όμως, από το νομοσχέδιο και πρέπει να το πούμε, είναι ότι δεν υπάρχει καμμία στρατηγική επιλογή για τον τουρισμό. Δεν υπάρχει ένα σχέδιο. Δεν υπάρχει ένα σχέδιο το οποίο να έχει προτεραιότητες, σχεδιασμό και στο χωροταξικό του τουρισμού, να έχει μία πρόταση για τη διεύρυνση της τουριστικής περιόδου για όλον τον χρόνο και ένα σχέδιο το οποίο να έχει και μία περιφερειακή δημοκρατία, ώστε όλες οι περιφέρειες της χώρας να έχουν δυνατότητα ανάπτυξης τουριστικών δραστηριοτήτων και άρα εσόδων και τοπικού προϊόντος.

Και προφανώς, δεν υπάρχει ούτε η ισότιμη συμμετοχή των εμπλεκομένων ούτε και η αναγκαία στρατηγική κυκλικότητας και ουδετερότητας ως προς το κλιματικό αποτύπωμα. Αν δεν έχουμε αυτά τα χαρακτηριστικά πλέον στην οικονομική δραστηριότητα, η Ελλάδα μένει πίσω και δυστυχώς, αφήνετε την Ελλάδα πίσω. Κρατάτε μονοδιάστατο το τουριστικό προϊόν και πρέπει να κάνουμε μία τέτοια συζήτηση. Και εμείς έχουμε καταθέσει -και το λέω κλείνοντας αυτό το κομμάτι της τοποθέτησής μου- μια ολοκληρωμένη πρόταση η οποία αντιμετωπίζει τον τουρισμό μέσα στην οικονομική δραστηριότητα της χώρας συνδεδεμένο με τον πρωτογενή τομέα, με αλυσίδες αξίας, γιατί αυτό έχει σημασία. Στην τελευταία επίσκεψή μου στην Κρήτη μου είπαν οι συνεταιριστές στο Ηράκλειο ότι μόνο το 10% των προϊόντων που καταναλώνουν και αξιοποιούν τα ξενοδοχεία είναι της Κρήτης.

Αυτός είναι ο τουρισμός που θέλετε, με εισαγόμενα προϊόντα, ώστε να μη δίνει προοπτική και στους επαγγελματίες και στον τόπο της χώρας μας; Και θέλουμε να υπάρχει ένα τέτοιο βιώσιμο μοντέλο τουρισμού. Δυστυχώς, το δικό σας δεν είναι.

Και δίπλα σε αυτό, με την άναρχη ανάπτυξη της βραχυχρόνιας μίσθωσης έχουμε και ένα τεράστιο πρόβλημα στέγασης. Γιατί πρέπει να δούμε ότι και οι πολίτες εδώ στην Αθήνα, στην Αττική και σε όλες τις μεγάλες πόλεις, έχουν σοβαρότατο πρόβλημα εξαιτίας της έκρηξης τιμών, γιατί δεν υπάρχει και δημόσια πολιτική στέγης.

Εδώ θέλω να προσθέσω, κυρίες και Βουλευτές, ότι η πολιτική στέγης δεν αφορά μόνο στους ένστολους ή στους εκπαιδευτικούς, στους γιατρούς στην περιφέρεια. Ναι, πρέπει να υπάρχουν πρωτοβουλίες για αυτές τις κοινωνικές ομάδες, αλλά αφορά πλέον σε όλες τις κοινωνικές κατηγορίες. Είναι πάνω από διακόσιες χιλιάδες οι οικογένειες στην Ελλάδα σήμερα που δεν έχουν στέγη και πρέπει να επιλύσουμε εμείς, με μια δημόσια πολιτική στέγασης, το πρόβλημα της στέγης. Ο ΣΥΡΙΖΑ - Προοδευτική Συμμαχία, λοιπόν, αναλαμβάνει πρωτοβουλία ώστε να υπάρχει στη χώρα μας δημόσια πολιτική για τη στέγη. Το σπίτι του Έλληνα και της Ελληνίδας είναι δημόσια υπόθεση και δεν είναι ένας χώρος για να γίνεται πάρτι συμφερόντων.

(Χειροκροτήματα από την πτέρυγα του ΣΥΡΙΖΑ - Προοδευτική Συμμαχία)

Και εδώ πρέπει να πάρουμε μέτρα και για τη βραχυχρόνια μίσθωση. Η βραχυχρόνια μίσθωση, επίσης, δεν είναι αντικείμενο επαγγελματικής δραστηριότητας που παραβιάζει τα δικαιώματα και του τουριστικού κλάδου. Όχι. Μπορεί να υπάρχει περιορισμός στα φυσικά πρόσωπα με συγκεκριμένη ποσοτικοποίηση. Εμείς έχουμε προτείνει ένα ανώτατο όριο δύο με τρία ανά ΑΦΜ, αλλά όχι μία ανταγωνιστική δραστηριότητα και στον χώρο του τουρισμού, μία επαγγελματοποίηση δηλαδή, της βραχυχρόνιας μίσθωσης.

Και εδώ, ταυτόχρονα, θα πρέπει να έχουμε και στοχευμένες πολιτικές ως χώρα. Ο ΣΥΡΙΖΑ - Προοδευτική Συμμαχία προτείνει η Ελλάδα να έχει, όπως αντιστοιχεί σε μια ευρωπαϊκή χώρα, δημόσια πολιτική στέγης με εργατική κατοικία, κοινωνική κατοικία και φοιτητική κατοικία.

(Χειροκροτήματα από την πτέρυγα του ΣΥΡΙΖΑ - Προοδευτική Συμμαχία)

Έτσι ολοκληρώνεται μία πολιτεία στη βάση της ευρωπαϊκής υποχρέωσης. Και θα επανέλθουμε σύντομα και με αυτή την πολιτική πρωτοβουλία.

Τέλος, κυρίες και κύριοι Βουλευτές, θέλω να αναφερθώ στο μεγάλο ζήτημα που έχει προκύψει με τον φόρο ταφής. Πήραμε την πρωτοβουλία και έχουμε καταθέσει ως Κοινοβουλευτική Ομάδα μία τροπολογία και περιμένουμε από την Κυβέρνηση να μας απαντήσει αν θα εισαχθεί προς ψήφιση. Και είναι θετικό ότι αυτή η τροπολογία έχει λάβει θετικά σχόλια και θα υποστηριχθεί, αν τεθεί σε ψηφοφορία, και από άλλες κοινοβουλευτικές ομάδες και το χαιρετίζουμε.

Η τροπολογία αυτή δεν συνδέεται μόνο με ένα άδικο χαράτσι εκατοντάδων εκατομμυρίων. Θέλω λιγάκι να το ξεκαθαρίσω αυτό, γιατί είναι πολύ χρήσιμο και διδακτικό. Γιατί φτάσαμε σήμερα να αντιδρά όλη η αυτοδιοίκηση της Ελλάδας σε έναν φόρο που έβαλε η Κυβέρνηση Μητσοτάκη εκατοντάδων εκατομμυρίων ευρώ;

Και να λύσω και ορισμένα ψέματα που διακινούνται. Γιατί αυτός ο άδικος φόρος είχε καταργηθεί από την κυβέρνηση του ΣΥΡΙΖΑ και είχα την τιμή να είμαι εγώ ο Υπουργός που εισηγήθηκα την κατάργηση του φόρου ταφής, έτσι για να τακτοποιούνται διάφορα ζιζάνια που λένε ψέματα μέσα από το Μαξίμου!

(Χειροκροτήματα από την πτέρυγα του ΣΥΡΙΖΑ - Προοδευτική Συμμαχία)

Γιατί μαθαίνουμε και από πού βγαίνουν αυτές οι πληροφορίες.

Να το ξεκαθαρίσουμε, λοιπόν. Για ποιον λόγο πληρώνουμε σήμερα ή χρεώνονται με αυτό το χαράτσι οι πολίτες και οι δήμοι; Γιατί πολύ απλά ο κ. Μητσοτάκης απέτυχε εδώ και έξι χρόνια να κάνει έστω και ένα βήμα στη διαχείριση απορριμμάτων. Γι’ αυτό μας γυρίζει στο παρελθόν.

Γιατί, λοιπόν, γυρίζουμε στο παρελθόν και πότε νομοθετήθηκε το χαράτσι του φόρου ταφής; Το 2012, τότε νομοθετήθηκε το χαράτσι του φόρου ταφής. Γιατί υπήρχαν πολλαπλά αδιέξοδα στη χώρα που δημιουργήσατε. Υπηρετήσατε στην κυβέρνηση και στην αυτοδιοίκηση και το ξέρετε τι γινόταν τότε. Γιατί και εγώ τότε στην αυτοδιοίκηση ήμουν.

Εμείς τι κάναμε στην κατεύθυνση αυτή; Πήραμε μέτρα και για τον περιορισμό της ταφής και για την ανακύκλωση και για την κυκλική οικονομία. Γιατί ναι, η ανακύκλωση και η κυκλική οικονομία είναι ο μόνος τρόπος να αποφύγουμε την ταφή και τα χαράτσια που φέρνει αυτή στη συνέχεια. Έγινε τίποτα τα τελευταία έξι χρόνια για να έχουμε ανακύκλωση στη χώρα; Μόνο σκάνδαλα με λεφτά και της Ευρώπης, που τα ψάχνει η Ευρώπη τώρα και η Επιτροπή Δημοσιονομικού Ελέγχου. Αυτή είναι η Νέα Δημοκρατία.

Αυτό γίνεται, λοιπόν, τελικά. Όταν η πολιτεία δεν κάνει κάτι, δεν στηρίζει ούτε τους πολίτες, ούτε το περιβάλλον, ούτε την αυτοδιοίκηση έρχονται χαράτσια, που μάλιστα, καταλήγουν σε αδιαφανή διαχείριση. Γιατί δεν είναι μόνο το ύψος του φόρου ταφής, είναι και το πού πάει και ποιος τον διαχειρίζεται.

Εμείς αποδείξαμε ότι γίνεται και αλλιώς. Αυτό είναι ένα από τα μεγάλα κέρδη της περιόδου της κυβέρνησης του ΣΥΡΙΖΑ. Αποδείξαμε ότι μπορεί να γίνει αλλιώς σε πολλούς τομείς και με λάθη, αλλά κάναμε έργο με διαφάνεια και τιμιότητα, που δεν τη βρίσκουμε σήμερα. Αυτό είναι το μεγάλο πρόβλημα σήμερα της ελληνικής κοινωνίας. Τώρα αποδεικνύεται πόσο σοφά έγιναν τότε κάποια βήματα.

Με συμφωνία της αυτοδιοίκησης και των παραγωγικών φορέων -τότε ήταν ομόφωνη η πρόταση για την αλλαγή της πολιτικής στα απορρίμματα- απελευθερώθηκαν την περίοδο εκείνη, που η χώρα μας ήταν σε χρεοκοπία, πόροι 1 δισεκατομμυρίου ευρώ, για να γίνουν δημόσια έργα στη διαχείριση των απορριμμάτων. Προσέξτε λίγο, έγινε εθνικός σχεδιασμός το 2015, έγιναν περιφερειακοί σχεδιασμοί σε όλη τη χώρα το 2016, σε έναν χρόνο, και ξέρετε γιατί το λέω αυτό; Γιατί τα τελευταία έξι χρόνια δεν κατάφεραν οι άριστοι να κάνουν ούτε έναν περιφερειακό σχεδιασμό διαχείρισης απορριμμάτων. Γι’ αυτό και έχουν μπλοκάρει τα πάντα, για να κάνουν πάρτι κάποιοι απ’ έξω.

Ταυτόχρονα, επί κυβέρνησης ΣΥΡΙΖΑ έγινε άρση όλης της αιρεσιμότητας στις χρηματοδοτήσεις –το ανέφερα αυτό- δρομολογήθηκαν μεγάλες δημόσιες επενδύσεις των δήμων, υπήρξε νέος νόμος ανακύκλωσης το 2017 και το 2018 η Ελλάδα, η Ελλάδα μας, ήταν μέσα στις δέκα χώρες της Ευρώπης που είχε στρατηγική κυκλικής οικονομίας. Αυτό είναι πρωτοπορία, αυτό είναι πρόοδος!

Τώρα πού είμαστε; Ενώ παραδώσαμε όλα τα εργαλεία το 2019 και στην αυτοδιοίκηση με αρμοδιότητες στους δήμους, αυστηρές για την ανακύκλωση, και αρμοδιότητες και στους φορείς διαχείρισης απορριμμάτων και έλεγχο για τα συστήματα, τα οποία τώρα κάνουν πάρτι και είναι τα σκάνδαλα από πίσω, είχαμε θεσπίσει την εισφορά κυκλικής οικονομίας. Τι είναι η εισφορά κυκλικής οικονομίας, που προτείνουμε σήμερα για νομοθέτηση; Είναι οι δήμοι που δεν προχωρούν βήματα στην ανακύκλωση, να χρηματοδοτούν οι ίδιοι τους προϋπολογισμούς τους για να κάνουν βήματα στην ανακύκλωση. Όχι να τα παίρνει η κυβέρνηση, για να τακτοποιεί ημετέρους και μάλιστα, σε υπερπολλαπλάσιο βαθμό, γιατί αυτό κάνει η Νέα Δημοκρατία σήμερα. Αυτή είναι η διαφορά.

Αυτό θέλω να σας πω το μέτρο, κυρίες και κύριοι Βουλευτές, σε ένα φόρουμ κυκλικής οικονομίας στο Ζάππειο είχε εγκριθεί και από την ΚΕΔΕ και είχε εγκριθεί και από τους παραγωγούς της Ελλάδας. Έτσι προχωρά η δημοκρατία με τέτοια βήματα. Έτσι είχαν μειωθεί τα πρόστιμα που είχε η Ελλάδα. Και τώρα, όπως σας είπα, δεν έχει προχωρήσει κανένας περιφερειακός σχεδιασμός.

Το μόνο μέλημα που είχε η κυβέρνηση για έξι χρόνια της Νέας Δημοκρατίας ήταν η ιδιωτικοποίηση των δημοτικών υποδομών απορριμμάτων. Και επειδή βλέπω και συνάδελφους της αυτοδιοίκησης, αναρωτιέμαι αν σας αρέσει αυτό, να παίρνουν έτοιμα έργα των δήμων και του δημοσίου, των Ελλήνων πολιτών, οι ιδιώτες, για να τα διαχειρίζονται ως μονοπώλια και να εξαρτώνται οι δήμοι από μονοπώλια που βάζει ο κ. Μητσοτάκης στο κεφάλι των πολιτών. Αυτή είναι η Νέα Δημοκρατία!

(Χειροκροτήματα από την πτέρυγα του ΣΥΡΙΖΑ - Προοδευτική Συμμαχία)

Ταυτόχρονα, δύο εθνικοί σχεδιασμοί που περιείχαν μέσα καύση απορριμμάτων και στον τελευταίο σχεδιασμό καύση σύμμεικτων αποβλήτων. Η Ευρώπη το έχει αφήσει είκοσι-τριάντα χρόνια πίσω αυτό και εσείς μας φέρνετε στον μεσαίωνα της διαχείρισης των απορριμμάτων.

Και το αποτέλεσμα ποιο είναι; Για δείτε λίγο τους περιφερειάρχες που περάσανε τα τελευταία πέντε χρόνια από την Αττική. Έχετε δει κάπου μία γραμμή, μία μελέτη, μία έγκριση, μία χωροθέτηση έργου κάπου, για να αποφύγουμε τον μεσαίωνα της ταφής στη Δυτική Αττική, την υποβαθμισμένη Δυτική Αττική, που οι πολίτες πληρώνουν το κόστος της δικής σας ανεπάρκειας; Και έρχεστε τώρα με επίκληση του αδιεξόδου της ταφής να επιβάλλετε χαράτσι. Αυτοί είστε, πράγματι.

Δεν έχει γίνει ούτε ένα έργο ούτε μία αδειοδότηση, αλλά το πάρτι συνεχίζεται. Γι’ αυτό μας ψάχνει η Ευρώπη για το πού πάνε εκατοντάδες εκατομμύρια ευρώ. Έχουμε πάρτι στην ανακύκλωση, αν είναι δυνατόν. Σκάνδαλα ακόμα και σε έναν ουσιώδες για την πρόοδο και την επιβίωση της κοινωνίας μας τομέα και αντικείμενο.

Ναρκοθετήσατε τα πάντα και τον δημόσιο χαρακτήρα της διαχείρισης και τις αρμοδιότητες των δήμων και την κυκλική οικονομία. Και έρχεστε τώρα, το 2021, και επιβάλλετε ξανά τον φόρο ταφής, πίσω στο παρελθόν δηλαδή. Τι πιο αναχρονιστικό; Επικαλείστε την ευρωπαϊκή συμμόρφωση, ότι δήθεν το κάνετε για την αποτροπή της ταφής, αλλά δεν κάνατε τίποτα έστω το 2021 για να μην έχουμε ταφή. Επιπλέον, αυτά τα εκατοντάδες εκατομμύρια των δήμων και των πολιτών τα εισπράττει ο οργανισμός ανακύκλωσης, ο ΕΟΑΝ, ο οποίος κατηγορείται και για λανθασμένη αδειοδότηση συστημάτων εναλλακτικής διαχείρισης παρά την αρνητική εισήγηση υπηρεσιών, της ίδιας της υπηρεσίας. Δίνετε άδειες σε συστήματα ανακύκλωσης, ενώ οι υπηρεσίες λένε ότι δεν κάνουν ανακύκλωση, και έχει και τα εκατομμύρια τώρα των δήμων και των πολιτών με αδιαφάνεια στη διαχείρισή του.

Σας αρέσει αυτό; Είστε ευχαριστημένοι; Θα πάτε στις τοπικές κοινωνίες να πείτε ότι έκανε κάποιο έργο στη διαχείριση απορριμμάτων εδώ, στην Αττική, η Νέα Δημοκρατία;

Εγώ περιμένω και τον κ. Χαρδαλιά να μας πει αν βρήκε ένα έργο. Βρήκε μία ωρίμανση; Βρήκε κάτι; Ή έκανε κάτι το τελευταίο διάστημα; Και ο κ. Πατούλης αν θέλει να βγει να κάνει έναν δημόσιο απολογισμό για το τι έγινε στη διαχείριση των απορριμμάτων. Γιατί εγώ γνωρίζω πολύ καλά τι έγινε και είχα και την ευθύνη τότε την κυβερνητική.

Τελικά, με αυτές τις πολιτικές -προσέξτε τώρα- πλήττονται, ταυτόχρονα, οι δήμοι, που χρεοκοπούν, οι πολίτες με υπέρογκα τέλη, η οικονομία γιατί δεν έχουμε μεταρρυθμίσεις και το περιβάλλον γιατί η ταφή σαφώς είναι ένα βήμα προς τα πίσω. Αυτό ακριβώς έχει συμβεί. Ούτε μία γραμμή δεν τραβήξατε στην Αττική, η Κυβέρνηση των αρίστων, για έξι χρόνια. Και αυτό ναι, είναι ένα δημόσιο «κατηγορώ», γιατί έχετε πάει τη χώρα προς τα πίσω. Θέλω ένας ή μία να βγει εδώ να απολογηθεί και να απολογήσετε ότι έγινε κάτι θετικό.

Τώρα έχουμε χαράτσια. Να το ξεκαθαρίσουμε, η δική μας πρόταση λέει οι δήμοι θα στηριχτούν με πόρους και με τεχνογνωσία, για να κάνουν ανακύκλωση και η πολιτεία θα είναι αυστηρή όπου δεν γίνεται ανακύκλωση. Έτσι είναι οι ξεκάθαρες δουλειές. Έτσι πάει η Ευρώπη μπροστά. Δεν το κάνατε, όμως, αγαπητοί συνάδελφοι, δεν το κάνατε έξι χρόνια και τώρα πρέπει να πάτε στους πολίτες να απολογηθείτε. Γιατί χρειάζεται κάτι που νομοθετήσαμε εμείς από το 2018, τη χωριστή συλλογή οργανικών και την παραγωγή από τα βιοαποδομήσιμα λιπασμάτων και εδαφοβελτιωτικών να το δούμε να γίνεται πράξη σε όλη την Ελλάδα. Πού είναι;

Θυμάμαι ότι η περιφερειακή αρχή τότε με τη Ρένα Δούρου είχε ξεκινήσει διαγωνισμούς για τους κάδους και τα απορριμματοφόρα για το οργανικό υλικό. Γιατί δεν ζούμε σε μια τέτοια κοινωνία ανακύκλωσης; Ποιος τη σταμάτησε;

Εμείς έχουμε και την πολιτική βούληση και την επάρκεια για μέτρα τέτοια μεταρρυθμιστικά, γι’ αυτό καταθέτουμε ξανά την τροπολογία που ήταν ρύθμισή μας. Γιατί είναι μια απόδειξη ότι ο ΣΥΡΙΖΑ - Προοδευτική Συμμαχία μπορεί, όχι απλά επιστρέφει, αλλά μπορεί να παρέμβει με τέτοιες ρυθμίσεις. Είναι για εμάς σημαντικό και κάτι ακόμα, ότι με δική μας πρωτοβουλία τις τελευταίες δέκα ημέρες υπάρχει μια συνομιλία του ΣΥΡΙΖΑ - Προοδευτική Συμμαχία με την Αυτοδιοίκηση και των προοδευτικών δυνάμεων. Είναι θετικό, εμείς το καταγράφουμε ως θετικό και θεωρούμε ότι αυτό μπορεί να συμβάλλει.

Και επειδή ακούγονται και σήμερα και εχθές κάποιες προτάσεις και από τον ΕΔΣΝΑ στην Αθήνα για αναστολή της είσπραξης του φόρου ταφής για το 2025 ή για να αναλάβει άλλος φορέας την είσπραξη –γιατί το άκουσα και αυτό πριν από μία εβδομάδα- να ξεκαθαρίσουμε κάτι, εδώ το ερώτημα δεν είναι αν θα πληρώσουν οι πολίτες φέτος ή του χρόνου το χαράτσι ή αν θα το εισπράξει κάποιος άλλος. Το ερώτημα είναι να μην εισπράξουν το χαράτσι από τους πολίτες οι φορείς της πολιτείας εν γένει. Σε αυτό πρέπει να πάρετε θέση. Όχι να το εισπράξει κάποιος άλλος, «φύγε από μένα, πήγαινε κακό αλλού, φύγε από τα μάτια μου». Γιατί εγώ αυτό ακούω και από τον κ. Χαρδαλιά.

Όχι, ξεκάθαρες προτάσεις, να μην εισπραχθεί ο φόρος ταφής, να καταργηθεί ο φόρος ταφής και να υπάρχει κυκλική οικονομία και ενίσχυση των δήμων. Αυτή είναι η πρόταση του ΣΥΡΙΖΑ. Σε αυτό θέλω να δώσετε απαντήσεις.

(Χειροκροτήματα από την πτέρυγα του ΣΥΡΙΖΑ - Προοδευτική Συμμαχία)

Τέλος, κύριε Πρόεδρε, και ολοκληρώνω, οφείλω να αναφερθώ και στα θέματα που προέκυψαν με την τροπολογία για τα ασφάλιστρα υγείας, η οποία κατατέθηκε από το ΠΑΣΟΚ και σήμερα άνοιξε και μία συζήτηση από τη μεριά της Κυβέρνησης.

Εδώ, λοιπόν, θέλω να είμαστε λίγο ξεκάθαροι. Ποιο είναι το μεγάλο πρόβλημα; Εμείς έτσι κι αλλιώς είχαμε ξεκάθαρα τοποθετηθεί κατά σε αυτή τη ρύθμιση και έχουμε μιλήσει και θετικά για την τροπολογία που έχει καταθέσει το ΠΑΣΟΚ. Ποιο είναι το μεγάλο πρόβλημα;

Υπάρχει σαφέστατα ένα ζήτημα με τη διαμόρφωση των τιμών και τον έλεγχο στην αγορά των ασφαλιστικών εταιρειών. Αλλά, μήπως το μεγάλο πρόβλημα συνδέεται με το ολιγοπώλιο που υπάρχει στην ιδιωτική υγεία, για να μιλήσουμε λίγο ξεκάθαρα; Μήπως συνδέεται με κάτι που δεν λέει μόνο ο ΣΥΡΙΖΑ, με τη συγκέντρωση της αγοράς σε λίγους, στα ιδιωτικά νοσηλευτήρια και με τις υπέρογκες αυξήσεις που υπάρχουν και σε αυτόν τον τομέα;

Υπάρχουν στοιχεία, τα οποία ζήτησα από την αγορά, που λένε ότι το κομμάτι των ιδιωτικών συμβολαίων στην ασφάλιση υγείας είναι ένα πολύ μικρό τμήμα των 5 δισεκατομμυρίων ευρώ που είναι το κόστος των ιδιωτικών παροχών υγείας.

Κύριε Υπουργέ, θα κάνετε πάλι κάποια ρυθμισούλα -σαν αυτό το «χάδι» που κάνατε για τις τράπεζες με τον κ. Μητσοτάκη-, ένα μικρό και, μάλιστα, χωρίς ρύθμιση αναδρομική, κοιτώντας στο μέλλον, μέτρο, που δεν λύνει το πραγματικό πρόβλημα;

Κυρίες και κύριοι Βουλευτές, το πραγματικό πρόβλημα είναι τα καρτέλ που κάνουν κουμάντο σήμερα στην Ελλάδα, είτε στις τράπεζες είτε στα ιδιωτικά νοσηλευτήρια.

(Χειροκροτήματα από την πτέρυγα του ΣΥΡΙΖΑ - Προοδευτική Συμμαχία)

Και δυστυχώς, υπάρχει και σύνδεση των ολιγοπωλίων στην ιδιωτική υγεία και στην ασφάλιση. Και έτσι είναι συγκοινωνούντα δοχεία όλοι αυτοί που σας «τραβάνε το αυτί», για να μην πω ότι μαθαίνω ότι συνδέονται και με τα σχέδια της ιδιωτικής ανώτατης εκπαίδευσης όλες αυτές οι παρεμβάσεις που κάνουν κουμάντο στον κ. Μητσοτάκη και στην Κυβέρνησή σας.

Εμείς μιλάμε, λοιπόν, για γενναίες ρυθμίσεις. Τι σημαίνει αυτό; Έλεγχος του δημοσίου κατ’ αρχάς στην υγεία. Μιλάμε για πρόσβαση στη δημόσια υγεία για όλους τους πολίτες. Είναι αγαθό και δεν το συζητάμε καθόλου. Είναι αδιαπραγμάτευτο.

Και στους υπόλοιπους τομείς της ιδιωτικής ασφάλισης ή της λειτουργίας του ιδιωτικού τομέα της υγείας μιλάμε για έλεγχο του κράτους. Δεν μπορεί να έχουμε ανεξέλεγκτες αγορές. Θέλουμε μια ισχυρή πολιτεία που να ρυθμίζει, να ελέγχει και να φορολογεί σκληρά τα υπερκέρδη ως μήνυμα και τα υπερκέρδη αυτά να γυρίζουν στην κοινωνία, με πραγματικές δημόσιες υποδομές. Αυτό το λέμε και για τις τράπεζες, το λέμε και για το ρεύμα, το λέμε για όλους τους τομείς.

Είναι ανεπαρκής η ρύθμισή σας, κύριε Θεοδωρικάκο. Δεν λύνει τίποτα. Το πάρτι έξω συνεχίζεται. Και να μη σας πω ότι εσείς ενορχηστρώνετε το πάρτι το οποίο γίνεται έξω σε όλα τα πεδία της αγοράς. Εσείς φταίτε για την ακρίβεια και την αισχροκέρδεια. Εσείς βάλατε πλάτη στην αισχροκέρδεια.

(Χειροκροτήματα από την πτέρυγα του ΣΥΡΙΖΑ - Προοδευτική Συμμαχία)

Συγχωρήστε με, κύριε Πρόεδρε. Ολοκληρώνω.

Κυρίες και κύριοι Βουλευτές, σε δύσκολες στιγμές για τη χώρα, αλλά στην αρχή μιας χρονιάς που θέλουμε να είναι προοδευτική, ο ΣΥΡΙΖΑ σε όλα τα πεδία έχει επιστρέψει και έχει καταθέσει ένα μεγάλο δημοκρατικό προοδευτικό προσκλητήριο. Έχουμε την πολιτική επάρκεια, τη συγκρότηση, αλλά και τη βούληση για ενιαία συλλογική δράση. Ταυτόχρονα, έχουμε την επάρκεια των επεξεργασιών, έχουμε τεκμηρίωση και ξέρουμε καλύτερα. Και μπορούμε να καταθέσουμε προτάσεις από τα μικρότερα μέχρι τα μεγαλύτερα, από τον φόρο ταφής μέχρι τα γεωπολιτικά θέματα, όπου, δυστυχώς, δεν θωρακίζετε τη χώρα όπως πρέπει.

Αυτό το προσκλητήριο δεν απευθύνεται μόνο μέσα στον ΣΥΡΙΖΑ. Ναι, θέλουμε ο ΣΥΡΙΖΑ και να μεγαλώσει και να δυναμώσει. Γιατί ο ΣΥΡΙΖΑ είναι η πραγματική Αξιωματική Αντιπολίτευση της χώρας. Αυτή είναι η εντολή. Αυτό σημαίνει λαϊκή κυριαρχία και δημοκρατία.

(Χειροκροτήματα από την πτέρυγα του ΣΥΡΙΖΑ - Προοδευτική Συμμαχία)

Θα είμαστε, όμως, και ο καταλύτης συνεργασιών και διαλόγου. Δεν θεωρούμε και δεν καταθέτουμε τις δικές μας επιλογές ως κομματικές επιλογές. Τις καταθέτουμε ως δημοκρατική ανάγκη της χώρας. Αυτό κάνουμε και στην εκλογή Προέδρου της Δημοκρατίας. Αυτό θα κάνουμε σε όλα τα πεδία.

Ένας ισχυρός, μαζικός και ανασυγκροτημένος ΣΥΡΙΖΑ ξέρουμε ότι θα είναι ο καλύτερος αντίπαλος στον κ. Μητσοτάκη. Δεν μας φτάνει. Δεν ψάχνουμε για αντίπαλο στην κυβερνητική πολιτική. Όχι! Ψάχνουμε για την ανασύνθεση του προοδευτικού χώρου και για την πολιτική αλλαγή στην Ελλάδα. Και δεν ψαχνόμαστε. Ετοιμαζόμαστε και είμαστε ήδη στα πρώτα θετικά βήματα. Και αυτό φαίνεται σε όλα τα επίπεδα. Και αυτό μας κάνει ακόμα πιο δυνατούς.

Σας ευχαριστώ πολύ, κύριε Πρόεδρε.

(Ζωηρά και παρατεταμένα χειροκροτήματα από την πτέρυγα του ΣΥΡΙΖΑ - Προοδευτική Συμμαχία)

**ΠΡΟΕΔΡΕΥΩΝ (Αθανάσιος Μπούρας):** Και εμείς ευχαριστούμε.

Κύριε Υπουργέ, έχει ζητήσει τον λόγο ο Πρόεδρος της Βουλής, ο κ. Τασούλας. Αμέσως μετά θα σας δώσω τον λόγο προκειμένου να απαντήσετε, αν θέλετε, στον κ. Φάμελλο.

Κύριε Πρόεδρε, έχετε τον λόγο.

**ΚΩΝΣΤΑΝΤΙΝΟΣ ΤΑΣΟΥΛΑΣ (Πρόεδρος της Βουλής):** Κυρίες και κύριοι συνάδελφοι, διακόπτω τη ροή της νομοθετικής εργασίας για δύο λεπτά μόνο. Θα μου το συγχωρέσετε.

Ήθελα να σας ανακοινώσω ότι, λόγω της πρότασης που έγινε και επισήμως σήμερα με επιστολή του Προέδρου της Νέας Δημοκρατίας και Πρωθυπουργού κ. Μητσοτάκη για την υποψηφιότητά μου στην Προεδρία της Δημοκρατίας, αποφάσισα για λόγους θεσμικής ευπρέπειας και ορθότητας, σήμερα, που συνεδριάζει η Ολομέλεια μέχρι αργά το απόγευμα, να υποβάλω την παραίτησή μου από Πρόεδρος της Βουλής και από Βουλευτής Ιωαννίνων έπειτα από είκοσι πέντε χρόνια θητείας, για την οποία και επιτρέψτε μου να εκφράσω την ευγνωμοσύνη μου εις τους συμπατριώτες μου που αδιάπτωτα αυτά τα χρόνια με έστελναν στο εθνικό Κοινοβούλιο.

Ήθελα να σας ευχαριστήσω για τη συνεργασία μας όλα αυτά τα χρόνια και σε αυτή τη Βουλή, που βαίνει πλησίστια προς το μισό της θητείας της, και στην προηγούμενη και σε όλες από το 2000 που πρωτομπήκα σε αυτό το Σώμα, στην Εθνική Αντιπροσωπεία.

Αν μου επιτρέπετε, φεύγοντας, θα σας υπενθυμίσω ότι, βεβαίως, υπάρχουν αντιθέσεις, βεβαίως υπάρχουν φιλοδοξίες –αυτά δεν τελειώνουν, έτσι προχωρεί η δημοκρατία, έτσι προχωράει η ζωή-, αλλά μην αγνοείτε, κυρίες και κύριοι συνάδελφοι, ότι πέρα από τις αντιθέσεις, τις φιλοδοξίες, τις αντεγκλήσεις, πέρα από την ανάγκη να επιβεβαιωθούμε, πέρα από την ανάγκη να νικήσουμε, πέρα από την ανάγκη να ηττηθεί ο αντίπαλος, μας ενώνει ένα αόρατο νήμα, το οποίο αόρατο νήμα, όταν γίνεται ορατό και πολύ περισσότερο όταν το «φωταγωγούμε», τη χώρα μας την πάει μπροστά ή αυτό το νήμα τη χώρα μας τη συγκρατεί από τον όλεθρο.

Αυτό το αόρατο νήμα εις το οποίο οφείλεται η πρόοδος της Ελλάδας -χωρίς όλα τα άλλα να τα καταδικάζω- είναι αυτά που μας ενώνουν, είναι η εθνική ενότητα, είναι η προέλευση, είναι το παρόν και είναι οι προοπτικές μας. Πρέπει να το φυλάξουμε αυτό το αόρατο νήμα ως κόρη οφθαλμού.

Και, ναι, συνεχίστε να διαφωνείτε. Συνεχίστε να έχετε φιλοδοξίες. Συνεχίστε να έχετε αντιρρήσεις, να τις προβάλλετε. Αλλά, προς Θεού, κυρίες και κύριοι συνάδελφοι, αυτό το αόρατο νήμα πότε-πότε να το κάνετε ορατό και να το «φωταγωγείτε», ώστε ο ελληνικός λαός να μπορεί να κρατηθεί από αυτό το νήμα, όπως ο Θησέας έπιασε τον μίτο και βγήκε από τον λαβύρινθο.

Αυτά τα χρόνια έζησα «τον έπαινο του δήμου και των σοφιστών, τα δύσκολα και ανεκτίμητα εύγε», που και εσείς τα ζείτε. Αλλά τώρα «σαν έτοιμος από καιρό, σα θαρραλέος», ανταποκρινόμενος στην υψηλή τιμή, τίθεμαι στη διάθεσή σας για κάποια άλλη σημαντική εθνική αποστολή.

Κλείνω.

Η παραίτησή μου θα είναι στη διάθεση του Προεδρείου της Βουλής αργότερα.

Και αν μου επιτρέπετε μία τελευταία παραίνεση, φυλάξτε, προστατεύστε και αναδείξτε το αόρατο νήμα που μας ενώνει.

Σας ευχαριστώ.

(Όρθιοι οι Βουλευτές της Νέας Δημοκρατίας χειροκροτούν ζωηρά και παρατεταμένα)

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Κύριε Πρόεδρε, τον λόγο παρακαλώ.

**ΠΡΟΕΔΡΕΥΩΝ (Αθανάσιος Μπούρας):** Κύριε Υπουργέ, όπως ήδη σας είπα νωρίτερα, έχετε τον λόγο να απαντήσετε σε όσα θέλετε επί της τροπολογίας.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Κύριε Πρόεδρε, ζήτησα τον λόγο.

**ΠΡΟΕΔΡΕΥΩΝ (Αθανάσιος Μπούρας):** Υπάρχει μία διαδικασία, κυρία Κωνσταντοπούλου, που συνεχίζεται και αυτή τη στιγμή συνεχίζουμε αυτή τη διαδικασία.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Εγώ σας ζητώ τον λόγο.

**ΠΡΟΕΔΡΕΥΩΝ (Αθανάσιος Μπούρας):** Κύριε Υπουργέ, έχετε τον λόγο.

**ΠΑΝΑΓΙΩΤΗΣ (ΤΑΚΗΣ) ΘΕΟΔΩΡΙΚΑΚΟΣ (Υπουργός Ανάπτυξης):** Κύριε Πρόεδρε, σας ευχαριστώ πάρα πολύ!

Επειδή νωρίτερα δεν ήταν εδώ ο μεγάλος όγκος των συναδέλφων που βρίσκονται τώρα, θέλω να ενημερώσω όλους τους συναδέλφους ότι πριν από την ομιλία του κ. Φάμελλου, η κοινοβουλευτική Πλειοψηφία, το Υπουργείο Ανάπτυξης, κατέθεσε την τροπολογία, για την οποία είχαμε δεσμευτεί, να μπει τέλος ύστερα από την επαναξιολόγηση που κάναμε στον δείκτη του ΙΟΒΕ για την αύξηση των ασφαλίστρων των ισοβίων συμβολαίων και να καθιερωθεί ο νέος δείκτης αναπροσαρμογής στον τομέα της υγείας, επιλύοντας ένα πολύ σημαντικό πρόβλημα, που αφορά, τουλάχιστον, διακόσιες πενήντα πέντε χιλιάδες ασφαλισμένους του ιδιωτικού τομέα της ιδιωτικής ασφάλισης της ιδιωτικής υγείας.

Ο κ. Φάμελλος έκανε μια σειρά από αναφορές γύρω από αυτό το θέμα, οι οποίες είναι προφανές ότι είναι εξαιρετικά λαθεμένες και ανεπαρκείς. Θέλω να του υπενθυμίσω ότι με την τροπολογία, που καταθέτουμε, επιλύουμε το πρόβλημα της ισορροπίας του ιδιωτικού ασφαλιστικού συστήματος, γιατί θέλουμε να λύσουμε το πρόβλημα των υπέρογκων αυξήσεων για τους ασφαλισμένους, χωρίς να διασαλευτεί η τάξη και η κεφαλαιακή επάρκεια του ιδιωτικού ασφαλιστικού συστήματος. Ο κ. Φάμελλος, που καταλαβαίνω ότι υποστηρίζει την τροπολογία του ΠΑΣΟΚ, δεν έχει κανένα επιχείρημα να το αντικρούσει αυτό.

Στη δική μας λογική, ο δείκτης υγείας συγκροτείται από την προετοιμασία που κάνουν τα τρία αρμόδια Υπουργεία -το Ανάπτυξης, των Οικονομικών και Εθνικής Οικονομίας και το Υγείας- με τη συμβολή και του διοικητή της Τράπεζας της Ελλάδος, η οποία είναι αναγκαία και υποχρεωτική, γιατί θεσμικά η Τράπεζα της Ελλάδος ελέγχει και παρακολουθεί την κεφαλαιακή επάρκεια των ιδιωτικών ασφαλιστικών εταιρειών.

Επομένως, ο Αρχηγός της Αξιωματικής Αντιπολίτευσης θα έπρεπε να συνειδητοποιεί ότι το πρόβλημα που αντιμετωπίζουν οι άνθρωποι, επιλύεται, χωρίς να δημιουργηθεί ένα άλλο.

Όσο για τη φετινή χρονιά, θεωρώ ότι με την καθοριστική παρέμβαση της Κυβέρνησης υπάρχει μια πολύ σημαντική εξέλιξη. Οι ασφαλιστικές εταιρείες δεν προχώρησαν στις αυξήσεις 15% που είχαν προαναγγείλει -και είχαν στείλει, μάλιστα και σε πολλούς ασφαλισμένους- μείωσαν στο μισό, μεσοσταθμικά στο 7% και ορισμένες ακόμα πιο κάτω, προκειμένου να είναι σε θέση οι άνθρωποι να ανταποκριθούν σε αυτήν την αύξηση και να συνεχίζουν να απολαμβάνουν τις υπηρεσίες των συμβολαίων, τα οποία έχουν υπογράψει.

Επίσης, θα μου επιτρέψουν ο κ. Φάμελλος και οι εκπρόσωποι του ΣΥΡΙΖΑ και του ΠΑΣΟΚ να τους πω ότι αυτή η Κυβέρνηση είναι σταθερά στραμμένη με το βλέμμα στην κοινωνία, στην αντιμετώπιση των κοινωνικών προβλημάτων, στην ενίσχυση της μεγαλύτερης και βιώσιμης οικονομικής ανάπτυξης, από όλες τις χώρες της Ευρωπαϊκής Ένωσης –αυτό είναι το ποσοστό ανάπτυξης στην Ελλάδα- και ταυτόχρονα, σε μια πολύ σκληρή μάχη αποκλιμάκωσης του πληθωρισμού και ιδιαίτερα του πληθωρισμού στη διατροφή και στα βασικά είδη διαβίωσης.

Πρόκειται για πολιτική η οποία έχει αποτελέσματα, αφού ανακοινώθηκε, για τον Δεκέμβριο, για πρώτη φορά ύστερα από τέσσερα χρόνια, αρνητικός πληθωρισμός για τα τρόφιμα μείον 0,5, ο οποίος είναι ο μικρότερος που υπάρχει στην Ευρωζώνη. Αυτά είναι αλήθειες. Αυτή είναι η πραγματικότητα, η οποία όσο και αν ενοχλεί την Αντιπολίτευση, δεν μπορεί να μην λέγεται.

(Στο σημείο αυτό την Προεδρική Έδρα καταλαμβάνει ο Β΄ Αντιπρόεδρος της Βουλής κ. **ΓΕΩΡΓΙΟΣ ΓΕΩΡΓΑΝΤΑΣ**)

Κάτι τελευταίο, κύριε Πρόεδρε.

Άκουσα με πολλή προσοχή και κάτι άλλα, που είπε ο κ. Φάμελλος, σχολιάζοντας την απόφαση, που χθες ανακοίνωσε ο Πρωθυπουργός της χώρας, για την υποψηφιότητα που υποστηρίζει η παράταξή μας, για την Προεδρία της Δημοκρατίας και πριν από λίγο είχαμε αυτή την ανθρώπινη, συγκινητική και ταυτόχρονα, πολύ ουσιαστική πολιτική παρέμβαση του μέχρι σήμερα Προέδρου της Βουλής κι -έχω την πεποίθηση- αυριανού Προέδρου της Δημοκρατίας.

Με συγχωρείτε πάρα πολύ. Ειπώθηκε ότι αυτή είναι μια υπερδεξιά υποψηφιότητα και συνιστά μια ακροδεξιά στροφή. Μπορούν κάποιοι να προσέχουν λίγο τι λένε; Αναφέρονται στον Πρόεδρο του ελληνικού Κοινοβουλίου, που έχει εκλεγεί με τις ψήφους της συντριπτικής πλειονότητας των μελών του ελληνικού Κοινοβουλίου.

(Χειροκροτήματα από την πτέρυγα της Νέας Δημοκρατίας)

Αναφέρονται σε ένα πρόσωπο ενός αυτοδημιούργητου πολιτικού, συνεπούς στις ιδέες του, με μια αξιόπιστη δημιουργική πορεία, που υπηρέτησε την πατρίδα ως Δήμαρχος, ως Βουλευτής, ως Υπουργός, ως Πρόεδρος του ελληνικού Κοινοβουλίου. Με αυτό που ζήσαμε, με αυτό που μου εδόθη η τιμή κι εμένα να ζήσω όλα αυτά τα τελευταία χρόνια με την Προεδρία του κ. Τασούλα, ως ένας πολύ υπεύθυνος –μελλοντικός Πρόεδρος της Δημοκρατίας- Πρόεδρος του Κοινοβουλίου, με πολύ υψηλό επίπεδο πολιτικού πολιτισμού και κοινοβουλευτικής ευθύνης, απέναντι στο σύνολο των πολιτικών δυνάμεων και απέναντι σε κάθε ένα μέλος του ελληνικού Κοινοβουλίου, ξεχωριστά.

Όλα αυτά, όμως, με οδηγούν μόνο σε μία σκέψη, κύριε Πρόεδρε: Συγγνώμη, είναι κακό και δεν μπορείς να ενώσεις τους Έλληνες, εάν είσαι στέλεχος και πιστεύεις στις ιδέες και στην πολιτική της Νέας Δημοκρατίας;

(Χειροκροτήματα από την πτέρυγα της Νέας Δημοκρατίας)

Αυτό είναι ένας πολιτικός ρατσισμός έξω από τα όρια της εποχής! Θυμάστε διαχωριστικές γραμμές και αντιλήψεις, τις οποίες έχει αφήσει στο χθες ο ελληνικός λαός. Γι’ αυτόν τον λόγο έχει κάνει μία επιλογή, τα τελευταία έξι χρόνια, να δώσει ισχυρή δύναμη σε μία παράταξη, που με την ηγεσία του Κυριάκου Μητσοτάκη, είναι η παράταξη του μέτρου και της λογικής, των ιδεών και των αξιών της, η οποία είναι προφανές ότι όσο έχει δικαίωμα ο οποιοσδήποτε, τόσο έχει δικαίωμα και αυτή η παράταξη να υποστηρίζει τα στελέχη της, για το ανώτατο πολιτειακό αξίωμα και αυτό θα φανεί και από την απόφαση της Βουλής.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Γεώργιος Γεωργαντάς):** Θα δοθεί, τώρα, ο λόγος στον Κοινοβουλευτικό Εκπρόσωπο του ΣΥΡΙΖΑ, τον κ. Παππά κι αμέσως μετά θα περάσουμε στην ειδική ημερήσια διάταξη.

Παρακαλώ, κύριε Παππά, έχετε τον λόγο για την παρέμβασή σας για τρία λεπτά.

**ΝΙΚΟΛΑΟΣ ΠΑΠΠΑΣ:** Σας ευχαριστώ πάρα πολύ, κύριε Πρόεδρε.

Ακούσαμε με προσοχή την τοποθέτηση του Υπουργού και έχουμε να πούμε τα εξής: Προφανώς, για τα παλιά συμβόλαια γίνεται το αυτονόητο, σε σχέση με την τροπολογία. Δεν υπάρχει καμμία διασφάλιση και καμμία εγγύηση για την αναδρομικότητα της ισχύος. Και για τα μελλοντικά συμβόλαια τούς υποχρεώνετε σε απλή δημοσίευση.

Δεύτερον, σχολιάσατε την τοποθέτηση του Προέδρου του ΣΥΡΙΖΑ Σωκράτη Φάμελλου. Σας διέφυγε κάτι. Ονομάτισε το επενδυτικό κεφάλαιο CVC το οποίο έχει επενδύσει και σε ιδιωτικές κλινικές και σε ασφαλιστικές εταιρείες. Δηλαδή, στη δική σας σκοπιά, κύριε Θεοδωρικάκο, υπάρχει μία εταιρεία η οποία είναι μέτοχος και σε νοσοκομείο και σε ασφαλιστική εταιρεία και το νοσοκομείο αυξάνει τα κόστη, τα περνάει στις ασφαλιστικές και οι ασφαλιστικές στους πολίτες. Γι’ αυτό δεν μας είπατε τίποτα! Ότι έχει δημιουργηθεί μία κραυγαλέα σύγκρουση συμφερόντων, η οποία επηρεάζει διαρκώς τις τιμές προς τα πάνω. Δεν μας είπατε τίποτα για τη διαφοροποίηση της τιμολόγησης, όπου η μαγνητική για τον ασφαλισμένο του ΕΟΠΥΥ είναι στα 200 ευρώ και για τον ασφαλισμένο που είναι σε ιδιωτική ασφάλεια είναι στα 400 ευρώ, όπου και αυτό το κόστος περνάει στις ασφαλιστικές.

Η δε ρύθμιση που φέρατε μάς θυμίζει αυτό που κάνατε με τις τράπεζες. Διότι στις τράπεζες δεν κάνατε απλώς μία ρύθμιση-χάδι, κύριε Θεοδωρικάκο -η Κυβέρνησή σας, δεν είστε αποκλειστικά αρμόδιος, είστε στον οικονομικό κύκλο- και ακούστε το κι εσείς, κύριοι της κοινοβουλευτικής Πλειοψηφίας, διότι πιστεύω ότι ενδεχομένως έχετε και αγαθές προθέσεις. Ξέρετε τι έφερε η Κυβέρνηση; Την υποχρέωσή της να εφαρμόσει τον ευρωπαϊκό κανονισμό 886/24 για τις τράπεζες και ντύθηκε Άγιος Βασίλης ο κ. Μητσοτάκης, για να μας πει ότι έπαιξε μποξ με τις τράπεζες. Ούτε, βεβαίως, ήταν νίκη του ΠΑΣΟΚ η ρύθμιση που ήρθε.

Τέλος, για τον κ. Τασούλα τον οποίο αυτονοήτως ως στελέχη της συντηρητικής παράταξης χειροκροτήσατε, εάν τελεσφορήσει αυτή η υποψηφιότητα, θα είναι υποψηφιότητα η οποία θα εκλεγεί και θα υπηρετήσει το αξίωμα του Προέδρου της Δημοκρατίας με τις λιγότερες ψήφους στη Βουλή.

Μίλησε για πολιτικό ρατσισμό ο κ. Θεοδωρικάκος. Τίποτα τέτοιο. Υπήρχε μια συνταγματική πρόνοια, κύριε Υπουργέ. Η πρόνοια της αυξημένης πλειοψηφίας. Το 2019 η δική σας παράταξη συνέβαλε και υπερψήφισε στο να καταργηθεί αυτή η πρόνοια και να εκλέγεται Πρόεδρος της Δημοκρατίας με απλή πλειοψηφία. Να βγάλετε από πάνω σας τη μελλοντική τότε υποχρέωση να αναζητήσετε συνθέσεις. Εσείς θεωρείτε ότι εμείς δεν έχουμε άξια στελέχη του ΣΥΡΙΖΑ να υπηρετήσουν αυτό το θεσμό; Όχι. Ήρθαμε, όμως, με μια συνθετική πρόταση. Και μην κάνετε την πολιτική λαθροχειρία να προσπαθείτε να πάτε τη συζήτηση στην προσωπικότητα του κ. Τασούλα. Δεν είναι αυτό το ζήτημα. Οποιοδήποτε στέλεχος της Νέας Δημοκρατίας να προτείνατε αυτή θα ήταν η τοποθέτησή μας. Για πρώτη φορά προτείνεται ένας εν ενεργεία Βουλευτής της πλειοψηφούσας παράταξης. Και αυτό είναι το θεσμικό ολίσθημα. Δηλαδή, τι λέτε; Υποβιβάζετε και την εξουσία η οποία απορρέει από το αξίωμα του Προέδρου της Δημοκρατίας ως υποκείμενη στην απλή πλειοψηφία της Βουλής. Πολλά από τα στελέχη της Νέας Δημοκρατίας που γέμισαν την Αίθουσα πριν από λίγο είμαι σίγουρος ότι δεν ήξεραν ποια είναι η τελική επιλογή του κ. Μητσοτάκη.

Ο κ. Μητσοτάκης, λοιπόν, κάνει άλλο ένα βήμα συγκέντρωσης των εξουσιών μεθοδευμένο από το 2019. Σε αυτό στεκόμαστε απέναντι και καλούμε όλες τις προοδευτικές δυνάμεις να το αντιληφθούν, να συγκλίνουν στην υποψηφιότητα της Λούκας Κατσέλη και να πιέσουν τη Νέα Δημοκρατία να αναθεωρήσει τη στάση της.

Ευχαριστώ.

(Χειροκροτήματα από την πτέρυγα του ΣΥΡΙΖΑ - Προοδευτική Συμμαχία)

**ΠΡΟΕΔΡΕΥΩΝ (Γεώργιος Γεωργαντάς):** Κύριοι συνάδελφοι, πρέπει να περάσουμε στην ειδική ημερήσια διάταξη. Για δύο λεπτά θα πάρει τον λόγο ο Κοινοβουλευτικός Εκπρόσωπος της Νέας Δημοκρατίας, ο κ. Πλεύρης.

**ΠΑΝΑΓΙΩΤΗΣ (ΤΑΚΗΣ) ΘΕΟΔΩΡΙΚΑΚΟΣ (Υπουργός Ανάπτυξης):** Κύριε Πρόεδρε, θα ήθελα τον λόγο.

**ΠΡΟΕΔΡΕΥΩΝ (Γεώργιος Γεωργαντάς):** Ο κύριος Υπουργός έχει τον λόγο για δυο λεπτά για να απαντήσει. Έχει τη δυνατότητα ο Υπουργός να απαντήσει.

**ΠΑΝΑΓΙΩΤΗΣ (ΤΑΚΗΣ) ΘΕΟΔΩΡΙΚΑΚΟΣ (Υπουργός Ανάπτυξης):** Δεν θα χρειαστώ δυο λεπτά, κύριε Πρόεδρε. Ένα θα χρειαστώ και μόνο για το θέμα της τροπολογίας. Για τα άλλα τα είπαμε και δεν θέλω να επαναλαμβάνομαι ούτε να παίρνω χρόνο από τους συναδέλφους.

Κύριε εκπρόσωπε του ΣΥΡΙΖΑ, δύο πράγματα πολύ συγκεκριμένα θα πω. Πρώτον, στην τροπολογία που καταθέσαμε υποχρεώνουμε τις ασφαλιστικές εταιρείες, όπως και τα ιδιωτικά νοσοκομεία, να αναρτούν σταθερά ανά χρόνο τους τιμοκαταλόγους των υπηρεσιών που προσφέρουν καθώς και τις ετήσιες προσαρμογές σε ποσοστό ανά συγκεκριμένη υπηρεσία την οποία προσφέρουν για να μπορούν οι πολίτες να αντιλαμβάνονται πώς έχουν τα πράγματα και ποιες πρέπει να είναι οι δικές τους επιλογές.

Δεύτερον, επίσης, δημόσια έχω πει ότι αυτός που έχει τη θεσμική αρμοδιότητα για να διαπιστώνει την ύπαρξη καρτέλ ή όχι δεν είναι το Υπουργείο Ανάπτυξης και η Γενική Γραμματεία Εμπορίου. Είναι η ανεξάρτητη Επιτροπή Ανταγωνισμού, η οποία καθώς γνωρίζω έχει εν εξελίξει θέματα για το θέμα των ιδιωτικών παρόχων υγείας. Έχω ζητήσει από την κυρία Πρόεδρο να επιταχυνθεί αυτή η διαδικασία και να ανακοινωθούν το ταχύτερο δυνατό τα αποτελέσματά της, προκειμένου να γνωρίζουμε ποια είναι αυτά γιατί μόνο αυτή η θεσμική αρχή μπορεί να μας το πει.

Σας ευχαριστώ πολύ.

**ΠΡΟΕΔΡΕΥΩΝ (Γεώργιος Γεωργαντάς):** Ευχαριστούμε, κύριε Υπουργέ.

Έχει τον λόγο για δυο λεπτά ο Κοινοβουλευτικός Εκπρόσωπος της Νέας Δημοκρατίας.

**ΑΘΑΝΑΣΙΟΣ (ΘΑΝΟΣ) ΠΛΕΥΡΗΣ:** Κύριε Πρόεδρε, η Κοινοβουλευτική Ομάδα της Νέας Δημοκρατίας δεν θα λάβει μαθήματα θεσμικότητας από το κόμμα το οποίο εργαλειοποίησε τον θεσμό του Προέδρου της Δημοκρατίας, προκειμένου να οδηγήσει τη χώρα σε εκλογές.

(Χειροκροτήματα από την πτέρυγα της Νέας Δημοκρατίας)

Το 2015 ποια ήταν η συναινετική λύση που αναζήτησε ο Αλέξης Τσίπρας;

**ΝΙΚΟΛΑΟΣ ΠΑΠΠΑΣ:** Προκόπης Παυλόπουλος.

**ΑΘΑΝΑΣΙΟΣ (ΘΑΝΟΣ) ΠΛΕΥΡΗΣ:** Ήθελε να πάει τη χώρα σε εκλογές. Πολύ σωστά, λοιπόν, το Σύνταγμα άλλαξε και δεν εξαρτάται η κυβερνητική συνοχή από την Προεδρία της Δημοκρατίας.

Πάμε να δούμε, όμως, πως τα κόμματα της Αριστεράς και του ΠΑΣΟΚ αντιλαμβάνονται τη συνεννόηση. Ο μεν ΣΥΡΙΖΑ και η Νέα Αριστερά έκανα πρόταση και λένε «αυτόν θα στηρίξουμε». Άρα, δεν αναζήτησαν καμμία συναινετική διαδικασία. Το δε ΠΑΣΟΚ είπε «εμείς θα ψηφίσουμε άτομο που προέρχεται από τον δικό μας χώρο». Ωραία συναινετική διαδικασία. Εκβιασμός της κυβερνητικής πλειοψηφίας.

Η κυβερνητική πλειοψηφία, λοιπόν, έρχεται και λέει «ναι, κύριοι. Αναζητούμε προσωπικότητα συνεκτική για τον θεσμό του Προέδρου της Δημοκρατίας». Και αναζητήσαμε τον Πρόεδρο της Βουλής. Τον οποίο όλοι σας ψηφίσατε τρεις φορές για Πρόεδρο της Βουλής. Και επιτέλους, πρέπει να καταλάβετε ότι προσωπικότητες για να είναι Πρόεδροι της Δημοκρατίας δεν προέρχονται μόνο από τον ΣΥΡΙΖΑ και από το ΠΑΣΟΚ. Μπορούν να προέρχονται και από την Κεντροδεξιά.

(Χειροκροτήματα από την πτέρυγα της Νέας Δημοκρατίας)

**ΑΛΛΑΓΗ ΣΕΛΙΔΑΣ ΛΟΓΩ ΑΛΛΑΓΗΣ ΘΕΜΑΤΟΣ**

**ΠΡΟΕΔΡΕΥΩΝ (Γεώργιος Γεωργαντάς):** Κυρίες και κύριοι συνάδελφοι, εισερχόμαστε στην

**ΕΙΔΙΚΗ ΗΜΕΡΗΣΙΑ ΔΙΑΤΑΞΗ**

Αίτηση Άρσης Ασυλίας Βουλευτού: Συζήτηση και λήψη απόφασης, σύμφωνα με τα άρθρα 62 του Συντάγματος και τα άρθρα 43Α και 83 του Κανονισμού της Βουλής, για την αίτηση άρσης ασυλίας της Βουλευτού κ. Ζωής Κωνσταντοπούλου, Προέδρου της Κοινοβουλευτικής Ομάδας «Πλεύση Ελευθερία-Ζωή Κωνσταντοπούλου».

Από την αρμόδια Ειδική Μόνιμη Επιτροπή Κοινοβουλευτικής Δεοντολογίας ανακοινώθηκε η έκθεση στις 19-12-2024, σύμφωνα με την οποία τα μέλη της επιτροπής πρότειναν κατά πλειοψηφία την άρση της ασυλίας της κ. Ζωής Κωνσταντοπούλου, Προέδρου της Κοινοβουλευτικής Ομάδας «Πλεύση Ελευθερίας-Ζωή Κωνσταντοπούλου».

Εκτός κειμένου, οφείλω να πω ότι η πάγια θέση του συγκεκριμένου κόμματος στην Επιτροπή Δεοντολογίας είναι να γίνεται άρση της ασυλίας των Βουλευτών και έτσι ψήφισαν και εν προκειμένω.

Σύμφωνα με το άρθρο 83 παράγραφος 7 του Κανονισμού της Βουλής, η Βουλή αποφασίζει με ανάταση του χεριού ή έγερση επί της αιτήσεως της εισαγγελικής αρχής κατά τη διαδικασία του άρθρου 108 παράγραφος 1 εδάφιο δεύτερο. Ο λόγος δίνεται πάντοτε, εφόσον ζητηθεί, στον Βουλευτή στον οποίο αφορά η αίτηση και στους Προέδρους των Κοινοβουλευτικών Ομάδων ή στους αναπληρωτές τους.

Σας υπενθυμίζω ότι σύμφωνα με απόφαση της Διάσκεψης των Προέδρων της 7ης Μαρτίου 2018 για τη διαδικασία αυτή έχει ενεργοποιηθεί το νέο σύστημα ηλεκτρονικής ονομαστικής ψηφοφορίας. Σας υπενθυμίζω, επίσης, ότι η ψήφος σας αφορά το αίτημα του εισαγγελέα, δηλαδή όσοι επιθυμούν ψηφίζουν υπέρ ή κατά της άρσης ασυλίας. Για όποιον το επιθυμεί, μπορεί να ψηφίσει «παρών». Αφού, λοιπόν, ολοκληρωθεί η συζήτηση επί της περιπτώσεως της σημερινής ειδικής ημερήσιας διάταξης, θα προχωρήσουμε σε ονομαστική ηλεκτρονική ψηφοφορία, όπως σας προανέφερα.

Η υπόθεση αφορά στη συνάδελφο και Πρόεδρο της Κοινοβουλευτικής Ομάδας της Πλεύσης Ελευθερίας κ. Ζωή Κωνσταντοπούλου.

Επί της αιτήσεως υπάρχει συνάδελφος που ζητά τον λόγο κατά το άρθρο 108 του Κανονισμού;

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Ναι, κύριε Πρόεδρε.

**ΠΡΟΕΔΡΕΥΩΝ (Γεώργιος Γεωργαντάς):** Τον λόγο ζητάει η κ. Κωνσταντοπούλου, η Πρόεδρος της Κοινοβουλευτικής Ομάδας της Πλεύσης Ελευθερίας.

Κατά τον Κανονισμό, ο προβλεπόμενος χρόνος είναι πέντε λεπτά. Κατανοούμε βέβαια ότι πρέπει να δοθεί κάποιος χρόνος έτσι ώστε να υπάρχει ολοκληρωμένη τοποθέτηση από την πλευρά του αναφερόμενου προσώπου. Παρακαλώ, όμως, όλο αυτό να έχει έναν αυτοπεριορισμό.

Κυρία Κωνσταντοπούλου, έχετε τον λόγο.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Κύριε Πρόεδρε, ευχαριστώ. Θα χρειαστώ περίπου τριάντα λεπτά.

**ΠΡΟΕΔΡΕΥΩΝ (Γεώργιος Γεωργαντάς):** Θα παρακαλέσω, κυρία Πρόεδρε, στο εικοσάλεπτο να μπορέσουμε να τελειώσουμε.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Πείτε μου, κύριε Πρόεδρε, πόσα μου δίνετε.

**ΠΡΟΕΔΡΕΥΩΝ (Γεώργιος Γεωργαντάς):** Στην ουσία της υπόθεσης, όπως ξέρετε…

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Κύριε Πρόεδρε, σας παρακαλώ, δεν θέλω να κάνω κάποιο διάλογο. Επιθυμώ να τοποθετηθώ.

**ΠΡΟΕΔΡΕΥΩΝ (Γεώργιος Γεωργαντάς):** Δεν είναι θέμα διαλόγου. Είναι θέμα τήρησης του Κανονισμού. Θέλετε να τηρήσω τον Κανονισμό που λέει πέντε λεπτά; Θα σας δώσω με ευχαρίστηση είκοσι λεπτά. Παρακαλώ, δεν θέλω να τα υπερβείτε.

Ακούστε. Δεν είναι τυχαίο που ο Κανονισμός προβλέπει το πεντάλεπτο.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Εντάξει, κύριε Πρόεδρε, δώστε μου αυτό που κρίνετε και αφήστε με να μιλήσω παρακαλώ.

**ΠΡΟΕΔΡΕΥΩΝ (Γεώργιος Γεωργαντάς):** Ωραία. Γράφω πέντε λεπτά. Θα σας δώσω την ανοχή μέχρι εκεί που είπα. Παρακαλώ, όμως, να τηρηθεί.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Ευχαριστώ και παρακαλώ να μη διακοπώ καθόλου.

Ζήτησα, προηγουμένως, στη διαδικασία της συζήτησης για τις έντονες ραγδαίες και πάρα πολύ σοβαρές για τη δημοκρατία εξελίξεις τον λόγο προκειμένου να τοποθετηθώ ως Αρχηγός Κοινοβουλευτικής Ομάδας για την μόλις προηγηθείσα τοποθέτηση του εν ενεργεία Προέδρου της Βουλής κ. Τασούλα που προτείνεται για τη θέση του Προέδρου της Δημοκρατίας.

Ο τότε Προεδρεύων, κ. Μπούρας, μου αρνήθηκε τον λόγο λέγοντάς μου ότι υπάρχει κάποια άλλη διαδικασία. Στη συνέχεια έδωσε τον λόγο στον Κοινοβουλευτικό Εκπρόσωπο του ΣΥΡΙΖΑ, στον Κοινοβουλευτικό Εκπρόσωπο της Νέας Δημοκρατίας και στον κύριο Υπουργό δύο φορές.

Αυτό δεν είναι κάποια καταγραφή από ανάγκη αποτύπωσης της κοινοβουλευτικής σειράς, αλλά είναι μία πάρα πολύ ενδεικτική αποτύπωση του τι είναι αυτό που επιδιώκει η Νέα Δημοκρατία σε αυτή τη χρονική στιγμή προτείνοντας τον εν ενεργεία Πρόεδρο της Βουλής -το πρόσωπο που, όπως ήδη δήλωσα και είναι καταχωρημένο στην επίσημη δήλωση του κόμματός μας, έχει αποτελέσει το πρόσωπο για τη βρώμικη δουλειά σε σκοτεινές υποθέσεις που αφορούν στην απονομή της δικαιοσύνης και την ποινική ευθύνη της Κυβέρνησης- τον κ. Τασούλα, για να αναλάβει την ύπατη πολιτειακή εξουσία του Προέδρου της Δημοκρατίας.

Εκτός του ότι αυτή η επιλογή δείχνει μια πολιτική κατάπτωση και μια πενία προσώπων -δεν είχε άλλο ο κ. Μητσοτάκης που να το εμπιστεύεται για αυτήν τη βρόμικη δουλειά- πέραν του ότι αποτυπώνει μια καθεστωτική αντίληψη για το κράτος και τη δημοκρατική λειτουργία, δεν ανέχεται η Νέα Δημοκρατία οι δημοκρατικοί θεσμοί να εκπροσωπούνται από πρόσωπα που δεν ομνύουν στον Πρωθυπουργό και δεν τους ελέγχει. Αυτό, άλλωστε, κάνατε και κάνετε σε όλη αυτήν την περίοδο συστηματικά.

Έλεγχος της δικαιοσύνης και της εισαγγελίας, τοποθέτηση της κ. Αδειλίνη, η οποία ανέλαβε τη συγκάλυψη της υπόθεσης των Τεμπών, στην οποία εμπλέκεστε, και της υπόθεσης των υποκλοπών, στην οποία εμπλέκεστε. Αλλαγή της σύνθεσης με πραξικοπηματικό τρόπο της Αρχής Διασφάλισης του Απορρήτου των Επικοινωνιών, της ΑΔΑΕ, προκειμένου να αποψιλωθεί από τις αρμοδιότητές της, την παραμονή που επρόκειτο να συνεδριάσει για την επιβολή προστίμου στην ΕΥΠ για τις υποκλοπές που διενεργούνταν από την ΕΥΠ σε βάρος Υπουργών εν ενεργεία, πολιτικών αντιπάλων εν ενεργεία -του κ. Ανδρουλάκη- πολιτικών προσώπων εν ενεργεία, του Αρχηγού του Στρατού εν ενεργεία, δικαστικών εν ενεργεία που χειρίζονταν πολύ σοβαρές υποθέσεις -υπόθεση Καραϊβάζ- προσώπων, δηλαδή, που θα έπρεπε το απόρρητο των επικοινωνιών τους να είναι προστατευμένο, δημοσιογράφων που έκαναν τη δουλειά τους.

Όταν δολοφονούνται δημοσιογράφοι, όταν δημοσιογράφοι που κάνουν αποκαλυπτική δημοσιογραφία βρίσκονται παρακολουθούμενοι από το πρωθυπουργικό γραφείο, τότε είναι πάρα πολύ ευεξήγητο το γιατί έχει συγκροτηθεί ένας αόρατος κλωβός, ένα τείχος για τις πληροφορίες που περνάνε από αυτήν εδώ την Αίθουσα. Τέτοιος τοίχος που πράγματα συγκλονιστικά που συμβαίνουν δεν καλύπτονται από τα μέσα ενημέρωσης. Τέτοιος τοίχος που προσπαθούσα πριν από μισή ώρα να τοποθετηθώ εδώ στη Βουλή και δεν μου δινόταν ο λόγος, για να μη χαλάσει η επικοινωνιακή εικόνα του κ. Τασούλα που κατέβηκε καταχειροκροτούμενος από την Κοινοβουλευτική Ομάδα της Νέας Δημοκρατίας όρθια, όπως έχετε κάνει για τον κ. Καραμανλή των Τεμπών, όπως έχετε κάνει για πολλούς από εκείνους που τώρα δεν μπορούν να κυκλοφορήσουν, μεταξύ των οποίων και ο κ. Βενιζέλος.

Την ίδια ώρα που δεν μου δινόταν ο λόγος, ενημέρωσα και τους κοινοβουλευτικούς συντάκτες ότι πρόκειται να κάνω δηλώσεις, για το ζήτημα που είναι πάρα πολύ σημαντικό, στο Περιστύλιο της Βουλής, προκειμένου να δημοσιοποιηθεί αυτό που συμβαίνει εδώ στη Βουλή. Πήγα η ίδια στην αίθουσα των κοινοβουλευτικών συντακτών και είπα η ίδια ότι θα κάνω τώρα αμέσως δηλώσεις πολύ σημαντικές για το ζήτημα της δημοκρατίας, της Προεδρίας της Δημοκρατίας και των εξελίξεων των πολιτικών που είναι πάρα πολύ σοβαρές. Δεν ήρθε κανένας κοινοβουλευτικός συντάκτης για τις δηλώσεις, ήταν μόνο οι καμεραμάν στημένοι εκεί, αλλά κανένας συντάκτης δεν ήρθε.

Φυσικά, πολλοί κοινοβουλευτικοί συντάκτες είναι, ταυτόχρονα, επίκουροι κυβερνητικών προσώπων και πολλοί κοινοβουλευτικοί συντάκτες αμείβονται από τη Βουλή για το περιοδικό της Βουλής και για το κανάλι της Βουλής και έτσι έχει χτιστεί ένα τρομακτικό τείχος στην ενημέρωση των πολιτών που αφήνει αυτό εδώ το Βήμα και την δική μας δράση στα μέσα κοινωνικής δικτύωσης, στα social media, να είναι το μοναδικό μέσο για τους πολίτες να ενημερωθούν, να είναι το μοναδικό μέσο για να έχουν την προσέγγιση στην πληροφορία, όσο οι συνεδριάσεις της Βουλής μεταδίδονται ακόμη. Είστε το κόμμα που έριξε μαύρο στην ΕΡΤ -να θυμίσω- το 2013 και ήμουν εκείνη που έδωσα αγώνα για να ανοίξει η ΕΡΤ και ήμουν εκείνη που άνοιξα την ΕΡΤ και μπήκα στην ΕΡΤ και στην πρώτη εκπομπή στις 13 Ιουνίου του 2015 ως Πρόεδρος της Βουλής.

Όσο, λοιπόν, μεταδίδεται το κανάλι της Βουλής, έχουν οι πολίτες πρόσβαση στην πληροφορία και τους προσκαλούμε να παρακολουθούν και να ενημερώνονται, γιατί η ενημέρωση είναι φαλκιδευμένη στη χώρα. Γιατί, την πρώτη μέρα της έναρξης της συνεδρίασης της εξεταστικής επιτροπής για τα Τέμπη η ΕΡΤ δεν έπαιξε στο κεντρικό δελτίο ειδήσεων στις 21.00΄ την είδηση ότι ξεκινά η Εξεταστική Επιτροπή για τα Τέμπη, αλλά έπαιξε μια άσχετη και ανύπαρκτη είδηση της σύγκρουσης των φτερών στο έδαφος δύο αεροπλάνων σε κάποιο αεροδρόμιο των Ηνωμένων Πολιτειών, μια είδηση που πάσχισα για να την βρω και να την επιβεβαιώσω. Έπαιξε, δηλαδή, μία μη είδηση για να μην παίξει την είδηση ότι ξεκινά η Εξεταστική Επιτροπή για το έγκλημα των Τεμπών.

Τότε πιστέψατε ότι με τέτοιες μεθοδεύσεις και με την εξαίρεσή μου από την επιτροπή, την οποία επίσης μεθοδεύσατε όπως μεθοδεύετε αυτήν εδώ τη διαδικασία, θα χειραγωγήσετε την κοινή γνώμη και θα κουκουλώσετε το έγκλημα των Τεμπών.

Δεν υπολογίσατε, κύριοι, αυτό που δεν υπολογίζουν ποτέ οι μηχανισμοί της εξουσίας και της αυθαιρεσίας. Δεν υπολογίσατε τον ανθρώπινο παράγοντα. Δεν υπολογίσατε τις ψυχές των πολιτών και των νέων ανθρώπων που χτυπάνε και καρδιοχτυπάνε για δικαιοσύνη και που δεν θα συμβιβαστούν ποτέ με το ότι για να κάνετε εσείς λαθραία διακίνηση παράνομων υλικών, παιδιά 17, 18, 19, 20, 21, 22, 23 ετών, τριάντα ένα παιδιά και μεγαλύτεροι άνθρωποι και εργαζόμενοι έχασαν τη ζωή τους, δολοφονήθηκαν και κάποια εξαϋλώθηκαν από την έκρηξη που προκλήθηκε από τα παράνομα φορτία και εσείς θέλατε να το κουκουλώσετε και εσείς κουκουλώνετε την ευθύνη του κ. Καραμανλή και του κ. Μητσοτάκη.

Αυτό που γίνεται σήμερα, η προαγωγή του κ. Τασούλα στην Προεδρία της Δημοκρατίας, είναι η απόπειρά σας, όχι απλώς να ελέγξετε άλλον έναν αρμό της εξουσίας, αλλά να σιγουρέψετε ότι έχετε πρόσβαση σε ένα επίπεδο ανώτερο δικαστικής εξουσίας, αυτό της δυνατότητας του Προέδρου της Δημοκρατίας να απονέμει χάρες ακόμα και εκεί όπου μπορεί να σας ξεφύγει κάποιος δικαστής, κάποιος εισαγγελέας, κάποια απόφαση και να μην είναι αυτή που θέλετε.

Σε μία υπόθεση, στην οποία έχουν υπάρξει δύο ανεξήγητοι θάνατοι εμπλεκομένων προσώπων και κομβικών μαρτύρων, του Χρυσάγη -ο οποίος εμπλεκόταν και στην αλλοίωση του υλικού- και του πρώην σταθμάρχη, οι οποίοι έπαθαν και οι δύο τροχαία λίγες εβδομάδες μετά.

Σε μια υπόθεση στην οποία έχει εξαφανισθεί ο γιος της Εισαγγελέα Εφετών Λάρισας, της κ. Αποστολάκη, που είναι η αρμόδια για τα Τέμπη. Είναι επίσης η αδελφή του πρώην Βουλευτή της Νίκης και πρώην δικαστικού, του κ. Αποστολάκη, που παραιτήθηκε πριν από λίγο καιρό. Και το πρώτο που σκέφτηκα είναι: τι παραίτηση είναι αυτή, τι σημαίνει; Γιατί όπως εγώ γνωρίζω ποιος είναι ο κ. Αποστολάκης και ποια η αδελφή του έτσι γνωρίζετε κι εσείς. Μπορεί να μην το γνωρίζουν οι πολίτες.

Αυτή τη στιγμή υπάρχει αυτή η εξέλιξη κι εσείς σιγουρεύετε ότι μπορείτε ασφαλώς να πείτε σε εμπλεκόμενους στην υπόθεση των Τεμπών και σε άλλες υποθέσεις να μην ανησυχούν γιατί ελέγχετε και τον μηχανισμό απονομής χάρης. Αυτοί είναι οι λόγοι για τους οποίους επελέγη ο κ. Τασούλας. Αυτοί είναι οι λόγοι αυτής της πολύ μεγάλης ανατροπής που γίνεται, που ξεβολεύει πάρα πολύ το Κοινοβούλιο και είναι αυτή που εξασφαλίζει αυτό το οποίο επιδιώκετε, τη συγκάλυψη.

Υπάρχει, όμως, μία κοινωνία η οποία έχει πια συνείδηση, υπάρχει μία κοινωνία η οποία έχει αντίληψη, ξέρει ότι είστε η Κυβέρνηση της συγκάλυψης. Και ξέρει πολύ καλά ότι υπάρχουμε εμείς -και ελπίζω όχι μόνο εμείς- και θα απευθύνω άμεσα πρόσκληση και επίσημη και έγγραφη -το έχω κάνει ήδη και τηλεφωνικά και έχω μιλήσει διά ζώσης και έχω ανταλλάξει μηνύματα με τους Αρχηγούς της Αντιπολίτευσης- για σύγκληση συμβουλίου αντιπολίτευσης. Γιατί η ευθύνη η ιστορική είναι τεράστια. Δεν αρκούν οι προτάσεις προσώπων, κύριοι που προτείνατε επίσημα πρόσωπα. Δεν αρκούν οι τοποθετήσεις αρχής, «δεν έχουν σημασία τα πρόσωπα, είμαστε αντίθετοι». Έχουν σημασία τα πρόσωπα και έχει σημασία αυτό που γίνεται και έχουμε τεράστια ευθύνη. Έχουμε τεράστια ευθύνη.

Ότι συμπίπτει η άρση της ασυλίας μου για την υπόθεση της δολοφονίας του Αλέξανδρου Γρηγορόπουλου, μια υπόθεση που συγκλόνισε την ελληνική κοινωνία και αφορά σε μία από τις υποθέσεις που χειρίζομαι και έχω χειριστεί, μία από τις υποθέσεις που εμπλέκουν κυβερνήσεις, πολιτικά πρόσωπα, μηχανισμούς εξουσίας, δικαστικά πρόσωπα, μηχανισμούς παρακράτους μέσα στο κράτος, δεν είναι μία ατυχής σύμπτωση τελικά, αλλά αποδεικνύεται πάρα πολύ συναφές με αυτά που συμβαίνουν.

Σας μίλησα στην προηγούμενη άρση ασυλίας μου για την κοινωνική δικηγορία, για το ότι υπάρχουμε δικηγόροι -κάποιοι από εσάς δεν το φαντάζεστε- που κάνουμε κοινωνική δικηγορία, που αφιλοκερδώς υπερασπιζόμαστε, που μπορεί να βάζουμε και τα έξοδα για να υπερασπιστούμε ανθρώπους που στοχοποιούνται, που διεκδικούν τα δικαιώματά τους.

Σήμερα θα σας μιλήσω και για μια άλλη δικηγορία, την οποία επίσης επιτελώ εδώ και χρόνια και είναι η δικηγορία απέναντι στους μηχανισμούς του παρακράτους. Έχω χειριστεί από τα πρώτα βήματά μου σκοτεινές και πολύ σοβαρές υποθέσεις, όπως την υπόθεση της δολοφονίας του Κώστα Τσαλικίδη, του μηχανικού της Vodafone που ανακάλυψε το λογισμικό των υποκλοπών το 2004 και τον «αυτοκτόνησαν» και θάφτηκε η δικογραφία αυτή από τον κ. Παπαγγελόπουλο τότε, προϊστάμενο της Εισαγγελίας Πρωτοδικών Αθηνών. Αποδείχθηκε ότι δεν επρόκειτο για αυτοκτονία, αλλά για δολοφονία και καταδικάστηκε η χώρα μας για προσβολή του δικαιώματος στη ζωή για τη μη διερεύνηση της δολοφονίας Τσαλικίδη. Είναι μια υπόθεση που εμπλέκει τη Νέα Δημοκρατία. Επί των ημερών σας έγινε και επί των ημερών σας έγινε η συγκάλυψη. Επί έντεκα μήνες κρατιόταν ο φάκελος και η δικογραφία, εν γνώσει του τότε Πρωθυπουργού και εν γνώσει εκείνων που έπρεπε να δημοσιοποιήσουν. Επί έντεκα μήνες κρατιόταν στο συρτάρι. Έχω χειριστεί την υπόθεση Siemens από την πλευρά των πολιτών που διεκδικούσαν δικαιοσύνη. Έχω χειριστεί και χειρίζομαι την υπόθεση των Τεμπών, με αυτούς τους ανεξήγητους και περίεργους θανάτους, τους μηχανισμούς της συγκάλυψης και άλλες εξελίξεις.

Έχω χειριστεί μια σειρά από υποθέσεις και κοινοβουλευτικά, υπόθεση της λίστας Λαγκάρντ, υπόθεση των εξοπλιστικών, που εμπλέκουν πάρα πολύ σκληρούς μηχανισμούς της εξουσίας. Όταν προσπαθείτε να γελοιοποιήσετε την κοινοβουλευτική μου παρουσία ή τη δικηγορική μου δράση, ξέρω πάρα πολύ καλά ότι αυτό που στα αλήθεια επιθυμείτε είναι αυτό που είπε η κ. Μπακογιάννη πριν από λίγο στη Διάσκεψη, «δεν υπήρχατε». Αυτοί είναι οι ευσεβείς σας πόθοι, να μην υπάρχουμε. Υπάρχουμε, όμως, και όποια δολοφονία χαρακτήρα κι αν επιχειρήσετε θα συνεχίσουμε να υπάρχουμε.

Η υπόθεση της δολοφονίας του Αλέξανδρου Γρηγορόπουλου, δολοφονίας ενός δεκαπεντάχρονου παιδιού από αστυνομικό με ευθεία διπλή βολή στο κέντρο της Αθήνας, είναι υπόθεση στην οποία αποκαλύφθηκαν οι μηχανισμοί του παρακράτους. Αποκαλύφθηκε ότι η Αστυνομία τότε, την ώρα που παραιτείτο ο Υπουργός Προστασίας του Πολίτη και ο Αρχηγός της Αστυνομίας, η Αστυνομία προσπάθησε να τρομοκρατήσει, απομάκρυνε και δεν εξέτασε τους αυτόπτες μάρτυρες και απειλήθηκε η κατ’ εξοχήν αυτόπτης Λητώ Βαλλιάτζα, που πήρε το βίντεο της δολοφονίας κι έτσι γνωρίζουμε τι έγινε και τι δεν έγινε, ότι δεν έγιναν επεισόδια, δεν έγινε επίθεση στους αστυνομικούς, έγινε εν ψυχρώ επίθεση των αστυνομικών και δολοφονία παιδιού. Η Αστυνομία προσπάθησε να αλλοιώσει τα στοιχεία. Άφησε τους δολοφόνους να κυκλοφορούν ελεύθεροι για έξι ώρες μετά από τη δολοφονία του παιδιού. Παραποιήθηκε και επιχειρήθηκε να εμφανιστεί το περιπολικό σαν να έχει υποστεί επίθεση. Τοποθετήθηκαν θραύσματα επιμελώς. Όλα αυτά έχουν κριθεί δικαστικά ότι έγιναν. Αλλοιώθηκαν τα ηχητικά των επικοινωνιών των δολοφόνων προκειμένου να φαίνεται εκ των υστέρων ότι δέχονται επίθεση.

Βεβαίως, στην υπόθεση αυτή είχαμε ακραίες παρεμβάσεις στη δικαιοσύνη, αλλά και ακραίες εσωτερικές εκτροπές στη δικαιοσύνη. Υπήρξε εισαγγελέας που πρότεινε να κριθεί η ευθεία βολή σε δεκαπεντάχρονο παιδί ανθρωποκτονία με ενδεχόμενο δόλο, ότι πυροβολώντας ευθεία δύο φορές σε απόσταση είκοσι οκτώ μέτρων ο αστυνομικός απλώς αποδέχθηκε το ενδεχόμενο να σκοτώσει, δεν στόχευσε να σκοτώσει. Υπήρξε βούλευμα σε αυτή την κατεύθυνση.

**ΠΡΟΕΔΡΕΥΩΝ (Γεώργιος Γεωργαντάς):** Κυρία Πρόεδρε, παρακαλώ ολοκληρώστε.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Θα ήθελα, κύριε Πρόεδρε, άλλα πέντε λεπτά, αν έχετε την καλοσύνη.

**ΠΡΟΕΔΡΕΥΩΝ (Γεώργιος Γεωργαντάς):** Όχι. Ξεκινήσατε να μιλάτε για την υπόθεση σας μετά τα δεκαπέντε λεπτά. Δεν θα σας δώσω άλλα πέντε λεπτά.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Θα ήθελα άλλα πέντε λεπτά. Αν δεν μου τα δώσετε…

**ΠΡΟΕΔΡΕΥΩΝ (Γεώργιος Γεωργαντάς):** Έχετε ένα λεπτό να ολοκληρώσετε τη σκέψη σας. Δεν είχατε είκοσι λεπτά και σας πάω στα είκοσι δύο. Είχατε πέντε και είμαστε στα είκοσι ένα. Έχετε ένα λεπτό. Παρακαλώ.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Όχι, κύριε Πρόεδρε, δεν θα αντιδικήσω μαζί σας. Εγώ ξεκίνησα να αποκαλύπτω…

**ΠΡΟΕΔΡΕΥΩΝ (Γεώργιος Γεωργαντάς):** Είναι δικαίωμά σας…

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Δεν πειράζει. Όχι, όχι. Δεν θέλετε να ειπωθούν.

**ΠΡΟΕΔΡΕΥΩΝ (Γεώργιος Γεωργαντάς):** Επιλέξατε να αφιερώσετε δεκαπέντε λεπτά για θέμα άσχετο με την ημερήσια διάταξη.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Καθόλου άσχετο.

**ΠΡΟΕΔΡΕΥΩΝ (Γεώργιος Γεωργαντάς):** Δικαίωμά σας. Δεν σας έκανα κάποια παρατήρηση.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Όχι, όχι. Καθόλου.

**ΠΡΟΕΔΡΕΥΩΝ (Γεώργιος Γεωργαντάς):** Παρακαλώ, τη φράση σας κι ολοκληρώστε.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Αφιέρωσα τον χρόνο που ήταν απαραίτητος για να τοποθετηθώ σε αυτά που είναι απαραίτητα, δηλαδή στις παρεμβάσεις στη δικαιοσύνη που συμβαίνουν και στην υπόθεση Γρηγορόπουλου και συμβαίνουν μέχρι σήμερα. Ότι έχουμε αντέξει δύο συνήγοροι, ο Νίκος Κωνσταντόπουλος και εγώ δεκατέσσερα χρόνια είναι ακριβώς γιατί κάνουμε αυτήν τη δικηγορία. Έχουν παραιτηθεί συνήγοροι πριν από εμάς, έχουν εξαφανιστεί ένορκοι, έχουν γίνει μεθοδεύσεις. Μια από τις μεθοδεύσεις αυτές αφορά και η προκείμενη υπόθεση για την οποία δεν θέλετε να τοποθετηθώ και δεν θα μπω στη διαδικασία, φυσικά, να σας επιτρέψω να αντιδικώ μαζί σας.

Εγώ ζητώ την άρση της ασυλίας μου, όπως πάντα κάνω, διότι ουδέποτε πρόκειται να χρησιμοποιήσω το προνόμιο της ασυλίας, την προστασία της ασυλίας και ας είναι δημοκρατική κατάκτηση. Αν δεν ήμουν Βουλευτής και ήμουν η δικηγόρος που μάχομαι με τον ίδιο τρόπο όλα αυτά τα χρόνια, είκοσι δύο χρόνια, δεν θα την είχα αυτήν την προστασία και δεν τη θέλω. Θέλω να συνεχίσω να μάχομαι εναντίον των μηχανισμών της εξουσίας και του παρακράτους, εναντίον των μηχανισμών που όπλισαν το χέρι του Κορκονέα, τον οποίο υπερασπίστηκε τότε δημόσια ο κ. Γεωργιάδης στο βιβλιοπωλείο του οποίου θρυλείται ότι βρισκόταν ο Κορκονέας πριν από τη δολοφονία.

**ΠΡΟΕΔΡΕΥΩΝ (Γεώργιος Γεωργαντάς):** Και παρακαλώ.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Θέλω να συνεχίσω, λοιπόν, και να μάχομαι και να αποκαλύπτω και θα συνεχίσω να το κάνω. Όλοι είμαστε προ των ευθυνών μας.

Ζητώ την άρση της ασυλίας μου, γιατί δεν καταδέχομαι να γίνω σαν και εσάς, που για εγκλήματα κρύβεστε πίσω από την βουλευτική ασυλία και την υπουργική ασυλία και αυτήν την υπόθεση θα τη χρησιμοποιήσουμε και ο Νίκος Κωνσταντόπουλος και εγώ, προκειμένου να αποδείξουμε και να φωτίσουμε όλα εκείνα που φωτίζουμε όλα αυτά τα χρόνια, την αλήθεια.

Σας ευχαριστώ.

(Χειροκροτήματα από την πτέρυγα της Πλεύσης Ελευθερίας)

**ΠΡΟΕΔΡΕΥΩΝ (Γεώργιος Γεωργαντάς):** Κυρίες και κύριοι συνάδελφοι, δύο οφειλόμενες απαντήσεις και μετά θα ανακοινώσω και το σχολείο που είναι εδώ.

Πρώτον, δεν συνέπεσε με επιλογή του Προεδρείου η σημερινή συνεδρίαση με ό,τι άλλο θεωρεί η κυρία Πρόεδρος ότι συμβαίνει στις πολιτικές εξελίξεις. Όταν υπήρχε η δυνατότητα να γίνει νωρίτερα η συνεδρίαση της αρμόδιας επιτροπής, η κυρία Πρόεδρος επέλεξε να γίνει λίγο αργότερα, οπότε συνέπεσε να γίνει τώρα, γιατί υπάρχουν προθεσμίες οι οποίες είναι ανελαστικές.

Δεύτερον, μόνος μου ανέφερα ότι τιμά το κόμμα της Πλεύσης Ελευθερίας η σταθερή θέση που έχουν πάντα στην επιτροπή περί άρσης ασυλίας. Το ανέφερα.

Κυρίες και κύριοι συνάδελφοι, έχω την τιμή να ανακοινώσω στο Σώμα ότι τη συνεδρίασή μας παρακολουθούν από τα άνω δυτικά θεωρεία, αφού προηγουμένως ξεναγήθηκαν στην έκθεση της αίθουσας «Ελευθέριος Βενιζέλος» και ενημερώθηκαν για την ιστορία του κτιρίου και τον τρόπο οργάνωσης και λειτουργίας της Βουλής, σαράντα έξι μαθητές και μαθήτριες και τρεις εκπαιδευτικοί συνοδοί τους από το Γυμνάσιο Γερακίου Λακωνίας.

Η Βουλή σάς καλωσορίζει.

(Χειροκροτήματα από όλες τις πτέρυγες της Βουλής)

Κυρίες και κύριοι συνάδελφοι, αρχίζει η ψηφοφορία. Σας επισημαίνουμε ότι η ψηφοφορία περιλαμβάνει ένα πεδίο. Αφού καταχωρίσετε την ψήφο σας, έχετε τη δυνατότητα να την ελέγξετε ή και να την αναθεωρήσετε έως τη λήξη της ψηφοφορίας.

Για οποιαδήποτε απορία απευθυνθείτε στο Προεδρείο, προκειμένου να σας συνδράμουν οι αρμόδιοι υπάλληλοι.

Παρακαλώ να ανοίξει το σύστημα της ηλεκτρονικής ψηφοφορίας, για να ψηφίσουν οι συνάδελφοι Βουλευτές επί της αιτήσεως άρσης ασυλίας.

(ΗΛΕΚΤΡΟΝΙΚΗ ΨΗΦΟΦΟΡΙΑ)

**ΠΡΟΕΔΡΕΥΩΝ (Γεώργιος Γεωργαντάς):** Θα ήθελα να σας ενημερώσω ότι έχουν έρθει στο Προεδρείο επιστολές συναδέλφων, σύμφωνα με το άρθρο 70Α του Κανονισμού της Βουλής, με τις οποίες γνωστοποιούν την ψήφο τους. Οι ψήφοι αυτές θα καταχωριστούν στα Πρακτικά της σημερινής συνεδρίασης και θα συνυπολογιστούν στην καταμέτρηση, η οποία θα ακολουθήσει.

(Οι προαναφερθείσες επιστολές καταχωρίζονται στα Πρακτικά και έχουν ως εξής:

**ΑΛΛΑΓΗ ΣΕΛΙΔΑΣ**

**(Να μπουν οι σελ. 176α΄)**

**ΑΛΛΑΓΗ ΣΕΛΙΔΑΣ**

**ΠΡΟΕΔΡΕΥΩΝ (Γεώργιος Γεωργαντάς):** Παρακαλώ να κλείσει το σύστημα της ηλεκτρονικής ψηφοφορίας.

Το αποτέλεσμα θα ανακοινωθεί αργότερα.

(ΗΛΕΚΤΡΟΝΙΚΗ ΚΑΤΑΜΕΤΡΗΣΗ)

**ΠΡΟΕΔΡΕΥΩΝ (Γεώργιος Γεωργαντάς):** Κυρίες και κύριοι συνάδελφοι, επανερχόμαστε .

Πρώτα, όμως, να ανακοινώσω στο Σώμα ότι τη συνεδρίασή μας παρακολουθούν από τα άνω δυτικά θεωρεία, αφού προηγουμένως ξεναγήθηκαν στην έκθεση της Αίθουσας «Ελευθέριος Βενιζέλος» και ενημερώθηκαν για την ιστορία του κτιρίου και τον τρόπο οργάνωσης και λειτουργίας της Βουλής, είκοσι τρεις μαθήτριες και μαθητές και δύο συνοδοί καθηγητές από το Μουσικό Σχολείο Τρικάλων.

Η Βουλή σάς καλωσορίζει.

(Χειροκροτήματα από όλες τις πτέρυγες της Βουλής)

Ολοκληρώνουμε τους εισηγητές επί του νομοσχεδίου με τον κ. Κόντη από την Κοινοβουλευτική Ομάδα των Σπαρτιατών.

Κύριε Κόντη, έχετε τον λόγο.

**ΙΩΑΝΝΗΣ ΚΟΝΤΗΣ:** Ευχαριστώ, κύριε Πρόεδρε.

Κυρία Υπουργέ, κυρία Υφυπουργέ, κυρίες και κύριοι συνάδελφοι, πριν αρχίσω την ομιλία μου, θέλω να μιλήσω για ένα θέμα τάξεως για εμάς το οποίο είδαμε να ανακινείται, δεν ξέρουμε κι εμείς πώς, από τον κ. Μαρινάκη από τη Νέα Δημοκρατία.

Ο κ. Μαρινάκης θεώρησε σκόπιμο μετά από μια αναφορά που έκανε χθες ο Πρόεδρός μας για το πρόσωπο του κ. Τασούλα -η οποία ήταν σχόλια για την προσωπικότητα και μόνο του απερχόμενου Προέδρου, ο οποίος διεκδικεί την Προεδρία- να πει ότι δεν είναι αποδεκτές οι ψήφοι των Σπαρτιατών. Και ποιος του είπε του κ. Μαρινάκη να ερμηνεύσει ή να ωθήσει κάποιους να ψηφίσουν υπέρ ή κατά σε μια τόσο κρίσιμη ψηφοφορία, αφ’ ενός ερμηνεύοντας τα λόγια του και μπαίνοντας στο μυαλό μας σαν mastermind για να καταλάβει τι θέλουμε να ψηφίσουμε και αφ’ ετέρου να αποτρέψει οποιονδήποτε θέλει να ψηφίσει κάτι; Είναι δικαίωμα στη δημοκρατία του κάθε Βουλευτή ειδικά να επιλέγει την ψήφο που θέλει.

Και δεν είστε εσείς, κύριε Μαρινάκη, αυτός που θα πείτε, σε οποιονδήποτε θα ήθελε να ψηφίσει, ότι δεν δέχεστε την ψήφο του. Και να σας πω κάτι; Όταν ψηφίστηκε ο κ. Τασούλας από διακόσιους εξήντα επτά Βουλευτές, όπως θυμάμαι, στην έναρξη της περιόδου δεν είπατε ότι δεν δέχεστε τις ψήφους από τον ΣΥΡΙΖΑ, από το ΠΑΣΟΚ ή ακόμα και από εμάς αν ψηφίζαμε. Τώρα ξαφνικά θυμηθήκατε ότι δεν θέλετε ψήφους κάποιων;

Αν ψηφίσει τον κ. Τασούλα το ΠΑΣΟΚ ή ο ΣΥΡΙΖΑ, ας πούμε, που είχατε προστριβή προχθές για το θέμα του ονόματος του υποψηφίου, θα πείτε ότι δεν αποδέχεστε την ψηφοφορία; Θα τα βρείτε μαζί τους; Τι είστε, ρυθμιστής της ψηφοφορίας;

Είστε ένας εκπρόσωπος της Νέας Δημοκρατίας και να περιοριστείτε στα καθήκοντά σας και όχι να προσπαθείτε να ωθήσετε ή να απορρίψετε ψήφους. Και ξαναλέω ότι δεν είστε αυτός που ερμηνεύει προθέσεις ψήφων σε κόμματα τα οποία δεν εκδήλωσαν πρόθεση ψήφου.

Τώρα εάν ο πολιτικός πολιτισμός σας είναι τέτοιος που δεν δέχεται ένα ευμενές σχόλιο για κάποιον που απέρχεται, λυπάμαι, αλλά μένετε μετεξεταστέος. Μένετε στην ίδια τάξη, κύριε Μαρινάκη, γιατί θα έπρεπε να είστε αυτός που φροντίζει να γίνονται αποδεκτά και τα καλά και τα κακά με τον τρόπο που ο καθένας τα εκφέρει και να παραμένετε εκεί στον σχολιασμό.

Πάμε τώρα στο νομοσχέδιο το οποίο έρχεται υποτίθεται να βάλει τάξη. Και λέω «υποτίθεται» γιατί έχουμε προσπαθήσει πάρα πολλές φορές. Είχαμε κι άλλο νομοσχέδιο για το Airbnb. Εγώ θεωρώ ότι τα νομοσχέδια θα πρέπει να τελειώνουν, να είναι όλα μαζί σε έναν τομέα μαζεμένα και να είναι από αρχής έως τέλους όλα προγραμματισμένα, μέχρι και το εφαρμοστικό τους κ.λπ.. Δέχομαι, όμως, ότι έστω και τώρα ερχόμαστε να βάλουμε τάξη στη βραχυχρόνια μίσθωση αρχικά που είναι το Μέρος Α΄ και το οποίο είναι το μέρος που ενδιαφέρει περισσότερο τους Έλληνες.

Να πω, λοιπόν, ότι εμείς δεν έχουμε κανέναν λόγο -αντίθετα απ’ ό,τι ακούστηκε στις επιτροπές από άλλους συναδέλφους και είναι δικαίωμά τους να το δουν διαφορετικά- να πούμε ότι είμαστε αντίθετοι σε αυτά τα οποία θεσπίζονται εδώ, γιατί δυστυχώς έχει ξεφύγει το πράγμα. Συνεπώς, δεν ερχόμαστε μόνο να πούμε ότι λείπουν ακίνητα από την αγορά, από τις μακροχρόνιες μισθώσεις, που είναι η πραγματικότητα, αλλά έχει ξεφύγει και από το γεγονός ότι ο καθένας έχει έναν χώρο είτε ημιυπόγειο, είτε γκαράζ, είτε κατάστημα, όπως στη Θεσσαλονίκη, τα οποία είναι Airbnb και είναι ακόμα με τα ρολά καταστήματος και απλά έχουν φτιάξει μια πόρτα δίπλα. Είναι απαράδεκτο αυτό και καλώς λέει το νομοσχέδιο ότι θα πρέπει να έχει λειτουργία κύριου χώρου κατοικίας, δηλαδή να μην είναι κάτι το οποίο χρησιμοποιείτο για άλλους λόγους πριν, να έχει επαρκή φωτισμό και αερισμό.

Υπάρχει κανείς που αμφισβητεί αυτές τις προδιαγραφές που πρέπει να υπάρχουν, δηλαδή την ασφάλιση, τα πυροσβεστικά μέσα και τους ανιχνευτές καπνού; Πρέπει να καταλάβουμε ότι τα μετατρέπουμε σε μια άτυπη μορφή ξενοδοχειακών εγκαταστάσεων. Όταν λέμε Airbnb δεν είναι το διαμερισματάκι του φουκαρά που θέλει να συμπληρώσει το βαλάντιο του. Είναι πλέον μια ξενοδοχειακή εγκατάσταση, η οποία ενδέχεται να είναι νοικιασμένη για όλο το έτος και ενδέχεται να είναι νοικιασμένη για πέντε ημέρες. Βγαίνει όμως στην αγορά και προσελκύει πελάτες, με φωτογραφίες και όλα αυτά, και λέει: Ελάτε κύριοι να μείνετε έναντι ενός αντιτίμου. Δεν εξετάζει ο άλλος, κύριοι, εάν αυτός που το προσφέρει έχει ένα μόνο διαμέρισμα ή εάν έχει τριάντα ή εκατό. Βλέπει έναν χώρο και προσδοκά να μείνει και να αισθανθεί ασφαλής.

Πρόσφατα, στις 28 Οκτωβρίου, πήγα σε έναν φίλο στην Θεσσαλονίκη σε ένα Airbnb, έκανε κρύο και η θέρμανση δεν λειτουργούσε, ενώ ο ιδιοκτήτης του προσέφερε θέρμανση στις προδιαγραφές. Σαν δικαιολογία είπε ότι δεν λειτουργεί και ότι έχει χαλάσει. Όμως, δεν είναι έτσι. Δεν πρέπει να ελέγχουμε εάν είναι καθαρά, εάν οι χώροι αποστειρώνονται, εάν φροντίζονται υγειονομικά; Είναι κακό να υπάρξει πρότερος έλεγχος; Για εμένα δεν αρκεί μόνο ένας έλεγχος, πρέπει να είναι περιοδικός, συνεχής και αδιάλειπτος. Σίγουρα δεν μπορούν να ελεγχθούν εκατοντάδες, χιλιάδες Airbnb. Όμως, πρέπει να αισθάνονται την υποχρέωση και να είναι πάντα με τη δαμόκλειο σπάθη ότι μπορεί να περάσουν οι υγειονομικές αρχές για να κάνουν έλεγχο.

Είναι τεράστιο πρόβλημα να μην φροντίζουμε την υγεία σε μια υποδομή και να λέμε: Εντάξει, έχει ένα Airbnb ο φουκαράς και δεν μπορεί να πληροί τις προϋποθέσεις. Όχι, να τις πληροί. Εάν δεν μπορεί να τις πληροί, να μην το ενοικιάσει. Είναι απλό. Δεν υπάρχει πιο απλό από αυτό.

Μακάρι ο άνθρωπος να πληροί όλες αυτές τις προϋποθέσεις και τότε να το ενοικιάσει με χίλιες ευλογίες από εμάς. Εντάξει, δεν έχουμε θέμα σε αυτό, αλλά πρέπει να πληρούνται αυτές οι προϋποθέσεις.

Τώρα, για τα θέματα της ασφάλισης. Ξέρετε ότι υπάρχουν υπόγεια Airbnb στη Θεσσαλονίκη; Εγώ, αν θέλετε θα φέρω και διευθύνσεις, γιατί παίρνω καταγγελίες, για σπίτια τα οποία είναι κάτω στην εγκατάσταση του καλοριφέρ. Αν πάρει μια φωτιά στην πολυκατοικία, τι θα γίνει; Πώς θα φύγει αυτός; Έχει έξοδο κινδύνου; Επειδή έχει ο φουκαράς ένα Airbnb και το νοικιάζει ένα, μόνο του; Δεν μας ενδιαφέρει. Να είναι κάτι το οποίο είναι σύμφωνο με τα απαιτούμενα σε όλο τον κόσμο και να το αποδεχθεί το κράτος ότι είναι προς ενοικίαση. Ξαναλέω, κανείς δεν έχει πρόβλημα με αυτό.

Τώρα, να υπάρχει σίγουρα αυστηρός έλεγχος σε αυτούς τους κυρίους και για μας, θα πρέπει να απαγορευτεί τελείως. Μπορεί να είμαστε ελεύθερη αγορά, αλλά να απαγορευθεί τελείως να έρχονται απ’ έξω όμιλοι, οι οποίοι είτε επινοικιάζουν μαζεμένα, πολλά διαμερίσματα σε μια πολυκατοικία είτε αγοράζουν σε παλιές ειδικά πολυκατοικίες. Άρχισαν με τις υποβαθμισμένες περιοχές της Αθήνας και του κέντρου της Θεσσαλονίκης, πήραν ένα σωρό, απαξιώθηκαν οι περιοχές εκείνες. Όλως περιέργως, βλέπαμε ανθρώπους να ουρούν στους δρόμους και δεν τους πείραζε κανείς. Και μόλις τα αγόρασαν όλα αυτά, βλέπουμε να μπαίνει τάξη. Σίγουρα κάποια αόρατα χέρια συνέργησαν στο να γίνει αυτό. Δεν πρέπει να δώσουμε ένα τέλος και εκεί να βοηθήσουμε τον φουκαρά που έχει ένα ή δύο και να μην ανταγωνίζεται μεγάλους ομίλους, οι οποίοι ενοικιάζουν, τα κάνουν άτυπα ξενοδοχεία και προσφέρουν και εστίαση, η οποία πολλές φορές είναι και αμφιβόλου προελεύσεως. Σε ένα συγκεκριμένο που γνωρίζω που έχει εστίαση και προσφέρει στα διαμερίσματα, δεν έχει κουζίνα και δεν ξέρω πού τα μαγειρεύουν. Τα παίρνουν κατεψυγμένα και τα ζεσταίνουν; Τα παίρνουν από δίπλα, από ταβέρνες; Εδώ στο κέντρο της Αθήνας έχουν γίνει ένα σωρό Airbnb μέσα καταστήματα, σε κάτι στοές από όπου βγαίνουν τουρίστες με τις βαλίτσες κάθε μέρα και στην εστίαση γύρω γύρω οι εργαζόμενοι υποφέρουν. Δεν πηγαίνει κανείς να εστιαστεί εκεί και είναι χιλιάδες τουρίστες που μένουν εδώ, στις παρυφές. Ξέρετε τι γίνεται; Τους έχουν φτιάξει άτυπες κουζινούλες, δίνουν ένα πετρογκάζ, μια κατσαρόλα, πάνε και παίρνουν από τα σουπερμάρκετ δύο, τρία κιλά πράγματα οι τουρίστες και μαγειρεύουν. Και καλά κάνουν. Αλλά να πούμε ότι υπάρχει κίνδυνος να αναφλεγούν, υπάρχει κίνδυνος έκρηξης αυτών των φιαλών υγραερίου. Έχει συμβεί πάρα πολλές φορές, όπως στην Πατησίων πρόπερσι ή στην Αχαρνών πρόπερσι. Θα πρέπει να υπάρχουν κανόνες ασφαλείας και εκεί. Δεν πρέπει να έχουν πυροσβεστήρες, μέτρα ασφαλείας και όλα αυτά;

Να πάμε τώρα στην άλλη μορφή τουρισμού, στα ξενοδοχεία, στα οποία σίγουρα και εκεί έχουμε και καλά και κακά παραδείγματα. Έχουμε τους ξενοδόχους οι οποίοι εκμεταλλεύονται τους εργαζόμενους και τους έχουν υπό μορφήν μίνι συλλογικών συμβάσεων, που δεν προσεγγίζουν καν τη συλλογική σύμβαση. Έχουν άτυπη μορφή εργασίας. Και υπάρχουν και εργαζόμενοι, οι οποίοι εργάζονται με πλήρη δικαιώματα και πλήρεις συμβάσεις. Θα πρέπει να γίνουν όλοι το ίδιο, θα πρέπει να φροντίζουν τους εργαζόμενους. Τα καταλύματα, τα οποία θα ενοικιαστούν στα νησιά και στις τουριστικές περιοχές για τους εργαζόμενους, για τους γιατρούς, για τους δασκάλους θα πρέπει να είναι αξιοπρεπή, να πληρούν όλους τους όρους ασφαλείας, να είναι καταλύματα τα οποία δεν θα εκμεταλλευθούν τους ανθρώπους που θα πάνε να εργαστούν εκεί, αλλά να είναι πρόσφορα και σε τιμές οι οποίες θα έχουν ένα όριο το οποίο δεν θα ξεφύγει συγκρινόμενο με ξενοδοχεία. Και θα πρέπει να είναι προσφερόμενα πρώτα προς τους ανθρώπους οι οποίοι πηγαίνουν να εργαστούν και όχι να στοιβάζουν εργαζόμενους σε κοντέινερ όπως γινόταν πριν, να τους πίνουν το αίμα και να τους έχουν να δουλεύουν σεζόν, όπως λένε, πολλές φορές με αδήλωτη εργασία.

Δυστυχώς όμως, συνεισφέρουμε σε αυτό και εμείς οι ίδιοι που αποδεχόμαστε αυτές τις συνθήκες, γιατί ακριβώς κάποιοι έχουν έναν τρόπο να επιβιώσουν με ένα Airbnb, οι γονείς τους να τσοντάρουν να δουλέψουν έξι μήνες και να πάνε. Δεν είναι αυτή η παγκόσμια αγορά των ξενοδοχείων, δεν είναι αυτός ο τρόπος που εργάζονται στην εστίαση. Υπάρχει μία μόνιμη εργασία. Ακόμα και στην Ελβετία στα χειμερινά καταλύματα ή στο Κίτσμπουελ στην Αυστρία που κλείνει, οι εργαζόμενοι ακόμα και αν δεν εργάζονται αμείβονται. Απασχολούνται στα ξενοδοχεία αυτά περιοδικά, αλλά αμείβονται όταν κλείνουν. Δεν πρέπει να τους έχουμε να περιμένουν να εργαστούν τέσσερις και πέντε μήνες τον χρόνο. Πρέπει να δημιουργηθούν οι συνθήκες να μπορούν να εργάζονται και να απασχολούνται αυτοί που θέλουν να δουν μέλλον στον τουρισμό, διότι δυστυχώς δεν δίνουμε μέλλον στα παιδιά μας. Παίρνουμε τα μικρά παιδιά να τα απασχολήσουμε πέντε, έξι μήνες, χωρίς να ξέρουμε τι μέλλον θα έχουν. Και αυτά έχουν εμπλακεί σε μια περιδίνηση αμφισβήτησης, αμφιβολίας για το αν θα επιβιώσουν, πάνε και εργάζονται πρόχειρα και ο σκοπός τους είναι να φύγουν οι περισσότεροι στο εξωτερικό. Παιδιά έχουμε όλοι και το βλέπουμε.

Το θέμα της απλούστευσης των τουριστικών επιχειρήσεων του πλαισίου θα πρέπει να το φροντίσουμε, γιατί καλό είναι να υπάρχει απλούστευση στη δημιουργία καταστημάτων ενοικίασης αυτοκινήτων, αλλά βλέπουμε ειδικά στα νησιά να υπάρχουν διάφοροι οι οποίοι δεν προσέχουν την ασφάλεια των αυτοκινήτων αυτών. Βλέπουμε καταστήματα ενοικίασης αυτοκινήτων που νοικιάζουν αυτές τις επονομαζόμενες γουρούνες, που λέμε, και πάει ο καθένας ο οποίος δεν έχει ούτε δίπλωμα, του δίνουν με 20, 30 ευρώ μία ενοικίαση και γίνονται ατυχήματα καθημερινά. Πέρσι έτυχε να είμαι στη Νάξο και είδα τρία ατυχήματα, το ένα θανατηφόρο με ξένους που οδηγούν χωρίς να γνωρίζουν ή μεθυσμένοι ή οτιδήποτε άλλο και χωρίς να έχουν δίπλωμα, καθώς δεν τους απαιτούν να έχουν δίπλωμα.

Θα πρέπει λοιπόν, να υπάρχει αυστηρό πλαίσιο ελέγχου στις τουριστικές επιχειρήσεις αυτές, ειδικά δε σε επιχειρήσεις οι οποίες θα ασχοληθούν με την ενοικίαση σκαφών, τα οποία παίρνουν ένα πρωτόκολλο για να μεταφέρουν τουρίστες είτε για να πάνε σε μία βόλτα στο νησί είτε για να κάνουν έναν γύρο ολόκληρο. Και εκεί θα πρέπει να είμαστε αυστηροί, γιατί θα πρέπει να υπάρχει σεβασμός στο πρωτόκολλο, στον αριθμό επιβίβασης ατόμων, θα πρέπει να υπάρχει σεβασμός στη πλευστότητα, θα πρέπει να υπάρχει σεβασμός στη φόρτωση και να μην πηγαίνουν πάνω από δέκα ή είκοσι άτομα που προβλέπεται, γιατί και εγώ που γνωρίζω το θέμα, μπορώ να σας πω ότι αν σε ένα σκάφος που έχει πρωτόκολλο για δέκα άτομα μπουν είκοσι ή τριάντα άτομα φεύγει με κίνδυνο να τουμπάρει ανά πάσα στιγμή. Το χειρότερο φορτίο είναι το ανθρώπινο φορτίο, καθώς είναι μετακινούμενο φορτίο. Λοιπόν, θα πρέπει οι υπεύθυνοι άνθρωποι να πάρουν αυτές τις άδειες και όχι να διευκολύνουμε τον κάθε έναν που μπορεί να είναι σοβαρός αλλά μπορεί να είναι και τυχοδιώκτης, να θέλει να στραφεί στον ναυτιλιακό τουρισμό και να πει ότι «μέσα από εδώ θα βγάλω πολλά χρήματα».

Στο νομοσχέδιο αυτό συζητάμε επίσης, για τον ιαματικό τουρισμό, ο οποίος είναι ένα πολύ σοβαρό θέμα για την Ελλάδα και δεν πρέπει να το δούμε επιφανειακά. Έχουμε γύρω στις πενήντα έξι με πενήντα οκτώ πηγές ιαματικές, όχι αμφισβητούμενα ιαματικές, αλλά αναγνωρισμένες από όλο τον κόσμο, παγκόσμια. Έχουμε πηγές οι οποίες όμως παρ’ ότι είναι μεγάλης δυνατότητας και προσέλκυσης τουριστών αλλά και ίασης, παραμελημένες. Οι περισσότερες, με εξαίρεση δύο ή τρεις είναι παραμελημένες ή υπολειτουργούν. Θα πρέπει να φροντίσουμε λοιπόν, με σοβαρούς κανόνες να λειτουργήσουν αυτές οι πηγές, να πηγαίνει ο κόσμος που μπορεί να δεκαπλασιαστεί, σε αυτές τις πηγές, να γίνουν πόλος έλξης και να φροντίσουμε ώστε να λειτουργούν όπως πρέπει να λειτουργήσουν.

Στο άλλο θέμα -που είδα να υπάρχει μεγάλη αμφισβήτηση- του Βυζαντινού Ιδρύματος ή της άλλης αρχαιολογικής υπηρεσίας, του Αγίου Παύλου και της διαδρομής του, θα πρέπει να δούμε ότι αυτό που μας ενδιαφέρει είναι να πραγματοποιηθεί και να υπάρξει ο προσκυνηματικός τουρισμός, άσχετα με το ποιοι θα το αναλάβουν. Αν τώρα κάποιος έχει αναλάβει και προηγείται στην εκτέλεση μπορεί να συνδυαστεί με τον επόμενο φορέα, να το κάνουν συνδυαστικά και να τελειώνει. Δεν μας ενδιαφέρει εμάς σαν κόμμα ποιοι είναι οι φορείς που θα το κάνουν. Μας ενδιαφέρει να το δούμε να γίνεται. Και είπαμε ότι ειδικά η Θεσσαλονίκη προσφέρεται για προσκυνηματικό τουρισμό. Έχουμε την μεγάλη εκκλησία, την έχω πει πέντε φορές, της Αχειροποιήτου, που είναι από τον 5ο αιώνα. Η εκκλησία η οποία έχει έναν κίονα στον οποίον φαίνεται ότι το 1430, με τούρκικη επιγραφή, μπήκαν οι Τούρκοι στη Θεσσαλονίκη. Φαίνεται ακριβώς αποτυπωμένο πότε μπήκαν οι Τούρκοι στη Θεσσαλονίκη. Είναι εκκλησία που περνάνε καθημερινά άνθρωποι και δεν γνωρίζουν πού βρίσκεται, τι είναι αυτό μέσα. Έχει άλλα σημεία η Θεσσαλονίκη που πρέπει να αναδειχθούν. Και με το μετρό αναδείχθηκαν αρχαία μνημεία από κάτω. Μπορούμε να κάνουμε έναν νέο πόλο έλξης, ο οποίος θα μπορεί να συνδυαστεί με την Βεργίνα και άλλες διαδρομές οι οποίες υπάρχουν και όχι μόνο του Αποστόλου Παύλου, η οποία σίγουρα είναι επιθυμητή, γιατί έχει αφεθεί στην τύχη της τόσα χρόνια.

Τώρα στα άλλα θέματα που συζητάμε. Για το πλαίσιο της ενοικίασης αυτοκινήτων όπως είπαμε είμαστε υπέρ, αλλά θα πρέπει να είμαστε με αυστηρές προϋποθέσεις καθώς και στη λειτουργία των γραφείων ενοικίασης και στη γνωστοποίηση λειτουργίας τουριστικών επιχειρήσεων. Εδώ θα πρέπει να φροντίσουμε ώστε το κόστος που θα υπάρχει για τους μικρούς επιχειρηματίες να μην είναι δυσανάλογο με τη δυνατότητά τους ή να μην είναι οριζόντια το ίδιο κόστος με αυτούς που έχουν μεγάλες επιχειρήσεις, γιατί εδώ βλέπουμε δεν περιγράφεται κάτι τέτοιο.

Όπως, επίσης, αν και είπαμε ότι πρέπει να προσαρμοστούν όλοι, το πρόστιμο των 5.000 για το Airbnb στις περιπτώσεις μη συμμόρφωσης θεωρούμε ότι αρχικά είναι μεγάλο, αν και πιστεύουμε ότι αν συμμορφωθούν με αυτά τα απλά πράγματα που ζητάει το νομοσχέδιο, δεν θα υπάρχει πρόβλημα. Διότι, δεν ζητάει κάτι εξωφρενικό.

Δεν νομίζω ότι πρέπει να σταθώ και σε κάποιες άλλες διατάξεις εξουσιοδοτικές και άλλες παραβάσεις. Σε γενικές γραμμές πιστεύουμε ότι πρέπει να μπει μία βάση κάποτε στα πάντα. Είμαστε σίγουρα υπέρ, ακούσαμε τους δύο φορείς των εργαζομένων να λένε ότι πρέπει να διατηρηθούν και να φροντίσουμε τις θέσεις εργασίας τους. Μάλιστα, αυτοί τόνισαν κάτι το οποίο δεν είχαμε σκεφτεί ποτέ όλοι εμείς.

**ΠΡΟΕΔΡΕΥΩΝ (Γεώργιος Γεωργαντάς):** Παρακαλώ, κύριε συνάδελφε, ολοκληρώστε.

**ΙΩΑΝΝΗΣ ΚΟΝΤΗΣ:** Μάλιστα, κύριε Πρόεδρε, ολοκληρώνω. Πήρα λίγο φόρα.

Με τόσα Airbnb, τα οποία υπάρχουν, δεν υπάρχουν επαγγελματίες να εργάζονται στον καθαρισμό. Υπάρχουν -μας είπανε- κάποιες εκατοντάδες χιλιάδες Airbnb και κανένα συνδικάτο δεν γνωρίζει να εργάζονται εργαζόμενοι σ’ αυτόν τον τομέα. Ποιοι τα καθαρίζουν; Ποιοι είναι αυτοί οι οποίοι τα φροντίζουν; Δεν πρέπει να μπει και εκεί μία τάξη; Στον δρόμο βρίσκουν εργαζόμενους καθαρισμού ή οτιδήποτε άλλο; Δεν υπάρχουν. Ούτε εταιρείες δεν έχουν εμφανιστεί που οργανωμένα να ασχολούνται με αυτό το θέμα. Είναι ένα θέμα και αυτό.

Μας είπαν ότι στην Κέρκυρα έχει είκοσι εννέα χιλιάδες Airbnb και δεν υπάρχει ένας εργαζόμενος σε αυτά. Τελικά υπάρχουν εργαζόμενοι; Τα φροντίζουν; Τα καθαρίζουν ή πηγαίνει ο ιδιοκτήτης και εκείνη τη στιγμή κάνει μία σκούπα και φεύγει; Διότι, έχουμε τύχει να δούμε και Airbnb με λερωμένα σεντόνια, με τρίχες κάτω, κ.λπ..

Ευχαριστώ, κύριε Πρόεδρε, και για την ανοχή σας. Είναι μία ιδιαίτερη μέρα.

**ΠΡΟΕΔΡΕΥΩΝ (Γεώργιος Γεωργαντάς):** Να είστε καλά.

Για δύο λεπτά ακριβώς θα πάρει τον λόγο ο Υφυπουργός Εθνικής Άμυνας, ο κ. Κεφαλογιάννης, γιατί κάποια άρθρα της τροπολογίας είναι αρμοδιότητας του Υπουργείου του. Αμέσως μετά θα περάσουμε στους ομιλητές.

Παρακαλώ, κύριε Υπουργέ, έχετε τον λόγο.

**ΙΩΑΝΝΗΣ ΚΕΦΑΛΟΓΙΑΝΝΗΣ (Υφυπουργός Εθνικής Άμυνας):** Ευχαριστώ πολύ, κύριε Πρόεδρε.

Κυρίες και κύριοι Βουλευτές, θα αναπτύξω την τροπολογία που αφορά τα άρθρα 3 και 4, με γενικό αριθμό 305 και ειδικό 10 της χθεσινής τροπολογίας και αφορά τις έκτακτες κρίσεις των ανώτατων αξιωματικών στις Ένοπλες Δυνάμεις στον βαθμό του ταξίαρχου και των αντιστοίχων στους λοιπούς κλάδους, όπως επίσης και του βαθμού του συνταγματάρχη και των αντίστοιχων βαθμών των λοιπών κλάδων των Ενόπλων Δυνάμεων, εφόσον έχουν συμπληρωθεί τα τριάντα ένα έτη της συνολικής υπηρεσίας του αξιωματικού.

Η νομοθετική ρύθμιση, την οποία φέρνει το Υπουργείο Εθνικής Άμυνας, στην ουσία έρχεται να αντιμετωπίσει μία κατάσταση, η οποία έχει δημιουργηθεί και δίνεται η δυνατότητα στα αρμόδια συμβούλια να κρίνουν έκτακτα τους ταξιάρχους και αντιστοίχως βεβαίως και τους συνταγματάρχες και τους αντίστοιχους στους λοιπούς κλάδους, ανεξάρτητα από τον χρόνο παραμονής τους στο βαθμό. Αυτή η ρύθμιση εντάσσεται σε μια γενικότερη πρόβλεψη που έχει κάνει το Υπουργείο για να υπάρχει μια διαρκής επαύξηση της μαχητικότητας των στελεχών των Ενόπλων Δυνάμεων.

Επίσης, οι υπό συζήτηση διατάξεις αποσκοπούν στην παροχή δυνατότητας στα αρμόδια συμβούλια, έτσι ώστε να αξιολογούν οποτεδήποτε το έργο των ανωτάτων και των ανώτερων αξιωματικών, βαθμού συνταγματάρχη και αντιστοίχων, έτσι ώστε να καλυφθούν νευραλγικές θέσεις στις Ένοπλες Δυνάμεις και κατ’ επέκταση να επανεξεταστούν όσον αφορά τις τοποθετήσεις τους, σε κρίσιμες και απαιτητικές θέσεις ευθύνης, ανεξάρτητα αν υπάγονται στον ν.3883/2010 ή στον ν.2439/1996.

Επιπρόσθετα, δίνεται η δυνατότητα να αξιοποιούνται άμεσα επιχειρησιακά από τις Ένοπλες Δυνάμεις της πατρίδας μας ανώτατοι αξιωματικοί, βαθμού υποστρατήγου και αντιστοίχων και ταξιάρχου και αντιστοίχων, στους οποίους έχουν ανατεθεί κρίσιμα καθήκοντα, παραμένοντας στον ίδιο βαθμό μέχρι και τέσσερα έτη.

Με το σύνολο, λοιπόν, αυτών των διατάξεων έρχεται να ρυθμιστεί το ζήτημα των εκτάκτων κρίσεων συνολικά για όλους τους βαθμούς αυτούς και να εναρμονιστούν οι διατάξεις του ν.3883/2010 και του ν.2439/96 ως προς τη δυνατότητα παραμονής αυτών των βαθμών μέχρι και τέσσερα έτη, στο βαθμό που είπα προηγουμένως.

Τέλος, κύριε Πρόεδρε, το αξιόμαχο των Ενόπλων Δυνάμεων μέσα από αυτές τις διατάξεις, τις οποίες φέρνουμε σήμερα θεωρούμε ότι η αποτρεπτική ισχύς τους παραμένει στα επίπεδα, τα οποία θέλουμε όλοι και έχουμε συζητήσει και σ’ αυτή την Αίθουσα και κυρίως να υπάρχει υπηρεσιακή ετοιμότητα για τις Ένοπλες Δυνάμεις της πατρίδας μας.

Σας ευχαριστώ πολύ.

**ΠΡΟΕΔΡΕΥΩΝ (Γεώργιος Γεωργαντάς):** Ευχαριστούμε, κύριε Υπουργέ.

Ο λόγος τώρα θα δοθεί σε δύο ομιλητές από τον κατάλογο, την κ. Ιατρίδη και τον κ. Κατρίνη και αμέσως μετά θα πάρει τον λόγο ο κ. Τσακαλώτος, Κοινοβουλευτικός Εκπρόσωπος της Νέας Αριστεράς.

Ορίστε, κυρία Ιατρίδη, έχετε τον λόγο.

**ΤΣΑΜΠΙΚΑ (ΜΙΚΑ) ΙΑΤΡΙΔΗ:** Ευχαριστώ, κύριε Πρόεδρε.

Κυρίες και κύριοι συνάδελφοι, θα ήθελα να ξεκινήσω με μία αναφορά στην πρόταση του Πρωθυπουργού μας, Κυριάκου Μητσοτάκη για τον επόμενο Πρόεδρο της Δημοκρατίας. Ο Κωνσταντίνος Τασούλας είναι ένας πολιτικός με μακρά πολιτική διαδρομή, εμπειρία και απαράμιλλο ήθος, ένας πολιτικός που ως Πρόεδρος της Βουλής κατάφερε να έχει υψηλή αποδοχή από όλες τις πτέρυγες και τίμησε πιστεύω στο έπακρο αυτή την αποδοχή και εμπιστοσύνη, ένας πολιτικός που προέρχεται από τα σπλάχνα της παράταξής μας και ο οποίος ταυτόχρονα έχει αποδείξει στην πράξη ότι είναι ο άνθρωπος της συναίνεσης, της σύνθεσης, του μέτρου και της συνεργασίας. Ο Κωνσταντίνος Τασούλας είναι μία άξια επιλογή του Πρωθυπουργού μας, Κυριάκου Μητσοτάκη και είναι βέβαιο ότι θα γίνει και ένας άξιος Πρόεδρος της της Ελληνικής Δημοκρατίας.

Κυρίες και κύριοι συνάδελφοι, ως Δωδεκανήσια Βουλευτής και ως ένας άνθρωπος που γεννήθηκα, ζω και μεγαλώνω την οικογένειά μου στη Ρόδο, μία από τις ναυαρχίδες του τουρισμού μας, θα ήθελα να επισημάνω το εξής. Αν ο τουρισμός ήταν αγώνας δρόμου, τότε θα ήταν μαραθώνιος, γιατί, κυρίες και κύριοι συνάδελφοι, το τουριστικό θαύμα της χώρας μας δεν είναι κάτι που συνέβη τα τελευταία χρόνια. Είναι ένα θαύμα που ξεκίνησε να συντελείται δεκαετίες πριν από ανθρώπους που πίστεψαν στις δυνατότητες του τόπου μας, από σκαπανείς που δούλεψαν σκληρά, οραματίστηκαν, μόχθησαν, από επιχειρηματίες του τουρισμού, οι οποίοι πλαισιώθηκαν από άξια επιχειρηματικά στελέχη και εργαζόμενους που έδωσαν, δίνουν και θα δίνουν τον καλύτερό τους εαυτό, από τους Δωδεκανήσιους, τους Κυκλαδίτες, τους Κρητικούς, αλλά και από όλους τους κατοίκους των περιοχών της χώρας μας που πιστέψαμε στην πατροπαράδοτη ελληνική φιλοξενία την τόσο ταιριαστή με τις ομορφιές του τόπου μας και των ανθρώπων μας.

Αυτή, όμως, η πετυχημένη πορεία δεν ήταν πάντα στρωμένη με ροδοπέταλα, είχε τις δυσκολίες της, είχε τις προκλήσεις της. Και βέβαια, όλες αυτές οι δυσκολίες και οι προκλήσεις δεν λύθηκαν με ένα νομοσχέδιο, δεν λύθηκαν με μια ρύθμιση. Αντίθετα χρειάστηκε να υπάρχει προσήλωση, σχεδιασμός και επανασχεδιασμός, γιατί ο τουρισμός είναι μια δυναμική διαδικασία, επηρεάζεται από πολλούς παράγοντες, εσωτερικούς, εξωτερικούς και πολλές φορές αστάθμητους.

Τα επισημαίνω όλα αυτά, γιατί παρατηρώ ότι το σύνολο της Αντιπολίτευσης ασκεί κριτική στο νομοσχέδιο, λες και ένα μόνο νομοσχέδιο θα μπορούσε να δώσει απαντήσεις σε όλα τα ζητήματα, που απασχολούν τον κλάδο. Αυτό, όμως, δεν γίνεται, κυρίες και κύριοι συνάδελφοι της Αντιπολίτευσης. Μπορεί να εξυπηρετεί τους αντιπολιτευτικούς σας σκοπούς, δεν εξυπηρετεί όμως την πραγματικότητα.

Και η πραγματικότητα είναι αυτή που μόλις σας ανέφερα ότι ο τουρισμός είναι ένας μαραθώνιος, είναι μια δυναμική διαδικασία. Γι’ αυτό και το παρόν νομοσχέδιο, το τρίτο του Υπουργείου Τουρισμού εδώ και δεκαοκτώ μήνες εντάσσεται σε ένα συνολικό σχέδιο, ένα σχέδιο που έχει στόχο την ποιοτική αναβάθμιση του τουριστικού μας προϊόντος, την ενίσχυση της βιωσιμότητάς του, τη θέσπιση κανόνων για όλες και όλους, την απλοποίηση των διαδικασιών, την αξιοποίηση των νέων τεχνολογιών.

Κυρίες και κύριοι συνάδελφοι, το παρόν νομοσχέδιο έρχεται να αντιμετωπίσει συγκεκριμένα ζητήματα. Ένα από αυτά είναι το καθεστώς της βραχυχρόνιας μίσθωσης. Οι ρυθμίσεις του άρθρου 3 έρχονται να προστεθούν και στις ρυθμίσεις που έχουν γίνει σε προηγούμενα νομοσχέδια. Κανένας δεν μπορεί να αρνηθεί ότι το καθεστώς βραχυχρόνιας μίσθωσης έχει πολλά θετικά στοιχεία, αλλά και δημιουργεί ορισμένες στρεβλώσεις.

Σε κάθε περίπτωση το ζητούμενο εδώ του παρόντος νομοσχεδίου είναι να τεθούν ορισμένες ελάχιστες λειτουργικές προδιαγραφές και προδιαγραφές ασφαλείας. Αυτό ήταν κάτι απαραίτητο, το οποίο αμφίβολα θα οδηγήσει στην αναβάθμιση του συγκεκριμένου περιεχομένου τουριστικού προϊόντος. Και είναι σίγουρο ότι μακροπρόθεσμα θα ωφελήσει τη συντριπτική πλειοψηφία όσων ασχολούνται με τη βραχυχρόνια μίσθωση, ακόμη και αυτούς που ενδεχομένως θα χρειαστεί να επιβαρυνθούν για αλλαγή χρήσης του ακινήτου και έχουν και λόγο για αυτό ένα αίσθημα αδικίας. Σημειώστε, όμως, εδώ και μια δική μου εκτίμηση. Είναι τέτοια η δυναμική του φαινομένου της βραχυχρόνιας μίσθωσης που θα μας αναγκάσει να ξανασχοληθούμε σε μεταγενέστερο χρόνο.

Κυρίες και κύριοι συνάδελφοι, με το παρόν νομοσχέδιο θεσμοθετείται ακόμα ένα καινοτόμο σύστημα περιβαλλοντικής κατάταξης καταλυμάτων σε συνεργασία με το Ξενοδοχειακό Επιμελητήριο της Ελλάδος. Το σύστημα αυτό θα θέσει την Ελλάδα στην πρώτη γραμμή της βιώσιμης τουριστικής ανάπτυξης, αλλά και της προσδίδει κατά τη γνώμη μου και ένα σημαντικό ανταγωνιστικό πλεονέκτημα. Προβλέπεται ακόμη διασαφήνιση του αδειοδοτικού πλαισίου των εγκαταστάσεων που εξυπηρετούν την προσβασιμότητα και πολυλειτουργικότητα στους τουριστικούς λιμένες, κάτι που κρίνεται απαραίτητο για την ποιοτική αναβάθμιση της λειτουργίας των λιμένων και συνολικά την ενίσχυση του θαλάσσιου τουρισμού, ο οποίος πιστεύω ότι έχει πολλά περισσότερα περιθώρια αξιοποίησης.

Λαμβάνεται ακόμα μέριμνα για τη δυνατότητα διαμονής υπαλλήλων του δημοσίου τομέα στα δωμάτια προσωπικού των ξενοδοχείων. Αυτό το μέτρο είναι μια λύση, με βάση την υπάρχουσα κατάσταση. Προφανώς και δεν λύνει το πρόβλημα στο σύνολό του. Όμως, είναι ένα μέτρο από το οποίο θα μπορέσει αναμφίβολα, ένας αριθμός υπαλλήλων να επωφεληθεί.

Περαιτέρω, το νομοσχέδιο απλοποιεί τις διαδικασίες γνωστοποίησης, ίδρυσης και αδειοδότησης ορισμένων τουριστικών επιχειρήσεων, όπως γραφείων ενοικίασης αυτοκινήτων, επιχειρήσεων εκμίσθωσης μοτοσικλετών, τρίτροχων και τετράτροχων οχημάτων άνω των πενήντα κυβικών εκατοστών και ναυλομεσιτικών γραφείων.

Τέλος, προβλέπεται και η δυνατότητα να γίνεται αξιοποίηση του θαλάσσιου νερού για τις πισίνες, κάτι που θα δώσει λύση στο πρόβλημα της χρήσης πόσιμου νερού. Η συγκεκριμένη δυνατότητα προϋποθέτει ξεκάθαρα την τήρηση των περιβαλλοντικών όρων.

Κυρίες και κύριοι συνάδελφοι, θα κλείσω την ομιλία μου με μια αναφορά στην τροπολογία που κατατέθηκε από τα συναρμόδια Υπουργεία. Ειδικότερα στο άρθρο 1, η τροπολογία αντιμετωπίζει το ζήτημα, που έχει προκύψει με τα ασφάλιστρα των μακροχρόνιων συμβάσεων υγείας και την απαραίτητη διαφάνεια ως προς τις τιμές παροχής υπηρεσιών υγείας και ασφάλισης υγείας. Έτσι τα ασφάλιστρα θα καθορίζονται με βάση τον ετήσιο δείκτη αναπροσαρμογής μακροχρόνιων ασφαλίσεων υγείας της ΕΛΣΤΑΤ. Με αυτή τη νομοθετική πρωτοβουλία, αυξήσεις που αναμένονταν να φτάσουν στο 14% περιορίζονται στο μισό -μπορεί και παραπάνω- και ήδη οι ασφαλιστικές εταιρείες κινούνται προς αυτή την κατεύθυνση.

(Στο σημείο αυτό την Προεδρική Έδρα καταλαμβάνει ο ΣΤ΄ Αντιπρόεδρος της Βουλής, κ. **ΓΕΩΡΓΙΟΣ ΛΑΜΠΡΟΥΛΗΣ**)

Ολοκληρώνω, σημειώνοντας αυτό που είπα και στην αρχή της ομιλίας μου. Ο τουρισμός είναι ένας μαραθώνιος, η Κυβέρνηση και η ηγεσία του Υπουργείου Τουρισμού προχωρούν με σχέδιο, στρατηγική και -επιτρέψτε μου να πω- με την απαραίτητη ευελιξία που απαιτούν οι συνθήκες, ώστε να συνεχίσουμε να είμαστε ένας παγκόσμιος τουριστικός προορισμός, προς όφελος της οικονομίας μας των τοπικών κοινωνιών μας και των ανθρώπων τους.

Γι’ αυτόν το λόγο και αυτό το νομοσχέδιο είναι ένα ακόμη επιτυχημένο βήμα στα πολλά που απαιτούνται για τον μαραθώνιο του τουρισμού μας.

Σας ευχαριστώ πολύ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Γεώργιος Λαμπρούλης):** Συνεχίζουμε και καλούμε στο βήμα τον κ. Μιχαήλ Κατρίνη από το ΠΑΣΟΚ.

**ΜΙΧΑΗΛ ΚΑΤΡΙΝΗΣ:** Ευχαριστώ πολύ, κύριε Πρόεδρε.

Κυρίες και κύριοι συνάδελφοι, η χθεσινή επιλογή του Πρωθυπουργού για κομματική υποψηφιότητα στη θέση του Προέδρου της Δημοκρατίας, δείχνει σε πόσο μεγάλη απομόνωση αλλά και εσωτερική κρίση έχει περιέλθει η Κυβέρνηση, μια κρίση που εξαναγκάζει τον κ. Μητσοτάκη σχεδόν εκβιαστικά, να θέσει την ενότητα της παράταξης του πάνω από την ενότητα του έθνους, την οποία εκφράζει θεσμικά στο πρόσωπο του Προέδρου της Δημοκρατίας. Και πλέον όλοι πείστηκαν ότι ο κ. Μητσοτάκης δεν αναζητούσε το καταλληλότερο πρόσωπο για τη θέση του Προέδρου της Δημοκρατίας, αλλά τον καταλληλότερο για τον ίδιο και τις προσωπικές του σκοπιμότητες και ανησυχίες. Δεν αναφέρομαι τόσο στο πρόσωπο του κ. Τασούλα όσο στον τρόπο με τον οποίον λειτούργησε ο Πρωθυπουργός.

Ουσιαστικά διόρισε τον Πρόεδρο, όπως διορίζει τους Υπουργούς του. Και τι μήνυμα στέλνουν αυτές οι πρακτικές; Ότι ο Πρωθυπουργός αποφασίζει για όλα σε αυτή τη χώρα και κάνει επιλογές, χωρίς ίχνος καμμιάς συζήτησης, καμμιάς συναίνεσης; Ως μονάρχης λειτουργεί ο κ. Μητσοτάκης; Είναι μια επιλογή που δεν αντιστοιχεί στην επιλογή ενός ισχυρού Πρωθυπουργού, όπως θέλει να εμφανίζεται, αλλά ως ενός Πρωθυπουργού που καθίσταται όμηρος των βαρόνων εντός του κόμματος και της Κυβέρνησής του.

Απέναντι σε αυτή τη στάση του κ. Μητσοτάκη, υπάρχει η απόλυτα θεσμική στάση του ΠΑΣΟΚ που εξαντλεί τα περιθώρια συναίνεσης και συνεννόησης, που επιδιώκει στο πρόσωπο του Προέδρου της Δημοκρατίας να υπάρχουν χαρακτηριστικά ευρύτερης αποδοχής κοινωνικής και πολιτικής και που βεβαίως, από τη στάση μέχρι την πρότασή του, εκπέμπει ένα καθαρό μήνυμα υπευθυνότητας και θεσμικού σεβασμού, το οποίο η σημερινή κυβερνητική πλειοψηφία πετά στον κάλαθο των αχρήστων.

Όμως, είναι το μόνο σημείο στο οποίο η Κυβέρνηση δεν δείχνει θεσμικό σεβασμό, μια Κυβέρνηση θέλει να εμφανίζεται ως μεταρρυθμιστική; Μάλιστα εξαγγέλλει σχέδιο αναδιοργάνωσης των Ενόπλων Δυνάμεων. Είδαμε πριν από λίγο μεταμεσονύχτιες τροπολογίες. Όπως έκανε ακριβώς το Δεκέμβριο, έκανε και σήμερα το Υπουργείο Εθνικής Άμυνας. Η πολιτική ηγεσία του Υπουργείου που λέει ότι έχει σχέδιο για αναδιοργάνωση και εκσυγχρονισμό των Ενόπλων Δυνάμεων κάθε φορά που θέλει να κάνει έκτακτες κρίσεις, φέρνει τροπολογία της τελευταίας στιγμής μετά τα μεσάνυχτα.

Αυτό είναι το σχέδιο που λέτε ότι έχετε για τις Ένοπλες Δυνάμεις, με τροπολογίες της τελευταίας στιγμής; Όταν λέτε από τη μία ότι μειώνετε τους στρατηγούς, αλλά από την άλλη αυξάνετε την παραμονή τους όταν δεν προάγονται, χωρίς να έχετε καμία μελέτη για την περιβόητη αναδιοργάνωση που το μόνο που προκαλεί είναι ανησυχία και ανασφάλεια στο δυναμικό του Ενόπλων Δυνάμεων;

Για ποια αξιοκρατία μιλάτε, όταν οι υποστράτηγοι, διοικητές στρατιάς σε νησιά του Αιγαίου, με γνώση των ελληνοτουρκικών αποστρατεύονται και την ίδια στιγμή ομοιόβαθμοί τους με εκκρεμότητες στη στρατιωτική δικαιοσύνη προάγονται;

Αυτό είναι το αίσθημα αξιοκρατίας που θέλετε να περάσετε με τις έκτακτες κρίσεις που κάνετε ανά πάσα στιγμή, κατά πόσο σας βολεύει, γιατί δεν έχετε κανένα πραγματικό σχέδιο για τις Ένοπλες Δυνάμεις;

Η Κυβέρνησή σας βρίσκεται σε απόσταση από τις εθνικές και κοινωνικές ανάγκες και δυστυχώς, αυτήν την απόσταση δείχνει και το υπό συζήτηση νομοσχέδιο που αποτυγχάνει να δώσει λύσεις.

Τι λέει η πραγματικότητα; Πρώτον, υπάρχουν οι ξενοδόχοι που αισθάνονται ότι υφίστανται αθέμιτο ανταγωνισμό από τα καταλύματα βραχυχρόνιας μίσθωσης και ναι, έχουν δίκαιο γιατί και αυτοί έχουν κάνει σημαντικές επενδύσεις.

Δεύτερον όμως, υπάρχουν και οι μικροϊδιοκτήτες, αυτοί που όταν εκατοντάδες χιλιάδες σπίτια σε όλη τη χώρα είναι κλειστά, επιλέγουν να ανοίξουν ένα μικρό αριθμό από αυτά για να ενισχύσουν το οικογενειακό τους εισόδημα.

Εμείς θέλουμε να τους αφαιρέσουμε εντελώς αυτή τη δυνατότητα; Αυτό το λέω, γιατί εκεί τελικά οδηγούν οι ρυθμίσεις του νομοσχεδίου που έχουν ως πρόσχημα την ποιότητα του τουριστικού προϊόντος, αλλά τελικά οδηγούν σε κλείσιμο τα καταλύματα που οι ιδιοκτήτες τους δεν μπορούν να ανταποκριθούν στις νέες απαιτήσεις.

Αυτό φυσικά δεν αφορά το 30% των καταλυμάτων που ανήκουν σε μεγάλες εταιρείες, αλλά αφορά το 70% που ανήκουν σε μικροϊδιοκτήτες.

Μελετήσατε άραγε εναλλακτικές λύσεις πριν πάτε σε αυτό; Έχετε μελέτες που δείχνουν πως μπορείτε να προστατεύσετε τις τουριστικές επιχειρήσεις από τον αθέμιτο ανταγωνισμό, χωρίς όμως να λείπουν κλίνες από την αγορά;

Εσείς απαξιώνετε περαιτέρω την μικροϊδιοκτησία, χωρίς να δίνετε λύση στο τεράστιο στεγαστικό πρόβλημα, για το οποίο δεν έχετε λάβει σοβαρά μέτρα. Το λέω αυτό γιατί σε όλη τη χώρα υπάρχουν εκατοντάδες χιλιάδες ακίνητα, τα οποία είναι αναξιοποίητα, σύμφωνα με στοιχεία που δίνουν στελέχη της αγοράς. Είναι κλειστά. Δεν είναι σε πλατφόρμες του Airbnb ή του Booking. Περίπου τετρακόσιες χιλιάδες είναι δεσμευμένα σε τράπεζες και servicers. Εξήντα έως εκατόν είκοσι χιλιάδες κάθε χρόνο είναι μη κατοικήσιμα λόγω φθοράς και χιλιάδες είναι κάθε χρόνο οι αποποιήσεις κληρονομιάς που περιέρχονται στο δημόσιο, χωρίς όμως να υπάρχει κάποιος φορέας να τα αξιοποιήσει, ώστε να μπορούν να ενοικιαστούν.

Και τι σημαίνουν όλα αυτά; Ούτε το φορολογικό περιβάλλον ούτε το νομοθετικό πλαίσιο ούτε τα κίνητρα στους ιδιοκτήτες για ανακαίνιση και αξιοποίηση γερασμένων κατοικιών είναι επαρκή για να διαθέσουν στην αγορά κλειστά σπίτια.

Η αύξηση στις επιδοτήσεις από τα 4.000 ευρώ ως τα 6.000 ευρώ δεν επαρκεί, αφού τα κόστη είναι αυξημένα και οι τράπεζες δεν δίνουν δάνεια. Και μία φράση: Ενώ κάποτε η ακίνητη περιουσία για εκατομμύρια Έλληνες ήταν όνειρο, σήμερα έχει καταντήσει σε πολλές περιπτώσεις, βάρος.

Ποια είναι όμως η στεγαστική πολιτική της Κυβέρνησης; Τα προγράμματα «Σπίτι Μου 1» και το «Σπίτι Μου 2» αφορούν περιορισμένο αριθμό ωφελούμενων, έχει μεγάλη γραφειοκρατία και η χρηματοδότηση είναι ανεπαρκής.

Κύριοι της Κυβέρνησης, όταν πρόκειται για ζητήματα που αφορούν λίγους και ισχυρούς, τότε επιστρατεύετε όλη τη διαθέσιμη τεχνογνωσία για να δώσετε λύσεις. Όταν πρόκειται για ζητήματα που αφορούν χιλιάδες πολίτες, όπως το στεγαστικό, τότε απουσιάζουν και η τεχνογνωσία, αλλά και η διάθεση.

Εμείς σας κάνουμε πάντα προτάσεις ολοκληρωμένες, όπως σας κάναμε και για το στεγαστικό τις οποίες έχετε αγνοήσει. Όμως, το ίδιο κάνατε και για άλλες προτάσεις, τις οποίες χλευάσατε, αντικρούσατε, αλλά τελικά εμμέσως ή αμέσως υιοθετήσατε, όπως και για τις χρεώσεις στις τράπεζες, αλλά και για τις υπέρογκες αυξήσεις στα ασφάλιστρα υγείας.

Το ΠΑΣΟΚ ήταν πάντα η παράταξη που έβαζε την κοινωνία στο επίκεντρο, που μετασχημάτισε την Ελλάδα, έδωσε φωνή στους πολλούς, στήριξε στην πράξη την κοινωνική συνοχή.

Σήμερα που οι προκλήσεις είναι μεγαλύτερες, το ΠΑΣΟΚ είναι η δύναμη της λύσης, με εφαρμόσιμες προτάσεις που αναγνωρίζουν τα προβλήματα και δίνουν προοπτική, με όραμα κυρίως για μια Ελλάδα δίκαιη, ισχυρή, με κοινωνική συνοχή και βιώσιμη ανάπτυξη για όλους, για τους πολλούς, τους οποίους εσείς συστηματικά αγνοείτε.

Σας ευχαριστώ.

(Χειροκροτήματα από την πτέρυγα του ΠΑΣΟΚ - Κινήματος Αλλαγής)

**ΠΡΟΕΔΡΕΥΩΝ (Γεώργιος Λαμπρούλης):** Τον λόγο έχει τώρα ο Κοινοβουλευτικός Εκπρόσωπος της Νέας Αριστεράς, ο κ. Ευκλείδης Τσακαλώτος. Και μετά θα πάρει τον λόγο η κυρία Υπουργός.

Κύριε συνάδελφε, ορίστε.

**ΕΥΚΛΕΙΔΗΣ ΤΣΑΚΑΛΩΤΟΣ:** Ευχαριστώ, κύριε Πρόεδρε.

Κυρία Υπουργέ, εγώ νομίζω ότι το 2025 δεν αρχίζει καλά οικονομικά. Αρχίζει κάπως καλύτερα για τη Γάζα, όχι όμως με τη δική σας συμμετοχή. Ελπίζω ποτέ να μην το ξεχάσετε ότι εσείς ουσιαστικά στηρίξατε τη γενοκτονία. Ποτέ να μην ξεχάσετε ότι ο Πρωθυπουργός σας έλεγε ότι υποστηρίζουμε το Ισραήλ, αλλά χωρίς πολλές ανθρώπινες απώλειες και ότι σκοτώθηκαν πάνω από δεκαπέντε χιλιάδες παιδιά. Ελπίζω ποτέ να μην το ξεχάσετε και ελπίζω ο ελληνικός λαός να μην ξεχάσει τι κάνατε τους τελευταίους δεκαοκτώ μήνες για τη Γάζα.

Οικονομικά είναι ακόμα χειρότερα. Και το ερώτημα είναι πώς φτάσαμε εδώ, πώς φτάσαμε δηλαδή στον δυτικό κόσμο με τέτοιες ανισότητες, πώς φτάσαμε να μην μπορούμε να αντιμετωπίσουμε την κλιματική κρίση, πώς φθάσαμε σε χαμηλές επενδύσεις και στην πολιτική αστάθεια, με τη Μελόνι και τον Τραμπ, και σε αυτά τα πράγματα που βλέπουμε στη Γαλλία.

Προφανώς υπάρχει πολιτική της Δεξιάς, που απέκτησε τον νεοφιλελευθερισμό, και έχει οδηγήσει σε αυτές τις ανισότητες και στην ανικανότητα να αντιμετωπιστεί η κλιματική κρίση. Υπάρχει και η περίοδος της συναίνεσης με την κεντροαριστερά σε αυτά τα θέματα.

Οπότε, λέω στους ανθρώπους του ΠΑΣΟΚ ότι δεν ζητάω να πείτε συγγνώμη, αλλά πρέπει να αναλύσετε αυτή την περίοδο. Δεν μπορεί να μην αναλύσετε την περίοδο του κ. Σημίτη και του Κλίντον. Όχι του κ. Σημίτη ως κ. Σημίτη, αλλά σαν ένα ρεύμα της σοσιαλδημοκρατίας, μαζί με τον Κλίντον, μαζί με τον Μπλερ, μαζί με τον Σρέντερ, όπου αποκόπηκε η σοσιαλδημοκρατία από την κοινωνική βάση. Δηλαδή, δεν γίνεται να μην γίνει αυτό, για να μπορεί να συζητήσει η Αριστερά. Όχι με μεταμέλεια -το ξαναλέω-, αλλά για να δούμε σε ποιες πολιτικές μπορούμε να συμφωνήσουμε.

Δεν είναι μόνο οι πολιτικές δυνάμεις. Και ως οικονομολόγος εγώ πρέπει να κάνω μεγαλύτερη αυτοκριτική από άλλους, γιατί η οικονομική επιστήμη συνέβαλε πάρα πολύ στο να είμαστε στην κατάσταση που είμαστε, με τις ανισότητες, τη φτώχεια και την έλλειψη πολιτικών για το κλίμα.

Θα σας πω δύο θεωρίες. Τη μία την ξέρετε. Είναι για τη λιτότητα, τον μονεταρισμό, ότι πρέπει το κράτος να είναι πάντα περιοριστικό. Δεν το συζητάω αυτό.

Υπήρχε μια άλλη θεωρία που επηρέασε πάρα πολύ, που ήταν του Φρίντμαν, που αλλάζει πώς σκεφτόμαστε για τις επιχειρήσεις. Έρχεται ο Φρίντμαν και ο Τζένσεν και κάποιοι άλλοι και λένε ότι οι μάνατζερ των εταιρειών έχουν μόνο μία υποχρέωση, την υποχρέωση προς τους μετόχους τους να αυξήσουν την αξία των μετοχών. Αυτό άλλαξε εντελώς μετά τη δεκαετία του 1970 και 1980 το τι έκαναν οι μάνατζερ. Δηλαδή, δεν είχαν καμμία υποχρέωση προς την κοινότητα που δραστηριοποιούνταν, δεν είχαν καμμία υποχρέωση προς τους εργαζόμενους, καμμία υποχρέωση προς τις μικρές επιχειρήσεις που προμήθευαν. Ήταν μόνο τα κέρδη.

Άρα, όταν σας κατηγορούμε εμείς ότι βοηθάτε τις επιχειρήσεις, βοηθάτε τις επιχειρήσεις με αυτή τη νοοτροπία. Βοηθάτε επιχειρήσεις που έχουν μάθει από τα business schools ότι δεν έχουν καμμία ευθύνη περιβαλλοντολογική, κοινωνική, για τους εργαζόμενους.

Όταν δηλαδή βοηθάτε τις επιχειρήσεις στα λιμάνια στο να μην ξέρουμε καν τι έργα κάνουν, βοηθάτε επιχειρήσεις που ήδη είναι νομιμοποιημένες να μην συμβάλλουν, να μην έχουν «stakeholders», όπως είναι η αγγλική έκφραση. Δηλαδή, εκτός από τους μετόχους, ποιοι άλλοι επηρεάζονται από την πολιτική; Η τοπική κοινωνία, οι εργαζόμενοι. Όταν λοιπόν το κάνετε αυτό για τα λιμάνια, λέτε ότι καλά τα έκανε ο Φρίντμαν.

Το ίδιο θα μπορούσα να σας πω και για άλλα κομμάτια αυτού του νομοσχεδίου. Για παράδειγμα, όταν λέτε ότι οι ίδιες οι επιχειρήσεις, ότι ο κλάδος θα ελέγξει τα οικολογικά κριτήρια, τι είναι αυτό; Πού είναι η τοπική αυτοδιοίκηση; Πού είναι οι εργαζόμενοι; Πού είναι τα άλλα ενδιαφερόμενα μέρη, οι «stakeholders»; Πουθενά! Και αυτός ο καπιταλισμός είναι που έχει προωθήσει αυτές τις ανισότητες.

Άρα, η πρώτη θεωρία που εξηγεί πού έχουμε φτάσει είναι του Φρίντμαν. Αλλά, υπάρχει μια άλλη θεωρία που είναι του Μπέκερ -και αυτός νομπελίστας του Σικάγο-, ο οποίος είπε ότι δεν πρέπει να έχουμε κρατική παρέμβαση για το περιβάλλον, για τα κοινωνικά πράγματα, αλλά αυτό που πρέπει να κάνουμε είναι να ορίσουμε ιδιοκτησιακά δικαιώματα. Δηλαδή, για παράδειγμα, το δικαίωμα να κάνουμε ρύπους, μια αγοραία λύση που είναι προφανές ότι δεν έχει λυθεί.

Εσείς, όμως, κυρία Κεφαλογιάννη, έχετε ξεπεράσει τον Μπέκερ με αυτή την έννοια. Τον έχετε ξεπεράσει, γιατί όταν λέτε ότι τα τροχόσπιτα δεν μπορούν να παρκάρουν έξω από τα camps, στην ουσία τι λέτε; Λέτε ότι υπάρχουν ιδιοκτησιακά δικαιώματα εκτός της ιδιοκτησίας. Δηλαδή, έχω μια ιδιοκτησία εδώ όπου έχω κάποια δικαιώματα, αλλά έχω δικαιώματα και παρακάτω. Για να μην χαλάσουν τη «γκλαμουριά» -έτσι δεν λέτε το «glam camping»;-, μπορεί να έχω διπλά δικαιώματα.

Αυτό δεν το είχε σκεφτεί ποτέ ο Γκάρι Μπέκερ. Δεν του πέρασε από το μυαλό ότι, ενώ υποστηρίζει τα δικαιώματα ιδιοκτησίας, υπάρχουν και δικαιώματα εκτός της ιδιοκτησίας του ιδιωτικού τομέα.

Γι’ αυτό θα σας έλεγα ότι θα κάνω πρόταση στον κ. Μητσοτάκη, όταν τελειώσει τη θητεία του, να γράψω ένα γράμμα στον πρόεδρο του τμήματος οικονομικής επιστήμης στο Σικάγο και θα του πω να τον κάνει για έναν χρόνο επισκέπτη καθηγητή για να εξηγήσει πόσο συντηρητικοί ήταν ο Μπέκερ, ο Φρίντμαν, ο Λούκας και πόσο η Νέα Δημοκρατία πήγε τον νεοφιλελευθερισμό τέσσερα-πέντε βήματα μπροστά: Η ιδιοκτησία μπορεί να κάνει ό,τι θέλει για τους μετόχους, η ιδιοκτησία έχει και δικαιώματα εκτός της ιδιοκτησίας.

Πραγματικά, νομίζω ότι ο κ. Μητσοτάκης μπορεί να βάλει τα γυαλιά στο Τμήμα Οικονομικής Επιστήμης του Πανεπιστημίου του Σικάγου, να τους πει πώς πραγματικά είναι ο νεοφιλελευθερισμός και πόσο συντηρητικοί ήταν αυτοί σε όλη αυτή τη διαδικασία.

Πάμε τώρα ίσως στο πιο σημαντικό κομμάτι του νομοσχεδίου, για τη στέγαση. Ποιο είναι το πρόβλημα της στέγασης; Συμφωνούμε όλοι ότι είναι ένα ευρωπαϊκό ζήτημα μεγάλης κρίσης και ότι στην Ελλάδα είναι μεγαλύτερο από τις πιο πολλές χώρες στην Ευρωπαϊκή Ένωση;

Ποια είναι η φύση αυτού του προβλήματος; Είναι αυτό που λένε τα στοιχεία, πως οι άνθρωποι πληρώνουν παραπάνω από 40% του εισοδήματος. Τι σημαίνει αυτό; Σημαίνει ότι τροφοδοτεί τη φτώχεια. Έτσι δεν είναι; Γιατί άμα πληρώνεις τόσα πολλά για τη στέγαση, δεν μπορείς να πληρώσεις για το σουπερμάρκετ ή κάτι παραπάνω για τα παιδιά σου. Άρα, συντηρεί τη φτώχεια.

Συντηρεί και την έλλειψη ανάπτυξης τα επόμενα χρόνια. Άρα, είναι κύριο ζήτημα, όχι μόνο κοινωνικό, αλλά και οικονομικό.

Ποια είναι η μορφή αυτού του προβλήματος; Κατ’ αρχάς είναι ταξική, γιατί αυτοί που δεν μπορούν να πληρώσουν είναι οι πιο φτωχοί και οι νέοι και ξέρουμε ότι οι νέοι δεν έχουν τη δυνατότητα να νοικιάσουν ή νοικιάζουν άθλια σπίτια σε πολύ μεγάλες τιμές και δεν έχουν τη δυνατότητα να αγοράσουν το σπίτι, άρα υπάρχει μια ταξική διαμόρφωση σε αυτήν την φτώχεια που προωθείτε.

Το δεύτερο, είναι ότι υπάρχει διάκριση γενεών, γιατί ουσιαστικά τι έχετε χτίσει; Έχετε χτίσει μια κοινωνία «ραντιέρηδων», αυτοί που κερδίζουν όχι φτιάχνοντας καινούργια εργασία ή καινούργια αξία, αλλά από το να καρπώνονται την αξία σπάνιων προϊόντων, όπως είναι το σπίτι. Αυτό είναι οι «ραντιέρηδες».

Και επειδή βλέπω τον κ. Γερουλάνο να μιλάει μαζί σε αυτό, εμείς, η δικιά μας γενιά, οι boomers, είναι κερδισμένοι. Γι’ αυτό λέω ότι εκτός από την ταξική διαμόρφωση, υπάρχει και αυτή ανάμεσα στις γενεές. Εμείς είμαστε οι κερδισμένοι και ουσιαστικά είμαστε στη θέση να έχουμε σπίτι ή νοίκι, ακριβώς γιατί όσοι ανήκουν η επόμενη γενιά από τους boomers δεν έχουν αυτή τη δυνατότητα.

Άρα, η στρατηγική σας είναι και προωθεί μια κοινωνία «ραντιέρηδων». Άρα, όχι δημιουργία νέων αξιών, αλλά ποιος καρπώνεται τις αξίες που ήδη υπάρχουν, ιδιαίτερα σε προϊόντα όπως το σπίτι που είναι δεδομένο. Και δημιουργείτε και ταξικές, αλλά και διακρίσεις ανάμεσα στις γενιές -που ξέρουμε ότι οι γενιές μετά από τους boomers δεν έχουν στον ήλιο μοίρα- και όταν θα δώσουμε τα σπίτια μας εμείς οι boomers, πάλι, θα είναι στα δικά μας παιδιά. Δεν θα αλλάξει αυτό το πράγμα. Δεν είναι κάτι που από μόνο του θα φέρει μικρότερη ανισότητα σε πέντε ή σε δέκα χρόνια, γιατί είναι τέτοιο ο τρόπος -πόσω μάλλον το πώς διαχειρίζεστε και τον φόρο κληρονομιάς- που θα υπάρχει η αναπλήρωση αυτής της ανισότητας και ταξικής και ανάμεσα στις γενιές.

Έρχεστε και τι κάνετε; Υποτίθεται ότι αντιμετωπίζετε το πρόβλημα. Απλώς τίθενται ελάχιστες προδιαγραφές μιας κοινής κατοικίας, προβλέπονται έλεγχοι που είναι εξαιρετικά ευνοϊκοί για τους ελεγχόμενους και ίδιο πρόστιμο αν έχεις ένα σπίτι, δυο σπίτια που δίνεις ή έχεις μια επιχείρηση. Δεν ορίζετε, όπως είπε η εισηγήτριά μας η κ. Θεανώ Φωτίου, τι είναι αυτό το τουριστικό προϊόν. Και είμαστε πολύ μακριά ακόμα και από τις άμεσες λύσεις που θα μπορούσατε να προωθήσετε.

Γι’ αυτό εμείς λέμε ότι το θέμα του Airbnb μπορεί να είναι μόνο για τα φυσικά πρόσωπα και όχι για τα νομικά πρόσωπα. Γι’ αυτό εμείς λέμε ότι πρέπει να υπάρχει περιορισμός στα φυσικά πρόσωπα, όσο μπορούν. Πρέπει τουλάχιστον να ξέρουμε ποιες είναι οι εταιρείες αυτές και τι δικαιώματα έχουν.

Αλλά, σας λέω -και με αυτό τελειώνω, κύριε Πρόεδρε- θεωρώ ότι οι προτάσεις που έχει κάνει η Νέα Αριστερά και για το Airbnb και για τα φυσικά πρόσωπα και για τις εταιρείες και για τη Golden Visa, είναι μέρος της λύσης. Αλλά για τους λόγους που σας εξήγησα, χωρίς μια ριζική αναδιανομή του εισοδήματος, δεν θα αντιμετωπίσουμε το πρόβλημα το στεγαστικό, που είναι και κοινωνικό και ταξικό και ανάμεσα στις γενιές. Και αυτό το πράγμα, με τις δικές σας πολιτικές, θα είναι μια στάσιμη κατάσταση.

Δεν υπάρχει τίποτα σε αυτό το νομοσχέδιο, τίποτα σε άλλο νομοσχέδιο που έχετε κάνει, που αλλάζει αυτή την κατάσταση. Και λέω στα κόμματα του προοδευτικού τόξου: Η αναδιανομή του εισοδήματος που χρειάζεται για να μπορούμε να αντιμετωπίσουμε αυτά τα προβλήματα είναι πολύ μεγάλη. Χρειάζεται πολιτικές, όχι μόνο να λέμε δυο, τρία πραγματάκια για τη στέγαση, δυο, τρία πραγματάκια για τον πληθωρισμό, δυο, τρία πραγματάκια για κάποιο άλλο κοινωνικό πρόβλημα. Χρειάζεται μια στρατηγική αναδιανομή του εισοδήματος. Σταδιακά; Σταδιακά, αλλά που θα αλλάξει αυτά τα δεδομένα που σας ανέλυσα.

Σας ευχαριστώ πολύ.

(Χειροκροτήματα από την πτέρυγα της Νέας Αριστεράς)

**ΠΡΟΕΔΡΕΥΩΝ (Γεώργιος Λαμπρούλης):** Τον λόγο έχει τώρα η Υπουργός Τουρισμού η κ. Κεφαλογιάννη.

**ΟΛΓΑ ΚΕΦΑΛΟΓΙΑΝΝΗ (Υπουργός Τουρισμού):** Ευχαριστώ, κύριε Πρόεδρε.

Κυρίες και κύριοι συνάδελφοι, η Κυβέρνηση έχει θέσει ως προτεραιότητα την προώθηση της βιώσιμης ανάπτυξης σε όλα τα πεδία της οικονομικής δραστηριότητας και στοχεύει στην ουσιαστική βελτίωση του βιοτικού επιπέδου όλων των πολιτών της χώρας.

Στην πορεία αυτή ο ρόλος του τουρισμού αναδεικνύεται ως καταλυτικός, ιδίως μάλιστα καθώς ο ελληνικός τουρισμός διανύει μια περίοδο ιστορικά υψηλών επιδόσεων. Και το 2024 καταγράφεται σημαντική αύξηση τόσο των εσόδων όσο και των αφίξεων, ενώ ιδιαίτερα αξιοσημείωτες είναι οι επιδόσεις κατά τους λεγόμενους πλάγιους και χειμερινούς μήνες.

Να αναφέρω εδώ ορισμένα στοιχεία της Τράπεζας της Ελλάδος, σύμφωνα με τα οποία την περίοδο Ιανουαρίου - Μαΐου 2024 η εισερχόμενη ταξιδιωτική κίνηση αυξήθηκε κατά 20% σε σχέση με το αντίστοιχο διάστημα του 2023, ενώ και οι ταξιδιωτικές εισπράξεις για το ίδιο διάστημα αυξήθηκαν κατά 16%. Για τον περασμένο Οκτώβριο, επίσης, οι εισπράξεις αυξήθηκαν κατά 20% σε σχέση με τον Οκτώβριο του 2023.

Το 2024 εισέρρευσαν στη χώρα κοντά στα 22 δισεκατομμύρια ευρώ από τον εισερχόμενο τουρισμό. Σε επίπεδο λοιπόν πενταετίας, σε σύγκριση δηλαδή με το 2019, έχουμε πρόσθετες εισπράξεις άνω των τριών δισεκατομμυρίων ευρώ.

Τονώθηκαν, λοιπόν, τα δημόσια έσοδα, ενισχύθηκε η απασχόληση, επωφελήθηκαν επαγγελματίες και χιλιάδες επιχειρήσεις σε όλη τη χώρα, καταλύματα, ταξιδιωτικά γραφεία, επιχειρήσεις εστίασης, όπως βέβαια και πολλές άλλες οικονομικές δραστηριότητες που συνδέονται άμεσα ή έμμεσα με τον τουρισμό.

Ταυτόχρονα, ο τουρισμός βρίσκεται στην αιχμή της επενδυτικής δραστηριότητας στη χώρα μας. Η σημαντική αύξηση των επενδύσεων σε τουριστικές υποδομές, ειδικά κατά τα τελευταία χρόνια, είναι απτή απόδειξη της εμπιστοσύνης των επενδυτών στις προοπτικές του ελληνικού τουρισμού.

Πέρα από τις ελληνικές εταιρείες, βλέπουμε σήμερα με ιδιαίτερη ικανοποίηση ορισμένους από τους μεγαλύτερους διεθνείς ξενοδοχειακούς ομίλους να επενδύουν στη χώρα μας και μάλιστα σε περιοχές που δεν ανήκουν σε ζώνες υψηλής τουριστικής ζήτησης.

Τα θετικά αυτά αποτελέσματα, βεβαίως, δεν είναι καθόλου τυχαία. Είναι απόρροια μιας κοινής προσπάθειας φορέων, επιχειρήσεων και εργαζομένων στον τουρισμό. Και ασφαλώς είναι αποτέλεσμα υλοποίησης της συνεκτικής στρατηγικής που εφαρμόζουμε, με στόχο την ποιοτική ανάπτυξη του ελληνικού τουρισμού, μιας στρατηγικής που υλοποιείται μέσα από ένα πλέγμα πολιτικών και δράσεων για την αναβάθμιση της τουριστικής εκπαίδευσης και κατάρτισης, την αναβάθμιση της ποιότητας των τουριστικών υπηρεσιών, την ενίσχυση των υποδομών με έμφαση στις ειδικές μορφές τουρισμού, την ψηφιοποίηση των υπηρεσιών μας προς τους ταξιδιώτες.

Για την επίτευξη των στόχων μας, αξιοποιούμε τα διαθέσιμα εργαλεία και ιδίως τους πόρους του Ταμείου Ανάκαμψης με τη χρηματοδότηση σημαντικών έργων υποδομών που υποστηρίζουν μια σειρά ειδικών μορφών τουρισμού. Επενδύουμε, επιπλέον, σε καινοτόμα ψηφιακά εργαλεία και αξιοποιούμε νέες τεχνολογίες ώστε να παρέχουμε εξατομικευμένες, σύγχρονες και χρήσιμες υπηρεσίες προς τους ταξιδιώτες.

Ειδικότερα, για την προώθηση του θαλάσσιου τουρισμού, έχουν δρομολογηθεί έργα που αφορούν στην αναβάθμιση των υποδομών σε τουριστικούς λιμένες, καθώς και των υπηρεσιών κατάδυσης - αναψυχής. Επιπλέον, θα δημιουργηθεί πλατφόρμα για τον θαλάσσιο τουρισμό στην οποία θα παρουσιάζεται το σύνολο των υποδομών θαλάσσιου τουρισμού της χώρας, καθώς και ψηφιακή πλατφόρμα για τον καταδυτικό και υποβρύχιο τουρισμό.

Ταυτόχρονα, υλοποιούμε έργο για την αναβάθμιση υφιστάμενων και δημιουργία νέων υποδομών ιαματικού τουρισμού, με στόχο την προώθηση του τουρισμού υγείας και ευεξίας. Προβλέπεται, επίσης, η δημιουργία εφαρμογής υποστήριξης για ταξιδιώτες ευεξίας, μιας εφαρμογής που θα πληροφορεί τους ταξιδιώτες σε θέματα ευεξίας και θα αναδεικνύει τις περιοχές και τα σχετικά σημεία ενδιαφέροντος.

Επιπλέον, για την προώθηση του αγροτουρισμού και της γαστρονομίας, υλοποιούμε έργο με στόχο την ανάπτυξη ενός εθνικού δικτύου διασύνδεσης αγροδιατροφής, γαστρονομίας και τουρισμού. Μια ακόμα ψηφιακή πλατφόρμα θα περιλαμβάνει διαδραστικό χάρτη για την εκτενή αποτύπωση, για πρώτη φορά, αγροτουριστικών και γαστρονομικών πόρων σε όλη τη χώρα.

Διαμορφώνουμε, λοιπόν, συνολικά μια πολυθεματική τουριστική προσφορά, που θα περιλαμβάνει μοναδικές ταξιδιωτικές εμπειρίες όλο το χρόνο, θα απευθύνεται σε μεγαλύτερο εύρος ταξιδιωτικών προτιμήσεων, σε κοινά με διαφορετικά δημογραφικά χαρακτηριστικά, αλλά και σε κοινά από νέες και αναδυόμενες αγορές.

Δημιουργούμε νέα εργαλεία που θα αναδείξουν την ποικιλομορφία του φυσικού περιβάλλοντος αλλά και το μεγάλο πολιτιστικό κεφάλαιο της Ελλάδας. Ακόμα με τη δράση που αφορά στον ψηφιακό μετασχηματισμό του Ελληνικού Οργανισμού Τουρισμού έχει δρομολογηθεί μεταξύ άλλων ο ολικός επανασχεδιασμός του Visit Greece του επίσημου τουριστικού portal της χώρας. Το νέο καινοτόμο σύστημα θα αξιοποιεί εργαλεία και τεχνολογίες, όπως η τεχνητή νοημοσύνη και θα παρέχει ταξιδιωτικές πληροφορίες και υπηρεσίες με τρόπο γρήγορο και φιλικό για το χρήστη.

Ταυτόχρονα αναβαθμίζει το τουριστικό brand της χώρας μας με στοχευμένες προωθητικές ενέργειες και συνεργασίες με μέσα επικοινωνίας παγκόσμιας απήχησης. Στοχεύουμε συνολικά σε ένα νέο σύγχρονο αφήγημα για τον τουρισμό στην Ελλάδα, στην ολοκληρωμένη προβολή του τουριστικού προϊόντος, στην ουσιαστική αναβάθμιση της εικόνας και της ταυτότητας της Ελλάδας ως ταξιδιωτικού προορισμού.

Παράλληλα, για την επίτευξη των στρατηγικών στόχων παρεμβαίνουμε στοχευμένα και όπου χρειάζεται με προσαρμογές στη νομοθεσία και ουσιαστικές μεταρρυθμίσεις όπως κάνουμε και τώρα με το παρόν νομοσχέδιο -το τρίτο σε διάστημα ενός περίπου έτους.

Εξάλλου, η επιτυχημένη πορεία του τουρισμού αναδεικνύει την ανάγκη να παραμείνουμε ανταγωνιστικοί, την ανάγκη για συνέχιση των μεταρρυθμίσεων, για ψηφιακή μετάβαση και άρση διοικητικών βαρών για να δώσουμε έμφαση στην καινοτομία, να ανταποκριθούμε στις σύγχρονες προκλήσεις, όπως οι εντεινόμενες επιπτώσεις της κλιματικής κρίσης, το περιβαλλοντικό αποτύπωμα της αύξησης της τουριστικής δραστηριότητας αλλά και τις μεταβολές στο σύγχρονο περιβάλλον του τουρισμού το οποίο διαμορφώνουν οι δημογραφικές εξελίξεις, οι νέες τάσεις στην τουριστική προσφορά και ζήτηση, η αυξανόμενη ευαισθητοποίηση των ταξιδιωτών σε ό,τι αφορά πρακτικές βιώσιμης διαχείρισης και ασφαλώς οι εξελίξεις στην ψηφιακή τεχνολογία.

Συνεχίζουμε, λοιπόν, να θωρακίζουμε τον ελληνικό τουρισμό. Το παρόν νομοσχέδιο έρχεται σε συνέχεια των προηγούμενων νομοθετικών πρωτοβουλιών μας με τις οποίες συστήσαμε συμβουλευτικά όργανα, όπως το περιφερειακό συμβούλιο τουρισμού με στόχο την ενίσχυση της συνεργασίας και του συντονισμού μεταξύ της Κυβέρνησης και των περιφερειών. Συστήσαμε επίσης το παρατηρητήριο για τον παράκτιο και θαλάσσιο τουρισμό στη Μεσόγειο καθώς και το συμβούλιο οινοτουρισμού.

Ενισχύσαμε, επιπλέον, το πλαίσιο για τους οργανισμούς διαχείρισης και προώθησης προορισμών, τους DMMO, απλοποιήσαμε διαδικασίες με στόχο την άρση εμποδίων για την επιχειρηματικότητα, φέραμε ρυθμίσεις για την ουσιαστική αναβάθμιση της τουριστικής εκπαίδευσης και κατάρτισης θεσπίζοντας μεταξύ άλλων τη δυνατότητα να εισέρχονται οι απόφοιτοι των ανώτερων σχολών τουριστικής εκπαίδευσης χωρίς κατατακτήριες εξετάσεις σε τμήματα τουριστικών σπουδών των ανώτατων εκπαιδευτικών ιδρυμάτων.

Ακόμα, με στόχο την αναβάθμιση των εκπαιδευτικών μονάδων του Υπουργείου Τουρισμού, εισαγάγαμε διατάξεις για την πρόσληψη μόνιμου εκπαιδευτικού προσωπικού στις σχολές ανώτερης επαγγελματικής κατάρτισης για πρώτη φορά μετά από σχεδόν δύο δεκαετίες.

Θεσπίσαμε, επιπλέον, νέα τουριστικά προϊόντα με βάση τις σύγχρονες τάσεις στην ταξιδιωτική εμπειρία και δώσαμε τέλος τη δυνατότητα να μπορούν να κατασκευάζονται κτήρια για τη στέγαση των εργαζομένων στα ξενοδοχειακά καταλύματα, ακριβώς επειδή έμπρακτα νοιαζόμαστε για τους εργαζόμενους στον τουρισμό.

Κυρίες και κύριοι συνάδελφοι, το νομοσχέδιο που συζητούμε σήμερα είναι μέρος του ευρύτερου σχεδιασμού μας για τη βιώσιμη και ισόρροπη τουριστική ανάπτυξη, την ποιοτική αναβάθμιση, τον εμπλουτισμό και τη διαφοροποίηση της τουριστικής προσφοράς της χώρας μας και έτσι οι προτεινόμενες διατάξεις επιλύουν σημαντικά ζητήματα για την τουριστική αγορά διαμορφώνοντας ένα ευνοϊκότερο πλαίσιο για τις επενδύσεις.

Στο Α΄ Μέρος εισάγουμε ρυθμίσεις με κριτήριο τη διασφάλιση της ποιότητας της φιλοξενίας και τελικά της ποιότητας της τουριστικής προσφοράς της χώρας μας. Προτείνονται, λοιπόν, διατάξεις που αφορούν στη ρύθμιση της λειτουργίας των ακινήτων που μισθώνονται βραχυχρόνια. Η Κυβέρνηση έχει αναγνωρίσει έμπρακτα την ανάγκη διασφάλισης ενός περιβάλλοντος υγιούς ανταγωνισμού στον χώρο της φιλοξενίας.

Ήδη, λοιπόν, από τις αρχές του περασμένου έτους βρίσκεται σε ισχύ το πλαίσιο με το οποίο ρυθμίστηκε η φορολογική αντιμετώπιση των βραχυχρόνιων ρυθμίσεων την οποία προφανώς ο κ. Τσακαλώτος δεν έχει παρακολουθήσει. Με το πλαίσιο, λοιπόν, αυτό διαχωρίστηκε η περιστασιακή εκμετάλλευση των ακινήτων που γίνεται στο πλαίσιο της οικονομίας του διαμοιρασμού από την άσκηση επαγγελματικής δραστηριότητας, από το εισόδημα, δηλαδή, που αποκτάται από νομικά πρόσωπα ή ιδιοκτήτες με τρία και άνω ακίνητα το οποίο θεωρείται εισόδημα από άσκηση επιχειρηματικής δραστηριότητας. Ακόμα, όταν ένα ολόκληρο κτήριο εκμισθώνεται με βραχυχρόνιες μισθώσεις τότε θεωρείται τουριστικό κατάλυμα και οφείλει να διαθέτει ειδικό σήμα λειτουργίας ή να έχει υποβάλλει γνωστοποίηση.

Επιπλέον, με νόμο που ψηφίσαμε τον περασμένο μήνα, τον ν.5162/2024, η Κυβέρνηση έκανε ένα ακόμα βήμα για τον έλεγχο αυτής της δραστηριότητας και έτσι για το τρέχον έτος και με δυνατότητα παράτασης δεν επιτρέπεται νέα εγγραφή στο μητρώο ακινήτων βραχυχρόνιας διαμονής στο 1ο, το 2ο και το 3ο Δημοτικό Διαμέρισμα της Αθήνας.

Σε συνέχεια των παρεμβάσεων αυτών, φέρνουμε διατάξεις που ορίζουν για πρώτη φορά λειτουργικές προδιαγραφές καθώς και προδιαγραφές ασφαλείας των διαμενόντων στα ακίνητα βραχυχρόνιας μίσθωσης. Προβλέπεται, μεταξύ άλλων, ότι τα ακίνητα θα πρέπει να διαθέτουν ασφάλιση έναντι αστικής ευθύνης για ζημιές ή ατυχήματα που μπορεί να προκληθούν και να διαθέτουν φυσικό φωτισμό, αερισμό και κλιματισμό καθώς και υπεύθυνη δήλωση ηλεκτρολόγου εγκαταστάτη, πυροσβεστήρες και ανιχνευτές καπνού.

Δίνεται επιπλέον η δυνατότητα ελέγχου τήρησης των προδιαγραφών αυτών από τις υπηρεσίες του Υπουργείου Τουρισμού και δυνητικά από μικτά κλιμάκια ελέγχου με υπαλλήλους της ΑΑΔΕ καθώς και δυνατότητα επιβολής διοικητικών προστίμων υπέρ του ελληνικού δημοσίου αντίστοιχες με τις ισχύουσες στα τουριστικά καταλύματα σε περίπτωση που δεν επιτραπεί η είσοδος στο ελεγχόμενο ακίνητο ή δεν πληρούνται κάποιες από τις προδιαγραφές. Να αναφέρω εδώ ότι σχεδόν το σύνολο των φορέων που προσκλήθηκαν να συμμετέχουν στη συζήτηση στην επιτροπή αναγνώρισε την ανάγκη θέσπισης ενός πλαισίου προδιαγραφών.

Στη συνέχεια τώρα του νομοσχεδίου θέτουμε και θεσμοθετούμε ένα καινοτόμο σύστημα κατάταξης των ξενοδοχείων και προαιρετικά των μη κύριων τουριστικών καταλυμάτων με βάση την περιβαλλοντική τους απόδοση, ένα σύστημα που εισάγουμε σε συνέχεια πρωτοβουλίας από το Ξενοδοχειακό Επιμελητήριο Ελλάδος και το Τεχνικό Επιμελητήριο Ελλάδος με το οποίο εκφράζεται έμπρακτα η βούλησή μας προς την ενσωμάτωση των αρχών της βιωσιμότητας και των εθνικών και ευρωπαϊκών κλιματικών στόχων.

Ακριβώς, λοιπόν, όπως έχει νομοθετηθεί η κατάταξη των ξενοδοχείων με αστέρια ακολουθεί και εδώ δευτερογενής νομοθεσία με κοινή υπουργική απόφαση όπου καθορίζονται ο αριθμός των κατηγοριών, οι τεχνικές και λειτουργικές προδιαγραφές των κύριων ξενοδοχειακών καταλυμάτων, ο τρόπος και η διαδικασία κατάταξή τους σε κατηγορίες και τα κριτήρια βαθμολόγησης. Η δευτερογενής αυτή νομοθεσία δεν έρχεται μεν στη Βουλή αλλά γίνεται μετά από διαβούλευση με τους φορείς και βεβαίως με τη σύμφωνη γνώμη των θεσμικών συμβούλων της πολιτείας, δηλαδή του Ξενοδοχειακού Επιμελητηρίου και του Τεχνικού Επιμελητηρίου Ελλάδος, εκτός -επαναλαμβάνουμε και σήμερα- αν αμφισβητείται από την Αντιπολίτευση η αξιοπιστία των φορέων αυτών.

Στη συνέχεια, στο Β΄ Μέρος, προβλέπουμε την απλούστευση των διαδικασιών, που αφορούν στην αδειοδότηση τουριστικών επιχειρήσεων και συγκεκριμένα επιχειρήσεων ενοικίασης αυτοκινήτων και ελαφρών μηχανοκίνητων οχημάτων καθώς και ναυλομεσιτικών γραφείων. Εντάσσουμε, λοιπόν και αυτές τις επιχειρήσεις στο πεδίο εφαρμογής του ν.4442/2016 δηλαδή σε καθεστώς γνωστοποίησης λειτουργίας. Επιδιώκουμε να επιταχύνουμε τις διαδικασίες έναρξης λειτουργίας των επιχειρήσεων αυτών και να άρουμε εμπόδια για την επιχειρηματικότητα. Ταυτόχρονα, με τη ρύθμιση αυτή, θα αποφορτιστούν οι υπηρεσίες του Υπουργείου Τουρισμού από ένα σημαντικό όγκο γραφειοκρατικών διαδικασιών και θα μπορούν πλέον να αφιερωθούν στη διενέργεια κατασταλτικών ελέγχων.

Επειδή στην επιτροπή ακούστηκαν σχόλια σχετικά με τη δομή του Β΄ Μέρους, όπως ότι θα έπρεπε οι διατάξεις να συμπτυχθούν σε λίγα άρθρα, θέλω να σημειώσω ότι στα κεφάλαια του ν.4442/2016 ακολουθείται συγκεκριμένη δομή για την υπαγωγή των επιχειρήσεων σε καθεστώς γνωστοποίησης. Με ξεχωριστά διακριτά άρθρα χωρίζονται, λοιπόν, η αρμόδια αρχή, η διαδικασία γνωστοποίησης, μεταβατικές διατάξεις κ.ο.κ..

Περαιτέρω, στο Γ΄ Μέρος εισάγουμε διατάξεις, οι οποίες τροποποιούν βελτιωτικά την υφιστάμενη νομοθεσία, διατάξεις με στόχο την ποιοτική αναβάθμιση και ενίσχυση της ανταγωνιστικότητας της τουριστικής προσφοράς. Περιλαμβάνονται, λοιπόν, διατάξεις με τις οποίες διευθετούνται πολεοδομικά και αδειοδοτικά ζητήματα και τροποποιούνται οι ορισμοί που αφορούν σε καταλύματα και εγκαταστάσεις ειδικής τουριστικής υποδομής. Ρυθμίζονται, λοιπόν, αρχικά ζητήματα χωροθέτησης για έργα στη θαλάσσια και χερσαία ζώνη των τουριστικών λιμένων.

Στοχεύουμε ειδικότερα με την προτεινόμενη διάταξη στη διασαφήνιση του αδειοδοτικού πλαισίου των εγκαταστάσεων που εξυπηρετούν την προσβασιμότητα και πολυλειτουργικότητα στους τουριστικούς λιμένες, εγκαταστάσεων απαραίτητων για την αναβάθμιση της λειτουργίας των λιμένων και την ανταπόκριση σε σύγχρονες ανάγκες της αγοράς. Η σχετική διαδικασία απλοποιείται λοιπόν και επιταχύνεται έτσι ώστε αν τυχόν νέα έργα εκτελούνται εντός της ήδη χωροθετημένης θαλάσσιας και χερσαίας ζώνης να μην χρήζουν τροποποίησης χωροθέτησης.

Στη συνέχεια, με επόμενο άρθρο και με γνώμονα την εξοικονόμηση υδάτινων πόρων, ρυθμίζεται το θεσμικό πλαίσιο ώστε να δίνεται η δυνατότητα εκτέλεσης έργων άντλησης και απάντλησης θαλασσινού νερού για τις κολυμβητικές δεξαμενές νομίμως λειτουργούντων ξενοδοχειακών καταλυμάτων.

Πρόκειται για μια λύση που προωθείται άλλωστε και σε άλλες χώρες, οι οποίες αντιμετωπίζουν ανάλογα ζητήματα, που σχετίζονται με την κλιματική κρίση. Όπως επισημάναμε και στη συζήτηση στην επιτροπή, κάνουμε μια προσθήκη στον ν.2971/2001, σε συνέχεια εκτέλεσης της απόφασης του Συμβουλίου της Επικρατείας, μια απόφαση που έκρινε όχι γενικά την απαγόρευση χρήσης θαλασσινού νερού, αλλά ακριβώς την ανάγκη πρόβλεψης εγκαταστάσεων άντλησης και απάντλησης νερού.

Μάλιστα, σε επόμενη παράγραφο, στο ίδιο άρθρο του ν.2971/2001, ορίζεται ότι «για την εκτέλεση των έργων υποβάλλεται από τον ενδιαφερόμενο αίτηση προς την αρμόδια κτηματική υπηρεσία, συνοδευόμενη από πλήρη φάκελο, ο οποίος παρέχει μεταξύ άλλων απόφαση έγκρισης περιβαλλοντικών όρων του έργου ή κατά περίπτωση, την απόφαση έγκρισης υπαγωγής σε καθεστώς πρότυπων περιβαλλοντικών δεσμεύσεων».

Περαιτέρω, στο σχέδιο νόμου περιλαμβάνονται ρυθμίσεις για τα κέντρα αναζωογόνησης (spa). Προτείνεται, συγκεκριμένα, η τροποποίηση του ορισμού και η άρση της υποχρεωτικότητας χρήσης σε αυτά ιαματικών φυσικών πόρων. Εναρμονίζεται, λοιπόν, ο ορισμός με την τάση να διευρυνθούν τα είδη υπηρεσιών, που επιτρέπεται να παρέχουν τα κέντρα αναζωογόνησης, τα οποία δεν είναι κατ’ ανάγκη ιαματικής φύσεως, αλλά μπορούν να περιλαμβάνουν και υπηρεσίες ευεξίας.

Παράλληλα, συμπληρώνουμε το θεσμικό πλαίσιο για τα ξενοδοχεία συνιδιοκτησίας ενός προϊόντος, που μπορεί να συμβάλλει, ιδίως στην ενίσχυση του τουρισμού των πόλεων και των αστικών τουριστικών προορισμών. Καθώς τα ξενοδοχεία συνιδιοκτησίας εκκλησία προορίζονται για την προσφορά μιας ποικιλίας υπηρεσιών, για την ολοκλήρωσή τους απαιτούνται τεχνικά έργα, που μπορεί να ολοκληρώνονται σε διακριτές φάσεις. Με αυτό, ως δεδομένο, είναι σκόπιμο τα τμήματα που ολοκληρώνονται, να μπορούν να τίθενται σε παραγωγική λειτουργία σταδιακά, εφόσον πληρούν, βεβαίως, προϋποθέσεις τεχνικής αρτιότητας και ασφάλειας.

Περαιτέρω, με μια ακόμα διάταξη του Γ΄ Μέρους, στοχεύουμε στην μερική αντιμετώπιση του ζητήματος στέγασης προσωπικού του δημοσίου τομέα, ιδίως στις περιοχές με έντονη τουριστική δραστηριότητα, δηλαδή στις περιοχές, όπου παρατηρείται το φαινόμενο έλλειψης διαθέσιμης και προσιτής στέγης.

Προβλέπεται, λοιπόν, η δυνατότητα διαμονής υπαλλήλων του δημοσίου τομέα στα δωμάτια προσωπικού των ξενοδοχείων, τη δημιουργία των οποίων θεσμοθετήσαμε το περασμένο έτος με τον ν.5121/2024.

Ακούσαμε εδώ ότι φέρνουμε τη διάταξη για λόγους εντυπωσιασμού και ότι έτσι δεν λύνεται το πρόβλημα της στέγασης των υπαλλήλων του δημοσίου. Ασφαλώς και δεν υποστηρίζουμε ότι με τη διάταξη αυτήν επιλύεται οριστικά το υπαρκτό πρόβλημα εύρεσης στέγης. Είναι, ωστόσο, ξεκάθαρα μία ρύθμιση με την οποία θα μπορέσει ένας αριθμός υπαλλήλων να επωφεληθεί και η οποία μπορεί να συμβάλει, όπως είπα και πριν, στη μερική επίλυση του ζητήματος.

Σε επόμενο άρθρο ανατίθεται στο Μουσείο Βυζαντινού Πολιτισμού ο συντονιστικό ρόλος για την πολιτιστική διαδρομή των «Βημάτων του Αποστόλου Παύλου». Δίνουμε, λοιπόν, έμφαση στην προώθηση του θρησκευτικού και προσκυνηματικού τουρισμού, ως σημαντικού μέρους της τουριστικής προσφοράς της χώρας μας. Μιας μορφής τουρισμού που μπορεί να αναπτυχθεί σε όλες τις περιφέρειες και να αποφέρει σημαντικά οφέλη για τις τοπικές κοινωνίες και οικονομίες.

Με την προτεινόμενη ρύθμιση επιδιώκεται η προώθηση σε συνεργασία με δημόσιους φορείς ή ακόμα και ιδιωτικούς φορείς της διαδρομής που έχει χαραχθεί, με σχετικό έργο που εκτελείται από τις υπηρεσίες του Υπουργείου Πολιτισμού. Όπως τονίσαμε και κατά τη διάρκεια της συζήτησης στην επιτροπή, η διάταξη δεν αφορά, βεβαίως, το έργο του προγράμματος που υλοποιείται από το Υπουργείο Πολιτισμού, το οποίο είναι ανεξάρτητο, αφορά στη συνεργασία μεταξύ των αρμόδιων Υπουργείων Τουρισμού και Πολιτισμού, καθώς και της Εκκλησίας της Ελλάδος και στον καλύτερο συντονισμό των ενεργειών, για προώθηση και ανάδειξη της διαδρομής.

Τέλος, όπως έχουμε τονίσει, στρατηγικός στόχος του Υπουργείου Τουρισμού είναι η διάχυση της τουριστικής δραστηριότητας, στο χώρο και στο χρόνο, σε όλη, δηλαδή, την επικράτεια και τους δώδεκα μήνες του έτους. Ένας κρίσιμος στόχος, που εντάσσεται στη συνολική στρατηγική μας, για βιώσιμη και ποιοτική ανάπτυξη του ελληνικού τουρισμού.

(Στο σημείο αυτό κτυπάει το κουδούνι λήξεως του χρόνου ομιλίας της κυρίας Υπουργού)

Θα χρειαστώ ακόμη δύο λεπτά, παρακαλώ, κύριε Πρόεδρε.

Σε αυτό το πλαίσιο προχωράμε, λοιπόν, σε μια δέσμη νομοθετικών πρωτοβουλιών και δράσεων, για την ενίσχυση του ορεινού τουρισμού. Δράσεων, με γνώμονα φυσικά και την οριζόντια κυβερνητική πολιτική για τη στήριξη της ωριμότητας, αλλά και τις σύγχρονες προκλήσεις για τον τουρισμό, λόγω της κλιματικής αλλαγής.

Έτσι, με τη διάταξη που προτείνουμε στο παρόν νομοσχέδιο, επιδιώκεται η μετεξέλιξη των χιονοδρομικών κέντρων σε ειδικές τουριστικές υποδομές δωδεκάμηνης λειτουργίας. Παρέχεται, λοιπόν, η δυνατότητα για μια σειρά άλλων δραστηριοτήτων, πέραν της χιονοδρομίας, με τη χρήση, μάλιστα, των αναβατήρων σε όλη τη διάρκεια του έτους.

Ταυτόχρονα, με δευτερογενή νομοθεσία και συγκεκριμένα με υπουργική απόφαση που δρομολογούμε, ανοίγει ο δρόμος, για να μπορούν εντός της έκθεσης δραστηριότητας των χιονοδρομικών κέντρων σε διακριτά σημεία, να αναπτύσσονται ορειβατικά καταφύγια, καθώς και ορισμένες κατηγορίες κύριων τουριστικών καταλυμάτων, πάντοτε βέβαια με γνώμονα τις ισχύουσες γενικές και ειδικές διατάξεις προστασίας δασικών περιοχών και ζωνών ειδικής προστασίας, με μέριμνα δηλαδή, για τη διατήρηση της βιοποικιλότητας και την προστασία του φυσικού περιβάλλοντος. Δημιουργείται έτσι ένα νέο τουριστικό προϊόν που ονομάζεται «προορισμός βιώσιμου ορεινού τουρισμού», ένα προϊόν το οποίο θα επιτρέπει την από κοινού λειτουργία εγκαταστάσεων ειδικών τουριστικών υποδομών και υποδομών φιλοξενίας, με σκοπό την ανάπτυξη οικονομικών και τουριστικών δραστηριοτήτων, σε ορεινές περιοχές.

Παράλληλα, το Υπουργείο Τουρισμού έχει ήδη εκταμιεύσει πόρους του Ταμείου Ανάκαμψης και Ανθεκτικότητας, ύψους περίπου 30 εκατομμυρίων ευρώ, σε τρία από τα πέντε χιονοδρομικά κέντρα, για τα οποία έχει εγκριθεί χρηματοδότηση αναβάθμισης και εκσυγχρονισμού των υποδομών τους. Άμεσα, θα εκταμιευθούν και άλλα 20 εκατομμύρια ευρώ, για ακόμα δύο χιονοδρομικά κέντρα, ενώ, επίσης από πόρους του Ταμείου Ανάκαμψης, διοχετεύονται ακόμα 5,5 περίπου εκατομμύρια ευρώ για ενέργειες προώθησης και προβολής του ορεινού τουρισμού, μέσω της δημιουργίας ειδικής ψηφιακής πλατφόρμας, καθώς και για την αναβάθμιση των εγκαταστάσεων ορειβατικών καταφυγίων. Ενισχύουμε, λοιπόν, κατ’ αυτόν τον τρόπο την ανταγωνιστικότητα των ορεινών προορισμών της χώρας μας.

Περαιτέρω, με τον τρίτο κύκλο του προγράμματος «Τουρισμός για Όλους», που αφορά στην τόνωση του εσωτερικού τουρισμού, ενισχύουμε ακόμα περισσότερο και πιο στοχευμένα την προβολή των ορεινών περιοχών της χώρας.

Προβλέπονται, επίσης, ενισχυμένα ποσά για όσους από εκείνους που θα κληρωθούν, επιλέξουν να κάνουν διακοπές στους πλάγιους και τους χειμερινούς μήνες. Προχωρούμε, λοιπόν, συνολικά σε μια συνεκτική πολιτική ανάπτυξης του ορεινού τουρισμού στην Ελλάδα.

Κυρίες και κύριοι συνάδελφοι, το Υπουργείο Τουρισμού θέτει στέρεα θεμέλια για να διαμορφώσουμε ένα ισχυρό, ανταγωνιστικό και βιώσιμο μέλλον για τον τουρισμό στη χώρα μας. Οικοδομούμε την επόμενη μέρα, όπου ο ελληνικός τουρισμός θα είναι κινητήρια δύναμη για την ανάπτυξη των τοπικών κοινωνιών. Μία ανάπτυξη, με γνώμονα την τήρηση του μέτρου και της ισορροπίας, με σεβασμό στον άνθρωπο, με προστασία του φυσικού και του πολιτιστικού περιβάλλοντος.

Εφαρμόζουμε μια πολιτική πιστή στις ιδέες που εκφράζει η Κυβέρνηση του Κυριάκου Μητσοτάκη, για να δημιουργήσουμε ανάπτυξη προς όφελος των πολλών, να μεγιστοποιήσουμε το όφελος από τον τουρισμό και να το επιστρέψουμε δίκαια στην κοινωνία και στους πολίτες της χώρας.

Για όλους αυτούς τους λόγους, κυρίες και κύριοι συνάδελφοι, σας καλώ να υπερψηφίσετε το νομοσχέδιο και να κάνουμε ακόμα ένα σημαντικό βήμα προς την ανάδειξη της χώρας μας σε παγκόσμιο πρότυπο βιώσιμης ποιοτικής τουριστικής ανάπτυξης.

Ευχαριστώ πολύ για την προσοχή σας.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Γεώργιος Λαμπρούλης):** Ευχαριστούμε.

Πριν δώσω τον λόγο στον κ. Γαβρήλο, τον οποίο καλούμε στο Βήμα, να ανακοινώσουμε ένα σχολείο.

Κυρίες και κύριοι συνάδελφοι, γίνεται γνωστό στο Σώμα ότι από τα άνω δυτικά θεωρεία παρακολουθούν τη συνεδρίαση, αφού ενημερώθηκαν για την ιστορία του κτιρίου και τον τρόπο οργάνωσης και λειτουργίας της Βουλής και ξεναγήθηκαν στην έκθεση της Αίθουσας «Ελευθέριος Βενιζέλος», σαράντα τέσσερις μαθήτριες και μαθητές και τρεις συνοδοί εκπαιδευτικοί από το 4ο Γυμνάσιο του Νομού Καβάλας.

Η Βουλή σάς καλωσορίζει.

(Χειροκροτήματα από όλες τις πτέρυγες της Βουλής)

Μετά τον κ. Γαβρήλο ζήτησε τον λόγο η κ. Κωνσταντοπούλου, Πρόεδρος της Πλεύσης Ελευθερίας, για μία παρέμβαση.

Ορίστε, κύριε Γαβρήλο, έχετε τον λόγο.

**ΓΕΩΡΓΙΟΣ ΓΑΒΡΗΛΟΣ:** Ευχαριστώ πολύ, κύριε Πρόεδρε.

Κυρία Υπουργέ, με την ομιλία σας προσπαθήσατε να πείσετε το Σώμα ότι έχετε ένα ολιστικό σχέδιο για την ανάπτυξη του τουριστικού προϊόντος στη χώρα μας. Ωστόσο, χτυπάνε καμπανάκι όλες οι τελευταίες μελέτες, ότι αυτό το μοντέλο τουριστικής ανάπτυξης που έχουμε τα τελευταία πολλά χρόνια έχει πιάσει τα όριά του και εσείς, αντί να δείτε πώς θα στηρίξετε, κυρίως, τις μικρομεσαίες επιχειρήσεις του τουρισμού οι οποίες θα μπορούσαν να αποδώσουν μια υπεραξία σε αυτό το προϊόν, φαίνεται ότι έχετε στραμμένο το βλέμμα σας σε ένα άλλο μοντέλο, αυτό των ισχυρών ξενοδοχειακών συγκροτημάτων, των μεγάλων ομίλων, στο οποίο ασφαλώς, χρόνο με το χρόνο, αποτυπώνεται ότι η χώρα μας έχει μια υστέρηση, σε σχέση με τη συνολική πίτα του τουριστικού προϊόντος, όπου, τουλάχιστον, οι γείτονες χώρες απολαμβάνουν, αυξητικά πλέον.

Έτσι, λοιπόν, έρχεστε εδώ με μία ακόμη πρόχειρη νομοθέτηση, χωρίς να προσεγγίζετε τα πραγματικά προβλήματα της ανάπτυξης, κυρίως, της τουριστικής ανάπτυξης που μας απασχολεί, χωρίς κάποιο συνεκτικό σχέδιο και χωρίς βέβαια οι παρεμβάσεις αυτές που φέρνετε με το σημερινό νομοθέτημα ενώπιον της ελληνικής Βουλής, να αντιμετωπίζουν και άλλα προβλήματα, προβλήματα όπως της στέγης, που έχει φουντώσει τα τελευταία χρόνια με τη βραχυχρόνια μίσθωση, με την Golden Visa, αλλά και τα προβλήματα που υπάρχουν για εργατική κατοικία, κοινωνική κατοικία, φοιτητική κατοικία, κατοικία για τους ανθρώπους που πρέπει να υπηρετήσουν σε απομακρυσμένες περιοχές, κυρίως δημοσίους υπαλλήλους. Το κάνετε, για μία ακόμη φορά, αδιαφορώντας, μαζί με το Υπουργείο Εργασίας, για ό,τι συμβαίνει στον κόσμο της εργασίας στον τομέα του τουρισμού, της εστίασης, του επισιτισμού.

Πόσες φορές ο ΣΥΡΙΖΑ - Προοδευτική Συμμαχία δεν έχει φέρει στη Βουλή με τροπολογίες, αλλά και με ανακοινώσεις και με παρεμβάσεις, το μεγάλο ζήτημα της επιμήκυνσης του επιδόματος ανεργίας γι’ αυτούς τους ανθρώπους που απασχολούνται στον τουρισμό για να επανέλθει στην προ μνημονίων κατάσταση, δηλαδή στους πέντε μήνες. Αδιαφορείτε γι’ αυτό το μεγάλο ζήτημα που καίει όλους αυτούς τους ανθρώπους που είναι χαμηλόμισθοι, που είναι εργαζόμενοι εποχικής απασχόλησης. Πόσες φορές δεν έχουμε κάνει λόγο εδώ από αυτό το Βήμα για τις κακές συνθήκες που βιώνουν οι άνθρωποι που απασχολούνται με αυτές τις κακοπληρωμένες θέσεις εργασίας μερικής απασχόλησης στον τουρισμό. Αδιαφορείτε.

Έρχεται το Υπουργείο Εργασίας πριν λίγες μέρες και ένα ΦΕΚ πέρασε με το Υπουργείο Οικονομικών μέσα στον Δεκέμβριο για τον τρόπο που θα καταβάλλεται πιλοτικά για δεκαπέντε χιλιάδες κόσμο το επίδομα ανεργίας, έναν ακραίο, νεοφιλελεύθερο, άδικο τρόπο, που πραγματικά θα αφήσει έξω από το ταμείο ανεργίας χιλιάδες ανθρώπους του τουρισμού, της εστίασης, του επισιτισμού, ενός χώρου που έχει ανάγκη από χέρια εργασίας. Σας θυμίζουμε ότι την προηγούμενη χρονιά έλειψαν από αυτόν τον τομέα ογδόντα χιλιάδες άνθρωποι. Φαίνεται ότι η δική σας Κυβέρνηση συνεχίζει να αδιαφορεί γι’ αυτά τα ζητήματα. Καμμία, λοιπόν, ρύθμιση για όλον αυτόν τον κόσμο της εργασίας στον χώρο του τουρισμού.

Το χειρότερο, όμως, μιας και σήμερα συζητάμε για τη βραχυχρόνια μίσθωση, είναι ότι δεν ασχολείστε καθόλου με αυτόν τον κόσμο που απασχολείται στη βραχυχρόνια μίσθωση. Λες και δεν υπάρχουν. Λες και είναι αόρατοι αυτοί οι εργαζόμενοι. Ποιος εξυπηρετεί τις ανάγκες αυτών των χιλιάδων καταλυμάτων; Υπάρχει κανένα ρυθμιστικό πλαίσιο; Πότε επιτέλους θα το φέρετε; Πόσος είναι αυτός ο κόσμος; Ποιες σχέσεις τον διέπουν με τους εργοδότες που συναλλάσσονται; Πάνω σε ποια βάση; Υπάρχει κάποια συλλογική σύμβαση εργασίας; Έχει μετρηθεί αυτός ο πληθυσμός της εργασίας από την πλευρά των συναρμόδιων Υπουργείων, των δικών σας, κυρία Υπουργέ, του Υπουργείου Εργασίας, του Υπουργείου Οικονομικών; Σκοτάδι. Και είναι συνειδητή η επιλογή σας.

Ερχόμαστε τώρα στο νομοσχέδιο αυτό καθαυτό με τη βραχυχρόνια μίσθωση που τάχα προσπαθείτε να περιορίσετε. Νομίζουμε ότι καθαρά για επικοινωνιακούς λόγους φέρνετε αυτό το νομοσχέδιο. Η ματιά σας είναι στραμμένη πάντα στα μεγάλα ξενοδοχεία, στους μεγάλους ομίλους και πώς θα βάλουν πόδι και σε αυτό το νέο μοντέλο ανάπτυξης μέσω της βραχυχρόνιας μίσθωσης. Αυτό σας απασχολεί. Κι ας φτάσει για τον καθέναν που κάνει χρήση και του Airbnb σήμερα να διπλασιάζεται το κόστος. Αδιαφορείτε.

Όπως αδιαφορείτε ότι πράγματι υπάρχουν ανάγκες που πρέπει να καλυφθούν. Ειδικά εδώ τους καλοκαιρινούς μήνες τα ξενοδοχεία μας γνωρίζετε ότι δεν μπορούν να ανταποκριθούν. Ενενήντα χιλιάδες περίπου ακίνητα είναι κλειστά. Δώστε κίνητρα να ανοίξουν αυτά τα ακίνητα, να δοθούν στην αγορά.

Βέβαια, φέρνετε κάποια μέτρα για προστασία και ρύθμιση της λειτουργίας της βραχυχρόνιας μίσθωσης, αλλά ξέρετε ότι απ’ όλα αυτά που παρουσιάζετε τα περισσότερα ζητήματα τα λύνει η ίδια η πλατφόρμα. Μιλάτε τώρα για δωμάτια με φως, με κλιματισμό, με πυροσβεστήρες, με σημάνσεις. Ο καθένας που ενδιαφέρεται να βρει ένα ακίνητο για βραχυχρόνια μίσθωση ενημερώνεται, πληροφορείται. Δεσμεύεται κι αυτός που του το παρέχει πάνω σε ένα πλαίσιο. Άρα μικρής σημασίας και αξίας είναι η παρέμβαση που κάνετε σήμερα εδώ με αυτό το νομοσχέδιο.

Κι ερχόμαστε, βέβαια, στο μεγάλο ζήτημα, που δεν αντιμετωπίζει ένα ακόμη νομοσχέδιο που φέρνει η ελληνική Κυβέρνηση ενώπιον του Κοινοβουλίου. Είναι το μεγάλο πρόβλημα της στέγασης, που πλέον γίνεται πρόβλημα δημογραφικό για τη χώρα. Τις προηγούμενες μέρες είχαμε τη μελέτη του Ινστιτούτου της ΓΣΕΕ. Έδειξε ότι το 40% του μισθού -μιλάμε για τα μεσαία εισοδήματα περίπου- που αφορά το 35% του πληθυσμού, πηγαίνει στη στέγη.

Αυτό είναι πρόβλημα για τη χώρα. Είναι πρόβλημα για τις επόμενες γενιές. Το 47,3% των νοικοκυριών αδυνατούν να πληρώσουν το δάνειό τους. Το 0,3% του ΑΕΠ πηγαίνει για πολιτικές στέγασης, ενώ στην Ευρωπαϊκή Ένωση είναι 0,6%. Υπάρχει ανάγκη τώρα να ανακατευθύνετε πόρους από το Ταμείο Ανάκαμψης, να φέρετε ένα μοντέλο αντίστοιχο με αυτό της Ισπανίας, της Πορτογαλίας, που δημιουργεί εργατική κατοικία, κοινωνική κατοικία, φοιτητική κατοικία.

Ασφαλώς σήμερα κάνετε λόγο για τις παρεμβάσεις που κάνετε για τους δημοσίους υπαλλήλους, για τους φοιτητές, κυρίως σε περιοχές που αντιμετωπίζουν ιδιαίτερο πρόβλημα στέγασης. Δεν λύνετε το πρόβλημα. Ασχοληθείτε σοβαρά, ανακατευθύνετε πόρους προκειμένου να φτιαχτούν νέες κατοικίες. Δώστε κίνητρα, όπως είπα νωρίτερα, να ανοίξουν πολλά ακίνητα ιδιωτών που είναι κλειστά, και εδώ στο λεκανοπέδιο της Αττικής. Δημιουργήστε μέσα από τα δημόσια ακίνητα προϋποθέσεις, έτσι ώστε να δοθούν αυτά σε ανθρώπους που έχουν ανάγκη στέγης.

**ΠΡΟΕΔΡΕΥΩΝ (Γεώργιος Λαμπρούλης):** Κύριε Γαβρήλο, ολοκληρώστε παρακαλώ.

**ΓΕΩΡΓΙΟΣ ΓΑΒΡΗΛΟΣ:** Ολοκληρώνω, κύριε Πρόεδρε.

Αλλάξτε επιτέλους, κι εμείς είμαστε έτοιμοι να φέρουμε και πρόταση νόμου για τη διαδικασία των πλειστηριασμών, τον πτωχευτικό νόμο που φέρατε, που πραγματικά κινδυνεύουν πολλές κατοικίες, πρώτη κατοικία για πολλά νοικοκυριά. Αυτό είναι πρόβλημα για τη στέγη στη χώρα.

Και ασφαλώς δημιουργήστε, αν όχι ένα Υφυπουργείο, που προτείνει ο ΣΥΡΙΖΑ - Προοδευτική Συμμαχία, έναν οργανισμό που θα ασχολείται με τη στεγαστική πολιτική και που θα δώσει απαντήσεις στα σημερινά προβλήματα της στέγης.

Κυρίες και κύριοι συνάδελφοι, φαίνεται και από το σημερινό νομοσχέδιο ότι υπάρχει ανάγκη για μια άλλη πολιτική, για μια πολιτική με προοδευτική κατεύθυνση, που θα σταθεί αλληλέγγυα στην κοινωνία και θα αντιμετωπίσει τα πολλά προβλήματα, που τα τελευταία χρόνια διογκώθηκαν με τις νεοφιλελεύθερες πολιτικές της Κυβέρνησης της Νέας Δημοκρατίας.

Σας ευχαριστώ.

(Χειροκροτήματα από την πτέρυγα του ΣΥΡΙΖΑ - Προοδευτική Συμμαχία)

(ΜΕΤΑ ΤΗΝ ΗΛΕΚΤΡΟΝΙΚΗ ΚΑΤΑΜΕΤΡΗΣΗ)

**ΠΡΟΕΔΡΕΥΩΝ (Γεώργιος Λαμπρούλης):** Κυρίες και κύριοι συνάδελφοι, έχω την τιμή να σας ανακοινώσω το αποτέλεσμα της διεξαχθείσης ηλεκτρονικής ονομαστικής ψηφοφορίας επί της αιτήσεως άρσης ασυλίας της συναδέλφου Βουλευτού κ. Ζωής Κωνσταντοπούλου, Προέδρου της Κοινοβουλευτικής Ομάδας της Πλεύσης Ελευθερίας.

Ψήφισαν συνολικά 272 Βουλευτές.

Υπέρ της άρσεως ασυλίας, δηλαδή ΝΑΙ, ψήφισαν 204 Βουλευτές.

Κατά της άρσεως ασυλίας, δηλαδή ΟΧΙ, ψήφισαν 68 Βουλευτές.

ΠΑΡΩΝ ψήφισε ουδείς.

Συνεπώς η αίτηση της εισαγγελικής αρχής έγινε δεκτή κατά πλειοψηφία.

Το αποτέλεσμα της διεξαχθείσης ονομαστικής ηλεκτρονικής ψηφοφορίας καταχωρίζεται στα Πρακτικά της σημερινής συνεδρίασης και έχει ως εξής:

ΑΛΛΑΓΗ ΣΕΛΙΔΑΣ

|  |  |  |  |
| --- | --- | --- | --- |
| Ονοματεπώνυμο | Κ.Ο | Εκλ. Περιφέρεια | Ψήφος |
| **Πράξη: Για τη διάπραξη των κατ’ έγκληση διωκόμενων πράξεων της συκοφαντικής δυσφήμισης, της απειλής και της εξύβρισης λόγω και έργω δημόσια (άρθρα 333 παρ. 1α, 361 παρ. 1 εδ. β - α και 363 ΠΚ), με φερόμενο χρόνο τέλεσης την 7.11.2023. (ΣΥΝΟΛΙΚΑ ΨΗΦΟΙ: NAI:204, OXI:68, ΠΡΝ:0)** |   |   |   |
| ΑΒΡΑΜΟΠΟΥΛΟΣ ΔΗΜΗΤΡΙΟΣ | ΝΕΑ ΔΗΜΟΚΡΑΤΙΑ | ΗΛΕΙΑΣ | ΝΑΙ |
| ΑΓΑΠΗΔΑΚΗ ΕΙΡΗΝΗ | ΝΕΑ ΔΗΜΟΚΡΑΤΙΑ | ΕΠΙΚΡΑΤΕΙΑΣ  | ΝΑΙ |
| ΑΘΑΝΑΣΙΟΥ ΜΑΡΙΑ  | ΕΛΛΗΝΙΚΗ ΛΥΣΗ | Β2' ΔΥΤΙΚΟΥ ΤΟΜΕΑ ΑΘΗΝΩΝ | ΝΑΙ |
| ΑΘΑΝΑΣΙΟΥ ΧΑΡΑΛΑΜΠΟΣ | ΝΕΑ ΔΗΜΟΚΡΑΤΙΑ | ΛΕΣΒΟΥ | ΝΑΙ |
| ΑΚΡΙΤΑ ΕΛΕΝΑ | ΣΥΡΙΖΑ-ΠΡΟΟΔΕΥΤΙΚΗ ΣΥΜΜΑΧΙΑ | ΕΠΙΚΡΑΤΕΙΑΣ | ΟΧΙ |
| ΑΚΤΥΠΗΣ ΔΙΟΝΥΣΙΟΣ | ΝΕΑ ΔΗΜΟΚΡΑΤΙΑ | ΖΑΚΥΝΘΟΥ | ΝΑΙ |
| ΑΛΕΞΟΠΟΥΛΟΥ ΧΡΙΣΤΙΝΑ | ΝΕΑ ΔΗΜΟΚΡΑΤΙΑ | ΑΧΑΪΑΣ | ΝΑΙ |
| ΑΜΠΑΤΙΕΛΟΣ ΝΙΚΟΛΑΟΣ | Κ.Κ.Ε. | Α΄ ΠΕΙΡΑΙΩΣ | ΟΧΙ |
| ΑΝΑΓΝΩΣΤΟΠΟΥΛΟΥ ΑΘΑΝΑΣΙΑ(ΣΙΑ) | ΝΕΑ ΑΡΙΣΤΕΡΑ | ΑΧΑΪΑΣ | ΟΧΙ |
| ΑΝΔΡΙΑΝΟΣ ΙΩΑΝΝΗΣ | ΝΕΑ ΔΗΜΟΚΡΑΤΙΑ | ΑΡΓΟΛΙΔΟΣ  | ΝΑΙ |
| ΑΝΤΩΝΙΟΥ ΜΑΡΙΑ | ΝΕΑ ΔΗΜΟΚΡΑΤΙΑ | ΚΑΣΤΟΡΙΑΣ | ΝΑΙ |
| ΑΠΟΣΤΟΛΑΚΗ ΕΛΕΝΗ-ΜΑΡΙΑ(ΜΙΛΕΝΑ) | ΠΑΣΟΚ-ΚΙΝΗΜΑ ΑΛΛΑΓΗΣ | Β1' ΒΟΡΕΙΟΥ ΤΟΜΕΑ ΑΘΗΝΩΝ | ΝΑΙ |
| ΑΠΟΣΤΟΛΑΚΗΣ ΕΥΑΓΓΕΛΟΣ  | ΑΝΕΞ. | ΕΠΙΚΡΑΤΕΙΑΣ | ΟΧΙ |
| ΑΡΑΜΠΑΤΖΗ ΦΩΤΕΙΝΗ | ΝΕΑ ΔΗΜΟΚΡΑΤΙΑ | ΣΕΡΡΩΝ | ΝΑΙ |
| ΑΣΗΜΑΚΟΠΟΥΛΟΥ ΣΟΦΙΑ(ΧΑΪΔΩ) | ΕΛΛΗΝΙΚΗ ΛΥΣΗ | Β' ΠΕΙΡΑΙΩΣ | ΝΑΙ |
| ΑΣΠΙΩΤΗΣ ΓΕΩΡΓΙΟΣ | ΑΝΕΞ. | ΑΧΑΪΑΣ | ΝΑΙ |
| ΑΥΓΕΝΑΚΗΣ ΕΛΕΥΘΕΡΙΟΣ | ΝΕΑ ΔΗΜΟΚΡΑΤΙΑ | ΗΡΑΚΛΕΙΟΥ | ΝΑΙ |
| ΑΥΓΕΡΙΝΟΠΟΥΛΟΥ ΔΙΟΝΥΣΙΑ-ΘΕΟΔΩΡΑ | ΝΕΑ ΔΗΜΟΚΡΑΤΙΑ | ΗΛΕΙΑΣ | ΝΑΙ |
| ΑΥΛΩΝΙΤΗΣ ΑΛΕΞΑΝΔΡΟΣ-ΧΡΗΣΤΟΣ | ΑΝΕΞ. | ΚΕΡΚΥΡΑΣ | ΟΧΙ |
| ΑΧΤΣΙΟΓΛΟΥ ΕΥΤΥΧΙΑ(ΕΦΗ) | ΝΕΑ ΑΡΙΣΤΕΡΑ | Β2' ΔΥΤΙΚΟΥ ΤΟΜΕΑ ΑΘΗΝΩΝ | ΟΧΙ |
| ΒΑΛΤΟΓΙΑΝΝΗΣ ΔΙΟΝΥΣΙΟΣ | ΑΝΕΞ. | ΑΙΤΩΛΟΑΚΑΡΝΑΝΙΑΣ | ΝΑΙ |
| ΒΑΡΤΖΟΠΟΥΛΟΣ ΔΗΜΗΤΡΙΟΣ | ΝΕΑ ΔΗΜΟΚΡΑΤΙΑ | Β΄ ΘΕΣΣΑΛΟΝΙΚΗΣ | ΝΑΙ |
| ΒΑΣΙΛΕΙΑΔΗΣ ΒΑΣΙΛΕΙΟΣ(ΛΑΚΗΣ) | ΝΕΑ ΔΗΜΟΚΡΑΤΙΑ | ΠΕΛΛΗΣ | ΝΑΙ |
| ΒΑΤΣΙΝΑ ΕΛΕΝΗ | ΠΑΣΟΚ-ΚΙΝΗΜΑ ΑΛΛΑΓΗΣ | ΗΡΑΚΛΕΙΟΥ | ΝΑΙ |
| ΒΕΛΟΠΟΥΛΟΣ ΚΥΡΙΑΚΟΣ | ΕΛΛΗΝΙΚΗ ΛΥΣΗ | Β3' ΝΟΤΙΟΥ ΤΟΜΕΑ ΑΘΗΝΩΝ | ΝΑΙ |
| ΒΕΣΥΡΟΠΟΥΛΟΣ ΑΠΟΣΤΟΛΟΣ  | ΝΕΑ ΔΗΜΟΚΡΑΤΙΑ | ΗΜΑΘΙΑΣ | ΝΑΙ |
| ΒΕΤΤΑ ΚΑΛΛΙΟΠΗ | ΣΥΡΙΖΑ-ΠΡΟΟΔΕΥΤΙΚΗ ΣΥΜΜΑΧΙΑ | ΚΟΖΑΝΗΣ | ΟΧΙ |
| ΒΙΛΙΑΡΔΟΣ ΒΑΣΙΛΕΙΟΣ | ΕΛΛΗΝΙΚΗ ΛΥΣΗ | Β1' ΒΟΡΕΙΟΥ ΤΟΜΕΑ ΑΘΗΝΩΝ | ΝΑΙ |
| ΒΛΑΣΗΣ ΚΩΝΣΤΑΝΤΙΝΟΣ | ΝΕΑ ΔΗΜΟΚΡΑΤΙΑ | ΑΡΚΑΔΙΑΣ  | ΝΑΙ |
| ΒΛΑΧΑΚΟΣ ΝΙΚΟΛΑΟΣ | ΝΕΑ ΔΗΜΟΚΡΑΤΙΑ | Α΄ ΠΕΙΡΑΙΩΣ | ΝΑΙ |
| ΒΛΑΧΟΣ ΓΕΩΡΓΙΟΣ | ΝΕΑ ΔΗΜΟΚΡΑΤΙΑ | Α' ΑΝΑΤΟΛΙΚΗΣ ΑΤΤΙΚΗΣ | ΝΑΙ |
| ΒΟΛΟΥΔΑΚΗ ΣΕΒΑΣΤΗ(ΣΕΒΗ) | ΝΕΑ ΔΗΜΟΚΡΑΤΙΑ | ΧΑΝΙΩΝ | ΝΑΙ |
| ΒΟΡΙΔΗΣ ΜΑΥΡΟΥΔΗΣ(ΜΑΚΗΣ) | ΝΕΑ ΔΗΜΟΚΡΑΤΙΑ | Α' ΑΝΑΤΟΛΙΚΗΣ ΑΤΤΙΚΗΣ | ΝΑΙ |
| ΒΟΡΥΛΛΑΣ ΑΝΔΡΕΑΣ | ΝΙΚΗ | Β2' ΔΥΤΙΚΟΥ ΤΟΜΕΑ ΑΘΗΝΩΝ | ΝΑΙ |
| ΒΟΥΛΤΕΨΗ ΣΟΦΙΑ | ΝΕΑ ΔΗΜΟΚΡΑΤΙΑ | Β3' ΝΟΤΙΟΥ ΤΟΜΕΑ ΑΘΗΝΩΝ | ΝΑΙ |
| ΒΡΕΤΤΑΚΟΣ ΓΕΩΡΓΙΟΣ | ΝΕΑ ΔΗΜΟΚΡΑΤΙΑ | Β' ΠΕΙΡΑΙΩΣ | ΝΑΙ |
| ΒΡΕΤΤΟΣ ΝΙΚΟΛΑΟΣ | ΝΙΚΗ | Β3' ΝΟΤΙΟΥ ΤΟΜΕΑ ΑΘΗΝΩΝ | ΝΑΙ |
| ΒΡΟΥΤΣΗΣ ΙΩΑΝΝΗΣ(ΓΙΑΝΝΗΣ) | ΝΕΑ ΔΗΜΟΚΡΑΤΙΑ | ΚΥΚΛΑΔΩΝ | ΝΑΙ |
| ΓΑΒΡΗΛΟΣ ΓΕΩΡΓΙΟΣ | ΣΥΡΙΖΑ-ΠΡΟΟΔΕΥΤΙΚΗ ΣΥΜΜΑΧΙΑ | ΑΡΓΟΛΙΔΟΣ  | ΟΧΙ |
| ΓΑΥΓΙΩΤΑΚΗΣ ΜΙΧΑΗΛ  | ΑΝΕΞ. | ΗΡΑΚΛΕΙΟΥ | ΝΑΙ |
| ΓΕΡΟΒΑΣΙΛΗ ΟΛΓΑ | ΣΥΡΙΖΑ-ΠΡΟΟΔΕΥΤΙΚΗ ΣΥΜΜΑΧΙΑ | ΑΡΤΗΣ | ΟΧΙ |
| ΓΕΡΟΥΛΑΝΟΣ ΠΑΥΛΟΣ | ΠΑΣΟΚ-ΚΙΝΗΜΑ ΑΛΛΑΓΗΣ | Α' ΑΘΗΝΩΝ | ΝΑΙ |
| ΓΕΩΡΓΑΝΤΑΣ ΓΕΩΡΓΙΟΣ  | ΝΕΑ ΔΗΜΟΚΡΑΤΙΑ | ΚΙΛΚΙΣ  | ΝΑΙ |
| ΓΕΩΡΓΙΑΔΗΣ ΣΠΥΡΙΔΩΝ-ΑΔΩΝΙΣ | ΝΕΑ ΔΗΜΟΚΡΑΤΙΑ | Β1' ΒΟΡΕΙΟΥ ΤΟΜΕΑ ΑΘΗΝΩΝ | ΝΑΙ |
| ΓΙΑΝΝΑΚΟΠΟΥΛΟΥ ΚΩΝΣΤΑΝΤΙΝΑ(ΝΑΝΤΙΑ) | ΠΑΣΟΚ-ΚΙΝΗΜΑ ΑΛΛΑΓΗΣ | Β2' ΔΥΤΙΚΟΥ ΤΟΜΕΑ ΑΘΗΝΩΝ | ΝΑΙ |
| ΓΙΑΝΝΟΥΛΗΣ ΧΡΗΣΤΟΣ | ΣΥΡΙΖΑ-ΠΡΟΟΔΕΥΤΙΚΗ ΣΥΜΜΑΧΙΑ | Α΄ ΘΕΣΣΑΛΟΝΙΚΗΣ | ΟΧΙ |
| ΓΙΟΓΙΑΚΑΣ ΒΑΣΙΛΕΙΟΣ | ΝΕΑ ΔΗΜΟΚΡΑΤΙΑ | ΘΕΣΠΡΩΤΙΑΣ  | ΝΑΙ |
| ΓΙΩΡΓΟΣ ΙΩΑΝΝΗΣ | ΝΕΑ ΔΗΜΟΚΡΑΤΙΑ | ΧΑΛΚΙΔΙΚΗΣ  | ΝΑΙ |
| ΓΚΙΚΑΣ ΣΤΕΦΑΝΟΣ | ΝΕΑ ΔΗΜΟΚΡΑΤΙΑ | ΚΕΡΚΥΡΑΣ | ΝΑΙ |
| ΓΚΙΟΚΑΣ ΙΩΑΝΝΗΣ | Κ.Κ.Ε. | Α' ΑΝΑΤΟΛΙΚΗΣ ΑΤΤΙΚΗΣ | ΟΧΙ |
| ΓΚΙΟΥΛΕΚΑΣ ΚΩΝΣΤΑΝΤΙΝΟΣ | ΝΕΑ ΔΗΜΟΚΡΑΤΙΑ | Α΄ ΘΕΣΣΑΛΟΝΙΚΗΣ | ΝΑΙ |
| ΓΚΟΛΙΔΑΚΗΣ ΔΙΑΜΑΝΤΗΣ | ΝΕΑ ΔΗΜΟΚΡΑΤΙΑ | Α΄ ΘΕΣΣΑΛΟΝΙΚΗΣ | ΝΑΙ |
| ΓΡΑΜΜΕΝΟΣ ΒΑΣΙΛΕΙΟΣ | ΕΛΛΗΝΙΚΗ ΛΥΣΗ | Α' ΑΘΗΝΩΝ | ΝΑΙ |
| ΔΑΒΑΚΗΣ ΑΘΑΝΑΣΙΟΣ  | ΝΕΑ ΔΗΜΟΚΡΑΤΙΑ | ΛΑΚΩΝΙΑΣ | ΝΑΙ |
| ΔΑΓΚΑ ΠΑΡΑΣΚΕΥΗ(ΒΙΒΗ) | Κ.Κ.Ε. | Β2' ΔΥΤΙΚΟΥ ΤΟΜΕΑ ΑΘΗΝΩΝ | ΟΧΙ |
| ΔΕΛΒΕΡΟΥΔΗΣ ΚΟΜΝΗΝΟΣ | ΝΙΚΗ | ΠΙΕΡΙΑΣ | ΝΑΙ |
| ΔΕΛΗΚΑΡΗ ΑΓΓΕΛΙΚΗ | ΝΕΑ ΔΗΜΟΚΡΑΤΙΑ | ΚΑΒΑΛΑΣ | ΝΑΙ |
| ΔΕΛΗΣ ΙΩΑΝΝΗΣ | Κ.Κ.Ε. | Α΄ ΘΕΣΣΑΛΟΝΙΚΗΣ | ΟΧΙ |
| ΔΕΝΔΙΑΣ ΝΙΚΟΛΑΟΣ-ΓΕΩΡΓΙΟΣ | ΝΕΑ ΔΗΜΟΚΡΑΤΙΑ | Β3' ΝΟΤΙΟΥ ΤΟΜΕΑ ΑΘΗΝΩΝ | ΝΑΙ |
| ΔΕΡΜΕΝΤΖΟΠΟΥΛΟΣ ΧΡΗΣΤΟΣ | ΝΕΑ ΔΗΜΟΚΡΑΤΙΑ | ΕΒΡΟΥ | ΝΑΙ |
| ΔΗΜΑΣ ΧΡΙΣΤΟΣ | ΝΕΑ ΔΗΜΟΚΡΑΤΙΑ | ΚΟΡΙΝΘΙΑΣ | ΝΑΙ |
| ΔΗΜΗΤΡΙΑΔΗΣ ΠΕΤΡΟΣ | ΣΠΑΡΤΙΑΤΕΣ | Β΄ ΘΕΣΣΑΛΟΝΙΚΗΣ | ΝΑΙ |
| ΔΗΜΗΤΡΟΚΑΛΛΗΣ ΙΩΑΝΝΗΣ | ΑΝΕΞ. | Α' ΑΝΑΤΟΛΙΚΗΣ ΑΤΤΙΚΗΣ | ΝΑΙ |
| ΔΗΜΟΣΧΑΚΗΣ ΑΝΑΣΤΑΣΙΟΣ(ΤΑΣΟΣ) | ΝΕΑ ΔΗΜΟΚΡΑΤΙΑ | ΕΒΡΟΥ | ΝΑΙ |
| ΔΙΓΕΝΗ ΑΣΗΜΙΝΑ(ΣΕΜΙΝΑ) | Κ.Κ.Ε. | Β3' ΝΟΤΙΟΥ ΤΟΜΕΑ ΑΘΗΝΩΝ | ΟΧΙ |
| ΔΟΥΡΟΥ ΕΙΡΗΝΗ(ΡΕΝΑ) | ΣΥΡΙΖΑ-ΠΡΟΟΔΕΥΤΙΚΗ ΣΥΜΜΑΧΙΑ | Β2' ΔΥΤΙΚΟΥ ΤΟΜΕΑ ΑΘΗΝΩΝ | ΟΧΙ |
| ΕΞΑΡΧΟΣ ΝΙΚΟΛΑΟΣ(ΠΑΚΟΣ) | Κ.Κ.Ε. | ΙΩΑΝΝΙΝΩΝ | ΟΧΙ |
| ΕΥΘΥΜΙΟΥ ΑΝΝΑ | ΝΕΑ ΔΗΜΟΚΡΑΤΙΑ | Α΄ ΘΕΣΣΑΛΟΝΙΚΗΣ | ΝΑΙ |
| ΖΑΜΠΑΡΑΣ ΜΙΛΤΙΑΔΗΣ(ΜΙΛΤΟΣ) | ΣΥΡΙΖΑ-ΠΡΟΟΔΕΥΤΙΚΗ ΣΥΜΜΑΧΙΑ | ΑΙΤΩΛΟΑΚΑΡΝΑΝΙΑΣ | ΟΧΙ |
| ΖΑΧΑΡΑΚΗ ΣΟΦΙΑ | ΝΕΑ ΔΗΜΟΚΡΑΤΙΑ | Α' ΑΝΑΤΟΛΙΚΗΣ ΑΤΤΙΚΗΣ | ΝΑΙ |
| ΖΕΪΜΠΕΚ ΧΟΥΣΕΪΝ  | ΝΕΑ ΑΡΙΣΤΕΡΑ | ΞΑΝΘΗΣ | ΟΧΙ |
| ΖΕΜΠΙΛΗΣ ΑΘΑΝΑΣΙΟΣ | ΝΕΑ ΔΗΜΟΚΡΑΤΙΑ | ΕΥΒΟΙΑΣ | ΝΑΙ |
| ΗΛΙΟΠΟΥΛΟΣ ΑΘΑΝΑΣΙΟΣ(ΝΑΣΟΣ) | ΝΕΑ ΑΡΙΣΤΕΡΑ | Α' ΑΘΗΝΩΝ | ΟΧΙ |
| ΘΕΟΔΩΡΙΚΑΚΟΣ ΠΑΝΑΓΙΩΤΗΣ(ΤΑΚΗΣ) | ΝΕΑ ΔΗΜΟΚΡΑΤΙΑ | Β3' ΝΟΤΙΟΥ ΤΟΜΕΑ ΑΘΗΝΩΝ | ΝΑΙ |
| ΘΕΟΧΑΡΗΣ ΘΕΟΧΑΡΗΣ(ΧΑΡΗΣ) | ΝΕΑ ΔΗΜΟΚΡΑΤΙΑ | Β3' ΝΟΤΙΟΥ ΤΟΜΕΑ ΑΘΗΝΩΝ | ΝΑΙ |
| ΙΑΤΡΙΔΗ ΤΣΑΜΠΙΚΑ(ΜΙΚΑ) | ΝΕΑ ΔΗΜΟΚΡΑΤΙΑ | ΔΩΔΕΚΑΝΗΣΟΥ | ΝΑΙ |
| ΚΑΒΒΑΔΑΣ ΑΘΑΝΑΣΙΟΣ | ΝΕΑ ΔΗΜΟΚΡΑΤΙΑ | ΛΕΥΚΑΔΟΣ | ΝΑΙ |
| ΚΑΖΑΜΙΑΣ ΑΛΕΞΑΝΔΡΟΣ  | ΠΛΕΥΣΗ ΕΛΕΥΘΕΡΙΑΣ | ΕΠΙΚΡΑΤΕΙΑΣ | ΝΑΙ |
| ΚΑΖΑΝΗ ΑΙΚΑΤΕΡΙΝΗ | ΠΑΣΟΚ-ΚΙΝΗΜΑ ΑΛΛΑΓΗΣ | ΕΥΒΟΙΑΣ | ΝΑΙ |
| ΚΑΙΡΙΔΗΣ ΔΗΜΗΤΡΙΟΣ | ΝΕΑ ΔΗΜΟΚΡΑΤΙΑ | Β1' ΒΟΡΕΙΟΥ ΤΟΜΕΑ ΑΘΗΝΩΝ | ΝΑΙ |
| ΚΑΚΛΑΜΑΝΗΣ ΝΙΚΗΤΑΣ | ΝΕΑ ΔΗΜΟΚΡΑΤΙΑ | Α' ΑΘΗΝΩΝ | ΝΑΙ |
| ΚΑΛΑΜΑΤΙΑΝΟΣ ΔΙΟΝΥΣΙΟΣ-ΧΑΡΑΛΑΜΠΟΣ | ΣΥΡΙΖΑ-ΠΡΟΟΔΕΥΤΙΚΗ ΣΥΜΜΑΧΙΑ | ΗΛΕΙΑΣ | ΟΧΙ |
| ΚΑΛΑΦΑΤΗΣ ΣΤΑΥΡΟΣ | ΝΕΑ ΔΗΜΟΚΡΑΤΙΑ | Α΄ ΘΕΣΣΑΛΟΝΙΚΗΣ | ΝΑΙ |
| ΚΑΛΛΙΑΝΟΣ ΙΩΑΝΝΗΣ | ΝΕΑ ΔΗΜΟΚΡΑΤΙΑ | Β3' ΝΟΤΙΟΥ ΤΟΜΕΑ ΑΘΗΝΩΝ | ΝΑΙ |
| ΚΑΛΟΓΕΡΟΠΟΥΛΟΣ ΔΗΜΗΤΡΙΟΣ | ΝΕΑ ΔΗΜΟΚΡΑΤΙΑ | Β2' ΔΥΤΙΚΟΥ ΤΟΜΕΑ ΑΘΗΝΩΝ | ΝΑΙ |
| ΚΑΝΕΛΛΗ ΓΑΡΥΦΑΛΙΑ(ΛΙΑΝΑ) | Κ.Κ.Ε. | Α' ΑΘΗΝΩΝ | ΟΧΙ |
| ΚΑΠΕΤΑΝΟΣ ΧΡΗΣΤΟΣ | ΝΕΑ ΔΗΜΟΚΡΑΤΙΑ | ΛΑΡΙΣΗΣ | ΝΑΙ |
| ΚΑΠΠΑΤΟΣ ΠΑΝΑΓΗΣ | ΝΕΑ ΔΗΜΟΚΡΑΤΙΑ | ΚΕΦΑΛΛΗΝΙΑΣ | ΝΑΙ |
| ΚΑΡΑΓΕΩΡΓΟΠΟΥΛΟΥ ΕΛΕΝΗ | ΠΛΕΥΣΗ ΕΛΕΥΘΕΡΙΑΣ | Α' ΑΝΑΤΟΛΙΚΗΣ ΑΤΤΙΚΗΣ | ΝΑΙ |
| ΚΑΡΑΓΚΟΥΝΗΣ ΚΩΝΣΤΑΝΤΙΝΟΣ(ΚΩΣΤΑΣ) | ΝΕΑ ΔΗΜΟΚΡΑΤΙΑ | ΑΙΤΩΛΟΑΚΑΡΝΑΝΙΑΣ | ΝΑΙ |
| ΚΑΡΑΘΑΝΑΣΟΠΟΥΛΟΣ ΝΙΚΟΛΑΟΣ | Κ.Κ.Ε. | ΑΧΑΪΑΣ | ΟΧΙ |
| ΚΑΡΑΜΑΝΛΗ ΑΝΝΑ | ΝΕΑ ΔΗΜΟΚΡΑΤΙΑ | Β3' ΝΟΤΙΟΥ ΤΟΜΕΑ ΑΘΗΝΩΝ | ΝΑΙ |
| ΚΑΡΑΜΑΝΛΗΣ ΚΩΝΣΤΑΝΤΙΝΟΣ | ΝΕΑ ΔΗΜΟΚΡΑΤΙΑ | ΣΕΡΡΩΝ | ΝΑΙ |
| ΚΑΡΑΜΕΡΟΣ ΓΕΩΡΓΙΟΣ | ΣΥΡΙΖΑ-ΠΡΟΟΔΕΥΤΙΚΗ ΣΥΜΜΑΧΙΑ | Α' ΑΝΑΤΟΛΙΚΗΣ ΑΤΤΙΚΗΣ | ΟΧΙ |
| ΚΑΡΑΜΠΑΤΣΩΛΗ ΚΩΝΣΤΑΝΤΙΝΑ | ΝΕΑ ΔΗΜΟΚΡΑΤΙΑ | ΕΥΒΟΙΑΣ | ΝΑΙ |
| ΚΑΡΑΝΑΣΤΑΣΗΣ ΑΔΑΜΑΝΤΙΟΣ | ΠΛΕΥΣΗ ΕΛΕΥΘΕΡΙΑΣ | Α' ΑΘΗΝΩΝ | ΟΧΙ |
| ΚΑΡΑΟΓΛΟΥ ΘΕΟΔΩΡΟΣ | ΝΕΑ ΔΗΜΟΚΡΑΤΙΑ | Β΄ ΘΕΣΣΑΛΟΝΙΚΗΣ | ΝΑΙ |
| ΚΑΡΑΣΜΑΝΗΣ ΓΕΩΡΓΙΟΣ | ΝΕΑ ΔΗΜΟΚΡΑΤΙΑ | ΠΕΛΛΗΣ | ΝΑΙ |
| ΚΑΣΙΜΑΤΗ ΕΙΡΗΝΗ(ΝΙΝΑ) | ΣΥΡΙΖΑ-ΠΡΟΟΔΕΥΤΙΚΗ ΣΥΜΜΑΧΙΑ | Β' ΠΕΙΡΑΙΩΣ | ΟΧΙ |
| ΚΑΤΣΑΝΙΩΤΗΣ ΑΝΔΡΕΑΣ | ΝΕΑ ΔΗΜΟΚΡΑΤΙΑ | ΑΧΑΪΑΣ | ΝΑΙ |
| ΚΑΤΣΑΦΑΔΟΣ ΚΩΝΣΤΑΝΤΙΝΟΣ | ΝΕΑ ΔΗΜΟΚΡΑΤΙΑ | Α΄ ΠΕΙΡΑΙΩΣ | ΝΑΙ |
| ΚΑΤΣΙΒΑΡΔΑΣ ΧΑΡΑΛΑΜΠΟΣ | ΑΝΕΞ. | Β1' ΒΟΡΕΙΟΥ ΤΟΜΕΑ ΑΘΗΝΩΝ | ΟΧΙ |
| ΚΑΤΣΩΤΗΣ ΧΡΗΣΤΟΣ | Κ.Κ.Ε. | Β3' ΝΟΤΙΟΥ ΤΟΜΕΑ ΑΘΗΝΩΝ | ΟΧΙ |
| ΚΑΦΟΥΡΟΣ ΜΑΡΚΟΣ | ΝΕΑ ΔΗΜΟΚΡΑΤΙΑ | ΚΥΚΛΑΔΩΝ | ΝΑΙ |
| ΚΕΔΙΚΟΓΛΟΥ ΣΥΜΕΩΝ | ΣΥΡΙΖΑ-ΠΡΟΟΔΕΥΤΙΚΗ ΣΥΜΜΑΧΙΑ | ΕΥΒΟΙΑΣ | ΟΧΙ |
| ΚΕΔΙΚΟΓΛΟΥ ΣΥΜΕΩΝ(ΣΙΜΟΣ) | ΝΕΑ ΔΗΜΟΚΡΑΤΙΑ | ΕΥΒΟΙΑΣ | ΝΑΙ |
| ΚΕΛΕΤΣΗΣ ΣΤΑΥΡΟΣ | ΝΕΑ ΔΗΜΟΚΡΑΤΙΑ | ΕΒΡΟΥ | ΝΑΙ |
| ΚΕΛΛΑΣ ΧΡΗΣΤΟΣ | ΝΕΑ ΔΗΜΟΚΡΑΤΙΑ | ΛΑΡΙΣΗΣ | ΝΑΙ |
| ΚΕΡΑΜΕΩΣ ΝΙΚΗ | ΝΕΑ ΔΗΜΟΚΡΑΤΙΑ | Β1' ΒΟΡΕΙΟΥ ΤΟΜΕΑ ΑΘΗΝΩΝ | ΝΑΙ |
| ΚΕΦΑΛΑ ΓΕΩΡΓΙΑ(ΤΖΩΡΤΖΙΑ) | ΠΛΕΥΣΗ ΕΛΕΥΘΕΡΙΑΣ | Β2' ΔΥΤΙΚΟΥ ΤΟΜΕΑ ΑΘΗΝΩΝ | ΝΑΙ |
| ΚΕΦΑΛΑ ΜΑΡΙΑ-ΑΛΕΞΑΝΔΡΑ | ΝΕΑ ΔΗΜΟΚΡΑΤΙΑ | ΙΩΑΝΝΙΝΩΝ | ΝΑΙ |
| ΚΕΦΑΛΟΓΙΑΝΝΗ ΟΛΓΑ | ΝΕΑ ΔΗΜΟΚΡΑΤΙΑ | Α' ΑΘΗΝΩΝ | ΝΑΙ |
| ΚΕΦΑΛΟΓΙΑΝΝΗΣ ΙΩΑΝΝΗΣ | ΝΕΑ ΔΗΜΟΚΡΑΤΙΑ | ΡΕΘΥΜΝΗΣ | ΝΑΙ |
| ΚΕΦΑΛΟΓΙΑΝΝΗΣ ΚΩΝΣΤΑΝΤΙΝΟΣ | ΝΕΑ ΔΗΜΟΚΡΑΤΙΑ | ΗΡΑΚΛΕΙΟΥ | ΝΑΙ |
| ΚΙΚΙΛΙΑΣ ΒΑΣΙΛΕΙΟΣ | ΝΕΑ ΔΗΜΟΚΡΑΤΙΑ | Α' ΑΘΗΝΩΝ | ΝΑΙ |
| ΚΟΚΚΑΛΗΣ ΒΑΣΙΛΕΙΟΣ | ΣΥΡΙΖΑ-ΠΡΟΟΔΕΥΤΙΚΗ ΣΥΜΜΑΧΙΑ | ΛΑΡΙΣΗΣ | ΟΧΙ |
| ΚΟΜΝΗΝΑΚΑ ΜΑΡΙΑ  | Κ.Κ.Ε. | ΛΕΣΒΟΥ | ΟΧΙ |
| ΚΟΝΣΟΛΑΣ ΕΜΜΑΝΟΥΗΛ(ΜΑΝΟΣ) | ΝΕΑ ΔΗΜΟΚΡΑΤΙΑ | ΔΩΔΕΚΑΝΗΣΟΥ | ΝΑΙ |
| ΚΟΝΤΗΣ ΙΩΑΝΝΗΣ | ΣΠΑΡΤΙΑΤΕΣ | Α΄ ΘΕΣΣΑΛΟΝΙΚΗΣ | ΝΑΙ |
| ΚΟΝΤΟΤΟΛΗ ΜΑΡΙΝΑ | ΣΥΡΙΖΑ-ΠΡΟΟΔΕΥΤΙΚΗ ΣΥΜΜΑΧΙΑ | ΤΡΙΚΑΛΩΝ | ΟΧΙ |
| ΚΟΤΙΔΗΣ ΒΑΣΙΛΕΙΟΣ | ΕΛΛΗΝΙΚΗ ΛΥΣΗ | ΗΜΑΘΙΑΣ | ΝΑΙ |
| ΚΟΤΡΩΝΙΑΣ ΓΕΩΡΓΙΟΣ  | ΝΕΑ ΔΗΜΟΚΡΑΤΙΑ | ΦΘΙΩΤΙΔΟΣ | ΝΑΙ |
| ΚΟΥΒΕΛΑΣ ΔΗΜΗΤΡΙΟΣ | ΝΕΑ ΔΗΜΟΚΡΑΤΙΑ | Α΄ ΘΕΣΣΑΛΟΝΙΚΗΣ | ΝΑΙ |
| ΚΟΥΚΟΥΛΟΠΟΥΛΟΣ ΠΑΡΑΣΚΕΥΑΣ(ΠΑΡΙΣ) | ΠΑΣΟΚ-ΚΙΝΗΜΑ ΑΛΛΑΓΗΣ | ΚΟΖΑΝΗΣ | ΝΑΙ |
| ΚΟΥΛΚΟΥΔΙΝΑΣ ΣΠΥΡΙΔΩΝ | ΝΕΑ ΔΗΜΟΚΡΑΤΙΑ | ΠΙΕΡΙΑΣ | ΝΑΙ |
| ΚΟΥΠΕΛΟΓΛΟΥ ΣΥΜΕΩΝ  | ΕΛΛΗΝΙΚΗ ΛΥΣΗ | Α΄ ΘΕΣΣΑΛΟΝΙΚΗΣ | ΝΑΙ |
| ΚΟΥΡΟΥΠΑΚΗ ΑΣΠΑΣΙΑ | ΝΙΚΗ | Β1' ΒΟΡΕΙΟΥ ΤΟΜΕΑ ΑΘΗΝΩΝ | ΝΑΙ |
| ΚΟΥΤΣΟΥΜΠΑΣ ΔΗΜΗΤΡΙΟΣ | Κ.Κ.Ε. | Β1' ΒΟΡΕΙΟΥ ΤΟΜΕΑ ΑΘΗΝΩΝ | ΟΧΙ |
| ΚΡΗΤΙΚΟΣ ΝΕΟΚΛΗΣ  | ΝΕΑ ΔΗΜΟΚΡΑΤΙΑ | ΛΑΚΩΝΙΑΣ | ΝΑΙ |
| ΚΤΕΝΑ ΑΦΡΟΔΙΤΗ | Κ.Κ.Ε. | Β1' ΒΟΡΕΙΟΥ ΤΟΜΕΑ ΑΘΗΝΩΝ | ΟΧΙ |
| ΚΤΙΣΤΑΚΗΣ ΕΛΕΥΘΕΡΙΟΣ | ΝΕΑ ΔΗΜΟΚΡΑΤΙΑ | ΒΟΙΩΤΙΑΣ | ΝΑΙ |
| ΚΥΡΑΝΑΚΗΣ ΚΩΝΣΤΑΝΤΙΝΟΣ | ΝΕΑ ΔΗΜΟΚΡΑΤΙΑ | Β3' ΝΟΤΙΟΥ ΤΟΜΕΑ ΑΘΗΝΩΝ | ΝΑΙ |
| ΚΥΡΙΑΖΙΔΗΣ ΔΗΜΗΤΡΙΟΣ  | ΝΕΑ ΔΗΜΟΚΡΑΤΙΑ | ΔΡΑΜΑΣ | ΝΑΙ |
| ΚΥΡΙΑΚΗΣ ΣΠΥΡΙΔΩΝ | ΝΕΑ ΔΗΜΟΚΡΑΤΙΑ | ΠΡΕΒΕΖΗΣ | ΝΑΙ |
| ΚΩΝΣΤΑΝΤΙΝΙΔΗΣ ΕΥΣΤΑΘΙΟΣ | ΝΕΑ ΔΗΜΟΚΡΑΤΙΑ | ΚΟΖΑΝΗΣ | ΝΑΙ |
| ΚΩΝΣΤΑΝΤΙΝΟΠΟΥΛΟΣ ΟΔΥΣΣΕΑΣ | ΠΑΣΟΚ-ΚΙΝΗΜΑ ΑΛΛΑΓΗΣ | ΑΡΚΑΔΙΑΣ | ΝΑΙ |
| ΚΩΝΣΤΑΝΤΟΠΟΥΛΟΥ ΖΩΗ  | ΠΛΕΥΣΗ ΕΛΕΥΘΕΡΙΑΣ | Β1' ΒΟΡΕΙΟΥ ΤΟΜΕΑ ΑΘΗΝΩΝ | ΝΑΙ |
| ΚΩΤΣΗΡΑΣ ΓΕΩΡΓΙΟΣ | ΝΕΑ ΔΗΜΟΚΡΑΤΙΑ | Β΄ ΔΥΤΙΚΗΣ ΑΤΤΙΚΗΣ | ΝΑΙ |
| ΚΩΤΣΟΣ ΓΕΩΡΓΙΟΣ | ΝΕΑ ΔΗΜΟΚΡΑΤΙΑ | ΚΑΡΔΙΤΣΗΣ | ΝΑΙ |
| ΛΑΖΑΡΙΔΗΣ ΜΑΚΑΡΙΟΣ | ΝΕΑ ΔΗΜΟΚΡΑΤΙΑ | ΚΑΒΑΛΑΣ | ΝΑΙ |
| ΛΑΜΠΡΟΠΟΥΛΟΣ ΙΩΑΝΝΗΣ | ΝΕΑ ΔΗΜΟΚΡΑΤΙΑ | ΜΕΣΣΗΝΙΑΣ | ΝΑΙ |
| ΛΑΜΠΡΟΥΛΗΣ ΓΕΩΡΓΙΟΣ  | Κ.Κ.Ε. | ΛΑΡΙΣΗΣ | ΟΧΙ |
| ΛΕΟΝΤΑΡΙΔΗΣ ΘΕΟΦΙΛΟΣ | ΝΕΑ ΔΗΜΟΚΡΑΤΙΑ | ΣΕΡΡΩΝ | ΝΑΙ |
| ΛΙΑΚΟΣ ΕΥΑΓΓΕΛΟΣ | ΝΕΑ ΔΗΜΟΚΡΑΤΙΑ | Β΄ ΔΥΤΙΚΗΣ ΑΤΤΙΚΗΣ | ΝΑΙ |
| ΛΙΒΑΝΟΣ ΜΙΧΑΗΛ | ΝΕΑ ΔΗΜΟΚΡΑΤΙΑ | Β' ΠΕΙΡΑΙΩΣ | ΝΑΙ |
| ΛΙΝΟΥ ΑΘΗΝΑ | ΑΝΕΞ. | Β1' ΒΟΡΕΙΟΥ ΤΟΜΕΑ ΑΘΗΝΩΝ | ΟΧΙ |
| ΛΙΟΥΤΑΣ ΑΘΑΝΑΣΙΟΣ | ΝΕΑ ΔΗΜΟΚΡΑΤΙΑ | ΤΡΙΚΑΛΩΝ | ΝΑΙ |
| ΛΟΒΕΡΔΟΣ ΙΩΑΝΝΗΣ-ΜΙΧΑΗΛ(ΓΙΑΝΝΗΣ) | ΝΕΑ ΔΗΜΟΚΡΑΤΙΑ | Β2' ΔΥΤΙΚΟΥ ΤΟΜΕΑ ΑΘΗΝΩΝ | ΝΑΙ |
| ΛΥΤΡΙΒΗ ΙΩΑΝΝΑ | ΝΕΑ ΔΗΜΟΚΡΑΤΙΑ | ΕΠΙΚΡΑΤΕΙΑΣ | ΝΑΙ |
| ΜΑΚΡΗ ΖΩΗ(ΖΕΤΤΑ) | ΝΕΑ ΔΗΜΟΚΡΑΤΙΑ | ΜΑΓΝΗΣΙΑΣ | ΝΑΙ |
| ΜΑΛΑΜΑ ΚΥΡΙΑΚΗ  | ΑΝΕΞ. | ΧΑΛΚΙΔΙΚΗΣ  | ΟΧΙ |
| ΜΑΜΟΥΛΑΚΗΣ ΧΑΡΑΛΑΜΠΟΣ(ΧΑΡΗΣ) | ΣΥΡΙΖΑ-ΠΡΟΟΔΕΥΤΙΚΗ ΣΥΜΜΑΧΙΑ | ΗΡΑΚΛΕΙΟΥ | ΟΧΙ |
| ΜΑΝΗ-ΠΑΠΑΔΗΜΗΤΡΙΟΥ ΑΝΝΑ | ΝΕΑ ΔΗΜΟΚΡΑΤΙΑ | ΠΙΕΡΙΑΣ | ΝΑΙ |
| ΜΑΝΟΥΣΟΣ ΓΕΩΡΓΙΟΣ | ΑΝΕΞ. | Β2' ΔΥΤΙΚΟΥ ΤΟΜΕΑ ΑΘΗΝΩΝ | ΝΑΙ |
| ΜΑΝΤΑΣ ΠΕΡΙΚΛΗΣ | ΝΕΑ ΔΗΜΟΚΡΑΤΙΑ | ΜΕΣΣΗΝΙΑΣ | ΝΑΙ |
| ΜΑΝΩΛΑΚΟΥ ΔΙΑΜΑΝΤΩ | Κ.Κ.Ε. | Β' ΠΕΙΡΑΙΩΣ | ΟΧΙ |
| ΜΑΡΙΝΟΣ ΓΕΩΡΓΙΟΣ | Κ.Κ.Ε. | ΕΥΒΟΙΑΣ | ΟΧΙ |
| ΜΑΡΚΟΓΙΑΝΝΑΚΗΣ ΑΛΕΞΑΝΔΡΟΣ  | ΝΕΑ ΔΗΜΟΚΡΑΤΙΑ | ΧΑΝΙΩΝ | ΝΑΙ |
| ΜΑΡΚΟΠΟΥΛΟΣ ΔΗΜΗΤΡΙΟΣ | ΝΕΑ ΔΗΜΟΚΡΑΤΙΑ | Β' ΠΕΙΡΑΙΩΣ | ΝΑΙ |
| ΜΕΪΚΟΠΟΥΛΟΣ ΑΛΕΞΑΝΔΡΟΣ  | ΣΥΡΙΖΑ-ΠΡΟΟΔΕΥΤΙΚΗ ΣΥΜΜΑΧΙΑ | ΜΑΓΝΗΣΙΑΣ | ΟΧΙ |
| ΜΕΤΑΞΑΣ ΚΩΝΣΤΑΝΤΙΝΟΣ-ΒΑΣΙΛΕΙΟΣ | Κ.Κ.Ε. | ΜΑΓΝΗΣΙΑΣ | ΟΧΙ |
| ΜΗΤΑΡΑΚΗΣ ΠΑΝΑΓΙΩΤΗΣ(ΝΟΤΗΣ)  | ΝΕΑ ΔΗΜΟΚΡΑΤΙΑ | ΧΙΟΥ | ΝΑΙ |
| ΜΗΤΣΟΤΑΚΗΣ ΚΥΡΙΑΚΟΣ | ΝΕΑ ΔΗΜΟΚΡΑΤΙΑ | Α΄ ΘΕΣΣΑΛΟΝΙΚΗΣ | ΝΑΙ |
| ΜΙΧΑΗΛΙΔΗΣ ΣΤΑΥΡΟΣ  | ΠΑΣΟΚ-ΚΙΝΗΜΑ ΑΛΛΑΓΗΣ | ΧΙΟΥ | ΝΑΙ |
| ΜΙΧΑΗΛΙΔΟΥ ΔΟΜΝΑ-ΜΑΡΙΑ | ΝΕΑ ΔΗΜΟΚΡΑΤΙΑ | Α΄ ΠΕΙΡΑΙΩΣ | ΝΑΙ |
| ΜΟΝΟΓΥΙΟΥ ΑΙΚΑΤΕΡΙΝΗ  | ΝΕΑ ΔΗΜΟΚΡΑΤΙΑ | ΚΥΚΛΑΔΩΝ | ΝΑΙ |
| ΜΟΥΛΚΙΩΤΗΣ ΓΕΩΡΓΙΟΣ | ΠΑΣΟΚ-ΚΙΝΗΜΑ ΑΛΛΑΓΗΣ | ΒΟΙΩΤΙΑΣ | ΝΑΙ |
| ΜΠΑΚΟΓΙΑΝΝΗ ΘΕΟΔΩΡΑ(ΝΤΟΡΑ) | ΝΕΑ ΔΗΜΟΚΡΑΤΙΑ | ΧΑΝΙΩΝ | ΝΑΙ |
| ΜΠΑΡΑΛΙΑΚΟΣ ΞΕΝΟΦΩΝ(ΦΩΝΤΑΣ) | ΝΕΑ ΔΗΜΟΚΡΑΤΙΑ | ΠΙΕΡΙΑΣ  | ΝΑΙ |
| ΜΠΑΡΚΑΣ ΚΩΝΣΤΑΝΤΙΝΟΣ | ΣΥΡΙΖΑ-ΠΡΟΟΔΕΥΤΙΚΗ ΣΥΜΜΑΧΙΑ | ΠΡΕΒΕΖΗΣ | ΟΧΙ |
| ΜΠΑΡΤΖΩΚΑΣ ΑΝΑΣΤΑΣΙΟΣ | ΝΕΑ ΔΗΜΟΚΡΑΤΙΑ | ΗΜΑΘΙΑΣ | ΝΑΙ |
| ΜΠΙΜΠΙΛΑΣ ΣΠΥΡΙΔΩΝ | ΠΛΕΥΣΗ ΕΛΕΥΘΕΡΙΑΣ | Β3' ΝΟΤΙΟΥ ΤΟΜΕΑ ΑΘΗΝΩΝ | ΝΑΙ |
| ΜΠΟΥΓΑΣ ΙΩΑΝΝΗΣ | ΝΕΑ ΔΗΜΟΚΡΑΤΙΑ | ΦΩΚΙΔΟΣ | ΝΑΙ |
| ΜΠΟΥΚΩΡΟΣ ΧΡΗΣΤΟΣ | ΝΕΑ ΔΗΜΟΚΡΑΤΙΑ | ΜΑΓΝΗΣΙΑΣ | ΝΑΙ |
| ΜΠΟΥΜΠΑΣ ΚΩΝΣΤΑΝΤΙΝΟΣ | ΕΛΛΗΝΙΚΗ ΛΥΣΗ | ΣΕΡΡΩΝ | ΝΑΙ |
| ΜΠΟΥΡΑΣ ΑΘΑΝΑΣΙΟΣ | ΝΕΑ ΔΗΜΟΚΡΑΤΙΑ | Β΄ ΔΥΤΙΚΗΣ ΑΤΤΙΚΗΣ | ΝΑΙ |
| ΝΑΤΣΙΟΣ ΔΗΜΗΤΡΙΟΣ | ΝΙΚΗ | Α΄ ΘΕΣΣΑΛΟΝΙΚΗΣ | ΝΑΙ |
| ΝΙΚΟΛΑΪΔΗΣ ΑΝΑΣΤΑΣΙΟΣ(ΤΑΣΟΣ) | ΠΑΣΟΚ-ΚΙΝΗΜΑ ΑΛΛΑΓΗΣ | ΔΡΑΜΑΣ | ΝΑΙ |
| ΝΙΚΟΛΑΚΟΠΟΥΛΟΣ ΑΝΔΡΕΑΣ | ΝΕΑ ΔΗΜΟΚΡΑΤΙΑ | ΗΛΕΙΑΣ | ΝΑΙ |
| ΝΟΤΟΠΟΥΛΟΥ ΑΙΚΑΤΕΡΙΝΗ(ΚΑΤΕΡΙΝΑ) | ΣΥΡΙΖΑ-ΠΡΟΟΔΕΥΤΙΚΗ ΣΥΜΜΑΧΙΑ | Α΄ ΘΕΣΣΑΛΟΝΙΚΗΣ | ΟΧΙ |
| ΞΑΝΘΟΠΟΥΛΟΣ ΘΕΟΦΙΛΟΣ  | ΣΥΡΙΖΑ-ΠΡΟΟΔΕΥΤΙΚΗ ΣΥΜΜΑΧΙΑ | ΔΡΑΜΑΣ | ΟΧΙ |
| ΟΙΚΟΝΟΜΟΠΟΥΛΟΣ ΤΑΣΟΣ | ΝΙΚΗ | Α' ΑΝΑΤΟΛΙΚΗΣ ΑΤΤΙΚΗΣ | ΝΑΙ |
| ΟΙΚΟΝΟΜΟΥ ΒΑΣΙΛΕΙΟΣ | ΝΕΑ ΔΗΜΟΚΡΑΤΙΑ | Α' ΑΝΑΤΟΛΙΚΗΣ ΑΤΤΙΚΗΣ | ΝΑΙ |
| ΟΙΚΟΝΟΜΟΥ ΘΩΜΑΪΣ(ΤΖΙΝΑ) | ΝΕΑ ΔΗΜΟΚΡΑΤΙΑ | ΕΥΡΥΤΑΝΙΑΣ | ΝΑΙ |
| ΟΙΚΟΝΟΜΟΥ ΙΩΑΝΝΗΣ(ΓΙΑΝΝΗΣ) | ΝΕΑ ΔΗΜΟΚΡΑΤΙΑ | ΦΘΙΩΤΙΔΟΣ | ΝΑΙ |
| ΠΑΝΑΓΙΩΤΟΠΟΥΛΟΣ ΑΝΔΡΕΑΣ | ΣΥΡΙΖΑ-ΠΡΟΟΔΕΥΤΙΚΗ ΣΥΜΜΑΧΙΑ | ΑΧΑΪΑΣ | ΟΧΙ |
| ΠΑΝΑΓΙΩΤΟΠΟΥΛΟΣ ΝΙΚΟΛΑΟΣ | ΝΕΑ ΔΗΜΟΚΡΑΤΙΑ | ΚΑΒΑΛΑΣ | ΝΑΙ |
| ΠΑΠΑΔΑΚΗΣ ΠΑΡΑΣΧΟΣ  | ΕΛΛΗΝΙΚΗ ΛΥΣΗ | ΕΒΡΟΥ | ΝΑΙ |
| ΠΑΠΑΔΟΠΟΥΛΟΣ ΜΙΧΑΗΛ(ΜΙΧΑΛΗΣ) | ΝΕΑ ΔΗΜΟΚΡΑΤΙΑ | ΚΟΖΑΝΗΣ | ΝΑΙ |
| ΠΑΠΑΔΟΠΟΥΛΟΣ ΝΙΚΟΛΑΟΣ | ΝΙΚΗ | Β΄ ΘΕΣΣΑΛΟΝΙΚΗΣ | ΝΑΙ |
| ΠΑΠΑΗΛΙΟΥ ΓΕΩΡΓΙΟΣ | ΣΥΡΙΖΑ-ΠΡΟΟΔΕΥΤΙΚΗ ΣΥΜΜΑΧΙΑ | ΑΡΚΑΔΙΑΣ | ΟΧΙ |
| ΠΑΠΑΘΑΝΑΣΗΣ ΑΘΑΝΑΣΙΟΣ | ΝΕΑ ΔΗΜΟΚΡΑΤΙΑ | ΑΙΤΩΛΟΑΚΑΡΝΑΝΙΑΣ | ΝΑΙ |
| ΠΑΠΑΘΑΝΑΣΗΣ ΝΙΚΟΛΑΟΣ(ΝΙΚΟΣ) | ΝΕΑ ΔΗΜΟΚΡΑΤΙΑ | Β1' ΒΟΡΕΙΟΥ ΤΟΜΕΑ ΑΘΗΝΩΝ | ΝΑΙ |
| ΠΑΠΑΙΩΑΝΝΟΥ ΑΡΕΤΗ | ΑΝΕΞ. | Β΄ ΘΕΣΣΑΛΟΝΙΚΗΣ | ΟΧΙ |
| ΠΑΠΑΚΩΣΤΑ-ΠΑΛΙΟΥΡΑ ΑΙΚΑΤΕΡΙΝΗ(ΚΑΤΕΡΙΝΑ) | ΝΕΑ ΔΗΜΟΚΡΑΤΙΑ | ΤΡΙΚΑΛΩΝ | ΝΑΙ |
| ΠΑΠΑΝΑΣΤΑΣΗΣ ΝΙΚΟΛΑΟΣ | Κ.Κ.Ε. | ΑΙΤΩΛΟΑΚΑΡΝΑΝΙΑΣ | ΟΧΙ |
| ΠΑΠΑΣ ΘΕΟΦΑΝΗΣ(ΦΑΝΗΣ) | ΝΕΑ ΔΗΜΟΚΡΑΤΙΑ | Β΄ ΘΕΣΣΑΛΟΝΙΚΗΣ | ΝΑΙ |
| ΠΑΠΑΣΩΤΗΡΙΟΥ ΣΤΑΥΡΟΣ  | ΝΕΑ ΔΗΜΟΚΡΑΤΙΑ | ΦΛΩΡΙΝΗΣ  | ΝΑΙ |
| ΠΑΠΠΑΣ ΙΩΑΝΝΗΣ | ΝΕΑ ΔΗΜΟΚΡΑΤΙΑ | ΔΩΔΕΚΑΝΗΣΟΥ | ΝΑΙ |
| ΠΑΠΠΑΣ ΝΙΚΟΛΑΟΣ | ΣΥΡΙΖΑ-ΠΡΟΟΔΕΥΤΙΚΗ ΣΥΜΜΑΧΙΑ | Β3' ΝΟΤΙΟΥ ΤΟΜΕΑ ΑΘΗΝΩΝ | ΟΧΙ |
| ΠΑΣΧΑΛΙΔΗΣ ΙΩΑΝΝΗΣ  | ΝΕΑ ΔΗΜΟΚΡΑΤΙΑ | ΚΑΒΑΛΑΣ | ΝΑΙ |
| ΠΑΦΙΛΗΣ ΑΘΑΝΑΣΙΟΣ  | Κ.Κ.Ε. | ΕΠΙΚΡΑΤΕΙΑΣ | ΟΧΙ |
| ΠΕΡΚΑ ΘΕΟΠΙΣΤΗ(ΠΕΤΗ) | ΝΕΑ ΑΡΙΣΤΕΡΑ | ΦΛΩΡΙΝΗΣ | ΟΧΙ |
| ΠΕΤΣΑΣ ΣΤΥΛΙΑΝΟΣ(ΣΤΕΛΙΟΣ) | ΝΕΑ ΔΗΜΟΚΡΑΤΙΑ | Α' ΑΝΑΤΟΛΙΚΗΣ ΑΤΤΙΚΗΣ | ΝΑΙ |
| ΠΙΕΡΡΑΚΑΚΗΣ ΚΥΡΙΑΚΟΣ | ΝΕΑ ΔΗΜΟΚΡΑΤΙΑ | Α' ΑΘΗΝΩΝ | ΝΑΙ |
| ΠΛΑΚΙΩΤΑΚΗΣ ΙΩΑΝΝΗΣ | ΝΕΑ ΔΗΜΟΚΡΑΤΙΑ | ΛΑΣΙΘΙΟΥ | ΝΑΙ |
| ΠΛΕΥΡΗΣ ΑΘΑΝΑΣΙΟΣ(ΘΑΝΟΣ) | ΝΕΑ ΔΗΜΟΚΡΑΤΙΑ | Α' ΑΘΗΝΩΝ | ΝΑΙ |
| ΠΟΛΑΚΗΣ ΠΑΥΛΟΣ | ΣΥΡΙΖΑ-ΠΡΟΟΔΕΥΤΙΚΗ ΣΥΜΜΑΧΙΑ | ΧΑΝΙΩΝ | ΟΧΙ |
| ΡΑΠΤΗ ΕΛΕΝΗ | ΝΕΑ ΔΗΜΟΚΡΑΤΙΑ | Α΄ ΘΕΣΣΑΛΟΝΙΚΗΣ | ΝΑΙ |
| ΡΑΠΤΗ ΖΩΗ | ΝΕΑ ΔΗΜΟΚΡΑΤΙΑ | Β1' ΒΟΡΕΙΟΥ ΤΟΜΕΑ ΑΘΗΝΩΝ | ΝΑΙ |
| ΡΟΥΣΟΠΟΥΛΟΣ ΘΕΟΔΩΡΟΣ(ΘΟΔΩΡΟΣ) | ΝΕΑ ΔΗΜΟΚΡΑΤΙΑ | Β1' ΒΟΡΕΙΟΥ ΤΟΜΕΑ ΑΘΗΝΩΝ | ΝΑΙ |
| ΣΑΡΑΚΗΣ ΠΑΥΛΟΣ  | ΑΝΕΞ. | ΕΠΙΚΡΑΤΕΙΑΣ | ΟΧΙ |
| ΣΑΡΑΚΙΩΤΗΣ ΙΩΑΝΝΗΣ | ΑΝΕΞ. | ΦΘΙΩΤΙΔΟΣ | ΟΧΙ |
| ΣΕΝΕΤΑΚΗΣ ΜΑΞΙΜΟΣ | ΝΕΑ ΔΗΜΟΚΡΑΤΙΑ | ΗΡΑΚΛΕΙΟΥ | ΝΑΙ |
| ΣΙΜΟΠΟΥΛΟΣ ΕΥΣΤΡΑΤΙΟΣ(ΣΤΡΑΤΟΣ) | ΝΕΑ ΔΗΜΟΚΡΑΤΙΑ | Α΄ ΘΕΣΣΑΛΟΝΙΚΗΣ | ΝΑΙ |
| ΣΚΟΝΔΡΑ ΑΣΗΜΙΝΑ | ΝΕΑ ΔΗΜΟΚΡΑΤΙΑ | ΚΑΡΔΙΤΣΗΣ | ΝΑΙ |
| ΣΚΡΕΚΑΣ ΚΩΝΣΤΑΝΤΙΝΟΣ | ΝΕΑ ΔΗΜΟΚΡΑΤΙΑ | ΤΡΙΚΑΛΩΝ | ΝΑΙ |
| ΣΚΥΛΑΚΑΚΗΣ ΘΕΟΔΩΡΟΣ  | ΝΕΑ ΔΗΜΟΚΡΑΤΙΑ | ΕΠΙΚΡΑΤΕΙΑΣ | ΝΑΙ |
| ΣΟΥΚΟΥΛΗ-ΒΙΛΙΑΛΗ ΜΑΡΙΑ-ΕΛΕΝΗ(ΜΑΡΙΛΕΝΑ) | ΝΕΑ ΔΗΜΟΚΡΑΤΙΑ | ΚΟΡΙΝΘΙΑΣ | ΝΑΙ |
| ΣΠΑΝΑΚΗΣ ΒΑΣΙΛΕΙΟΣ-ΠΕΤΡΟΣ | ΝΕΑ ΔΗΜΟΚΡΑΤΙΑ | Β3' ΝΟΤΙΟΥ ΤΟΜΕΑ ΑΘΗΝΩΝ | ΝΑΙ |
| ΣΠΑΝΙΑΣ ΑΡΙΣΤΟΤΕΛΗΣ(ΤΕΛΗΣ) | ΝΕΑ ΔΗΜΟΚΡΑΤΙΑ | ΚΑΡΔΙΤΣΗΣ | ΝΑΙ |
| ΣΠΥΡΙΔΑΚΗ ΑΙΚΑΤΕΡΙΝΗ(ΚΑΤΕΡΙΝΑ) | ΠΑΣΟΚ-ΚΙΝΗΜΑ ΑΛΛΑΓΗΣ | ΛΑΣΙΘΙΟΥ | ΝΑΙ |
| ΣΤΑΪΚΟΥΡΑΣ ΧΡΗΣΤΟΣ  | ΝΕΑ ΔΗΜΟΚΡΑΤΙΑ | ΦΘΙΩΤΙΔΟΣ | ΝΑΙ |
| ΣΤΑΜΑΤΗΣ ΓΕΩΡΓΙΟΣ | ΝΕΑ ΔΗΜΟΚΡΑΤΙΑ | ΕΠΙΚΡΑΤΕΙΑΣ | ΝΑΙ |
| ΣΤΑΜΕΝΙΤΗΣ ΔΙΟΝΥΣΙΟΣ | ΝΕΑ ΔΗΜΟΚΡΑΤΙΑ | ΠΕΛΛΗΣ | ΝΑΙ |
| ΣΤΑΥΡΟΠΟΥΛΟΣ ΑΘΑΝΑΣΙΟΣ | ΝΕΑ ΔΗΜΟΚΡΑΤΙΑ | ΓΡΕΒΕΝΩΝ | ΝΑΙ |
| ΣΤΕΦΑΝΑΔΗΣ ΧΡΙΣΤΟΔΟΥΛΟΣ  | ΝΕΑ ΔΗΜΟΚΡΑΤΙΑ | ΣΑΜΟΥ | ΝΑΙ |
| ΣΤΙΓΚΑΣ ΒΑΣΙΛΕΙΟΣ | ΣΠΑΡΤΙΑΤΕΣ | Β3' ΝΟΤΙΟΥ ΤΟΜΕΑ ΑΘΗΝΩΝ | ΝΑΙ |
| ΣΤΟΛΤΙΔΗΣ ΛΕΩΝΙΔΑΣ | Κ.Κ.Ε. | Β΄ ΘΕΣΣΑΛΟΝΙΚΗΣ | ΟΧΙ |
| ΣΤΥΛΙΑΝΙΔΗΣ ΕΥΡΥΠΙΔΗΣ  | ΝΕΑ ΔΗΜΟΚΡΑΤΙΑ | ΡΟΔΟΠΗΣ  | ΝΑΙ |
| ΣΤΥΛΙΑΝΙΔΗΣ ΧΡΗΣΤΟΣ | ΝΕΑ ΔΗΜΟΚΡΑΤΙΑ | ΕΠΙΚΡΑΤΕΙΑΣ | ΝΑΙ |
| ΣΤΥΛΙΟΣ ΓΕΩΡΓΙΟΣ | ΝΕΑ ΔΗΜΟΚΡΑΤΙΑ | ΑΡΤΗΣ | ΝΑΙ |
| ΣΥΝΤΥΧΑΚΗΣ ΕΜΜΑΝΟΥΗΛ  | Κ.Κ.Ε. | ΗΡΑΚΛΕΙΟΥ | ΟΧΙ |
| ΣΥΡΕΓΓΕΛΑ ΜΑΡΙΑ  | ΝΕΑ ΔΗΜΟΚΡΑΤΙΑ | Β2' ΔΥΤΙΚΟΥ ΤΟΜΕΑ ΑΘΗΝΩΝ | ΝΑΙ |
| ΣΥΡΙΓΟΣ ΕΥΑΓΓΕΛΟΣ(ΑΓΓΕΛΟΣ) | ΝΕΑ ΔΗΜΟΚΡΑΤΙΑ | Α' ΑΘΗΝΩΝ | ΝΑΙ |
| ΤΑΓΑΡΑΣ ΝΙΚΟΛΑΟΣ | ΝΕΑ ΔΗΜΟΚΡΑΤΙΑ | ΚΟΡΙΝΘΙΑΣ | ΝΑΙ |
| ΤΖΑΝΑΚΟΠΟΥΛΟΣ ΔΗΜΗΤΡΙΟΣ | ΝΕΑ ΑΡΙΣΤΕΡΑ | Α' ΑΘΗΝΩΝ | ΟΧΙ |
| ΤΖΟΥΦΗ ΜΕΡΟΠΗ | ΝΕΑ ΑΡΙΣΤΕΡΑ | ΙΩΑΝΝΙΝΩΝ | ΟΧΙ |
| ΤΡΑΓΑΚΗΣ ΙΩΑΝΝΗΣ | ΝΕΑ ΔΗΜΟΚΡΑΤΙΑ | Β' ΠΕΙΡΑΙΩΣ | ΝΑΙ |
| ΤΡΙΑΝΤΟΠΟΥΛΟΣ ΧΡΗΣΤΟΣ  | ΝΕΑ ΔΗΜΟΚΡΑΤΙΑ | ΜΑΓΝΗΣΙΑΣ  | ΝΑΙ |
| ΤΣΑΒΔΑΡΙΔΗΣ ΛΑΖΑΡΟΣ | ΝΕΑ ΔΗΜΟΚΡΑΤΙΑ | ΗΜΑΘΙΑΣ | ΝΑΙ |
| ΤΣΑΚΑΛΩΤΟΣ ΕΥΚΛΕΙΔΗΣ | ΝΕΑ ΑΡΙΣΤΕΡΑ | Β1' ΒΟΡΕΙΟΥ ΤΟΜΕΑ ΑΘΗΝΩΝ | ΟΧΙ |
| ΤΣΑΠΑΝΙΔΟΥ ΠΑΡΘΕΝΑ (ΠΟΠΗ) | ΣΥΡΙΖΑ-ΠΡΟΟΔΕΥΤΙΚΗ ΣΥΜΜΑΧΙΑ | ΕΠΙΚΡΑΤΕΙΑΣ | ΟΧΙ |
| ΤΣΙΑΡΑΣ ΚΩΝΣΤΑΝΤΙΝΟΣ | ΝΕΑ ΔΗΜΟΚΡΑΤΙΑ | ΚΑΡΔΙΤΣΗΣ | ΝΑΙ |
| ΤΣΙΛΙΓΓΙΡΗΣ ΣΠΥΡΙΔΩΝ(ΣΠΥΡΟΣ) | ΝΕΑ ΔΗΜΟΚΡΑΤΙΑ | ΞΑΝΘΗΣ | ΝΑΙ |
| ΤΣΙΠΡΑΣ ΑΛΕΞΙΟΣ | ΣΥΡΙΖΑ-ΠΡΟΟΔΕΥΤΙΚΗ ΣΥΜΜΑΧΙΑ | Α΄ ΠΕΙΡΑΙΩΣ | ΟΧΙ |
| ΤΣΙΡΩΝΗΣ ΣΠΥΡΙΔΩΝ | ΝΙΚΗ | ΑΧΑΪΑΣ | ΝΑΙ |
| ΤΣΟΚΑΝΗΣ ΧΡΗΣΤΟΣ | Κ.Κ.Ε. | Β΄ ΔΥΤΙΚΗΣ ΑΤΤΙΚΗΣ | ΟΧΙ |
| ΥΨΗΛΑΝΤΗΣ ΒΑΣΙΛΕΙΟΣ-ΝΙΚΟΛΑΟΣ | ΝΕΑ ΔΗΜΟΚΡΑΤΙΑ | ΔΩΔΕΚΑΝΗΣΟΥ | ΝΑΙ |
| ΦΑΜΕΛΛΟΣ ΣΩΚΡΑΤΗΣ | ΣΥΡΙΖΑ-ΠΡΟΟΔΕΥΤΙΚΗ ΣΥΜΜΑΧΙΑ | Β΄ ΘΕΣΣΑΛΟΝΙΚΗΣ | ΟΧΙ |
| ΦΕΡΧΑΤ ΟΖΓΚΙΟΥΡ | ΝΕΑ ΑΡΙΣΤΕΡΑ | ΡΟΔΟΠΗΣ  | ΟΧΙ |
| ΦΛΩΡΟΣ ΚΩΝΣΤΑΝΤΙΝΟΣ  | ΑΝΕΞ. | ΛΑΡΙΣΗΣ | ΝΑΙ |
| ΦΟΡΤΩΜΑΣ ΦΙΛΙΠΠΟΣ  | ΝΕΑ ΔΗΜΟΚΡΑΤΙΑ | ΚΥΚΛΑΔΩΝ | ΝΑΙ |
| ΦΩΤΗΛΑΣ ΙΑΣΩΝ | ΝΕΑ ΔΗΜΟΚΡΑΤΙΑ | ΑΧΑΪΑΣ | ΝΑΙ |
| ΦΩΤΙΟΥ ΘΕΑΝΩ | ΝΕΑ ΑΡΙΣΤΕΡΑ | Β3' ΝΟΤΙΟΥ ΤΟΜΕΑ ΑΘΗΝΩΝ | ΟΧΙ |
| ΦΩΤΟΠΟΥΛΟΣ ΣΤΥΛΙΑΝΟΣ | ΕΛΛΗΝΙΚΗ ΛΥΣΗ | Α' ΑΝΑΤΟΛΙΚΗΣ ΑΤΤΙΚΗΣ | ΝΑΙ |
| ΧΑΛΚΙΑΣ ΑΘΑΝΑΣΙΟΣ | ΣΠΑΡΤΙΑΤΕΣ | Α' ΑΘΗΝΩΝ | ΝΑΙ |
| ΧΑΡΑΚΟΠΟΥΛΟΣ ΜΑΞΙΜΟΣ | ΝΕΑ ΔΗΜΟΚΡΑΤΙΑ | ΛΑΡΙΣΗΣ | ΝΑΙ |
| ΧΑΡΙΤΣΗΣ ΑΛΕΞΑΝΔΡΟΣ(ΑΛΕΞΗΣ) | ΝΕΑ ΑΡΙΣΤΕΡΑ | ΜΕΣΣΗΝΙΑΣ | ΟΧΙ |
| ΧΑΤΖΗΒΑΣΙΛΕΙΟΥ ΑΝΑΣΤΑΣΙΟΣ(ΤΑΣΟΣ) | ΝΕΑ ΔΗΜΟΚΡΑΤΙΑ | ΣΕΡΡΩΝ | ΝΑΙ |
| ΧΑΤΖΗΔΑΚΗΣ ΔΙΟΝΥΣΙΟΣ  | ΝΕΑ ΔΗΜΟΚΡΑΤΙΑ | Β3' ΝΟΤΙΟΥ ΤΟΜΕΑ ΑΘΗΝΩΝ | ΝΑΙ |
| ΧΑΤΖΗΔΑΚΗΣ ΚΩΝΣΤΑΝΤΙΝΟΣ(ΚΩΣΤΗΣ) | ΝΕΑ ΔΗΜΟΚΡΑΤΙΑ | Β1' ΒΟΡΕΙΟΥ ΤΟΜΕΑ ΑΘΗΝΩΝ | ΝΑΙ |
| ΧΑΤΖΗΙΩΑΝΝΙΔΟΥ ΜΑΡΙΑ-ΝΕΦΕΛΗ | ΝΕΑ ΔΗΜΟΚΡΑΤΙΑ | ΕΠΙΚΡΑΤΕΙΑΣ | ΝΑΙ |
| ΧΗΤΑΣ ΚΩΝΣΤΑΝΤΙΝΟΣ | ΕΛΛΗΝΙΚΗ ΛΥΣΗ | Β΄ ΘΕΣΣΑΛΟΝΙΚΗΣ | ΝΑΙ |
| ΧΝΑΡΗΣ ΕΜΜΑΝΟΥΗΛ | ΠΑΣΟΚ-ΚΙΝΗΜΑ ΑΛΛΑΓΗΣ | ΡΕΘΥΜΝΗΣ | ΝΑΙ |
| ΧΟΥΡΔΑΚΗΣ ΜΙΧΑΗΛ | ΑΝΕΞ. | Α΄ ΘΕΣΣΑΛΟΝΙΚΗΣ | ΝΑΙ |
| ΧΡΗΣΤΙΔΗΣ ΠΑΥΛΟΣ | ΠΑΣΟΚ-ΚΙΝΗΜΑ ΑΛΛΑΓΗΣ | Β3' ΝΟΤΙΟΥ ΤΟΜΕΑ ΑΘΗΝΩΝ | ΝΑΙ |
| ΧΡΗΣΤΙΔΟΥ ΡΑΛΛΙΑ | ΑΝΕΞ. | Β3' ΝΟΤΙΟΥ ΤΟΜΕΑ ΑΘΗΝΩΝ | ΟΧΙ |
| ΧΡΙΣΤΟΔΟΥΛΑΚΗΣ ΕΜΜΑΝΟΥΗΛ(ΜΑΝΩΛΗΣ) | ΠΑΣΟΚ-ΚΙΝΗΜΑ ΑΛΛΑΓΗΣ | Α' ΑΝΑΤΟΛΙΚΗΣ ΑΤΤΙΚΗΣ | ΝΑΙ |
| ΧΡΥΣΟΜΑΛΛΗΣ ΜΙΛΤΙΑΔΗΣ(ΜΙΛΤΟΣ) | ΝΕΑ ΔΗΜΟΚΡΑΤΙΑ | ΜΕΣΣΗΝΙΑΣ | ΝΑΙ |
| ΧΡΥΣΟΧΟΪΔΗΣ ΜΙΧΑΗΛ | ΝΕΑ ΔΗΜΟΚΡΑΤΙΑ | Β2' ΔΥΤΙΚΟΥ ΤΟΜΕΑ ΑΘΗΝΩΝ | ΝΑΙ |
| ΨΥΧΟΓΙΟΣ ΓΕΩΡΓΙΟΣ | ΣΥΡΙΖΑ-ΠΡΟΟΔΕΥΤΙΚΗ ΣΥΜΜΑΧΙΑ | ΚΟΡΙΝΘΙΑΣ | ΟΧΙ |

|  |  |  |  |
| --- | --- | --- | --- |
|  |  |  |  |
|  |  |  |  |
|  |  |  |  |
|  | Άρσεις Ασυλίας |  |  |
|  |  |  |  |
| Ονοματεπώνυμο - Εμπλεκόμενοι | Πράξη για την οποία ζητείται η άρση της ασυλίας | Αποτελέσματα |
| ΚΩΝΣΤΑΝΤΟΠΟΥΛΟΥ ΖΩΗ  | Για τη διάπραξη των κατ’ έγκληση διωκόμενων πράξεων της συκοφαντικής δυσφήμισης, της απειλής και της εξύβρισης λόγω και έργω δημόσια (άρθρα 333 παρ. 1α, 361 παρ. 1 εδ. β - α και 363 ΠΚ), με φερόμενο χρόνο τέλεσης την 7.11.2023. | ΝΑΙ | 204 |
| OXI | 68 |
| ΠΡΝ | 0 |
| ΣΥΝ | 272 |
|  |  |  |  |
|  | Ο Πρόεδρος |  |  |
|  |  |  |  |

ΑΛΛΑΓΗ ΣΕΛΙΔΑΣ

 **ΠΡΟΕΔΡΕΥΩΝ (Γεώργιος Λαμπρούλης):** Θα δώσουμε τον λόγο, όπως ανακοίνωσα ήδη, στην Πρόεδρο της Πλεύσης Ελευθερίας κ. Κωνσταντοπούλου για μια παρέμβαση πεντάλεπτη, κυρία Πρόεδρε, έως και ένα δεκάλεπτο.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Ευχαριστώ, κύριε Πρόεδρε.

Ζήτησα νωρίτερα τον λόγο, αναμένοντας και την ανακοίνωση των αποτελεσμάτων της ονομαστικής ψηφοφορίας στην άρση ασυλίας μου, την οποία και εγώ ζήτησα, για την υπόθεση της δολοφονίας του Αλέξανδρου Γρηγορόπουλου, υπόθεση στην οποία, μαζί με τον Νίκο Κωνσταντόπουλο, υπερασπιζόμαστε την οικογένεια του δολοφονημένου παιδιού, του δολοφονημένου δεκαπεντάχρονου Αλέξανδρου, απέναντι στις μεθοδεύσεις του κράτους και του παρακράτους και του παρακράτους που λειτουργεί μέσα στο κράτος, με σκοπό την υπόθαλψη υπαιτίων εγκλημάτων, όχι μόνον κατά της ανθρώπινης ζωής αλλά και κατά του πολιτεύματος.

Γιατί η δολοφονία του Αλέξανδρου Γρηγορόπουλου είναι πλέον στοιχειοθετημένο ότι δεν ήταν μια έκρηξη και μια στενά εγκληματική συμπεριφορά ενός αστυνομικού, ο οποίος πυροβόλησε σε ευθεία βολή δύο φορές ένα δεκαπεντάχρονο παιδί άοπλο και αθώο, αλλά ήταν μια πράξη, όπως έχει καταγραφεί και στοιχειοθετηθεί μέσα στο δικαστήριο, αποσταθεροποίησης της χώρας, μια πράξη για την οποία στη συνέχεια οι μηχανισμοί του κράτους και του παρακράτους μέσα στο κράτος οργανώθηκαν και λειτούργησαν και λειτουργούν μέχρι σήμερα για την υπόθαλψη του υπαιτίου, του αμετάκλητα καταδικασμένου, που ακόμα η ποινή του δεν έχει γίνει αμετάκλητη, αλλά πηγαινοέρχεται η υπόθεση και του δίνεται ελαφρυντικό, αναιρείται το ελαφρυντικό, του ξαναδίνεται ελαφρυντικό, ξανααναιρείται το ελαφρυντικό, πήγαινε-έλα με συμμετοχή δικαστικών προσώπων, εισαγγελικών προσώπων, αστυνομικών υψηλόβαθμων και πάρα πολλών μηχανισμών.

Μιλάμε για μια υπόθεση στην οποία ο Αλέξανδρος δολοφονήθηκε πολλές φορές, γιατί δεν ήρκεσε η αφαίρεση της ζωής του, αλλά επιχειρήθηκε ξανά και ξανά η δολοφονία της προσωπικότητάς του από την υπεράσπιση του δολοφόνου αστυνομικού Κορκονέα, που επιτέθηκε στο δεκαπεντάχρονο παιδί, στο νεκρό δεκαπεντάχρονο παιδί, προσπαθώντας ξανά και ξανά να το δολοφονήσει. Και επιτέθηκε με λύσσα, και στον πρώτο αυτόπτη μάρτυρα και θύμα, τον μόνο που η κατάθεσή του, χάρη στην οικογένεια του Αλέξανδρου, καταγράφηκε στη δικογραφία, τον Νίκο Ρωμανό, τον επιστήθιο φίλο του Αλέξανδρου, που γιόρταζε εκείνη τη μέρα, στις 6 Δεκεμβρίου του 2008, και είχαν βρεθεί οι δύο φίλοι, δεκαπέντε χρονών, για τη γιορτή του Νίκου Ρωμανού.

Ο Νίκος Ρωμανός κυνηγήθηκε ανηλεώς από την υπεράσπιση Κορκονέα, που ζητούσε επίμονα από το δικαστήριο σε πρώτο βαθμό να προσαχθεί βιαίως για να καταθέσει, ενώ είχε προσέλθει για να καταθέσει, ζητούσε να αναζητείται καθημερινά στο σχολείο του και στο σπίτι του. Αποτέλεσμα ήταν το παιδί αυτό, στα χέρια του οποίου ξεψύχησε ο φίλος του, να αφήσει το σχολείο και να φύγει από το σπίτι του, ενώ ήταν ακόμα ανήλικο. Και οι περιπέτειες, και τα δράματα, και η τραγωδία που έχει συνοδεύσει τη ζωή του ανθρώπου αυτού, του Νίκου Ρωμανού, που είναι σήμερα τριάντα ενός ετών, όσο θα ήταν κι ο Αλέξανδρος αν ζούσε, είναι καταχωρισμένα στον δημόσιο βίο.

Πριν από δέκα χρόνια και έναν μήνα, τον Δεκέμβρη του 2014, ήμουν εκείνη που ως Βουλευτής τότε υπερασπίστηκα με όλη μου την ύπαρξη το δικαίωμα του Νίκου Ρωμανού να ζήσει, όταν σε απεργία πείνας που έκανε, έχοντας περάσει στο πανεπιστήμιο και βραβευθεί για την επιτυχία του, του απαγορευόταν να πάει στη σχολή του και να παρακολουθήσει τις σπουδές του.

Ήταν μια ιστορική και δραματική συνεδρίαση εκείνη η συνεδρίαση της Ολομέλειας Βουλής και είναι στην ιστορία ποιες μεθοδεύσεις ακολουθήθηκαν, που είναι άρρηκτα συνδεδεμένες με το τι σήμανε για την ψυχή της κοινωνίας και για τη νέα γενιά η δολοφονία του Αλέξανδρου, τι κινητοποίησε, ποια εξέγερση της νεολαίας και της κοινωνίας πυροδότησε και πώς οργανώθηκε η εξέγερση αυτή να αμαυρωθεί, να λοιδορηθεί, να απονομιμοποιηθεί.

Θεωρώ χρέος μου, επειδή προηγουμένως εμποδίστηκα από το να τοποθετηθώ πλήρως στη διάρκεια της διαδικασίας της άρσης ασυλίας -και πλέον αυτή την ώρα, ώρα 16.11΄, ήδη συνεδριάζει η Επιτροπή Δικαιοσύνης και Δημοσίας Διοίκησης της Βουλής για την εσπευσμένη νομοθέτηση νέων παρεμβάσεων στη δικαιοσύνη, στα κρυφά, στη ζούλα- επιτρέψτε μου, λοιπόν, να τοποθετηθώ αυτή τη στιγμή, ανακοινώνοντας ότι στις 17.30΄ θα κάνω την ομιλία μου, αυτή που προσπαθώ από το μεσημέρι να κάνω εδώ στη Βουλή, γιατί αυτή τη στιγμή οφείλω να εμποδίσω άλλη μια διαδικασία κοινοβουλευτικού ξεπλύματος, νομοθετικής συγκάλυψης που επιχειρείται στην Επιτροπή Δημόσιας Διοίκησης, Δημόσιας Τάξης και Δικαιοσύνης και θα είμαι εκεί.

Και επιτρέψτε μου, επίσης να πω, ότι στη συνείδησή μου ως εν ενεργεία δικηγόρου μαχόμενης, που έφερε έτσι η ζωή να έχω χειριστεί ίσως τις πιο σημαντικές υποθέσεις που αφορούν το δημόσιο συμφέρον, που αφορούν τη στοχοποίηση πολιτών από το παρακράτος, που αφορούν την αστυνομική βία και τη δολοφονική αστυνομική βία, που αφορούν τους μηχανισμούς διάβρωσης της δημοκρατίας, ως Βουλευτής στην αρχή, Πρόεδρος της Βουλής στη συνέχεια και Αρχηγός κοινοβουλευτικού κόμματος σήμερα που έφερε έτσι η ζωή, αλλά και που επεδίωξα, γιατί δεν κρύφτηκα ποτέ από την ιστορία και από την ευθύνη, που επεδίωξα, λοιπόν, να παρέμβω στις υποθέσεις διαφθοράς και διαπλοκής με τον πιο ενοχλητικό τρόπο και γι’ αυτό στοχοποιήθηκα, που επέλεξα να ανασύρω την υπόθεση «Siemens» και την υπόθεση της λίστας Λαγκάρντ, που φώναξα εδώ στη Βουλή, ως Πρόεδρος της Βουλής, τον Σήφη Βαλυράκη διατελέσαντα πρόεδρο της επιτροπής για τη «Siemens», για να δώσει αυτές τις ιστορικές καταθέσεις που έδωσε για το σκάνδαλο της «Siemens» και σήμερα τα φέρνει έτσι η ιστορία, ώστε υπερασπίζομαι μαζί με το Νίκο Κωνσταντόπουλο την οικογένεια του δολοφονημένου Σήφη Βαλυράκη.

Τη Δευτέρα είναι προγραμματισμένη η δίκη του και την επόμενη Παρασκευή 24 του μήνα είναι η τέταρτη επέτειος, τα τέσσερα χρόνια από τη δολοφονία, μια δολοφονία που επιχειρήθηκε και αυτή να παρουσιαστεί -η δολοφονία του Σήφη Βαλυράκη- σαν ατύχημα. Σαν ατύχημα στο ψάρεμα. Και πια παραπέμπονται οι φυσικοί αυτουργοί, ως αυτουργοί ανθρωποκτονίας σε βαθμό κακουργήματος.

Επιτρέψτε μου, λοιπόν, με αυτές τις ιδιότητες, με αυτή τη γνώση, με αυτή τη συνείδηση και τη συναίσθηση, με βαθιά συναίσθηση του τι σημαίνει σήμερα ο Νίκος Ρωμανός να είναι ξανά στοχοποιημένος και την ημέρα που ανακρίνεται, ο ίδιος ο Πρωθυπουργός να παρεμβαίνει στην ανάκριση, οι υποθέσεις βαριάς, οργανωμένης εγκληματικής δράσης να εκκρεμούν με αποφυλακισμένους τους κατηγορούμενους -στην υπόθεση Βαλυράκη στον μήνα επάνω αποφυλακίστηκαν οι προφυλακισθέντες κατηγορούμενοι- με απόλυτη συναίσθηση του τι σημαίνει αυτή η περίοδος και το τι συμβαίνει αυτές τις μέρες και αυτή την ημέρα, σήμερα -γιατί δεν έγινε αίθουσα του Κοινοβουλίου ούτε για τον δολοφονημένο Βουλευτή της ΕΔΑ Γρηγόρη Λαμπράκη, δολοφονημένο από το παρακράτος, ούτε για τον δολοφονημένο Σήφη Βαλυράκη, έγινε μόνον αίθουσα της Βουλής -και δεν είχαμε σε αυτό καμμία αντίρρηση, αλλά προκαλεί η επιφυλακτικότητα και οι σκέψεις που γεννώνται- πριν από έναν μήνα από τον Πρόεδρο της Βουλής -που τώρα θα γίνει Πρόεδρος της Δημοκρατίας- για τον δολοφονημένο Παύλο Μπακογιάννη.

Ολοκληρώνω, κύριε Πρόεδρε.

Είναι, λοιπόν, υποχρέωσή μου να καταγράψω ότι οι μέρες που ζούμε είναι ιστορικές. Η ευθύνη μας είναι ιστορική. Εγώ για άλλη μία φορά ούτε θα κρυφτώ από την ευθύνη ούτε θα κάνω ότι δεν κατάλαβα τι συμβαίνει.

Και επειδή η προαγωγή του κ. Τασούλα στη θέση του Προέδρου της Δημοκρατίας σημαίνει παράδοση στον κ. Τασούλα της εξουσίας να δίνει χάρες ως Πρόεδρος της Δημοκρατίας στις υποθέσεις που τυχόν θα ξεφύγουν από την Κυβέρνηση και από τις παρακρατικές λειτουργίες των μηχανισμών, να διαβεβαιώσω όλες και όλους ότι αντίθετα με τις ευχές της κ. Μπακογιάννη που ήθελε να μην υπήρχαμε και αντίθετα με τις προσπάθειες πολλών που ήθελαν να μη μιλάμε, εμείς και εγώ προσωπικά και υπάρχω και θα συνεχίσω να μιλώ και δεν πρόκειται να καμφθώ.

Θα κάνω, κύριε Πρόεδρε, την ομιλία μου στις 17.30΄ και σας ευχαριστώ πάρα πολύ που μου δώσατε τον λόγο.

(Χειροκροτήματα από την πτέρυγα της Πλεύσης Ελευθερίας)

**ΠΡΟΕΔΡΕΥΩΝ (Γεώργιος Λαμπρούλης):** Τον λόγο έχει ο κ. Γερουλάνος, Κοινοβουλευτικός Εκπρόσωπος του ΠΑΣΟΚ και μετά ο κ. Παπαδάκης από την Ελληνική Λύση.

**ΠΑΥΛΟΣ ΓΕΡΟΥΛΑΝΟΣ:** Ευχαριστώ, κύριε Πρόεδρε.

Με μεγάλη στεναχώρια αποχαιρετούμε σήμερα τον Ανδρέα Σμαραγδή. Εκτός από σημαντικός σκηνοθέτης ήταν κι ένας άνθρωπος ο οποίος ουσιαστικά άνοιξε τον δρόμο για πολλούς και νέους σκηνοθέτες για να ανοίξει μια καινούργια περίοδος για τον ελληνικό κινηματογράφο.

Οφείλω να αφήσω αυτό το Βήμα, σε ό,τι αφορά την ανάπτυξη της πρότασής μας για τον Πρόεδρο της Δημοκρατίας, στον Πρόεδρο του ΠΑΣΟΚ. Όμως, επιτρέψτε μου ένα σχόλιο, σε ό,τι αφορά την Προεδρία.

Ακούγοντας χθες τις ανακοινώσεις του Πρωθυπουργού, θυμήθηκα το 2015, όταν Βουλευτής τότε ο κ. Μητσοτάκης, και σε αντίθεση με το κόμμα του, είχε αρνηθεί να ψηφίσει για Πρόεδρο της Δημοκρατίας τον Προκόπη Παυλόπουλο -μια κίνηση που από πολλούς τότε χαρακτηρίστηκε συμβολική και καθοριστική για την επικράτησή του στη Νέα Δημοκρατία- διότι απευθυνόταν, όπως έλεγε, σε ευρύτερα της κεντροδεξιάς ακροατήρια.

Θυμήθηκα μετά, το 2020, όταν ο Πρωθυπουργός, πια, Κυριάκος Μητσοτάκης πρότεινε την Κατερίνα Σακελλαροπούλου για Πρόεδρο της Δημοκρατίας, μια κίνηση που από πολλούς πάλι χαρακτηρίστηκε συμβολική και κορωνίδα της επικράτησης στον κεντρώο χώρο, μέχρι ακόμη και στον χώρο της Κεντροαριστεράς, διότι απευθύνθηκε, έλεγαν και πάλι, σε ευρύτερα της Κεντροδεξιάς ακροατήρια.

Σήμερα, το 2025, ο κ. Μητσοτάκης κάνει μια κομματική επιλογή με κριτήριο τη γλώσσα που θυμίζει το προχθές. Μητσοτάκης 2015, Μητσοτάκης 2020, Μητσοτάκης 2025: Πολιτική γήρανση ή πολιτικό στριπτίζ;

Για όσους βλέπουν πέρα από το δάχτυλό τους, σαφέστατα το δεύτερο. Δείχνει τώρα, πραγματικά, τον πραγματικό του εαυτό.

Για να δούμε λίγο το ιστορικό του. Εκτός από τέτοιους συμβολισμούς, πάνω σε ποια πολιτικά θέματα έχτισε ο κ. Μητσοτάκης το προοδευτικό του προφίλ; Έκανε μεταρρυθμίσεις; Όχι. Ενίσχυσε θεσμούς για να διασφαλίσει τα δικαιώματα των πολιτών; Όχι. Απελευθέρωσε δυνάμεις, διευρύνοντας την παραγωγική βάση της χώρας; Όχι. Άλλαξε το παραγωγικό μοντέλο, ώστε να γίνει η Ελλάδα παραγωγική και ανταγωνιστική; Όχι. Συνέδεσε την παιδεία και τον πολιτισμό με την πρόοδο του πολίτη και την ενίσχυση της κοινωνίας; Όχι. Δυνάμωσε το κοινωνικό κράτος για να νιώσουν οι πολίτες ασφαλείς, να ζουν και να δημιουργούν στην Ελλάδα; Όχι. Έκανε ακριβώς τα αντίθετα: Διεύρυνε ανισότητες, διέλυσε το κοινωνικό κράτος, στήριξε την ανάπτυξη πάνω σε ολιγοπώλια, άνοιξε την παιδεία στο εμπόριο, διέλυσε το κύρος κάθε σοβαρού θεσμού με τις υποκλοπές και τα Τέμπη και ακόμα και τώρα, μέχρι πρόσφατα, με την άκρατη ονοματολογία γύρω από την πρότασή του για την Πρόεδρο της Δημοκρατίας.

Η πραγματικότητα είναι ότι το προοδευτικό προφίλ του κ. Μητσοτάκη βασίστηκε σε δύο θέματα, την πράσινη ανάπτυξη και τον γάμο των ομόφυλων ζευγαριών, πλην όμως κανένα από τα δύο αυτά θέματα δεν ήταν αυτά που έφερε ο ίδιος στην Ελλάδα. Άλλοι προοδευτικοί πολιτικοί το έκαναν και εκείνος απλώς την ώρα που έγιναν μόδα στην Ευρώπη, τα έφερε εδώ για να ενισχύσει το προοδευτικό του προφίλ.

Καλό είναι, λοιπόν, τώρα όλοι εκείνοι που αναμασούν το προοδευτικό προφίλ του κ. Μητσοτάκη να καταλάβουν ένα πράγμα: Προοδευτικός και νεοφιλελεύθερος δεν γίνεται. Δεν γίνεται, διότι η προοδευτική σκέψη είναι πεποίθηση, πεποίθηση που πιστεύει ότι, για να είναι μια κοινωνία μπροστά, πρέπει συνέχεια να αλλάζει και να αλλάζει με γνώμονα τον άνθρωπο και να βρίσκεται συνέχεια η κοινωνία στην υπηρεσία του πολίτη.

Ο κ. Μητσοτάκης πιστεύει και πάντα πίστευε ότι πρέπει να υπηρετούμε τη στασιμότητα. Τη λέει μεν σταθερότητα, αλλά αυτό το οποίο εννοεί είναι μια κοινωνία η οποία υπηρετεί τους ίδιους και τους ίδιους και τους λίγους. Μια τέτοια κοινωνία είναι πάντα στάσιμη και δεν υπάρχει τίποτα πιο συντηρητικό από τη στασιμότητα σε έναν κόσμο που αλλάζει. Αυτή η στασιμότητα οδηγεί σε πολιτικές που διευρύνουν τις ανισότητες και σπρώχνουν τον πολίτη και την κοινωνία σε απόγνωση.

Άρα, λοιπόν, αγαπητοί φίλοι του προοδευτικού χώρου, που ακόμα ελπίζετε για μια νέα Νέα Δημοκρατία, μη δυσφορείτε με την επιλογή του κ. Τασούλα. Απλώς ξυπνήστε και μυρίστε τον καφέ. Έχουμε πολλή δουλειά μπροστά μας και έχουμε χάσει απίστευτο χρόνο!

Πάμε τώρα στο νομοσχέδιο. Άκουσα τον αξιοσέβαστο συμπατριώτη, τον κ. Καππάτο, που είπε ότι το νομοσχέδιο κάνει τον τουρισμό πιο δίκαιο, πιο ασφαλή, πιο βιώσιμο. Μίλησε για όραμα, πρωτοπορία, διαφάνεια. Είπε τη φράση «το νομοσχέδιο είναι δήλωση προθέσεων για το μέλλον». Μάλιστα.

Πάμε τώρα στα στοιχεία της έκθεσης του Ινστιτούτου του Συνδέσμου Ελληνικών Τουριστικών Επιχειρήσεων. Το 90% των εσόδων από τον τουρισμό έρχονται από πέντε περιφέρειες, το Νότιο Αιγαίο, την Κρήτη, την Αττική, τα Ιόνια Νησιά και την Κεντρική Μακεδονία. Στην Ανατολική Μακεδονία και Θράκη αντιστοιχεί το 2% των εσόδων. Η Πελοπόννησος, δίπλα στην Αττική, που έχει ενταχθεί πρόσφατα στους τουριστικούς προορισμούς στη χώρα μας, είναι στο 2%, η Ήπειρος είναι στο 2%. Η Θεσσαλία, η Δυτική Ελλάδα, η Στερεά Ελλάδα, το Βόρειο Αιγαίο μόλις στο 1% των εσόδων από τον τουρισμό. Περιοχές απίστευτης ομορφιάς, τεράστιου πολιτισμικού ενδιαφέροντος είναι το 1% των εσόδων. Η Δυτική Μακεδονία είναι μόλις στο 0,3% των τουριστικών εσόδων της χώρας.

Όλο αυτό είναι δίκαιο; Αυτό είναι βιώσιμο; Η απάντηση είναι, προφανώς, όχι, γιατί από την κρίση του κορωνοϊού και πέρα έπρεπε να έχει δημιουργηθεί ένα νέο στρατηγικό σχέδιο για τον τουρισμό της χώρας. Είχε ένα, υπηρετήθηκε και από τη δική μας την κυβέρνηση και από τη δική σας που ακολούθησε μετά και από την Κυβέρνηση του ΣΥΡΙΖΑ, αλλά εκεί σταμάτησε. Εκεί εξήντλησε τις δυνατότητές του. Και αντί να έρθει ένα καινούργιο σχέδιο, αφήσαμε τον τουρισμό στη δική του τύχη.

Έτσι, λοιπόν, χρειάζεται τώρα ένα καινούργιο σχέδιο που δεν αφήνει να πνίγονται στον τουρισμό κάποιες περιοχές και να αφυδατώνονται εντελώς άλλες. Και το ερώτημα που τίθεται είναι: Πόσο δύσκολο είναι αυτές οι περιφέρειες -ας πούμε η Περιφέρεια της Ηπείρου και της Θράκης- να αναπτύξουν τουρισμό περιπέτειας; Πόσο δύσκολο είναι η Στερεά Ελλάδα να αναπτύξει τουρισμό ευεξίας; Πόσο δύσκολο είναι η Πελοπόννησος να αναπτύξει τουρισμό;

Ξέρετε για τι μιλάμε; Πάρτε την Πελοπόννησο και κάντε την περιφέρειά της. Θα δείτε περισσότερο πολιτισμικό προϊόν εκεί από οποιαδήποτε περιοχή στον κόσμο που ξέρω εγώ τουλάχιστον. Αυτό δεν μπορούμε να το αξιοποιήσουμε τουριστικά; Πρέπει να φύγουν οι άνθρωποι από την Πελοπόννησο και να πάνε αλλού για να δουλέψουν;

Και σε αυτό το πλαίσιο έρχεται ένα νομοσχέδιο το οποίο τι κάνει; Ανοίγει σαφέστατα σοβαρά θέματα, αλλά δεν κλείνει κανένα. Τα περνάει τόσο όσο, επιφανειακά όσο χρειάζεται, απλώς για να λέμε ότι κάτι κάνουμε. Αναφέρει, για παράδειγμα, το πρόβλημα της βραχυχρόνιας μίσθωσης, αλλά επιλέγει να λύσει κάποια από τα τεράστια προβλήματα που δημιουργεί. Αναφέρεται στο περιβαλλοντολογικό αποτύπωμα του τουρισμού, αλλά και πάλι εκεί κάνει ελάχιστα για το πραγματικό αποτύπωμα του τουρισμού στη χώρα.

Αναφέρεται στο glamping, μια εξαιρετικά μεγάλης σημασίας διαφορετική δραστηριότητα στον τουρισμό, μια δραστηριότητα η οποία μπορεί να χρησιμοποιήσει ελάχιστες υποδομές και να αναπτύξει τον τουρισμό σε μέρη, όπως είναι οι πρόποδες του Ολύμπου, για παράδειγμα, όπου δεν υπάρχουν οι υποδομές σήμερα και όπου θα μπορούσε να αναπτυχθεί ο τουρισμός γρήγορα. Και τι κάνετε; Αντί να συνδέσετε το είδος του τουρισμού με τις περιοχές που θέλουμε να αναπτύξουμε, απλώς αφήνετε να γίνει και σε αστικές περιοχές, για να αναπτύξουμε δηλαδή τις υπάρχουσες περιοχές.

Αναφέρεστε σε ένα τεράστιο θέμα στο οποίο συμμετέχει ο τουρισμός, στη λειψυδρία στην Ελλάδα. Και η λύση είναι οι πισίνες; Αυτό το οποίο προτείνει είναι οι πισίνες; Και χωρίς να μας λέτε τι θα γίνει με το νερό το οποίο θα επεξεργαστεί και θα χρησιμοποιηθεί, αλλάζοντας το νερό από φρέσκο σε αλμυρό. Δεν παίρνετε ένα θέμα να το τελειώσετε σε αυτό το νομοσχέδιο. Είναι όλα επιφανειακά.

Πάμε τώρα, συγκεκριμένα, στη βραχυχρόνια μίσθωση. Το μεγάλο πρόβλημα της βραχυχρόνιας μίσθωσης είναι το χωροταξικό. Αυτό είναι το πραγματικό. Βεβαίως, είναι σημαντικό να έχουν πυροσβεστήρες οι χώροι βραχυχρόνιας μίσθωσης, αλλά το πρόβλημά μας είναι άλλο. Το πρόβλημά μας είναι ότι αλλοιώνονται γειτονιές, όπως είναι το Κουκάκι και το Παγκράτι. Το πρόβλημά μας είναι ότι δεν μπορούν να βρουν σπίτι φοιτητές, δημόσιοι υπάλληλοι.

«Α, μην ανησυχείτε! Έχουμε άρθρο για αυτό. Θα επιτρέψουμε», λέτε, «στα ξενοδοχεία να νοικιάζουν τα δωμάτια των υπαλλήλων σε δημόσιους υπαλλήλους». Συγγνώμη, αλλά με τα σχολεία να κλείνουν τον Ιούνιο και την τουριστική σεζόν να ξεκινάει από τον Μάρτιο, πόσο μεγάλο πρόβλημα λέτε να λύσετε με αυτό;

Είναι σχεδόν προσβλητικό να αναφέρετε ότι πάτε να λύσετε θέματα στεγαστικού. Δεν κάνετε απολύτως τίποτα τέτοιο. Ούτε να το αναφέρετε δεν έπρεπε! Σαφέστατα, ανοίγει κάποια θέματα ασφάλειας, όπως είναι οι πυροσβεστήρες που λέτε, αλλά και αυτό ακόμα το μέτρο πάτε και το βάζετε σε ένα πάρα πολύ δύσκολο άρθρο, το οποίο λέει ότι κάποιους από τους ανθρώπους που μπήκαν στο Airbnb εσείς θέλετε να τους πετάξετε τώρα έξω, άμεσα, ασχέτως αν μπήκαν πριν από δέκα χρόνια και απόσβεσαν την επένδυσή τους ή αν το έκαναν πριν από μερικούς μήνες.

Εδώ τίθεται ένα θέμα καλής νομοθεσίας. Το 2008 είχαμε κάνει μια έρευνα. Η έρευνα αυτή ανέδειξε ότι ένα από τα μεγάλα προβλήματα, τα οποία δημιουργούν φόβο στους πολίτες, είναι η λειτουργία του κράτους. Και από τη λειτουργία του κράτους απομόνωσαν το γεγονός ότι το κράτος αλλάζει συνέχεια τους κανόνες του παιχνιδιού. Είμαστε και εμείς ένοχοι από αυτό -και είμαι πρώτος που θα το παραδεχθεί- αλλά εμείς λειτουργούσαμε μέσα σε ένα καθεστώς τεράστιας κρίσης και έπρεπε να πάρουμε πολύ γρήγορα μέτρα για να αλλάξουν κάποια πράγματα. Εσάς ποια είναι η δικαιολογία σας; Γιατί δεν μπορείτε να χρησιμοποιήσετε διατάξεις που θα επιτρέψουν στους ανθρώπους αυτούς που έκαναν τις επενδύσεις, να ανασάνουν, και πρέπει να τους κλείσετε το σπίτι σήμερα; Ειλικρινά δεν καταλαβαίνω γιατί αυτή η βιασύνη.

Σε οποιαδήποτε ευνομούμενη πολιτεία υπάρχει αυτό που λέει ο «κανόνας του παππού», το «grandfather clause», παραφράζοντας τη φράση. Γιατί δεν μπορείτε να πείτε ότι, εντάξει, αυτός που έκανε την αποθήκη του Airbnb πριν από δώδεκα με δεκατρία χρόνια την απόσβεσε, αλλά οι υπόλοιποι γιατί δεν παίρνουν μια περίοδο χάριτος; Γιατί να μη στείλετε άλλο ένα μήνυμα, και απέναντι στον επενδυτικό κόσμο, τον οποίο εσείς επικαλείστε συνέχεια; Γιατί δεν σοβαρεύεστε ώστε να αρχίσουν να μας παίρνουν σοβαροί επενδυτές στα σοβαρά, και όχι να ξεπουλάμε απλώς ακίνητα για να λέμε ότι έχουμε ξένες επενδύσεις;

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Κύριε Πρόεδρε, τελειώνω σε ένα λεπτό.

Κυρία Υπουργέ, αυτό το νομοσχέδιο είναι μια πάρα πολύ μεγάλη ευκαιρία να ασχοληθείτε με θέματα τα οποία αφορούν τον τουρισμό, και είναι πολλά. Η βραχυχρόνια μίσθωση είναι ένα από αυτά, και είναι μεγάλο. Αλλά αντί να κάνετε αυτό, απομονώνετε ένα θέμα και φέρνετε ένα υποπολλαπλάσιό του και πάνω σε αυτό γράφετε ένα ολόκληρο νομοσχέδιο, το οποίο καλείτε εδώ την ελληνική Βουλή να ψηφίσει. Ε, λοιπόν αυτό το οποίο κάνετε σήμερα δεν έχει καμία λογική, δεν έχει καμμία προστιθέμενη αξία στον τουρισμό και στα θέματα τα οποία έχει μπροστά του.

Σας ευχαριστώ πολύ.

(Χειροκροτήματα από την πτέρυγα του ΠΑΣΟΚ - Κινήματος Αλλαγής)

**ΠΡΟΕΔΡΕΥΩΝ (Γεώργιος Λαμπρούλης):** Τον λόγο έχει τώρα ο κ. Παράσχος Παπαδάκης από την Ελληνική Λύση.

**ΠΑΡΑΣΧΟΣ ΠΑΠΑΔΑΚΗΣ:** Ευχαριστώ, κύριε Πρόεδρε.

Κυρία Υπουργέ, πρέπει να καταλάβετε ότι Ελλάδα και τουρισμός δεν είναι μόνο η Αθήνα και τα κοσμοπολίτικα νησιά, δεν είναι μόνο θάλασσα και ήλιος. Είμαστε ένας ευλογημένος τόπος. Έχουμε βουνά. Έχουμε ιαματικές πηγές. Έχουμε ποτάμια. Όμως, εκεί δεν βλέπουμε καμμία ουσιαστική παρέμβαση για να τα αναδείξουμε.

Είναι η περιφέρεια. Είναι η Θράκη. Είναι ο Έβρος. Στον Έβρο έχουμε το διαμάντι που λέγεται Δέλτα του Έβρου, που είναι ένας από τους σημαντικότερους υδροβιότοπους στην Ευρώπη, που προστατεύεται και από διεθνείς συνθήκες. Ε, και; Δεν υπάρχει πρόσβαση για να πάει κάποιος. Δεν μπορεί κανείς να πάει να το δει. Δεν υπάρχει ούτε σχέδιο αξιοποίησης αυτού του διαμαντιού. Δεν υπάρχουν στοιχειώδεις υποδομές, ούτε καν τουαλέτες. Υπάρχουν Εβρίτες που για αυτόν τον λόγο δεν έχουν πάει στο Δέλτα του Έβρου, σε αυτόν τον παράδεισο.

Για αυτές τις περιοχές, λοιπόν, το Υπουργείο δεν κάνει απολύτως, μα απολύτως τίποτα. Ασχολείστε μόνο με την Αθήνα και τα κοσμοπολίτικα νησιά που δεν μπορεί να τα επισκεφθεί ο Έλληνας, διότι πλέον δεν προσεγγίζονται. Στο λιμάνι της Αλεξανδρούπολης, που μπορεί να αξιοποιηθεί εμπορικά και τουριστικά, δεν μπορεί να εισέλθει κρουαζιερόπλοιο λόγω έλλειψης υποδομών. Το έχετε μετατρέψει πρόσφατα και σε στρατιωτική βάση, όπου εξοπλίζετε την Ουκρανία από εκεί, αδιαφορώντας πλήρως, μα πλήρως για την τουριστική ανάπτυξη της περιοχής.

Μιλάτε συνεχώς για τουρισμό. Η Ελλάδα δεν παράγει ούτε βίδα, δεν παράγουμε ούτε ζάχαρη. Έχουμε έναν τουρισμό και λέτε ότι πάει καλά, και όντως πάει καλά, και ενίοτε πήγαινε καλά. Αλλά αυτό δεν είναι αποτέλεσμα της Κυβέρνησης. Έχετε καθίσει σε ένα μαξιλαράκι ασφαλείας της κληρονομιάς που μας έχουν αφήσει οι πρόγονοί μας και δεν κάνετε τίποτα άλλο, δεν κάνετε καμμία παρέμβαση, τα βρήκατε έτοιμα. Μη νομίζετε, λοιπόν, ότι επειδή η οικονομία πάει καλά στον τομέα του τουρισμού, πως ευθύνεστε εσείς και κάτι κάνατε. Το θέμα είναι όταν έρθει ο τουρίστας να απολαύσει την Ελλάδα και να φύγει με καλές αναμνήσεις.

Καλά τα social media, καλές οι καμπάνιες οι τουριστικές, αλλά η καλύτερη διαφήμιση, ξέρετε, είναι από στόμα σε στόμα. Και για να γίνει αυτό, πρέπει να νιώθει ασφάλεια πρωτίστως. Στην Αθήνα που έχει δώδεκα μήνες τον χρόνο τουρισμό, αυτή η ασφάλεια το ξέρετε πολύ καλά ότι δεν υπάρχει. Η Αθήνα είναι η δεύτερη ευρωπαϊκή πιο επικίνδυνη πόλη στην Ευρώπη μετά τη Ρώμη. Έχει γίνει άντρο εγκληματικότητας με ανθρωποκτονίες μέρα μεσημέρι σε ακριβές περιοχές, όπως είναι η Γλυφάδα, δίπλα σε παιδικές χαρές, όπου Τούρκοι φυγόδικοι και φυγόποινοι από την Τουρκία, που περάσαν από τον ποταμό Έβρο και δηλώσαν ειρηνιστές, πήραν -τους δώσατε- πολιτικό άσυλο και σκοτώνονται μεταξύ τους.

Πάρτε έναν τουρίστα μαζί και περπατήστε στο Μεταξουργείο το βράδυ, και αν δεν σας ληστέψουν με την απειλή μαχαιριού ή όπλου, τότε προχωρήστε στο κέντρο. Και αν δεν φάτε καμμιά κοτρόνα από πορεία ή αν δεν φάτε δακρυγόνα, πάτε και στην Ομόνοια μέσα σε στενά, μπείτε εκεί, και αν βγείτε, ελάτε να μου το πείτε. Έχετε αφήσει ανεξέλεγκτη την αισχροκέρδεια στα νησιά. Πλέον στα ελληνικά νησιά δεν μπορεί να πάει ο Έλληνας. Δεν μπορείς να πας ούτε στη Μύκονο, ούτε στη Σαντορίνη, ούτε στη Ρόδο, ούτε στην Κέρκυρα, οι τιμές είναι απλησίαστες. Πηγαίνουν μόνο οι ξένοι. Υπάρχουν, μάλιστα, μαγαζιά και καταστήματα που υποδέχονται μόνο ξένους και δεν δέχονται Έλληνες. Όλους φυσικά, όμως, αυτούς τους μεγαλοεπιχειρηματίες στα κοσμοπολίτικα νησιά -που και εσείς συχνάζετε σε θαλαμηγούς- δεν τους ακουμπάτε, ενώ τα γνωρίζετε όλα αυτά, γιατί το καλοκαίρι συντρώγετε μαζί τους.

Είχα επισημάνει στον κύριο Υφυπουργό Εθνικής Άμυνας, τον κ. Κεφαλογιάννη, το σοβαρό εθνικό θέμα που ταλανίζει τον Έβρο. Οι Τούρκοι, ενώ απαγορεύεται να αγοράζουν ακίνητα στον Έβρο και στη Θράκη, αγοράζουν πλέον ακίνητα μέσω εταιρειών που συστήνουν με ελληνικό ΑΦΜ, ευρωπαϊκό ΑΦΜ, ενώ από πίσω κρύβονται οι Τούρκοι και αγοράζουν ακίνητα και Airbnb, με αποτέλεσμα να μην μπορεί κάποιος, μια οικογένεια, να νοικιάσει σπίτι στον Έβρο. Οι Τούρκοι, λοιπόν, έρχονται και εμείς φεύγουμε από τον Έβρο. Δεν πρέπει να μπουν κάποιοι κανόνες σε αυτή τη βραχυχρόνια μίσθωση, σε αυτή τη λειτουργία;

Αποφασίστε πώς βλέπετε αυτές τις δραστηριότητες; Τις βλέπετε ως τουριστική επιχειρηματική δραστηριότητα ή ως μια μορφή οικονομίας του διαμοιρασμού; Αν τη βλέπετε ως μια τουριστική επιχειρηματική δραστηριότητα, τότε θα πρέπει να θεσπίσετε κανόνες σοβαρούς με αυστηρές προδιαγραφές, όπως στα υπόλοιπα τουριστικά καταλύματα, και όχι ότι πρέπει να έχει κλιματισμό ή πρέπει να έχει αερισμό. Εννοούνται αυτά. Τα αυτονόητα συζητάμε τώρα εδώ. Αν πάλι τη βλέπετε ως μια μορφή οικονομίας του διαμοιρασμού που δεν εντάσσεται στον τουριστικό κλάδο, πρέπει να βάλετε κάποιους περιορισμούς, χρονικούς και ποσοτικούς.

Στη φιλελεύθερη δημοκρατία που ζούμε, είναι αντιληπτό ο κάθε ιδιοκτήτης ακινήτου να το διαχειρίζεται όπως αυτός θέλει. Αλλά εσείς ως Υπουργείο, ως Κυβέρνηση, δεν πρέπει να βάλετε κάποια όρια; Δεν πρέπει να προστατέψετε και τους ανθρώπους τους οικογενειάρχες που πλέον δεν μπορούν να βρουν στέγη για να νοικιάσουν και να βάλουν την οικογένειά τους μέσα, γιατί και τα ενοίκια έχουν πάει στον θεό; Ποιος φταίει για όλα αυτά;

Κλείνοντας, θα σας συμβουλέψω να διαβάσετε το πρόγραμμα της Ελληνικής Λύσης που έχει ένα μεγάλο σχέδιο για τον τουρισμό, πράγμα το οποίο εσείς δεν έχετε. Κλέψτε από εκεί κάποιες προτάσεις, και μην φοβάστε, δεν θα σας κατηγορήσουμε ότι τις κλέψατε από εμάς. Αρκεί να το πράξετε. Εμείς τέτοιους πολιτικούς κομπλεξισμούς δεν έχουμε.

Ευχαριστώ πολύ.

(Χειροκροτήματα από την πτέρυγα της Ελληνικής Λύσης)

**ΠΡΟΕΔΡΕΥΩΝ (Γεώργιος Λαμπρούλης):** Θα δώσουμε τον λόγο τώρα στον Πρόεδρο της Κοινοβουλευτικής Ομάδας του ΠΑΣΟΚ, τον κ. Ανδρουλάκη. Και θα ακολουθήσουν από τον κατάλογο των ομιλητών ο κ. Ηλιόπουλος, η κ. Λινού και ο κ. Μαρκογιαννάκης.

Κύριε Πρόεδρε, έχετε τον λόγο.

**ΝΙΚΟΛΑΟΣ ΑΝΔΡΟΥΛΑΚΗΣ (Πρόεδρος του ΠΑΣΟΚ - Κινήματος Αλλαγής):** Κυρίες και κύριοι συνάδελφοι, χθες ο Πρωθυπουργός παραβίασε μια πολιτική παράδοση δεκαετιών, μια πολιτική παράδοση που ήθελε να υπάρχει συναίνεση στον ύψιστο θεσμό του Προέδρου της Δημοκρατίας. Αξιοποίησε τη συνταγματική Αναθεώρηση του 2019 που τη στηρίξαμε όλοι μας όχι για να έχουμε μονοκομματικές επιλογές στη θέση του Προέδρου της Δημοκρατίας, αλλά για να αποφεύγουμε τα παιχνίδια με τον θεσμό αυτόν, που θα μπορούσαν να δημιουργήσουν την αστάθεια, αξιοποιώντας την εκλογική διαδικασία και οδηγώντας τη χώρα σε εκλογές.

Μάλιστα, ο ίδιος είχε πει τότε ότι γίνεται η Αναθεώρηση του Συντάγματος, αλλά το πνεύμα του Συντάγματος παραμένει και πρέπει να εργαζόμαστε για τις μεγαλύτερες δυνατές συναινέσεις που αφορούν στο πρόσωπο του Προέδρου της Δημοκρατίας. Για άλλη μια φορά αποδεικνύεται αναξιόπιστος. Γιατί για εσάς οι λέξεις πια έχουν χάσει το νόημά τους. Η συναίνεση μετατρέπεται σε μονοκομματική επιλογή. Το άπλετο φως σε μια σειρά σκανδάλων, απόλυτο σκοτάδι. Η αντιμετώπιση της ακρίβειας, ακρίβεια παντού. Και πριν από λίγη ώρα ακούσαμε ότι δεν είναι ευπρόσδεκτες οι ψήφοι των Σπαρτιατών, αλλά ήταν ευπρόσδεκτες πριν από μερικές μέρες στον προϋπολογισμό.

Μα, καλά, ποιον κοροϊδεύετε; Τόσο πολύ νομίζετε ότι έχει χάσει τη μνήμη του ο ελληνικός λαός; Ή μάλλον, τόσο πολύ επενδύετε στη μιντιακή διαπλοκή που σας στηρίζει, που δεν αναδεικνύει όλες αυτές οι αντιφάσεις, την απαξίωση των θεσμών, την υποβάθμιση του κράτους δικαίου; Υπάρχει μέτρο στην πολιτική σας συμπεριφορά; Όμως, η επιλογή του κ. Τασούλα είναι μια μονοκομματική επιλογή. Αυτό είναι η μία όψη του νομίσματος. Η άλλη όψη του νομίσματος -και πιο επικίνδυνη- είναι η αυτοκρατορική συμπεριφορά του κ. Μητσοτάκη, που περιφρονεί τους θεσμούς και τη νοημοσύνη του ελληνικού λαού.

(Χειροκροτήματα από την πτέρυγα του ΠΑΣΟΚ - Κινήματος Αλλαγής)

Σήμερα, λοιπόν, εμείς προσπαθήσαμε από τη δική μας πλευρά, διότι είχαμε μια απολύτως θεσμική συμπεριφορά όλο αυτό το διάστημα, γνωρίζοντας ότι με τη συνταγματική Αναθεώρηση αρκούν 151 ψήφοι, αλλά πρέπει μέχρι το τέλος να επενδύουμε στο πνεύμα του Συντάγματος. Άκουσα, μάλιστα, από κάποια στελέχη σας να λένε «μα, κομματική επιλογή η δική μας, κομματικές επιλογές και των άλλων κομμάτων». Μα, συγγνώμη, η συναίνεση αφορούσε το κυβερνητικό κόμμα. Η παράδοση δεν είναι η Αντιπολίτευση να προτείνει πρόσωπο από την Κυβέρνηση, αλλά η Κυβέρνηση να προτείνει πρόσωπο που δεν αφορά στο κομματικό της στρατόπεδο, αλλά τον χώρο της Αντιπολίτευσης ή ευρύτερους συμβολισμούς. Τι άλλο θα ακούσουμε από το στόμα σας;

Εμείς, λοιπόν, σήμερα τιμώντας το Σύνταγμα, το πνεύμα του, τη συναίνεση, τους συμβολισμούς, προτείναμε για την Προεδρία της Δημοκρατίας τον Τάσο Γιαννίτση.

(Χειροκροτήματα από την πτέρυγα του ΠΑΣΟΚ - Κινήματος Αλλαγής)

Ο Τάσος Γιαννίτσης συμβολίζει την Ελλάδα της προόδου, την Ελλάδα της συνέπειας, την Ελλάδα της υπευθυνότητας, την Ελλάδα της προνοητικότητας. Την Ελλάδα που αν έκανε ό,τι έπρεπε να κάνει στον σωστό χρόνο, πολύ πιθανόν να μην είχαμε ζήσει τη μνημονιακή καταστροφή. Την Ελλάδα που σχεδιάζει και για τις επόμενες γενιές. Την Ελλάδα που σέβεται τους δημόσιους πόρους. Την Ελλάδα που πορεύεται ενωμένη, χωρίς διχασμούς, χωρίς λαϊκισμούς, χωρίς ευχολόγια. Πραγματικά, το πρόσωπο του Τάσου Γιαννίτση έχει έναν ισχυρό ιστορικό, θεσμικό συμβολισμό.

Βεβαίως, δεν μπορώ να μη σχολιάσω και τον σημαντικό συμβολισμό που έχει η υποψηφιότητα της Λούκας Κατσέλη. Κατανοώ ότι κάθε κόμμα ή κάποια κόμματα θέλουν να κάνουν κάποιες προτάσεις με συμβολισμό. Είναι σημαντικός, λοιπόν, ο συμβολισμός του νόμου του ΠΑΣΟΚ που προστάτευσε την πρώτη κατοικία στα χρόνια της οικονομικής κρίσης, της φτώχειας, των τεράστιων ζητημάτων, των ανισοτήτων, ενός νόμου που ψήφισε το ΠΑΣΟΚ, αλλά δεν ψήφισε ποτέ ο ΣΥΡΙΖΑ. Και όχι μόνο δεν τον ψήφισε ο ΣΥΡΙΖΑ, αλλά ως κυβέρνηση ήρθε μετά και τον κατήργησε. Τα λέω αυτά για να θυμόμαστε όλοι τι, πού, πώς και πότε. Ισχυροί συμβολισμοί, αλλά να μην παίζουμε με την πρόσφατη ιστορία. Έχουμε μνήμη.

Αγαπητοί συνάδελφοι, η Κυβέρνηση της Νέας Δημοκρατίας είναι μια κυβέρνηση που με τις συνεχιζόμενες άδικες επιλογές έχει διαμορφώσει μια κοινωνία τεράστιων ανισοτήτων, μια κοινωνία χαμηλών προοπτικών για εκατομμύρια Έλληνες πολίτες. Υπάρχει πια εκτεταμένη πεποίθηση ότι οι επόμενες γενιές θα ζήσουν χειρότερα απ’ ό,τι οι προηγούμενες γενιές. Το κόστος ζωής έχει εκτιναχθεί και οι μισθοί παραμένουν καθηλωμένοι στον πάτο της Ευρωπαϊκής Ένωσης.

Σύμφωνα με την πρόσφατη μελέτη του Ινστιτούτου της ΓΣΕΕ, το 2023 το ύψος του μέσου ετήσιου μισθού πλήρους απασχόλησης ήταν στην 24η θέση, χαμηλότερα και από αυτό του 2009. Σε όρους αγοραστικής δύναμης, ο ετήσιος μισθός πλήρους απασχόλησης είναι ο χαμηλότερος στην Ευρωπαϊκή Ένωση. Η κατάσταση επιδεινώνεται από την αύξηση των τιμών και του κόστους ζωής συνολικά. Την τετραετία από τον Νοέμβριο του 2020 μέχρι τον Νοέμβριο του 2024 όλες οι κατηγορίες αγαθών και υπηρεσιών, πλην τηλεπικοινωνιών, έχουν αυξηθεί τιμολογιακά, συχνά με διψήφιο ποσοστό.

Οι δαπάνες στέγασης -το έχουμε θέσει πολλές φορές στον δημόσιο διάλογο- παραμένουν με διαφορά οι υψηλότερες μεταξύ των κρατών-μελών της Ευρωπαϊκής Ένωσης, πλήττοντας δυσανάλογα την ευημερία των χαμηλότερων εισοδηματικά στρωμάτων. Ακούστε, λοιπόν, ενδεικτικά. Τα άτομα που ανήκουν στα φτωχότερα στρώματα έχουν ένα υπερβολικό ποσοστό επιβάρυνσης του κόστους στέγασης. Ανέρχεται, παρακαλώ, στο 85,3%, όταν ο ευρωπαϊκός μέσος όρος είναι στο 29,9%. Στα πλουσιότερα στρώματα είναι στο 1,2%, συγκριτικά με το 0,7% της Ευρωπαϊκής Ένωσης. Ακόμη και σε αυτό το φορτίο υπάρχουν τεράστιες ανισότητες.

Την ίδια ώρα βέβαια έχουν ριζώσει ολιγοπώλια παντού, σε στρατηγικούς τομείς της οικονομίας και της αγοράς, ολιγοπώλια που ο πληθωρισμός της απληστίας τους έχει χτυπήσει πανευρωπαϊκό ρεκόρ. Ο Πρωθυπουργός, όμως, ως συνήθως κάνει επικοινωνιακά παιχνίδια! Είναι πρωταθλητής της αλληλογραφίας. Μετά το πρώτο ανέκδοτο της επιστολής για τις πολυεθνικές προς την κ. Φον ντερ Λάιεν, απέστειλε και δεύτερη επιστολή για την ενέργεια, επιβεβαιώνοντας έτσι την κριτική μας ότι επί των ημερών του η Ελλάδα είναι από τις ακριβότερες χώρες στη χονδρεμπορική τιμή του ρεύματος.

Ένα είναι το βέβαιο. Η Κυβέρνηση βρίσκεται στον "κόσμο της". Πανηγυρίζει, μάλιστα, διότι τον Δεκέμβριο ο πληθωρισμός των τροφίμων ήταν αρνητικός, όταν οι σωρευμένες ανατιμήσεις της τετραετίας έτρεξαν πάνω από 30%. Άλλο δεν αυξάνονται περαιτέρω οι τιμές και άλλο είναι ψηλά και δεν πέφτουν. Το νιώθει ο πολίτης στην τσέπη του.

Αποκρύπτει, επίσης, η Κυβέρνηση ότι ο γενικός πληθωρισμός στη χώρα είναι σταθερά υψηλότερος από τον μέσο ευρωπαϊκό. Σύμφωνα με τη EUROSTAT, τον Δεκέμβριο o δείκτης τιμών καταναλωτή στην Ελλάδα ήταν στο 2,9%, όταν στην Ευρωζώνη ήταν στο 2,4%.

Για ποιον λόγο; Γιατί στη χώρα μας οι ανατιμήσεις έχουν πλέον διαχυθεί παντού με αποκορύφωμα στις υπηρεσίες, ολιγοπώλια στις τράπεζες, στα τρόφιμα, στην ενέργεια, στην υγεία και εσείς σφυρίζετε αδιάφορα.

Είναι ξεκάθαρο πλέον στον ελληνικό λαό μετά και τα σημερινά -μάλλον τα μεταμεσονύχτια χθεσινά- ότι οι όποιες πρωτοβουλίες παίρνετε είναι μετά την πίεση του ΠΑΣΟΚ. Από μόνοι σας δεν κάνατε τίποτα. Στις τράπεζες; Στα ασφάλιστρα; Στους Σπαρτιάτες; Στα βαρέα και ανθυγιεινά; Τώρα το μάθατε το πρόβλημα που συζητάμε σήμερα; Από το 2020 υπάρχει ο νόμος. Για τις τράπεζες τρία χρόνια δεν κάνατε τίποτα. Ξαφνικά μετά την πίεση της σοβαρής Αντιπολίτευσης, που και αναδεικνύει τα προβλήματα και δείχνει έναν δρόμο άλλων προοδευτικών λύσεων, έρχεστε να κάνετε μπαλώματα.

Εμείς, λοιπόν, πήραμε πρωτοβουλίες, που προσπαθείτε να τις βάλετε στην ατζέντα σας διότι δημιουργούν τεράστια κοινωνικά ζητήματα, για τις τράπεζες, τη Golden Visa, την υγεία και, βέβαια, ζητήματα θεσμών για τα οποία, όπως είπα και στην αρχή, δεν δείχνετε κανένα σεβασμό.

Εμείς, λοιπόν, τι σκοπό έχουμε με τη σημερινή μας πρωτοβουλία; Να αποκατασταθεί η διαφάνεια και η δικαιοσύνη στις αναπροσαρμογές των ασφαλίστρων για να προστατεύσουμε τους ασφαλισμένους και να βελτιώσουμε τη λειτουργία της αγοράς ασφαλίσεων υγείας. Και τι ζητάμε απλά; Την κατάργηση του υφιστάμενου καθεστώτος του ν.4738/2020. Από τότε σας λέγαμε τι θα συμβεί με την ψήφιση αυτού του νόμου και μας περιφρονούσε με το γνωστό αλαζονικό του ύφος ο κ. Γεωργιάδης.

Εμείς θέλουμε, λοιπόν, τον περιορισμό των αυξήσεων στα ασφάλιστρα βάσει αντικειμενικών κριτηρίων και τη θέσπιση αυστηρών κανόνων διαφάνειας και ελέγχου.

Για ποιο λόγο τα ζητάμε όλα αυτά; Γιατί σήμερα πάνω από 1.200.000 ασφαλισμένοι είναι εντελώς απροστάτευτοι απέναντι σε πολύ μεγάλες αυξήσεις έως και 15%, που μονομερώς επιβάλλουν αυτές οι ασφαλιστικές εταιρείες. Με τον νόμο σας επιτρέψατε να μπορούν να διαμορφώνουν το ύψος των αυξήσεων με βάση έναν ιδιωτικό δείκτη υγείας, που σε τελική ανάλυση αυτές οι εταιρείες διαμόρφωσαν τον Ενιαίο Δείκτη Υγείας του ΙΟΒΕ.

Μόνο που αυτός ο δείκτης δεν είναι μόνο ενιαίος, γιατί στηρίζεται -παρακαλώ και αυτό ήταν μια εξαρχής από το 2020 κρίσιμο για την αξιολόγησή μας για τη νομοθετική σας τότε παρέμβαση-, βασίζεται αποκλειστικά σε στοιχεία που αφορούν μακροχρόνια συμβόλαια υγείας. Το αποτέλεσμα είναι να μην είναι αντιπροσωπευτικός ο δείκτης γιατί τα προγράμματα αυτά αφορούν κυρίως ανθρώπους μεγαλύτερων ηλικιών που κάνουν συχνότερη χρήση ιατρικών υπηρεσιών και όχι ανθρώπους νεότερων γενεών.

Άρα η στρέβλωση ήταν από τότε γνωστή σε όλους μας. Ο ΙΟΒΕ έτσι θεμελιώνει τις υπέρογκες αυξήσεις με αναφορά σε ένα κατά βάση κλειστό, συρρικνωμένο και γηράσκοντα κύκλο ασφαλισμένων.

Ξέρετε πολύ καλά, όπως σας είχαμε επισημάνει από τότε, ότι θα εμφανίσει αυξήσεις στα ασφάλιστρα γιατί προϋπήρχαν οι μελέτες του ΙΟΒΕ για λογαριασμό αυτών των εταιρειών και για το 2018 και για το 2019 που οδηγούσαν στα συμπεράσματα της στρέβλωσης.

Άρα συνειδητά πήρατε αποφάσεις εις βάρος εκατοντάδων χιλιάδων ανθρώπων που πλήρωσαν περίπου 50% αύξηση μέσα σε μια πενταετία.

(Χειροκροτήματα από την πτέρυγα του ΠΑΣΟΚ - Κινήματος Αλλαγής)

Γιατί; Γιατί υπηρετείτε συμφέροντα, υπηρετείτε με τον τρόπο που νομοθετείτε ισχυρά συμφέροντα παντού. Και αυτές οι προτεραιότητες σας έχουν κάνει δυσθεώρητο το κόστος ζωής, δυσθεώρητο το κόστος ανελαστικών δαπανών στην καθημερινότητα.

Άρα, σταματήστε, λοιπόν, να προσποιείστε ότι τώρα πέσατε από τα σύννεφα. Ξαφνικά ξυπνήσατε από τη νομοθετική πρωτοβουλία του ΠΑΣΟΚ. Το έγκλημα ήταν προμελετημένο εις βάρος των ασφαλισμένων, προμελετημένο από τον κ. Γεωργιάδη, που οφείλει να απολογηθεί σε 1.200.000 ανθρώπους.

(Χειροκροτήματα από την πτέρυγα του ΠΑΣΟΚ - Κινήματος Αλλαγής)

Και, βέβαια, η μόνη δυνατότητα που είχαν οι καταναλωτές, αν δεν αποδέχονταν τις υπέρογκες αυτές αυξήσεις, ήταν να διακόψουν τις ισόβιες ασφαλίσεις υγείας, αυτές που πλήρωναν για πολλά χρόνια για να τις έχουν σε προχωρημένη ηλικία. Οι πολίτες που έχουν ήδη εκδηλώσει προβλήματα υγείας δεν έχουν τη δυνατότητα να αλλάξουν ασφαλιστική εταιρεία, αφού οι εταιρείες δεν καλύπτουν ασθένειες που έχουν ήδη εκδηλωθεί κι όταν το κάνουν, το κάνουν με πολύ χειρότερους όρους. Άρα εκατομμύρια άνθρωποι είναι εκβιαζόμενοι.

Η Κυβέρνηση, λοιπόν, της Νέας Δημοκρατίας διαμόρφωσε μια αγορά που λειτουργεί χωρίς αυστηρούς κανόνες και επαρκείς ελέγχους, με πρακτικές ολιγοπωλίων, βέβαια, όπως και στον χώρο της ιδιωτικής υγείας που λυμαίνονται το 77% των υπηρεσιών δύο ισχυρά συμφέροντα τη στιγμή που, μάλιστα, ο μεγαλύτερος παίκτης της ασφαλιστικής αγοράς έχει κοινό ιδιοκτήτη με τον μεγαλύτερο ιδιωτικό νοσοκομειακό όμιλο της χώρας.

Αυτή είναι η Ελλάδα με τις πολιτικές σας επιλογές. Έρχεται, λοιπόν, τώρα σε αυτό το κοινωνικό και οικονομικό περιβάλλον ο κ. Θεοδωρικάκος να ξηλώσει τις διατάξεις του κ. Γεωργιάδη έπειτα από μια θύελλα αντιδράσεων και κοινωνικών αντιδράσεων που δημιούργησαν οι πολιτικές σας.

Οι Υπουργοί της Νέας Δημοκρατίας παίζουν τον μουτζούρη για το ποιος έχει τη μεγαλύτερη ευθύνη και, βέβαια, ο κ. Μητσοτάκης Πόντιος Πιλάτος, όπως σε όλα. Το δικό σας ράβε-ξήλωνε κοστίζει πολύ ακριβά στον ελληνικό λαό, που επί των ημερών σας έχει πληρώσει ήδη τις υψηλότερες ιδιωτικές δαπάνες μεταξύ των είκοσι επτά ευρωπαϊκών κρατών μαζί με τη Βουλγαρία στο σύνολο της Ευρωπαϊκής Ένωσης.

Ξυπνήσατε, λοιπόν, αργά μετά την κατάθεση της τροπολογίας μας και πρέπει να υπογραμμίσω ότι μαζί σας ξύπνησαν και οι ασφαλιστικές εταιρείες, που ξαφνικά θυμήθηκαν τους μεγάλους παίκτες της ιδιωτικής υγείας και ανακοινώνουν ότι περιορίζουν τις ανατιμήσεις των ασφαλίστρων στο 6% με 7% έναντι του αρχικού 14% - 15%. Άρα, μαζί με εσάς κοιμήθηκαν και αυτοί. Γιατί; Διότι υπήρχε ισχυρή κερδοσκοπία. Γι’ αυτό μιλάω για προμελετημένο έγκλημα. Δεν δείξατε καμμία πολιτική βούληση, ενώ οι αυξήσεις είναι αυτού του τύπου εδώ και δύο χρόνια. Όμως, αφήσατε να τους χαϊδεύετε εις βάρος του ελληνικού λαού.

Αφήνετε, λοιπόν, ακόμη και με αυτή τροπολογία που καταθέσατε ακάλυπτους τους ασφαλισμένους για το 2025, γιατί κρύβεστε πίσω από την εθελοντική μείωση που ανακοίνωσαν κάποιες ασφαλιστικές εταιρείες. Θυμάστε τη λέξη «εθελοντική»;

Αν την ξεχάσατε, κύριε Θεοδωρικάκο, να σας τη θυμίσω. Είναι η ίδια λέξη που χρησιμοποιήσατε και για τις τράπεζες. Εμείς λέγαμε για έκτακτη εισφορά των τραπεζών που έβγαλαν δισεκατομμύρια εις βάρος του ελληνικού λαού και εσείς πήρατε δήθεν εθελοντικά 100 εκατομμύρια αντί τα 500 έκτακτης εισφοράς. Και τώρα πάλι κρύβεστε πίσω από την εθελοντική πρωτοβουλία, που όμως δεν έγινε εδώ και πέντε χρόνια, αλλά έγινε μετά τη δική μας πρωτοβουλία.

Τίποτα δεν είναι τυχαίο και σε αυτό τον τομέα. Δεν αρθρώνετε, λοιπόν, λέξη για το μεγάλο μέρος των ασφαλισμένων με τις ετήσιες συμβάσεις, οι οποίες υφίστανται τις συνέπειες της αυθαιρεσίας των ασφαλιστικών εταιρειών.

Εμείς, λοιπόν, με την τροπολογία που καταθέσαμε ζητάμε ξεκάθαρα να καταργηθεί το καθεστώς του νόμου του κ. Γεωργιάδη. Ο δείκτης ΙΟΒΕ παύει να χρησιμοποιείται για την αναπροσαρμογή των ασφαλίστρων. Ζητάμε να γίνει αναπροσαρμογή βάσει αντικειμενικών κριτηρίων και ξεκάθαροι δείκτες να περιλαμβάνονται στα συμβόλαια για τον υπολογισμό των αυξήσεων.

Προτείνουμε περιορισμό των αυξήσεων του 2024 και του 2025. Για το 2024 η αύξηση περιορίζεται από 14% σε 2,7%. Για το 2025 και μετά η αύξηση βασίζεται στον υποδείκτη υγείας της ΕΛΣΤΑΤ, ο οποίος για το 2024 φαίνεται να διαμορφώνεται στο 3,8%, προστασία των ασφαλισμένων άνω των εξήντα πέντε ετών από υπερβολικές αυξήσεις.

Επίσης, θεσπίζουμε έναν νέο δείκτη αποζημιώσεων ασφαλίσεων υγείας, που θα καθορίζεται από τη Στατιστική Αρχή για την αντικειμενική εκτίμηση των αποζημιώσεων και στηρίζεται στο ποσοστό μεταβολής του συνόλου των αποζημιώσεων για τις ασφαλίσεις υγείας.

Κυρίες και κύριοι συνάδελφοι, τα προβλήματα του ελληνικού λαού δεν έχουν χρώμα. Οφείλουμε, λοιπόν, σήμερα όλα τα κόμματα να στηρίξουμε αυτές τις λογικές πρωτοβουλίες, πρωτοβουλίες που δείχνουν έναν άλλο δρόμο πολιτικής, που ανακουφίζουν εκατομμύρια Έλληνες πολίτες από τη μεγάλη ακρίβεια, που δείχνουν ότι μπορούμε να μειώσουμε περαιτέρω τα ζητήματα, τα προβλήματα, τα αδιέξοδα, όταν υπάρχει ισχυρή πολιτική βούληση, για να βάλουμε ένα τέλος στην ασυδοσία των ολιγοπωλίων, όπως διαμορφώθηκε από τις πολιτικές της Νέας Δημοκρατίας.

Αυτή είναι η δική μας μάχη, η μάχη της προόδου και του συγκεκριμένου. Γι’ αυτό λοιπόν σας καλώ χωρίς δεύτερη σκέψη να προτάξετε το δημόσιο συμφέρον από το συμφέρον των ολιγοπωλίων, προς όφελος του ελληνικού λαού και της ευημερίας του. Σας παροτρύνω να κάνετε δεκτή τη δίκαιη τροπολογία του ΠΑΣΟΚ, την τροπολογία που κατέθεσε η Κοινοβουλευτική μας Ομάδα, ώστε να μπει επιτέλους ένα τέλος σε μία απόφασή σας του 2020 που πλήγωσε βαρύτατα εκατοντάδες χιλιάδες ανθρώπους που είχαν ιδιωτικά συμβόλαια ασφάλισης.

Σας ευχαριστώ πολύ.

(Χειροκροτήματα από την πτέρυγα του ΠΑΣΟΚ - Κινήματος Αλλαγής)

**ΠΡΟΕΔΡΕΥΩΝ (Γεώργιος Λαμπρούλης):** Πριν προχωρήσουμε στον κατάλογο ομιλητών, ζήτησε τον λόγο ο Υπουργός κ. Θεοδωρικάκος για μια σύντομη παρέμβαση.

Ελάτε, κύριε Υπουργέ, έχετε τον λόγο. Να βάλουμε τρία λεπτά, κύριε Υπουργέ;

**ΠΑΝΑΓΙΩΤΗΣ (ΤΑΚΗΣ) ΘΕΟΔΩΡΙΚΑΚΟΣ (Υπουργός Ανάπτυξης):** Όχι, παραπάνω.

**ΠΡΟΕΔΡΕΥΩΝ (Γεώργιος Λαμπρούλης):** Δείξτε κι εσείς μια αυτοσυγκράτηση, όσο μπορείτε.

**ΠΑΝΑΓΙΩΤΗΣ (ΤΑΚΗΣ) ΘΕΟΔΩΡΙΚΑΚΟΣ (Υπουργός Ανάπτυξης):** Ο Πρόεδρος του ΠΑΣΟΚ έκανε μία συνολική τοποθέτηση.

**ΠΡΟΕΔΡΕΥΩΝ (Γεώργιος Λαμπρούλης):** Μπορείτε όμως σε σύντομο διάστημα να απαντήσετε, ώστε να προχωρήσουμε. Περιμένουν αρκετοί Βουλευτές.

**ΠΑΝΑΓΙΩΤΗΣ (ΤΑΚΗΣ) ΘΕΟΔΩΡΙΚΑΚΟΣ (Υπουργός Ανάπτυξης):** Δεν θα καταχραστώ τον χρόνο. Άλλωστε η λακωνική καταγωγή μου προδιαθέτει και για τη λακωνικότητα της έκφρασής μου. Θεωρώ υποχρέωσή μου, όμως, να απαντήσω στην τοποθέτηση του Αρχηγού της Αξιωματικής Αντιπολίτευσης και Προέδρου του ΠΑΣΟΚ κ. Ανδρουλάκη εκ μέρους της Κυβέρνησης.

Κύριε Πρόεδρε, νομίζω ότι γνωρίζετε πάρα πολύ καλά ότι όλα τα πολιτικά πρόσωπα είμαστε τμήμα της κοινωνίας. Το ίδιο συμβαίνει και για όλα τα στελέχη της παράταξής μας, της Νέας Δημοκρατίας. Δεν πιστεύω ότι το πιστεύετε ότι χρειαζόταν ο Υπουργός Ανάπτυξης την τροπολογία του ΠΑΣΟΚ για να καταλάβει ότι υπήρχε πρόβλημα με το πόσα χρήματα καλούνται να πληρώσουν διακόσιες πενήντα πέντε χιλιάδες ασφαλισμένοι στον ιδιωτικό τομέα, οι οποίοι έχουν μακροχρόνιες ισόβιες συμβάσεις υπηρεσιών από ασφαλιστικές εταιρείες. Είμαστε τμήμα της κοινωνίας και γνωρίζουμε το πρόβλημα.

Γνωρίζετε επίσης ότι το πρόβλημα έχει μεγαλύτερο χρονικό βάθος από αυτό που περιγράψατε. Το 2011 υπήρχαν επτακόσιες έντεκα χιλιάδες άνθρωποι οι οποίοι είχαν τέτοιου είδους συμβόλαια και το 2019. Όταν δηλαδή είχε ολοκληρωθεί η όλη διαδικασία των μνημονίων και της χρεοκοπίας της Ελλάδας, τμήμα της οποίας το ΠΑΣΟΚ συνδιαχειρίστηκε με τη Νέα Δημοκρατία την περίοδο 2012-2015, οι άνθρωποι που είχαν απομείνει ήταν τριακόσιες είκοσι χιλιάδες. Άρα τότε έχει δημιουργηθεί το τεράστιο πρόβλημα και καθώς οι άνθρωποι προσέφευγαν στα δικαστήρια και τα δικαστήρια χαρακτήριζαν καταχρηστικές αυτές τις συμπεριφορές, έπρεπε να βρεθεί ένας δείκτης.

Εδώ, δε, θα σημειώσω ότι στην πρόταση που έχετε καταθέσει στην τροπολογία σας, έχετε μεταξύ άλλων -θα γίνω πιο σαφής σε λίγο, συνολικότερα- μια πολύ σοβαρή αντίφαση. Ενώ μιλάτε για επιστροφή στον νόμο του 1994, την ίδια ώρα και στιγμή προτείνετε και δείκτη, ο οποίος είναι η βάση για να γίνονται οι αυξήσεις των ασφαλίστρων γι’ αυτούς για τους διακόσιους πενήντα πέντε χιλιάδες ανθρώπους. Πρέπει να αποφασίσετε. Ή το ένα θέλετε, την επιστροφή στο καθεστώς του 1994 ή κάποιον δείκτη θέλετε να βάλετε.

Μπήκε λοιπόν δείκτης του ΙΟΒΕ. Οι εταιρείες χρησιμοποιούσαν τον δείκτη του ΙΟΒΕ και πριν τη νομοθέτηση της Νέας Δημοκρατίας. Εν συνεχεία, η Νέα Δημοκρατία όντως το νομοθέτησε και το δεύτερο έτος που έγινε αυτό το πράγμα, συνειδητοποιήσαμε όλοι ότι αυτό οδηγεί σε υπέρογκες αυξήσεις τις οποίες δεν μπορεί να αντέξει ο ασφαλισμένος, ένας πολίτης ο οποίος δικαιούται πλέον όπως σωστά το είπατε, όταν έχει μεγαλώσει ηλικιακά και έχει μεγαλύτερη ανάγκη αυτών των υπηρεσιών, να απολαμβάνει αυτές τις υπηρεσίες αφού τις έχει πληρώσει. Κι έτσι προετοιμάσαμε τη νομοθετική μας παρέμβαση, πρέπει να σας πω εδώ και ένα τρίμηνο.

Έχω έρθει σε επικοινωνία με όλες τις οργανώσεις των καταναλωτών, έχω έρθει σε επικοινωνία με τον Διοικητή της Τράπεζας της Ελλάδος. Δεν γνωρίζω, κύριε Πρόεδρε, εάν έχετε μιλήσει με τον κ. Στουρνάρα. Δεν ξέρω αν τον χρεώνετε και αυτόν στις νεοφιλελεύθερες αντιλήψεις της παράταξης η οποία κυβερνά σήμερα. Δεν αποδέχομαι την κριτική σας για νεοφιλελεύθερες αντιλήψεις, σε καμμία περίπτωση, αλλά η Τράπεζα της Ελλάδος έχει σημαίνοντα θεσμικό ρόλο σε αυτή την υπόθεση, γιατί είναι εκείνη που έχει την ευθύνη της εποπτείας της κεφαλαιακής επάρκειας των ασφαλιστικών εταιρειών.

Έτσι λοιπόν όταν διαπιστώσαμε το πρόβλημα, ήρθαμε και φέραμε τη λύση που σήμερα με την τροπολογία νομοθετούμε, την οποία σας καλώ να ψηφίσετε, διότι δεν βρίσκω κανένα λόγο να μην το κάνετε αυτό, η οποία λέει τι; Ότι πρέπει να δημιουργήσουμε έναν νέο δείκτη που να συνδυάζει την κεφαλαιακή επάρκεια των ασφαλιστικών εταιρειών με τη δυνατότητα των πολιτών να ανταποκρίνονται. Για να φτιάξουμε αυτό τον δείκτη πρέπει να συνεργαστεί η Ελληνική Στατιστική Αρχή με τρία Υπουργεία και την Τράπεζα της Ελλάδος, προκειμένου να είναι ισορροπημένο το σύστημα και να προστατεύονται οι καταναλωτές.

Εσείς σε αυτό με την τροπολογία αντιτείνετε τον δείκτη υγείας, τον υποδείκτη υγείας του πληθωρισμού που βγάζει η ΕΛΣΤΑΤ συν ένα. Έχω να σας πω επ’ αυτού το εξής. Ο δείκτης που επιλέγετε είναι ο δείκτης αύξησης των υπηρεσιών του δημοσίου συστήματος υγείας. Βέβαια, είναι σαφές και ξεκάθαρο σε όλους τους συναδέλφους του ΠΑΣΟΚ, όπως και σε όλους τους συναδέλφους και σε όλους τους πολίτες ότι άλλο πράγμα ο πληθωρισμός των υπηρεσιών του δημόσιου συστήματος υγείας και άλλο πράγμα αυτό που συμβαίνει στο ιδιωτικό σύστημα υγείας.

Συνεπώς πώς παίρνετε τον δείκτη του δημοσίου συστήματος της ΕΛΣΤΑΤ και του προσθέτετε και μία μονάδα; Αλήθεια, γιατί μία μονάδα και όχι καμμία ή δύο; Έχετε την καλοσύνη να μας εξηγήσετε με ποια επιχειρηματολογία έχετε δομήσει αυτή την πρότασή σας;

Εμείς επειδή θέλουμε να πάρουμε υπ’ όψιν μας όλα τα δεδομένα και να ακούσουμε πραγματικά τις απόψεις και την τεχνοκρατική τεκμηρίωση όλων, προτείνουμε αυτόν τον δείκτη. Θα δώσει τη δυνατότητα σε όλους, τη χρονική δυνατότητα να κάνουμε αυτό που πρέπει, ώστε και να διατηρηθεί η ευστάθεια του συστήματος των ιδιωτικών ασφαλιστικών εταιρειών, αλλά και οι πολίτες να είναι σε θέση να ανταποκρίνονται.

Και είπαμε ότι μέχρι τότε -γιατί η νομοθέτησή μας αφορά από 1-1-2026 τον νέο δείκτη- θα πρέπει φέτος οι ασφαλιστικές εταιρείες να ανταποκριθούν στην κοινή λογική και να μην προχωρήσουν σε αυξήσεις 15% που προέβλεπε ο δείκτης του ΙΟΒΕ. Περιμέναμε να δούμε τι θα κάνουν. Γι’ αυτό περιμέναμε τέσσερις πέντε ημέρες. Ανακοίνωσαν όλοι αυξήσεις της τάξης του 7%, οι οποίες είναι τα μισά από αυτά που είχαν βάλει στο δείκτη του ΙΟΒΕ και επομένως για φέτος το πρόβλημα αντιμετωπίζεται με αυτό τον τρόπο και σε βάση προοπτικής, με την τροπολογία που καταθέσαμε, η οποία έχει και άλλες δύο πλευρές που ενισχύουν τη διαφάνεια και τον ανταγωνισμό.

Γιατί σε τελική ανάλυση το μεγάλο πρόβλημα με αυτά τα συμβόλαια δημιουργήθηκε γιατί δεν υπάρχει κανένας ανταγωνισμός. Είναι μια κλειστή αγορά. Οι εταιρείες δεν προσφέρουν πια αυτό το συγκεκριμένο προϊόν και με αυτό τον τρόπο ουσιαστικά ασκούν τεράστια πίεση στον πελάτη, τον οποίο πελάτη- πολίτη ήρθαμε να προστατεύσουμε με αυτή την τροπολογία.

Η λύση λοιπόν που σήμερα νομοθετούμε είναι ότι θα υπάρχει απόλυτη διαφάνεια στις τιμολογιακές πολιτικές και των ασφαλιστικών εταιρειών -αυτό λέει η τροπολογία που καταθέσαμε- και των ιδιωτικών θεραπευτηρίων, αναλυτικά με τιμοκατάλογο, μία προς μία τις υπηρεσίες που προσφέρουν και μία προς μία τις ετήσιες αυξήσεις που κάνουν και πώς αυτές τεκμηριώνονται. Διότι θεωρώ ότι η διαφάνεια και ο ανταγωνισμός υποχρεωτικά θα οδηγήσουν σε μείωση τελικά αυτών των αυξήσεων και σε μια καλύτερη συνολική λειτουργία.

Τώρα κάνατε ορισμένες αναφορές τόσο εσείς, κύριε Πρόεδρε, όσο και εκπρόσωποι της Αξιωματικής Αντιπολίτευσης, αλλά και άλλων κομμάτων στην υπόθεση των καρτέλ σε αυτόν τον χώρο. Έχω απαντήσει και θέλω να το πω και ενώπιόν σας ξανά: Υπάρχει έρευνα της Επιτροπής Ανταγωνισμού, τη διαπίστωση καρτέλ δεν μπορεί να την κάνει κανένας άλλος παρά μόνο η Ανεξάρτητη Αρχή Ανταγωνισμού. Δεν είναι δουλειά ούτε του Υπουργείου Ανάπτυξης ούτε της Γενικής Γραμματείας Εμπορίου. Περιμένουμε, λοιπόν, τα αποτελέσματα. Έχω ζητήσει από την Πρόεδρο, την κ. Σαρπ, την επιτάχυνση της δημοσίευσης της σχετικής έκθεσης, προκειμένου να είναι σαφές το τι συμβαίνει.

Και τέλος, καθώς κάνατε γενικότερες αναφορές, πιστεύω ότι εσείς προσωπικά και γιατί ήσασταν στην Ευρωβουλή το τελευταίο διάστημα και γιατί θεωρώ ότι είστε ένας νέος πολιτικός που παρακολουθεί τα πράγματα, ξέρετε ότι η αύξηση του πληθωρισμού και η αύξηση και του πληθωρισμού στα τρόφιμα τα τελευταία τέσσερα, πέντε χρόνια είναι παγκόσμιο φαινόμενο, είναι ευρωπαϊκό φαινόμενο. Η Ελλάδα, αν δείτε τον πληθωρισμό τροφίμων τα τελευταία τριάμισι χρόνια, είναι περίπου στον μέσο όρο του πληθωρισμού τροφίμων της Ευρωζώνης.

Τους τελευταίους επτά μήνες με πολύ μεγάλη αυστηρότητα υλοποιούμε έναν νόμο που η Κυβέρνηση της Νέας Δημοκρατίας με τους προηγούμενους Υπουργούς Ανάπτυξης -και τον Άδωνι και τον Κώστα Σκρέκα- είχε ψηφίσει, ο οποίος είναι πολύ σκληρός νόμος, κυρίες και κύριοι, διότι λέει ότι στα βασικά είδη διαβίωσης και στα τρόφιμα δεν μπορούν να έχουν μεγαλύτερο ποσοστό κέρδους από αυτό που είχαν το 2021, προτού αρχίσει ο πόλεμος και η μεγάλη πληθωριστική έξαρση.

Άρα έχουμε ένα φαινόμενο που έχει εξελιχθεί σε όλη την Ευρώπη με τον ίδιο τρόπο τόσο στην άνοδό του όσο και στην κάμψη του και το τελευταίο επτάμηνο έχει επιτευχθεί μέσα από μια σύνθετη πολιτική που περιλαμβάνει σκληρούς και αυστηρούς ελέγχους με πρόστιμα, με εξαπλασιασμό των ανωτέρων ορίων προστίμων, με στήριξη της Επιτροπής Ανταγωνισμού, με ενημέρωση των καταναλωτών και επίμονη προσπάθεια να επιλέγουν τα προϊόντα που τους συμφέρουν, με ενίσχυση του υγιούς ανταγωνισμού να έχουμε τον Δεκέμβριο αρνητικό πληθωρισμό στα τρόφιμα.

Θέλω να σας ρωτήσω, αυτό εσείς θεωρείτε ότι είναι καλό ή κακό για τη χώρα; Άστε την Κυβέρνηση, άστε τα κόμματα, για τους πολίτες είναι καλό ή κακό; Δεν ισχυρίζομαι ότι δεν είναι ψηλά οι τιμές. Βεβαίως και είναι ψηλά. Την ίδια, όμως, περίοδο έχει αυξηθεί και ο κατώτατος μισθός κατά 28%. Σας παρακαλώ πάρα πολύ, το αμφισβητείτε; Κατά 28% έχει αυξηθεί ο κατώτατος μισθός. Πάλι επιμένω ότι υπάρχουν πολίτες που τα βγάζουν δύσκολα πέρα, αλλά αυτό που έχει σημασία για την κοινωνία είναι ότι με αυτές τις πολιτικές έχουμε αποτελέσματα που δείχνουν ότι το πρόβλημα αντιμετωπίζεται.

Και όπως έχω πει και άλλη φορά σε αυτή την Αίθουσα -και στενοχώρησα κάποιους συναδέλφους- το πρόβλημα αφορά ιδιαιτέρως έναν τομέα στον οποίο πρέπει όλοι μαζί να ρίξουμε νέες προσπάθειες, το πρόβλημα της στέγης, που το αναφέρατε, σε ό,τι αφορά τα ενοίκια, γιατί πραγματικά αυτός που ζει με το νοίκι και είναι χαμηλόμισθος αυτός έχει τεράστιο πρόβλημα να καταφέρει να προχωρήσει μπροστά. Η Κυβέρνηση έχει πάρει μέτρα και ως προς αυτό, αλλά θεωρώ ότι χρειάζονται νέα και ακόμη πιο αποτελεσματικά, διότι το κόστος της στέγης στην Ελλάδα έχει εκτοξευτεί πραγματικά για χιλιάδες λόγους και είναι πολυσύνθετη η πολιτική που κάνουμε για να αντιμετωπίσουμε το πρόβλημα και πρέπει να συνεχίσουμε και να είμαστε ακόμα πιο αποτελεσματικοί.

Συνεπώς θα σας πρότεινα -με όλη την κατανόηση που έχω για την ανάγκη να υπάρχει αντιπολίτευση και να λέει τις δικές της προτάσεις- να εμβαθύνετε και θα δείτε ότι η πρόταση που κάνουμε είναι συγκροτημένη, είναι δίκαιη και αξίζει τον κόπο να τη μελετήσετε περισσότερο και να την υπερψηφίσετε, γιατί αυτό το «ο δημόσιος δείκτης υγείας συν 1» είναι παντελώς αστήρικτο, δεν βγάζει πουθενά και θα οδηγήσει σε περαιτέρω προβλήματα.

Ευχαριστώ πολύ, κύριε Πρόεδρε.

**ΠΡΟΕΔΡΕΥΩΝ (Γεώργιος Λαμπρούλης):** Θα δώσουμε τον λόγο στον Πρόεδρο του ΠΑΣΟΚ κ. Ανδρουλάκη.

Ορίστε, κύριε Πρόεδρε, έχετε τον λόγο.

**ΝΙΚΟΛΑΟΣ ΑΝΔΡΟΥΛΑΚΗΣ (Πρόεδρος του ΠΑΣΟΚ - Κινήματος Αλλαγής):** Μας είπε ο Υπουργός ότι γνώριζαν το πρόβλημα, όπως γνώριζαν και για τις υπερχρεώσεις των τραπεζών, γνώριζαν και αυτό το ζήτημα, τα 14%, 15%, τα 50% σε πέντε χρόνια αύξηση στα ασφάλιστρα. Αφού τα γνωρίζατε, έπρεπε να περιμένετε στις 23.30΄ η ώρα χθες να καταθέσετε την τροπολογία; Τι "διαβολικές" συμπτώσεις είναι αυτές;

Εμείς δεν είπαμε ότι δεν είστε στην κοινωνία. Στην κοινωνία είστε και εσείς, στην κοινωνία είμαστε και εμείς, στην κοινωνία είμαστε όλοι μας. Το θέμα είναι τι προτεραιότητες έχουμε.

Εμάς προτεραιότητά μας είναι να πέσει το κόστος ζωής, να βάλουμε κανόνες στην αγορά, να αντιμετωπίσουμε τα ολιγοπώλια που εσείς στηρίξατε. Δηλαδή τι έρχεστε να μας πείτε σήμερα, ότι είστε ο καλός Υπουργός που πήρε πρωτοβουλίες, αλλά οι προηγούμενοι Υπουργοί της Νέας Δημοκρατίας είναι αυτοί που έφεραν τον ελληνικό λαό να πληρώνει τέτοιο κόστος ζωής; Πολύ ωραίο κυβερνητικό αφήγημα! Το αφήγημα του μουτζούρη, λοιπόν! Με επιβεβαιώνετε πλήρως.

(Στο σημείο αυτό την Προεδρική Έδρα καταλαμβάνει η Δ΄ Αντιπρόεδρος της Βουλής κ. **ΟΛΓΑ ΓΕΡΟΒΑΣΙΛΗ**)

"Διαβολικές", λοιπόν, συμπτώσεις στις τράπεζες, που κάνατε τους τροχονόμους στα υπερκέρδη τους. "Διαβολικές" συμπτώσεις στις εταιρείες ενέργειας, ιδιωτικής ασφάλισης, υγείας, πολλές "διαβολικές" συμπτώσεις, που ενώ ξέρετε τα προβλήματα, τη μέρα που συζητιέται και κατατέθηκε η πρωτοβουλία του ΠΑΣΟΚ για αυτό το κορυφαίο ζήτημα που αφορά πάνω από ένα εκατομμύριο συνανθρώπους μας, 23.30΄ η ώρα τη νύχτα κατατίθεται η τροπολογία του κ. Θεοδωρικάκου. Ωραία είναι τα αφηγήματα, οι ιστορίες, αλλά νομίζω ότι δεν πείθετε.

Και όσον αφορά στο βάθος του προβλήματος, ναι, είναι ένα πρόβλημα με προϊστορία. Γιατί δεν υπήρχαν αυτές οι αυξήσεις πριν το 2020; Όχι μόνο γιατί υπήρχαν αποφάσεις δικαστηρίων, αλλά γιατί υπήρχαν και πρόστιμα. Ποια είναι τα πρόστιμα που μπήκαν μετά το 2020; Τι κάνατε για να βάλετε κανόνες; Υιοθετήσατε τον δείκτη που ήθελαν οι εταιρείες αυτές, κομμένο και ραμμένο στα μέτρα τους.

Και για να κλείσω, ακόμη και για το θέμα της στέγασης που το θίξατε, ποιο είναι το αποτέλεσμα των πολιτικών σας; Όταν σας λέω σήμερα εδώ ότι οι πιο φτωχές οικογένειες της χώρας έχουν μία υπερβολική επιβάρυνση του κόστους στέγασης που ανέρχεται στο 85% έναντι του 29,9% του μέσου όρου της Ευρωπαϊκής Ένωσης, μου λέτε ότι έχετε πάρει πρωτοβουλίες; Ε, δεν πιάνουν τόπο οι πρωτοβουλίες σας, όταν είναι αυτά τα στοιχεία! Τα στοιχεία είναι αποκαλυπτικά ότι έχετε αποτύχει. Δεν μπορείτε να βάλετε κανόνες στην αγορά, γι’ αυτό το κόστος ζωής αυξάνει και γι’ αυτό τι θέλετε; Να σας πούμε «μπράβο!»; Μπράβο γιατί; Που ο ελληνικός λαός έχει τη δεύτερη χειρότερη αγοραστική δύναμη στις είκοσι επτά ευρωπαϊκές χώρες και συναγωνίζεται τη Βουλγαρία, διότι έχει απογειωθεί το κόστος ζωής σε όλους τους τομείς της οικονομίας; Και μας λέτε να σας πούμε «μπράβο!»; Όχι.

Εμείς λέμε ότι με δική μας πρωτοβουλία άνοιξε ένα θέμα, όπως και άλλα θέματα και οφείλετε να ακολουθήσετε τη δική μας πολιτική, γιατί είναι ολιστική και το 1% που λέτε έχει μία λογική, 1% παραπάνω από αυτό που λέει η ΕΛΣΤΑΤ.

Η δική σας πολιτική ποια λογική έχει; Μια ισορροπία με αυτές τις εταιρείες. Ξανά, λοιπόν -τι;- στην πλάτη του ασφαλισμένου, στην πλάτη του ανθρώπου που δυσκολεύεται να πληρώσει τα ασφάλιστρα συνεχίζετε τις διαπραγματεύσεις με τις εταιρείες αυτές.

Αυτές οι επιλογές σας είναι ατελέσφορες, κύριε Θεοδωρικάκο, και δεν τις χρεώνω σε σας, στον Πρωθυπουργό τις χρεώνω που εδώ και πέντε χρόνια έχει κάνει όλες αυτές τις εταιρείες και όλα τα ισχυρά ολιγοπώλια ακόμα πιο ισχυρά και ακόμη πιο αδύναμη την τσέπη του ελληνικού λαού.

(Χειροκροτήματα από την πτέρυγα του ΠΑΣΟΚ - Κινήματος Αλλαγής)

**ΠΑΝΑΓΙΩΤΗΣ (ΤΑΚΗΣ) ΘΕΟΔΩΡΙΚΑΚΟΣ (Υπουργός Ανάπτυξης):** Κυρία Πρόεδρε, θα ήθελα τον λόγο.

**ΠΡΟΕΔΡΕΥΟΥΣΑ (Όλγα Γεροβασίλη):** Κύριε Υπουργέ, έχει ζητήσει τρίλεπτη παρέμβαση ο Κοινοβουλευτικός Εκπρόσωπος του ΣΥΡΙΖΑ. Άρα θα απαντήσετε συνολικά στη συνέχεια.

Κύριε Παππά, έχετε τα επόμενα τρία λεπτά.

**ΝΙΚΟΛΑΟΣ ΠΑΠΠΑΣ:** Ευχαριστώ πάρα πολύ, κυρία Πρόεδρε.

Για λόγους ιστορικούς θα ήθελα να υπενθυμίσω στο Σώμα ότι η κυβέρνηση ΣΥΡΙΖΑ η οποία ανέλαβε στις 25 Γενάρη του 2015 παρέλαβε μηδενική προστασία της πρώτης κατοικίας, η οποία είχε εκπνεύσει στο τέλος του 2014, αναβίωσε τον νόμο Κατσέλη με διευρυμένα κριτήρια, συμπεριλαμβάνοντας οφειλές προς Οργανισμούς Τοπικής Αυτοδιοίκησης και ασφαλιστικά ταμεία και διεύρυνε τα κριτήρια προστασίας με νέο νομοθέτημα μετά, το οποίο αφορούσε και την επαγγελματική στέγη και την αγροτική γη. Έφερε νόμο καινούργιο για την προστασία της πρώτης κατοικίας και το 2018, βεβαίως.

Θα ήθελα να πω προς τον Πρόεδρο του ΠΑΣΟΚ ότι είναι πολύ θετικό το γεγονός ότι το ΠΑΣΟΚ στήριξε την τροπολογία του ΣΥΡΙΖΑ για την κατάργηση του τέλους ταφής. Και είναι και θετικό και βλέπουμε και εμείς με θετικό μάτι την τροπολογία που κατέθεσε το ΠΑΣΟΚ για τη μείωση των ασφαλίστρων. Δεν είναι θετικό που δεν έχουν καταφέρει οι προοδευτικές δυνάμεις να έχουν μία κοινή υποψηφιότητα για την Προεδρία της Δημοκρατίας. Είναι πίσω από τις προσδοκίες του προοδευτικού κόσμου. Υπάρχει ακόμα χρόνος, υπάρχουν αρκετές ψηφοφορίες μπροστά μας και νομίζω ότι υπάρχει και η προσδοκία θετικών εκπλήξεων από τον κόσμο που παρακολουθεί τις εξελίξεις.

Τώρα, κύριε Υπουργέ, για δεύτερη φορά σήμερα στην τοποθέτησή σας προσπαθείτε να απεκδυθείτε πάσης ευθύνης. Έκανε τοποθέτηση και ο Πρόεδρος του ΣΥΡΙΖΑ και σας μιλήσαμε πάρα πολύ συγκεκριμένα. Στη συγκεκριμένη αγορά υπάρχει ένα μείζον θέμα σύγκρουσης συμφερόντων. Το ίδιο επενδυτικό fund, η CVC -ας μην ντραπούμε να το λέμε το όνομα- είναι επενδυτής και σε νοσοκομείο και σε ασφαλιστική εταιρεία. Είναι και στην Εθνική Ασφαλιστική και στο ΜΕΤΡΟΠΟΛΙΤΑΝ. Το ΜΕΤΡΟΠΟΛΙΤΑΝ αυξάνει τις χρεώσεις, οι αυξημένες χρεώσεις περνάνε στα ασφάλιστρα και το τέλος είναι γνωστό, το πληρώνει ο πολίτης. Δηλαδή, η CVC-ΜΕΤΡΟΠΟΛΙΤΑΝ αυξάνει τις τιμές, η CVC-Εθνική Ασφαλιστική καταβάλλει τις αυξημένες τιμές και αυτομάτως περνάει το κόστος στον πολίτη.

Όλα είναι αρμοδιότητες της Επιτροπής Ανταγωνισμού; Δεν έχει κανένα περιθώριο παρέμβασης η Κυβέρνηση σε αυτή τη θεμελιώδη στρέβλωση που δημιουργεί ασφυκτικές συνθήκες για τους ανθρώπους που πληρώνουν ιδιωτική ασφάλιση και μάλιστα σε έναν τόσο ευαίσθητο τομέα; Θα θέλαμε πραγματικά μία απάντηση επί του συγκεκριμένου.

Ευχαριστώ, κυρία Πρόεδρε.

**ΠΡΟΕΔΡΕΥΟΥΣΑ (Όλγα Γεροβασίλη):** Συγγνώμη, κύριε Υπουργέ, και για άλλη μία καθυστέρηση σε σας, για να κάνουμε μία ανακοίνωση.

Κυρίες και κύριοι συνάδελφοι, έχω την τιμή να ανακοινώσω στο Σώμα ότι τη συνεδρίασή μας παρακολουθούν από τα άνω δυτικά θεωρεία, αφού προηγουμένως ξεναγήθηκαν στην έκθεση της Αίθουσας «Ελευθέριος Βενιζέλος» και ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής, είκοσι έξι μαθήτριες και μαθητές και τρεις συνοδοί εκπαιδευτικοί από το 25ο Δημοτικό Σχολείο Θεσσαλονίκης.

Η Βουλή σάς καλωσορίζει.

(Χειροκροτήματα από όλες τις πτέρυγες της Βουλής)

Ορίστε, κύριε Υπουργέ, έχετε τον λόγο.

**ΠΑΝΑΓΙΩΤΗΣ (ΤΑΚΗΣ) ΘΕΟΔΩΡΙΚΑΚΟΣ (Υπουργός Ανάπτυξης):** Κυρία Πρόεδρε, σας ευχαριστώ πάρα πολύ.

Αγαπητοί συνάδελφοι της Αξιωματικής Αντιπολίτευσης -δεν είναι εδώ ο κύριος Πρόεδρος, αλλά φαντάζομαι πως είτε θα ακούει, είτε θα του τα μεταφέρετε- πιστεύω ότι ακολουθείτε μια στρατηγική και εσείς και ο ΣΥΡΙΖΑ, όχι τώρα αλλά καιρό, η οποία έχει ως βασικό θεμέλιο ότι η Νέα Δημοκρατία είναι η παράταξη των ολίγων, των πανίσχυρων του πλούτου, των οποίων τα συμφέροντα εξυπηρετεί. Αυτό το αφήγημα το έχετε χρησιμοποιήσει έξι χρόνια που κυβερνά τη χώρα ο Κυριάκος Μητσοτάκης. Είναι αρκετά περίεργο να συνέβαινε κάτι τέτοιο και αυτή η παράταξη να μπορεί να παίρνει πάρα πολύ μεγάλα ποσοστά από τον ελληνικό λαό και να την επανεκλέγει δύο φορές.

Όμως, είναι ουκ ολίγα τα θέματα τα οποία αποδεικνύουν ότι αυτός ο συλλογισμός είναι λάθος και δεν περνάει και στην κοινή γνώμη. Ποιος μπορεί να χαρακτηρίσει ως νεοφιλελεύθερη την πολιτική αυτής της παράταξης τα δύο χρόνια που αντιμετώπισε αποτελεσματικά την πανδημία του κορωνοϊού; Ποιος μπορεί να το πει αυτό; Ποιος μπορεί να χαρακτηρίσει νεοφιλελεύθερη μια κυβέρνηση η οποία έδωσε 50 δισεκατομμύρια ευρώ στην ελληνική οικονομία για να στηρίξει τους μισθούς των εργαζομένων -στους μισθούς των εργαζομένων πήγαν 8,5 δισεκατομμύρια- τις επιχειρήσεις και τις θέσεις εργασίας;

Ποιος μπορεί να πει ότι είναι μία νεοφιλελεύθερη πολιτική που αδιαφορεί για τους αδύναμους η πολιτική που ενισχύει συστηματικά τον κατώτατο μισθό, ο οποίος τα τελευταία τρία χρόνια έχει αυξηθεί 28% σε αυτή τη χώρα; Ποιος μπορεί να χαρακτηρίσει έτσι μία πολιτική η οποία δίνει σταθερά βάρος στη μείωση ανισοτήτων και σε μία πιο λογική κατανομή έργων στην περιφέρεια με έναν εθνικό σχεδιασμό;

(Θόρυβος - διαμαρτυρίες από την πτέρυγα της Νέας Αριστεράς)

Όταν σε λίγες εβδομάδες θα σας παρουσιάσω τις μεταβολές που κάνουμε στον αναπτυξιακό νόμο, αξιότιμοι συνάδελφοι της Νέας Αριστεράς που σας βλέπω να σχολιάζετε, θα έχετε πλήρη…

**ΕΥΚΛΕΙΔΗΣ ΤΣΑΚΑΛΩΤΟΣ:** Τα στοιχεία τα έχετε δει;

**ΠΑΝΑΓΙΩΤΗΣ (ΤΑΚΗΣ) ΘΕΟΔΩΡΙΚΑΚΟΣ (Υπουργός Ανάπτυξης):** Κύριε Τσακαλώτο, θα έχετε πλήρη τα στοιχεία και θα το καταλάβετε, εάν έχετε βέβαια την καλοσύνη και τους ανοιχτούς ορίζοντες να κάτσετε να το σκεφτείτε.

Το ίδιο έχει συμβεί και εδώ στο θέμα με τις ασφαλιστικές εταιρείες. Αδικεί τον εαυτό του ο κ. Ανδρουλάκης με το να λέει γιατί κατέθεσα το βράδυ 23.30΄ η ώρα την τροπολογία. Κατέθεσε στις 23.30΄η ώρα το βράδυ ο Θεοδωρικάκος την τροπολογία; Τη βρήκε έτσι επειδή πιέστηκε τρομερά! Μα, τώρα μιλάμε σοβαρά;

**ΠΑΥΛΟΣ ΓΕΡΟΥΛΑΝΟΣ:** Ναι, πολύ.

**ΠΑΝΑΓΙΩΤΗΣ (ΤΑΚΗΣ) ΘΕΟΔΩΡΙΚΑΚΟΣ (Υπουργός Ανάπτυξης):** Εντάξει, εσείς έχετε αποδείξει πόσο σοβαρά μιλάτε.

**ΠΑΥΛΟΣ ΓΕΡΟΥΛΑΝΟΣ:** Για πείτε εσείς γιατί στις 23.30΄ ήρθε αυτή η τροπολογία!

**ΠΑΝΑΓΙΩΤΗΣ (ΤΑΚΗΣ) ΘΕΟΔΩΡΙΚΑΚΟΣ (Υπουργός Ανάπτυξης):** Τα εξήγησα προηγουμένως, κύριε Γερουλάνο. Μην παίζετε αυτόν τον ρόλο. Δεν σας ταιριάζει αυτός ο ρόλος.

**ΠΑΥΛΟΣ ΓΕΡΟΥΛΑΝΟΣ:** Πείτε μας εσείς πώς απαντάτε σ’ αυτό.

**ΠΑΝΑΓΙΩΤΗΣ (ΤΑΚΗΣ) ΘΕΟΔΩΡΙΚΑΚΟΣ (Υπουργός Ανάπτυξης):** Δεν σας ταιριάζει ο ρόλος του διακοψία.

**ΠΡΟΕΔΡΕΥΟΥΣΑ (Όλγα Γεροβασίλη):** Θα παρακαλούσα να σταματήσετε τον διάλογο.

**ΠΑΝΑΓΙΩΤΗΣ (ΤΑΚΗΣ) ΘΕΟΔΩΡΙΚΑΚΟΣ (Υπουργός Ανάπτυξης):** Κυρία Πρόεδρε, ο διάλογος γίνεται γιατί επειδή κάποιος παρεμβαίνει στη συνομιλία μου.

**ΠΑΥΛΟΣ ΓΕΡΟΥΛΑΝΟΣ:** Εσείς είστε αυτός που λέτε…

**ΠΡΟΕΔΡΕΥΟΥΣΑ (Όλγα Γεροβασίλη):** Κύριε Υπουργέ, συνεχίστε και, κύριε Γερουλάνε, μη διακόπτετε.

**ΠΑΝΑΓΙΩΤΗΣ (ΤΑΚΗΣ) ΘΕΟΔΩΡΙΚΑΚΟΣ (Υπουργός Ανάπτυξης):** Εν τω μεταξύ, κύριε Γερουλάνε, έχετε καταλάβει ότι όσο κι αν προσπαθείτε να με διακόψετε, είναι πρακτικώς αδύνατο να το επιτύχετε. Πρέπει να μάθετε να ακούτε.

Λέω, λοιπόν, προς τον Πρόεδρο του ΠΑΣΟΚ, τον κ. Ανδρουλάκη, ότι αδικεί τον εαυτό του με αυτά που είπε και θέλω εδώ, όπως είμαστε τώρα, να επαναλάβω ένα επιχείρημα στο οποίο δεν είχε τίποτα να πει. Λυπάμαι που το λέω, αλλά είναι Αρχηγός της Αξιωματικής Αντιπολίτευσης και θα έπρεπε να έχει καλύτερη εικόνα του θέματος. Δεν είπε κουβέντα για το γιατί επιλέγετε ως δείκτη αντικατάστασης τον δείκτη του ΙΟΒΕ, τον δείκτη της ΕΛΣΤΑΤ που αφορά το δημόσιο σύστημα υγείας συν μία μονάδα. Είναι άλλο πράγμα το τι συμβαίνει στις ιδιωτικές εταιρείες που προσφέρουν παροχές υγείας και στις ιδιωτικές ασφαλιστικές και είναι άλλο πράγμα τι συμβαίνει στο δημόσιο σύστημα υγείας.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Υπουργού)

Άλλωστε, για να μην κοροϊδευόμαστε, οι πολίτες που πηγαίνουν για να αγοράσουν παροχές του ιδιωτικού συστήματος υγείας, το κάνουν γιατί κατά τεκμήριο αναζητούν κάτι καλύτερο.

Εμάς η πολιτική μας είναι να μεταρρυθμίζουμε το δημόσιο σύστημα υγείας και να το κάνουμε καλύτερο. Αυτή είναι η βασική πολιτική μας και απευθύνεται σε όλους τους Έλληνες. Αυτή είναι η πολιτική που κάνει και ο κ. Γεωργιάδης ως Υπουργός Υγείας. Ταυτόχρονα, καλούμαστε να αντιμετωπίσουμε το πρόβλημα που προέκυψε με τα ασφάλιστρα απέναντι στις ιδιωτικές εταιρείες, το οποίο το λύνουμε αποτελεσματικά. Κι επειδή το λύνουμε αποτελεσματικά και η κοινωνία βλέπει ότι η Κυβέρνηση έχει αντανακλαστικά, νοιάζεται για τους πολίτες, νοιάζεται για την προστασία του καταναλωτή, αλλά ταυτόχρονα με σοβαρότητα και ευθύνη νοιάζεται και για την ευστάθεια του συστήματος των ασφαλιστικών εταιρειών, έρχεται και λέει αυτά που λέει η Αξιωματική Αντιπολίτευση τα οποία δεν εδράζονται πουθενά.

Απέφυγε δε ο κ. Ανδρουλάκης να μας πει εάν έχει οποιαδήποτε επικοινωνία με τον Διοικητή της Τράπεζας της Ελλάδος. Παρακαλώ πάρα πολύ την Αξιωματική Αντιπολίτευση, όταν καταθέτετε μια πρόταση για ένα τόσο σοβαρό θέμα το οποίο εποπτεύει η Τράπεζα της Ελλάδος, θα πρέπει στοιχειωδώς να έχετε μιλήσει μαζί της για να δει αν αυτά που λέτε έχουν καμμία επαφή με την αντιμετώπιση του θέματος.

(Θόρυβος - διαμαρτυρίες από την πτέρυγα του ΠΑΣΟΚ - Κινήματος Αλλαγής)

Δεν ξέρω τι είναι αυτό που σας προβληματίζει, κύριε Νικητιάδη, σε αυτό που λέω. Αυτή είναι η ωμή αλήθεια. Αυτή είναι η πραγματικότητα. Θα πρέπει να μάθετε να τη σέβεστε.

Ευχαριστώ πάρα πολύ.

(Χειροκροτήματα από την πτέρυγα της Νέας Δημοκρατίας)

 **ΠΡΟΕΔΡΕΥΟΥΣΑ (Όλγα Γεροβασίλη):** Τον λόγο έχει ο κ. Ηλιόπουλος, Βουλευτής της Νέας Αριστεράς.

**ΑΘΑΝΑΣΙΟΣ (ΝΑΣΟΣ) ΗΛΙΟΠΟΥΛΟΣ:** Κυρία Πρόεδρε, κύριοι Υπουργοί, κύριοι συνάδελφοι, διαφορετικά θα ήθελα να ξεκινήσω, αλλά με αυτά που άκουσα από τον κ. Θεοδωρικάκο, δεν γίνεται να το αποφύγω.

Τώρα, σοβαρά, από όλα τα παραδείγματα σκεφτήκατε την υγεία; Σκεφτήκατε να ρωτήσετε αν είναι νεοφιλελεύθερη πολιτική στην υγεία; Να σας απαντήσω όσο πιο ψύχραιμα μπορώ. Πείτε μου μία χώρα που μετά την πανδημία έχει λιγότερους μόνιμους εργαζόμενους στο Εθνικό Σύστημα Υγείας! Μία χώρα! Μόνο εσείς το καταφέρατε!

(Χειροκροτήματα από την πτέρυγα της Νέας Αριστεράς)

Έφυγε ο κ. Θεοδωρικάκος. Αναρωτιέμαι πώς θα αισθανόταν ο κ. Θεοδωρικάκος αν ήταν μέσα σε ένα ασανσέρ εδώ στη Βουλή και έπεφτε το ασανσέρ τρεις ορόφους! Θα αισθανόταν καλά; Θα αισθανόταν άνετα; Οι φίλοι στα υπουργικά έδρανα θα αισθανόσασταν καλά να έπεφτε ένα ασανσέρ; Διότι χθες έπεσε δεύτερο ασανσέρ στο Παίδων «Αγία Σοφία» και βάλατε τη Διοίκηση να το καλύψει!

Διότι για το ασανσέρ που έπεσε στον Ερυθρό Σταυρό κάνετε ΕΔΕ στον γιατρό που βγήκε και μίλησε. Δεν θα πείτε προφανώς για την εταιρεία που εμπλέκεται και με τον Ερυθρό Σταυρό και με το Πανεπιστήμιο Θεσσαλονίκης, που είναι η ίδια εταιρεία με τα ασανσέρ που πέφτουν. Σιγά μην τα βάλετε με την εταιρεία! Λέτε «φταίει ένας συντηρητής». Τώρα, σοβαρά; Την υγεία σκεφτήκατε; Προσπαθήστε λίγο περισσότερο.

Μία φράση -γιατί δεν γίνεται να μην το σχολιάσουμε αυτό- σχετικά με την πρόταση για τον κ. Τασούλα. Πρώτα απ’ όλα μια μεγάλη χαμένη ευκαιρία όχι για την κυβερνητική παράταξη, αλλά μια μεγάλη χαμένη ευκαιρία για όσους θα ήθελαν να υπάρχει ένα μέτωπο απέναντι στην κυβερνητική παράταξη. Ας φανταστούμε σήμερα πώς θα ήταν η κατάσταση αν όντως υπήρχε μια κοινή υποψηφιότητα στο πρόσωπο του Χρήστου Ράμμου, ενός ανθρώπου που έδειξε ότι σέβεται και τιμά το Σύνταγμα. Δυστυχώς όμως η υπόλοιπη αντιπολίτευση για μικροκομματικούς λόγους επέλεξε να μη στηρίξει αυτήν την πρόταση.

Ξέρετε, συνδέονται με έναν τρόπο ο κ. Τασούλας με τον κ. Ράμμο με διπλό τρόπο, ο πρώτος γιατί ο κ. Τασούλας είναι αυτός που έκανε τα πάντα για να μην έλθει ο κ. Ράμμος να ενημερώσει τη Βουλή. Ο δεύτερος λίγο πιο παράδοξος τρόπος με τον οποίο συνδέεται ο κ. Τασούλας με τον κ. Ράμμο είναι γιατί όλη την περίοδο του Predator ο κ. Τασούλας με χαρά έδειχνε σε όλη τη Βουλή ότι δεν έχει smartphone, ότι έχει ένα παλιό Nokia, άρα δεν μπορεί κάποιος να του στείλει link παρακολούθησης. Εντάξει, μπορώ να πω πολλά πράγματα για τον κ. Τασούλα, αλλά ανόητο δεν μπορώ να τον πω. Καταλάβαινε τι έκαναν και ο κ. Μητσοτάκης και ο κ. Δημητριάδης με το Predator και γι’ αυτό φρόντισε τουλάχιστον ο άνθρωπος να προστατευθεί με το να έχει ένα παλιό Nokia.

Ερχόμαστε λοιπόν τώρα στο συγκεκριμένο νομοσχέδιο. Ο τουρισμός αποτυπώνει με τον καλύτερο τρόπο όλη την ουσία της πολιτικής που ακολουθείται σήμερα. Πρώτο παράδειγμα: Έχουμε μια Κυβέρνηση η οποία πανηγυρίζει για τα έσοδα, 22 δισεκατομμύρια έσοδα το 2024. Την ίδια στιγμή ογδόντα χιλιάδες κενές θέσεις εργασίας στον τουρισμό, ακριβώς γιατί έχετε φέρει εργασιακή ζούγκλα. Τροφοδότηση της στεγαστικής κρίσης και λόγω της πολιτικής σας και για Golden Visa και για Airbnb. Λεηλασία των φυσικών πόρων. Ειδικά αυτό το οποίο γίνεται πλέον με το νερό στις τουριστικές περιοχές έχει ξεφύγει.

Επίσης, είμαστε σε μια τουριστική χώρα όπου το 41% των πολιτών αδυνατεί, με βάση τα επίσημα στοιχεία της ΕΛΣΤΑΤ, να πληρώσει διακοπές μία εβδομάδα μακριά από το σπίτι του.

Ξέρετε ποιο είναι το παράδειγμα των χωρών που παράγουν κάτι στο οποίο οι κάτοικοί τους δεν μπορούν να έχουν πρόσβαση; Αυτές τις χώρες ιστορικά τις λέμε «Μπανανίες». Σε «Μπανανία» μετατρέπετε τη χώρα. Ναι, υπάρχουν κέρδη, ναι, οι οικονομικοί δείκτες πηγαίνουν πολύ καλά, αλλά αυτό δεν αφορά τη μεγάλη κοινωνική πλειοψηφία.

Στεγαστική κρίση. EUROSTAT: Αρνητική πρωτιά στο κόστος στέγασης. Είμαστε στο 35,2%, ο ευρωπαϊκός μέσος όρος είναι στο 19,7%. Το 47% των πολιτών καθυστερεί να πληρώσει λογαριασμούς. Δεύτερη χώρα είναι η Βουλγαρία. Η Βουλγαρία είναι στο 18%. Έχετε καταφέρει η χώρα να είναι δύο φορές πάνω από τη Βουλγαρία και θέλετε να σας χειροκροτήσουμε κιόλας. Έχετε χάσει κάθε μέτρο, κάθε επαφή με την πραγματικότητα.

Τι μας είπε πριν ο κ. Θεοδωρικάκος; Αν έπρεπε να δώσω έναν τίτλο στην παρέμβαση Θεοδωρικάκου είναι: «Φταίει ο Χατζηδάκης». Βρείτε τα, ρε παιδιά! Θα έρχεται ο κ. Θεοδωρικάκος εδώ για να μας λέει «φταίνε τα ενοίκια, άρα φταίει ο Χατζηδάκης»; Τώρα σοβαρά; Έτσι θα λειτουργούμε; Έτσι θα λειτουργείτε; Εσείς είστε ενιαίο κυβερνητικό σχήμα ή φέουδο που ο ένας πετάει τη μπάλα στον άλλο;

Συνεχίζουμε με τα στεγαστικά για να δούμε αν τουλάχιστον μειώνεται το πρόβλημα. Τιμές κατοικίας: Μέσα σε έναν χρόνο αύξηση 7,8%. Μέσος ευρωπαϊκός όρος 3,8%. Υπερδιπλάσια αύξηση από τον ευρωπαϊκό μέσο όρο. Μέσα σε έναν χρόνο τα ενοίκια επάνω 7,6%. Ευρωπαϊκός μέσος όρος 3,2%. Πάλι υπερδιπλάσια αύξηση. Κανονική πολιτική λεηλασίας.

Πάμε τώρα στη βραχυχρόνια μίσθωση. Έχουμε φτάσει να έχουμε ένα εκατομμύριο κλίνες βραχυχρόνια μίσθωση, όταν τα τουριστικά καταλύματα και τα ξενοδοχεία είναι οκτακόσιες ογδόντα έξι χιλιάδες και ακόμα και τώρα αρνείστε να πάρετε πραγματικά μέτρα. Μην απαντήσετε σε εμένα. Απαντήστε στον κύριο Λιβάνιο, στον Υπουργό σας, που εδώ σε ερώτησή μας για διορισμούς στο δημόσιο είχε πει τη φράση: «Ξέρουμε ότι αυτήν τη στιγμή ένας πρωτοδιόριστος εργαζόμενος στο δημόσιο πολλές φορές δεν μπορεί να πληρώσει το νοίκι του». Πείτε μου μία άλλη περίοδο στην ελληνική ιστορία που ένας πρωτοδιόριστος δάσκαλος, ένας πρωτοδιόριστος εκπαιδευτικός δεν θα μπορούσε με τον μισθό του να πληρώσει το ενοίκιό του.

Αυτή είναι η χώρα που φτιάχνετε, μία χώρα που σε μία πόλη σαν τα Χανιά το καλοκαίρι έρχεται ο ιδιοκτήτης, διώχνει τον φοιτητή και του λέει «κόψε τον λαιμό σου, τα ξαναλέμε τον Οκτώβρη, γιατί μέχρι τον Οκτώβρη θα το έχω Airbnb και θα έχω τουρίστες». Αυτή είναι η πόλη που φτιάχνετε στην Αθήνα. Διαλύετε μια σειρά από γειτονιές με μια λογική «μόνο Airbnb και τίποτε άλλο εδώ», με ό,τι σημαίνει αυτό και για τις χρήσεις και για το λιανεμπόριο και για τα πάντα.

Εδώ υπάρχει μια βασική διαφωνία. Δεν θα το λύσει αυτό το πρόβλημα η αγορά. Η αγορά μάς έφερε εδώ που είμαστε. Τι θα το λύσει; Θα το λύσει αν έχουμε κατάργηση της Golden Visa, θα το λύσει αν έχουμε απαγόρευση του Airbnb για νομικά πρόσωπα, θα το λύσει αν έχουμε πραγματικούς περιορισμούς και για τα φυσικά πρόσωπα, γιατί δεν είναι φυσιολογικό κάποιος να έχει δεκαπέντε ακίνητα και να τα βγάζει σε βραχυχρόνια μίσθωση. Θα το λύσει αν βάλουμε μέτρα για έλεγχο στα ενοίκια και αν έχουμε δημόσιες πολιτικές για τη στέγαση, δηλαδή ακριβώς το ανάποδο απ’ αυτό που κάνετε, όχι γιατί είναι πρόβλημα λάθους ή μη κατανόησης, αλλά γιατί έχετε άλλη στρατηγική. Θέλετε να ικανοποιήσετε άλλα κοινωνικά συμφέροντα.

Ερχόμαστε και στα εργασιακά του τουρισμού, με τα οποία πανηγυρίζετε για τον κλάδο. Την κλαδική σύμβαση στα τουριστικά καταλύματα δεν την κάνατε υποχρεωτική. Βρήκατε δικαιολογίες για να αφήσετε τα τουριστικά καταλύματα χωρίς κλαδική σύμβαση.

Πάμε στο Airbnb. Ένα εκατομμύριο κλίνες. Εργάζονται σ’ αυτές τις ένα εκατομμύριο κλίνες άνθρωποι ή είναι αυτοκαθαριζόμενα τα διαμερίσματα της βραχυχρόνιας μίσθωσης; Διότι με βάση την πολιτική σας είναι αυτοκαθαριζόμενα, είναι ΑΙ η κατάσταση, δεν έχει καμαριέρες, δεν έχει ανθρώπους, δεν πηγαίνει κανένας. Όταν πήγε η ομοσπονδία του τουρισμού στην εργοδοτική ένωση και τους είπε «ελάτε εδώ να υπογράψουμε συλλογική σύμβαση», τι απάντησε η εργοδοτική ένωση; «Δεν είμαστε επιχειρήσεις τουρισμού».

Τι έκαναν το Υπουργείο Εργασίας και το Υπουργείο Τουρισμού για την εργοδοτική ένωση των Airbnb; Πετάτε χαρταετό, γιατί δεν θέλετε να υπάρχουν συλλογικές συμβάσεις, γιατί αυτήν τη στιγμή που μιλάμε γίνεται «πογκρόμ» απολύσεων απέναντι σε εκλεγμένους συνδικαλιστές. Συνδικαλιστής στο Porto Carras στη Χαλκιδική, εκλεγμένος συνδικαλιστής απολύθηκε. ΚΤΕΛ Θεσσαλονίκης: Όλη η διοίκηση του σωματείου, πρόεδρος, αντιπρόεδρος, γραμματέας απολύθηκαν και δεν κουνάτε τίποτα. Δεν σας ενδιαφέρει. Πώς θα έχουμε συλλογικές συμβάσεις εργασίας αν επιτρέπετε στις εργοδοτικές οργανώσεις να απολύουν τους εκλεγμένους συνδικαλιστές και την ίδια στιγμή στα ΚΤΕΛ Θεσσαλονίκης να δίνετε και δημόσιο έργο μέσα στην πόλη; Και παίρνει κρατικό χρήμα και απολύει τους συνδικαλιστές. Με ποιον είστε; Με τα συμφέροντα του κόσμου της εργασίας είστε; Είστε με την ασυδοσία.

Να μιλήσουμε για τους εποχικούς στον τουρισμό που η ΔΥΠΑ καθυστερεί πάνω από εξήντα μέρες να τους δώσει το επίδομα και το δώρο Χριστουγέννων; Πάνω από εξήντα μέρες σε ανθρώπους που ήταν εποχικοί. Να μιλήσουμε για το γεγονός ότι πρέπει να επιστρέψει το επίδομα εποχικότητας το οποίο είχε πετσοκοπεί και πρέπει να ξαναπάει στους πέντε μήνες;

Γιατί νομίζετε ότι υπάρχουν τόσα κενά στον τουρισμό; Διότι ο άνθρωπος που πήγαινε παλιότερα σεζόν και μπορούσε να συντηρήσει τον εαυτό του τον υπόλοιπο χρόνο, δεν το μπορεί πια. Μπορεί να είναι εποχική η δουλειά, αλλά δεν είναι εποχικές οι ανάγκες για το φαγητό, για το ρεύμα, για να μπορείς να σπουδάσεις τα παιδιά σου. Αν θέλετε να έχετε εργαζόμενους που θα δουλεύουν στην εποχικότητα, θα πρέπει να τους σεβόμαστε αυτούς τους εργαζόμενους και να μπορούν να ζουν από τον μισθό τους. Εδώ έχουμε φτάσει. Συζητάμε το ελάχιστο, να μπορεί ο άλλος να ζει από τον μισθό του, γιατί στη χώρα που έχετε φτιάξει ούτε ο πρωτοδιόριστος δάσκαλος δεν ζει από τον μισθό του, όχι οι εποχικοί στον τουρισμό.

Μία φράση και κλείνω για το μοντέλο ανάπτυξης το οποίο υπερασπίζεστε με την πολιτική σας. Υπάρχουν νησιά τα οποία δεν ζούνε μόνο από τον τουρισμό, δυστυχώς γι’ αυτά, απ’ ό,τι φαίνεται από την αντίληψή σας.

Να σας δώσω ένα παράδειγμα, για να μιλάμε συγκεκριμένα. Η Λήμνος είναι ένα πανέμορφο νησί το οποίο, απ’ ό,τι φαίνεται, είχε την ατυχία να έχει ανθρώπους που ασχολούνται με την κτηνοτροφία, με τον αγροτικό τομέα. Χτυπήθηκε η Λήμνος από τις πλημμύρες και ακόμα περιμένουν οι άνθρωποι. Καταστράφηκαν υποδομές, ακόμα περιμένουν οι άνθρωποι. Οι κτηνοτρόφοι σ’ ένα νησί που έχει μία πύλη εισόδου αυτήν τη στιγμή έχουν προβλήματα από πανδημία ευλογιάς που υπάρχει στο νησί, γιατί έχει διαλυθεί η κτηνιατρική υπηρεσία. Έχετε αφήσει μόνο έναν άνθρωπο ο οποίος βγαίνει σε σύνταξη και θα μείνει όλη η Λήμνος χωρίς κανέναν. Είναι σε καραντίνα και δεν έχουν πάρει ούτε ένα ευρώ στήριξης.

**ΠΡΟΕΔΡΕΥΟΥΣΑ (Όλγα Γεροβασίλη):** Κλείστε, κύριε Ηλιόπουλε, σας παρακαλώ.

**ΑΘΑΝΑΣΙΟΣ (ΝΑΣΟΣ) ΗΛΙΟΠΟΥΛΟΣ:** Κλείνω.

Τους λέτε ότι το παραγωγικό μας μοντέλο είναι μόνο real estate, οικοδομές και τουρισμός. Όλοι οι άλλοι να πάτε να κόψετε τον λαιμό σας και όσοι πάτε σ’ αυτό να βάλετε και μια μεταλλική μπάλα στα πόδια σας, γιατί έτσι είναι στον τουρισμό οι εργασιακές συνθήκες.

Για όλους αυτούς τους λόγους όχι απλά καταψηφίζουμε, αλλά θα κάνουμε τα πάντα έτσι ώστε αυτές οι πολιτικές να ανατραπούν.

(Χειροκροτήματα από την πτέρυγα της Νέας Αριστεράς)

**ΠΡΟΕΔΡΕΥΟΥΣΑ (Όλγα Γεροβασίλη):** Ο Βουλευτής του Β1΄ Βορείου Τομέα Αθηνών κ. Θεόδωρος Ρουσόπουλος αιτείται άδειας απουσίας λόγω υποχρεώσεων ως Πρόεδρος της Κοινοβουλευτικής Συνέλευσης του Συμβουλίου της Ευρώπης για 18 και 19 Ιανουαρίου. Επίσης αιτείται άδειας απουσίας η κ. Μαρία-Ελένη Σούκουλη-Βιλιάλη 17 ως 20 Ιανουαρίου λόγω προγραμματισμένης απουσίας για προσωπικούς λόγους στο εξωτερικό.

Η Βουλή εγκρίνει;

**ΠΟΛΛΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΟΥΣΑ (Όλγα Γεροβασίλη):** Η Βουλή ενέκρινε τις ζητηθείσες άδειες.

**ΔΗΜΗΤΡΙΟΣ ΚΥΡΙΑΖΙΔΗΣ:** Κυρία Πρόεδρε, τον λόγο επί προσωπικού θα ήθελα.

**ΠΡΟΕΔΡΕΥΟΥΣΑ (Όλγα Γεροβασίλη):** Ναι, κύριε Κυριαζίδη, ένα λεπτό για να μας πείτε σε τι συνίσταται.

**ΔΗΜΗΤΡΙΟΣ ΚΥΡΙΑΖΙΔΗΣ:** Την κατανόησή σας όπως και των συναδέλφων την κατανόηση. Πρέπει να αποχωρήσω καθότι απεβίωσε οικείο πρόσωπό μου και κηδεύεται πρωινές ώρες αύριο. Πρέπει να αποχωρήσω για την έδρα μου, τη Δράμα. Θα καταθέσω παρακαλώ την τοποθέτησή μου έτσι ώστε να καταχωρηθεί στην Ολομέλεια.

Ευχαριστώ.

**ΠΡΟΕΔΡΕΥΟΥΣΑ (Όλγα Γεροβασίλη):** Εντάξει, κύριε Κυριαζίδη, και τα συλλυπητήριά μας.

Τον λόγο έχει η Ανεξάρτητη Βουλευτής κ. Αθηνά Λινού.

**ΑΘΗΝΑ ΛΙΝΟΥ:** Ευχαριστώ πολύ, κυρία Πρόεδρε.

Μιλάμε σήμερα, κύριοι Βουλευτές, μέλη της Κυβέρνησης, για ένα υπαρκτό πρόβλημα, τη βραχυχρόνια μίσθωση, αυτό που λέμε Airbnb, που πολλοί το έχουμε ζήσει, είναι μια μορφή τουρισμού που είναι εδώ και θα μείνει, απ’ ό,τι φαίνεται.

Το νομοσχέδιο βέβαια έχει πολλά θέματα που αφορούν τον τουρισμό, μπερδεμένα και ποικίλα για τα οποία θα μπορούσαμε να συζητήσουμε εκτενώς, από την ενοικίαση των αυτοκινήτων και των δικύκλων ή και των μονοκύκλων, για τα οποία πολλά θα μπορούσα να πω, μέχρι τον θρησκευτικό τουρισμό, τον ιαματικό τουρισμό, τον γαστρονομικό τουρισμό, τον θαλάσσιο τουρισμό. Δεν ξέρω τι άλλο θα μπορούσε να περιέχει.

Σε όλα αυτά τα θέματα μπορώ να πω ότι οι παρεμβάσεις είναι πολύ περιορισμένες, πολλές από αυτές αναχρονιστικές, πρόχειρες και δεν υπάρχει επαρκής μελέτη ούτε για την εκτίμηση του κινδύνου ούτε για το μέγεθος του προβλήματος.

Και το δεύτερο που ήθελα να πω είναι ότι σαφώς υπάρχει οικονομικός ρόλος της βραχυχρόνιας μίσθωσης, του τουρισμού γενικότερα. Σαφώς υπάρχει πολιτισμικός ρόλος, αλλά υπάρχει και ένας ρόλος που δεν θα τον αγγίξουμε, υπάρχει ο ρόλος ο υγειονομικός σε όλη αυτήν την ιστορία.

Πρέπει να σκεφτούμε σε ποιους απευθύνεται η βραχυπρόθεσμη μίσθωση. Απευθύνεται κυρίως στα χαμηλότερα βαλάντια και σε οικογένειες, γιατί υπάρχουν οικογένειες που επιλέγουν επειδή έχουν παιδιά ή έχουν κατοικίδια ή άλλους λόγους, και προτιμούν ακόμη και με ίσους όρους οικονομικούς, ένα σπίτι από ένα δωμάτιο ξενοδοχείου. Αν βέβαια δοκιμάσουν να έχουν ένα διαμέρισμα σε ξενοδοχείο, εκεί μιλάμε για τα πάρα πολύ υψηλά βαλάντια.

Όμως κανένας δεν σκέφτηκε την υγεία και την ασφάλεια αυτών που εμπλέκονται στον τουρισμό και δεν είναι μόνο οι εργαζόμενοι, είναι και οι ιδιοκτήτες που πολλές φορές έχουν και τον ρόλο του εργαζόμενου και οι χρήστες. Δεν υπάρχει ουδεμία οργάνωση για την υγεία και ασφάλεια στη χρήση αυτών των καταλυμάτων. Υπάρχουν πολλοί κανονισμοί και πολλές μελέτες που θα καταθέσω και από το ελληνικό «ΕΛΙΝΥΑ.Ε.» και από την ευρωπαϊκή οργάνωση για την υγεία και την ασφάλεια στους εργαζόμενους σε ξενοδοχεία. Δεν υπάρχει τίποτε για τα άλλα καταλύματα.

Και περιορίζεται το νομοσχέδιο να μιλάει για αερισμό, φωτισμό, πιθανόν φωτιά, πολύ αόριστα, τίποτε για τις άλλες φυσικές καταστροφές και από τους βιολογικούς κινδύνους, μόνο για μυοκτονία και εντομοκτονία. Μου θυμίζει τις εποχές που ήμουνα φοιτήτρια και στην πολυκατοικία που έμενα έπρεπε να κάνουν μυοκτονία, τίποτα το διαφορετικό, και να σκοτώσουν τις κατσαρίδες, εκεί που είναι οι φοιτητές μας στο Λονδίνο.

Αυτό δημιουργεί ένα τεράστιο πρόβλημα. Τουλάχιστον στα μεγάλα ξενοδοχεία είναι υποχρεωμένοι να έχουν τεχνικό ασφαλείας, γιατρό εργασίας, να τους εξυπηρετεί υποτίθεται για λόγους ασφαλείας ή το ΣΕΠΕ που μετατράπηκε σε αρχή υγιεινής και ασφάλειας, η οποία δεν είναι καν στελεχωμένη.

Και από κει και πέρα, όλα αυτά τα 1 εκατομμύριο κρεβάτια που ακούσαμε καλύπτονται από τους εργαζόμενους –συμφωνώ- ανασφάλιστους πολύ συχνά που δεν προστατεύονται και επειδή αυτοί μπορεί να νοσήσουν, κινδυνεύουν να νοσήσουν και οι επισκέπτες μας. Επομένως, μιλάμε για έναν τουρισμό επικίνδυνο που κανένας δεν σκέφτηκε να τον εξασφαλίσει.

Από την άλλη μεριά, ο ορισμός της βραχυχρόνιας μίσθωσης είναι μέχρι δύο μήνες. Δεν ξέρω τι είδους βραχυχρόνια είναι αυτή η μίσθωση μέχρι δύο μήνες, η οποία κατά καιρούς μπορεί και να επεκταθεί. Ενώ η μακροχρόνια είναι περισσότερο. Αυτό έρχεται σε άμεση σύγκρουση -και νομίζω ότι αναφέρθηκε μετά- με την προσπάθεια να στεγάσουμε τους εκπαιδευτικούς, τους γιατρούς, νοσηλευτές, άλλους δημόσιους υπαλλήλους, στρατιωτικούς στα δωμάτια που διαθέτουν τα ξενοδοχεία για το προσωπικό τους, χωρίς δηλαδή κανένα καθορισμό αν έχουν αυτά τα δωμάτια τουαλέτα, αν έχουν πρόσβαση σε κουζίνα.

Και ξέρουμε πολύ καλά, γιατί όλοι έχουμε τουλάχιστον έναν φίλο εκπαιδευτικό ο οποίος αναγκάζεται να υπογράψει σύμβαση μόνο για οκτώ μήνες και δεν ξέρει πού θα βρεθεί τους υπόλοιπους δύο, γιατί από τις 15 Σεπτεμβρίου είναι ακόμα ανοικτά τα σχολεία μέχρι τις 21, μέχρι που ανοίγουν τα σχολεία είναι ακόμα τουριστική περίοδος και η τουριστική περίοδος συνεχίζεται μέχρι τότε που αυτός αρχίζει όταν θα πρέπει να είναι ακόμα εργαζόμενος στο σχολείο.

Επιπλέον, μιλάμε για περιβαλλοντική κατηγοριοποίηση των ξενοδοχείων και πιθανόν και των χώρων που διατίθενται για βραχυπρόθεσμη μίσθωση και δεν μιλάμε καθόλου για άλλους παράγοντες. Μιλάμε μόνο για τα κτιριακά, όπως η δυνατότητα ανακύκλωσης, η δυνατότητα κομποστοποίησης, η μείωση του ευρύτερου αποτυπώματος του άνθρακα γιατί πρέπει να μετακινηθούν με περίεργους τρόπους στα κοντινότερο τουριστικά σημεία.

Νομίζω ότι έχουμε ένα σημαντικό θέμα για το οποίο η μελέτη των επιπτώσεων είναι επιπολής και περίεργη, θα έλεγα, και κατευθύνουμε τη νομοθεσία στα συμφέροντα μερικών που δεν καλύπτονται ούτε καν από πλευράς υγείας ή δεν καλύπτουν την υγεία των εργαζομένων τους και οπωσδήποτε δεν ασχολούμαστε ούτε με το καλό του Έλληνα πολίτη που χρειάζεται και αυτός να κάνει διακοπές ούτε με τον καλό του Έλληνα εργαζόμενου.

Ευχαριστώ.

(Στο σημείο αυτό η Βουλευτής κ. Αθηνά Λινού καταθέτει για τα Πρακτικά τα προαναφερθέντα έγγραφα, τα οποία βρίσκονται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

**ΠΡΟΕΔΡΕΥΟΥΣΑ (Όλγα Γεροβασίλη):** Τον λόγο έχει ο Βουλευτής της Νέας Δημοκρατίας κ. Αλέξανδρος Μαρκογιαννάκης. Στη συνέχεια θα έχει τον λόγο η κ. Αλεξοπούλου και θα ακολουθήσει ο Κοινοβουλευτικός Εκπρόσωπος του Κομμουνιστικού Κόμματος, ο κ. Καραθανασόπουλος.

**ΑΛΕΞΑΝΔΡΟΣ ΜΑΡΚΟΓΙΑΝΝΑΚΗΣ:** Ευχαριστώ, κυρία Πρόεδρε.

Κυρίες και κύριοι συνάδελφοι, η συνεισφορά του τουριστικού κλάδου στην εθνική οικονομία και στα εισοδήματα των πολιτών είναι τέτοιας έκτασης ώστε κάθε νομοθετική ρύθμιση του πεδίου να αποτελεί a priori μια σημαντική είδηση. Και δικαίως, γιατί, όπως και να το μετρήσουμε, κάθε χρόνο τα άμεσα και έμμεσα έσοδα από τον τουρισμό αντιστοιχούν σε διψήφια ποσοστά επί του ΑΕΠ, μακράν υψηλότερα από τους άλλους κλάδους της εθνικής οικονομίας.

Στο σημερινό νομοσχέδιο του Υπουργείου Τουρισμού η Κυβέρνηση επιχειρεί μια σειρά από σημαντικές παρεμβάσεις, παρεμβάσεις τόσο για την ποιοτική βελτίωση του ελληνικού τουριστικού προϊόντος στο πλαίσιο του διεθνούς ανταγωνισμού όσο και για την καλύτερη λειτουργία της αγοράς και των επιχειρήσεων.

Πιο συγκεκριμένα, με το άρθρο 3 του νομοσχεδίου τίθενται συγκεκριμένα και σαφή κριτήρια για τη λειτουργία των χώρων βραχυχρόνιας μίσθωσης. Πλέον αυτά τα ακίνητα θα πρέπει να αποτελούν χώρους κύριας χρήσης κατοικίας και να διαθέτουν φυσικό φωτισμό, αερισμό και κλιματισμό, να διαθέτουν ασφάλιση έναντι αστικής ευθύνης για ζημιές ή ατυχήματα που μπορεί να προκληθούν, να διαθέτουν υπεύθυνη δήλωση ηλεκτρολόγου εγκαταστάτη, πυροσβεστήρες και ανιχνευτές καπνού, να διαθέτουν πιστοποιητικό μυοκτονίας και απεντόμωσης, όπως και φαρμακείο με είδη πρώτων βοηθειών.

Στη συνέχεια, για την τήρηση όλων των ανωτέρω κριτηρίων από την πλευρά εκείνων που δραστηριοποιούνται στη βραχυχρόνια μίσθωση, το Υπουργείο Τουρισμού προχωρά στη θέσπιση ενός νέου πλαισίου ελέγχου. Η τήρηση των προδιαγραφών αυτών θα ελέγχεται από τις υπηρεσίες του Υπουργείου Τουρισμού και δυνητικά από μεικτά κλιμάκια ελέγχου με υπαλλήλους της ΑΑΔΕ. Αυτό πρακτικά σημαίνει ότι δίνεται η επιπλέον δυνατότητα επιβολής κυρώσεων και προστίμων υπέρ του ελληνικού δημοσίου, όπως ακριβώς συμβαίνει και με τα τουριστικά καταλύματα. Την ίδια στιγμή που αυστηροποιείται το πλαίσιο είμαι βέβαιος ότι θα ληφθεί και κάθε απαραίτητη πρόνοια, ώστε να μην δημιουργηθούν γραφειοκρατικές αγκυλώσεις και καθυστερήσεις, όπως, για παράδειγμα, για την έκδοση των κατάλληλων πιστοποιητικών για τις χρήσεις χώρου κατοικίας.

Πρόκειται δηλαδή για μία ρύθμιση η οποία συνολικά λειτουργεί από τη μία πλευρά ενισχυτικά ως προς την ποιότητα των διατιθέμενων χώρων και από την άλλη επιβάλλει ίση και αναλογική αντιμετώπιση των επιχειρήσεων αυτών σε σχέση με τα οργανωμένα τουριστικά καταλύματα.

Στο ακριβώς επόμενο άρθρο το Υπουργείο εισάγει μία ξεχωριστή και σημαντική καινοτομία, την καθιέρωση ενός συστήματος περιβαλλοντικής κατάταξης των ξενοδοχειακών καταλυμάτων. Πρόκειται για ένα πρωτοπόρο και καινοτόμο σύστημα με όρους παγκόσμιας αναφοράς, το οποίο καθιερώνει πρώτη η Ελλάδα ως ένας από τους σημαντικότερους παίκτες στη διεθνή τουριστική αγορά. Είναι εξαιρετικά σημαντικό να είσαι σε θέση να θέτεις μέρος του πλαισίου ανταγωνισμού σε μία διεθνή αγορά. Νομίζω ότι αυτό μπορεί να γίνει εύκολα αντιληπτό.

Η περιβαλλοντική κατάταξη των ξενοδοχειακών καταλυμάτων είναι μία καινοτομία η οποία αναμένεται να βρει απήχηση σε μεγάλο αριθμό επιχειρήσεων που επιθυμούν να ενισχύσουν την εικόνα τους, παράλληλα με την εφαρμογή πρακτικών φιλικών προς το περιβάλλον. Γενικά η ρύθμιση αυτή στοχεύει στη βελτίωση του τουριστικού προϊόντος και της εικόνας και ταυτότητας της χώρας μας διεθνώς ως προορισμού που θέτει ως προτεραιότητα τους στόχους περιβαλλοντικής βιωσιμότητας.

Στις διατάξεις που περιλαμβάνονται στο σημερινό νομοσχέδιο είναι ξεκάθαρο ότι υπερέχουν οι αρχές της αειφορίας, καθώς διακηρυγμένος στόχος της Κυβέρνησης σε αυτόν τον τομέα δεν είναι άλλος από την ανάπτυξη της τουριστικής επιχειρηματικής δραστηριότητας με όρους βιωσιμότητας.

Το σύστημα, λοιπόν, αυτό θα προχωρά στην κατάταξη των καταλυμάτων με βάση την αρχή της βιωσιμότητας, λαμβάνοντας υπ’ όψιν το περιβαλλοντικό και κοινωνικό τους αποτύπωμα. Η κεντρική ιδέα και οι επιμέρους διευθετήσεις πατούν πάνω στο πλαίσιο που επεξεργάστηκαν από κοινού το Ξενοδοχειακό Επιμελητήριο Ελλάδας και το Τεχνικό Επιμελητήριο Ελλάδας και αυτό είναι μία ακόμα πρόκληση. Η ανάδειξη του ρόλου των επιμελητηρίων είναι κι αυτό ένα παράλληλο κέρδος και αξίζει να επισημανθεί.

Επίσης θα ήθελα να επισημάνω ότι στο σύστημα περιβαλλοντικής κατάταξης μετά την έναρξη εφαρμογής του, το σωστό θα είναι να συμπεριληφθούν και τα καταλύματα βραχυχρόνιας μίσθωσης.

Σημαντικές είναι και οι υπόλοιπες διατάξεις του νομοθετήματος, στις οποίες θα αναφερθώ συνοπτικά. Αυτές αφορούν στην απλούστευση και βελτίωση των διαδικασιών για την αδειοδότηση άλλων τύπων τουριστικών επιχειρήσεων.

Συγκεκριμένα, εντάσσεται σε καθεστώς γνωστοποίησης η ίδρυση γραφείων ενοικίασης αυτοκινήτων, επιχειρήσεων εκμίσθωσης μοτοσικλετών, τρίτροχων και τετράχρονων οχημάτων άνω των 50 κυβικών εκατοστών, καθώς και ναυλομεσιτικών γραφείων.

Η συγκεκριμένη νομοθετική παρέμβαση προωθεί την ελεύθερη και απρόσκοπτη ανάπτυξη της επιχειρηματικής δραστηριότητας, την απαλλάσσει από γραφειοκρατικές αγκυλώσεις και καθυστερήσεις. Σημειώνω ως θετικές τις διατάξεις για την προώθηση ειδικών μορφών τουρισμού. Αναφέρομαι στην οργανωμένη τουριστική κατασκήνωση πολυτελούς διαβίωσης, στα ξενοδοχεία συνιδιοκτησίας, στα κέντρα αναζωογόνησης.

Τέλος, θα μου επιτρέψετε μία ακόμα σημείωση σε σχέση με τα όσα προβλέπονται για τους χώρους στέγασης προσωπικού. Με το άρθρο 26 δίνεται η δυνατότητα αξιοποίησης των εγκαταστάσεων δωματίων προσωπικού των ξενοδοχειακών καταλυμάτων που θεσμοθετήθηκαν για πρώτη φορά με το άρθρο 66 του ν.5121/2024, ώστε να διατίθενται προς μίσθωση από προσωπικό του ευρύτερου δημοσίου τομέα. Ως Βουλευτής επαρχίας και δη με έντονη τουριστική κίνηση αντιλαμβάνομαι πλήρως την αξία αυτής της ρύθμισης, καθώς θα βοηθήσει σημαντικά στην αντιμετώπιση του προβλήματος στέγασης δημοσίων υπαλλήλων και ειδικά γιατρών, νοσηλευτών του ΕΣΥ, δασκάλων, καθηγητών και στρατιωτικών. Έχουμε ανάγκη από τέτοιες λύσεις και είναι σημαντικό που το Υπουργείο μπορεί και τις δίνει.

Κυρίες και κύριοι συνάδελφοι, συνολικά έχουμε να κάνουμε με ένα σχέδιο νόμου το οποίο περιλαμβάνει θετικές ρυθμίσεις για τον τομέα του τουρισμού σε διάφορα επίπεδα, οι οποίες δεν παρακολουθούν και μόνο τις εξελίξεις στην τουριστική αγορά, αλλά, ακόμα περισσότερο, τις διαμορφώνουν. Ειδικά το σύστημα περιβαλλοντικής κατάταξης είναι μία διεθνής καινοτομία που εισάγει το ελληνικό Υπουργείο Τουρισμού σε στενή συνεργασία με τους φορείς της αγοράς και αναμένεται να λειτουργήσει ως συγκριτικό πλεονέκτημα και παράδειγμα προς μίμηση. Υπερψηφίζοντάς το κάνουμε ένα ακόμα αποφασιστικό βήμα για την εθνική οικονομία, το επιχειρείν και συνολικά τα εισοδήματα των πολιτών.

Σας ευχαριστώ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΟΥΣΑ (Όλγα Γεροβασίλη):** Επόμενη ομιλήτρια είναι η κ. Χριστίνα Αλεξοπούλου, Βουλευτής της Νέας Δημοκρατίας.

**ΧΡΙΣΤΙΝΑ ΑΛΕΞΟΠΟΥΛΟΥ:** Ευχαριστώ πολύ, κυρία Πρόεδρε.

Κυρία Υπουργέ, κυρίες και κύριοι συνάδελφοι, σήμερα θα ξεκινήσω την ομιλία μου λίγο διαφορετικά, αλλά θεωρώ πολύ αντιπροσωπευτικά σε σχέση με τις σκέψεις όλων μας για το άλμα που έχει κάνει η χώρα μας στον τουρισμό.

Ας φανταστούμε, λοιπόν, μια μέρα στα Καλάβρυτα, όπως αυτές τις ημέρες που διανύουμε, που έχει χιόνι, που έχει παιδιά, που έχει μεγάλους, που απολαμβάνουν το χιονοδρομικό κέντρο, εκατοντάδες παρέες στις πίστες, στα σαλέ, να απολαμβάνουν την ομορφιά της φύσης και ολόκληρου του τοπίου του Χελμού, τουρισμός και χρήματα στην τοπική κοινωνία, ανάπτυξη στην περιφερειακή οικονομία και άρα κατ’ επέκταση σε όλα τα ταμεία του κράτους.

Είναι μια εικόνα που πολλοί μπορεί να γνωρίζουν, αλλά και μια εικόνα που ταυτόχρονα έχουμε τη δυνατότητα να την κάνουμε να εξελίσσεται. Παραδείγματος χάριν, το χιονοδρομικό κέντρο των Καλαβρύτων, όπως και άλλες εγκαταστάσεις σε ολόκληρη την Ελλάδα, κατέγραψαν φέτος ρεκόρ επισκεψιμότητας. Αυτό το επίτευγμα δεν μπορεί να είναι τυχαίο και δεν γίνεται μόνο από την αλλαγή του καιρού. Είναι το αποτέλεσμα της στήριξης που παρέχει μια κυβέρνηση, όπως η Κυβέρνηση του Κυριάκου Μητσοτάκη, στην περιφέρεια με τις υποδομές, δημιουργώντας ταυτόχρονα ευκαιρίες ανάπτυξης για το σύνολο της χώρας.

Από το 2019 έχουν γίνει πολλά για την ενίσχυση της ελληνικής περιφέρειας, αλλά και της τουριστικής μας οικονομίας ταυτόχρονα. Σήμερα βρισκόμαστε στο μέσον αυτής της διαδρομής για την Ελλάδα του 2030, με ξεκάθαρο όραμα και στόχο να καταστήσουμε τη χώρα μας πρότυπο βιώσιμης και ποιοτικής ανάπτυξης.

Η σημερινή συζήτηση στη Βουλή αφορά στο νέο σχέδιο νόμου του Υπουργείου Τουρισμού που είναι ένα ακόμα βήμα προς αυτό ακριβώς το όραμα που θέλουμε για την Ελλάδα του 2030, με ρυθμίσεις που ανταποκρίνονται στις απαιτήσεις της εποχής και υπηρετούν τον στρατηγικό στόχο της αναβάθμισης, με σεβασμό στο φυσικό και πολιτιστικό περιβάλλον για την ευημερία των τοπικών κοινωνιών.

Το νομοσχέδιο που συζητάμε εντάσσεται σε μια συνολική στρατηγική που προάγει την ποιότητα και τη βιωσιμότητα. Θεσπίζει, για παράδειγμα, ένα καινοτόμο σύστημα περιβαλλοντικής κατάταξης καταλυμάτων, που ενδυναμώνει την εξωστρέφεια του ελληνικού τουρισμού, προστατεύοντας ταυτόχρονα το περιβάλλον. Παράλληλα εισάγει κανόνες για τη βραχυχρόνια μίσθωση ακινήτων, διασφαλίζοντας την ποιότητα των υπηρεσιών και την ασφάλεια των επισκεπτών.

Αξίζει όμως να σταθούμε σε ένα ακόμα σημείο με ιδιαίτερη σημασία για την Ελλάδα, τις ρυθμίσεις που αφορούν στα χιονοδρομικά κέντρα, στα οποία δίνεται πλέον η δυνατότητα εμπλουτισμού των δραστηριοτήτων τους, ώστε να λειτουργούν όχι μόνο το χειμώνα, αλλά καθ’ όλη τη διάρκεια του έτους.

Θα μου επιτρέψετε να πω ότι αυτό το έχουμε κάνει ήδη και έχουμε ήδη δει τα αποτελέσματα τέτοιων στόχων στα Καλάβρυτα με το καλοκαιρινό φεστιβάλ στον Χελμό, το οποίο τα τελευταία χρόνια προσελκύει χιλιάδες επισκέπτες, σε μια χώρα που η κλιματική αλλαγή επίσης έχει επηρεάσει τα δεδομένα και που ξέρουμε πολύ καλά ότι τα χιονοδρομικά δεν μπορούν να δουλεύουν μόνο με τα χιόνια. Έτσι η περιοχή μας έχει όλα τα εφόδια να γίνει ένας προορισμός τεσσάρων εποχών, συνδυάζοντας και φυσική ομορφιά και πολιτισμό αλλά και τουρισμό με πολύ σημαντικές αναβαθμισμένες υποδομές.

Κυρίες και κύριοι συνάδελφοι, με το σκεπτικό αυτό, ότι η τουριστική ανάπτυξη δεν αφορά μόνο στην οικονομία αλλά και στους ανθρώπους κυρίως, το νομοσχέδιο εισάγει διατάξεις που βελτιώνουν την ποιότητα ζωής σε περιοχές με αυξημένη τουριστική δραστηριότητα. Για παράδειγμα, δίνεται η δυνατότητα αξιοποίησης των δωματίων προσωπικού των ξενοδοχείων για τη στέγαση εργαζομένων του δημοσίου τομέα, όπως γιατρών, εκπαιδευτικών και πυροσβεστών.

Είναι ένα πάρα πολύ σημαντικό ζήτημα, το οποίο πολλές φορές και ειδικά ως Βουλευτής της ελληνικής περιφέρειας της Αχαΐας θέλω να τονίσω, γιατί υπάρχουν πάρα πολλοί συμπολίτες μας οι οποίοι βρίσκονται σε αδιέξοδο, όταν με αυτά τα επαγγέλματα κάπου αλλού προσπαθούν να κάνουν τη δουλειά τους. Πρόκειται λοιπόν για μια πολύ σημαντική πρωτοβουλία της πολιτικής ηγεσίας του Υπουργείου Τουρισμού, με ένα πολύ ισχυρό κοινωνικό πρόσημο, που στηρίζει έμπρακτα τις τοπικές κοινωνίες και τους ανθρώπους που τις υπηρετούν.

Αναμφίβολα, αν και απαιτούνται πολλά βήματα ακόμα, και η Αχαΐα αποτελεί χαρακτηριστικό παράδειγμα της δυναμικής του τουρισμού, με έργα υποδομής που έχουν ήδη υλοποιηθεί σε πολλές περιοχές της και είναι μέρος του ευρύτερου σχεδίου της Κυβέρνησης του Κυριάκου Μητσοτάκη, που φέρνει ευκαιρίες σε όλο τον νομό, σε ολόκληρη τη Δυτική Ελλάδα. Τα οφέλη είναι πολλαπλά: νέες θέσεις εργασίας, αύξηση του εισοδήματος αλλά και ενίσχυση της εξωστρέφειας της περιοχής. Και ας μην ξεχνάμε ότι ο τουρισμός είναι ένας από τους βασικότερους πυλώνες της ελληνικής οικονομίας.

Ωστόσο, δεν υπάρχει χώρος για εφησυχασμό. Ο ανταγωνισμός είναι έντονος και οι προκλήσεις συνεχείς. Οφείλουμε να αναβαθμίζουμε συνεχώς τις υπηρεσίες μας, να προσαρμόζουμε τις πολιτικές μας και να διασφαλίσουμε ότι ο ελληνικός τουρισμός θα παραμείνει πρωταγωνιστής σε διεθνές επίπεδο.

Με τις νέες αυτές ρυθμίσεις ενισχύουμε τη θέση της Ελλάδας ως προορισμού που συνδυάζει ποιότητα, καινοτομία και βιωσιμότητα. Τα έργα υποδομής για τον τουρισμό σε όλη τη χώρα αλλά και οι νέες ρυθμίσεις είναι μια ακόμα απόδειξη ότι όταν υπάρχει στόχος, όραμα και στήριξη οι τοπικές κοινωνίες μπορούν να πρωταγωνιστήσουν στην ανάπτυξη της χώρας μας.

Η Ελλάδα του 2030 χτίζεται και χτίζεται με εργατικότητα και αποφασιστικότητα. Το σχέδιο νόμου λοιπόν του Υπουργείου Τουρισμού είναι ένα ακόμα σκέλος σε αυτήν τη διαδρομή της ανάταξης, επενδύοντας στον άνθρωπο, στη φύση και στην περιφέρεια από άκρο σε άκρο.

Σας ευχαριστώ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΟΥΣΑ (Όλγα Γεροβασίλη):** Τον λόγο έχει ο Κοινοβουλευτικός Εκπρόσωπος του Κομμουνιστικού Κόμματος κ. Καραθανασόπουλος.

**ΝΙΚΟΛΑΟΣ ΚΑΡΑΘΑΝΑΣΟΠΟΥΛΟΣ:** Ευχαριστώ, κυρία Πρόεδρε.

Για μια ακόμη φορά και στη σημερινή συνεδρίαση αποκαλύφθηκε το αντιλαϊκό υπόβαθρο που κρύβεται πίσω από την προεδρολογία αλλά και το παιχνίδι αποπροσανατολισμού το οποίο παίζουν τα κόμματα και η Κυβέρνηση, αποπροσανατολισμού από τις σοβαρές, τις επικίνδυνες εξελίξεις που έχουμε, με τον κίνδυνο γενίκευσης των ιμπεριαλιστικών συγκρούσεων, με τα τεράστια προβλήματα που συνεχώς οξύνονται και αντιμετωπίζει η εργατική τάξη και η λαϊκή οικογένεια, την ακρίβεια, τις φοροεπιδρομές, την υπερχρέωση των λαϊκών νοικοκυριών.

Γίνεται μια προσπάθεια φιλότιμη να μας πείσουν ότι συγκρούονται δύο λογικές, η λογική της Κυβέρνησης για μια κομματική επιλογή, η λογική των άλλων κομμάτων και μια συναινετική επιλογή, διαγράφοντας το πρόσφατο παρελθόν, όπου όλα τα κόμματα, και αυτά που σήμερα κατηγορούν την κυβέρνηση για κομματική επιλογή, εργαλειοποίησαν συχνά την προεδρική εκλογή.

Αλλά είτε με τη μία με την άλλη μορφή επιλογής του Προέδρου της Δημοκρατίας, τι θα άλλαζε; Θα συνεχιζόταν ή όχι εμπλοκή της χώρας μας στους ιμπεριαλιστικούς σχεδιασμούς και στις επεμβάσεις; Θα συνεχιζόταν. Θα συνεχιζόταν ή όχι η αντιλαϊκή ταξική πολιτική, η υλοποίηση των πολιτικών της Ευρωπαϊκής Ένωσης; Θα συνεχιζόταν. Θα συνεχιζόταν ή όχι η υλοποίηση των στρατηγικών επιλογών της άρχουσας τάξης της χώρας μας; Θα συνεχιζόταν.

Έτσι λοιπόν δεν συγκρούονται αυτές οι δύο λογικές. Αντίθετα, αποτελούν τις δύο όψεις του ίδιου νομίσματος. Και βεβαίως αξιοποιείται η προεδρολογία και ως εργαλείο επιτάχυνσης της προσπάθειας αναπαλαίωσης του αστικού πολιτικού συστήματος, της αναστήλωσης δηλαδή του διπολικού συστήματος, για τον εγκλωβισμό της λαϊκής δυσαρέσκειας και τη χειραγώγηση της τάσης ριζοσπαστικοποίησης ευρύτερων λαϊκών μαζών, η οποία όλο και διογκώνεται.

Ο κίνδυνος της γενίκευσης των ιμπεριαλιστικών συγκρούσεων είναι μπροστά μας. Πρόσφατα, τη Δευτέρα, το γεράκι του ΝΑΤΟ, ο Ρούτε, ο Γενικός Γραμματέας του, μιλώντας στο Ευρωπαϊκό Κοινοβούλιο προανήγγειλε τις μεγάλες συγκρούσεις του μέλλοντος των ευρωατλαντικών δυνάμεων με τον «άξονα του κακού», όπως τον είπε, δηλαδή την Κίνα, τη Ρωσία, το Ιράν και τη Βόρεια Κορέα. Ζήτησε να αυξηθούν ακόμη περισσότερο οι στρατιωτικές δαπάνες για το ΝΑΤΟ και από το 2% που είναι σήμερα να φτάσουν το 3,6% με 3,7%, δηλαδή στον διπλασιασμό τους επί της ουσίας.

Είναι ο ίδιος Γενικός Γραμματέας που τον Δεκέμβριο είχε μιλήσει και είχε τονίσει, ζητώντας από τους λαούς να κάνουν θυσίες, λέει, και να ανεχθούν νέες περικοπές στις συντάξεις, περικοπές στις δαπάνες για την υγεία, για την παιδεία και στις υπόλοιπες κοινωνικές δαπάνες, για να μπορέσουμε μέσα από αυτήν την εξοικονόμηση των πόρων, όπως ανερυθρίαστα τόνισε, να χρηματοδοτηθούν οι ιμπεριαλιστικοί σχεδιασμοί, οι οποίοι αιματοκυλούν τους λαούς.

Ο κίνδυνος γενίκευσης της ιμπεριαλιστικών συγκρούσεων δεν αναιρείται από μια προσωρινή και εύθραυστη συμφωνία εκεχειρίας για τη Λωρίδα της Γάζας και ανταλλαγή των Ισραηλινών ομήρων με Παλαιστίνιους κρατούμενους, μια συμφωνία η οποία έγινε υπό τις ευλογίες των ΗΠΑ, συνεργάστηκε και ο απερχόμενος Πρόεδρος με τον νέο Πρόεδρο, και με το πιστόλι στον κρόταφο του παλαιστινιακού λαού, αλλά και παράλληλα να κρέμονται πάνω από το κεφάλι του παλαιστινιακού λαού οι ισραηλινές απειλές για συνέχιση των επιθέσεων, όταν απειλείται, όταν αισθάνεται ότι απειλείται το κράτος τρομοκράτης, το κράτος δολοφόνος του Ισραήλ.

Γι’ αυτόν ακριβώς τον λόγο είναι επιτακτικό ζήτημα, επιτακτικό το καθήκον, η εργατική τάξη και ο λαός μας να κλιμακώσει ακόμη πιο αποφασιστικά την πάλη του ενάντια σε αυτούς ιμπεριαλιστικούς σχεδιασμούς για την άμεση απεμπλοκή της χώρας μας από αυτούς.

Ας έρθουμε λίγο στο νομοσχέδιο για τον τουρισμό. Δεκαετίες τώρα όλες οι κυβερνήσεις που έχουν περάσει σχετικά με τον τουρισμό μιλούσαν για ποιοτικό τουρισμό, να βελτιωθούν τα ποιοτικά χαρακτηριστικά του τουρισμού, για ανάγκη εναλλακτικών μορφών τουρισμού και αξιοποίησή τους και για επέκταση της τουριστικής περιόδου. Τόσες δεκαετίες πέρασαν.

Το αποτέλεσμα ποιο είναι; Τα βλέπουμε μπροστά μας τα αποτελέσματα. Είναι ορατά, είναι υπαρκτά. Ποια είναι λοιπόν τα αποτελέσματα όλων αυτών των πολιτικών διαχρονικά και ανεξάρτητα κυβερνήσεων, τα οποία βεβαίως όλο και περισσότερο ισχυροποιούνται ως τάσεις; Αυτά είναι τα εξής, ότι όλο και περισσότερο ο τουρισμός είναι πολυτέλεια για τον λαό, για τη συντριπτική πλειοψηφία του λαού. Είναι ένα πανάκριβο εμπόρευμα. Πάνω από το 60% του ελληνικού λαού δεν μπορεί να πάει να κάνει πληρωμένες διακοπές. Αντί λοιπόν για δικαίωμα στην αναψυχή και στην ξεκούραση, το έχετε μετατρέψει σε ένα πανάκριβο εμπόριο.

Δεύτερον, όλο και περισσότερο αναδεικνύεται ο αντεργατικός χαρακτήρας της τουριστικής ανάπτυξης, ατομικές συμβάσεις εργασίας, χωρίς ρεπό, με υπέρβαση ωραρίου, ηλικιακό ρατσισμό και μια σειρά άλλα. Σημερινά φαινόμενα; Όχι. Αλλά όσο πάνε και επιδεινώνεται η κατάσταση. Και βεβαίως και με άθλιες συνθήκες διαμονής, παρά το γεγονός ότι κάποια ξενοδοχεία φτιάχνουν δωμάτια στα υπόγεια για τους εργαζόμενους, αν δεν τους πετάνε σε κοντέινερ ή σε αποθήκες των γύρω χωριών, όπως γίνεται σε πολλές περιοχές, και των Ιονίων για παράδειγμα.

Και αυτό το σκληρό αντεργατικό καθεστώς λειτουργίας των μεγάλων ξενοδοχειακών μονάδων και όχι μόνο, είναι και η αιτία για τις πολύ μεγάλες ελλείψεις στην πλήρωση των θέσεων απασχόλησης. Και μιλάμε για πενήντα χιλιάδες κενές θέσεις εργασίας στην οικονομική δραστηριότητα του τουρισμού. Και αυτό το νούμερο είναι ακόμη μεγαλύτερο αν συνυπολογίσουμε τη μαθητεία -χιλιάδες μαθητές τουριστικών σχολών κάνουν τη μαθητεία τους, δηλαδή, εργάζονται κανονικά, αυτή είναι η μαθητεία τους, καλύπτουν θέσεις εργασίας- ή τους μετακλητούς από το εξωτερικό εργαζόμενους για τις πιο υποβαθμισμένες δουλειές.

Τρίτο χαρακτηριστικό γνώρισμα. Όλο και περισσότερο επιβαρύνονται οι υποδομές, έχοντας ξεπεράσει τα όριά τους, όπως είναι τα λιμάνια, τα οποία δεν μπορούν να ανταποκριθούν στις ανάγκες με τους κινδύνους που έχουν για ασφαλείς μεταφορές.

Λίγο πριν κατέβηκε από το Βήμα η Βουλευτής Αχαΐας και μίλησε για τα Καλάβρυτα. Όμως, ξέχασε να πει ότι το οδικό δίκτυο για τα Καλάβρυτα είναι επικίνδυνο, πολύ επικίνδυνο και κλείνει πάρα πολλές φορές. Και ξέχασε να τονίσει ότι ο Οδοντωτός που συνδέει το Διακοπτό με τα Καλάβρυτα, το τρενάκι, είναι στη λογική του πάμε και όπου βγει, γιατί πάρα πολλές φορές γίνονται κατολισθήσεις. Να, λοιπόν, οι ανάγκες οι τεράστιες. Να αναφερθώ και στην υπερεκμετάλλευση του δικτύου ύδρευσης και αποχετευτικού δικτύου που δεν μπορεί να καλύψει τις ανάγκες των τουριστών.

Η υποβάθμιση του περιβάλλοντος: Εδώ οτιδήποτε υπάρχει από ακτές, από αιγιαλό, από ορεινούς όγκους, παραχωρείται και παραδίδεται στους μεγάλους επιχειρηματικούς ομίλους.

Και βεβαίως, δεν μιλάμε για τις υπόλοιπες ελλείψεις, όπως για παράδειγμα στην υγεία, όπου είναι ανύπαρκτη η πρωτοβάθμια φροντίδα υγείας σε τουριστικές περιοχές ή τα νοσοκομεία υπολειτουργούν και έχουν μετατραπεί ουσιαστικά σε κέντρα υγείας, ιδιαίτερα σε νησιωτικές περιοχές. Και την ίδια στιγμή μας μιλάτε για εναλλακτικές μορφές τουρισμού; Δηλαδή, είναι ή δεν είναι εναλλακτική μορφή τουρισμού ο ιατρικός τουρισμός; Δηλαδή, να έρχονται ορισμένοι οι οποίοι έχουν την οικονομική δυνατότητα από το εξωτερικό, να κάνουν εδώ θεραπεία για την τεχνητή γονιμοποίηση, πλαστικές επεμβάσεις ή οδοντιατρικές εργασίες και την ίδια στιγμή δεν θα υπάρχει παθολόγος, δεν θα υπάρχει παιδίατρος στις δημόσιες δομές υγείας, ενώ θα υπάρχουν αυτές οι ωραίες υποδομές για τέτοιου είδους δραστηριότητες.

Τέταρτο στοιχείο. Η ακρίβεια. Είναι ή όχι αλήθεια, κύριε εισηγητά της Νέας Δημοκρατίας, ότι στις τουριστικά αναπτυγμένες περιοχές τα ίδια ακριβώς εμπορεύματα είναι 25% με 30% ακριβότερα από ό,τι είναι στην υπόλοιπη Ελλάδα; Είστε και από τη Ζάκυνθο. Βεβαίως, είναι αλήθεια. Και αυτή την ακρίβεια την πληρώνουν πολλαπλά οι μόνιμοι κάτοικοι αυτών των περιοχών, γιατί παίρνουν τους ίδιους μισθούς με την υπόλοιπη Ελλάδα, παίρνουν τις ίδιες συντάξεις.

Είναι ή δεν είναι πραγματικότητα τα πανάκριβα ακτοπλοϊκά εισιτήρια που αποτρέπουν τον καθέναν ακόμη και να πάει στα νησιά, που είναι κοντά στην ηπειρωτική Ελλάδα, όπως είναι τα νησιά του Ιονίου ή του Αργοσαρωνικού, μαζί με την οικογένειά του; Και μάλιστα αυτά τα ακτοπλοϊκά εισιτήρια θα αυξηθούν 15% στο όνομα της ευρωπαϊκής πολιτικής για την πράσινη μετάβαση, για τα πράσινα καύσιμα. Θα έχουμε 15% αύξηση στα ακτοπλοϊκά εισιτήρια. Να, λοιπόν, που επιβεβαιώνεται για ακόμη μια φορά ότι η πράσινη μετάβαση έχει εχθρικό χαρακτήρα για την ικανοποίηση των λαϊκών αναγκών.

Πέμπτο ζήτημα. Συγκεντρώνεται ή όχι η οικονομική τουριστική δραστηριότητα σε όλο και λιγότερους επιχειρηματικούς ομίλους και αλυσίδες; Δεν είναι τα πεντάστερα ξενοδοχεία που αναπτύσσονται με ραγδαίους ρυθμούς; Και όλα αυτά σε βάρος των μικρών οικογενειακού χαρακτήρα επιχειρήσεων, σε βάρος των αυτοαπασχολούμενων, των εμπόρων και των επαγγελματιών που δραστηριοποιούνται παράπλευρα με τις τουριστικές δραστηριότητες.

Είναι ή δεν είναι πραγματικότητα η συγκέντρωση της γης για να αξιοποιηθεί από τον τουρισμό και η αλλαγή χρήσης της με τις μεγάλες επενδύσεις του ολοκληρωμένου τουριστικού χαρακτήρα;

Και βεβαίως, πέρα από όλα αυτά, είναι ή δεν είναι πραγματικότητα η τεράστια χωρική συγκέντρωση, η οποία υπάρχει, η ανισομετρία ανάμεσα στις περιφέρειες; Αναφέρθηκε ο Κοινοβουλευτικός Εκπρόσωπος του ΠΑΣΟΚ και είπε ότι το 90% των εσόδων των τουριστικών αφορούν πέντε περιφέρειες της χώρας μας. Είναι τωρινό φαινόμενο; Διαχρονικό φαινόμενο είναι αυτό και μάλιστα οι δύο περιφέρειες, το νότιο Αιγαίο και η Κρήτη έχουν το 53% των τουριστικών εισπράξεων και οι υπόλοιπες φραγκοδίφραγκα. Αυτή, λοιπόν, η κατάσταση είναι που έχει διαμορφώσει αυτήν την εικόνα της υπερσυγκέντρωσης της τουριστικής δραστηριότητας σε λίγες περιοχές και σε βάρος μάλιστα άλλων οικονομικών δραστηριοτήτων.

Και η αιτία ποια είναι όλης αυτής της εικόνας, κυρία Υπουργέ; Είναι ότι εξυπηρετεί η Κυβέρνηση και οι προηγούμενες -που το κάνετε και το κάνανε- συγκεκριμένα επιχειρηματικά συμφέροντα; Βεβαίως, είναι αυτό αιτία. Είναι οι διαχειριστικές ανεπάρκειες; Είναι και αυτό. Όμως, δεν είναι η κύρια αιτία. Διότι αυτή η εικόνα δεν παρουσιάζεται μόνο στην Ελλάδα.

Ας δούμε τις πιο αναπτυγμένες τουριστικές οικονομίες στην Ευρωπαϊκή Ένωση. Θα αναφερθώ στην Ισπανία. Εδώ βάζουν απαγορευτικά στο πόσοι θα πάνε σε μια σειρά νησιωτικές περιοχές της Ισπανίας, γιατί δεν αντέχουν. Εδώ ξεσηκώνουν τον κόσμο στη Βαρκελώνη για το ζήτημα της στέγης και τα πανάκριβα ενοίκια που δεν βρίσκουν ούτε σπίτι για να μείνουν. Το ίδιο λένε στη Γαλλία, το ίδιο και στην Ιταλία. Και όλα αυτά βεβαίως, είναι αποτέλεσμα του κέρδους και του κυνηγητού του κέρδους, γιατί αυτό θα καθορίσει πού θα αναπτυχθεί η τουριστική δραστηριότητα.

Αναφέρθηκε ο εισηγητής μας αναλυτικά για το νομοσχέδιο και ιδιαίτερα για τις βραχυχρόνιες μισθώσεις και τη σχέση την οποία έχουν αυτές με την ανάπτυξη της ακρίβειας στα ενοίκια, αλλά και με τη δυσκολία στο να νοικιαστούν τα σπίτια.

Ποια είναι η αιτία αυτού του ανοδικού ράλι στα ενοίκια; Είναι μόνο οι βραχυχρόνιες μισθώσεις; Βεβαίως οι βραχυχρόνιες μισθώσεις επιταχύνουν την ακρίβεια των ενοικίων, το ράλι αυτό. Οι όποιοι περιορισμοί που λέει σήμερα η Κυβέρνηση που προτείνουν τα άλλα κόμματα, θα αντιμετωπίσει αυτή την κατάσταση; Όχι. Διότι αποτελεί ασπιρίνη στο όλο αυτό ζήτημα.

Διότι το βασικό πρόβλημα, στο οποίο κανείς δεν αναφέρεται, είναι η κυρίαρχη αιτία. Και ποια είναι αυτή η αιτία; Ότι η γη και κατ’ επέκταση η στέγη, είναι εμπόρευμα. Αυτό είναι το βασικό πρόβλημα. Και παρά το γεγονός ότι σήμερα τεχνολογικά υπάρχουν οι δυνατότητες άμεσα να καλυφθούν το σύνολο των στεγαστικών αναγκών της νέας γενιάς των λαϊκών στρωμάτων, αυτό δεν γίνεται, γιατί αποτελεί εμπόρευμα η στέγη. Και είτε τους στέλνετε στις τράπεζες να πάρουν δάνεια με τα διάφορα προγράμματα είτε εξανεμίζονται τα όποια εισοδήματά τους με τα πανάκριβα ενοίκια.

**ΠΡΟΕΔΡΕΥΟΥΣΑ (Όλγα Γεροβασίλη):** Ολοκληρώστε, κύριε Καραθανασόπουλε.

**ΝΙΚΟΛΑΟΣ ΚΑΡΑΘΑΝΑΣΟΠΟΥΛΟΣ:** Θα πάρω και λίγο από τη δευτερολογία μου, κυρία Πρόεδρε.

**ΠΡΟΕΔΡΕΥΟΥΣΑ (Όλγα Γεροβασίλη):** Σύντομα, παρακαλώ, διότι αυτός ο χρόνος δεν αθροίζεται, όπως ξέρετε.

**ΝΙΚΟΛΑΟΣ ΚΑΡΑΘΑΝΑΣΟΠΟΥΛΟΣ:** Συμφωνώ, κυρία Πρόεδρε, σύντομα.

Να φέρω ένα παράδειγμα: Οι φοιτητές γιατί πρέπει να καλύπτουν τις ανάγκες τους με ενοίκια, να νοικιάζουν φοιτητικές στέγες και να μην τους καλύπτουν όλους τους φοιτητές με φοιτητικές εστίες αναβαθμισμένες και δωρεάν από το κράτος;

Αντίστοιχα είναι τα ζητήματα και στα υπόλοιπα. Ακόμη και την όποια κρατική παρέμβαση είχε το κράτος με τον Οργανισμό Εργατικής Κατοικίας, παρά τα προβλήματα που υπήρχαν, τον καταργήσατε. Έτσι, λοιπόν, το πρόβλημα της στέγης αποτελεί ένα αυταπόδεικτο παράδειγμα για την υπεροχή της σοσιαλιστικής οικοδόμησης. Γιατί η πάλη για φθηνή στέγη συνδέεται με την πάλη για γενικότερες ανατροπές, γιατί μόνο στον σοσιαλισμό διασφαλίστηκε για όλο τον λαό στέγη αξιοπρεπής.

Να πάω, κυρία Πρόεδρε, αν μου επιτρέπετε, με δυο κουβέντες στην τροπολογία για τα ασφάλιστρα. Φαίνεται ούτε συνεννοημένη να ήταν η Αξιωματική Αντιπολίτευση με την Κυβέρνηση, με τις τροπολογίες τις οποίες κατέθεσαν.

Όμως, αφήνουν στο απυρόβλητο το βασικό ζήτημα: Γιατί ένας, ενώ πληρώνει φόρους, ενώ πληρώνει ασφαλιστικές εισφορές, ενώ πληρώνει συμμετοχή στις δαπάνες για την υγεία και για το φάρμακο, πρέπει να πληρώσει και πέμπτη φορά την ιδιωτική ασφάλιση, για να έχει πρόσβαση σε αναβαθμισμένες υπηρεσίες και παροχές υγείας; Γιατί; Διότι η υγεία είναι εμπόρευμα και στο όνομα της ελευθερίας της επιλογής υποβαθμίζετε με αυτόν τον τρόπο τη δημόσια παροχή υγείας, για να σπρώξετε τον κόσμο στην παρασιτική δραστηριότητα που αναπτύσσουν οι ιδιωτικές ασφαλιστικές εταιρείες και κατ’ επέκταση, η δημόσια υγεία. Και όσο θα αναπτύσσεται αυτή η λογική τόσο θα υποβαθμίζεται ακόμη περισσότερο η δημόσια υγεία, για να μπορεί ακριβώς να εξυπηρετεί τις ανάγκες η επιχειρηματική δραστηριότητα στον τομέα της υγείας.

Έτσι, λοιπόν, τι θα έχουμε; Ακόμη μεγαλύτερη διεύρυνση των ανισοτήτων στην πρόσβαση στις παροχές υγείας. Έτσι, λοιπόν, η αύξηση των ασφαλίστρων είναι το αποτέλεσμα ότι ακριβώς δεν πρόκειται για κοινωνικό αγαθό, αλλά για εμπόρευμα που αποσκοπεί στο κέρδος.

Γι’ αυτό και με συνέπεια το ΚΚΕ μιλάει για αποκλειστικά δημόσιο και δωρεάν και αναβαθμισμένο τομέα της υγείας. Και σε αυτή τη λογική, βεβαίως, δεν χωράει η επιχειρηματική δραστηριότητα στον τομέα της υγείας, δεν χωράει η δράση ιδιωτικών ασφαλιστικών εταιρειών.

Στο πλαίσιο αυτό, εμείς ζητάμε να επιστραφούν όλα τα χρήματα των αυξήσεων που υπέστησαν τα τελευταία χρόνια οι ασφαλισμένοι στις ιδιωτικές εταιρείες, γιατί ακριβώς το μόνο τους κίνητρο είναι το κέρδος και όχι η παροχή αναβαθμισμένων υπηρεσιών υγείας.

**ΠΡΟΕΔΡΕΥΟΥΣΑ (Όλγα Γεροβασίλη):** Επόμενος ομιλητής είναι ο κ. Αριστοτέλης Σπάνιας, Βουλευτής της Νέας Δημοκρατίας.

**ΑΡΙΣΤΟΤΕΛΗΣ (ΤΕΛΗΣ) ΣΠΑΝΙΑΣ:** Ευχαριστώ, κυρία Πρόεδρε.

Κυρία Υφυπουργέ, κυρίες και κύριοι συνάδελφοι, να ευχηθώ καλή χρονιά! Είναι η πρώτη φορά που βρισκόμαστε.

Συζητάμε σήμερα το σχέδιο νόμου του Υπουργείου Τουρισμού. Στο σχέδιο νόμου περιλαμβάνεται μια σειρά παρεμβάσεων, μεταξύ των οποίων η δημιουργία νομοθετικού πλαισίου για τη βραχυχρόνια μίσθωση ακινήτων. Η παρέμβαση θεωρείται αναγκαία, ώστε να προσδιοριστούν συγκεκριμένες προδιαγραφές, ακολουθώντας τόσο τις χώρες της Ευρωπαϊκής Ένωσης όσο και τις προτάσεις των φορέων του τομέα της φιλοξενίας.

Προβλέπεται συνεργεία να προβαίνουν σε επιτόπιους ελέγχους για τη διαπίστωση τήρησης ή μη των προδιαγραφών, με υπαλλήλους που ανήκουν στο Υπουργείο Τουρισμού και της ΑΑΔΕ. Θεσμοθετείται ένα καινοτόμο σε παγκόσμιο επίπεδο σύστημα κατάταξης των ξενοδοχείων, ευθυγραμμίζοντας έτσι το σύστημα με εθνικούς και ευρωπαϊκούς κλιματικούς στόχους.

Έτσι, τα κύρια ξενοδοχειακά καταλύματα, όπως και τα ενοικιαζόμενα επιπλωμένα δωμάτια - διαμερίσματα κατατάσσονται σε κατηγορίες περιβαλλοντικής απόδοσης. Αρμόδιος φορέας για την κατάταξη είναι το Ξενοδοχειακό Επιμελητήριο Ελλάδας, το οποίο εκδίδει το πιστοποιητικό κατάταξης με τον έλεγχο των απαιτούμενων προδιαγραφών.

Με απόφαση του Υπουργείου Τουρισμού και του Υπουργείου Περιβάλλοντος, μετά από την εισήγηση του Επιμελητηρίου και του ΤΕΕ, καθορίζεται ο αριθμός των κατηγοριών, οι προδιαγραφές των ξενοδοχειακών καταλυμάτων και κάθε άλλο θέμα σχετικό με την κατάταξη στις κατηγορίες περιβαλλοντικής απόδοσης.

Το ίδιο συμβαίνει και με τα ενοικιαζόμενα επιπλωμένα δωμάτια - διαμερίσματα, όπου καθορίζεται το ανώτατο ύψος της αμοιβής που καταβάλλουν οι αιτούντες για τη χορήγηση του πιστοποιητικού βάσει του αριθμού των δωματίων. Απλουστεύεται η διαδικασία ίδρυσης επιχειρήσεων εκμίσθωσης μοτοσικλετών, ναυλομεσιτικών γραφείων και ενοικιάσεως αυτοκινήτων. Η Περιφερειακή Υπηρεσία Τουρισμού είναι αρμόδια για τα δικαιολογητικά, παράβολα που υποβάλλει κάθε ενδιαφερόμενος μέσω της Ενιαίας Ψηφιακής Πύλης.

Με κοινή απόφαση των Υπουργών Τουρισμού, Περιβάλλοντος και Ενέργειας, Ανάπτυξης και Ψηφιακής Διακυβέρνησης καθορίζονται ο τρόπος γνωστοποίησης των στοιχείων που μεταβάλλονται, όπως και με απόφαση του Υπουργείου Τουρισμού και του Υπουργείου Εθνικής Οικονομίας και του Υπουργείου Ανάπτυξης καθορίζονται το ύψος του παραβόλου, η διαδικασία επιβολής των κυρώσεων και κάθε άλλο σχετικό θέμα.

Στο σχέδιο νόμου περιγράφονται οι παρεμβάσεις για το Μουσείο Βυζαντινού Πολιτισμού, Μουσείο που είναι νομικό πρόσωπο δημοσίου δικαίου του Υπουργείου Πολιτισμού και έχει ως επιπλέον σκοπό να λειτουργεί και ως συντονιστικός φορέας, αποτυπώνοντας την πολιτιστική διαδρομή που αφορά στα «Βήματα του Αποστόλου Παύλου». Έτσι, είναι υπεύθυνο για τη δημιουργία ενός χάρτη αφού γίνει πρώτα χαρτογράφηση της διαδρομής ως πολιτιστικής, διαμορφώνοντας έτσι τις συνθήκες εκείνες που θα μπορούσαν να αποδείξουν τη γραπτή και προφορική παράδοση, τη σήμανσης των τοποσήμων και των διαδρομών, φτάνοντας έτσι στην προβολή της διαδρομής σε συνεργασία με τον ΕΟΤ, άλλους φορείς και την Κοινή Συντονιστική Επιτροπή του Υπουργείου Τουρισμού για τον προσκυνηματικό τουρισμό.

Δημιουργείται τριμελής επιτροπή εποπτείας από το Υπουργείο Πολιτισμού, Τουρισμού και την Εκκλησία. Επίσης, με κοινή απόφαση των Υπουργών Τουρισμού, Περιβάλλοντος και Ενέργειας, μετά από γνωμοδότηση της Επιτροπής Τουριστικών Λιμένων, εγκρίνεται η χωροθέτηση της μαρίνας με όλα τα στοιχεία σχεδιασμού της. Αναλύονται οι περιπτώσεις των ουσιωδών αποκλίσεων που τροποποιούν τα όρια χερσαίας και θαλάσσιας ζώνης, τις συγκεκριμένες χρήσεις γης και τις αποκλίσεις που τροποποιούν ουσιωδώς τα εγκεκριμένα λιμενικά έργα εντός της θαλάσσιας ζώνης της μαρίνας. Κάθε άλλη απόκλιση είναι επουσιώδης και δεν προϋποθέτει προηγούμενη έγκριση ή τροποποίηση. Εξαίρεση αποτελούν μόνο έργα όπου δεν απαιτούνται διαφοροποιήσεις μικρής κλίμακας ή τροποποίηση. Το ίδιο ισχύει και για τους χωροθετημένους τουριστικούς λιμένες από 1-1-2022, όπου και εκεί νομιμοποιούνται υπερβάσεις, αν τηρούν συγκεκριμένες προϋποθέσεις, όπως και σε αυτούς του ΤΑΙΠΕΔ γίνεται η νομιμοποίηση των υπερβάσεων στα έργα που κατασκευάστηκαν νόμιμα αρχικά από το Υπουργείο Τουρισμού και την Επιτροπή Τουριστικών Λιμένων.

Προβλέπεται η δυνατότητα εκτέλεσης έργων, εγκαταστάσεις αγωγών για την άντληση και απάντληση θαλάσσιου ύδατος, για να χρησιμοποιηθεί σε κολυμβητικές δεξαμενές των ξενοδοχείων, μονάδες ιαματικής θεραπείας. Τα κέντρα ιαματικού τουρισμού θαλασσοθεραπείας και αναζωογόνησης αποτελούν ειδικές εγκαταστάσεις, όπου γίνεται χρήση ιαματικών φυσικών πόρων υπό ιατρική παρακολούθηση.

Οι οργανωμένες τουριστικές κατασκηνώσεις πολυτελούς διαβίωσης είναι κύρια ξενοδοχειακά καταλύματα με δυνατότητα διαμονής, εστίασης και αναψυχής τουριστών σε εγκαταστάσεις φιλοξενίας με ημιμόνιμες δομές που συνδέονται με υπεδάφια δίκτυα υποδομών ύδρευσης, αποχέτευσης και ηλεκτροδότησης.

Εγκαταστάσεις ειδικής τουριστικής υποδομής είναι και τα χιονοδρομικά κέντρα, συνεδριακά θεματικά πάρκα, τα γήπεδα γκολφ, οι τουριστικοί λιμένες. Τα δωμάτια του προσωπικού δηλώνονται σε ειδικό πεδίο του κύριου καταλύματος και δεν προσμετρώνται στο σύνολο των κλινών. Επιτρέπεται η εποχική μίσθωσή τους σε προσωπικό ΙΔΟΧ, ΙΔΑΧ και μονίμους υπαλλήλους του δημοσίου, περιφέρειας, γιατρούς του ΕΣΥ, τα Σώματα Ασφαλείας, εκπαιδευτικούς.

Κυρίες και κύριοι συνάδελφοι, στο σχέδιο νόμου ρυθμίζονται θέματα που έχουν στόχο τον καθορισμό κανόνων στη βραχυχρόνια μίσθωση, τη διευκόλυνση συγκεκριμένων μισθωτών του δημοσίου, με ρυθμίσεις στα καταλύματα του προσωπικού αυτών, όπως και απλοποιώντας τη διαδικασία αδειοδότησης των τουριστικών επιχειρήσεων. Επιτυγχάνεται έτσι και αύξηση του εύρους αυτής, η οποία γίνεται πιο ανταγωνιστική, κάνοντας πιο ελκυστικό το διαθέσιμο προϊόν της.

Τα δεδομένα στον παγκόσμιο τουρισμό αλλάζουν και μαζί και ο ελληνικός τουρισμός. Έτσι, εκμεταλλευόμενοι τις μοναδικές φυσικές ομορφιές της χώρας μας και παρεμβαίνοντας βελτιωτικά στο νομικό πλαίσιο, πετυχαίνουμε την αναβάθμιση του επιπέδου των παροχών υπηρεσιών προς τους τουρίστες. Με τον τρόπο αυτόν, η Ελλάδα γίνεται ισχυρά ανταγωνιστική, αποτελώντας έναν από τους καλύτερους τουριστικούς προορισμούς σε παγκόσμιο επίπεδο.

Σας ευχαριστώ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΟΥΣΑ (Όλγα Γεροβασίλη):** Επόμενη ομιλήτρια είναι η κ. Σεβαστή Βολουδάκη, Βουλευτής της Νέας Δημοκρατίας.

**ΣΕΒΑΣΤΗ (ΣΕΒΗ) ΒΟΛΟΥΔΑΚΗ:** Ευχαριστώ, κυρία Πρόεδρε.

Κυρία Υπουργέ, κυρίες και κύριοι συνάδελφοι, η σημερινή συζήτηση για τον τουρισμό είναι πιο επίκαιρη από ποτέ. Δεν είναι μόνο το προφανές, ότι ο τουρισμός δηλαδή αποτελεί μια οικονομική δραστηριότητα πολύ σημαντική για την πατρίδα μας, αλλά λειτουργεί και ως βασική εξωστρεφής δραστηριότητα της χώρας μας, αναδεικνύοντας τα μοναδικά πλεονεκτήματα αυτού του ευλογημένου τόπου.

Κάθε χρονιά σπάει τα προηγούμενα ρεκόρ. Δεν είναι τυχαίο ότι το ποσοστό των εργαζομένων στον τουριστικό κλάδο στη χώρα μας είναι τριπλάσιο από τον μέσο όρο της Ευρωπαϊκής Ένωσης και υπερδιπλάσιο από άλλες τουριστικές χώρες, όπως η Ισπανία, η Ιταλία, η Κροατία και η Πορτογαλία. Μετά από προσπάθειες πολλών ετών, ο ελληνικός τουρισμός αρχίζει να κερδίζει έδαφος και κατά τη διάρκεια των χειμερινών μηνών.

Συγχρόνως, δεν μπορούμε να παραγνωρίσουμε ότι ο τουρισμός όπως τον ξέραμε έχει αλλάξει. Η Ελλάδα, μαζί με τους εταίρους της στην Ευρωπαϊκή Ένωση, εργάζεται μεθοδικά για τη δημιουργία ενός νέου τουριστικού μοντέλου, με έμφαση στον σύγχρονο τρόπο ζωής και την ανάγκη σεβασμού του περιβάλλοντος.

Η πολυεπίπεδη ενίσχυση του τουρισμού αποτελεί προτεραιότητα της Κυβέρνησής μας. Το 2024 αποτέλεσε μία ακόμη χρονιά-ορόσημο για το ελληνικό τουριστικό προϊόν, ενισχύοντας ανάλογα και την εθνική οικονομία. Ωστόσο, η οικονομική ανάπτυξη δεν μπορεί να αποτελεί τον μόνο στόχο του τουριστικού κλάδου, ειδικά σε μια περίοδο όπου οι προκλήσεις στον περιβαλλοντικό και στον κοινωνικό τομέα θέτουν νέα δεδομένα.

Με μια δέσμη μέτρων ολιστικού χαρακτήρα επιδιώκεται, λοιπόν, η βιώσιμη τουριστική ανάπτυξη, η στήριξη των τοπικών κοινωνιών και η προστασία του φυσικού περιβάλλοντος. Η προώθηση του τουριστικού προϊόντος της χώρας, μέσω της στήριξης των επιχειρήσεων και των επαγγελματιών του κλάδου, απαιτεί διαρκή παρακολούθηση, ανίχνευση των δυσκολιών και άμεση αντιμετώπιση αυτών, ώστε να παραμείνει η χώρα μας, όχι μόνο ανταγωνιστική, αλλά πρωτοπόρος στον τουρισμό. Ειδικότερα επιχειρείται μια αναμόρφωση των όρων της βραχυχρόνιας μίσθωσης και τίθενται ειδικές λειτουργικές προϋποθέσεις για τα ακίνητα, ώστε να διασφαλίζονται κάποια ελάχιστα ποιοτικά χαρακτηριστικά.

Δεν μπορούμε να μην επιμείνουμε στο γεγονός ότι η ποιότητα των παρεχόμενων υπηρεσιών πρέπει να αναβαθμίζεται, ακολουθώντας σύγχρονα πρότυπα. Θεσπίζονται δε κυρώσεις σε περιπτώσεις παράβασης, ποσού 5.000 ευρώ, καθώς και η διενέργεια τακτικών ελέγχων, με στόχο την προάσπιση των δικαιωμάτων των τουριστών που επιλέγουν αυτή τη μορφή της τουριστικής διαμονής. Περαιτέρω ορίζονται ρυθμίσεις για την περιβαλλοντική κατάταξη των ξενοδοχείων, με βάση την αρχή της βιωσιμότητας και τον στόχο της κλιματικής ουδετερότητας. Σχετικές πρωτοβουλίες είχαν αναληφθεί από το Ξενοδοχειακό Επιμελητήριο Ελλάδας και το Τεχνικό Επιμελητήριο Ελλάδας, ενώ αποτελούσε και ένα πάγιο αίτημα των επαγγελματιών που επιθυμούσαν να προωθήσουν την φιλοπεριβαλλοντική τους εικόνα. Πρόκειται για ένα μέτρο τέτοιο ώστε να μειωθεί το περιβαλλοντικό αποτύπωμα του τουρισμού, και ειδικά οι εκπομπές αερίων του θερμοκηπίου που συνδέονται στενά με τις τουριστικές δραστηριότητες.

Αναβαθμίζονται, επίσης, οι τουριστικοί λιμένες, ώστε για έργα που αφορούν σε εκσυγχρονισμό ή επέκταση κτιριακών εγκαταστάσεων ή διαμόρφωση περιβάλλοντος χώρου για τη διασφάλιση της προσβασιμότητας στα άτομα με αναπηρία να μην απαιτείται βασικά, κατά την υλοποίησή τους, τροποποίηση της εγκεκριμένης χωροθέτησης, και τα έργα αυτά να αποτελούν διαφοροποιήσεις μικρής κλίμακας.

Προς αντιμετώπιση του σοβαρού προβλήματος της στέγασης του εποχικού προσωπικού του τουριστικού τομέα, θεσπίστηκε η δυνατότητα δημιουργίας τέτοιων κλινών κατά τους όρους του ν.5121/2024. Πρόκειται δε να εφαρμοστεί πιο αποδοτικά η ρύθμιση αυτή. Και θεσπίζεται η δυνατότητα στέγασης σε αυτά, μέσω εποχικής μίσθωσης, σε υπαλλήλους φορέων του δημοσίου τομέα, γιατρούς, νοσηλευτές, εκπαιδευτικούς και ένστολο προσωπικό, ώστε να αντιμετωπιστεί με τον τρόπο αυτό το πρόβλημα υποστελέχωσης των δημοσίων δομών σε περιοχές υψηλής τουριστικής ζήτησης.

Θα ήθελα να σταθώ σε αυτή την ανάγκη αντιμετώπισης του προβλήματος στέγασης προσωπικού σε περιοχές που είναι υψηλής τουριστικής ζήτησης, καθώς είναι ένα ζήτημα που απασχολεί πάρα πολύ και την εκλογική μου περιφέρεια, τα Χανιά. Η Κυβέρνηση έχει λάβει συγκεκριμένα μέτρα για τον έλεγχο, μέσω της θέσπισης φορολογικών και λειτουργικών προδιαγραφών των ακινήτων που διατίθενται για βραχυχρόνια μίσθωση. Δεν θα μείνουμε μόνο σε αυτά. Η σοβαρότητα του ζητήματος στέγασης για τις τουριστικές περιοχές, αναζητά συλλογικές και περισσότερες λύσεις, ώστε να προστατευτεί η κοινωνική συνοχή.

Ειδικότερα, και όπως προτάθηκε και από μερίδα των φορέων, η θέσπιση ειδικών περιορισμών σε συγκεκριμένες γεωγραφικές περιοχές στη διάθεση ακινήτων για βραχυχρόνια μίσθωση, για λόγους που είτε σχετίζονται με την προστασία κατοικίας είτε και την παροχή του δικαιώματος ορισμού από τον αρμόδιο δήμο για τον μέγιστο αριθμό ακινήτων που μπορούν να εγγράφονται στο Μητρώο Ακινήτων Βραχυχρόνιας Μίσθωσης, μπορούν να αποτελέσουν εργαλεία τα οποία θα βοηθήσουν στην άμβλυνση του φαινομένου, με σεβασμό όμως στην επιχειρηματική ελευθερία και ισορροπώντας όλα τα αντικρουόμενα συμφέροντα.

Τέλος, θα ήθελα να σταθώ και στην τροπολογία του Υπουργείου Ανάπτυξης για τη θέσπιση ετήσιου δείκτη αναπροσαρμογής μακροχρόνιων ασφαλίσεων υγείας, ο οποίος θα δημοσιεύεται από την ΕΛΣΤΑΤ κάθε Δεκέμβριο και τίθεται σε εφαρμογή από 1-1-2026. Πρόκειται για μία ακόμη παρέμβαση της Κυβέρνησης που στηρίζει έμπρακτα τους πολίτες.

Κυρίες και κύριοι συνάδελφοι, ο τουρισμός αποτελεί την κινητήρια δύναμη της ελληνικής οικονομίας. Δημιουργεί θέσεις εργασίας. Και ενισχύει την τοπική ανάπτυξη. Επιπλέον, συμβάλλει στην προβολή της πατρίδας μας στο εξωτερικό και στην ενίσχυση της πολιτιστικής μας ταυτότητας. Οφείλουμε, λοιπόν, να τον προστατέψουμε και να αντιμετωπίσουμε τις προκλήσεις που δημιουργεί ο διεθνής, διαρκώς αυξανόμενος, ανταγωνισμός και ο υπερτουρισμός. Και αυτό γίνεται με το παρόν σχέδιο νόμου. Αναβαθμίζουμε τις τουριστικές μας υπηρεσίες και επενδύουμε στη βιώσιμη ανάπτυξη. Επενδύουμε στην Ελλάδα, γιατί ο τουρισμός δεν είναι ούτε μια απλή δραστηριότητα ούτε ένα φαινόμενο. Αποτελεί ένα υγιές εργαλείο εξωστρέφειας, αλληλεπίδρασης και κοινωνικής επαφής. Είναι μια δραστηριότητα που πάντα στο επίκεντρό της θα βρίσκεται ο άνθρωπος.

Σας ευχαριστώ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΟΥΣΑ (Όλγα Γεροβασίλη):** Και εμείς ευχαριστούμε.

Επόμενος ομιλητής είναι ο Βουλευτής του ΠΑΣΟΚ κ. Γιώργος Νικητιάδης.

**ΓΕΩΡΓΙΟΣ ΝΙΚΗΤΙΑΔΗΣ:** Ευχαριστώ, κύριε Πρόεδρε.

Κυρίες και κύριοι συνάδελφοι, αισθάνομαι παράξενα που σε ένα νομοσχέδιο για τον τουρισμό, εγώ, κατεξοχήν άνθρωπος του τουρισμού, δεν θα αναφερθώ καθόλου, δεδομένου ότι θεωρώ ότι αποτελεί προτεραιότητα η τροπολογία που συζητείται, με το ανοσιούργημα που συντελείται εδώ και πάρα πολύ μεγάλο διάστημα τώρα σε βάρος των ασφαλισμένων από τις ασφαλιστικές εταιρείες. Συνεπώς, αυτό έχει προτεραιότητα και σε αυτό θα αναφερθώ, και στην τροπολογία που έχουμε καταθέσει η Κοινοβουλευτική Ομάδα του ΠΑΣΟΚ. Δεν είναι εδώ ο κύριος Υπουργός, έκατσε αρκετά, αλλά δεν άντεξε προφανώς να μείνει μέχρι το τέλος. Όμως, η Κυβέρνηση είναι μία και υποθέτω ότι η κ. Ράπτη θα του τα μεταφέρει, και σε κάθε περίπτωση δημόσια είναι η συζήτηση.

Ξεκινώντας, λοιπόν, δεν μπορώ παρά να μην αναφερθώ στα όσα είπε σήμερα ο Υπουργός Ανάπτυξης, ο κ. Θεοδωρικάκος, ο οποίος λίγο πολύ ισχυρίστηκε ότι το κόμμα του, η Νέα Δημοκρατία, είναι αυτό που μεριμνά για τους ασφαλισμένους, ενώ εμείς μόνο για εντυπωσιασμό -κατά τον κ. Θεοδωρικάκο- καταθέσαμε την τροπολογία μας. Εμείς, που καταθέσαμε την τροπολογία στην αρμόδια Επιτροπή Παραγωγής και Εμπορίου, που έγινε συζήτηση στην αρμόδια Επιτροπή Παραγωγής και Εμπορίου, εμείς για εντυπωσιασμό λοιπόν! Και το Υπουργείο Ανάπτυξης που κατέθεσε την τροπολογία του την παραμονή το βράδυ -και που δεν ήθελε να το αποδεχθεί ο κ. Θεοδωρικάκος αλλά ο αριθμός πρωτοκόλλου είναι σαφής και αποδεικνύεται παντοιοτρόπως- δεν είναι αυτό που πραγματικά σκέπτεται την τελευταία στιγμή για τους ασφαλισμένους! Αν είναι δυνατόν!

Μεριμνά η Νέα Δημοκρατία για τους ασφαλισμένους, που η Νέα Δημοκρατία έφερε τον ν.4738, όπου με το άρθρο 268 κατάργησε κάθε προστασία που είχαν οι ασφαλισμένοι με τον προηγούμενο νόμο του 1994. Αναρωτιέται ο Υπουργός γιατί αναφερόμαστε εμείς με την τροπολογία μας στο καθεστώς του ’94 και στην ΕΛΣΤΑΤ. Μα, είναι προφανές. Αν είχαν παρακολουθήσει τη νομολογία, όλες οι αποφάσεις που εκδόθηκαν, σε σχέση με τις αντιδικίες ασφαλισμένων και ασφαλιστικών εταιρειών, αναφέρονται στον νόμο του ’94 και αναφέρονται σε βάση και πλατφόρμα, με βάση την ΕΛΣΤΑΤ. Πού, λοιπόν, θα έπρεπε εμείς να κάνουμε αναφορά;

Μήπως, όμως, ο κύριος Υπουργός και η Κυβέρνηση δεν έχουν αντιληφθεί τι γίνεται; Μήπως δεν έχουν πάρει χαμπάρι αυτή την αγορά του χώρου της υγείας; Αυτή η αγορά μάς παραπέμπει σε τριτοκοσμικές καταστάσεις. Τι δεν έχει καταλάβει ο κ. Θεοδωρικάκος; Δεν έχει καταλάβει ότι ένα fund έχει εξαγοράσει το μισό μερίδιο της ιδιωτικής υγείας στη χώρα μας;

Δεν έχει καταλάβει -ή εσείς, κύριοι συνάδελφοι της Νέας Δημοκρατίας- ότι το ίδιο fund έχει εξαγοράσει τη μεγαλύτερη ασφαλιστική εταιρεία της χώρας; Δεν το καταλαβαίνετε; Είναι απλό δηλαδή. Το ιδιωτικό νοσοκομείο χρεώνει ποιον; Χρεώνει την ασφαλιστική εταιρεία που ανήκει στο ίδιο το νοσοκομείο, για να πληρώσει η ασφαλιστική εταιρεία. Και τι κάνει η ασφαλιστική εταιρεία; Χαρατσώνει τους ασφαλισμένους, για να πληρώσει το fund, για να κονομήσει στο τέλος ο ένας και μοναδικός που ελέγχει και την ιδιωτική υγεία και την ιδιωτική ασφάλιση. Περί αυτού πρόκειται. Είναι απλά τα πράγματα. Δεν χρειάζεται να μπερδευόμαστε.

Δεν έχει δει, δηλαδή, ο κύριος Υπουργός την ενδιάμεση μελέτη; Προφανώς δεν την έχει δει, γιατί τον άκουσα να λέει ότι θα ζητήσει να επισπευσθεί η μελέτη της Επιτροπής Ανταγωνισμού. Κυρίες και κύριοι συνάδελφοι, σας συμβουλεύω όσους έχετε περαιτέρω ενδιαφέρον να δείτε ότι η Επιτροπή Ανταγωνισμού έχει συντάξει ενδιάμεση μελέτη χαρτογράφησης του χώρου της ιδιωτικής ασφάλισης και υγείας. Εκεί περιγράφεται με σαφήνεια η κατάσταση και οι μεριδούχοι και τι έχει ο καθένας.

Δεν ξέρει ο κύριος Υπουργός για την ενδιάμεση μελέτη; Δεν μπορεί να ζητήσει από την Επιτροπή Ανταγωνισμού επιτέλους να προχωρήσει και στο τελικό σχέδιο της μελέτης; Δεν μπορεί ο κύριος Υπουργός να πει το εξής ενδεχομένως; Να πει: «Ξέρετε, δεν είναι δική μου άποψη, αλλά εδώ η αγορά βοά ότι υπάρχει καρτέλ στον ιδιωτικό χώρο της υγείας. Μήπως πρέπει, κύριοι της Επιτροπής Ανταγωνισμού, να το δείτε; Μήπως πρέπει να προβείτε σε σοβαρούς ελέγχους, γιατί υπάρχει ένα όριο, γιατί έχουν εξοντώσει τους ασφαλισμένους;»

Πραγματικά, αναρωτιόμαστε ποια είναι η στάση και η αντίληψη του Υπουργείου και της Κυβέρνησης. Δεν είναι δυνατόν να μην τα γνωρίζει όλα αυτά ο κύριος Υπουργός. Και έρχεται εδώ να μας πει ότι η τροπολογία του ΠΑΣΟΚ δεν είναι σωστή. Δεν μας εξήγησε, όμως, γιατί. Νομοθετικώς δεν είναι σωστή; Νομικώς δεν είναι σωστή; Τι μας είπε; «Επειδή -λέει- αναφέρεται στο +1%». Και γιατί παρακαλώ το +1% είναι λάθος; Τι έπρεπε να βάλουμε; Εγώ αντιστρέφω το ερώτημα. Έπρεπε να βάλουμε παραπάνω; Υπολογίσαμε ότι για κάθε έτος που μεγαλώνει ένας ασφαλισμένος, θα πρέπει να προστίθεται ένα ποσοστό 1%. Αυτό είναι το πρόβλημά του; Ας μην δεχθεί το 1% και ας δεχθεί την τροπολογία μας. Και έρχεται να μας πει ότι θα πρέπει να γίνει δεκτή η τροπολογία της Νέας Δημοκρατίας και όχι του ΠΑΣΟΚ χωρίς να μας εξηγεί γιατί, για ποιον λόγο πρέπει να ισχύει, ενώ εμείς λέμε το εντελώς αντίθετο;

Θα σας πω, όμως, πρωτίστως, κυρίες και κύριοι συνάδελφοι, ότι είναι τραγικό: Τα τελευταία πέντε χρόνια ακυρώθηκαν διακόσιες χιλιάδες συμβόλαια. Και δεν τα ακύρωσε ο Θεός, δεν τα ακύρωσε η φύση. Εξαναγκάστηκαν οι ασφαλισμένοι, επειδή τους πίεζαν οι ασφαλιστικές εταιρείες να πληρώσουν παραπάνω ασφάλιστρα, να τα ακυρώσουν για να πάνε στην μονοετή -υποτίθεται- ανανεούμενη.

Ας δούμε, όμως, τις δύο τροπολογίες, αυτή που ήρθε νύχτα -το ξαναλέω- και τη δική μας που κατατέθηκε στην αρμόδια επιτροπή μέρες πριν και συζητήθηκε. Η τροπολογία σας, κύριοι συνάδελφοι της Νέας Δημοκρατίας, δεν αφορά και δεν προβλέπει οτιδήποτε για το 70% των συμβολαίων που είναι τα υποτιθέμενα ετησίως ανανεούμενα. Υποτιθέμενα, γιατί είναι παραμύθι και αυτό. Εξαπατώνται και εδώ οι ασφαλισμένοι, όταν τους λέμε ότι κάθε χρόνο ανανεώνεται το συμβόλαιο και δεν παρακολουθούν τη ρήτρα που υπάρχει παρακάτω και λέει «εφόσον θα διατηρείται το πρόγραμμα». Αν καταργηθεί το πρόγραμμα, πάει το συμβόλαιο, έφυγε, πήγε στον αέρα. Όσο ισχύει, λοιπόν, το πρόγραμμα, ενώ με τη δική μας επαναφερόμαστε στο προηγούμενο καθεστώς και διασφαλίζονται οι ασφαλισμένοι.

Δεύτερη διαφορά πολύ μεγάλη σε ό,τι αφορά τα λεγόμενα ισόβια συμβόλαια. Παραπέμπει σε κάποια υπουργική απόφαση που «θα» εκδοθεί μετά το 2026, χωρίς να αναφέρονται οι παράμετροι. Πώς θα εκδοθεί αυτή η υπουργική απόφαση και με βάση ποια νομοθετική εντολή; Μια υπουργική απόφαση πρέπει να ακούει και να εκτελεί κάποιες διατάξεις που περιέχονται σε έναν νόμο, μα εδώ η τροπολογία τους δεν λέει απολύτως τίποτα. Πού, λοιπόν, θα στηριχθεί η υπουργική απόφαση και τι θα λέει; Αντισυνταγματική. Δεν στέκει. Δεν πρόκειται να γίνει.

Τρίτον, με τη δική μας τροπολογία εξουδετερώνονται οι αυξήσεις του 2024. Το 2024 έγιναν μεγάλες αυξήσεις, έφτασαν στο 14%. Ήρθε εδώ ο Υπουργός να μας πει: «Ξέρετε; Οι ασφαλιστικές εταιρείες έχουν αρχίσει και κάνουν μείωση στα ασφάλιστρα.»

Σας έχω μια αγγελία, κύριε Υπουργέ. Έχω εδώ έγγραφο της Εθνικής Ασφαλιστικής, κυρίες και κύριοι συνάδελφοι, που αποστέλλεται στους ασφαλιστές τους και τους λέει ότι τα ασφάλιστρα θα πρέπει να φτάσουν σε ποσοστό πάνω από 14% το 2025. Παρακαλώ, το καταθέτω στα Πρακτικά.

(Στο σημείο αυτό ο Βουλευτής κ. Γεώργιος Νικητιάδης καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Για τον κύριο Υπουργό, για να μην επαίρεται και για να μην νομίζει ότι οι ασφαλιστικές εταιρείες ξαφνικά αποφάσισαν να μειώσουν τα ασφάλιστρα στα ασφαλιστικά συμβόλαια.

Κλείνοντας, κυρία Πρόεδρε, εμείς δεν θα μείνουμε μόνο σε αυτήν την τροπολογία. Το πρόβλημα με την ιδιωτική παροχή υγείας στην πατρίδα μας είναι τεράστιο και είναι τερατώδες. Πρόκειται για έγκλημα κατά των Ελλήνων πολιτών και είναι εκατοντάδες χιλιάδες οι ασφαλισμένοι. Το κόμμα μας θα επανέλθει και με καινούργια τροπολογία, η οποία θα καταπιάνεται και με το ζήτημα της ιδιωτικής παροχής υγείας στα νοσοκομεία και στα fund που αυτήν τη στιγμή έχουν κατασπαράξει τον χώρο.

Ευχαριστώ, κυρία Πρόεδρε.

(Χειροκροτήματα από την πτέρυγα του ΠΑΣΟΚ-Κινήματος Αλλαγής)

**ΠΡΟΕΔΡΕΥΟΥΣΑ (Όλγα Γεροβασίλη):** Κυρίες και κύριοι συνάδελφοι, γίνεται γνωστό στο Σώμα ότι από τα άνω δυτικά θεωρεία παρακολουθούν τη συνεδρίαση, αφού ενημερώθηκαν για την ιστορία του κτιρίου και τον τρόπο οργάνωσης και λειτουργίας της Βουλής και ξεναγήθηκαν στην έκθεση της Αίθουσας «Ελευθέριος Βενιζέλος», τριάντα μαθήτριες και μαθητές και τέσσερις συνοδοί εκπαιδευτικοί από το 2ο Δημοτικό Σχολείο Τρικάλων.

Καλώς ήρθατε. Σάς καλωσορίζουμε στη Βουλή.

(Χειροκροτήματα από όλες τις πτέρυγες της Βουλής)

Επόμενος ομιλητής είναι ο Κοινοβουλευτικός Εκπρόσωπος της Ελληνικής Λύσης, ο. Κωνσταντίνος Χήτας.

**ΚΩΝΣΤΑΝΤΙΝΟΣ ΧΗΤΑΣ:** Ευχαριστώ πολύ, κυρία Πρόεδρε.

Καλωσορίζουμε κι εμείς τα παιδιά με τη σειρά μας.

Θα μου επιτρέψετε κάποια σχόλια, γιατί οι εξελίξεις οι πολιτικές τις τελευταίες μέρες είναι πάρα πολύ σημαντικές. Εν πάση περιπτώσει, δίνουν αφορμή για να πούμε κάποια πράγματα.

Κυρία Υπουργέ, κύριε Κοινοβουλευτικέ Εκπρόσωπε της Νέας Δημοκρατίας, κυρίες και κύριοι συνάδελφοι, είχε πολύ μεγάλο ενδιαφέρον χθες -έως και πλάκα κάποια στιγμή, θα έλεγα- να παρακολουθεί κανείς τον Πρωθυπουργό, τον Κυριάκο Μητσοτάκη, στο μίνι διάγγελμά του για την ανακοίνωση του υποψηφίου Προέδρου της Δημοκρατίας. Αίφνης, παρακολουθώντας τον, ταξίδεψα πέντε χρόνια πίσω, το 2019, που βρισκόμασταν εδώ στη Βουλή και κληθήκαμε, είχαν έρθει οι μέρες για να ψηφίσουμε Πρόεδρο της Δημοκρατίας. Όσα είπε χθες ο κ. Μητσοτάκης ήταν ακριβώς τα αντίθετα από όσα έλεγε -και προσπαθούσε τότε θυμάμαι να μας πείσει- το 2019, όταν πρότεινε την κ. Σακελλαροπούλου. Είπε ακριβώς τα αντίθετα από όσα είπε τότε. Εγώ το καταλαβαίνω. Το καταλαβαίνουμε πάρα πολύ καλά ότι βρίσκεται σε δύσκολη θέση. Έχει αντιληφθεί ότι οι καταστάσεις έχουν αλλάξει. Η παγκόσμια σκακιέρα έχει αλλάξει. Το καταλαβαίνει και ο ίδιος και ζορίζεται. Είναι αυτό που λέμε -και θα μου επιτρέψετε την έκφραση που λέει και ο λαός- «σφίξαμε». Το αντιλαμβάνονται. Το αντιλαμβάνονται!

Βέβαια, το 2019 έκανε μια τιτάνια προσπάθεια να μας πείσει να ψηφίσουμε την κ. Σακελλαροπούλου. Εμείς το δηλώνουμε και τώρα, πέντε χρόνια μετά: Είμαστε πολύ περήφανοι ως Ελληνική Λύση για την απόφασή μας το 2019 να μην υπερψηφίσουμε την Κατερίνα Σακελλαροπούλου για Πρόεδρο της Δημοκρατίας. Δικαιωθήκαμε απόλυτα. Κάθε μέρα ήταν και μια δικαίωση για εμάς, με κορωνίδα φυσικά της δικαίωσης το αλήστου μνήμης πάρτι σε γνωστό wine-bar της Αθήνας για τον εορτασμό του κατάπτυστου νομοσχεδίου του γάμου των ομοφυλόφιλων. Αυτά και άλλα πολλά. Θα τα πούμε, όμως, και στη συνέχεια.

Πάμε τώρα στην περίπτωση του Κωνσταντίνου Τασούλα. Είναι ο υποψήφιος που πρότεινε ο Πρωθυπουργός της χώρας.

Δεν είναι είδηση. Το έχει δηλώσει από χθες επίσημα ο Πρόεδρός μας, το κόμμα, ότι δεν πρόκειται να στηρίξουμε την επιλογή αυτή και να ψηφίσουμε τον Κωνσταντίνο Τασούλα. Πάμε να δούμε γιατί δεν θα στηρίξουμε την επιλογή αυτή και γιατί δεν θα τον ψηφίσουμε.

Στην πολιτική -και πολλοί είστε παλαιότεροι εμού- το γνωρίζετε πολύ καλά ότι δεν είναι μόνο θέμα προσώπων, αλλά είναι και θέμα πολιτικών. Είναι κάτι τελείως διαφορετικό ο Πρόεδρος της Βουλής από τον Πρόεδρο της Δημοκρατίας. Είναι δύο τελείως διαφορετικά πράγματα. Ο Πρόεδρος της Βουλής είναι ο τρίτος τη τάξει πολιτειακός Αρχηγός, αλλά ουσιαστικά έχει να κάνει περισσότερο -για μας που περνάμε πολλές ώρες εδώ μέσα και η Βουλή, το Κοινοβούλιο, είναι πολύ σημαντικό κομμάτι της ζωής μας, διότι έχουμε μια έντονη κοινοβουλευτική παρουσία- με τη λειτουργία και την καθημερινότητα, τη λειτουργία ενός μεγάλου ζωντανού οργανισμού, όπως είναι η Βουλή των Ελλήνων. Είναι δύο διαφορετικά πράγματα. Άλλο, λοιπόν, είναι ο Πρόεδρος της Βουλής και άλλο ο Πρόεδρος της Δημοκρατίας, που θα πρέπει να είναι ένα πρόσωπο με εξωστρέφεια, κατά τη δική μας άποψη -δεν θα συμφωνήσουμε, εμείς διαφωνούμε και το εκφράζουμε-, με διεθνές κύρος, να τον γνωρίζουν στον πλανήτη και πάει λέγοντας.

Με λύπη θα πούμε ότι ο απερχόμενος Πρόεδρος της Βουλής και επόμενος Πρόεδρος της Δημοκρατίας ως Πρόεδρος της Βουλής ήταν βαθιά κομματικός, πολύ κομματικός. Στήριξε, υποστήριξε και προστάτευσε την Κυβέρνηση και τον Πρωθυπουργό Μητσοτάκη όσο κανένας άλλος.

Υπάρχουν πολλοί λόγοι για τους οποίους θα καταψηφίσουμε την επιλογή αυτή. Ένας ακόμη λόγος, που εμείς δεν μπορούμε να τον συγχωρήσουμε με τίποτα και εκείνη την ημέρα επίσης η ενστικτώδης αντίδρασή μας στο άκουσμα ότι στον ιερό αυτό χώρο της Βουλής των Ελλήνων θα παραβρεθούν οι ναζιστές Αζόφ ήταν τουλάχιστον εκείνη την ημέρα να μην είμαστε εδώ και να μη δώσουμε το παρών σε αυτή την απαράδεκτη εκδήλωση που οργάνωσε η Βουλή των Ελλήνων με τη συμμετοχή των κομμάτων –Νέα Δημοκρατία, ΣΥΡΙΖΑ, ΠΑΣΟΚ- και φυσικά με αυτόν τον Πρόεδρο της Βουλής, τον Κωνσταντίνο Τασούλα.

Ο κ. Τασούλας δεν απάντησε ποτέ στην επίσημη πρόσκληση του Προέδρου μας της Ελληνικής Λύσης που απευθύναμε σε αυτόν, στη Βουλή των Ελλήνων θεσμικά, με κάθε σοβαρότητα, να προσκληθεί στην Ελλάδα και στη Βουλή των Ελλήνων ο Έλον Μασκ. Όχι μόνο δεν απάντησε ποτέ σε αυτό, αντ’ αυτού εισπράξαμε ειρωνεία στη Διάσκεψη των Προέδρων του τύπου «αν έχετε το τηλέφωνο του Έλον». Θα μιλήσω για τον Μασκ σε λίγο για να σταματήσει λίγο το αστείο, γιατί υπάρχει μια πολύ σοβαρή είδηση σήμερα. Θα σας πούμε σε λιγάκι για τον Μασκ.

Πάρα πολύ σημαντικό είναι ότι επί προεδρίας του θάφτηκε η πρόταση εξεταστικής επιτροπής που κατέθεσε η Ελληνική Λύση για τα Τέμπη. Ξέρετε πάρα πολύ καλά -ακόμα και οι πολιτικοί μας αντίπαλοι το αναγνωρίζουν- ότι παίξαμε έναν πολύ σημαντικό ρόλο στις αποκαλύψεις από την αποφράδα εκείνη μέρα των Τεμπών, του εγκλήματος των Τεμπών και μετά. Προβήκαμε σε σωρεία αποκαλύψεων και παίξαμε έναν πολύ σημαντικό ρόλο στο να βγουν στην επιφάνεια σπουδαία πράγματα. Ήμασταν οι πρώτοι που καταθέσαμε αυτό το αίτημα σύστασης εξεταστικής επιτροπής. Δεν το έβγαλε ποτέ από το συρτάρι του. Η επίσημη αιτιολογία ή δικαιολογία ήταν ότι δεν διεφαίνετο στον ορίζοντα ο απαιτούμενος αριθμός για να συσταθεί αυτή η εξεταστική επιτροπή.

Αυτό είναι απαράδεκτο. Ήταν υποχρεωμένος ως Πρόεδρος της Βουλής να το φέρει, να συζητηθεί στην Ολομέλεια, να μετρηθούμε όλοι εδώ στην Ολομέλεια κοιτάζοντας τις οικογένειες αυτές στα μάτια και μετά να πουν τα κόμματα -αν το έλεγαν- ότι εμείς δεν στηρίζουμε την πρόταση της Ελληνικής Λύσης για σύσταση εξεταστικής επιτροπής. Ας το έλεγε. Δεν έφερε ποτέ για συζήτηση στην Ολομέλεια, ως όφειλε με βάση τον Κανονισμό, τις προτάσεις για εξεταστική επιτροπή που κατέθεσε η Ελληνική Λύση όλα αυτά τα χρόνια.

Δεν μιλάμε μόνο για τα Τέμπη. Τα Τέμπη ήταν το ένα. Για το Μάτι δεν ήλθε ποτέ για συζήτηση, ενώ έπρεπε, ήταν υποχρεωμένος. Μας δίνει το δικαίωμα αυτό το αναθεωρημένο Σύνταγμα. Κάναμε χρήση αυτής της διάταξης και δεν ήρθε ποτέ εδώ. Καταθέσαμε εξεταστική επιτροπή για τις Πρέσπες και δεν την έφερε ποτέ, για τις συνέπειες των εμβολίων που δεν την έφερε ποτέ, για το πρώτο εξάμηνο του ΣΥΡΙΖΑ για τα χαμένα 100 δισεκατομμύρια που δεν την έφερε ποτέ.

Θα σας αναφέρω και άλλον λόγο για τον οποίο θα καταψηφίσουμε και δεν θα στηρίξουμε την επιλογή αυτή. Ακόμα ηχούν στα αυτιά μας –και νομίζω και σε όλων των Ελλήνων- και η δική του ομιλία του Προέδρου της Βουλής από Βήματος Βουλής, αλλά και η θερμή του στάση σε εκείνο το κατάπτυστο νομοσχέδιο που φέρατε και στήριξε η Νέα Δημοκρατία μαζί με την Αριστερά και σχεδόν όλων του ΠΑΣΟΚ για τον γάμο των ομοφυλοφίλων. Είναι εκφραστής της woke ατζέντας. Στηρίζει γάμο ομοφυλοφίλων. Δεν θα μπορούσε ποτέ η Ελληνική Λύση να στηρίξει αυτήν την επιλογή. Ποτέ, μα ποτέ.

Η δικογραφία για τα Τέμπη που βρίσκεται ακόμα στο συρτάρι του είναι άλλος ένας πολύ σοβαρός λόγος. Για εμάς η επιλογή του κ. Μητσοτάκη στο πρόσωπο του κ. Τασούλα ήταν μια κίνηση απελπισίας. Ήταν μια απελπισμένη κίνηση.

Επαναλαμβάνω ότι είμαστε πολύ περήφανοι που δεν ψηφίσαμε τότε την κ. Σακελλαροπούλου, που δεν συμμετείχαμε σε όλο αυτό, με κύρια στιγμή της το παλμαρέ της -σας είπαμε και πάλι-, αυτό το γλέντι σε εκείνο το wine bar.

Ξέρετε, όμως, ότι οι εποχές αλλάζουν, όλα αλλάζουν και προσπαθεί ο κ. Μητσοτάκης τώρα να κάνει λίγο, κάπως πιο δεξιά και μικροκομματικά να το εκμεταλλευθεί και λίγο το κοινό του να συσπειρώσει και την Κοινοβουλευτική του Ομάδα να ηρεμήσει βεβαίως, βεβαίως και φροντίζει, λοιπόν, τα του οίκου του περισσότερο. Αυτή είναι η αλήθεια ό,τι και να λέτε, είτε συμφωνείτε είτε διαφωνείτε.

Πάμε λίγο στον Έλον Μασκ. Κάναμε δύο κινήσεις. Η πρώτη κίνηση με τον ευρωβουλευτή μας, τον Μανώλη τον Φράγκο, ως κόμμα να τον προσκαλέσουμε στην Ευρωβουλή και η δεύτερη κίνηση είναι το επίσημο έγγραφο του Προέδρου μας ως Ελληνική Λύση στον Πρόεδρο της Βουλής Κωνσταντίνο Τασούλα να προσκληθεί στη Βουλή των Ελλήνων. Δύο κινήσεις κάναμε. Για κακή τύχη του συστήματος, για κακή σας τύχη, λοιπόν, ο Έλον Μασκ εχθές απάντησε, απάντησε στην Ελληνική Λύση για να παραβρεθεί στο Ευρωκοινοβούλιο με χαρά. Αυτή είναι μια πάρα πολύ σημαντική εξέλιξη, είναι ένα ευτυχές γεγονός και εμείς θα κάνουμε τα πάντα να τον φέρουμε και εδώ.

Ερώτηση -με ρώτησαν και σήμερα το πρωί σε ένα κανάλι-: Μα, γιατί, λέει να προσκληθεί ο Μασκ; Έλα, ντε, του λέω, γιατί να προσκληθεί ο Μασκ; Εδώ φέραμε τον Δήμαρχο της Νέας Υόρκης που τα έπαιρνε από τον Ερντογάν, τον φιλότουρκο, εδώ φέραμε τους Αζοφίτες. Γιατί να φέρουμε τον Μασκ; Τι είναι ο Μασκ; Επειδή είναι ο υπερυπουργός του Τραμπ, του νέου πλανητάρχη, για τα επόμενα πέντε χρόνια; Θεσμικά δεν έχει λόγο κανείς να τον καλέσει εδώ; Δεν σας λέω ότι είναι ο κορυφαίος, ο μοναδικός που έχει τρισεκατομμύρια. Δεν σας λέω ότι είναι ο μεγαλύτερος influencer αυτή τη στιγμή παγκοσμίως. Δεν σας λέω ότι είναι ένας άνθρωπος ο οποίος έχει ασχοληθεί με το δημογραφικό και ειδική αναφορά και μνεία έχει κάνει στην Ελλάδα. Εγώ κρατάω μόνο το τελευταίο, μόνο ότι θεσμικά είναι ένας πολύ σοβαρός -σε θέση εννοώ- Υπουργός της νέας Κυβέρνησης, δυστυχώς για εσάς, του Τραμπ και όχι της Καμάλα -τι να κάνουμε τώρα;- και για τα επόμενα πέντε χρόνια θα διοικούν τη χώρα τους και τον πλανήτη.

Να μην τον φωνάξουμε εμείς εδώ. Να φωνάξουμε κάποιον άλλο. Τι θέλετε να φωνάξουμε; Να μην τον φωνάξουμε, λοιπόν, τον Μασκ. Μα, είναι δυνατόν; Είναι πραγματικά απίστευτο. Λένε ότι είναι μια ιδιαίτερη προσωπικότητα αμφιλεγόμενη και κάνει παρεμβάσεις, λέει, στα εσωτερικά των χωρών. Σωπάτε. Να μιλήσουμε για παρεμβάσεις στα εσωτερικά των χωρών τώρα; Αλήθεια; Να πούμε για τις παρεμβάσεις της Ευρωπαϊκής Ένωσης στα εσωτερικά των χωρών; Να πούμε για τις παρεμβάσεις της Γερμανίας στα εσωτερικά των χωρών; Να μιλήσουμε για τις παρεμβάσεις του Σόρος στα εσωτερικά των χωρών; Όμως του Σόρος ή του Σβαμπ είναι καλές, του Μασκ και του Τραμπ δεν είναι καλές, γιατί δεν σας συμφέρουν.

«Πουλήστε τα νησιά σας και την Ακρόπολη». Η Γερμανία ζητούσε από εμάς τα χρόνια εκείνα να πουλήσουμε την Ακρόπολη για να ξεχρεώσουμε και μιλάτε εσείς για παρεμβάσεις του Μασκ στο σήμερα. Δείτε εδώ φιλοκυβερνητικά sites τότε πριν τις εκλογές του 2024: ««Οι ψηφοφόροι της άκρας δεξιάς», το Ίδρυμα Friedrich-Ebert-Stiftung στην Αθήνα σάς προσκαλεί σε συζήτηση την Τετάρτη 3 Απριλίου 2024 με θέμα την Ελληνική Λύση». Το καταλαβαίνετε; Με θέμα την Ελληνική Λύση. Αυτό έγινε λίγο πριν τις εκλογές, δύο μήνες. Δεν είναι αυτό ωμές παρεμβάσεις στα εσωτερικά μιας χώρας, λίγο πριν τις εκλογές; Όμως αυτά δεν σας συμφέρουν.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Κοιτάξτε! Όπως λέει ο λαός μας, «τα κόζια αλλάξανε». Βλέπουμε και την αγωνία ζωγραφισμένη στο πρόσωπο και του κ. Μητσοτάκη να το πάρει λίγο αλλιώς, να το πάει λίγο πιο δεξιά. Ξέρετε κάτι; Δυστυχώς τα διαπιστευτήριά σας τα έχετε δώσει. Τα έχετε δώσει και δεν πρόκειται να σας σώσει κανείς.

Εμείς με χαρά διαβάζουμε σήμερα μια είδηση -είναι κάτι το οποίο εμείς το υποστηρίζουμε ως κόμμα από την πρώτη μέρα που είμαστε εδώ μέσα- για τα πραγματικά ισόβια στους παιδοβιαστές. Διαβάζουμε εδώ ότι αμέσως μετά την εκλογή του ο Τραμπ ως νέος Πρόεδρος φέρνει νέο νομοσχέδιο. Πρόκειται για δύο νέα νομοσχέδια που προβλέπουν αυτά τα πραγματικά ισόβια, την ισόβια κάθειρξη σε όσους κατηγορούνται για σεξουαλική κακοποίηση παιδιών. Είναι από τα πρώτα νομοσχέδια που θα φέρει στην Αμερική. Χαιρόμαστε πάρα πολύ γι’ αυτό. Σας το ζητάμε να το κάνετε και εδώ.

Κλείνω με το εξής. Δεν μπορεί να μην σχολιάσουμε τη δήλωση του κ. Μαρινάκη, του Κυβερνητικού Εκπροσώπου. Δεν είναι, λέει, ευπρόσδεκτες οι ψήφοι των Σπαρτιατών. Δηλαδή, τι θα κάνετε; Σαν τι θα κάνετε δηλαδή; Θα τις γυρίζετε πίσω; Τι είναι οι ψήφοι; Έστειλα την ανθοδέσμη, δεν τη θέλω, την παίρνω πίσω; Τι θα κάνετε δηλαδή; Κοροϊδεύετε τον κόσμο; Δηλαδή δεν θα τις συνυπολογίσετε; Ποιον κοροϊδεύετε; Όμως, το θέμα δεν είναι ποιον κοροϊδεύετε εσείς. Το θέμα είναι ποιον κοροϊδεύουν άλλοι, κάποιοι άλλοι.

Γι’ αυτό είπαμε και χθες στον κόσμο, τους Έλληνες και το ξαναλέμε και τώρα, να προσέχουν οι ψηφοφόροι! Αγαπητοί ψηφοφόροι, να προσέχετε τι ψηφίζετε και όσους πειραματίζονται με κάποια νέα απόφυση της Νέας Δημοκρατίας, γιατί μπορεί να ψηφίσεις κάτι και την ίδια ώρα να πάρεις «δώρο» πακέτο και τον Μητσοτάκη, όπως ψήφισαν τον προϋπολογισμό, όπως θα ψηφίσουν και για την επιλογή του για Πρόεδρο της Δημοκρατίας και πάει λέγοντας. Γι’ αυτό σας λέω να προσέχετε τι ψηφίζετε.

Και βγήκαν και νέα κομματίδια τώρα που κάνουν τα ίδια, τάχα μου αντισυστημικά, αλλά κάθε μέρα στασίδι στα συστημικά κανάλια, μέρα νύχτα. Επίσημα στοιχεία από το ΕΣΡ. Και δεν αναφέρομαι μόνο στις ομολογουμένως πολύ καλές χορευτικές φιγούρες στις οποίες επιδίδονται, γιατί κατά τα άλλα ο πολιτικός λόγος είναι άδειος, μόνο κάποιες φιγούρες χορευτικές. Επίσημα στοιχεία από το ΕΣΡ.

Πώς είναι δυνατόν μετά τις Ευρωεκλογές μέχρι και σήμερα ο Πρόεδρος του κόμματος που πήρε 9,5% στις Ευρωεκλογές, που είναι από το 2019 συνεχόμενα σε εκλογικές διαδικασίες πετυχημένες, ο Κυριάκος Βελόπουλος να έχει εμφανιστεί στο Action24 μηδέν, στο ΣΚΑΙ μηδέν, στο MEGA μηδέν και τα νεοφυή αυτά κόμματα -και καλά αντισυστημικά- που…

**ΠΡΟΕΔΡΕΥΟΥΣΑ (Όλγα Γεροβασίλη):** Και ολοκληρώνετε, κύριε Χήτα.

**ΚΩΝΣΤΑΝΤΙΝΟΣ ΧΗΤΑΣ:** Τελευταία φράση.

…που βγαίνουν από τα σπλάχνα της Νέας Δημοκρατίας με στασίδι κανονικό, Action24 έξι φορές, ΣΚΑΙ πέντε φορές, MEGA τρεις φορές. Πείτε μου εσείς λίγο τι συμβαίνει. Εμείς ξέρουμε τι συμβαίνει. Απλά κρούουμε για άλλη μια φορά τον κώδωνα του κινδύνου στους Έλληνες ψηφοφόρους. Προσέξτε τι ψηφίζετε, γιατί θα σας βγει πάλι Μητσοτάκης, όπως βγήκε και με άλλα κόμματα και με άλλες περιπτώσεις.

Ευχαριστώ πολύ.

(Χειροκροτήματα από την πτέρυγα της Ελληνικής Λύσης)

**ΠΡΟΕΔΡΕΥΟΥΣΑ (Όλγα Γεροβασίλη):** Τον λόγο έχει τώρα η Πρόεδρος της Πλεύσης Ελευθερίας κ. Ζωή Κωνσταντοπούλου.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Κυρία Πρόεδρε, είχα υποσχεθεί ότι όσα εμποδίστηκαν να πω κατά τη διαδικασία της συζήτησης για την άρση της ασυλίας μου, λόγω του ότι υπερασπίζομαι επί δεκατέσσερα χρόνια μαζί με τον Νίκο Κωνσταντόπουλο την οικογένεια του δολοφονημένου δεκαπεντάχρονου Αλέξανδρου Γρηγορόπουλου, στην υπόθεση που αφορά τη δολοφονία του με διπλή ευθεία βολή από τον ειδικό φρουρό Επαμεινώνδα Κορκονέα, με την άμεση και αποφασιστική συμπαράσταση και παρουσία του ετέρου κατηγορουμένου, που κατάφεραν οι μηχανισμοί να τον αθωώσουν, Βασιλείου Σαραλιώτη, επίσης ειδικού φρουρού, έχω υποσχεθεί, λοιπόν, ότι θα ολοκληρώσω αυτά που πρέπει να καταγραφούν στα Πρακτικά αυτής της συνεδρίασης, που συμπίπτει με τις εξελίξεις κλιμάκωσης των μεθοδεύσεων ελέγχου των αρμών του κράτους, προώθησης και προαγωγής του εν ενεργεία Προέδρου της Βουλής στη θέση του Προέδρου της Δημοκρατίας, προκειμένου να μπορεί να κλείνει τις τυχόν διαρροές από τον έλεγχο της Κυβέρνησης στη δικαιοσύνη, να μπορεί δηλαδή –μη φύγετε, κύριε Χήτα, γιατί θα πω και για εσάς- να ελέγχει αποτελεσματικά κάθε πεδίο, κάθε πεδίο ανεξαρτησίας.

Ελέγξατε την εισαγγελία του Αρείου Πάγου. Τοποθετήσατε την κ. Αδειλίνη που όλοι τη νομίζαμε μια αδέκαστη λειτουργό και αποδείχθηκε ελεγχόμενη. Αποδείχθηκε διατεθειμένη να παρεμβαίνει για σας σε μείζονες υποθέσεις που αφορούν τη δημοκρατία και στο ελληνικό Watergate που είναι η υπόθεση των υποκλοπών. Ελέγξατε την ηγεσία του Αρείου Πάγου και καταφέρατε να συγκαλείται η Ολομέλεια προκειμένου να βγάλει αποφάσεις που θα καταδικάζουν τις αποφάσεις των ευρωπαϊκών θεσμών για την καταρράκωση του κράτους δικαίου στη χώρα μας.

Ελέγξατε όλες τις ανεξάρτητες αρχές που μπορούσατε. Αντικαταστήσατε ακόμα και το δικό σας εκλεκτό, τον κ. Λιανό στην Επιτροπή Ανταγωνισμού, γιατί ετοιμαζόταν να ελέγξει τις τράπεζες και τοποθετήσατε μια πρόθυμη πρώην δικαστή, πρώην Πρόεδρο του Συμβουλίου της Επικρατείας, την κ. Σαρπ, στη θέση της Προέδρου της Επιτροπής Ανταγωνισμού.

Υπάρχουν εξάλλου πρόθυμοι πρώην και εν ενεργεία δικαστές. Πρόθυμη ήταν η κ. Σακελλαροπούλου το 2020, όταν δέχθηκε να τη χρησιμοποιήσετε ως εν ενεργεία Πρόεδρο του Συμβουλίου της Επικρατείας που χειριζόταν μείζονες υποθέσεις δημοσίου συμφέροντος και ενδιαφέροντος και να την προβιβάσετε σε Πρόεδρο της Δημοκρατίας. Δεν σας έκανε όμως όλα όσα θέλετε; Δεν σας τα έκανε επαρκώς; Δεν έδωσε όλες τις χάρες που θα θέλατε ή απλώς θέλετε έναν σίγουρο, ακόμη πιο σίγουρο, τον άνθρωπο για τη βρώμικη δουλειά, το πρόσωπο που είναι ικανό για όλα -ικανό για όλα!- και τον τοποθετήσατε στην ύπατη αρχή του Προέδρου, του υποψηφίου ακόμα, αν και το έχετε προεξοφλήσει όπως φαίνεται. Σχεδόν διακοσμητικό το έχετε κάνει το Κοινοβούλιο, αλλά δεν πρόκειται να μας βρείτε ούτε να συναινούμε ούτε να σιωπούμε σε αυτό.

Τον τοποθετείτε, λοιπόν, τον προβιβάζετε και τον προορίζετε για Πρόεδρο της Δημοκρατίας, ώστε να το πω καθαρά ξανά -και θα το πω πολλές φορές δυνατά ξανά- εάν τυχόν υπάρχει κανένας εμπλεκόμενος στα Τέμπη που φοβάται και ενδέχεται να θελήσει να μιλήσει, όπως ο Χρυσάγης που είπε για την αλλοίωση του υλικού και έπαθε τροχαίο. Είναι στην Επιτροπή Γεραπετρίτη η κατάθεση Χρυσάγη. Συγκλονιστική! Ο Χρυσάγης θα ήταν σίγουρα μεταξύ των κατηγορουμένων στα Τέμπη. Ήταν εμπλεκόμενος στην υπόθεση του υλικού, των ηχογραφήσεων. Και λίγες εβδομάδες, μήπως ήταν και μέρες, μετά την κατάθεσή του, του συνέβη ένα τροχαίο. Άλλο τροχαίο συνέβη σε πρώην σταθμάρχη. Πολλά ατυχήματα στην υπόθεση των Τεμπών, μεγάλη η πίεση.

Μεγάλη η πίεση της κοινωνίας που ζητά δικαιοσύνη, μεγάλη η πίεση σε κατηγορουμένους που μπορεί να σπάσουν και να πουν πράγματα και μεγάλο διαπραγματευτικό εργαλείο -μεγάλο διαπραγματευτικό εργαλείο!- η εξουσία του Προέδρου της Δημοκρατίας να δίνει χάρες και για την υπόθεση των Τεμπών και για την υπόθεση των υποκλοπών και για την υπόθεση του λαθρεμπορίου στους σιδηρόδρομους, όπου εμπλέκεται και έχει καταδικαστεί μέλος της κεντρικής σας επιτροπής και για άλλες υποθέσεις.

Μεγάλη υπόθεση οι χάρες, κύριε Πλεύρη, το ξέρουν καλά τα μέλη της Κυβέρνησής σας, το ξέρετε καλά και εσείς. Και δεν μιλώ για τις χάρες στις εξυπηρετήσεις, μιλώ για τις χάρες που δίνει ο Πρόεδρος της Δημοκρατίας και σχεδόν καμία δεν βλέπει το φως της δημοσιότητας, αν και δημοσιεύονται τυπικά. Δεν είναι περίεργο;

Εμείς, λοιπόν, θεωρούμε ότι όπως μπροστά στα μάτια όλων διαπράττεται όλα αυτά τα χρόνια και με κλιμάκωση όλους τους τελευταίους μήνες η Γενοκτονία σε βάρος του παλαιστινιακού λαού στη Γάζα, μπροστά στα μάτια της ανθρωπότητας, έτσι μπροστά στα μάτια όλων -και όλων σας και όλων μας- εκτυλίσσεται η αναβάθμιση των μεθοδεύσεων της συγκάλυψης από μία Κυβέρνηση χρεοκοπημένη πολιτικά και κοινωνικά, που ομολογεί έτσι ότι δεν έχει άλλο πρόσωπο να προτείνει για την Προεδρία της Δημοκρατίας από τον εν ενεργεία Πρόεδρο της Βουλής. Αναδέχεται το βάρος να εκλέξει Πρόεδρο της Δημοκρατίας με την πιο εξευτελιστική διαδικασία, με πολλαπλές ψηφοφορίες που θα αποβούν άκαρπες, όπως προκύπτει από τις δηλώσεις των κομμάτων. Οι μόνοι που σας επαίνεσαν και επαίνεσαν τον κ. Τασούλα ήταν οι Σπαρτιάτες. Τι περίεργο! Ο Πρόεδρος των Σπαρτιατών παίρνοντας τον λόγο συνεχάρη τον κ. Τασούλα και τον ευχαρίστησε.

Έχετε ελέγξει τα πάντα και επιχειρείτε να ελέγξετε τα πάντα, δυστυχώς, με τη συνδρομή των δύο ψήφων της Ελληνικής Λύσης -γι’ αυτό σας είπα, κύριε Χήτα, να παραμείνετε- ελέγξατε πλήρως και το Εθνικό Συμβούλιο Ραδιοτηλεόρασης -αυτό, ήταν το κίνητρό του, λέει η πλευρά του κόμματος της Ελληνικής Λύσης- αλλά παρεμβήκατε την κρίσιμη στιγμή και στο έγκλημα των υποκλοπών, την ώρα που η ΑΔΑΕ, η Αρχή Διασφάλισης του Απορρήτου των Επικοινωνιών, είχε προγραμματίσει συνεδρίαση για την επιβολή προστίμου στην ΕΥΠ για τις παρακολουθήσεις που γίνονταν με εντολή Πρωθυπουργού από το πρωθυπουργικό γραφείο. Την ώρα εκείνη -ω του θαύματος!- βρέθηκαν οι δύο Βουλευτές της Ελληνικής Λύσης και ψήφισαν αιφνιδιαστικά μαζί με τη Νέα Δημοκρατία την αντικατάσταση τεσσάρων μελών της Αρχής Διασφάλισης του Απορρήτου των Επικοινωνιών και όλου του Εθνικού Συμβουλίου Ραδιοτηλεόρασης, τοποθετώντας Πρόεδρο την πρώην εισαγγελέα του Αρείου Πάγου κ. Κουτζαμάνη, μέλος τον πρώην Βουλευτή σας, πρώην Υπουργό σας, καταδικασθέντα για παθητική δωροδοκία και μετέπειτα αθωωθέντα κ. Μιχελάκη και διάφορα άλλα πρόσωπα που τα αλλάξατε κιόλας από τη μία μέρα στην άλλη. Ήταν τόσο στέρεες οι επιλογές σας, που μεταξύ πρόσκλησης την Τρίτη και συνεδρίασης την Πέμπτη αλλάξατε και μερικά από τα μέλη. Θέλετε να ελέγξετε τα πάντα.

Και κύριοι της Ελληνικής Λύσης, εάν δεν κάνατε άλλες συμφωνίες, οφείλετε, πρώτον, να κάνετε την αυτοκριτική σας και δεύτερον, δημόσια να εξηγήσετε γιατί συμπράξατε σε αυτή τη μεθόδευση τόσο νωρίς, τον Σεπτέμβρη του 2023, για να έρθει πολλούς μήνες αργότερα η κ. Αδειλίνη να εκδώσει φιρμάνι ότι δεν υπάρχει έγκλημα, όλοι αθώοι, κάποια πλημμελήματα από κάποιους τυχαίους ιδιώτες. Συμβαίνουν -λέει- βέβαια, σε όλες τις χώρες κάποια πλημμελήματα, δεν υπάρχει έγκλημα σε βάρος του πολιτεύματος. Τι ντροπή! Τι ντροπή!

Τότε είχατε οργανώσει μάλιστα να έρθετε εδώ με τυμπανοκρουσίες και να πείτε ότι «πρέπει να απολογηθούμε». Πρέπει να απολογηθεί ο κ. Ανδρουλάκης, πρέπει να απολογηθούν εκείνοι οι οποίοι κατήγγελλαν τις παρακολουθήσεις. Με αυτό το θράσος ήρθε ο κ. Γεωργιάδης εδώ, «να ζητήσουμε συγγνώμη από τον κ. Δημητριάδη».

Φυσικά, ήμουν εδώ, όπως είμαι πάντα και απάντησα αμέσως ότι είναι ντροπή αυτή η δράση συγκάλυψης της εισαγγελέως του Αρείου Πάγου και της εισαγγελίας του Αρείου Πάγου και αυτού του αχαρακτήριστου εισαγγελέα κ. Αχιλλέα Ζήση, που είναι την ίδια ώρα Πρόεδρος της Ένωσης Εισαγγελέων Ελλάδας και συνεργάζεται με τον Υπουργό Δικαιοσύνης για να αλλάζουν οι διατάξεις του νόμου και να εξυπηρετούνται οι μεθοδεύσεις της Κυβέρνησης στην υπόθεση των Τεμπών, στην υπόθεση των υποκλοπών και σε άλλες υποθέσεις και την ίδια ώρα δέχθηκε να είναι και ο εισαγγελέας που πήρε από τα χέρια των εισαγγελέων που ερευνούσαν την υπόθεση των υποκλοπών και είπε «εγώ εδώ, εγώ θα βγάλω πόρισμα».

Κάτι τέτοιο προς ενημέρωσή σας, όπως ίσως δεν γνωρίζετε, είχε κάνει και η κ. Σακελλαροπούλου το 2019, πήρε από τα χέρια του αρμόδιου τμήματος του Σ.τ.Ε. και της αρμοδίας Προέδρου, της κ. Καραμανώφ, την υπόθεση Βίνικ, την υπόθεση του Ασάνζ, του ψηφιακού νομίσματος. Την πήρε παραμονή Χριστουγέννων, είπε «εγώ θα τη δικάσω», την αφαίρεσε από το αρμόδιο τμήμα, ακύρωσε τη δικάσιμο που είχε ορισθεί, 24 Μαρτίου και είπε «εγώ εδώ θα τη δικάσω 10 Γενάρη», δεν έχει υπάρξει ποτέ τέτοιος προσδιορισμός υπόθεσης στην ολομέλεια του Συμβουλίου της Επικρατείας. Και όταν πήγα στο δικαστήριο και της είπα «οφείλετε να απόσχετε και πρέπει να εξαιρεθείτε, διότι ακούστηκε το όνομά σας μεταξύ των ονομάτων που μπορεί να προταθούν για την Προεδρία της Δημοκρατίας», δεν εξαιρέθηκε, προέδρευσε, δίκασε την υπόθεση κατά τις εντολές της Κυβέρνησης στις 11.00΄ το βράδυ της Παρασκευής 10 Γενάρη, έδωσε προθεσμία υπομνήματος για τις 16 Γενάρη και τις 15 Γενάρη -σαν χτες- ο κ. Μητσοτάκης την ανακοίνωσε ως την πρόταση της Νέας Δημοκρατίας για την Προεδρία της Δημοκρατίας.

Τα έχει φέρει έτσι η μοίρα και η ζωή να έχω χειριστεί πάρα πολλές υποθέσεις, όπου οι μηχανισμοί του κράτους και του παρακράτους ενεργοποιούνται με τρόπο ισοπεδωτικό σε βάρος της δημοκρατίας, της δικαιοσύνης, των δικαιωμάτων.

Η κ. Σακελλαροπούλου τότε δήλωσε ότι απέχει από τα καθήκοντά της, κάτι που δεν έκανε χτες ο Πρόεδρος της Βουλής. Κάθισε, όμως, στο γραφείο της Προέδρου του Συμβουλίου της Επικρατείας και έφυγε μόνον αφότου είχε σιγουρευτεί ότι ο Βίνικ έχει παραδοθεί στις αρχές της Γαλλίας, για να δικαστεί για είκοσι κακουργήματα, για τα οποία αθωώθηκε, βεβαίως, για όλα. Πήγα και τον υπερασπίστηκα και αθωώθηκε, αλλά δεν είχατε κανέναν φραγμό να παρέμβετε στα πάντα και δεν έχετε και σήμερα κανέναν φραγμό.

Υπό αυτήν την έννοια και επειδή εγώ είμαι ο άνθρωπος που ως ενεργή δικηγόρος στις 6 Δεκέμβρη του 2008 -ενεργή και πάρα πολύ δραστήρια στην υπεράσπιση των δικαιωμάτων και της δημοκρατίας- όταν πληροφορήθηκα τη δολοφονία ενός παιδιού στα Εξάρχεια στις εννέα το βράδυ του Σαββάτου, συγκλονίστηκα και όταν πληροφορήθηκα τις ειδικότερες περιστάσεις αυτής της εν ψυχρώ δολοφονίας, κινητοποιήθηκα με όλους τους ανθρώπους που ξεχύθηκαν στους δρόμους και ήταν κομμάτι αυτής της εξέγερσης των δικών μας γενεών, της εξέγερσης του Δεκέμβρη του 2008, μιας εξέγερσης της νεολαίας για δικαιώματα, για δημοκρατία, για κράτος δικαίου απέναντι στην αστυνομική βία και στη δολοφονική αστυνομική βία.

«Στις τράπεζες λεφτά, στη νεολαία σφαίρες. Ήρθε η ώρα για τις δικές μας μέρες». Αυτό ήταν το σύνθημα του Δεκέμβρη του 2008 και ήταν επίκαιρο, παραμένει επίκαιρο γιατί είναι διαχρονικό και, δυστυχώς, έχει επιβεβαιωθεί με τους πιο ανατριχιαστικούς τρόπους και από το 2008 μέχρι σήμερα.

Στην υπόθεση της δολοφονίας του Αλέξανδρου Γρηγορόπουλου εμπλακήκαμε ως συνήγοροι υπεράσπισης της οικογένειας του αδικοχαμένου Αλέξανδρου, της μητέρας του, της αδελφής του, του πατέρα του, της γιαγιάς του. Εμπλακήκαμε τον Μάρτιο του 2010 ο Νίκος Κωνσταντόπουλος και εγώ, όταν παραιτήθηκαν, εξωθήθηκαν σε παραίτηση οι τότε συνήγοροι από τη συμπεριφορά του συνηγόρου του κατηγορουμένου Κορκονέα, ο οποίος επέμενε να επιτίθεται στη μνήμη του δολοφονημένου παιδιού. Επέμενε να το δολοφονεί και ηθικά μετά θάνατον.

Αναλάβαμε την υπόθεση και από τον Μάρτιο του 2010 μέχρι τον Οκτώβριο του 2010 μετακινούμασταν καθημερινά στην Άμφισσα. Εκεί αποφάσισε ο Άρειος Πάγος να γίνει η δίκη, που έπρεπε να γίνει στην Αθήνα, γιατί δέχθηκε το αίτημα του Κορκονέα διά του συνηγόρου του ότι κινδυνεύει η ζωή του! Του δολοφόνου κινδύνευε η ζωή, όχι των θυμάτων! Και μετακινούμασταν κάθε μέρα στην Άμφισσα και στην Ιτέα και εμείς και η οικογένεια του παιδιού. Έχουν πια μείνει μόνο η μητέρα και η αδελφή του. Έχει πεθάνει ο πατέρας του, έχει πεθάνει η γιαγιά του.

Μετακινούμασταν καθημερινά, πάντοτε έχοντας κατά νου ότι μπορεί να μας συμβεί κάποιο ατύχημα, πάντοτε έχοντας κατά νου τους μηχανισμούς του παρακράτους που κινήθηκαν στην υπόθεση αυτή, αυτούς τους μηχανισμούς που στην αρχή επιχείρησαν να παρουσιάσουν τη δολοφονία σαν εκπυρσοκρότηση μετά από επεισόδια και επίθεση στην αστυνομία. Και θυμόμαστε όλοι τους πρόθυμους δημοσιογράφους που λέγανε «Τι δουλειά είχε το παιδί στα Εξάρχεια;» Θυμόμαστε όλοι την προπαγάνδα των μέσων ενημέρωσης εκείνων των ημερών που ρωτάγανε «Τι δουλειά έχει ένας δεκαπεντάχρονος στα Εξάρχεια; Τι δουλειά έχει;».

Τι δουλειά έχει; Ό,τι δουλειά έχουν όλοι οι δεκαπεντάχρονοι εδώ και πάρα πολλές δεκαετίες και οι μεγαλύτεροι άνθρωποι στα Εξάρχεια, μια από τις ομορφότερες και πιο ελεύθερες περιοχές της Αθήνας. Εκεί είναι το γραφείο μου το δικηγορικό, εκεί είναι τα γραφεία της Πλεύσης Ελευθερίας, στα Εξάρχεια, σε αυτήν την περιοχή της Αθήνας που έχει ιστορία, έχει πολιτισμό, έχει καλλιτέχνες, έχει διανοούμενους, έχει ελεύθερους ανθρώπους που ξεσηκώνονται όταν επιχειρούν να γκετοποιήσουν την περιοχή σπέρνοντας τη διακίνηση ναρκωτικών ηθελημένα, που ξεσηκώνονται για να μην ξεριζώνονται τα δέντρα, που διαφυλάσσουν τους δημόσιους χώρους, που υπερασπίζονται τη ζωή και τα δικαιώματα.

Αυτή, λοιπόν, την περιοχή προσπαθούσε να ενοχοποιήσει και η προπαγάνδα των μέσων ενημέρωσης και ανάμεσα στα μέσα συγκάλυψης της εποχής ήταν και το διαβόητο μονταρισμένο βίντεο -γιατί οι μονταζιέρες έχουν ιστορία στη χώρα αυτή- που προβαλλόταν γιατί υπήρξε η αυτόπτης μάρτυρας, η Λητώ Βαλλιάτζα, που από το μπαλκόνι της αποτύπωσε τη δολοφονία τυχαία -τυχαία!- και αμέσως έδωσε το βίντεο στη δημοσιότητα μέσω του γείτονά της και του «Indymedia». Δεν το διαπραγματεύτηκε ούτε το πούλησε. Το έδωσε ελεύθερα να έχουν πρόσβαση οι πολίτες.

Κι έτσι κατέρρευσαν τα σενάρια της επίθεσης σε αστυνομικούς. Κατέρρευσαν τα σενάρια της άμυνας, της εκπυρσοκρότησε και καταγράφηκαν οι δύο αστυνομικοί να κατεβαίνουν με στρατιωτικό βηματισμό πεζή από τη Χαριλάου Τρικούπη προς τη Ζωοδόχου Πηγής, τη Ναβαρίνου, να φτάνουν στην οδό Τζαβέλα στον πεζόδρομο μπροστά στον Μύλο την καφετέρια, να ανοίγουν και οι δύο τα πόδια τους σαν χορογραφία -έτσι το είπε η μάρτυρας και έτσι έγινε- και να παίρνουν και οι δύο στάση βολής, στηρίζοντας το χέρι τους και στοχεύοντας απέναντι τα παιδιά. Τα παιδιά!

Πρώτος πρόλαβε και πυροβόλησε ο Επαμεινώνδας Κορκονέας. Αν δεν είχε προλάβει, θα είχε σίγουρα πυροβολήσει ο Σαραλιώτης. Είχαν προηγουμένως σταματήσει με το περιπολικό μπροστά στα παιδιά και τα είχαν βρίσει. Τους είχαν πετάξει βομβίδα κρότου-λάμψης, σαν αυτή που πέταξαν, κύριε Κατσώτη, οι αστυνομικοί επάνω μου και εναντίον μας όταν ήμασταν στη διαδήλωση των εποχικών πυροσβεστών. Τα είχαν προκαλέσει με άγριες ύβρεις που ντρέπεσαι να τις λες και να τις ακούς.

Πήραν το περιπολικό και έφυγαν. Η εντολή τους -τα ξέρετε, κύριε Πλεύρη- ήταν να πάνε στην Αλεξάνδρας να ελέγξουν ένα παράνομα σταθμευμένο ΙΧ Αυτή ήταν η εντολή τους εκείνο το βράδυ, καταγεγραμμένη. Και βρέθηκαν σε αντίθετη κατεύθυνση, να προκαλούν τα παιδιά, να τους πετούν κρότου-λάμψης, να φεύγουν στη συνέχεια, να παρκάρουν το περιπολικό πολλά μέτρα μακριά, μπροστά στα γραφεία του ΠΑΣΟΚ, μπροστά στον φρουρό των γραφείων του ΠΑΣΟΚ και να κατεβαίνουν άγριοι με τα πόδια, κάνοντας διαδρομή ενός λεπτού και πέντε δευτερολέπτων με τα πόδια, με βηματισμό, έτοιμοι για όλα, για να σκοτώσουν.

Αυτή είναι η πραγματικότητα της 6ης Δεκεμβρίου 2008, εννέα παρά το βράδυ. Και με αυτήν την ιστορική αλληλουχία κόπηκε το νήμα της ζωής ενός δεκαπεντάχρονου παιδιού, του Αλέξανδρου Γρηγορόπουλου, που έγινε γνωστός από τα συνθήματα ως «Αλέξης» και καταστράφηκε από το βράδυ εκείνο η ζωή ενός άλλου δεκαπεντάχρονου παιδιού, του Νίκου Ρωμανού, του φίλου του, με τον οποίο είχαν βρεθεί -δύο αγόρια δεκαπέντε χρονών- για να γιορτάσουν τη γιορτή του Νίκου του Αγίου Νικολάου. Έτσι κόπηκε το νήμα της ζωής του Αλέξανδρου.

Είναι καταγεγραμμένο ότι η αστυνομία στη συνέχεια απομάκρυνε και δεν εξέτασε κανέναν από τους αυτόπτες που ήταν στην καφετέρια «Μύλος». Είναι καταγεγραμμένο ότι η αστυνομία στη συνέχεια απείλησε τη μοναδική αυτόπτη που ζητούσε επίμονα εκείνη την ώρα να υποδείξει το σημείο που ήταν οι αστυνομικοί, τη Λητώ Βαλλιάτζα. Την αγκάλιασε ο αστυνομικός Κουζέλης από τον ώμο και της είπε: «Εσύ τι θέλεις;».

Η Λητώ Βαλλιάτζα για πολλά χρόνια, όταν πήγαινε το σκυλί της βόλτα στα Εξάρχεια, υφίστατο έμμεσες απειλές από τους αστυνομικούς που την αποκαλούσαν με το μικρό της. Είναι το πρόσωπο εκείνο, μια κοπέλα νέα, που η ζωή της επίσης σημαδεύτηκε και δεν έκανε παιδιά γι’ αυτόν τον λόγο, από αυτήν την εμπειρία. Η ζωή της σημαδεύτηκε από αυτήν την εμπειρία και από την απόφασή της να κάνει το σωστό και να δώσει τα στοιχεία αμέσως στη δημοσιότητα.

Με την επιμονή της Λητούς Βαλλιάτζα βρέθηκαν οι κάλυκες από τους πυροβολισμούς. Αλλιώς θα τους άφηναν οι αστυνομικοί. Ποτέ δεν την εξέτασαν παρ’ όλα αυτά οι αστυνομικοί. Χρειάστηκε η οικογένεια να τη βρει και να επιμείνει να εξεταστεί. Οι αστυνομικοί που είχαν πυροβολήσει και σκοτώσει παιδί, στη συνέχεια έκαναν ψευδείς εγγραφές στον ασύρματο ότι δέχονται δήθεν επίθεση, ότι τους επιτίθενται. Το κέντρο τούς απάντησε αμέσως «απεμπλακείτε και φύγετε». Αυτό ήταν πρόβλημα, διότι είχαν ήδη σκοτώσει. Είναι καταγεγραμμένο ότι εξαφανίστηκαν και αρνούνταν να απαντήσουν στο κέντρο για περισσότερη από μισή ώρα και είναι επίσης ιστορικά καταγεγραμμένο ότι αντί να τους συλλάβουν, οι αστυνομικοί του Τμήματος Εξαρχείων τούς συμπεριφέρθηκαν συναδελφικά. Είναι καταγεγραμμένο ότι αλλοιώθηκε το περιπολικό σε μία προσπάθεια να φανεί ότι είχε δεχθεί επίθεση και πιστοποιήθηκε από τις πραγματογνωμοσύνες. Είναι καταγεγραμμένο ότι ενώ είχαν σκοτώσει παιδί, συνελήφθησαν στις τρεις η ώρα το πρωί, κυκλοφορούσαν ελεύθεροι στη ΓΑΔΑ, κύριοι. Τα όπλα τούς αφαιρέθηκαν μετά τις δώδεκα το βράδυ, αφού είχε πια παραιτηθεί ο τότε Υπουργός Δημόσιας Τάξης κ. Παυλόπουλος. Κάποτε μνημόνευα αυτήν του την ενέργεια σαν μία φωτεινή ενέργεια. Μετά την θητεία του ως Προέδρου της Δημοκρατίας δεν έχω να μνημονεύσω παρά μόνο τη σημασία της. Είχε παραιτηθεί, λοιπόν, και ο Υπουργός Δημόσιας Τάξης και ο Αρχηγός της Αστυνομίας και τότε μόνο αφαιρέθηκαν τα όπλα και τρεις ώρες αργότερα -σκεφτείτε- συνελήφθησαν.

Ποιος απορεί γι’ αυτά που συμβαίνουν στα Χανιά, όταν αυτή είναι η δράση η καταγεγραμμένη των παρακρατικών μηχανισμών;

Ο Αλέξανδρος, για τον οποίο μιλάω γιατί του το οφείλω και του οφείλω γιατί είναι συνδεδεμένη η ζωή μου, όπως πολλών ανθρώπων η ζωή, με την αφαίρεση της δικής του ζωής, ο Αλέξανδρος μέσα στην τρομακτική ατυχία του είχε την τύχη να βρεθεί μάρτυρας στην υπόθεσή του αυτή η κοπέλα, η Λητώ και είχε την τύχη ακόμη να αναλάβει την ανάκριση της υπόθεσής του ένας δικαστής που δεν είχε ξανακάνει ανάκριση και ήθελε να ερευνήσει και διέταξε όλα όσα σήμερα πάρα πολύ δύσκολα θα διατάσσονταν.

Είναι οδυνηρή η προσπάθεια των συγγενών στην υπόθεση των Τεμπών να γίνουν τα αυτονόητα. Ούτε τοξικολογική και ιατροδικαστική δεν έχει γίνει στα θύματα και αγωνίζονται οι γονείς για να γίνουν τα αυτονόητα.

Ο ανακριτής κ. Βλάχος, λοιπόν, διέταξε ανακριτική αυτοψία -εντελώς πρωτοφανές, αν και προβλέπεται από τη δικονομία- και σε αυτήν την ανακριτική αυτοψία που πήγαν όλοι οι παράγοντες παρενέβη και πάλι το παρακράτος.

Κατσουφιάζετε, κύριε Πλεύρη. Σας καταλαβαίνω.

Παρενέβη και πάλι το παρακράτος και αυτός ο αστυνομικός, αυτός ο ίδιος που έχει αγκαλιάσει τη μάρτυρα απειλητικά, αυτός ο ίδιος είπε στον ανακριτή, όταν είχε ανέβει στο μπαλκόνι της μάρτυρα: «Ξέρετε, με πήρε ένας άγνωστος, μια άγνωστη μάρτυρας και μου υπέδειξε το σημείο που ήταν ο Αλέξανδρος», μια άγνωστη μάρτυρας η οποία αναστάτωσε την ανακριτική αυτοψία, έδινε άλλο σημείο, μπέρδευε τα πράγματα και εξυπηρετούσε το σενάριο του εξοστρακισμού σε ορθή γωνία -αδύνατο επιστημονικά, βαλλιστικά και εγκληματολογικά- και έγινε έμβλημα η μαρτυρία της άγνωστης μάρτυρα.

Στη δίκη που είχε την τύχη ο Αλέξανδρος να βρίσκεται στην έδρα ένας εισαγγελέας που δεν κουκούλωνε, ο κ. Λακαφώσης, διατάχθηκε η άρση του απορρήτου των επικοινωνιών των αστυνομικών και ξέρετε τι προέκυψε; Ότι η άγνωστη μάρτυρας ήταν πληροφοριοδότης του Τμήματος Εξαρχείων, φίλη και γνωστή των συναδέλφων του κ. Κορκονέα και του κ. Σαραλιώτη και αντάλλασσε καθημερινά όχι μία, αλλά κάποιες φορές και δέκα κλήσεις με τον αστυνομικό κ. Μηνούδη, επιτετραμμένο των αυτοψιών.

Όταν εξανίσταμαι και παλεύω κατά της συγκάλυψης, ξέρω πολύ καλά και τι λέω και τι κάνω και γιατί και όταν κάποιοι λυσσούν να με εξαιρέσουν, όπως έκαναν στην Εξεταστική Επιτροπή για τα Τέμπη, ξέρουν επίσης πολύ καλά τι κάνουν και γιατί.

Ο Κορκονέας ήταν χρυσαυγίτης, με φωτογραφίες της Χρυσής Αυγής και η Χρυσή Αυγή τον αποποιήθηκε, όπως αποποιήθηκε τον Ρουπακιά αμέσως μετά τη δολοφονία του Παύλου Φύσσα. Όταν η Χρυσή Αυγή έκανε το ίδιο τέχνασμα το 2008, δεν υπήρχαμε στη Βουλή, δεν υπήρχα -αυτό που θέλει η κ. Μπακογιάννη, «δεν υπήρχατε»- για να αποκαλυφθεί αυτή η πτυχή και δεν ήταν και η Χρυσή Αυγή στη Βουλή, αλλά κάποιοι ξέραμε τι είναι η Χρυσή Αυγή. Συμβαίνει να είναι καλός φίλος και εξαίρετος επιστήμονας ο Δημήτρης Κουσουρής που κόντεψε να τον σκοτώσει η Χρυσή Αυγή όταν ήμασταν φοιτητές. Ακόμα φέρει τα σημάδια στο κεφάλι του.

Είναι, λοιπόν, δεδομένο ότι στην υπόθεση αυτή παρεισέφρησαν ακραίοι μηχανισμοί μέχρι τέλους. Στη δίκη αυτή στοχοποιήθηκε, εκτός από το νεκρό Αλέξανδρο, το θύμα-φίλος του, ο Νίκος Ρωμανός. Ο συνήγορος του Κορκονέα ζητούσε να δίνεται αναφορά κάθε πρωί αν βρέθηκε για να καταθέσει το δεκαεξάχρονο πια παιδί, να τον αναζητούν στο σχολείο και στο σπίτι του. Αποτέλεσμα; Εγκατέλειψε το σχολείο και το σπίτι του και οδηγήθηκε στην πορεία που ακολούθησε, χωρίς ποτέ και σε αυτήν την πορεία της παρανομίας να έχει κατηγορηθεί ότι άσκησε βία εναντίον προσώπου.

Μάλιστα, ο Νίκος Ρωμανός όταν συνελήφθη στην τρομακτική υπόθεση του Βελβεντού και παραμόρφωσαν τα νεαρά παιδιά που συνελήφθησαν…

**ΑΘΑΝΑΣΙΟΣ (ΘΑΝΟΣ) ΠΛΕΥΡΗΣ:** Ήταν ληστεία η υπόθεση αυτή.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Ναι, κύριε Πλεύρη. Θα τα πείτε εσείς μια χαρά, μην ανησυχείτε.

Στο Βελβεντό, λοιπόν, παραμορφώθηκαν οι συλληφθέντες και η Αστυνομία έδωσε τις φωτογραφίες των συλληφθέντων που ήταν παραμορφωμένοι με photoshop. Τα θυμάστε αυτά; Ήταν επί κυβερνήσεως της οποίας ήσασταν υποστηρικτής. Με photoshop, λοιπόν, οι φωτογραφίες, για να μη φαίνεται η παραμόρφωση. Γιατί; Ήταν νόμιμη και επαίρεστε; Είναι νόμιμο να παραμορφώνεις μέχρι μη αναγνωρίσεως οποιονδήποτε άνθρωπο συλλαμβάνεται; Στα ελαφρυντικά που αναγνωρίστηκαν στην υπόθεση αυτή, όπως με πληροφόρησε η συνήγορος του Νίκου Ρωμανού -τότε είχε συνήγορο τον μακαρίτη τον Φραγκίσκο Ραγκούση- στα ελαφρυντικά για τα παιδιά ήταν ακριβώς το ότι δεν άσκησαν ποτέ τους βία.

Είναι γεγονός ότι σήμερα διαπιστώνονται η μία μετά την άλλη οι εκτροπές του παρακράτους μέσα στο κράτος και βρίσκεται κρατούμενος με κάποιο εντελώς επισφαλές στοιχείο σε κινητό πράγμα, κάποιο -λέει- αποτύπωμα σε πλαστική σακούλα. Ποιος; Ο φίλος του Αλέξανδρου Γρηγορόπουλου, το όνομα του οποίου διακινείται όλα αυτά τα χρόνια για κάθε υπόθεση, για να τον έχετε ως συνήθη ύποπτο. Αυτό απλώς δείχνει άλλη μία δική σας δράση παρακρατική.

Στην υπόθεση αυτή οι μεθοδεύσεις έφτασαν μέχρι του να εξαφανιστεί ένορκος και να μην προσέρχεται για να ολοκληρωθεί η δίκη. Οι μεθοδεύσεις έφτασαν μέχρι του να ροκανίζεται ο χρόνος για να αποφυλακιστεί -και αποφυλακίστηκε- ο Κορκονέας, ενώ ήταν προσωρινός κρατούμενος. Και οφείλω να πω ότι υπήρχε ένας ηρωικός δικαστής, ο νεότερος της σύνθεσης, ο κ. Γιώργος Βώττης, που μαζί με τους ενόρκους της υπόθεσης πήραν την πλειοψηφική απόφαση για την αλλαγή της κατηγορίας, για την αναγνώριση ότι όταν πυροβολεί αστυνομικός δεκαπεντάχρονο παιδί δύο φορές σε ευθεία βολή εν ψυχρώ δεν είναι ενδεχόμενος δόλος, αλλά είναι άμεσος δόλος πρώτου βαθμού σε ήρεμη ψυχική κατάσταση, πήραν την απόφαση των ισοβίων για τον Κορκονέα και την απόφαση της καταδίκης επίσης. Ομόφωνη ήταν η απόφαση της ενοχής, oμόφωνη ήταν η απόφαση για τα αλλοιωμένα στοιχεία, τις πλαστογραφίες, τις παρακρατικές παρεμβάσεις. Όλα όσα είπα είναι διαπιστωμένα και γραμμένα στην απόφαση του δικαστηρίου της Άμφισσας.

Οι μηχανισμοί του παρακράτους εντεύθεν δεν ησύχασαν μέχρι σήμερα. Στη δίκη αυτή η πρωτοβάθμια απόφαση εκδόθηκε στις αρχές Οκτωβρίου του 2010 και δεν έχει γίνει μέχρι σήμερα αμετάκλητη. Τρεις φορές με τη δράση των μηχανισμών του παρακράτους έχει αποφυλακισθεί ο Κορκονέας και τρεις φορές με τη δική μας επιμονή, των συνηγόρων της οικογένειας, και αυτής της ηρωικής μάνας που κρατάει την αξιοπρέπειά της απέναντι σε όλη την κακοποίηση, ενεργήσαμε, ώστε η εισαγγελία, οι αρμόδιες αρχές, η Εισαγγελία του Αρείου Πάγου και ο Άρειος Πάγος σε ολομέλεια να κρίνουν ότι ήταν παράνομη η αποφυλάκιση.

Ο Κορκονέας δικάζεται ξανά στη Λαμία στις 12 Μαρτίου του 2025, σε δύο μήνες. Δεν είναι, λοιπόν, τυχαία καθόλου και η μεθόδευση της καταμήνυσης των συνηγόρων που επιμένουν και δεν παραιτούνται και δεν αποχωρούν και δεν σωπαίνουν.

Θέλω όμως να σας διαβεβαιώσω ότι εμείς θα συνεχίσουμε. Γι’ αυτό είπα -και βέβαια το ξέρουν όλοι- ότι δεν θα πρότεινα για Πρόεδρο Δημοκρατίας ποτέ τον πατέρα μου. Πρότεινα τον Νίκο Κωνσταντόπουλο, έναν άνθρωπο ο οποίος είναι γραμμένο και εγγυημένο ότι και σήμερα αγωνίζεται, έναν άνθρωπο ο οποίος έχει φάει τους μηχανισμούς του κράτους και του παρακράτους και της χούντας, την οποία πολλοί από τους Υπουργούς σας, κύριε Πλεύρη, και πολλοί από εσάς υποστηρίζατε -εσείς ήσασταν αγέννητος, οπότε δεν σας παίρνει η μπάλα, όπως και εγώ ήμουν αγέννητη, γιατί δεν θα μπορούσα να γεννηθώ, ο πατέρας μου ήταν στη φυλακή-, έναν άνθρωπο που αγωνίζεται και είναι και σήμερα μαχόμενος στα δικαστήρια για τα δικαιώματα και για τη δημοκρατία, γιατί, όταν γίνονται τέτοιες μεθοδεύσεις κατά της δημοκρατίας και των δικαιωμάτων, η τήρηση του Συντάγματος επαφίεται στον πατριωτισμό των Ελλήνων, που δικαιούνται και υποχρεούνται να αντιστέκονται με κάθε μέσο σε όποιον επιχειρεί να το καταλύσει με τη βία.

Υπάρχουν πολλές μορφές βίας -δεν είναι μόνο τα τανκς-, αλλά υπάρχουν και πολλές μορφές αντίστασης. Η υπεράσπιση της δημοκρατίας, η υπεράσπιση των αρχών του δικαίου, η ανυποχώρητη υπεράσπιση των ανθρωπίνων δικαιωμάτων και του κράτους δικαίου είναι αντίσταση στην κατάλυση του Συντάγματος. Η Πλεύση Ελευθερίας σε αυτήν την αντίσταση συνεχίζει να είναι ταγμένη, μαζί με μια νέα γενιά η οποία δεν βολεύεται ούτε στα παλαιοκομματικά κουτάκια ούτε στις συμβάσεις, τους περιορισμούς, τις δημόσιες σχέσεις και τις άλλου είδους διευθετήσεις. Εμείς σε αυτήν τη νεολαία πιστεύουμε και πιστεύουμε ότι νέοι υπάρχουν πάρα πολλοί, όχι μόνον μεταξύ των νέων στην ηλικία, αλλά και μεταξύ των μεγαλύτερων στην ηλικία, που όμως κρατάνε την ψυχή τους νεανική, που κρατάνε το φρόνημα τους υψηλό και που δεν θα πειστούν ποτέ να πάψουν να ελπίζουν και να αγωνίζονται.

Σας ευχαριστώ.

(Χειροκροτήματα από την πτέρυγα της Πλεύσης Ελευθερίας)

**ΠΡΟΕΔΡΕΥΟΥΣΑ (Όλγα Γεροβασίλη):** Επόμενος ομιλητής ο κ. Γεώργιος Σταμάτης Βουλευτής της Νέας Δημοκρατίας.

**ΓΕΩΡΓΙΟΣ ΣΤΑΜΑΤΗΣ:** Ευχαριστώ, κυρία Πρόεδρε.

Επιτρέψτε μου πριν ξεκινήσω να πω αυτά που θέλω επί του νομοσχεδίου, να συγχαρώ και εγώ από το Βήμα της Βουλής τον πρώην πλέον Πρόεδρο της Βουλής για την πολύ τιμητική πρόταση να είναι ο επόμενος Πρόεδρος της Δημοκρατίας. Και βέβαια οφείλω να πω ότι διαδέχεται μία εξαιρετική προεδρία, αυτή της κ. Σακελλαροπούλου.

Ξέρετε, κυρίες και κύριοι συνάδελφοι, αυτό που τελικά αντιλαμβανόμαστε από την Αντιπολίτευση είναι ότι φαίνεται τελικά ότι δεν μπορεί να δεχθεί ότι αυτή η Κυβέρνηση νομοθετεί, δουλεύει, παράγει έργο και όταν κάνει λάθος το αναγνωρίζει και έρχεται να το διορθώσει. Νομίζω ότι αυτό είναι κάτι που τιμά και την Κυβέρνηση και τα στελέχη της. Σε μια δημοκρατία κανείς δεν είναι αλάνθαστος. Οπότε χαίρομαι που έχουμε αυτήν την τροπολογία όσον αφορά τα ασφάλιστρα υγείας.

Σήμερα έχουν ακουστεί πάρα πολλά. Κατηγορείται ουσιαστικά η Κυβέρνηση ότι δεν έχει καμία πολιτική όσον αφορά το στεγαστικό. Θα ήθελα να υπενθυμίσω στο Σώμα ότι αυτή η Κυβέρνηση είναι αυτή που νομοθέτησε συγκεκριμένες στεγαστικές πολιτικές, που δεν αφορούν τους πλούσιους ούτε το μεγάλο κεφάλαιο, αφορούν συμπολίτες μας που είτε ζουν με το ελάχιστο εγγυημένο εισόδημα είτε είναι στην αστεγία είτε είναι νέοι που με το πρόγραμμα «Σπίτι μου» τους βοηθάς να αποκτήσουν τη νέα τους στέγη, κάτι που παραδοσιακά δεν έκαναν οι προηγούμενες κυβερνήσεις, αλλά έρχεται αυτή η Κυβέρνηση και το κάνει. Και βέβαια και στο συγκεκριμένο νομοσχέδιο για τον τουρισμό υπάρχουν συγκεκριμένες διατάξεις. Πιστεύω -και θέλω αυτό να το τονίσω- ότι το τρίτο, αν θυμάμαι καλά, νομοσχέδιο που φέρνει η πολιτική ηγεσία του Υπουργείου Τουρισμού, η Υπουργός και η Υφυπουργός, δείχνει ότι συνεχώς αυτή η Κυβέρνηση και το αρμόδιο Υπουργείο δουλεύουν για να αναβαθμίσουν τον τουρισμό, που όλοι μας αναγνωρίζουμε ότι είναι ένα εθνικό κεφάλαιο. Και μπορεί κάθε χρόνο όλοι μας να χαιρόμαστε με τα έσοδα του τουρισμού, αλλά δεν πρέπει να ξεχνάμε ότι ο τουρισμός είναι πολλές φορές μία πολύ πιο πολύπλοκη διαδικασία.

Και θα πρέπει να δείτε -δεν ξέρω αν θέλετε να τις αναγνωρίσετε- προφανώς και τις πρωτοβουλίες του Πρωθυπουργού και του Υπουργείου Εξωτερικών, αλλά και του αρμόδιου Υπουργείου, γιατί πολλές φορές νομίζω ότι ξεχνάμε σε ποιον κόσμο ζούμε. Αυτήν την στιγμή η Ελλάδα, που είναι μέσα στους πέντε -ας με διορθώσει η Υφυπουργός αν κάνω λάθος- παγκόσμιους τουριστικούς προορισμούς, είναι ανάμεσα σε δύο πολέμους και με έναν γείτονα με την όποια ρητορική έχει και εξακολουθεί να είναι μέσα σε αυτούς τους προορισμούς. Αυτό τι σημαίνει; Σημαίνει διπλωματία, σημαίνει δουλειά και σημαίνει ότι και ο τουριστικός κλάδος έχει καταλάβει ότι πρέπει ταυτόχρονα με τις παρεμβάσεις που κάνει η Κυβέρνηση και να αυτοαξιολογείται, αλλά και να προσαρμόζεται στα νέα δεδομένα.

Αυτό που κρίνω ως πάρα πολύ θετικό στο κομμάτι του τουρισμού είναι ότι πλέον πάμε σε μια πιο ορθολογική αντιμετώπισή του, για να μπορέσουμε ταυτόχρονα να λύσουμε και προβλήματα τα οποία παρουσιάζονται, που προφανώς πολλές φορές δεν μπορείς να τα προβλέψεις, αλλά οι συνθήκες της σημερινής εποχής επιτρέπουν την επίλυσή τους.

Πώς μπορεί να αναπτυχθεί ο τουρισμός σε μια χώρα, σε μια δημοκρατία όπως η δική μας; Όταν υπάρχει πολιτική σταθερότητα, όταν υπάρχει γεωπολιτική σταθερότητα δίπλα μας και όταν οι υπηρεσίες τις οποίες εμείς προσφέρουμε είναι αντάξιες, ώστε να μπορούν να ανταγωνιστούν τους παραδοσιακά μεγάλους αντιπάλους στον τουρισμό.

Και πιστεύω, κυρία Υπουργέ, θα έρθει ο καιρός που η Ελλάδα, ενδεχομένως την επόμενη δεκαετία, αν όλα εξελιχθούν καλά, δεν θα έχει καν την ανάγκη διαφήμισης, γιατί η διαφήμιση θα είναι αυτή που θα καλεί τους τουρίστες από μόνοι τους να έρθουν λόγω των υπηρεσιών και λόγω, αν θέλετε, της πολυδιάστατης πολιτικής που έχει πλέον η χώρα, που δεν είναι μόνο το κομμάτι του ιαματικού τουρισμού, του θρησκευτικού τουρισμού, του οινοτουρισμού και γενικά των άλλων μορφών τουρισμού, αλλά κυρίως το πώς πλέον αξιοποιούμε αυτό που η φύση μάς έχει παραδώσει και πρέπει να είμαστε ευγνώμονες σε αυτή.

Από κει και πέρα, θέλω να τονίσω δύο πράγματα. Χαίρομαι πάρα πολύ που μπαίνει μια τάξη όσον αφορά τα τροχόσπιτα και όλα αυτά. Αλλά, κυρία Υπουργέ, θέλω να επισημάνω το εξής. Ο αλλοδαπός ή ημεδαπός που έχει αγοράσει ένα αυτοκινούμενο τροχόσπιτο έχει δαπανήσει σχεδόν μια περιουσία, δεν είναι τουρίστας δεύτερης ή τρίτης κατηγορίας. Τι σημαίνει αυτό;

Πρέπει -και νομίζω θα το πράξετε και με δική σας πρωτοβουλία- να φτιάξουμε μια στρατηγική και η Ελλάδα να έχει camper stop, συγκεκριμένα πράγματα τα οποία θα ξέρουν οι τουρίστες πλέον -και η ψηφιακή εποχή βοηθάει- και θα μπορούν -σας αναφέρω ένα παράδειγμα από τη Θεσσαλονίκη, απ’ όπου είστε- να σταθμεύσουν σε ένα camper stop κάπου δίπλα στο αεροδρόμιο, θα μπορούν να πάρουν το λεωφορείο, το μετρό, να κατέβουν να κάνουν τα ψώνια τους, θα μπορούν να κάνουν όλη αυτήν την αλλαγή που πρέπει να κάνουν στα απορρίμματα, στο νερό και ούτω καθεξής και ταυτόχρονα, αυτό θα αποφέρει ακόμα περισσότερα κέρδη.

Διότι αυτό που έχουν δείξει οι διεθνείς πρακτικές και από αυτό που εγώ γνωρίζω, χώρες που δεν ξέρω αν θα μπορέσουμε να τις ανταγωνιστούμε άμεσα, αλλά μπορούμε όμως να πάρουμε ένα πολύ μεγάλο κομμάτι της αγοράς όσον αφορά τα τροχόσπιτα, η Ιταλία και Ισπανία διαθέτουν πάρα πολλά camper stop. Κι επειδή υπάρχουν εδώ Βουλευτές που είναι και από την Κρήτη που η Κρήτη είναι, αν θέλετε, ένας προορισμός ο οποίος βοηθάει, η Πελοπόννησος είναι ένας προορισμός ο οποίος βοηθάει, νομίζω μια πολιτική τέτοια θα βοηθήσει και θα μας δώσει ακόμα περισσότερη -και στα Βαλκάνια, αν θέλετε- ώθηση στο μεγάλο αυτό προϊόν που έχουμε που είναι ο τουρισμός.

Το δεύτερο που θέλω να θέσω είναι το εξής. Νομίζω πρέπει να δούμε και αν θέλετε, την επόμενη περίοδο, κάποια κίνητρα όσον αφορά σε συμπολίτες μας, οι οποίοι μπαίνουν σε αυτήν τη διαδικασία του Airbnb για τους τουρίστες, να δούμε και το κομμάτι των προδιαγραφών για τα άτομα με αναπηρία. Τα άτομα με αναπηρία, τα εμποδιζόμενα άτομα και τα άτομα τρίτης ηλικίας είναι συμπολίτες μας ευρωπαίοι ή μη που θα θέλουν να απολαύσουν το τουριστικό προϊόν, που αντιλαμβάνεστε ότι ένα άτομο με αναπηρία χρειάζεται δύο, πολλές φορές τρεις, ανθρώπους για συνοδεία και ούτω καθεξής.

Και να δείτε, κυρίες και κύριοι συνάδελφοι, πώς οι πολιτικές του Κυριάκου Μητσοτάκη κουμπώνουν η μία με την άλλη, μετά και την πανελλαδική εφαρμογή του πιλοτικού προγράμματος του προσωπικού βοηθού για άτομα με αναπηρία, θα έρθει και η εποχή που το Υπουργείο Κοινωνικής Συνοχής και Οικογένειας θα συνεργαστεί με το Υπουργείο Τουρισμού, ώστε να αναπτυχθεί ένα δίκτυο προσωπικών βοηθών, ώστε συμπολίτες μας που ταξιδεύουν από την βόρεια στη νότια Ελλάδα ή από το εξωτερικό στην Ελλάδα να μπορούν να έχουν την παροχή προσωπικού βοηθού από τη χώρα μας σε συνεργασία με το Υπουργείο Τουρισμού και των δήμων.

Διότι γι’ αυτό ουσιαστικά ο πολίτης αυτήν την στιγμή κρίνει θετικά την Κυβέρνηση και φαίνεται και δημοσκοπικά. Ποιο είναι; Ότι η Κυβέρνηση ψάχνει εναλλακτικές, προσπαθεί να βρει νέες πολιτικές και να προσαρμοστεί στα νέα δεδομένα με άξονα δύο πράγματα: πολιτική σταθερότητα και οικονομική σταθερότητα. Και αυτό νομίζω ότι είναι πλέον ξεκάθαρο, φαίνεται μέρα με τη μέρα όλο και πιο πολύ. Μόνο η Κυβέρνηση του Κυριάκου Μητσοτάκη μπορεί να το προσφέρει.

Σας ευχαριστώ πολύ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΟΥΣΑ (Όλγα Γεροβασίλη):** Κυρίες και κύριοι συνάδελφοι, έχω την τιμή να ανακοινώσω στο Σώμα ότι τη συνεδρίασή μας παρακολουθούν από τα άνω δυτικά θεωρεία, αφού προηγουμένως ξεναγήθηκαν στην έκθεση της αίθουσας «Ελευθέριος Βενιζέλος» και ενημερώθηκαν για την ιστορία του κτιρίου και τον τρόπο οργάνωσης και λειτουργίας της Βουλής, τριάντα δύο μαθήτριες και μαθητές και τρεις εκπαιδευτικοί συνοδοί τους από το 2ο Δημοτικό Σχολείο Λιτόχωρου Πιερίας.

Σας καλωσορίζουμε στη Βουλή.

(Χειροκροτήματα απ’ όλες τις πτέρυγες της Βουλής)

Επόμενη ομιλήτρια η κ. Θωμαΐς Οικονόμου Βουλευτής της Νέας Δημοκρατίας.

**ΘΩΜΑΪΣ (ΤΖΙΝΑ) ΟΙΚΟΝΟΜΟΥ:** Ευχαριστώ πολύ, κυρία Πρόεδρε.

Κυρία Υπουργέ, κυρίες και κύριοι συνάδελφοι, η σημερινή συζήτηση του νομοσχεδίου του Υπουργείου Τουρισμού μάς δίνει την ευκαιρία για μια σύντομη αποτίμηση του έργου της Κυβέρνησης για το 2024 στον κρίσιμο αυτόν τομέα για την οικονομική ανάπτυξη της χώρας, τον τουρισμό, όπου πρωταγωνιστούν οι υπηρεσίες φιλοξενίας, αλλά και χιλιάδες επιχειρήσεις εστίασης και μεταφορών, οι εργαζόμενοί τους δηλαδή που με τη δουλειά τους παράγουν εξαιρετικά αποτελέσματα, κατατάσσοντας την πατρίδα μας ανάμεσα στους δημοφιλέστερους προορισμούς παγκοσμίως.

Σε αυτήν την προσπάθεια το Υπουργείο Τουρισμού παίζει καίριο συντονιστικό ρόλο τόσο στον σχεδιασμό όσο και στη διεθνή προβολή των ελληνικών τουριστικών προϊόντων. Πρόκειται για μια συλλογική και συντονισμένη προσπάθεια των εργαζομένων, των επιχειρηματιών του χώρου και του ίδιου του κράτους που έφερε στην πατρίδα μας και το 2024 νέα ρεκόρ στον κλάδο του τουρισμού.

Σύμφωνα με τα πλέον πρόσφατα στοιχεία για τη χρονιά που έκλεισε, είχαμε το 2024 ιστορικό υψηλό στις αφίξεις τουριστών που εκτιμώνται στα 41,6 εκατομμύρια, δηλαδή μια αύξηση πάνω από 22% σε σχέση με το 2023, και την ίδια στιγμή οι ταξιδιωτικές εισπράξεις μόνο για το δεκάμηνο Ιανουαρίου-Οκτωβρίου 2024 ξεπέρασαν το σύνολο των τουριστικών εσόδων που είχαμε ολόκληρο το 2023 κατά 340 εκατομμύρια ευρώ, αγγίζοντας τα 21 δισεκατομμύρια ευρώ. Και μάλιστα, σύμφωνα με την αρμόδια Υπουργό, το σύνολο των εσόδων πέρυσι έφτασε τα 22 δισ. ευρώ, προοιωνίζονται ακόμα υψηλότερες επιδόσεις του ελληνικού τουρισμού για το 2025.

Αξίζουν πραγματικά συγχαρητήρια σε όλες και όλους όσοι συνετέλεσαν σε αυτήν τη μεγάλη επιτυχία που είναι τελικά επιτυχία όλης της χώρας.

(Στο σημείο αυτό την Προεδρική Έδρα καταλαμβάνει ο Η΄ Αντιπρόεδρος της Βουλής κ. **ΒΑΣΙΛΕΙΟΣ ΒΙΛΙΑΡΔΟΣ**)

Κυρίες και κύριοι συνάδελφοι, η Ευρυτανία, την οποία, όπως γνωρίζετε, έχω την τιμή να εκπροσωπώ, είναι μια περιοχή που συνεχίζει να αναπτύσσεται στοχεύοντας στη μεγαλύτερη συμμετοχή της στο παραγόμενο εθνικό τουριστικό προϊόν. Βασικοί πυλώνες της προσπάθειας αυτής είναι η ποιότητα, η μοναδικότητα των εμπειριών που προσφέρει στον επισκέπτη και η διεύρυνση της τουριστικής περιόδου έτσι ώστε να προσελκύσει επισκέπτες δώδεκα μήνες τον χρόνο. Πρόκειται για φιλόδοξους στόχους, τους οποίους οφείλω να πω πως το Υπουργείο Τουρισμού επιχειρεί να στηρίξει στην πράξη μέσα και από το παρόν νομοσχέδιο.

Ένα τέτοιο ουσιαστικό βήμα είναι και η διασφάλιση της ποιότητας της φιλοξενίας στα ακίνητα βραχυχρόνιας μίσθωσης, το γνωστό μας Airbnb, που με το άρθρο 3 διασφαλίζεται ότι θα συνεχίσει να λειτουργεί αποτελεσματικά, προστατεύοντας τα δικαιώματα των ταξιδιωτών, αλλά και την καλή φήμη των ελληνικών τουριστικών προορισμών.

Ένα ακόμη πολύ σημαντικό μέτρο είναι η απλούστευση των διαδικασιών αδειοδότησης επιχειρήσεων που δραστηριοποιούνται στις τουριστικές μεταφορές και ενοικιάσεις οχημάτων. Πρόκειται για έναν τομέα εξαιρετικά σημαντικό για περιοχές, όπως είναι η Ευρυτανία, με μεγάλες δυνατότητες ανάπτυξης του μηχανοκίνητου αθλητισμού και τουρισμού ως ενός πραγματικά καινοτόμου συνδυασμού υπαίθριων δραστηριοτήτων, ενός νέου ουσιαστικά τουριστικού προϊόντος που αξιοποιεί τη φυσική ομορφιά της Ευρυτανίας και το μοναδικό ορεινό ανάγλυφό της.

Κυρία Υπουργέ, θα ήθελα να σταθώ λίγο περισσότερο στις διατάξεις του τρίτου μέρους που αφορούν τη διαφοροποίηση και ενίσχυση της ανταγωνιστικότητας του ελληνικού τουριστικού προϊόντος. Η στόχευση αυτή όντως πρέπει να αποτελεί πρώτη προτεραιότητα της πολιτείας, καθώς θα μας φέρει πιο κοντά στον στόχο της δωδεκάμηνης τουριστικής σεζόν και ταυτόχρονα, θα επιτρέψει την ισόρροπη διάχυση των επισκεπτών σε περισσότερους προορισμούς της χώρας μας.

Εργαλείο μας σε αυτήν την προσπάθεια είναι η προώθηση και η διάδοση ειδικών μορφών τουρισμού, όπως λόγου χάριν ο ορεινός τουρισμός, και σε αυτήν ακριβώς την κατεύθυνση κινείται και το νομοσχέδιο, με τη διεύρυνση των προσφερόμενων υπηρεσιών σε χιονοδρομικά κέντρα, προκειμένου να μπορούν να παρέχουν και άλλες ορεινές τουριστικές δραστηριότητες, όταν δεν είναι δυνατή η χιονοδρομία λόγω της κλιματικής αλλαγής. Τέτοιες είναι, παραδείγματος χάριν, οι υπηρεσίες ψυχαγωγίας και νέες υπαίθριες δραστηριότητες των επισκεπτών με τη διευκόλυνση της χρήσης αναβατήρων, όπως είναι τα ορεινά τρένα τύπου roller coaster.

Θέλω εδώ να ευχαριστήσω και πάλι δημόσια την Υπουργό Τουρισμού κ. Όλγα Κεφαλογιάννη για την πρόσφατη απόφασή της, που αφορά τη χρηματοδότηση νέων έργων αναβάθμισης του Χιονοδρομικού Κέντρου Καρπενησίου, ένα άλμα εκσυγχρονισμού του συνόλου των εγκαταστάσεων και του εξοπλισμού του, που θα συμβάλει στην επίτευξη του μεγάλου μας στόχου να γίνει το Βελούχι επισκέψιμο από περισσότερους τουρίστες και εκτός χειμερινής περιόδου.

Βέβαια οφείλω να ευχαριστήσω και τον Αναπληρωτή Υπουργό Οικονομικών κ. Νίκο Παπαθανάση, ο οποίος ενέταξε το εμβληματικό αυτό έργο στο Ταμείο Ανάκαμψης και έχει προσφέρει καθοριστική στήριξη στη γενικότερη προσπάθεια αναβάθμισης των υποδομών ορεινού τουρισμού σε όλη τη χώρα.

Κύριοι συνάδελφοι, κλείνοντας θέλω να αναγνωρίσω δημόσια το έμπρακτο ενδιαφέρον της πολιτικής ηγεσίας του Υπουργείου Τουρισμού για την Ευρυτανία, που εκδηλώνεται και από τον ΕΟΤ, ο οποίος συντονίζει τα τοπικά προγράμματα τουριστικής προβολής σε Ελλάδα και εξωτερικό, μια αρμοδιότητα μεγάλης σημασίας για τους μοναδικούς προορισμούς της περιφέρειας, που αξίζουν να γίνουν ευρύτερα γνωστοί στους επισκέπτες εκείνους που θέλουν να ανακαλύψουν νέες ανεξερεύνητες γωνιές της Ελλάδας, όπως είναι και η Ευρυτανία, μια μοναδική περιοχή, που χρειάζεται την τουριστική ανάπτυξη για να προχωρήσει και που μπορεί να προσελκύσει νέες επενδύσεις στον τομέα αυτό.

Σας ευχαριστώ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ την κ. Οικονόμου.

Τον λόγο έχει η κ. Ελένη Βατσινά Βουλευτής του ΠΑΣΟΚ.

**ΕΛΕΝΗ ΒΑΤΣΙΝΑ:** Ευχαριστώ, κύριε Πρόεδρε.

Κυρίες και κύριοι συνάδελφοι, πριν τοποθετηθώ για το παρόν νομοσχέδιο θα ήθελα να εκφράσω τα συλλυπητήριά μου στην οικογένεια και τους φίλους του συμπατριώτη μας από την Κρήτη, από τα Χανιά, του άτυχου αυτού νέου, ενός ακόμη άτυχου νέου, που η ζωή του χάθηκε άδικα στην άσφαλτο. Μερικές φορές είναι πολύ λίγα τα λόγια για την ανθρώπινη απώλεια, ιδίως όταν οι συνθήκες που οδήγησαν σε έναν θάνατο θα μπορούσαν να αποφευχθούν.

Με αφορμή αυτό το τραγικό γεγονός, θα ήθελα να πω το εξής. Ναι μεν η δικαιοσύνη είναι εκείνη που ενεργοποιείται σε αυτό το στάδιο και από εκεί θα βρεθεί δικαίωση, ναι μεν η πολιτεία και το νομοθετικό όργανο πρέπει να συνεχίσει να δομεί κανόνες δικαίου με αυστηρότητα για τους παραβάτες του κώδικα οδικής κυκλοφορίας, ιδίως για την περίπτωση μέθης, αλλά δεν πρέπει να ξεχνάμε, κυρίες και κύριοι συνάδελφοι, ότι η κοινωνία δημιουργεί τα φαινόμενα και εμείς καλούμαστε να τα προβλέπουμε και όχι να προσπαθούμε να τα μαζέψουμε εκ των υστέρων.

Δεν αρκεί, λοιπόν, να υπάρχει νόμος ή να είναι αυστηρός ο νόμος. Χρειάζεται και να φροντίσετε η κοινωνία να γνωρίζει τον νόμο και τις συνέπειές του, χρειάζεται και αυτοί που εφαρμόζουν τον νόμο να είναι αυστηροί με την τήρησή του και αυτό πάλι εσείς να το φροντίσετε και χρειάζεται, κύριοι της Κυβέρνησης, η έννοια της ισονομίας να εμπνευστεί σε κάθε επίπεδο της καθημερινής ζωής των πολιτών αυτής της χώρας.

Μιλώντας για ισονομία, ισοπολιτεία και όλα αυτά τα σπουδαία δικαιώματα που εκκινούν από το Σύνταγμα της Ελλάδος θα ήθελα να κάνω και μια μικρή αναφορά και σε όσα συνέβησαν χθες και σήμερα, και εδώ στο Βήμα της Βουλής, αλλά και γενικά. Το Σύνταγμα, όπως γνωρίζουμε, δεν γράφει πουθενά ότι πρέπει να προτείνει για Πρόεδρο της Δημοκρατίας ένα πρόσωπο ευρείας κομματικής αποδοχής. Δεν το γράφει, γιατί δεν χρειάζεται να το γράφει. Είναι ευκόλως εννοούμενο, είναι βασικό και δεδομένο. Διαφορετικά, δεν θα χρειάζονταν ούτε αυτές οι πλειοψηφίες ούτε αυτός ο αριθμός συνεδριάσεων για να επιτευχθεί η εκλογή του.

Το Σύνταγμα επίσης δεν γράφει, γιατί δεν χρειάζεται να το γράφει, ότι είναι άλλος ο σεβασμός που εμπνέει ένα πρόσωπο και η πορεία του και άλλος ο σεβασμός που χρειάζεται να εμπνέει ένας θεσμός.

Ο κύριος Πρωθυπουργός έχει βέβαια άλλη άποψη. Θεωρεί ότι η εκλογή του Προέδρου της Δημοκρατίας είναι κατάλληλη για την κομματική του σφυγμομέτρηση.

Η θέση του ΠΑΣΟΚ είναι ξεκάθαρη από το πρώτο λεπτό: Κάθε πρόσωπο που φορά το κοστούμι, που πάνω του έχει νωπή την εντολή των ψηφοφόρων του, δεν μπορεί μέσα σε μία νύχτα να γίνει το πιο αμερόληπτο σύμβολο της Ελλάδος. Είναι ζήτημα αρχών, ζήτημα συνταγματικής τάξης και ζήτημα διεθνούς κύρους της χώρας μας, που έχει ταυτίσει την ιστορία της με την αρχή της δημοκρατίας.

Η θέση του ΠΑΣΟΚ είναι ξεκάθαρη και ως προς το προτεινόμενο πρόσωπο. Ο κ. Γιαννίτσης συγκεντρώνει όλα εκείνα τα χαρακτηριστικά, την πορεία, την αμερόληπτη πορεία και τη σύνδεση που απαιτεί η θέση του Προέδρου της Δημοκρατίας. Έχει εκείνη τη διαδρομή που παρέχει τα εχέγγυα για τη διαφύλαξη του πολιτεύματος της χώρας στην Ελλάδα και το εξωτερικό, το οποίο πολίτευμα τίμησε σε μακρά πορεία και σε σπουδαία γεγονότα, όπως είναι η ένταξη της Κύπρου στην Ευρωπαϊκή Ένωση. Είναι αυτονόητη στάση συνέπειας.

Διάβασα τη δήλωση του κ. Γιαννίτση ότι θεωρεί τιμητική την πρόταση του Προέδρου του ΠΑΣΟΚ. Εμείς θεωρούμε τιμή την αποδοχή αυτής της πρότασης για το πρόσωπό του.

Κυρίες και κύριοι συνάδελφοι, για να έρθω τώρα και στο παρόν νομοσχέδιο, ως καθημερινή σας πια συνήθεια έχετε τη μομφή για το ΠΑΣΟΚ, για την οικονομική πολιτική του και τα standards κάτω από τα οποία επιθυμεί να μην πέφτει ο ελληνικός λαός. Στην πραγματικότητα να πούμε ότι μάλλον σας ενοχλεί που το ΠΑΣΟΚ ανεβαίνει στη συνείδηση του κόσμου και μάλλον σας ενοχλεί το γεγονός ότι το ΠΑΣΟΚ αφυπνίζει τη συνείδηση του κόσμου, δηλαδή να λέει στον κόσμο την αλήθεια.

Του λέει, παραδείγματος χάριν, ότι η αύξηση του κατώτατου μισθού είναι ένα πολύ θετικό βήμα, αλλά αυτό το βήμα είναι μικρό, όταν το βιοτικό επίπεδο σου, οι φόροι σου, η στέγη σου, τα τρόφιμά σου έχουν αυξηθεί πολύ παραπάνω από τον μισθό σου και ο μισθός σου φτάνει για να πληρώσεις μόνο τις αυξήσεις. Αυτά λέει το ΠΑΣΟΚ, συμφωνεί ο μέσος Έλληνας. Γι’ αυτό και τελικά η Κυβέρνησή σας κοιμάται και ξυπνάει με τον εφιάλτη του προγράμματος του ΠΑΣΟΚ.

Στον πρώτο χρόνο διακυβέρνησής σας το ΠΑΣΟΚ ενεργοποίησε στην ελληνική κοινωνία το αίσθημα αδικίας που βιώνουν οι πολίτες. Προφανώς αυτό αποτυπώνεται με συνολική απαξίωση της πολιτικής σας. Προφανώς αυτό σας κάνει να κρυφοκοιτάζετε τις θέσεις του ΠΑΣΟΚ και προφανώς το ΠΑΣΟΚ σάς ανάγκασε να ασχοληθείτε μετά από έξι χρόνια διακυβέρνησης με το στεγαστικό ζήτημα.

Φυσικά, επιφανειακά και αποσπασματικά, στο παρόν νομοσχέδιο ασχολείστε με το ζήτημα των Airbnb είτε των παραβάσεων είτε των εισπρακτικών μηχανισμών είτε τελικά πολύ βασικών προδιαγραφών λειτουργίας, στα οποία κανένας δεν διαφωνεί. Είναι όμως αυτή η ουσία για την ανάπτυξη του πολύ βασικού πυλώνα της οικονομίας μας, του τουρισμού; Είναι η λύση στη λειτουργία και στην ασυδοσία ορισμένων στην περιοδική μίσθωση; Είναι αυτή η ρύθμιση που περιμένει η μικρομεσαία επιχείρηση που έχει ως αντικείμενο τον τουρισμό;

Το αντίθετο. Είναι όλα αυθαίρετες και ασύνδετες ρυθμίσεις, ώστε τελικά ούτε σαφές νομοθετικό και ενιαίο πλαίσιο να διέπει τη λειτουργία των Airbnb ούτε να λύνεται το τεράστιο ζήτημα της στεγαστικής κρίσης που απασχολεί τον νέο, τον φοιτητή σε Αθήνα και επαρχία, τον επιχειρηματία, τον οικογενειάρχη.

Νομίζω, κυρίες και κύριοι της Κυβέρνησης, ότι ήρθε η ώρα η Κυβέρνησή σας να ασχοληθεί, σε βάθος και με ουσία, με τα βασικότερα θέματα που απασχολούν την ελληνική κοινωνία. Το να χρυσώνετε το χάπι με επιφανειακές ρυθμίσεις για τον τουρισμό δεν λύνει το πρόβλημα. Αντίθετα το κάνει χείμαρρο. Και μαντέψτε ποιον θα πλήξει αυτός ο χείμαρρος.

Σας ευχαριστώ πολύ.

(Χειροκροτήματα από την πτέρυγα του ΠΑΣΟΚ - Κινήματος Αλλαγής)

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ την κ. Βατσινά.

Τον λόγο έχει τώρα η κ. Μιλένα Αποστολάκη Βουλευτής του ΠΑΣΟΚ.

**ΕΛΕΝΗ - ΜΑΡΙΑ (ΜΙΛΕΝΑ) ΑΠΟΣΤΟΛΑΚΗ:** Ευχαριστώ, κύριε Πρόεδρε.

Κυρίες και κύριοι συνάδελφοι, συζητάμε σήμερα ένα νομοσχέδιο με παρεμβάσεις στον τουρισμό και τη βραχυχρόνια μίσθωση, ένα νομοσχέδιο αποσπασματικό και χωρίς σαφή στρατηγικό προσανατολισμό, που δεν αντιμετωπίζει τα βαθύτερα προβλήματα του κλάδου, όπως είναι η βιώσιμη ανάπτυξη, η στήριξη των μικρομεσαίων επιχειρήσεων, η προστασία τοπικών κοινωνιών και περιβάλλοντος.

Η απουσία νομοθετικών προβλέψεων που ρυθμίζουν ζητήματα προστασίας των εργαζομένων είναι ανησυχητική και τέθηκε και στις επιτροπές. Παρά τις συνεισφορές τους στα ρεκόρ για τα οποία πανηγυρίζει η Κυβέρνηση, οι εργαζόμενοι του τουρισμού εξακολουθούν να μένουν σήμερα χωρίς προστασία.

Σε ό,τι δε αφορά το πρόβλημα της βραχυχρόνιας μίσθωσης, η Κυβέρνηση επιλέγει να αποφεύγει συστηματικά τη δημιουργία ενός ουσιαστικού ρυθμιστικού πλαισίου. Επικεντρώνεται σε μέτρα τα οποία αφορούν χώρους, πρόστιμα, επιφανειακές ρυθμίσεις ασφάλειας, αφήνοντας ανεξέλεγκτο ένα φαινόμενο με πολύ βαριές κοινωνικές και οικονομικές επιπτώσεις, με καθοριστική συνεισφορά στο μέγα ζήτημα της στέγασης, στο στεγαστικό πρόβλημα.

Θα αφιερώσω, όμως, το βασικό μέρος της ομιλίας μου στην επίμαχη τροπολογία για τις αυξήσεις στα ασφάλιστρα υγείας και θα τελειώσω εδώ ως προς το σώμα του νομοσχεδίου. Η εισηγήτριά μας τα ανέφερε όλα με μεγάλη επάρκεια και συγκρότηση.

Χτες το βράδυ σε πολύ προχωρημένη ώρα κατατέθηκε από την Κυβέρνηση η γνωστή τροπολογία. Από την τροπολογία αυτή προκύπτουν δύο συμπεράσματα.

Το πρώτο είναι ότι η Κυβέρνηση αναγνωρίζει το πρόβλημα που η ίδια δημιούργησε, όταν το 2020 νομοθετούσε ψηφίζοντας τον ν.4738 και υιοθετώντας έναν ιδιωτικό δείκτη του ΙΟΒΕ για τον υπολογισμό των αυξήσεων στα ασφάλιστρα υγείας.

Το δεύτερο συμπέρασμα είναι ότι η Κυβέρνηση εκουσίως δεν αγγίζει το πρόβλημα. Και οφείλουμε να την ευχαριστήσουμε, γιατί με αυτή της την πρωτοβουλία δίνει την ευκαιρία στους εκατοντάδες χιλιάδες συμπολίτες μας να καταλάβουν ότι στην ελληνική κοινωνία υπάρχουν σήμερα δύο διαφορετικές προτάσεις. Να τις συγκρίνουν και να βγάλουν τα συμπεράσματά τους για το ποιος υποστηρίζει ποιον, για το ποιους εκπροσωπεί η Κυβέρνηση και ποια συμφέροντα υποστηρίζει και ποιους από την άλλη πλευρά εκπροσωπεί το ΠΑΣΟΚ και ποιων τα συμφέροντα υποστηρίζει.

Στην επίκαιρη ερώτηση που καταθέσαμε την προηγούμενη εβδομάδα, ο Υπουργός πανικόβλητος ήρθε να ανακοινώσει την κατάργηση του δείκτη, που ο ίδιος ή μάλλον ο προκάτοχός του ο κ. Γεωργιάδης ψήφισε το 2020 και αόριστα να μιλήσει για μια τροπολογία, η οποία θα ίσχυε από 1 Ιανουαρίου 2026. Με την ψήφιση του συγκεκριμένου δείκτη, την κατάργηση του οποίου ανακοίνωσε ο κ. Θεοδωρικάκος κατά τη συζήτηση της επίκαιρης ερώτησης και περιλαμβάνεται στην τροπολογία του, η Κυβέρνηση έδωσε τη δυνατότητα στις ασφαλιστικές εταιρείες να αναπροσαρμόζουν τα ασφάλιστρα, όπως το επιθυμούν, κατά το δοκούν, χωρίς κανένα περιοριστικό πλαίσιο.

Ευθύνεται, λοιπόν, αποκλειστικά η Κυβέρνηση της Νέας Δημοκρατίας για το πρόβλημα το οποίο σήμερα συνομολογεί και υποδύεται ότι επιθυμεί να αντιμετωπίσει. Ακόμη και οι πολύ υψηλές δαπάνες υγείας, τις οποίες δικαίως και ορθώς επικαλείται η ασφαλιστική αγορά, είναι το αποτέλεσμα του ολιγοπωλίου που η Κυβέρνηση όχι μόνο ανέχθηκε, αλλά και επέτρεψε να κυριαρχήσει στον χώρο της υγείας με όλες τις πρωτοβουλίες τις οποίες έχει πάρει. Σήμερα είναι πιο εύκολο να χτίσει κανείς έναν ουρανοξύστη με πεντακόσιους ορόφους στην Ελλάδα, παρά ένα ιδιωτικό νοσοκομείο.

Να συγκρίνουμε, λοιπόν, τι προτείνει η τροπολογία της Κυβέρνησης και τι εισηγείται το ΠΑΣΟΚ. Με την τροπολογία μας προτείνουμε την άμεση κατάργηση του δείκτη που εσείς ψηφίσατε το 2020. Και καθώς γνωρίζουμε ότι η εφαρμογή αυτού του δείκτη επέτρεψε καταχρηστικές αυξήσεις, προτείνουμε οι ετήσιες αυξήσεις για το 2024 να προσδιοριστούν με βάση το ποσοστό αύξησης των αποζημιώσεων υγείας που κατέβαλαν οι ασφαλιστικές εταιρείες για το 2022 και το οποίο είναι γνωστό ποιο είναι. Είναι ποσοστό 2,7%.

Για τα επόμενα έτη προτείνουμε η ετήσια αύξηση των ασφαλίστρων να γίνεται με βάση τον υποδείκτη υγείας του δείκτη τιμών καταναλωτή του προηγούμενου έτους, πλέον μιας ποσοστιαίας μονάδας. Θα πρέπει να εξηγήσει κάποιος στον Υπουργό ότι αυτός ο υποδείκτης υγείας δεν αφορά τις δημόσιες δαπάνες υγείας, όπως λανθασμένα ισχυρίστηκε.

Εμείς, λοιπόν, επικαλούμαστε αυτόν το δείκτη. Και η μία μονάδα την οποία προσθέτουμε, του εξηγούμε ότι είναι προσαύξηση που εισάγεται λόγω της αύξησης του κινδύνου που η άνοδος της ηλικίας των ασφαλισμένων επιφέρει.

Κυρίες και κύριοι συνάδελφοι και κυρίως της Συμπολίτευσης, ακούστε μας. Αν ψηφιστεί η τροπολογία του ΠΑΣΟΚ, η αύξηση θα διαμορφωθεί περί το 3,5% από το 14,6% που εσείς είχατε μέχρι πρότινος επιτρέψει, αλλά και από το 7%, το οποίο χθες οι ασφαλιστικές εταιρείες «προθύμως και εθελοντικώς» έσπευσαν να μειώσουν. Μέσα σε τρεις μέρες, μετά την πρωτοβουλία του ΠΑΣΟΚ, έρχονται οι ασφαλιστικές εταιρείες και μειώνουν τις αυξήσεις τους από το 14,6% στο 7%. Αυτοί είστε, εσείς τους το επιτρέψατε αυτό.

Στην τροπολογία μας, κυρίες και κύριοι συνάδελφοι, προβλέπεται η μείωση του ασφαλίστρου για ασφαλισμένους ισοβίων συμβολαίων που έχουν υποστεί την τελευταία πενταετία και σε ηλικία μεγαλύτερη των εξήντα πέντε ετών υπέρογκες αυξήσεις. Στην τροπολογία της Κυβέρνησης δεν υπάρχει καμία πρόνοια γι’ αυτούς.

Και τέλος, με την τροπολογία που το ΠΑΣΟΚ καταθέτει προβλέπεται η θέσπιση νέου δείκτη αποζημιώσεων ασφαλίσεων υγείας που θα εξάγεται από τη στατιστική αρχή και θα αποδίδει το μέσο ποσοστό μεταβολής των αποζημιώσεων που κατέβαλαν οι ασφαλιστικές εταιρείες για το σύνολο των ατομικών ασφαλίσεων υγείας κατά το προηγούμενο ημερολογιακό έτος.

(Στο σημείο αυτό κτυπάει το κουδούνι λήξεως του χρόνου ομιλίας της κυρίας Βουλευτού)

Θα χρειαστώ λίγη ανοχή, κύριε Πρόεδρε.

Η πρόταση του ΠΑΣΟΚ, κυρίες και κύριοι συνάδελφοι, είναι δίκαιη και ρεαλιστική. Γιατί είναι δίκαιη; Είναι δίκαιη γιατί δεν θέτει σε διακινδύνευση την κεφαλαιακή επάρκεια των ασφαλιστικών εταιρειών, αλλά και δεν τους επιτρέπει να κερδοσκοπούν. Και είναι ρεαλιστική, γιατί βασίζεται σε δεδομένα και όχι σε αοριστίες. Με την πρόταση της Κυβέρνησης, ο νέος δείκτης που θα αντικαταστήσει τον δείκτη του ΙΟΒΕ, δεν θα εφαρμοστεί από φέτος, αλλά από 1η Ιανουαρίου του 2026.

Για το 2025 και για το 2024 αυθαίρετα οι ασφαλιστικές επέβαλαν και θα επιβάλουν υπέρογκες και καταχρηστικές αυξήσεις, γιατί ακόμη και οι μειωμένες αυξήσεις του 7% είναι και υπέρογκες και καταχρηστικές.

Η παρέμβασή σας, δε, θα αφορά όσους αντέξουν, γιατί υπάρχουν πολλοί συμπολίτες μας που δεν άντεξαν και ακόμα περισσότεροι που δεν θα αντέξουν αυτό το μεσοδιάστημα αυτές τις υπέρογκες αυξήσεις.

Επίσης, γι’ αυτόν τον νέο δείκτη που έρχεστε να ψηφίσετε, καταργώντας τον προηγούμενο που εισηγηθήκατε, δεν έχετε καμία δέσμευση ως προς τον τρόπο, τους παράγοντες ή τη μεθοδολογία με τους οποίους τα υπολογίζετε. Και δεν λαμβάνετε καμία πρόνοια για όλους αυτούς που μέσα από δικαστικές αποφάσεις ή μέσα από εξωδικαστικούς μηχανισμούς έχουν καταφέρει να έχουν χαμηλότερες αυξήσεις. Θα σας παρακαλέσω αυτό να το φροντίσετε, γιατί είναι άδικο οι άνθρωποι αυτοί να επιβαρυνθούν από τη δική σας τροπολογία.

Κυρίες και κύριοι Βουλευτές, οι δύο τροπολογίες αναδεικνύουν δύο διαφορετικές σχολές, δύο διαφορετικές πολιτικές, αλλά κυρίως δύο διαφορετικές σταθμίσεις συμφερόντων. Η μια είναι αυτή της Νέας Δημοκρατίας που λειτουργεί ως χορηγός συμφερόντων και ολιγοπωλίων. Η άλλη είναι αυτή του ΠΑΣΟΚ που θέτει κανόνες στην αγορά, προς όφελος της μεγάλης κοινωνικής πλειοψηφίας.

Στις προμήθειες των τραπεζών κάνατε τα ίδια. Στα ασφάλιστρα υγείας η δική σας επιλογή πριν από λίγα χρόνια οδήγησε στις σημερινές αυξήσεις. Και σήμερα, μετά την πίεση του ΠΑΣΟΚ, η Κυβέρνηση αφού παραδέχεται ότι ο δείκτης έχει επιφέρει τεράστιες αυξήσεις και είναι αποτυχημένες και πρέπει να αλλάξει, οι επιλογές σας και η ολιγωρία σας και η ανεπάρκειά σας και η αδυναμία σας να τον θέσετε σε έλεγχο, επιτρέπει αυτήν την στιγμή τη συνέχιση, τη διαιώνιση του προβλήματος.

Αυτή η επαναλαμβανόμενη σύμπτωση όμως δεν είναι σύμπτωση, είναι επιλογή. Είναι επιλογή υπεράσπισης υπερκερδών, εκείνης της κοινωνικής μειοψηφίας που υπερασπίζεστε και εκπροσωπείτε επάξια.

Τελειώνοντας, είμαστε απέναντί σας και δεν θα σταματήσουμε να αναδεικνύουμε ποιους υπηρετείτε με τις πολιτικές σας και να σας εξαναγκάζουμε με τις δικές μας πρωτοβουλίες στον ανεπαρκή καθυστερημένο περιορισμό όλων αυτών των αδικιών που πνίγουν τους εργαζόμενους και τους μη προνομιούχους και που είναι το αποτέλεσμα της δικής σας πολιτικής.

Ευχαριστώ πολύ, κύριε Πρόεδρε.

(Χειροκροτήματα από την πτέρυγα του ΠΑΣΟΚ - Κινήματος Αλλαγής)

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ την κ. Αποστολάκη.

Επόμενος ομιλητής είναι ο κ. Γεώργιος Παπαηλιού, Βουλευτής του ΣΥΡΙΖΑ. Θα ακολουθήσει ο κ. Λοβέρδος, ο κ. Πλεύρης και η κ. Ασημακοπούλου.

Παρακαλώ, κύριε Παπαηλιού, έχετε τον λόγο.

**ΓΕΩΡΓΙΟΣ ΠΑΠΑΗΛΙΟΥ:** Ευχαριστώ.

Κύριε Πρόεδρε, κυρίες και κύριοι συνάδελφοι, δεν υπάρχει αμφιβολία ότι ο τουρισμός αποτελεί διαχρονικά έναν από τους βασικούς, τους πιο κρίσιμους πυλώνες της ελληνικής οικονομίας. Η Ελλάδα διαθέτει μοναδικούς φυσικούς πόρους, ιστορική κληρονομιά και πολιτιστικό πλούτο κάθε είδους.

Ο μετασχηματισμός όλων αυτών των στοιχείων σε τουριστικό προϊόν και η εκμετάλλευσή τους από την τουριστική δραστηριότητα δεν έχουν πάντα θετικά αποτελέσματα. Η ανεξέλεγκτη τουριστική μεγέθυνση, ο υπερτουρισμός έχουν σοβαρές επιπτώσεις στο περιβάλλον και στις τοπικές κοινωνίες.

Στον αντίποδα, επενδύοντας σε πρακτικές βιώσιμου τουρισμού μπορούν να προστατευτούν τα φυσικά, ιστορικά και πολιτιστικά πλεονεκτήματα του τόπου και να διασφαλιστούν και αυτά και η αειφορία των τουριστικών προορισμών.

Όμως, για μια δίκαιη οικονομική-τουριστική ανάπτυξη πρέπει να υπάρξει ουσιαστική στήριξη των μικρομεσαίων επιχειρήσεων, ανάδειξη και προώθηση των τοπικών προϊόντων και δημιουργία θέσεων εργασίας, με δίκαιες συνθήκες και αξιοπρεπείς αμοιβές. Η αποσυγκέντρωση, η αποκέντρωση του τουρισμού, με την ανάπτυξη περιοχών εκτός των παραδοσιακών προορισμών, μπορεί να φέρει την ανάταξη ευρύτερων περιοχών. Με όραμα και συνεργασία μπορεί να διασφαλιστεί ότι ο τουρισμός θα συνεχίσει να αποτελεί πυλώνα ανάπτυξης και ευημερίας για τη χώρα, διατηρώντας συγχρόνως τον σεβασμό στη φύση, την ιστορία, τους πόρους και τους ανθρώπους.

Λόγω χρόνου και εκ των πραγμάτων, θα περιοριστώ σε δύο-τρία σημεία του νομοσχεδίου. Δεν υπάρχει καμία πρόβλεψη για τους εργαζόμενους στον τουρισμό-επισιτισμό. Χιλιάδες εποχικοί εργαζόμενοι βρίσκονται χωρίς εισόδημα, με αδικαιολόγητες καθυστερήσεις στην καταβολή του εποχικού επιδόματος ανεργίας και του δώρου Χριστουγέννων. Ακόμη αγωνίζονται για τη χρονική επέκταση του επιδόματος ανεργίας.

Εξάλλου, χιλιάδες μικρές και μεσαίες τουριστικές επιχειρήσεις μικρών κατηγοριών, δηλαδή το 71% των ξενοδοχειακών τουριστικών καταλυμάτων και η πλειοψηφία των μη κύριων τουριστικών καταλυμάτων εξακολουθούν να μένουν εκτός χρηματοδότησης.

Σχετικά με τις ρυθμίσεις που αφορούν στη βραχυχρόνια μίσθωση, το Airbnb, η Κυβέρνηση έχει επανειλημμένα εξαγγείλει μέτρα περιορισμού της βραχυχρόνιας μίσθωσης προς μια κατεύθυνση αντιμετώπισης αυτού του τεράστιου προβλήματος στέγης, που πλήττει κυρίως την πρωτεύουσα, αλλά και άλλες περιοχές και τουριστικές περιοχές της χώρας. Όμως, αποτελέσματα δεν έχουν επέλθει. Το στεγαστικό πρόβλημα συνεχίζει να επιδεινώνεται. Αιτία, εκτός των άλλων, είναι το γεγονός ότι πολλά ακίνητα έχουν περιέλθει στην ιδιοκτησία ολίγων, συνήθως επιχειρηματικών ομίλων και funds που κάνουν όλο το παιγνίδι, στο πλαίσιο της βραχυπρόθεσμης μίσθωσης. Οι ήδη ελλιπείς ελεγκτικοί μηχανισμοί επιβαρύνονται με πρόσθετες αρμοδιότητες, χωρίς παράλληλα να ενισχύονται με επαρκές προσωπικό και χρηματοδότηση. Τα διοικητικά πρόστιμα επιβάλλονται χωρίς διαβάθμιση. To ύψος των προστίμων δεν αντιστοιχεί στη σοβαρότητα της παράβασης και βέβαια, ούτε λόγος για την έστω μερική ανταποδοτικότητα των προστίμων.

Με την προτεινόμενη ρύθμιση ο στόχος της αντιμετώπισης του αθέμιτου ανταγωνισμού δεν επιτυγχάνεται, ενώ η προστασία του επισκέπτη τουρίστα δεν εξασφαλίζεται, καθώς περιορίζεται στη λήψη των ελάχιστων προδιαγραφών που οφείλουν να έχουν τα ακίνητα όταν διατίθενται σε βραχυχρόνια μίσθωση. Δεν νομοθετούνται αυστηρές προδιαγραφές, ανάλογες με αυτές που ισχύουν για τις νόμιμες επιχειρήσεις τουριστικών καταλυμάτων, προκειμένου να προστατεύεται η ποιότητα του τουριστικού προϊόντος και να διασφαλίζεται ο υγιής ανταγωνισμός. Καμία αναφορά σε μέτρα για την αντιμετώπιση των κινδύνων από το greenwashing, κανένα δίχτυ προστασίας των μικρών και μεσαίων επιχειρήσεων, που κινδυνεύουν να βρεθούν και ήδη βρίσκονται εκτός χρηματοδότησης.

Ως προς τη ρύθμιση για τις πισίνες και το θαλασσινό νερό, η Κυβέρνηση, διαστρεβλώνοντας την πραγματικότητα, παρουσιάζει ένα μέτρο που δεν προστατεύει, αλλά δημιουργεί κινδύνους για το φυσικό περιβάλλον. Το παρουσιάζει, μάλιστα, ως λύση στο πρόβλημα της λειψυδρίας που αντιμετωπίζουν πολλές τουριστικές περιοχές της χώρας, ειδικά στα νησιά. Είναι μια εξαιρετικά αρνητική νομοθετική ρύθμιση, που θα αλλοιώσει τις ακτές της Ελλάδας και το θαλάσσιο περιβάλλον της, με απολύτως υποκριτική επίκληση της δήθεν προστασίας των υδάτινων πόρων, οι οποίες σήμερα σπαταλώνται σε πισίνες.

Διαμορφώνεται έτσι ένα πλαίσιο έξω από κάθε περιβαλλοντική πρόνοια, αφού υπάρχει η δυνατότητα να απλώνονται κατά βούληση μόνιμες σωληνώσεις από τις πισίνες στη θάλασσα, προκειμένου να γεμίζουν αυτές τις πισίνες με δωρεάν νερό και κατόπιν, μετά τη χρήση του, να επιστρέφεται στη θάλασσα, χωρίς να έχουν ληφθεί μέτρα αποκατάστασης της καθαρότητας του νερού.

Με δυο λόγια, τα διάσπαρτα στη χώρα μας τουριστικά καταλύματα και κυρίως τα ξενοδοχεία θα μπορούν να αλλοιώνουν την ακτογραμμή με τεχνικά έργα αγωγών, που σε πολλές περιπτώσεις θα τρέχουν εκατοντάδες μέτρα, περνώντας πάνω από τοπία και αμμουδιές, πολλές από τις οποίες έχουν βραβευτεί με γαλάζια σημαία.

Η διάταξη για τη δυνατότητα εποχικής μίσθωσης δωματίων προσωπικού ξενοδοχείων σε εργαζόμενους εφόσον δεν έχουν εκεί μόνιμη κατοικία, όπως για δημοσίους υπαλλήλους, γιατρούς, πυροσβέστες, ένστολους γενικά, είναι μια διάταξη που αποδεικνύει ότι δεν υπάρχει ολοκληρωμένη κυβερνητική στεγαστική πολιτική ικανή να αμβλύνει το έντονο πρόβλημα εύρεσης στέγης που αντιμετωπίζουν ευρύτερα κοινωνικά στρώματα.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Όμως, ο τρόπος που εισάγεται συνιστά ένα εντελώς αναποτελεσματικό μέτρο που δεν μπορεί να αντιμετωπίσει το τεράστιο πρόβλημα έλλειψης στέγης για γιατρούς, εκπαιδευτικούς κυρίως σε απομακρυσμένες περιοχές και στα νησιά, διότι δεν αποσαφηνίζεται τι είδους μίσθωση θα είναι αυτή, ποια διάρκεια θα έχει κ.λπ.. Δεν υπάρχει κάποια αναφορά στο ύψος του μισθώματος και δεν προβλέπεται σύμπραξη με το αρμόδιο Υπουργείο ή την υπηρεσία για εγγυήσεις και διασφάλιση ειδικών συμφωνιών και ευνοϊκών όρων μίσθωσης.

Πρόκειται για έναν μη ρεαλιστικό στόχο, καθώς τα δωμάτια για εργαζόμενους οριακά επαρκούν για τους εργαζόμενους, ιδιαίτερα μετά τη νομοθέτηση για απασχόληση στον τουρισμό αλλοδαπών από τρίτες χώρες. Αυτό έχει αυξήσει την ανάγκη για προσφορά δωματίων προσωπικού σε εργαζόμενους που δεν είναι μόνιμοι κάτοικοι της περιοχής.

Κυρίες και κύριοι συνάδελφοι, χωρίς αμφιβολία, ο τουρισμός αποτελεί πυλώνα ανάπτυξης. Βέβαια, από μόνος του ο τουρισμός δεν αρκεί και μάλιστα, με τον τρόπο που αποτυπώνεται η τουριστική ανάπτυξη και στο υπό κρίση νομοσχέδιο, δηλαδή με την ενίσχυση αποκλειστικά των ολίγων μεγάλων και ισχυρών ξενοδοχειακών ομίλων με τον αποκλεισμό των μικρομεσαίων ξενοδοχειακών επιχειρήσεων και εις βάρος της φύσης και του περιβάλλοντος. Με αυτόν τον τρόπο, ο τουρισμός δεν μπορεί να αποτελέσει την κινητήρια δύναμη για την ελληνική οικονομία.

Και βέβαια, συστατικό στοιχείο για την ανάδειξη ενός νέου παραγωγικού υποδείγματος εμείς προκρίνουμε την κοινωνικά δίκαιη παραγωγική ανασυγκρότηση της χώρας. Η μονοκαλλιέργεια του τουρισμού συνιστά παθογένεια για την οικονομία. Γι’ αυτό και στο υπό κρίση νομοσχέδιο δεν γίνεται λόγος για τη σύνδεση του τουρισμού με τους άλλους, τους παραγωγικούς πυλώνες της ελληνικής οικονομίας, κυρίως την πρωτογενή παραγωγή, τη μεταποίηση, τον δευτερογενή τομέα. Αυτή η σύνδεση συνιστά σύνθεση των παραγωγικών παραμέτρων της οικονομίας.

**ΠΡΟΕΔΡΕΥΩΝ (Βασίλειος Βιλιάρδος):** Κύριε συνάδελφε, ολοκληρώστε, παρακαλώ!

**ΓΕΩΡΓΙΟΣ ΠΑΠΑΗΛΙΟΥ:** Τελειώνω, κύριε Πρόεδρε.

Το νομοσχέδιο κινείται στη λογική του νεοφιλελευθερισμού και τελικά, με αυτό το νομοσχέδιο προστατεύονται και προωθούνται τα μεγάλα ιδιωτικά συμφέροντα, με τις μικρομεσαίες τουριστικές επιχειρήσεις να μένουν εκτός ενδιαφέροντος, αφού μάλιστα, οι δημόσιες τουριστικές επενδύσεις έχουν απαξιωθεί.

Σας ευχαριστώ.

(Χειροκροτήματα από την πτέρυγα του ΣΥΡΙΖΑ - Προοδευτική Συμμαχία)

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ τον κ. Παπαηλιού.

Κυρίες και κύριοι συνάδελφοι, γίνεται γνωστό στο Σώμα ότι από τα δυτικά θεωρεία παρακολουθούν τη συνεδρίαση, αφού ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής και ξεναγήθηκαν στην έκθεση της Αίθουσας «Ελευθέριος Βενιζέλος», δεκαοκτώ μαθήτριες και μαθητές και δύο συνοδοί εκπαιδευτικοί από το 6ο Δημοτικό Σχολείο Κερκύρας.

Η Βουλή σάς καλωσορίζει και σας εύχεται καλή πρόοδο.

(Χειροκροτήματα απ’ όλες τις πτέρυγες της Βουλής)

Καλείται στο Βήμα ο Βουλευτής της Νέας Δημοκρατίας κ. Ιωάννης Λοβέρδος.

**ΙΩΑΝΝΗΣ - ΜΙΧΑΗΛ (ΓΙΑΝΝΗΣ) ΛΟΒΕΡΔΟΣ:** Ευχαριστώ πολύ, κύριε Πρόεδρε.

Καλησπέρα σας, κυρίες και κύριοι Βουλευτές. Καλησπέρα και στα παιδιά που παρακολουθούν τη συνεδρίαση.

Δυστυχώς σήμερα έχω τροποποιήσει την ομιλία μου. Δεν είναι και καλό παράδειγμα αυτό που συμβαίνει σήμερα στη Βουλή για τα παιδιά που έρχονται να παρακολουθήσουν συνεδριάσεις. Το λέω γιατί τώρα είναι περασμένες 8.30΄ το βράδυ και όσοι Βουλευτές ήρθαμε από το πρωί, από τις 10.00΄, για να εγγραφούμε στον κατάλογο των ομιλητών και να ακούσουμε τους εισηγητές, κοντεύουμε δώδεκα ώρες εδώ. Και είμαι μόλις ο δέκατος πέμπτος που θα μιλήσει -μόλις ο δέκατος πέμπτος!- από τους τριάντα ομιλητές, δηλαδή από το ένα δέκατο του συνόλου των Βουλευτών. Αυτό πρέπει να λέει και στο Προεδρείο και στα κόμματα και σε όλους μας, ότι κάτι δεν πάει καλά και ότι δεν γίνονται σωστά οι διαδικασίες.

Ξέρετε κάτι; Το Σύνταγμα και ο Κανονισμός δεν αναγνωρίζουν πρώτης, δεύτερης και τρίτης κατηγορίας Βουλευτές. Και οι τριακόσιοι είμαστε ίσοι, είμαστε εκπρόσωποι του ελληνικού έθνους. Κανείς δεν είναι ανώτερος από τον άλλον και κανείς δεν μπορεί να υποτιμά τον άλλον. Αναγνωρίζει βέβαια κάποια δικαιώματα στους Προέδρους των Κοινοβουλευτικών Ομάδων, στους εκπροσώπους τους και στους Υπουργούς. Αναγνωρίζει τα δικαιώματα, τη χρήση τους, όχι την κατάχρησή τους, όπως γίνεται σήμερα. Και αυτό είναι ένα πάρα πολύ σοβαρό ζήτημα που αφορά τη λειτουργία του Κοινοβουλίου και της δημοκρατίας.

Ξέρετε εγώ είμαι βαθιά κοινοβουλευτικός. Σήμερα κανονικά θα έπρεπε να βρίσκομαι στο Περιστέρι, όπου γιορτάζει ο πολιούχος άγιος, ο Άγιος Αντώνιος. Είναι η μεγαλύτερη γιορτή της δυτικής Αθήνας. Όμως, έμεινα εδώ. Και έμεινα εδώ γιατί το καθήκον μου είναι πρωτίστως να βρίσκομαι στο Κοινοβούλιο, για αυτό με εξέλεξαν οι συμπολίτες μου. Και έρχομαι εδώ και αισθάνομαι ότι με προσβάλλουν. Δεν θα το ανεχθώ. Όπως εγώ σέβομαι και τους διακόσιους ενενήντα εννιά συναδέλφους μου, έτσι απαιτώ και από τους διακόσιους ενενήντα εννιά να σέβονται εμένα.

Αυτό σας βεβαιώ ότι θα το θέσω άμεσα στον νέο Πρόεδρο της Βουλής, τον κ. Νικήτα Κακλαμάνη, ο οποίος είναι ένα εξαιρετικός και σοβαρός και έμπειρος πολιτικός, κοινοβουλευτικός βαθιά, και περιποιεί τιμή για το Κοινοβούλιο που θα εκλεγεί την ερχόμενη Τετάρτη Πρόεδρος της Βουλής.

Όμως, αυτή την κατάσταση δεν μπορούμε και δεν πρέπει να συνεχίσουμε να την ανεχόμαστε. Το Σύνταγμα και ο Κανονισμός της Βουλής δεν είναι πατσαβούρια να τα εφαρμόζουμε κατά το δοκούν. Είναι τα ιερά κείμενα της δημοκρατίας και του κοινοβουλευτισμού. Σε αυτά έχουμε ορκιστεί πίστη και υποταγή. Και αυτό πράττω και το ίδιο απαιτώ και από όλους να κάνουν.

Σήμερα το πρωί έγινε κάτι που έχει τη μείζονα αξία του και δείχνει το ήθος των ανθρώπων. Ο παραιτηθείς Πρόεδρος της Βουλής και μέλλων Πρόεδρος της Δημοκρατίας κ. Κώστας Τασούλας ανέβηκε σε αυτό το Βήμα για να ανακοινώσει ένα πάρα πολύ σημαντικό γεγονός, την παραίτησή του από τη βουλευτική έδρα και από την προεδρία της Βουλής. Ζήτησε συγγνώμη που διέκοψε τις εργασίες της Βουλής και μίλησε για τέσσερα λεπτά σε μια άκρως συγκινητική ομιλία.

**ΑΘΑΝΑΣΙΟΣ (ΘΑΝΟΣ) ΠΛΕΥΡΗΣ:** Και μάλιστα στην τελευταία του ομιλία.

**ΙΩΑΝΝΗΣ - ΜΙΧΑΗΛ (ΓΙΑΝΝΗΣ) ΛΟΒΕΡΔΟΣ:** Αυτό έδειξε το ήθος του και τη σεμνότητά του. Και για αυτόν τον λόγο είμαι περήφανος που θα τον υποστηρίξω για να εκλεγεί Πρόεδρος της Δημοκρατίας στις 12 Φεβρουαρίου το αργότερο.

Από την άλλη πλευρά, όμως, δεν επιδεικνύουν όλοι τον ίδιο σεβασμό προς τα ιερά κείμενα της δημοκρατίας, το Σύνταγμα και τον Κανονισμό. Σε λίγο όταν φτάσω στα επτά λεπτά, ο Προεδρεύων και δικαιολογημένα -και δικαιολογημένα!- εάν ξεπεράσω τα επτά λεπτά, θα μου ζητήσει να σταματήσω, και εγώ θα πρέπει να το σεβαστώ γιατί έτσι ορίζει ο Κανονισμός.

Το ίδιο, όμως, αγαπητέ κύριε Πρόεδρε και αγαπητοί κυρίες και κύριοι συνάδελφοι, ισχύει για όλους, δεν ισχύει μόνο για εμένα ή μόνο για τον Θάνο Πλεύρη ή τον Παναγιώτη Καππάτο. Ισχύει για όλους.

Αυτό το λέω γιατί μπαίνουμε σε πολύ δυσάρεστες για τον κοινοβουλευτισμό καταστάσεις. Ευτυχώς -ευτυχώς, το λέω και το επαναλαμβάνω- σύντομα θα έχουμε νέο Πρόεδρο της Δημοκρατίας έναν εξαιρετικό άνθρωπο, τον οποίο τον γνωρίζω από μικρό παιδί, έναν άνθρωπο ο οποίος τιμά τα κοινοβουλευτικά ήθη και τη δημοκρατία, με ήθος, σεμνότητα, εμπειρία, ικανότητες και πάνω από όλα χιούμορ. Το χιούμορ για εμένα είναι πάρα πολύ σημαντικό. Όπως υποθέτω για όλους τους ανθρώπους πρέπει να είναι σημαντικό, γιατί το χιούμορ δείχνει τον χαρακτήρα του ανθρώπου. Και ευτυχώς την ερχόμενη Τετάρτη, ακόμη και αν δεν ψηφίσετε τον Τασούλα για Πρόεδρο της Δημοκρατίας, υποθέτω θα ψηφίσετε τον Νικήτα Κακλαμάνη για Πρόεδρο της Βουλής γιατί το αξίζει. Και αυτός το αξίζει, όπως το αξίζει ο Τασούλας.

Άκουσα προηγουμένως -και με αυτό θα κλείσω- την εξαιρετική νέα συνάδελφο, την κ. Βατσινά από το ΠΑΣΟΚ, να λέει ότι το Σύνταγμα επιδιώκει μέσω των επαναλαμβανόμενων διαδικασιών για την εκλογή Προέδρου Δημοκρατίας -στην πρώτη πρέπει να συγκεντρώσεις διακόσιες ψήφους- να είναι ένα πρόσωπο γενικότερης αποδοχής. Πράγματι, αυτός είναι ο λόγος για τον οποίον το Σύνταγμα προβλέπει αυτές τις διαδικασίες.

Όμως, εγώ δεν καταλαβαίνω την άποψη της κ. Βατσινά, όπως και άλλων συναδέλφων από την Αντιπολίτευση. Γιατί αυτός πρέπει, σώνει και καλά, να είναι Υπουργός του ΠΑΣΟΚ; Τιμώ και σέβομαι, γιατί τους γνωρίζω και προσωπικά -είναι πράγματι σπουδαίοι άνθρωποι- και τη Λούκα Κατσέλη και τον Τάσο Γιαννίτση. Αλλά γιατί πρέπει να έχει διατελέσει Υπουργός του ΠΑΣΟΚ για να έχει την κοινή αποδοχή; Οι Υπουργοί της Νέας Δημοκρατίας δεν έχουν κοινή αποδοχή; Είναι κατώτερης τάξης; Όχι δεν είναι. Ο Κώστας Τασούλας είναι μια εξαιρετική επιλογή, που στο πρόσωπό του θα έπρεπε να συμπαραταχθεί ολόκληρη η Βουλή.

Σας ευχαριστώ πολύ. Βλέπω ότι το χρονόμετρο δείχνει επτά λεπτά, και εγώ σέβομαι τον Κανονισμό, αντίθετα από τους άλλους.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ τον κ. Λοβέρδο.

Κύριε συνάδελφε, γνωρίζετε πολύ καλά ότι έχει τεθεί το θέμα αυτό στη Διάσκεψη των Προέδρων και γνωρίζετε ότι είχε αναφερθεί ότι θα υπάρξουν λύσεις, αλλά δεν υπήρξαν λύσεις. Οπότε, δεν είναι θέμα δικό μας.

Τον λόγο έχει η κυρία Υπουργός για να καταθέσει τις νομοτεχνικές βελτιώσεις που ανέφερε προηγουμένως.

**ΟΛΓΑ ΚΕΦΑΛΟΓΙΑΝΝΗ (Υπουργός Τουρισμού):** Θα καταθέσω στα Πρακτικά τις νομοτεχνικές βελτιώσεις. Νομίζω ότι είναι καλύτερο να γίνουν αντίγραφα και να μοιραστούν στους Βουλευτές.

(Στο σημείο αυτό η Υπουργός Τουρισμού κ. Όλγα Κεφαλογιάννη καταθέτει για τα Πρακτικά τις προαναφερθείσες νομοτεχνικές βελτιώσεις, οι οποίες έχουν ως εξής:

ΑΛΛΑΓΗ ΣΕΛΙΔΑΣ

(Να μπουν οι σελίδες 424-426)

ΑΛΛΑΓΗ ΣΕΛΙΔΑΣ

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε, κυρία Υπουργέ, θα φωτοτυπηθούν και θα μοιραστούν στους συναδέλφους.

Έχετε τον λόγο, κύριε Πλεύρη.

**ΑΘΑΝΑΣΙΟΣ (ΘΑΝΟΣ) ΠΛΕΥΡΗΣ:** Σας ευχαριστώ πολύ, κύριε Πρόεδρε.

Κυρίες και κύριοι Βουλευτές, έγινε μια μεγάλη συζήτηση κυρίως για θέματα που ήταν εκτός νομοσχεδίου, με κυρίαρχο προφανώς τη συζήτηση η οποία έχει αναπτυχθεί για τη νέα πρόταση για Πρόεδρο της Δημοκρατίας, με προτεινόμενο τον Πρόεδρο της Βουλής Κώστα Τασούλα.

Έχουν ενδιαφέρον αυτές οι συζητήσεις, κυρίες και κύριοι συνάδελφοι. Κατά τη διάρκεια που γινόταν η συζήτηση εδώ πέρα, είδα με μεγάλο ενδιαφέρον -και μπορεί να το διαβάσει κάποιος- το Θεωρείο της «ΚΑΘΗΜΕΡΙΝΗΣ», το οποίο έχει την πορεία των Προέδρων και πώς ψηφίστηκαν οι Πρόεδροι. Το αναφέρω για να δούμε τι είναι αυτό, επί λέξει, το οποίο αναφέρεται από την άλλη πλευρά.

Δεν θα μπω μόνο στα πρώτα χρόνια, στα οποία είναι γνωστό ότι το κάθε κόμμα ουσιαστικά έθετε τον υποψήφιο τον οποίο ήθελε, τόσο η Νέα Δημοκρατία, όσο και το ΠΑΣΟΚ με τον Κωνσταντίνο Καραμανλή και τον Σαρτζετάκη. Μπαίνω από την πορεία που αναφέρεται ότι έχουμε ένα έθιμο. Ποιο είναι, λοιπόν, αυτό το έθιμο; Για πρώτη φορά έρχεται το ΠΑΣΟΚ και στην πραγματικότητα δεν προτείνει πρόσωπα από τη Νέα Δημοκρατία, προτείνει η Πολιτική Άνοιξη, τον Κωστή Στεφανόπουλο, και αποδέχεται το ΠΑΣΟΚ να βγει Πρόεδρος.

Ακούστε, όμως, ποιο είναι το ενδιαφέρον. Στην πραγματικότητα ο πρώτος που πρότεινε από την άλλη παράταξη πρόσωπο ήταν ο Κώστας Καραμανλής, ο οποίος πρότεινε τον Κάρολο Παπούλια.

Η θητεία του Κάρολου Παπούλια έληξε το 2010. Ποιος ήταν κυβέρνηση το 2010; Ήταν ο Γεώργιος Παπανδρέου. Εκείνη τη στιγμή τήρησε το έθιμο ο Γεώργιος Παπανδρέου; Πρότεινε να ξανακάνει θητεία ο Κάρολος Παπούλιας. Δηλαδή εκείνη τη χρονική στιγμή είχαμε συγχρόνως πρόσωπο από τη σοσιαλδημοκρατία, από το ΠΑΣΟΚ, ως πρωθυπουργό, ως κυβέρνηση. Και για το πρόσωπο βέβαια που είχε προτείνει -εθιμικά, όπως λέτε- ο Κώστας Καραμανλής, δεν ήρθε εκείνη τη στιγμή το ΠΑΣΟΚ να πει για την ισορροπία «παρ’ όλο που ήταν ένας καλός Πρόεδρος ο Κάρολος Παπούλιας, να προτείνουμε ένα πρόσωπο από την άλλη πλευρά». Στην πορεία μετά έρχεται ο Αλέξης Τσίπρας που προτείνει τον Προκόπη Παυλόπουλο. Στην πραγματικότητα ο Κώστας Καραμανλής και ο Αλέξης Τσίπρας είναι αυτοί που πρότειναν κυριολεκτικά από την άλλη πλευρά πρόσωπο.

Το ΠΑΣΟΚ, λοιπόν, που είχε την απαίτηση, κυρίες και κύριοι συνάδελφοι, σε όλες αυτές τις συζητήσεις «εμείς θα ψηφίσουμε πρόσωπο μόνο άμα είναι από εμάς, μόνο άμα είναι από το ΠΑΣΟΚ, μόνο άμα είναι κεντροαριστερός», στην πραγματικότητα όλη αυτήν την εθιμική πορεία που λέμε δεν την τήρησε, γιατί επανέλαβε θητεία προσώπου το οποίο προερχόταν από τον δικό του πολιτικό χώρο.

Εδώ, λοιπόν, φαίνεται και η υποκρισία του ΠΑΣΟΚ. Διότι λίγο-πολύ, παρ’ όλο που διαφωνώ στη φιλοσοφία την οποία ανέπτυξαν τα αριστερά κόμματα, τα αριστερά κόμματα είπαν κάτι καθαρό. Ο ΣΥΡΙΖΑ αρχικά -και η Νέα Αριστερά- είπε κάτι καθαρό: «Εμείς, κύριοι, θέλουμε να βρούμε ένα πρόσωπο το οποίο θέλουμε να συσπειρώσει όλη την Αντιπολίτευση. Άρα, στην πραγματικότητα δεν αναζητούμε συναινετικό πρόσωπο με την Κυβέρνηση, αλλά θέλουμε να συσπειρώσει όλη την Αντιπολίτευση, γιατί πιστεύουμε ότι το πρόσωπο του Προέδρου της Δημοκρατίας θα πρέπει να έχει κάποια χαρακτηριστικά ενός θεσμικού αντιβάρου, διότι δεν έχουμε εμπιστοσύνη στη Νέα Δημοκρατία.». Λανθασμένο βάσει του πνεύματος του Συντάγματος. Δεν ήθελε συναίνεση, αλλά είπε κάτι καθαρό.

Εσείς στην πραγματικότητα τι είπατε; «Θέλουμε –δήθεν- τη συναίνεση, αλλά πώς τη θέλουμε τη συναίνεση; Μόνο αν ο Πρόεδρος της Δημοκρατίας είναι δικός μας.». Οπότε, με συγχωρείτε. Αυτό στην πραγματικότητα δεν ήταν προσπάθεια συναίνεσης, ήταν προσπάθεια εκβιασμού της κυβερνητικής πλειοψηφίας ότι «άμα θέλετε να βγει Πρόεδρος και να έχει στηριχθεί από παραπάνω κόμματα και να υπάρχει το πνεύμα του Συντάγματος ότι στηρίζουν παραπάνω κόμματα, εσείς οφείλετε να βρείτε έναν που προέρχεται από το ΠΑΣΟΚ και να τον βάλετε». Μάλιστα, αυτό όλο υλοποιήθηκε ουσιαστικά, γιατί τελικά και η πρόταση την οποία εσείς οι ίδιοι κάνατε δεν ήταν μια πρόταση ευρύτητας, ήταν ένα πρόσωπο το οποίο παραδοσιακά, με σοβαρότητα, με μεγάλη αξία έχει υπηρετήσει τον δικό σας πολιτικό χώρο.

Εδώ, λοιπόν, αν θέλετε, είχαμε μία λογική του ΣΥΡΙΖΑ με την οποία διαφωνούμε, αλλά ήταν καθαρή ότι «κύριοι, ερχόμαστε εδώ πέρα και σας λέμε ότι δεν θέλουμε κάτι μαζί σας και προτείνουμε ένα πρόσωπο που θεωρούμε ότι έχει τα εχέγγυα και ελάτε όλη η Αντιπολίτευση να στηρίξετε», και εσείς στην πραγματικότητα λέγατε «κάτσε να δούμε μήπως μπει κάποιος από τον δικό μας χώρο και τον ψηφίσουμε, διαφορετικά μετά να βγούμε και εμείς να αντιδράσουμε».

Ο Κώστας Τασούλας -για να ολοκληρώσω με αυτό, έχουμε συζητήσει και φαντάζομαι ότι και στην πορεία αυτές τις μέρες αυτό θα απασχολεί- είναι ένα πρόσωπο το οποίο έχει τα χαρακτηριστικά τού να είναι Πρόεδρος της Δημοκρατίας. Έχει τη συναινετική διαδικασία, γιατί έχει στηριχθεί ως Πρόεδρος της Βουλής. Για να προλάβω το επιχείρημά σας, προφανώς είναι άλλη η διαδικασία του Προέδρου της Βουλής και άλλη του Προέδρου της Δημοκρατίας. Όμως, να θυμίσουμε ότι έχουν υπάρξει και Πρόεδροι Βουλής που δεν έχουν ψηφιστεί από άλλες Κοινοβουλευτικές Ομάδες. Άρα, είναι μια επιλογή που προέρχεται από τον κεντροδεξιό μεν χώρο αλλά έχει όλα τα χαρακτηριστικά. Κάποια στιγμή στο ΠΑΣΟΚ θα πρέπει να καταλάβετε ότι προσωπικότητες δεν βγαίνουν μόνο από τον χώρο του ΠΑΣΟΚ, μπορούν να βγαίνουν και από άλλους χώρους.

Το δεύτερο στοιχείο με το οποίο θα ασχοληθώ πολύ λίγο είναι το εξής. Άκουσα με μεγάλη προσοχή όλη την τοποθέτηση της Προέδρου της Πλεύσης Ελευθερίας, που ουσιαστικά αναφερόταν στην υπόθεση για την οποία είχε έρθει άρση ασυλίας και τη συνέδεσε με τη βασική υπόθεση που είναι η υπόθεση που υπερασπίζεται την οικογένεια του δολοφονηθέντα Γρηγορόπουλου. Θα περίμενα να πει κάτι ακόμα όμως. Όλη αυτή η φασαρία που λέμε ότι πήγε στον Άρειο Πάγο, γύρισε από τον Άρειο Πάγο και ελέγχεται, είναι για ένα και σημαντικό πράγμα, κυρίες και κύριοι συνάδελφοι, όχι κάποιο παρακράτος που ειπώθηκε, αλλά για την αλλαγή του Ποινικού Κώδικα. Διότι το ελαφρυντικό το οποίο έλαβε ο δολοφόνος του Γρηγορόπουλου συνδυαζόταν με την αλλαγή στον Ποινικό Κώδικα που είχε να κάνει με τα ελαφρυντικά: Άλλαξε τον «έντιμο βίο» με τον «νόμιμο βίο» και δημιουργούνταν μια νομολογία ότι αρκεί να μην έχεις μια προηγούμενη καταδίκη για να πάρεις το ελαφρυντικό. Πήρε το ελαφρυντικό, πήγε Άρειο Πάγο, γύρισε από τον Άρειο Πάγο. Τώρα, απ’ ό,τι έχω καταλάβει -γιατί μας τα εξήγησε ακόμα πιο αναλυτικά η κυρία Πρόεδρος απ’ ό,τι εδώ, διότι εδώ ήταν γύρω στα σαράντα πέντε λεπτά, ενώ στην Επιτροπή Δεοντολογίας είχαμε την τύχη να τα ακούσουμε γύρω στη μία ώρα και κάτι- με αυτήν τη διαδικασία έχει επιστρέψει.

Άρα, να δούμε ότι πολλές φορές και όταν νομοθετούνται πράγματα και γίνεται κριτική επί της νομοθέτησης, αυτή πολλές φορές οδηγείται και σε πραγματικές υποθέσεις τις οποίες μετά τις αντιμετωπίζουμε και λέμε πώς είναι δυνατόν ο συγκεκριμένος εγκληματίας ή να έλαβε ελαφρυντικό ή να έλαβε μικρότερη ποινή. Όταν γίνεται μια θεωρητική κουβέντα μέσα στο Κοινοβούλιο για το νόημα των ποινών και υπάρχουν διαφορετικές προσεγγίσεις στην Αριστερά, στην κεντροαριστερά και στην κεντροδεξιά, αντίστοιχα αυτό να θυμόμαστε πάντοτε ότι έρχεται και στις πραγματικές υποθέσεις.

Αναφορικώς τώρα με το νομοσχέδιο το οποίο συζητάμε, πιστεύω ότι -λόγω της επικαιρότητας που υπήρξε, αλλά και λόγω του γεγονότος ότι ουσιαστικά είναι η πρώτη συνεδρίαση στην οποία συμμετέχουν όλοι οι Βουλευτές και μιλάνε, γιατί οι προηγούμενες ήταν κυρώσεις- έχει αδικηθεί. Θα πρέπει εδώ να εξάρουμε την προσπάθεια την οποία κάνει και η Υπουργός Όλγα Κεφαλογιάννη και η Υφυπουργός Έλενα Ράπτη σε ένα κομβικό σημείο του τουριστικού προϊόντος της χώρας, που είναι και η βαριά μας βιομηχανία, προκειμένου αφ’ ενός να το προστατεύσουν και αφ’ ετέρου να το συνδυάσουν –διότι αυτό κάνει αυτό το νομοσχέδιο- και με μια περιβαλλοντική υπευθυνότητα.

Θα αναφερθώ σε τέσσερα βασικά πράγματα τα οποία αναπτύσσονται στο νομοσχέδιο και έχουν πολύ μεγάλη σημασία.

Πρώτα απ’ όλα, από το Υπουργείο Τουρισμού πολύ σωστά, κυρία Υπουργέ, έρχεστε εδώ πέρα και κάνετε παρεμβάσεις σε ένα κομβικό σημείο που απασχολεί πολύ και την περιφέρεια στην οποία εκλεγόμαστε, το κέντρο της Αθήνας, το οποίο έχει κατ’ εξοχήν ένα τέτοιο θέμα, το κομμάτι του Airbnb, της βραχυπρόθεσμης μίσθωσης. Έρχεστε και από την πλευρά του τουρισμού για πρώτη φορά γίνονται παρεμβάσεις που συνδυάζονται, ώστε πραγματικά να υπάρχει ένας έλεγχος. Αυτός ο έλεγχος συνδυάζεται κυρίαρχα στο ότι οι χώροι οι οποίοι δίνονται θα πρέπει να είναι κύριοι χώροι. Δεν θα πρέπει να είναι βοηθητικοί ή άλλοι χώροι, οι οποίοι μπορεί να δημιουργήσουν πρόβλημα. Αυτά γίνονται σε συνδυασμό με μια ακόμα σειρά παρεμβάσεων που βοηθούν από την πλευρά του τουρισμού, γιατί παρεμβάσεις συνολικά στη βραχυχρόνια μίσθωση έχει κάνει η Κυβέρνηση, ώστε πραγματικά να υπάρχει μια τάξη και να μην υπάρχουν μισθώσεις χώρων οι οποίοι δεν πληρούν προϋποθέσεις για να δίνονται ως τουριστικά καταλύματα.

Πολύ μεγάλη σημασία έχει το περιβαλλοντικό αποτύπωμα και η κατάταξη η οποία γίνεται με βάση τους όρους τήρησης περιβαλλοντικών όρων. Εκεί πέρα ουσιαστικά δίνουμε μία υπεραξία στο ίδιο το προϊόν το οποίο έχουμε.

Σημαντικές παρεμβάσεις έχουμε στο κομμάτι των αδειοδοτήσεων. Τα είπε με πολύ μεγάλη ενάργεια ο εισηγητής μας, ο Βουλευτής κ. Καππάτος. Ως τουριστικές επιχειρήσεις τώρα, αντί να μπαίνουν σε μια γραφειοκρατική διαδικασία, αδειοδοτούνται και μετά σε ένα επόμενο στάδιο έχουμε τους ελέγχους.

Επίσης, όπως αναφέρθηκε και από την κ. Οικονόμου που προέρχεται από μια τέτοια περιοχή η οποία συνδυάζεται με το τουριστικό προϊόν που έχει να κάνει με τους ορεινούς όγκους, αυτό δεν θα πρέπει να το υποτιμούμε ποτέ. Και αυτό είναι πολύ σημαντικό για τη χώρα μας. Η χώρα μας είναι πολύ γνωστή για το σκέλος που έχει να κάνει με τη θάλασσα και τα νησιά, αλλά έχει και άλλες δυνατότητες ανάπτυξης. Γίνονται παρεμβάσεις και στο κομμάτι των χιονοδρομικών κέντρων και τη δυνατότητα ουσιαστικά περαιτέρω αξιοποίησης αυτών των χώρων και για άλλες δραστηριότητες, εκτός των βασικών τις οποίες έχουν.

Όλες αυτές θεωρώ και πιστεύουμε όλοι ότι είναι παρεμβάσεις που ουσιαστικά βοηθούν την ανάπτυξη του τουρισμού και ένα τουριστικό μοντέλο με τη σφραγίδα που μπαίνει από την Υπουργό, την Όλγα Κεφαλογιάννη, σε ένα πλαίσιο μέσα στις σύγχρονες συνθήκες, ερμηνεύοντας και αναλύοντας τις νέες κλιματολογικές συνθήκες που έχουμε και τις περιβαλλοντικές συνθήκες, ώστε να μπορούμε να έχουμε την καλύτερη δυνατή βιώσιμη ανάπτυξη και στο τουριστικό προϊόν.

Μια κουβέντα ακόμη για το σκέλος που απασχόλησε πάρα πολύ και είχε να κάνει με την τροπολογία. Ειπώθηκε κάτι βασικό εδώ πέρα, το οποίο, αν θέλετε, είναι μια κεντρική διαφορά στην οποία ακόμα οι εκπρόσωποι του ΠΑΣΟΚ δεν έχουν απαντήσει, πώς ουσιαστικά επιλέγουν στην τροπολογία τους έναν δείκτη ο οποίος στην πραγματικότητα συνδέεται όχι με τις ιδιωτικές δαπάνες υγείας αλλά με τις δημόσιες δαπάνες υγείας. Οπότε εκεί πέρα αυτομάτως έχουμε ένα λανθασμένο πρόσημο, το οποίο έρχεται να αναλύσει τον δείκτη τον οποίο θα αναπτύξουμε.

Αντιθέτως, βλέποντας το πρόβλημα όπως είχε δημιουργηθεί, παρεμβαίνει η Κυβέρνηση. Η Κυβέρνηση παρεμβαίνει με όρους, ώστε στην πραγματικότητα οι όποιες αυξήσεις είναι να γίνουν, να γίνουν σε ένα πραγματικό πλαίσιο και όχι σε ένα πλαίσιο που να έχουν καταχρηστικότητα.

Κύριε Πρόεδρε, κλείνοντας οφείλω να πω και σας το μεταφέρω, παρόλο που εμείς οι Κοινοβουλευτικοί Εκπρόσωποι είμαστε από αυτούς που ευνοούμαστε από τον τρόπο λειτουργίας της Βουλής, δεδομένου ότι έχουμε και παραπάνω χρόνο από τους Βουλευτές, αλλά μπορούμε να έχουμε και παραπάνω παρεμβάσεις, ότι είναι γεγονός ότι στα νομοσχέδια από εδώ και πέρα θα πρέπει να βρούμε έναν τρόπο, ώστε να σεβόμαστε περισσότερο με τη νέα χρονιά τους Βουλευτές και να μη φτάνουμε στο σημείο να είναι η ώρα 9 και να μην έχουν μιλήσει εννέα Βουλευτές και αυτό συνήθως γίνεται επειδή συγκεκριμένα πρόσωπα κάθε φορά κάνουν κατάχρηση του χρόνου.

Σας ευχαριστώ πολύ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ τον κ. Πλεύρη.

Το λόγο έχει η κ. Σοφία - Χάιδω Ασημακοπούλου, Βουλευτής της Ελληνικής Λύσης.

**ΣΟΦΙΑ ΑΣΗΜΑΚΟΠΟΥΛΟΥ:** Σας ευχαριστώ, κύριε Πρόεδρε.

Κυρία Υφυπουργέ, κυρίες και κύριοι συνάδελφοι, τα τελευταία χρόνια παρατηρείται το φαινόμενο εκπαιδευτικοί, γιατροί, αστυνομικοί, πυροσβέστες και άλλες κατηγορίες κρατικών λειτουργών όταν καλούνται από την πολιτεία να προσφέρουν τις υπηρεσίες τους σε τουριστικούς προορισμούς ή και σε παραμεθόριες και ακριτικές περιοχές της επικράτειας, να αντιμετωπίζουν σοβαρά προβλήματα όσον αφορά στην εύρεση κατοικίας. Κατά καιρούς διαβάζουμε για δεκάδες αναπληρωτές και μόνιμους εκπαιδευτικούς, οι οποίοι τοποθετήθηκαν σε τουριστικούς προορισμούς -κυρίως νησιά- να κοιμούνται στα αυτοκίνητά τους, στις παραλίες και σε κάμπινγκ με υπνόσακους περιμένοντας να χειμωνιάσει για να αδειάσει κάποιο διαμέρισμα.

Το καλοκαίρι του 2022 οι αστυνομικοί που κλήθηκαν να υπηρετήσουν στη Μύκονο για να ενισχύσουν την αστυνόμευση κατά τους θερινούς μήνες στο νησί έλεγαν πως δεν είναι σε θέση να καλύψουν τις ανάγκες των υψηλών ενοικίων. Την ίδια εποχή δημοσίευμα εφημερίδας της Ρόδου με τίτλο: «Μένουν λίγες μέρες και φεύγουν» έκανε λόγο για μεγάλες ελλείψεις γιατρών στα νησιά. Τα τοπικά μέσα έκαναν εκκλήσεις προς τον δήμο, τους ξενοδόχους αλλά και τους κατοίκους για εύρεση κατοικίας, ώστε να έρθει στο νησί ένα ζευγάρι γιατρών. Τελικά λύση δεν βρέθηκε, με αποτέλεσμα οι γιατροί να αναγκαστούν να αποχωρήσουν από το νησί.

Στην αρχή της φετινής σχολικής χρονιάς η Α΄ ΕΛΜΕ Κυκλάδων έστειλε επιστολή προς τους δήμους όλων των νησιών των Κυκλάδων και απαιτούσε να μεριμνήσουν για τη στέγαση των εκπαιδευτικών, γιατί δεν μπορεί ένας νεοδιόριστος εκπαιδευτικός να παίρνει μισθό της τάξης των 850 ευρώ και να καλείται να πληρώσει ενοίκιο σε ένα αξιοπρεπές κατάλυμα της τάξης των 500 και 600 ευρώ. Τα ίδια προβλήματα διατυπώθηκαν στην Κέρκυρα, στο Ρέθυμνο, στα Χανιά και αλλού.

Το πρόβλημα έχει σοβαρές επιπτώσεις όχι μόνο στους εκπαιδευτικούς, αλλά και στη λειτουργία των σχολείων. Είναι υποχρέωση του κράτους, των δήμων και της περιφέρειας να δώσουν τώρα λύση. Δεν μπορεί να λειτουργήσουν τα σχολεία με άστεγους εκπαιδευτικούς. Τα ίδια προβλήματα αντιμετωπίζουν και στη λήξη της σχολικής χρονιάς, αφού έχει ήδη ξεκινήσει η τουριστική περίοδος και η ζήτηση είναι μεγάλη, με αποτέλεσμα οι ιδιοκτήτες να προβαίνουν σε εξώσεις και οι εκπαιδευτικοί να περιφέρονται.

Ως απάντηση σε παλαιότερη ερώτησή μας στις 29-8-2022 η Υφυπουργός Παιδείας μας παρέπεμψε στα Πρακτικά επίκαιρης ερώτησης 16-9-2022 όπου είπε μεταξύ άλλων ότι από το Γενικό Λογιστήριο του Κράτους εξετάζεται η δυνατότητα θέσπισης συγκεκριμένου χρηματικού επιδόματος βάσει ιδιαίτερων συνθηκών κάθε περιοχής και η χορήγηση εφάπαξ ποσού αρχικής εγκατάστασης ή κουπονιών για στέγαση, για διατροφή, για θέρμανση και μετακίνηση, καθώς και τυχόν φορολογικές ελαφρύνσεις, μείωση ασφαλιστικών εισφορών και τρόποι ενίσχυσης της υποστήριξης από τους φορείς της τοπικής αυτοδιοίκησης για την εξασφάλιση στέγης και την προσέλκυση υλικών πόρων από τους τοπικούς επαγγελματίες. Τι πρότεινε τελικά το Γενικό Λογιστήριο του Κράτους για την επίλυση του συγκεκριμένου ζητήματος και ποιες προτάσεις υιοθετήθηκαν; Δεν μάθαμε ποτέ.

Με νεότερη ερώτησή μας με αριθμό πρωτοκόλλου 6453/30-8-2024 ζητήσαμε να μάθουμε ποιες είναι οι προτάσεις που διατυπώθηκαν τελικά από το Γενικό Λογιστήριο του Κράτους για την επίλυση του συγκεκριμένου ζητήματος και ποιες από αυτές υιοθετήθηκαν και εφαρμόζονται. Απάντηση πάλι δεν πήραμε ούτε από το ΥΠΕΘΑ ούτε από το Υπουργείο Εσωτερικών.

Σύμφωνα με το άρθρο 88 του ν.5003/2022 που τροποποιούσε την παράγραφο 1 του άρθρου 32 του ν.4483/2017 μετά από πρόταση της ΚΕΔΕ με σκοπό τη διευκόλυνση των εργαζομένων και τη μείωση της γραφειοκρατίας, η παροχή, δηλαδή η δωρεάν σίτιση και κατάλυμα διαμονής στους δικαιούχους, επιτρέπεται να καταβάλλεται σε είδος και με τη μορφή χρηματικού επιδόματος προς κάλυψη της σχετικής δαπάνης των δικαιούχων. Στο ίδιο άρθρο αναφέρεται ότι με κοινή απόφαση των Υπουργών Εσωτερικών και Οικονομικών καθορίζεται το ύψος της παροχής σε χρήμα και προσδιορίζεται η δαπάνη ανά δήμο.

Η εν λόγω ΚΥΑ 17-5-2023 «Παροχή δωρεάν σίτισης και καταλύματος διαμονής σε υπαλλήλους ορεινών και νησιωτικών περιοχών» εκδόθηκε με μεγάλη καθυστέρηση, γεγονός που προκάλεσε μεγάλη δυσαρέσκεια και αναστάτωση στους δικαιούχους. Εκτός αυτού, το ανώτατο μηνιαίο κόστος για την παροχή δωρεάν σίτισης και καταλύματος διαμονής φαινόταν να έχει δοθεί χωρίς συγκεκριμένα κριτήρια. Με ποια λογική, παραδείγματος χάριν, το εκτιμώμενο μηνιαίο κόστος στέγασης ανά υπάλληλο στην Ίο είναι 250 ευρώ, στην Ανάφη είναι 500 ευρώ, ενώ στην Κέα είναι 1.800 ευρώ;

Με τη με αριθμό πρωτοκόλλου 6453/ 30-8-2024 και τίτλο: «Άμεση ανάγκη για λύση του τρομερού προβλήματος στέγασης που αντιμετωπίζουν οι εκπαιδευτικοί στις τουριστικές περιοχές της χώρας εκτός τόπου μόνιμης κατοικίας» ρωτήσαμε αν έχει δημιουργηθεί το σύστημα παρακολούθησης των οικονομικών αποτελεσμάτων της εφαρμογής των διατάξεων που αναφέρεται στην παράγραφο 5 του άρθρου 32 του ν.4483/2017, όπως προστέθηκε με το άρθρο 349 του ν.4512/2018 και αν υπάρχουν εκθέσεις με τα σχετικά συμπεράσματα. Απάντηση δεν πήραμε.

Το παράδοξο είναι ότι ενώ ο Υπουργός Οικονομικών έχει υπογράψει όλα τα σχετικά νομοθετήματα και το Υπουργείο Οικονομικών συμμετέχει ή πρέπει να συμμετέχει στις προβλεπόμενες προς έκδοση κοινές υπουργικές αποφάσεις, όπως ο νόμος ορίζει, το σύστημα παρακολούθησης των οικονομικών αποτελεσμάτων της εφαρμογής του άρθρου 32 του ν.4483/2017 καθορίζεται με κοινή απόφαση των Υπουργών Εσωτερικών και Οικονομικών και σε απάντησή του ο Υπουργός Οικονομικών μας τονίζει ότι: «Σε απάντηση της με αριθμό πρωτοκόλλου 7006/29-8-2022 ερώτησής σας γνωρίζουμε ότι τα θέματα που θίγονται εκφεύγουν των αρμοδιοτήτων του Υπουργείου Οικονομικών».

Δυστυχώς, το να μην απαντούν οι Υπουργοί ή να απαντούν ότι είναι αναρμόδιοι για θέματα που συνυπογράφουν και φέρουν την ευθύνη της εφαρμογής του νόμου γίνεται κατ’ εξακολούθηση στο κατ’ ευφημισμόν επιτελικό σας κράτος και αφορούν κυρίως τις ερωτήσεις που δεν ξέρουν τι να απαντήσουν ή ξέρουν ότι κάτι πάει στραβά και δεν θέλουν να απαντήσουν. Νομοθετείτε, αλλά δεν ελέγχετε αν αυτά που νομοθετείτε εφαρμόζονται στην πράξη, δεδομένου ότι στα προηγούμενα νομοθετήματα υπήρχε σαφής διάταξη ελέγχου εφαρμογής, αλλά δεν εφαρμόστηκε. Δεν περιμένουμε να γίνεται έλεγχος για το αν και κατά πόσον αυτή η ρύθμιση θα εφαρμοστεί στην πράξη αφού δεν προβλέπεται κανένας έλεγχος.

Δεν έχουμε καμμία αμφιβολία ότι η εν λόγω ρύθμιση δεν πρόκειται να λύσει το πρόβλημα. Εμείς στην Ελληνική Λύση πιστεύουμε ότι αν θέλουμε να μιλάμε για πραγματική ανάπτυξη, τότε θα πρέπει να μιλάμε και για στοιχειωδώς αξιοπρεπή διαβίωση και εργασία όλων των εργαζομένων και των δημόσιων λειτουργών όπου και αν αυτοί υπηρετούν, προκειμένου να προστατεύεται και να διαφυλάσσεται η αξία του ιδεώδους της δημόσιας παιδείας, υγείας, ασφάλειας και πρόσβασης στην εργασία χωρίς φραγμούς και εμπόδια.

Τέλος, εύχομαι σε όλους εσάς χρόνια πολλά, καλή χρονιά. Το 2025 να φέρει υγεία, αγάπη, ευημερία και ειρήνη.

Σας ευχαριστώ.

(Χειροκροτήματα από την πτέρυγα της Ελληνικής Λύσης)

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ την κ. Ασημακοπούλου.

Τον λόγο έχει ο κ. Βασίλειος - Νικόλαος Υψηλάντης, Βουλευτής της Νέας Δημοκρατίας, και θα ακολουθήσει ο κ. Μιχαηλίδης .

**ΒΑΣΙΛΕΙΟΣ - ΝΙΚΟΛΑΟΣ ΥΨΗΛΑΝΤΗΣ:** Ευχαριστώ πολύ, κύριε Πρόεδρε

Κυρία Υπουργέ, κυρία Υφυπουργέ, κυρίες και κύριοι Βουλευτές, από το Βήμα αυτό θα ήθελα κατ’ αρχάς να σταθώ σε δύο θέματα εντόνως επικαιρικά και κατά τη γνώμη μου πολύ σημαντικά για τη δημοκρατία μας, την κοινωνία και την εθνική μας αξιοπρέπεια και περηφάνια.

Το πρώτο αφορά τη διαδικασία εκλογής του νέου Προέδρου της Δημοκρατίας. Ο Πρωθυπουργός και η Νέα Δημοκρατία υπέδειξαν για Πρόεδρο της Δημοκρατίας τον πρώην Πρόεδρο της Βουλής Κωνσταντίνο Τασούλα, μια πρόταση που βασίζεται στο γεγονός ότι εξελέγη τρεις φορές Πρόεδρος του ελληνικού Κοινοβουλίου με την ισχυρότερη πλειοψηφία στη Μεταπολίτευση. Πατριώτης, με ακέραιο χαρακτήρα, απλός, σεμνός, ευρυμαθής, με μεγάλη πολιτική εμπειρία.

Ως προς την πορεία αυτή της εκλογής του Προέδρου της Δημοκρατίας οφείλω αφενός να επισημάνω ότι η πρόταση αυτή πρέπει να τύχει της ευρύτερης δυνατής αποδοχής. Από την άλλη δε οφείλουμε να εξάρουμε την επιτυχημένη παρουσία της Προέδρου Κατερίνας Σακελλαροπούλου όλα αυτά τα χρόνια στο ανώτατο πολιτειακό αξίωμα της χώρας, αφού εκπροσώπησε κατά τον καλύτερο δυνατό τρόπο τη χώρα μας διεθνώς, αλλά και αγκάλιασε όλες τις Ελληνίδες και τους Έλληνες με περισσή απλότητα, ευαισθησία και ανθρωπιά, διασχίζοντας ακάματα από άκρη σε άκρη την ελληνική επικράτεια, με εύστοχες τοποθετήσεις σε καίρια ζητήματα που απασχολούσαν τη χώρα και τους συμπατριώτες μας.

Η δεύτερη αφορά τις απαράδεκτες και προκλητικές δηλώσεις του εταίρου του Ερντογάν Μπαχτσελί για τα Δωδεκάνησα. Τα Δωδεκάνησα ήταν, είναι και θα είναι ελληνικά. Απάντησε ήδη και το Υπουργείο Εξωτερικών. Εργαζόμενοι για την ανάπτυξη και την ειρήνη με όλα τα νόμιμα μέσα δεν απεμπολούμε το διεθνώς αναγνωρισμένο δικαίωμα της χώρας μας στην άμυνά της, πολύ δε περισσότερο έναντι χωρών όπως η Τουρκία που διατηρεί το casus belli. Οι εμπρηστικές, ανιστόρητες και δίχως κανένα νομικό έρεισμα στο διεθνές δίκαιο δηλώσεις δεν συμβάλλουν στην εδραίωση της φιλίας και της καλής γειτονίας που επιθυμεί -ειλικρινά πιστεύω- η πλειοψηφία των δύο λαών.

Σε σχέση με το υπό ψήφιση νομοσχέδιο του Υπουργείου Τουρισμού τονίζω ότι τούτο έρχεται να βάλει ακόμα πιο ισχυρά θεμέλια στη βιώσιμη ανάπτυξη του ελληνικού τουρισμού. Συνδυάζει την ενίσχυση της βιώσιμης τουριστικής ανάπτυξης με την προστασία των καταναλωτών, ενώ παράλληλα απλοποιεί διαδικασίες για την ανάπτυξη της τουριστικής επιχειρηματικότητας.

Το πρώτο μέρος του νομοσχεδίου θεσπίζει τις ελάχιστες λειτουργικές προδιαγραφές, καθώς επίσης και προδιαγραφές ασφαλείας των διαμενόντων στα ακίνητα που μισθώνονται βραχυχρόνια. Προβλέπει να είναι χώροι κύριας χρήσης και να διαθέτουν φυσικό φωτισμό, αερισμό και κλιματισμό, να διαθέτουν ασφάλιση έναντι αστικής ευθύνης για ζημιές ή ατυχήματα, υπεύθυνη δήλωση ηλεκτρολόγου εγκαταστάτη, πυροσβεστήρες και ανιχνευτές καπνού, ρελέ διακοπής ή ρελέ αντιηλεκτροπληξιακό, ενδείξεις σήμανσης διαφυγής και να διαθέτουν πιστοποιητικό που αφορά τις απεντομώσεις, τις μυοκτονίες, φαρμακείο με είδη πρώτων βοηθειών, καθώς και έναν οδηγό με τα τηλέφωνα πρώτης ανάγκης.

Θεσπίζονται πλαίσια ελέγχου τήρησης των υποχρεώσεων αυτών, επιθεώρησης και δυνατότητα επιβολής κυρώσεων και προστίμων υπέρ του ελληνικού δημοσίου, αντίστοιχες με τις ισχύουσες στα τουριστικά καταλύματα. Θεσπίζεται επίσης ένα καινοτόμο σύστημα κατάταξης των ξενοδοχείων και προαιρετικά των μη κύριων τουριστικών καταλυμάτων, με βάση την περιβαλλοντική τους απόδοση. Είναι ένα σύστημα που επεξεργάστηκε το Ξενοδοχειακό Επιμελητήριο Ελλάδας μαζί με το Τεχνικό Επιμελητήριο Ελλάδας. Θα εκδίδεται δε πιστοποιητικό κατάταξης ύστερα από αίτηση της επιχείρησης.

Στο δεύτερο μέρος προβλέπονται ρυθμίσεις απλούστευσης και βελτίωσης των διαδικασιών άλλων τύπων τουριστικών επιχειρήσεων, όπως των γραφείων ενοικιάσεως αυτοκινήτων, επιχειρήσεων εκμίσθωσης μοτοσικλετών, τρίτροχων, τετράτροχων οχημάτων άνω των 50 κυβικών, καθώς και μεσιτικών γραφείων. Εντάσσονται οι επιχειρήσεις αυτές στο καθεστώς γνωστοποίησης διευκολύνοντας έτσι τη διαδικασία αδειοδότησής τους.

Βλέπουμε λοιπόν ότι υπάρχει μια προσπάθεια εξορθολογισμού καταστάσεων οι οποίες είτε έμεναν αρρύθμιστες είτε δεν ήταν ακόμα σε μία φάση δεδομένη για να ρυθμιστούν, ιδιαίτερα στη βραχυχρόνια μίσθωση όπου οι απαιτήσεις είναι πάρα πολλές. Ήδη από την Κυβέρνηση έχουν ληφθεί φορολογικά μέτρα και τώρα εντάσσονται και λαμβάνονται από το Υπουργείο Τουρισμού μέτρα τέτοια, ώστε να υπάρχουν στοιχειώδη πράγματα που πρέπει να έχει ένα τουριστικό κατάλυμα.

Επίσης, το τρίτο μέρος του νομοσχεδίου αφορά τις ειδικές μορφές τουρισμού, προτείνοντας ρυθμίσεις που αφορούν τουριστικούς λιμένες, διευκολύνοντας τη διαδικασία εκτέλεσης έργων πρόσθετων κατασκευών και υπηρεσιών, θέματα χωροθέτησης για έργα της θαλάσσιας και της χερσαίας ζώνης των λιμενικών υποδομών, της διασφάλισης της προσβασιμότητας και της πολυλειτουργικότητας των λιμενικών υποδομών.

Απλοποιούνται οι διαδικασίες σχετικά με τις πρόσθετες κατασκευές και οικοδομές σε ήδη χωροθετημένες θαλάσσιες και χερσαίες ζώνες, δίχως να απαιτείται τροποποίηση της χωροθέτησης. Έτσι, βλέπουμε ότι λαμβάνονται μέτρα για να καλυτερεύσουμε τα λιμάνια μας και τις ανάγκες οι οποίες υπάρχουν και στις χερσαίες ζώνες δίχως τη μεγάλη γραφειοκρατία η οποία μέχρι τώρα ταλανίζει.

Επίσης, ρυθμίζονται τα ζητήματα άντλησης θαλασσινού νερού για κολυμβητικές δεξαμενές. Περιλαμβάνονται διατάξεις σχετικά με την οργανωμένη κατασκήνωση…

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Τελειώνω, κύριε Πρόεδρε. Δώστε μου ένα λεπτό ακόμα.

…της πολυτελούς διαβίωσης, το θεσμικό πλαίσιο για τα ξενοδοχεία συνιδιοκτησίας, τα κέντρα αναζωογόνησης, ώστε να μπορούν να περιλαμβάνουν υπηρεσίες ευεξίας δίχως να είναι υποχρεωτική η χρήση ιαματικών φυσικών πόρων.

Θα ήθελα να επισημάνω επίσης ότι βλέπουμε από μία άλλη ματιά και πάλι τον προσκυνηματικό τουρισμό με την ανάθεση στο Μουσείο Βυζαντινού Πολιτισμού ενός συντονιστικού ρόλου.

Κλείνοντας, θα ήθελα να συγχαρώ την πολιτική ηγεσία του Υπουργείου Τουρισμού για τα τόσο σημαντικά βήματα που γίνονται στον τουριστικό τομέα, αλλά και για τις συνεχείς, κυρία Υπουργέ, καταρρίψεις ρεκόρ στον τουρισμό μας.

Ο τουρισμός, όπως εσείς γνωρίζετε καλύτερα, είναι κάτι πολύ ζωντανό. Είναι κάτι καθημερινό και η καθημερινή επιμέλεια και η δική σας και οι απαντήσεις οι οποίες δίδονται σε όλο το φάσμα το τουριστικό ενισχύουν την ανταγωνιστικότητα του μοναδικού ή από τα λίγα ανταγωνιστικά διεθνή μας προϊόντα.

Το υπό ψήφιση νομοσχέδιο κινείται σε θετική κατεύθυνση, δίχως αυτό να σημαίνει ότι έχουν εξαντληθεί όλα τα δυνατά μέτρα αντιμετώπισης των παρενεργειών και αυτό αφορά γενικότερα τις πολιτικές της βραχυχρόνιας μίσθωσης. Με την έννοια αυτή δηλώνω ότι υπερψηφίζω το νομοσχέδιο και σας ευχαριστώ πολύ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ τον κ. Υψηλάντη.

Τον λόγο έχει ο κ. Σταύρος Μιχαηλίδης, Βουλευτής του ΠΑΣΟΚ.

**ΣΤΑΥΡΟΣ ΜΙΧΑΗΛΙΔΗΣ:** Ευχαριστώ, κύριε Πρόεδρε.

Κυρία Υπουργέ, κυρία Υφυπουργέ, κυρίες και κύριοι συνάδελφοι, έχουμε μπροστά μας κείμενα σήμερα που ρυθμίζουν, επιχειρούν να ρυθμίσουν θέματα που έχουν σχέση με τη βραχυχρόνια μίσθωση ακινήτων, τις διαδικασίες απλούστευσης ή ίδρυσης τουριστικών επιχειρήσεων, την ενίσχυση των τουριστικών υποδομών. Βεβαίως έχουμε και μία υπουργική και μία βουλευτική τροπολογία με τις οποίες θέλω να αρχίσω τη σημερινή παρέμβασή μου.

Η πρώτη έχει να κάνει με την τροπολογία που έχει φέρει η Κυβέρνηση και το ΠΑΣΟΚ για τα συμβόλαια υγείας, για τις αυξήσεις που οι ασφαλιστικές εταιρείες ανεξέλεγκτα –θα έλεγα- βάζουν στα συμβόλαια υγείας των Ελλήνων, βασιζόμενες σε μια διαδικασία την οποία πέρασε η Κυβέρνηση πριν από τέσσερα χρόνια και η οποία δίνει τη δυνατότητα –μάλλον ανεξέλεγκτα- στις ασφαλιστικές εταιρείες να βάζουν τέτοιες αυξήσεις που έχουν οδηγήσει εκατοντάδες χιλιάδες συμπολίτες μας στην απόφαση να ακυρώσουν μακροχρόνια συμβόλαια και μάλιστα σε ηλικία στην οποία έχουν τη μεγαλύτερη ανάγκη.

Η Νέα Δημοκρατία σύρθηκε εξαναγκασμένη από την παρέμβαση και την αποφασιστικότητα του ΠΑΣΟΚ να θέσει αυτό το θέμα την περασμένη εβδομάδα πολύ έντονα και πολύ εμπεριστατωμένα με τη Βουλευτή μας, την κ. Μιλένα Αποστολάκη.

Έχουμε, λοιπόν, σήμερα δύο τροπολογίες για τις οποίες εμείς παροτρύνουμε τους συναδέλφους και την Κυβέρνηση να υπερψηφίσουν την πρόταση του ΠΑΣΟΚ ως πιο πλήρη και πιο ουσιαστική να αντιμετωπίσει το συγκεκριμένο πρόβλημα.

Το δεύτερο στο οποίο θέλω να σταθώ είναι με αφορμή τις διατάξεις του άρθρου 3 της υπουργικής τροπολογίας που έχει κατατεθεί και αναφέρεται στις κρίσεις του Υπουργείου των Ενόπλων Δυνάμεων με πρωτοβουλία του Υπουργού Εθνικής Άμυνας.

Κυρίες και κύριοι συνάδελφοι, την Παρασκευή πραγματικά συνέβη κάτι εξαιρετικά προσβλητικό για τα στελέχη των Ενόπλων μας Δυνάμεων. Σε ένα απόγευμα αποκεφαλίστηκε ουσιαστικά όλη η ηγεσία, η κορυφή των Ενόπλων Δυνάμεων. Πενήντα στρατηγοί, πτέραρχοι, ναύαρχοι παύτηκαν, απολύθηκαν σε μία ώρα με έναν ξαφνικό θάνατο που δεν τον περίμενε κανείς από αυτούς και ανάμεσα σε αυτούς και ο Αρχηγός Τακτικής Αεροπορίας και ο Αρχηγός Στόλου. Οι άνθρωποι μέχρι πριν λίγα λεπτά που το πληροφορήθηκαν -προφανώς από τηλεφώνου- είχαν τις τύχες της χώρας στα χέρια τους, την εθνική ασφάλεια της χώρας στα χέρια τους. Παύτηκαν προσβλητικά, αναίτια και αδικαιολόγητα, καταρρακώνοντας το ηθικό το δικό τους, αυτό των στελεχών, των οικογενειών τους, των παιδιών τους και βεβαίως, των υπολοίπων, των κατωτέρων τους στην ιεραρχία των Ενόπλων Δυνάμεων.

Πότε και πού παύτηκαν; Σε μία χώρα, σε μία πολιτεία που αδυνατεί να απολύσει και τον τελευταίο δημόσιο υπάλληλο, τον τελευταίο επίορκο δημόσιο υπάλληλο. Μπορεί και έχει το θράσος να αποκεφαλίζει ολόκληρη την ηγεσία των Ενόπλων Δυνάμεων με ό,τι αυτό μπορεί να έχει ως επακόλουθο για την εξέλιξη ανθρώπων που μέχρι χτες επαινούσε η Κυβέρνηση, στους οποίους μέχρι χτες στηριζόταν για τη βοήθεια στην αντιμετώπιση μεγάλων προβλημάτων, όπως οι πυρκαγιές, οι πλημμύρες, ακόμα και για τους αγροτικούς δρόμους. Ακόμη και μέχρι την περασμένη εβδομάδα ανέθεσε λόγω ανικανότητας στις Ένοπλες Δυνάμεις να μελετήσουν την κατασκευή του Τελωνείου της Χίου.

Είναι ντροπή, αλλά θα μου πεις, εδώ παύεται ο ανώτατος άρχων της χώρας με ένα τηλέφωνο και θα σκεφτούμε τις Ένοπλες Δυνάμεις; Ελπίζω να είναι η τελευταία φορά που τέτοια στελέχη τέτοιας ευθύνης αντιμετωπίζονται με τέτοιον απαράδεκτο και -θα έλεγα και- ανήθικο τρόπο.

Έρχομαι στο άρθρο 22 το οποίο θέλω επιπρόσθετα να σχολιάσω. Το άρθρο 22 αναφέρεται στο ότι τροποποιείται η παράγραφος 4 όσον αφορά τη χωροθέτηση και τη νομιμοποίηση εγκαταστάσεων -και παραβάσεων θα έλεγα- σε μαρίνες σε τουριστικά λιμάνια. Η χωροθέτηση των κατασκευών και της θέσης των τουριστικών λιμανιών είχε ξεκινήσει από το 1993 με τον ν.2160. Ακολούθησε ο πολύ αυστηρός νόμος που ρύθμιζε τέτοια πλαίσια και κυρίως για τον αιγιαλό και την παραλία, ο ν.2971/2001, ένας πολύ αυστηρός νόμος που έχει καταργηθεί και τροποποιηθεί με άλλες νομοθετικές πρωτοβουλίες, αλλά οι διατάξεις για τις παραβάσεις, για τις αυθαίρετες παρεμβάσεις στον αιγιαλό και την παραλία ισχύουν ακόμα πάρα πολύ αυστηρές.

Και πραγματικά αναρωτιέται κανείς πώς γίνεται τούτη εδώ η φορά να είναι η δέκατη πέμπτη που παρεμβαίνει η πολιτεία, τις περισσότερες φορές η σημερινή Κυβέρνηση, για να νομιμοποιήσει αυθαιρεσίες στα τουριστικά λιμάνια, όταν ισχύει και ο ν. 2971 και όταν δεν υπάρχει πραγματικά κανένας στρατηγικός σχεδιασμός για το πώς πρέπει να αναπτυχθεί αυτός ο κλάδος της τουριστικής μας υποδομής και όταν μάλιστα στις 19 Δεκεμβρίου, πριν λίγες εβδομάδες, επιχείρησε πάλι η Κυβέρνηση με μία τροπολογία να παρέμβει και να αναθέσει στο ΤΑΙΠΕΔ τη διαχείριση, τη χωροθέτηση και την εκμετάλλευση δύο καίριων λιμανιών που κατασκευάζονται στη Σαντορίνη και τελικά με την αναστάτωση πραγματικά που ξεσήκωσε τα πήρε πίσω.

Εγώ θα ήθελα να πω τελειώνοντας, κυρία Υπουργέ, ότι σε σχέση με όλη αυτή τη διαδικασία της τουριστικής ανάπτυξης των τουριστικών μας λιμένων πρέπει να λάβετε υπ’ όψιν ότι πρέπει να συνδεθεί και με το μεγάλο πρόβλημα που θα το βρείτε και θα το βρούμε όλοι Έλληνες μπροστά μας, αυτό της ακτοπλοΐας. Ήδη ζήσαμε πέρυσι τι συνέβη με τις αυξήσεις των εισιτηρίων και από σήμερα εξαγγέλθηκαν αυξήσεις της τάξης του 15% από τη νέα σεζόν. Ξέρετε τι σημαίνει αυτό; Σημαίνει ότι τίθεται σε μεγάλο κίνδυνο η ανάπτυξη της τουριστικής σεζόν στα νησιά μας και της οικονομίας τους, 10% μείωση της τουριστικής κίνησης στα νησιά. Πρόσφατη μελέτη του ΙΟΒΕ κατέδειξε ότι μπορεί να έχει οδυνηρές συνέπειες στην οικονομία των νησιών και να επηρεάζει την οικονομία κυρίως πολλών νησιών του Αιγαίου ακόμα και στο 30% και 40% του ΑΕΠ.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

**ΠΡΟΕΔΡΕΥΩΝ (Βασίλειος Βιλιάρδος):** Τελειώστε, κύριε συνάδελφε.

**ΣΤΑΥΡΟΣ ΜΙΧΑΗΛΙΔΗΣ:** Τελειώνω, κύριε Πρόεδρε, υπογραμμίζοντας αυτές τις -αν θέλετε- ομιχλώδεις διαδικασίες που φέρνει η Κυβέρνηση σε όλο το νομοσχέδιο, αλλά κυρίως και σε αυτό το άρθρο, το άρθρο 22 και οπωσδήποτε το ΠΑΣΟΚ, εμείς δεν μπορούμε να τις υιοθετήσουμε και να τις υπερψηφίσουμε.

Ευχαριστώ πολύ.

(Χειροκροτήματα από την πτέρυγα του ΠΑΣΟΚ - Κινήματος Αλλαγής)

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ τον κ. Μιχαηλίδη.

Τον λόγο έχει ο κ. Φραγκίσκος Παρασύρης, Βουλευτής του ΠΑΣΟΚ. Ενδεχομένως θα αρχίσουμε αμέσως μετά τις δευτερολογίες, γιατί δεν φαίνονται άλλοι Βουλευτές, εκτός και αν έρθουν.

**ΦΡΑΓΚΙΣΚΟΣ (ΦΡΕΝΤΥ) ΠΑΡΑΣΥΡΗΣ:** Ευχαριστώ, κύριε Πρόεδρε.

Παρότι θα είμαι εξαιρετικά σύντομος -είναι και άδεια η Αίθουσα και ξεπεράσαμε τη σειρά- βρισκόμαστε μπροστά σε μια νομοθετική πρωτοβουλία, την τρίτη, αν δεν κάνω λάθος, του Υπουργείου Τουρισμού, όπου φαίνεται ότι επιχειρείται πάλι επιδερμικά να αντιμετωπιστούν πολύ βαθιά και προβληματικά ζητήματα σε έναν πολύ δυναμικό κλάδο για την Ελλάδα και την ελληνική οικονομία, όπως είναι αυτός του τουρισμού.

Το πρώτο σημείο που θα ήθελα να θίξω αφορά και την επικεφαλίδα του νομοσχεδίου και έχει να κάνει με τη βραχυχρόνια μίσθωση. Αυτό που θα ήθελα να πω εξαρχής είναι ότι είναι η πολλοστή φορά που βλέπουμε μία αλλαγή στο θεσμικό πλαίσιο για τη βραχυχρόνια μίσθωση και το προβληματικό ζήτημα είναι ότι εφόσον είστε το καθ’ ύλην αρμόδιο Υπουργείο, θα έπρεπε από την αρχή, έχοντας εστιάσει ολιστικά στο ζήτημα της βραχυχρόνιας μίσθωσης, να μπορέσετε να το αντιμετωπίσετε σε όλες του τις πτυχές. Είναι αδιανόητο, έχοντας εξαντλήσει, νομίζω, και στον δημόσιο διάλογο, αλλά και στην Αίθουσα αυτή τα προβληματικά ζητήματα που έχει η βραχυχρόνια μίσθωση, να φέρνετε κάθε τρεις μήνες και κάθε Υπουργείο έναν διαφορετικό τρόπο με τον οποίο τα αντιμετωπίζετε, πότε χωροταξικά, πότε περιβαλλοντικά, πότε φορολογικά, πότε με τις οικονομικές και κοινωνικές του επιπτώσεις.

Ποια είναι η πραγματικότητα; Η βραχυχρόνια μίσθωση έχει επιφέρει πάρα πολλά καλά στην ελληνική οικονομία. Κατ’ αρχήν, έχει επιφέρει πολλά καλά στον ελληνικό τουρισμό, διότι μπορούμε και φιλοξενούμε πάρα πολλά εκατομμύρια τουρίστες, τους οποίους διαφορετικά με τη δυναμικότητα που έχουν οι τουριστικές μονάδες δεν θα μπορούσαμε να τους φιλοξενήσουμε. Αυτή είναι η μία οπτική.

Την ίδια στιγμή που έχουμε αυτά τα θετικά αποτελέσματα από τη βραχυχρόνια μίσθωση, έχουμε πάρα πολλές αρνητικές συνέπειες ειδικά στις τουριστικές περιοχές διότι δημιουργούνται μια σειρά προβλημάτων σε σχέση με τη φέρουσα ικανότητα των κατά τόπους δήμων και, προφανώς, τα μεγάλα ζητήματα στην αύξηση του κόστους ζωής, στη στέγαση και στην αύξηση τέλος πάντων του κόστους στέγης.

Αυτά πρέπει κάποια στιγμή να τα αντιμετωπίσετε ολιστικά. Έχω την αίσθηση ότι εσείς είστε το Υπουργείο που θα έπρεπε να σας απασχολεί από την αρχή που αναλάβατε μέχρι σήμερα, κατ’ αρχάς για να υπάρχει μια ασφάλεια δικαίου από τη μια πλευρά για τους ανθρώπους οι οποίοι είναι σε βραχυχρόνια μίσθωση και από την άλλη για να δώσουμε μία διέξοδο σε σχέση με τα προβλήματα που προκύπτουν μέσα από την εκτεταμένη εφαρμογή της βραχυχρόνιας μίσθωσης στη χώρα μας.

Έχω την αίσθηση, λοιπόν, ότι και εδώ, παρότι υπάρχει επικεφαλίδα, ακόμη μια φορά δεν θα καταφέρουμε τίποτα. Ερχόμαστε κάθε τρεις μήνες, κάθε έξι μήνες, αλλάζουμε το πλαίσιο, χωρίς να ξέρουμε, να έχουμε καταλήξει τελικά τι θέλουμε.

Κι εδώ έχει κάνει μια πολύ καλή πρόταση η εισηγήτριά μας σε σχέση με το Παρατηρητήριο για τη βραχυχρόνια μίσθωση, το οποίο θα μπορεί να βλέπει τα στοιχεία και ad hoc να επεμβαίνει πάνω σε ένα, προφανώς, θεσμικό πλαίσιο το οποίο θα έχετε οργανώσει κατάλληλα, διότι πριν από κάποιον καιρό ο κ. Χατζηδάκης είχε φέρει την αλλαγή και τον έλεγχο και τη ρύθμιση τέλος πάντων της βραχυχρόνιας μίσθωσης και αυτό που ήρθαμε και είδαμε φέτος είναι τρεισήμισι χιλιάδες κατοικίες παραπάνω σε βραχυχρόνια μίσθωση.

Συνεπώς, όποια προσπάθεια γίνεται έτσι αποσπασματικά και κατακερματισμένα θα πέφτει στο κενό και οι όποιες λειτουργικές διευθετήσεις κάνατε σήμερα δεν είναι ικανές να απαντήσουν στα μεγάλα προβλήματα, αλλά και στις μεγάλες προοπτικές που έχει η βραχυχρόνια μίσθωση. Είναι λάθος το θεσμικό πλαίσιο με το οποίο τα αντιμετωπίζετε.

Το δεύτερο σημείο που ήθελα να θίξω σε σχέση με το νομοσχέδιο έχει να κάνει με το εξής: Παρότι μιλάμε για την ατμομηχανή ουσιαστικά της ελληνικής οικονομίας, ακόμα και σε αυτό το νομοσχέδιο των τριάντα άρθρων δεν βρήκατε ένα άρθρο έτσι ώστε να αποκαταστήσετε κομμάτι, μέρος των αιτημάτων των ανθρώπων, των εργαζομένων στον τουρισμό, οι οποίοι όχι απλά συνεπικουρούν, αλλά παράγουν τον πλούτο για τη χώρα. Είχαμε μία άλλη συνθήκη μέσα στη δεκαετία των μνημονίων. Τώρα είναι ένας πολύ δυναμικός κλάδος.

Υπάρχουν αιτήματα τα οποία τα έχουμε επαναλάβει πάρα πολλές φορές εμείς από το Βήμα της Βουλής με τροπολογίες που έχουμε καταθέσει, με ομιλίες, με επίκαιρες ερωτήσεις. Δυστυχώς, δεν τις κάνετε δεκτές. Δεν αποδέχεστε τα δίκαια αιτήματα των ανθρώπων που δουλεύουν στον τουρισμό, των εργαζόμενων του τουρισμού, που είναι αυτοί οι οποίοι σηκώνουν στις πλάτες τους όλο αυτό το μεγάλο έργο και την πρωτοπορία που δείχνει η Ελλάδα τα τελευταία χρόνια στον τουρισμό. Να μιλήσουμε για το Ταμείο Ανεργίας από το τρίμηνο στο εξάμηνο ή, εν πάση περιπτώσει, από το τρίμηνο που πρέπει να είναι ανταποδοτικό σε σχέση με τις ημέρες τις οποίες δουλεύουν; Να μιλήσουμε για τη μετεκπαίδευση και την εκπαίδευση των εργαζόμενων στον τουρισμό; Να μιλήσουμε για την επαναφορά του εφάπαξ σε εικοσαετία;

Όλα αυτά δεν είναι μια χάρη που θα κάνουμε στους εργαζόμενους στον τουρισμό. Είναι κάτι το οποίο είναι εθνική στρατηγική, για να καταφέρουμε να καταστήσουμε και πάλι ελκυστικές τις θέσεις στον τουρισμό, διότι και οι ίδιοι πλέον οι ξενοδόχοι σας λένε και φωνάζουν πλέον και φέτος ότι θα έχουμε σοβαρή έλλειψη από εργατικά χέρια στον τουρισμό. Πέρυσι φτάσαμε στις ογδόντα χιλιάδες ελλείψεις εργαζομένων από τον τουρισμό. Πώς καλύφθηκε αυτό; Καλύφθηκε από υπερεργασία.

(Στο σημείο αυτό κτυπά το κουδούνι λήξης του χρόνου ομιλίας του κυρίου Βουλευτή)

Συνεπώς, θεωρώ ότι και μέσα σε αυτό το νομοσχέδιο θα μπορούσε να υπάρξει ένας διάλογος, έτσι ώστε να καταλήξει σε κάτι θετικό για τους εργαζόμενους.

Και μέσα σε όλα αυτά να προσθέσουμε και το ζήτημα της στέγασης το οποίο προστίθεται, κάτι το οποίο έχουν θίξει και τουριστικοί δήμοι του Νομού Ηρακλείου. Και ο Δήμος Χερσονήσου έκανε μια πολύ προωθημένη πρόταση μαζί με τον σύλλογο ξενοδόχων έτσι ώστε να εκχωρηθούν οικόπεδα για να φτιαχτούν καταλύματα για τους εργαζόμενους, διότι γνωρίζετε ότι πέρα από τις Κυκλάδες, τη Σαντορίνη, τη Ρόδο, τα Δωδεκάνησα και τη Μύκονο όπου μένουν σε κοντέινερ, πλέον αυτό το φαινόμενο παρατηρείται συνολικά σε όλη την επαρχία, όπου αγγίζει ο τουρισμός. Θα περίμενα, λοιπόν, στο άρθρο 26 το οποίο είναι σε μια σωστή κατεύθυνση, να έχετε και μία τέτοια ρύθμιση.

(Στο σημείο αυτό κτυπάει επανειλημμένα το κουδούνι λήξεως του χρόνου ομιλίας του κυρίου Βουλευτή)

Κλείνω –κύριε Πρόεδρε, θα ήθελα την ανοχή σας για ένα, δύο λεπτά- μιλώντας σε σχέση με την περιβόητη τροπολογία για τα ιδιωτικά ασφάλιστρα υγείας. Τους τελευταίους δυο μήνες έχουμε δει μια εικόνα στη Βουλή η οποία δεν αντικατοπτρίζεται από τα νούμερα. Η εικόνα αυτή λέει ότι την πολιτική ατζέντα μέσα στην Αίθουσα, αλλά και εκτός αυτής, τη δημιουργεί η εύστοχη, σοβαρή και αξιόπιστη αντιπολίτευση που κάνει το ΠΑΣΟΚ, διότι σύρεστε πίσω από ρυθμίσεις που εμείς φέρνουμε και ζητήματα τα οποία εμείς αναδεικνύουμε μέσα στην Αίθουσα. Και δεν σύρεστε επειδή είναι εύστοχες και τεκμηριωμένες. Σύρεστε διότι είναι τόσο εκκωφαντική πλέον η κοινωνική αδικία σε πολλούς τομείς της οικονομίας και της πολιτικής, που δεν μπορείτε να σηκώσετε αυτό το βάρος.

Μία τέτοια περίπτωση την είδαμε και χθες με τη διακοπή στη χρηματοδότηση των Σπαρτιατών. Αλήθεια, πράγματι, πρέπει στα τετράδια κοινοβουλευτικού βίου να υπάρχει ένα ειδικό κεφάλαιο σε σχέση με τη στάση του ΠΑΣΟΚ και πώς κατάφερε όλο αυτό το διάστημα να διακόψει τελικά τη χρηματοδότηση στους Σπαρτιάτες.

Μία, όμως, επιπλέον είναι και αυτή η οποία έρχεται με την τροπολογία που φέρνουμε σήμερα στη Βουλή, η οποία προέκυψε μέσα από μία σειρά εργαλείων κοινοβουλευτικού ελέγχου. Δική μας Βουλεύτρια ήταν αυτή η οποία με επίκαιρη ερώτηση ανέδειξε το ζήτημα και απέναντι σε αυτήν την ερώτηση απάντησε ο Υπουργός με μία εξαγγελία η οποία θα εφαρμοστεί από 1-1-2026. Μάλιστα, άκουσα και τις απόψεις του. Ουσιαστικά έρχεται με μία πρόχειρη τροπολογία να προλάβει την πολιτική πρωτοβουλία που πήρε το ΠΑΣΟΚ σε σχέση με τα ασφάλιστρα στην ιδιωτική υγεία. Είναι εξαιρετικά άδικο αυτό που συμβαίνει.

**ΠΡΟΕΔΡΕΥΩΝ (Βασίλειος Βιλιάρδος):** Κύριε συνάδελφε, παρακαλώ να ολοκληρώσετε.

**ΦΡΑΓΚΙΣΚΟΣ (ΦΡΕΝΤΥ) ΠΑΡΑΣΥΡΗΣ:** Κλείνω, κύριε Πρόεδρε.

Εμείς σας έχουμε φέρει εδώ μια ισορροπημένη, μία δίκαιη, μία στέρεα τροπολογία. Νομίζω ότι πρέπει να κάνετε το αυτονόητο καθήκον σας, δηλαδή μια που όλοι εδώ, και ο Υπουργός και η Κυβέρνηση και εμείς όλες οι πτέρυγες, μοιραζόμαστε την ίδια αντίληψη ότι πρόκειται περί μιας αδικίας, να μην αφήσουμε να περάσει ένα έτος με μια τροπολογία αμφιλεγόμενη και σε σχέση με τη συνταγματικότητά της και σε σχέση με την παραπομπή της σε υπουργικές αποφάσεις, όπως την έβαλε ο Υπουργός. Να την υπερψηφίσετε και να προχωρήσουμε άμεσα σε ένα διαφορετικό θεσμικό πλαίσιο, το οποίο θα διασφαλίζει τη δικαιοσύνη για τους ανθρώπους που έχουν ασφάλιστρα ιδιωτικής υγείας.

Ευχαριστώ.

(Χειροκροτήματα από την πτέρυγα του ΠΑΣΟΚ - Κινήματος Αλλαγής)

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ τον κ. Παρασύρη.

Τον λόγο έχει τώρα η κ. Μαρία Αντωνίου.

**ΜΑΡΙΑ ΑΝΤΩΝΙΟΥ:** Ευχαριστώ πολύ, κύριε Πρόεδρε.

Κυρία Υπουργέ, κυρία Υφυπουργέ, κυρίες και κύριοι συνάδελφοι, ο τουρισμός αποτελεί αναμφισβήτητα έναν από τους βασικούς πυλώνες ανάπτυξης τόσο της ελληνικής όσο και της παγκόσμιας οικονομίας. Η διεθνής εικόνα της χώρας μας είναι απόλυτα συνυφασμένη με τον τουρισμό. Το ανάγλυφο της πατρίδας μας, το φυσικό της κάλλος, η μακραίωνη ιστορία της, η πλούσια πολιτισμική κληρονομιά σε συνδυασμό με όλα τα συγκριτικά της πλεονεκτήματα σκιαγραφούν το προφίλ ενός ελκυστικού προορισμού για χιλιάδες τουρίστες κάθε έτος.

Για τη χώρα μας, λοιπόν, ο τομέας του τουρισμού έχει αυξημένο ειδικό βάρος, καθώς συνεισφέρει σε σημαντικό βαθμό στη διαμόρφωση του Ακαθάριστου Εθνικού Προϊόντος. Αποτελεί βασική πηγή εισοδήματος για ένα μεγάλο μέρος συμπολιτών μας, καθώς δραστηριοποιούνται πολλές επιχειρήσεις στον κλάδο και προσφέρουν πολλές και καλές θέσεις εργασίας.

Ως εκ τούτου, είναι αδήριτη ανάγκη να δημιουργήσουμε στη χώρα μας ένα βιώσιμο τουριστικό μοντέλο, ένα ρυθμιστικό πλαίσιο που να διασφαλίζει ότι η Ελλάδα θα διατηρήσει τη θέση της ως κορυφαίος τουριστικός προορισμός 365 μέρες τον χρόνο, προσφέροντας αξιόπιστες, ασφαλείς και ποιοτικές υπηρεσίες φιλοξενίας.

Για να επιτευχθεί αυτός ο στόχος, κύριοι συνάδελφοι, ο τομέας του τουρισμού χρειάζεται εξέλιξη, αναβάθμιση και προσαρμογή και ακριβώς προς αυτήν την κατεύθυνση του καθορισμού των συντεταγμένων εντός των οποίων θα διαμορφωθεί η πορεία της χώρας στον τομέα του τουρισμού κινείται το παρόν νομοσχέδιο που συζητούμε σήμερα, καθώς περιλαμβάνει διατάξεις που ορίζουν για πρώτη φορά λειτουργικές προδιαγραφές, αλλά και προδιαγραφές ασφάλειας για ακίνητα βραχυχρόνιας μίσθωσης.

Το εν λόγω νομοσχέδιο εδράζεται σε τέσσερις βασικούς άξονες. Πρώτον, θέσπιση των προδιαγραφών για βραχυχρόνια μίσθωση, μιας επενδυτικής δραστηριότητας που τα τελευταία χρόνια κερδίζει έδαφος στη χώρα μας. Δεύτερον, απλούστευση του πλαισίου ίδρυσης και λειτουργίας των τουριστικών επιχειρήσεων. Τρίτον, ενίσχυση των τουριστικών υποδομών. Τέταρτον, προώθηση της βιωσιμότητας και της περιβαλλοντικής ευαισθητοποίησης σε μια χρονική συγκυρία που η προστασία του περιβάλλοντος είναι περισσότερο επιτακτική από ποτέ.

Η στοχοθεσία, λοιπόν, του υπό συζήτηση νομοσχεδίου διττή όχι μόνο για τον βραχυχρόνιο, αλλά και για τον μακροχρόνιο ορίζοντα. Έτσι, λοιπόν, βλέπουμε βραχυπρόθεσμα –πρώτον- να δημιουργεί σαφείς και εφαρμόσιμους κανόνες λειτουργίας για επιχειρήσεις του τουριστικού τομέα. Δεύτερον, διευκολύνει την επιχειρηματική δραστηριότητα με τη μείωση των διοικητικών εμποδίων. Τρίτον, εφαρμόζει νέους μηχανισμούς επιτόπιων ελέγχων και αυστηροποιεί τις κυρώσεις.

Μακροπρόθεσμα –πρώτον- ευθυγραμμίζεται το ελληνικό τουριστικό προϊόν με τις αρχές της βιώσιμης ανάπτυξης, προσδίδοντας ανταγωνιστικό πλεονέκτημα στη διεθνή αγορά. Δεύτερον, προωθεί την ανάπτυξη εναλλακτικών μορφών τουρισμού. Τρίτον, ενισχύει την πολιτισμική μας κληρονομιά μέσω της δημιουργίας θεματικών μορφών τουρισμού.

Μετά απ’ όλα αυτά ακούω έκπληκτη την επιχειρηματολογία της Αξιωματικής Αντιπολίτευσης ότι οι πολίτες, οι επαγγελματίες και οι εργαζόμενοι του τουρισμού, αλλά και οι τοπικές κοινωνίες, αξίζουν περισσότερα από αποσπασματικές διατάξεις και ημίμετρα.

Αναρωτιέμαι: Είναι ημίμετρο η ενιαία στρατηγική που έχει ως στόχο να καταστήσει την Ελλάδα όχι μόνο έναν κορυφαίο τουριστικό προορισμό αλλά και ένα πρότυπο λειτουργικής διακυβέρνησης στον τομέα του τουρισμού; Είναι ημίμετρο το καινοτόμο και πρωτοπόρο σε παγκόσμιο επίπεδο σύστημα κατάταξης των ξενοδοχείων με βάση το περιβαλλοντικό τους αποτύπωμα που θεσμοθετείται με το νομοσχέδιο; Αυτά είναι ημίμετρα που δεν αξίζουν οι τοπικές κοινωνίες;

Η Κυβέρνηση του Κυριάκου Μητσοτάκη και η πολιτική ηγεσία του Υπουργείου, αγαπητοί συνάδελφοι, έχουν αποδείξει ότι δεν κάνουν πολιτική με ημίμετρα, αλλά με μοναδικό μέτρο το συμφέρον και την ευημερία κάθε πολίτη που θέλει η χώρα του να προχωρά μπροστά.

Έχω την τιμή να εκπροσωπώ στο ελληνικό Κοινοβούλιο μια μικρή περιοχή στη βορειοδυτική άκρη του χάρτη, την ακριτική Καστοριά, μια περιοχή με ιδιαίτερα χαρακτηριστικά λόγω της μέχρι πρότινος μονοκλωνικής της οικονομίας, στην οποία είχε επενδύσει για πολλά χρόνια. Η στροφή προς τον τομέα του τουρισμού αποτελεί πλέον μια ισχυρή και προσοδοφόρα εναλλακτική οικονομική προοπτική. Ξέρω, λοιπόν, από πρώτο χέρι τι αξίζει μια τοπική κοινωνία. Γνωρίζω πολύ καλά τη σημασία του τουριστικού τομέα για τους συμπολίτες μου που δραστηριοποιούνται επαγγελματικά σε αυτόν, για τους εργαζόμενους που δίνουν τον καλύτερό τους εαυτό για την προώθηση της καστοριανής φιλοξενίας και για την τοπική κοινωνία που στηρίζει την ανάπτυξή της στην τουριστική δραστηριότητα.

Παράλληλα, γνωρίζω ότι η τουριστική βιομηχανία δεν μπορεί να βασίζεται μόνο στο φυσικό κάλλος, στην ιστορία και στην παράδοση του τόπου μου. Χρειάζεται υποδομές, σύγχρονους κανόνες, ανταγωνιστικότητα, ποιότητα και βιωσιμότητα.

Άκουσα επιχειρήματα για αποσπασματικότητα, έλλειψη ενός συνεκτικού στρατηγικού σχεδιασμού και έλλειψη ενεργητικής διαβούλευσης με όλους τους παραγωγικούς και ενδιαφερόμενους φορείς.

Αναρωτιέμαι: Αποτελεί έλλειψη συνεκτικού στρατηγικού σχεδιασμού η ενιαία στρατηγική που έχει ως στόχο να καταστήσει την Ελλάδα όχι μόνο κορυφαίο τουριστικό προορισμό αλλά και ένα πρότυπο λειτουργικής διακυβέρνησης στον τομέα του τουρισμού; Αποτελεί έλλειψη ενεργητικής διαβούλευσης με όλους τους παραγωγικούς φορείς και τους ενδιαφερόμενους φορείς το γεγονός ότι οι φορείς προσκλήθηκαν και τοποθετήθηκαν ως επί το πλείστον θετικά στις ρυθμίσεις του νομοσχεδίου;

Ειδικότερα για το θέμα της βραχυχρόνιας μίσθωσης άκουσα την Αντιπολίτευση να τονίζει την ανάγκη θεσμοθέτησης κανόνων. Λοιπόν, με το παρόν νομοσχέδιο ορίζουμε τους κανόνες σε ένα υφιστάμενο μη σαφώς καθορισμένο πλαίσιο.

Κυρίες και κύριοι συνάδελφοι της Αντιπολίτευσης που με «λάβαρο» το ανέξοδο σε εσάς «όχι σε όλα», το οποίο ταυτόχρονα έχει τεράστιο και πολύπλευρο κόστος για τους επαγγελματίες στον κλάδο του τουρισμού, είναι καιρός να σταματήσουμε να αντιμετωπίζουμε την πορεία ανάπτυξης της χώρας μας σαν μια έκθεση ιδεών ανεφάρμοστη στην πράξη, χρήσιμη μόνο για τη δημιουργία επικοινωνιακών εντυπώσεων.

Επειδή για την Ελλάδα ο τουρισμός δεν είναι επικοινωνιακό πυροτέχνημα, αλλά ο κινητήριος μοχλός της, σας καλώ να κάνετε την υπέρβαση, να ψηφίσετε το παρόν νομοσχέδιο του Υπουργείου Τουρισμού, γιατί έτσι ψηφίζουμε μια ακόμα καινοτόμα στρατηγική προσέγγιση για την ανάπτυξη του τουρισμού στην Ελλάδα, μια στρατηγική προσέγγιση που με τη σωστή εφαρμογή έχει τη δυνατότητα να μετασχηματίσει τον ελληνικό τουρισμό και να ενισχύσει ακόμη περισσότερο τη θέση της Ελλάδας στον παγκόσμιο χάρτη και αυτό γίνεται από αυτήν την Κυβέρνηση, από την Κυβέρνηση του Κυριάκου Μητσοτάκη, όσο και αν σας ενοχλεί.

Σας ευχαριστώ πολύ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ την κ. Αντωνίου.

Πριν δώσω τον λόγο στον κ. Φόρτωμα, θα ήθελα να σας ανακοινώσω, κυρίες και κύριοι συνάδελφοι, ότι ο Πρόεδρος της Βουλής των Ελλήνων κ. Κωνσταντίνος Τασούλας, με την από 16 Ιανουαρίου 2025 επιστολή του προς το Προεδρείο της Βουλής, μας γνωστοποιεί την παραίτησή του από τη θέση του Προέδρου της Βουλής και το βουλευτικό αξίωμα.

Διαβάζω την επιστολή:

«Προς το Προεδρείο της Βουλής των Ελλήνων.

Με την επιστολή μου αυτή δηλώνω την παραίτησή μου από το βουλευτικό αξίωμα, βάσει του άρθρου 5 παράγραφος 1 του Κανονισμού της Βουλής. Η παραίτησή μου αυτή αυτονοήτως συνεπάγεται και την παραίτησή μου από το αξίωμα του Προέδρου της Βουλής, την οποία και συνυποβάλλω. Για τις παραιτήσεις μου αυτές ενημέρωσα προ ολίγου τη Διάσκεψη των Προέδρων και την Ολομέλεια της Βουλής.

Ο Πρόεδρος της Βουλής Κωνσταντίνος Αν. Τασούλας».

Η προαναφερθείσα επιστολή καταχωρίζεται στα Πρακτικά και έχει ως εξής:

ΑΛΛΑΓΗ ΣΕΛΙΔΑΣ

(Να μπει η σελίδα 466)

ΑΛΛΑΓΗ ΣΕΛΙΔΑΣ

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Κύριε Πρόεδρε, παρακαλώ, θα ήθελα τον λόγο.

**ΠΡΟΕΔΡΕΥΩΝ (Βασίλειος Βιλιάρδος):** Έχω δώσει ήδη τον λόγο στον κ. Φόρτωμα.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Θα ήθελα τον λόγο για δύο λεπτά, κύριε Πρόεδρε.

**ΠΡΟΕΔΡΕΥΩΝ (Βασίλειος Βιλιάρδος):** Παρακαλώ.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Επειδή μόλις αναγνώσατε την επιστολή παραίτησης του κ. Τασούλα από την θέση και του Προέδρου της Βουλής και του Βουλευτή, αυτές είναι δηλώσεις και επιστολές, ως γνωστόν κατά τον Κανονισμό της Βουλής και κατά το Σύνταγμα, που δεν ανακαλούνται, συνεπώς από αυτήν τη στιγμή, ώρα δέκα παρά είκοσι, δεν είναι ούτε Πρόεδρος της Βουλής ούτε Βουλευτής ο κ. Τασούλας.

Οφείλω να πω ότι αυτό μας δίνει μια μεγάλη ικανοποίηση. Τελειώνει μία πολύ μαύρη περίοδος για την ελληνική Βουλή υπό την προεδρία του και μας γεμίζει βέβαια με ευθύνη γι’ αυτά τα οποία θα ακολουθήσουν ακριβώς λόγω των τρομακτικών μεθοδεύσεων που γίνονται από τον κ. Μητσοτάκη, προκειμένου να ελεγχθούν οι αρμοί του κράτους και κυρίως η δικαιοσύνη.

Είναι όμως ένα ευτύχημα ότι πλέον δεν είναι Πρόεδρος της Βουλής το πρόσωπο αυτό, το πρόσωπο που ο κ. Μητσοτάκης επέλεξε για τη βρώμικη δουλειά εδώ στη Βουλή, για τη συγκάλυψη, για το κουκούλωμα, για την προστασία του Πρωθυπουργού και των συν αυτώ στα πολύ ζοφερά και σκοτεινά, συμπεριλαμβανομένου του εγκλήματος των Τεμπών και του εγκλήματος των υποκλοπών.

Από πλευράς της Πλεύσης Ελευθερίας εκφράζω πραγματικά τη μεγάλη ικανοποίησή μου που τελειώνει αυτήν τη στιγμή αυτή η περίοδος και ελπίζω ότι, κύριε Μπαγιώκο, δεν θα παραμείνει σκιώδης πρόεδρος ο κ. Τασούλας, ούτε θα συνεχίσει να δίνει εντολές από τα παρασκήνια και από τα καμαρίνια. Είναι αποξενωμένος πια από αυτήν την εξουσία και οφείλει να σταματήσει τις υπόγειες μεθοδεύσεις και παρεμβάσεις.

Ευχαριστώ.

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ την Πρόεδρο της Πλεύσης Ελευθερίας.

**ΠΑΝΑΓΗΣ ΚΑΠΠΑΤΟΣ:** Ακούστηκαν κάποια πράγματα βαριά για τον Πρόεδρο.

**ΠΡΟΕΔΡΕΥΩΝ (Βασίλειος Βιλιάρδος):** Το καταλαβαίνω, αλλά δεν μπορώ να λογοκρίνω κανέναν και το ξέρετε πολύ καλά.

**ΠΑΝΑΓΗΣ ΚΑΠΠΑΤΟΣ:** Θα ήθελα τον λόγο.

**ΠΡΟΕΔΡΕΥΩΝ (Βασίλειος Βιλιάρδος):** Ως τι; Είστε Κοινοβουλευτικός Εκπρόσωπος;

**ΠΑΝΑΓΗΣ ΚΑΠΠΑΤΟΣ:** Δεν είμαι Κοινοβουλευτικός Εκπρόσωπος, αλλά…

**ΠΡΟΕΔΡΕΥΩΝ (Βασίλειος Βιλιάρδος):** Το ξέρετε πολύ καλά ότι δεν γίνεται.

Μήπως, κυρία Υπουργέ, θέλετε να πάρετε εσείς τον λόγο;

**ΠΑΝΑΓΗΣ ΚΑΠΠΑΤΟΣ:** Είναι ασχήμιες αυτά που ακούστηκαν. Είναι ντροπή για τη δημοκρατία.

**ΠΡΟΕΔΡΕΥΩΝ (Βασίλειος Βιλιάρδος):** Κύριε συνάδελφε, δεν μπορώ να λογοκρίνω κανέναν από το Προεδρείο.

Τον λόγο έχει ο κ. Φόρτωμας.

**ΦΙΛΙΠΠΟΣ ΦΟΡΤΩΜΑΣ:** Ευχαριστώ πολύ, κύριε Πρόεδρε.

Νομίζω ότι όλα αυτά τα οποία ακούστηκαν, δεν τιμούν κανέναν. Προφανώς δεν υπάρχει καμμία καμαρίλα, καμμία σκιά και ο κ. Τασούλας όλο αυτό το διάστημα λειτούργησε θεσμικά, σεβόμενος τους θεσμούς και τη λειτουργία της δημοκρατίας. Δεν πρέπει σε αυτή την Αίθουσα να ακούγονται τέτοια λόγια. Με κάθε σεβασμό προς την Πρόεδρο της Πλεύσης Ελευθερίας, όλα αυτά δεν τιμούν κανέναν. Το να αφήνουμε σκιές και να λερώνουμε το πολιτικό μας σύστημα δεν τιμούν κανέναν, κανέναν μας, κυρία Πρόεδρε.

Επειδή έχει περάσει ο χρόνος και πρέπει να σεβόμαστε και τους Βουλευτές, γιατί δεν είναι πολύ ωραίο να μιλούν όλοι και να αφήνουμε τελευταίους τους Βουλευτές, θα έρθω στο παρόν νομοσχέδιο, μιας και είναι ένα εξαιρετικά σημαντικό νομοσχέδιο του Υπουργείου Τουρισμού.

Είναι περιττό προφανώς κανείς να σταθεί στην όλη σημασία της τουριστικής βιομηχανίας για τη χώρα. Για τον λόγο αυτό κάθε παρέμβαση στη νομοθεσία η οποία αφορά ένα τουριστικό προϊόν είναι πολύ σημαντικό να γίνεται μελετημένα, να γίνεται με γνώση της κατάστασης και με στόχο την ολιστική προσέγγιση κάθε ζητήματος.

Το παρόν νομοσχέδιο έχει καταρτιστεί πληρώντας όλες τις παραπάνω εγγυήσεις. Με πολύ στοχευμένες διατάξεις επιχειρεί να δώσει λύσεις σε κομβικά ζητήματα τουριστικής πολιτικής, αναδιαμορφώνοντας όπου και όσο πρέπει ορισμένες πτυχές του τουριστικού μας προϊόντος.

Θα ήθελα να σταθώ σε κάποιες διατάξεις τις οποίες κρίνω καινοτόμες και οι οποίες θεωρώ ότι θα δώσουν λύσεις σε υφιστάμενα προβλήματα. Θα αρχίσω με τη θέσπιση πλαισίου και προδιαγραφών για τα ακίνητα τα οποία προορίζονται για τη βραχυχρόνια μίσθωση. Αποτελεί φαινόμενο με πολλές κοινωνικές επιπτώσεις σε όλη τη χώρα προφανώς, που στις δικές μας νησιωτικές περιοχές -προέρχομαι από τον Νομό Κυκλάδων- είναι πολύ πιο έντονες. Τα ακίνητα που πολλές φορές χρησιμοποιούνται για τη στέγαση γιατρών, εκπαιδευτικών, υπαλλήλων διαφόρων δομών δημοσιονομικών, νευραλγικών για τη λειτουργία του κράτους, διατίθενται για διάφορες βραχυχρόνιες μισθώσεις και άρα παύουν να είναι διαθέσιμα για δημόσιους λειτουργούς και υπαλλήλους. Μπορεί να φανταστεί κανείς εύκολα τι συμβαίνει στις νησιωτικές περιοχές. Τα αποτελέσματα είναι πολύ γνωστά και πάρα πολύ σοβαρά κυρίως για τις δικές μας νησιωτικές κοινωνίες με τις όποιες γεωγραφικές ασυνέχειες υπάρχουν.

Θεωρώ, λοιπόν, ότι η θέσπιση προδιαγραφών, όπως αυτές προβλέπονται στο άρθρο 3 του εν λόγω νομοσχεδίου, θα βελτιώσει σημαντικά την όλη κατάσταση την οποία περιέγραψα πριν και θα δώσει μια ευρύτερη λύση προς την κατεύθυνση του εξορθολογισμού της βραχυχρόνιας μίσθωσης σε όλη τη χώρα, αλλά και στις νησιωτικές περιοχές.

Προς την ίδια κατεύθυνση, με στόχο την επίλυση του συνολικού στεγαστικού προβλήματος, ειδικά στις νησιωτικές περιοχές, κινείται και η διάταξη του άρθρου 26 σύμφωνα με την οποία επιτρέπεται η εποχική μίσθωση δωματίων προσωπικού για εργαζομένους στην περιοχή όπου αυτοί βρίσκονται, εφόσον δεν έχουν εκεί τη μόνιμη κατοικία τους. Αναφέρομαι συγκεκριμένα σε μόνιμους υπαλλήλους και υπαλλήλους που υπηρετούν με διάφορες συμβάσεις ορισμένου ή αορίστου χρόνου σε φορείς του δημοσίου τομέα, σε γιατρούς και νοσηλευτές του Εθνικού Συστήματος Υγείας, σε εκπαιδευτικούς πρωτοβάθμιας και δευτεροβάθμιας εκπαίδευσης, στο ένστολο προσωπικό της Ελληνικής Αστυνομίας, του Πυροσβεστικού Σώματος, της Ελληνικής Ακτοφυλακής και του Λιμενικού Σώματος.

Πρόκειται, λοιπόν, κυρίες και κύριοι συνάδελφοι, για μία διάταξη η οποία αποδεικνύει τη μέριμνα συνολικά της Κυβέρνησης αλλά και του Υπουργείου Τουρισμού και οφείλουμε να δώσουμε συγχαρητήρια στην ηγεσία του -και στην κ. Κεφαλογιάννη και στην κ. Ράπτη- εν προκειμένω για τη συμβολή στην επίλυση του φλέγοντος στεγαστικού ζητήματος που πλήττει τα νησιά μας.

Θα είμαστε εδώ, κυρίες και κύριοι συνάδελφοι, για να υποστηρίξουμε τη εφαρμογή της διάταξης και να συμβάλλουμε με κάθε μέσο προς την κατεύθυνση της οριστικής επίλυσης του συνολικού στεγαστικού προβλήματος.

Τέλος, θα ήθελα να αναφερθώ και σε μια ακόμη διάταξη που θεωρώ ότι είναι ιδιαίτερα κρίσιμη, ειδικά για περιοχές όπως οι Κυκλάδες, οι οποίες αντιμετωπίζουν ζητήματα λειψυδρίας. Πρέπει να δούμε ένα ολιστικό πρόγραμμα στρατηγικής γύρω από το θέμα αυτό, όπως γίνεται με τη διάταξη του άρθρου 23, όπου προβλέπεται ρητά η δυνατότητα εκτέλεσης έργων εγκατάστασης αγωγών για την άντληση και την απάντληση θαλασσίου ύδατος προκειμένου να χρησιμοποιηθεί σε κολυμβητικές δεξαμενές νομίμως λειτουργούντων ξενοδοχειακών καταλυμάτων. Πρόκειται για ένα συνολικό αίτημα και από τις δημοτικές αρχές, αλλά κυρίως από διάφορους κοινωνικούς φορείς. Θεωρώ ότι η εν λόγω διάταξη έρχεται να θεραπεύσει εν μέρει την όλη κατάσταση η οποία παρατηρείται τους θερινούς μήνες. Όπως είναι άλλωστε γνωστό, σύμφωνα με την υπ’ αριθμόν 272/2023 απόφαση του Σ.τ.Ε. τέτοιου είδους έργα δεν μπορούσαν να πραγματοποιηθούν, επειδή αυτό δεν προβλεπόταν στον νόμο. Αυτό οδηγούσε αναπόφευκτα στο να χρησιμοποιούνται υδάτινοι πόροι, που θα μπορούσαν προφανώς να έχουν χρησιμοποιηθεί σε άλλες αστικές χρήσεις, με αποτέλεσμα την αποστέρηση από αυτές.

Εν προκειμένω, λοιπόν, το Υπουργείο Τουρισμού έρχεται να προτείνει μια εφικτή, μια ρεαλιστική, μία βιώσιμη λύση, παρέχοντας τη συνολική δυνατότητα εκτέλεσης έργων με σκοπό προφανώς τη χρήση θαλασσίου ύδατος για την εξυπηρέτηση των αναγκών τουριστικών υποδομών με τις εν λόγω πισίνες.

Κλείνοντας, δεν θα ήθελα να παραλείψω, κυρίες και κύριοι συνάδελφοι, κύριε Πρόεδρε, να αναφερθώ και στη σημασία του άρθρου 4, με το οποίο εισάγεται ένα σύστημα κατάταξης καταλυμάτων βάσει περιβαλλοντικών κριτηρίων. Η ρύθμιση αυτή, όπως κατατέθηκε και από τους αρμόδιους φορείς κατά την ακρόαση φορέων, θα αναδείξει τη χώρα μας ως την πρώτη χώρα παγκοσμίως η οποία θα έχει λειτουργικές προδιαγραφές βιωσιμότητας για τα ξενοδοχεία της.

Για τους παραπάνω λόγους, κυρίες και κύριοι συνάδελφοι, σας καλώ να υπερψηφίσετε το παρόν νομοσχέδιο.

Ευχαριστώ πολύ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ τον κ. Φόρτωμα.

Έχει ζητήσει τον λόγο για μία παρέμβαση η Υπουργός Τουρισμού, η κ. Κεφαλογιάννη.

Ορίστε, κυρία Κεφαλογιάννη.

**ΟΛΓΑ ΚΕΦΑΛΟΓΙΑΝΝΗ (Υπουργός Τουρισμού):** Ευχαριστώ πολύ, κύριε Πρόεδρε.

Φτάνοντας προς το τέλος της σημερινής συνεδρίασης θα ήθελα να ευχαριστήσω για τις παρεμβάσεις τις κυρίες και τους κυρίους Βουλευτές.

Θα ήθελα να σταθώ στο θέμα της βραχυχρόνιας μίσθωσης και να πω ότι είναι η πρώτη φορά ουσιαστικά που έρχεται η πολιτεία να βάλει ένα πλαίσιο σε σχέση με τις λειτουργικές προδιαγραφές και τις προδιαγραφές ασφαλείας, σε συνέχεια όλου του πλαισίου που έχει τεθεί από το Υπουργείο Οικονομικών σε σχέση με τη φορολογική αντιμετώπιση της βραχυχρόνιας μίσθωσης.

Επομένως, σήμερα ερχόμαστε ως Υπουργείο Τουρισμού να νομοθετήσουμε με βάση τη δική μας αρμοδιότητα ακριβώς στην κατεύθυνση της ποιοτικής αναβάθμισης του ελληνικού τουρισμού, που σημαίνει ότι όλο το τουριστικό προϊόν, οποιαδήποτε τουριστική προσφορά θα πρέπει να εντάσσεται μέσα σε ένα πλαίσιο.

Επειδή όμως, κύριε Πρόεδρε, διαβάσατε πριν από λίγο την επιστολή παραίτησης του κ. Τασούλα από τη θέση του Βουλευτή και από τη θέση του Προέδρου της Βουλής, ως Βουλευτής του ελληνικού Κοινοβουλίου από το 2007, έχοντας καθίσει στα ίδια έδρανα με τον κ. Τασούλα και στα υπουργικά και στα βουλευτικά έδρανα και βεβαίως, έχοντας υπερψηφίσει μαζί με πολλούς, με σχεδόν το σύνολο των συναδέλφων, τον κ. Τασούλα για τη θέση του Προέδρου της Βουλής, θέλω να πω ότι ο Κώστας Τασούλας έχει τιμήσει τους θεσμούς και τις αξίες της πολιτικής μας ζωής, έχει επιδείξει ήθος, έχει επιδείξει σοβαρότητα, ενσαρκώνει τις αρχές της δημοκρατίας μας. Γι’ αυτό και μετά την επιτυχημένη παρουσία του στη θέση του Προέδρου της Βουλής προτάθηκε από τον Πρωθυπουργό της χώρας, τον Κυριάκο Μητσοτάκη, για τη θέση του Προέδρου της Δημοκρατίας.

Ο Κώστας Τασούλας έχει πολυετή εμπειρία στα κοινά, βαθιά γνώση, μόρφωση, ήθος και καλλιέργεια και νομίζω ότι έχει κερδίσει την εμπιστοσύνη όλων μέσα από τη σεμνότητα και την αποτελεσματικότητά του. Και είμαι βέβαιη ότι και ως Πρόεδρος της Δημοκρατίας θα ανταποκριθεί στο ύψος του θεσμού με την υπευθυνότητα, τη διαύγεια και τη σοφία που τον χαρακτηρίζουν.

Ευχαριστώ πολύ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ την κυρία Υπουργό.

Θα κλείσουμε τη συνεδρίαση με τον κ. Ευάγγελο Αποστολάκη, Ανεξάρτητο Βουλευτή. Μετά θα ακολουθήσουν δευτερολογίες και θα κλείσει η Υφυπουργός, εκτός και αν έρθει η κ. Τζάκρη που λείπει.

**ΕΥΑΓΓΕΛΟΣ ΑΠΟΣΤΟΛΑΚΗΣ:** Ευχαριστώ πολύ, κύριε Πρόεδρε.

Κυρία Υπουργέ, κυρίες και κύριοι συνάδελφοι, ξεκινώντας θα ήθελα να κάνω μια αναφορά στα τρέχοντα ζητήματα της Μέσης Ανατολής, καθώς επηρεάζουν άμεσα ή έμμεσα τη χώρα μας και είναι υποχρέωσή μας και να τα παρακολουθούμε και να τα αναδεικνύουμε.

Θα ξεκινήσω με τη συμφωνία εκεχειρίας, η οποία δίνει μια αισιοδοξία ότι μπορεί να σταματήσει ο πόλεμος στο Ισραήλ, τη συμφωνία εκεχειρίας μεταξύ Ισραήλ και Γάζας και την παράδοση και την προοπτική παράδοσης των ομήρων μετά –μην ξεχνάτε- από πενήντα χιλιάδες νεκρούς.

Θα ήταν προς το συμφέρον της Ελλάδας και βραχυπρόθεσμα και μακροπρόθεσμα να ασχοληθούμε με περισσότερη σοβαρότητα με τα τεκταινόμενα στη Συρία. Θα πρέπει να δώσουμε περισσότερη βαρύτητα στο θέμα της Συρίας και στην αποκατάσταση της διακυβέρνησης αυτής της χώρας που βγήκε τόσο τραυματισμένη από τον πόλεμο. Πρέπει να χρησιμοποιηθούν όλες οι διπλωματικές σχέσεις και ικανότητες που διαθέτουμε για να βοηθήσουμε στην προστασία του χριστιανικού στοιχείου στην περιοχή αλλά και για να πετύχουμε τη διατήρηση, αλλά και την ενίσχυση των ιστορικών δεσμών με την περιοχή.

Το δεύτερο σημείο στο οποίο θα σταθώ είναι οι πρόσφατες δηλώσεις του Μπαχτσελί για τα Δωδεκάνησα, ο οποίος, μιλώντας στην κοινοβουλευτική του ομάδα, αμφισβήτησε ευθέως το κυριαρχικό τους καθεστώς. Για άλλη μια φορά διαφαίνεται ότι η μονομερής επένδυση στη χαμηλή ένταση χωρίς την τοποθέτηση των κόκκινων γραμμών σε πρώτο πλάνο κατά τη διάρκεια των όποιων συζητήσεων δημιουργεί προβλήματα και στο παρόν, αλλά και στο μέλλον.

Καταδεικνύεται δε ότι η Τουρκία δεν έχει αλλάξει κάτι στον σχεδιασμό της και σε συνδυασμό με την είδηση άσκησης με τη γαλάζια πατρίδα, με την ενεργοποίηση του συνόλου σχεδόν του τουρκικού στόλου. Αυτό θα πρέπει να το λάβουμε πολύ σοβαρά υπόψη μας.

Έρχομαι τώρα στο νομοσχέδιο του Υπουργείου Τουρισμού. Ευθύς εξαρχής να πω ότι αυτό που θα περίμενε κάποιος από το Υπουργείο, δεδομένης της σημασίας του τουρισμού στην ελληνική οικονομία, θα ήταν ένα κείμενο που θα είναι περιεκτικό και που θα περιλαμβάνει διατάξεις που θα επιλύουν υπάρχοντα προβλήματα και κυρίως, θα περιλαμβάνει σοβαρές προτάσεις που θα βελτιώνουν τον ποιοτικό χαρακτήρα του τουρισμού και δεν θα παραβλέπει το κριτήριο της βιώσιμης ανάπτυξης.

Η απουσία διατάξεων που αφορούν στον κλάδο των εργαζομένων στον τουρισμό είναι άλλο ένα αρνητικότατο στοιχείο και τα προβλήματα και τα αιτήματά τους είναι πολλά και σοβαρά. Παρόλα αυτά, δεν επιλύονται ούτε με τη συγκεκριμένη νομοθετική πρωτοβουλία.

Το πρώτο μέρος του νομοσχεδίου το οποίο αφορά στη βραχυχρόνια μίσθωση δεν είναι τίποτε άλλο παρά τεχνικές προβλέψεις για τις προδιαγραφές που θα πρέπει να πληρούν τα ακίνητα που μισθώνονται ως Airbnb. Στο άρθρο 3 ορίζεται ότι τα ακίνητα βραχυχρόνιας μίσθωσης θα πρέπει να έχουν φυσικό φωτισμό, αερισμό, να είναι εξοπλισμένα με πυροσβεστήρες, φαρμακεία, να έχουν ασφάλιση αστικής ευθύνης και άλλα.

Θεωρώ ότι κάθε πολίτης που γνωρίζει τι συμβαίνει με τη βραχυχρόνια μίσθωση θα απορήσει. Αυτό προτάσσει η Κυβέρνηση ως αναγκαίο; Και μάλιστα προβλέπεται στο άρθρο η διαδικασία επιβολής υψηλοτάτων προστίμων. Για παράδειγμα, 5.000 ευρώ θα κληθεί να πληρώσει κάποιος που δεν έχει εξοπλίσει το ακίνητό του με φαρμακείο ή με οδηγό τηλεφώνων πρώτης ανάγκης. Και στο άρθρο αυτό εξαντλούνται οι διατάξεις για τη βραχυχρόνια μίσθωση, τίποτε άλλο, ενώ γνωρίζουμε το σοβαρό ζήτημα που έχει δημιουργηθεί σχετικά με το διαθέσιμο οικιστικό απόθεμα, εξαιτίας της χωρίς στρατηγικό σχέδιο λειτουργίας αυτής της δραστηριότητας.

Η εκμετάλλευση των ακινήτων μέσω της βραχυχρόνιας μίσθωσης δεν θα πρέπει να δημοσιοποιείται, καθώς έχει αποτελέσει ανάσα για πάρα πολλούς συμπολίτες μας, ώστε να αντεπεξέλθουν στο ολοένα αυξανόμενο κόστος διαβίωσης. Πρέπει όμως να υπάρξει ένα εθνικό σχέδιο το οποίο απουσιάζει και αυτό από αυτό το νομοσχέδιο. Είναι προφανές ότι τα μεγάλα αστικά κέντρα θα πρέπει να αποφορτιστούν, καθώς υπάρχει οριακή δυνατότητα στέγασης. Το ίδιο ισχύει για τα νησιά και άλλους τουριστικούς προορισμούς.

Θα πρέπει όμως με κάποιο τρόπο να αντιληφθεί η Κυβέρνηση την ευκαιρία που παρέχεται μέσω της βραχυχρόνιας μίσθωσης και να την αξιοποιήσει, εξασφαλίζοντας τη διασύνδεσή της μέσω παροχής κινήτρων με τη στήριξη της επαρχίας, των παραμεθόριων και ορεινών περιοχών, χωρίς να ξεχνά όμως να μεριμνήσει για τη στεγαστική κάλυψη συγκεκριμένων ομάδων, όπως είναι οι φοιτητές, οι εκπαιδευτικοί, οι γιατροί, τα στελέχη των Ενόπλων Δυνάμεων και άλλοι.

Θέλω να σταθώ και στο άρθρο 23, με το οποίο δίνεται η δυνατότητα σε τουριστικά καταλύματα να προβαίνουν σε άντληση και απάντληση υδάτων για χρήσεις στις κολυμβητικές πισίνες, χωρίς να υπάρχουν συγκεκριμένες προδιαγραφές και κριτήρια για το πώς θα γίνεται αυτή η απάντληση. Τι επιπτώσεις θα έχει άραγε αυτή η δραστηριότητα στο περιβάλλον; Μένει να το δούμε. Είναι ένα σοβαρότατο ζήτημα, το οποίο πρέπει να τονιστεί. Δεν είναι δυνατόν στην προσπάθεια εξεύρεσης λύσης στο πρόβλημα της λειψυδρίας και της αλόγιστης χρήσης του νερού να δημιουργούμε νέα προβλήματα με σοβαρό αντίκτυπο στο περιβάλλον, τους πολίτες και εν τέλει και στον ίδιο τον τουρισμό.

Τα άρθρα 24 και 25, αφορούν απλώς επικαιροποιήσεις ορισμών και πρόκειται –θυμίζω- για ορισμούς τους οποίους είχε νομοθετήσει η ίδια Κυβέρνηση σε προηγούμενο χρόνο.

Εντύπωση ως προς την επιλογή νομοθέτησης προκαλεί το άρθρο 27 περί στάθμευσης τροχόσπιτων. Όπως έχει διαπιστωθεί, διαφαίνεται ότι οι ιδιοκτήτες αυτών των μέσων θα έρχονται αντιμέτωποι με ποινή φυλάκισης έως τρεις μήνες και χρηματικά πρόστιμα απλώς επειδή στάθμευσαν το όχημά τους σε οποιονδήποτε δημόσιο χώρο. Αυτή η γενικολογία και ασάφεια είναι αδιανόητη και δημιουργεί σοβαρή ανασφάλεια δικαίου στους πολίτες.

Από τον τίτλο του νομοσχεδίου νομίζω και εμείς οι Βουλευτές, αλλά και οι πολίτες ευελπιστούσαμε ότι το Υπουργείο θα καταθέσει σοβαρές προτάσεις που πράγματι θα προάγουν τον τουρισμό και θα μεριμνούν και για τους σκληρά εργαζόμενους του κλάδου. Θεωρώ όμως ότι το παρόν νομοσχέδιο είναι ανεπαρκές και δεν δημιουργεί τις συνθήκες για μια σοβαρή και οργανωμένη αξιοποίηση του τουρισμού που για να ωφελήσει τη χώρα και τους πολίτες, χρειάζεται και όραμα και εθνικό σχέδιο.

Τέλος, να πω μόνο ότι χθες έλαβε χώρα ένα μεγάλο παγκρήτιο συλλαλητήριο, στο οποίο συμμετείχαν κτηνοτρόφοι, αγρότες, αλιείς, μελισσοκόμοι με βασικό αίτημα τη στήριξή τους και τη στήριξη του πρωτογενούς τομέα. Η Κυβέρνηση κωφεύει, δεν τους ακούει και αφήνει, όπως και με τον τουρισμό, άλλη μια ευκαιρία ανάκαμψης της οικονομίας να πάει χαμένη, ελλείψει οράματος, βούλησης και σχεδιασμού.

Σας ευχαριστώ.

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ τον κ. Αποστολάκη. Η κ. Τζάκρη δεν είναι εδώ. Θα ξεκινήσουμε με τις δευτερολογίες. Θα προηγηθεί ο κ. Καζαμίας, με την άδεια του κ. Κόντη.

Έχετε τον λόγο, κύριε Καζαμία, για πέντε λεπτά.

**ΑΛΕΞΑΝΔΡΟΣ ΚΑΖΑΜΙΑΣ:** Ευχαριστώ, κύριε Πρόεδρε.

Θα ήθελα να ξεκινήσω λέγοντας ότι θα θέλαμε το νομοσχέδιο του Υπουργείου Τουρισμού να είχε έρθει στη Βουλή κάτω από διαφορετικές συνθήκες και όχι εν μέσω των σημαντικών πολιτικών εξελίξεων που είχαμε τις τελευταίες μέρες, -τις τελευταίες ώρες στην πραγματικότητα- και με την ανακοίνωση που κάνατε λίγο πριν για την παραίτηση του Προέδρου της Βουλής, του κ. Τασούλα, ο οποίος προτείνεται τώρα από τη Νέα Δημοκρατία για το αξίωμα του Προέδρου της Δημοκρατίας.

Θα θέλαμε να είχαμε την ευκαιρία να συζητήσουμε διεξοδικά ορισμένα ζητήματα που θέτει το νομοσχέδιο και κάποια άλλα θέματα τα οποία δεν θέτει το νομοσχέδιο, όπως για παράδειγμα το καθεστώς των εργαζομένων στην εστίαση και στον τουρισμό, όπου υπάρχουν σοβαρά προβλήματα, μεταξύ των οποίων και το γεγονός ότι οι εργαζόμενοι αυτοί, όταν είναι εποχικοί εργαζόμενοι στα νησιά και σε μακρινές περιοχές, δεν είχαν -όπως είδαμε προσφάτως- τη δυνατότητα ούτε καν να ψηφίσουνˑ πολλοί από αυτούς τουλάχιστον.

Υπάρχουν και πολλά άλλα θέματα που αφορούν τη βιωσιμότητα του τουρισμού, και με την περιβαλλοντική έννοια αλλά και με την κοινωνική έννοια. Διότι ο τουρισμός είναι μια οικονομική δραστηριότητα, η οποία επηρεάζει πολύ σημαντικά τις τοπικές κοινότητες στις οποίες λαμβάνει χώρα.

Αλλά εκφράσαμε -και είχαμε τη δυνατότητα να το κάνουμε αυτό και στη διάρκεια των συνεδριάσεων στην επιτροπή και στη διάρκεια της πρωτολογίας μου- μια σειρά αντιρρήσεων και κριτικών για τα άρθρα που περιέχει το νομοσχέδιο.

Στον χρόνο που έχω στη δευτερολογία μου, κύριε Πρόεδρε, θα ήθελα να αναφερθώ συνοπτικά στις νομοτεχνικές βελτιώσεις που λάβαμε, καθώς και στο πρώτο άρθρο της τροπολογίας. Αναφορικά με τις νομοτεχνικές βελτιώσεις πρέπει να πω ότι περίπου μιάμιση ώρα πριν κατατέθηκε ένα τρισέλιδο έγγραφο, το οποίο όμως περιέχει περί τις τριάντα με σαράντα αλλαγές στο νομοσχέδιο. Αυτές οι νομοτεχνικές βελτιώσεις έρχονται αρκετά ξαφνικά, στο τέλος της συνεδρίασης, και ορισμένες από αυτές είναι σημαντικές.

Ο πυρήνας του νομοσχεδίου αφορά τα κριτήρια για τη λειτουργία των Airbnb. Οι νομοτεχνικές βελτιώσεις που λάβαμε λίγο πριν περιέχουν δέκα αλλαγές στο άρθρο 3, που είναι το ένα άρθρο το οποίο θέτει τα κριτήρια λειτουργίας των Airbnb και καθορίζει το ρυθμιστικό πλαίσιο της λειτουργίας τους. Είναι πολλές οι αλλαγές αυτές για να έρχονται την τελευταία στιγμή στο κρισιμότερο άρθρο του νομοσχεδίου και θεωρούμε ότι αυτό δείχνει μια νομοπαρασκευαστική διαδικασία η οποία δεν είναι όπως θα άρμοζε.

Επίσης θεωρούμε ότι υπάρχουν στις νομοτεχνικές βελτιώσεις ουσιαστικές αλλαγές. Ας πούμε, υπάρχει η προσθήκη ενός εδαφίου στην παράγραφο 2 του άρθρου 11 του νομοσχεδίου, που είναι εννέα σειρές. Αυτό το άρθρο δεν είναι το ίδιο τόσο μεγάλο, δηλαδή, πρόκειται για προσθήκη ενός πολύ μεγάλου τμήματος σε ένα μικρό άρθρο. Κι αυτό δεν θεωρούμε ότι είναι αποδεκτό.

Αλλά υπάρχει μια ακόμη πιο ουσιαστική αλλαγή, η οποία δεν φαίνεται, και θέλουμε να την υπογραμμίσουμε και να την επισημάνουμε, ιδίως για όσους πολίτες μας παρακολουθούν και αγωνιούν για το νέο καθεστώς λειτουργίας των Airbnb που θα ακολουθήσει, αν το νομοσχέδιο αυτό -όπως αναμένεται- ψηφιστεί και γίνει νόμος του κράτους.

Υπάρχει στις νομοτεχνικές βελτιώσεις μια πάρα πολύ μικρή αλλαγή, που λέει ότι στο άρθρο 5 του σχεδίου νόμου οι λέξεις «υγιεινής και ασφάλειας» διαγράφονται. Αυτό το άρθρο είναι ένα άρθρο έξι σειρών. Αν διαγραφούν αυτές οι δύο λέξεις, οι οποίες αφορούν τα τέσσερα κριτήρια που θέτουν το πλαίσιο λειτουργίας των Airbnb, το άρθρο αλλάζει νόημα με πολύ ουσιαστικό τρόπο.

Τι λέει το άρθρο; Το άρθρο λέει ότι αφού ψηφιστεί ο νόμος θα μπορούν τα Υπουργεία Τουρισμού, Εθνικής Οικονομίας και Περιβάλλοντος από κοινού να αλλάζουν όποτε θέλουν και όπως θέλουν τα κριτήρια λειτουργίας των Airbnb. Αυτό λέει το άρθρο. Στην αρχική του μορφή, προτού έρθει η αλλαγή με τις νομοτεχνικές βελτιώσεις, η δυνατότητα, αυτή η εξουσία που δίνει η εξουσιοδοτική διάταξη του άρθρου 5, περιοριζόταν μόνο στα κριτήρια για την υγιεινή και την ασφάλεια, δηλαδή να υπάρχει ένας πυροσβεστήρας, να υπάρχει ένα φαρμακείο πρώτων βοηθειών κ.λπ..

Τώρα, με την απάλειψη αυτών των δύο λέξεων, εξουσιοδοτούνται αυτά τα τρία Υπουργεία με το άρθρο 5 –επαναλαμβάνω- όποτε θέλουν και όπως θέλουν να τροποποιούν διαρκώς τα κριτήρια λειτουργίας, όλο το ρυθμιστικό πλαίσιο των Airbnb. Αυτό είναι μια πολύ σημαντική αλλαγή, η οποία δεν θα έπρεπε να έρθει την τελευταία στιγμή, με αυτόν τον τρόπο, ο οποίος βεβαίως φαίνεται εντελώς ανώδυνος ως νομοτεχνική βελτίωση που διαγράφει δυο-τρεις λέξεις στην πραγματικότητα, «υγιεινής και ασφάλειας», αλλά αλλάζει ουσιαστικά και το νόημα του άρθρου αλλά και όλου του νομοσχεδίου, θεωρούμε, ή του πυρήνα του νομοσχεδίου που αφορά στα Airbnb.

Τώρα θα ήθελα, με την άδειά σας, και δύο λεπτά ακόμη -αν υπάρχει κάποια ανοχή, γιατί δικαιούμαστε επτά λεπτά- να αναφερθώ και στην τροπολογία. Η τροπολογία, κύριε Πρόεδρε, όπως γνωρίζετε ήρθε πάλι χθες νύχτα, λίγο πριν τα μεσάνυχτα. Και το πρώτο άρθρο της τροπολογίας αφορά την αλλαγή του τρόπου αύξησης του ετήσιου δείκτη αναπροσαρμογής των ιδιωτικών ασφαλίσεων για την υγεία. Αυτό έγινε ως αντίδραση από την πλευρά της Κυβέρνησης στο γεγονός ότι ο δείκτης του ΙΟΒΕ θα οδηγούσε σε αύξηση 14% και παραπάνω, για φέτος, και ως αποτέλεσμα θα επηρέαζε με πολύ σημαντικό τρόπο τις ιδιωτικές ασφαλίσεις εκατοντάδων χιλιάδων πολιτών.

Τώρα η τροπολογία αυτή εισάγει έναν διαφορετικό δείκτη, αλλά κάνει δύο πράγματα. Το πρώτο είναι ότι δεν τον εισάγει αμέσως, αλλά τον εισάγει από την 1-1-2026, οπότε αφήνει όλο το 2025 να συνεχίσει να λειτουργεί με τον παλιό δείκτη, και η εξήγηση του κυρίου Υπουργού , του κ. Θεοδωρικάκου, είναι ότι αυτό γίνεται διότι είπε πως οι συνθήκες στις ασφαλιστικές εταιρείες είναι τέτοιες που χρειάζεται να προσαρμοστούν, διότι δεν έχουν τα κεφαλαιακά διαθέσιμα για να αντιμετωπίσουν μια τέτοια αλλαγή, σύμφωνα –λέει- με γνωμοδότηση της Τράπεζας της Ελλάδος.

Εδώ πρέπει να επισημάνουμε ότι τα ακαθάριστα κέρδη για το 2023 για τις ασφαλιστικές εταιρείες ήταν περίπου 300 εκατομμύρια. Τα τελευταία δέκα χρόνια ο κλάδος αυτός δηλώνει ο ίδιος, από μόνος του, ακαθάριστα κέρδη της τάξης των 3,7 δισεκατομμυρίων. Είναι ο μισός προϋπολογισμός της άμυνας. Δηλαδή, πρόκειται για έναν υπερβολικά κερδοφόρο κλάδο, ο οποίος δεν χρειάζεται αυτού του είδους την προστασία που ο κύριος Υπουργός επικαλέστηκε για να αιτιολογήσει το γεγονός ότι αλλάζει τον δείκτη από την επόμενη χρονιά και όχι άμεσα, κάτι που θα θέλαμε βεβαίως να δούμε.

Κλείνοντας, κύριε Πρόεδρε, θέλω να επισημάνω ότι η Πλεύση Ελευθερίας δεν θα υπερψηφίσει το νομοσχέδιο. Περιμέναμε κάτι διαφορετικό και νομίζουμε ότι χάθηκε μια σημαντική ευκαιρία για να αντιμετωπιστούν τα ουσιαστικά προβλήματα του κλάδου των Airbnb αλλά και του κλάδου του τουρισμού γενικότερα.

Ευχαριστώ.

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ τον κ. Καζαμία.

Κύριε Κόντη, έχετε τον λόγο.

**ΙΩΑΝΝΗΣ ΚΟΝΤΗΣ:** Ευχαριστώ, κύριε Πρόεδρε.

Κυρία Υπουργέ, κύριοι Υφυπουργοί, κυρίες και κύριοι συνάδελφοι, θα είμαι σύντομος, έχουμε πει ήδη τα περισσότερα.

Εμείς είμαστε κάθετοι στο θέμα του Airbnb ότι πρέπει να μπει μια τάξη επιτέλους και είπαμε ότι δεν διαχωρίζουμε τον μικρό ιδιοκτήτη από τον μεγάλο. Όλοι πρέπει να υποστούν έναν έλεγχο αυστηρό και να υπόκεινται σε συνεχείς ελέγχους. Πρέπει να μπει μια νομιμότητα, να βγουν από την αγορά τα ακατάλληλα οικήματα τα οποία δεν πληρούν τις προϋποθέσεις να είναι Airbnb.

Το Airbnb θεωρούμε ότι είναι επιχειρηματική δραστηριότητα επαγγελματική, οπότε θα πρέπει να προσαρμοστούν σε ό,τι απαιτεί ο νόμος σε αυτά, είτε είναι φορολογικές δηλώσεις είτε είναι συνθήκες ασφαλείας. Άπαξ και διά παντός θα γίνει αυτό, δεν πρόκειται να το κάνουν κάθε χρόνο, να βάζουν πυροσβεστήρες κ.λπ.. Θα τους ανανεώνουν απλά. Ασφάλεια, συναγερμός, να ασφαλιστούν, αυτά θα γίνουν άπαξ διά παντός και μπορούν πάλι να λειτουργούν και να νοικιάζουν όσα θέλουν ο καθένας ανάλογα με τι επιτρέπει ο νόμος.

Εμείς δεν κυνηγάμε αυτά. Πιστεύουμε όμως ότι πρέπει κάποτε να γυρίσουν και κάποια οικήματα στην αγορά της μακροχρόνιας μίσθωσης. Γιατί μην ξεχνάμε ότι πολλές ελληνικές οικογένειες κυνηγάνε τα σπίτια «με το τουφέκι», που λέμε, για να βρουν και δυστυχώς αυτή η κατάσταση τούς έχει φτάσει στο απροχώρητο.

Το ίδιο γίνεται και στα νησιά. Προσπαθούμε να βρούμε λύση για ενοικίαση προσωπικού για σπίτια και προσπαθεί αυτό το νομοσχέδιο να δώσει μια λύση μέσα από τις ενοικιάσεις, που δίδεται μια πρόβλεψη, αλλά μην ξεχνάμε ότι λόγω και του Airbnb στα νησιά δεν υπάρχει η δυνατότητα να πάει κάποιος να εργαστεί και να βρει σπίτι σε κανονικές συνθήκες. Οπότε πιστεύουμε ότι τουλάχιστον υπάρχει μια προσπάθεια να λυθεί τώρα αυτό το θέμα.

Στα άλλα άρθρα, στο θέμα του glamping εμείς έχουμε μια ευαισθησία η οποία έχει να κάνει με το περιβάλλον, γιατί δεν ξέρουμε κατά πόσον θα σεβαστούν το περιβάλλον αυτοί οι οποίοι θα έρθουν απ’ έξω, ειδικά σε περιοχές οι οποίες είναι δασικές, «NATURA» ή κοντά στη θάλασσα σε περιοχές αιγιαλού κ.λπ.. Εκεί πρέπει να δοθεί μεγάλη έμφαση.

Άκουσα να γίνεται λόγος αρκετές φορές για το θέμα της άρδευσης ύδατος στις πισίνες θαλασσινού ύδατος. Σίγουρα δεν θα είναι ένα ξενοδοχείο το οποίο είναι δύο χιλιόμετρα από την ακτή, το οποίο θα βάλει σωλήνες για να τραβάει θαλασσινό νερό. Πιστεύω ότι είναι τα ξενοδοχεία τα οποία έχουν πρόσβαση εύκολη στην ακτή.

Αυτό το θέμα το έχουν λύσει στο Ισραήλ με τον εξής τρόπο. Παίρνουν στα ξενοδοχεία που είναι κοντά στη θάλασσα, νερό -στην Ασντότ, στη Νετάνια, τα οποία είναι ξενοδοχεία σε παραλίες καλές- και το επιστρέφουν, έχοντας μετατρέψει αυτό το νερό σε κανονικό νερό, όχι πόσιμο, αλλά νερό ικανό να χρησιμοποιηθεί σε ποτίσματα, πλύσιμο κ.λπ.. Υπάρχουν τρόποι από τη στιγμή που το θέλουν. Είναι και αυτό μια άπαξ διά παντός επένδυση. Είναι ένας βραστήρας μεγάλος, φυγοκεντρικός διαχωριστήρας στην ουσία. Έχουν και τα καράβια και λέγεται εβαπορέτα. Είναι απλό, δεν θα είναι για να το πιούν, θα είναι για χρήση νερού κανονικού, οπότε δεν θα χρειάζεται να επιστρέψει στη θάλασσα αυτό το νερό. Διότι άκουσα και αυτό, ότι θα το παίρνουν, αλλά θα επιστρέφει στη θάλασσα σαν μολυσμένο νερό ή θα υπάρχει pollution. Μπορεί να κρατηθεί εκεί, να αρδεύουν και να το μετατρέπουν σε νερό, το οποίο θα μπορούν να χρησιμοποιούν για πλύσιμο και οτιδήποτε. Αν θέλουν ακόμα και για πόσιμο μπορεί να χρησιμοποιηθεί με τις ειδικές συνθήκες επεξεργασίας ώσμωσης που κάνουν οι Ισραηλινοί -επαναλαμβάνω και πάλι- αλλά αυτό είναι ένα άλλο θέμα που απαιτεί μια πιο εξειδικευμένη εγκατάσταση.

Να πούμε τέλος για τους εργαζόμενους. Αυτό είναι το μεγάλο πρόβλημα της εστίασης και του τουρισμού. Πρέπει να δοθεί μεγαλύτερη προσοχή με τις συμβάσεις τον εργαζομένων και με τον τρόπο με τον οποίον καλούνται να εργαστούν. Βλέπουμε ότι υπάρχει πλέον εποχικός τουρισμός και καλούνται τα παιδιά να πηγαίνουν σε αυτή το περίφημη «σεζόν». Πρέπει να υπάρξει μια μεγαλύτερη μονιμοποίηση, μονιμότητα και τρόπος υποδοχής τους και ει δυνατόν να τους δοθεί κάποιο μέλλον, αντί να πηγαίνουν εποχικά και να αλλάζουν κάθε τόσο, κάθε χρόνο άρδην οι υπάλληλοι στα μεγάλα ξενοδοχεία ή στις περιοχές που υπάρχει τουρισμός, σε οποιοδήποτε κατάλυμα υπάρχει.

Στον τουρισμό τον προσκυνηματικό είπαμε ότι είμαστε υπέρ, εάν γίνουν σωστά όλα όσα πρέπει να γίνουν. Και δεν είναι μόνο η οδός του Αποστόλου Παύλου, είναι και άλλα θέματα στη βόρεια Ελλάδα, τα οποία χρήζουν φροντίδας. Γενικά, πρέπει να προστατεύσουμε το περιβάλλον μας σε οτιδήποτε γίνει από όλα αυτά και θα πρέπει να είμαστε κάθετοι στην εφαρμογή των νόμων που αφορούν την προστασία του περιβάλλοντος. Δεν μας έχουν μείνει και πολλά δάση, κυρία Υπουργέ. Έχουν καεί τα περισσότερα στην Ελλάδα. Ας φροντίσουμε, τουλάχιστον, τα δάση, τα ποτάμια, τις θάλασσες όσο μπορούμε να τα έχουμε όπως ήταν και πριν μερικά χρόνια.

Τέλος, θα κλείσω με το θέμα της μίσθωσης των οικημάτων για το προσωπικό. Εδώ πρέπει να δοθεί μεγάλη σημασία στο να υπάρχουν οι κατάλληλες συνθήκες και όχι να στοιβάζουν οι επιχειρήσεις πέντε και δέκα άτομα σε ένα σπίτι. Να δημιουργηθούν κατάλληλες συνθήκες και να δοθούν κατάλληλα οικήματα, τα οποία θα στεγάσουν το προσωπικό, γιατί συνήθως στα μεγάλα ξενοδοχεία έμεναν μέσα σε δωμάτια τα οποία ήταν παρεμφερή με τα δωμάτια των φιλοξενούμενων τουριστών. Τώρα θα πρέπει να δούμε πώς θα γίνει αυτό και όχι μόνο για τους εργαζόμενους στα ξενοδοχεία, αλλά και για αυτούς οι οποίοι πηγαίνουν να εργαστούν ως ιατροί, στρατιωτικοί κ.λπ..

Είναι ένα θέμα που καίει την Ελλάδα, καίει τα νησιά μας και τις τουριστικές μας περιοχές και πρέπει να είμαστε δίπλα τους για να αναπτυχθεί η οικονομία μας και να προσέξουμε τους ανθρώπους αυτούς, οι οποίοι πάνε για να προσφέρουν.

Σας ευχαριστώ.

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ τον κ. Κόντη.

Κυρία Φωτίου, έχετε τον λόγο.

**ΘΕΑΝΩ ΦΩΤΙΟΥ:** Κύριε Πρόεδρε, νομίζω ότι τόσο με την εισήγηση του Κοινοβουλευτικού Εκπροσώπου μας, κ. Τσακαλώτου, με την παρέμβαση του Νάσου Ηλιόπουλου όσο και με τη δική μου εισήγηση, τεκμηριώσαμε αναλυτικά γιατί καταψηφίζουμε το νομοσχέδιο του Υπουργείου Τουρισμού.

Νομίζω ότι ένα από τα μεγάλα θέματα είναι η εξαπάτηση η οποία επιχειρείται, ότι δηλαδή βάζουμε κανόνες ώστε να περιοριστεί το Airbnb. Αυτή είναι μια τεράστια εξαπάτηση. Όπως είχαμε πει, όχι μόνο κανόνες δεν μπαίνουν, αλλά πραγματικά η μεγάλη δυστυχία της χώρας είναι ότι αυτή τη στιγμή επηρεάζεται τόσο η στεγαστική κρίση μέσα από αυτή την άναρχη ανάπτυξη, στεγαστική κρίση που είναι μοναδική σε όλη την Ευρώπη -ένας στους δύο, ενώ στην Ευρώπη ένας στους δέκα βρίσκεται στη στεγαστική κρίση- όσο και η έλλειψη κατοικίας για μακροχρόνιες μισθώσεις προφανώς. Οι νέοι δεν μπορούν να φύγουν από τα παιδικά δωμάτια και να νοικιάσουν ένα σπίτι. Ο υπερτουρισμός αποτελεί υπερταχυντή ακριβώς του Airbnb, όπως λέει η Τράπεζα της Ελλάδος.

Δώσαμε όλα τα στοιχεία. Είπαμε ότι αυτή τη στιγμή όλες οι ΚΥΑ και οι ΥΑ, οι οποίες προβλέπονται σε κάθε άρθρο, είναι για την καταστρατήγηση ακόμη και αυτών, των οποίων το ίδιο το νομοσχέδιο υποσχόταν ή τουλάχιστον διακήρυσσαν η Υπουργός και η Υφυπουργός.

Και ω του θαύματος, πριν αλέκτορα φωνήσαι τρις, όπως ακριβώς είπε ο κ. Καζαμίας -και για να μην τρώω τον χρόνο, δεν θα τα επαναλάβω- στα άρθρα οι περιβόητες νομοτεχνικές βελτιώσεις, δεν είναι νομοτεχνικές βελτιώσεις, πολύ απλά. Δεν είναι ότι εδώ λείπει ένα «και» κι εκεί βάλαμε ένα «δεν». Όμως, εδώ είναι ότι ξαναγράφετε το άρθρο 3! Το δε σκάνδαλο πράγματι είναι, όπως είπε ο κ. Καζαμίας, το άρθρο 5, όπου γράφει: Δύνανται να τροποποιούνται οι προδιαγραφές υγιεινής και ασφάλειας. Δηλαδή δύνανται να τροποποιούνται με απόφαση του Υπουργού της Εθνικής Οικονομίας και Οικονομικών και Περιβάλλοντος.

Τι λέμε όλο το εικοσιτετράωρο σήμερα; Τι είπαμε στις επιτροπές; Ακριβώς αυτά είπαμε και έγιναν. Και δεν χρειάζεται να περιμένουμε καθόλου. Το βλέπουμε τώρα. Είστε αναξιόπιστοι και δεν νομίζω ότι χρειάζεται να σας δείχνει κανείς την ελάχιστη εμπιστοσύνη.

Τώρα, όσον αφορά την τροπολογία. Η τροπολογία κατά τα γνωστά έχει μέσα άρθρα ασύνδετα μεταξύ τους, προφανώς. Δεν έχει ενιαία αντίληψη για τίποτα. Είναι ένα από τα γνωστά ευφυολογήματα που κάνετε όλα τα χρόνια της διακυβέρνησής σας. Θέλω να πω αναλυτικά για το τι συμβαίνει.

Πρώτον, σχετικά με το άρθρο πρώτο «Αναπροσαρμογή ασφαλίστρων μακροχρόνιων συμβάσεων εργασίας και διαφάνεια ως προς τις τιμές παροχής υπηρεσιών υγείας και ασφάλισης υγείας». Εδώ τώρα είναι η περιβόητη τροπολογία, η οποία είναι αποτέλεσμα, υποτίθεται, αυτών που συνέβησαν με την Κυβέρνηση Μητσοτάκη τόσα χρόνια. Ούτε λίγο ούτε πολύ ήρθε ο κ. Θεοδωρικάκος να μας πει ότι δεν φταίει αυτός, έφταιγε ο προηγούμενος. Άρα να μην τα βάζουμε μαζί του, γιατί αυτός τώρα τα λύνει τα προβλήματα. Από τη νεοφιλελεύθερη πολιτική υγείας της Κυβέρνησης Μητσοτάκη, λοιπόν, αυτοί που προκλητικά κερδίζουν είναι οι επιχειρηματίες υγείας και οι ασφαλιστικές εταιρείες, ανεξάρτητα από τον μεταξύ τους ανταγωνισμό, ενώ οι μόνοι σίγουρα χαμένοι είναι το ΕΣΥ και οι ασθενείς. Το πιστοποιούν πλέον και τα στοιχεία της EUROSTAT και του ΟΟΣΑ που δείχνουν ανησυχητική αύξηση των ακάλυπτων αναγκών ιατρικής περίθαλψης, δηλαδή αύξηση των υγειονομικών ανισοτήτων στην Ελλάδα 11,6% το 2023 έναντι 2,4% στην ΕΕ, ενώ στα χαμηλά εισοδήματα είναι 23%.

Ο έλεγχος της αγοράς υγείας είναι αναγκαίος και επιβεβλημένος, αλλά είναι αφελής όποιος πιστεύει ότι η Κυβέρνηση Μητσοτάκη που εκπροσωπεί πολιτικά τα ισχυρά συμφέροντα της ιδιωτικής υγείας, έχει την παραμικρή βούληση να τον επιβάλλει.

Η τροπολογία αυτή καθαυτή θέτει πάρα πολλά ερωτηματικά. Φέρνετε ρύθμιση που παραπέμπει πάλι σε μία ΚΥΑ τις λεπτομέρειες του δείκτη βάσει του οποίου θα αυξάνονται τα ασφάλιστρα. Πάλι οι Βουλευτές θα ψηφίσουν κάτι που δεν θα ξέρουν και θα διαμορφωθεί μετά.

Λέτε ότι οι παρεμβάσεις σας μειώνουν τις αυξήσεις, οι οποίες ήταν μεγάλες. Το θυμηθήκατε εχθές το βράδυ στις 11.30΄. Εχθές το βράδυ το θυμηθήκατε αυτό. Και βέβαια, δεν κάνετε τίποτα για το 2025. Θα συνεχίσουν.

Και τι θα γίνει με τις υπερβολικές αυξήσεις που έχουν ήδη πληρωθεί και ακόμη περισσότερο με τα συμβόλαια που έχουν σπάσει λόγω αδυναμίας πληρωμής και οι άνθρωποι έχουν χάσει την κάλυψή τους;

Δυστυχώς, το μήνυμα από τους πολίτες και εδώ είναι ότι παραμένουν απροστάτευτοι. Από τη μία, δεν ενισχύετε το δημόσιο σύστημα υγείας, προσπαθώντας να κατευθύνετε τον κόσμο στην ιδιωτική υγεία. Από την άλλη, αφήνετε απροστάτευτους ακόμη και αυτούς που επιλέγουν ιδιωτική ασφάλιση, κλείνοντας το μάτι στις ιδιωτικές κλινικές και τις ασφαλιστικές ότι μπορούν να αυξήσουν τα ασφάλιστρα.

(Στο σημείο αυτό κτυπάει το κουδούνι λήξεως του χρόνου ομιλίας της κυρίας Βουλευτού)

Σε αυτό, λοιπόν, το άρθρο ψηφίζουμε κατά. Είναι εκατό φορές καλύτερη η τροπολογία του ΠΑΣΟΚ.

Δεύτερον: Θέματα μητρώων συντελεστών παραγωγής δημοσίων και ιδιωτικών έργων, μελετών, τεχνικών και λοιπών συναφών επιστημονικών υπηρεσιών. Τι είναι εδώ το πρόβλημα; Είναι ότι δεν έφτασαν μαθές πέντε χρόνια να εξοικειωθεί, από το 2019…

**ΠΡΟΕΔΡΕΥΩΝ (Βασίλειος Βιλιάρδος):** Ολοκληρώστε, κυρία συνάδελφε.

**ΘΕΑΝΩ ΦΩΤΙΟΥ:** Τελειώνω, κύριε Πρόεδρε. Ένα λεπτάκι.

Πέντε χρόνια δεν έφτασαν για να εξοικειωθούν οι υπόχρεοι με το εν λόγω σύστημα, δηλαδή το Ολοκληρωμένο Πληροφοριακό Σύστημα Μητρώου Τεχνικών Έργων, ΟΠΣ ΜΗΤΕ, το οποίο είναι από το 2019 και τους δίνετε άλλη μια παράταση. Κατά και σε αυτό.

Τρίτον: Είναι τα άρθρα 3 και 4, προϋποθέσεις έκτακτων κρίσεων. Ποιες προϋποθέσεις εκτάκτων κρίσεων; Όποτε σας κατεβαίνει αποκεφαλίζετε τους επικεφαλής των Ενόπλων Δυνάμεων. Το κάνατε την Παρασκευή και σήμερα, μας φέρνετε δήθεν όρους και προϋποθέσεις έκτακτων κρίσεων, για να αντικαταστήσετε την αποκεφαλισμένη…

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ, κυρία συνάδελφε.

**ΘΕΑΝΩ ΦΩΤΙΟΥ:** Κατά και σε αυτό.

Όσο για το τελευταίο άρθρο, είμαστε υπέρ…

**ΠΡΟΕΔΡΕΥΩΝ (Βασίλειος Βιλιάρδος):** Δεν θα ψηφίσετε τώρα όλα τα άρθρα προφορικά!

**ΘΕΑΝΩ ΦΩΤΙΟΥ:** Είμαστε υπέρ στο τελευταίο για τον ΣΚΛΕ, πράγματι. Όμως, όταν συμποσώ όλα τα άρθρα, λέω κατά, γιατί είναι πολύ πιο βαριά τα κατά από το ένα υπέρ για το ΣΚΛΕ.

Σας ευχαριστώ, κύριε Πρόεδρε.

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ την κ. Φωτίου.

Κύριε Δελβερούδη, θα πάρετε τον λόγο;

**ΚΟΜΝΗΝΟΣ ΔΕΛΒΕΡΟΥΔΗΣ:** Όχι, κύριε Πρόεδρε.

**ΠΡΟΕΔΡΕΥΩΝ (Βασίλειος Βιλιάρδος):** Κύριε Μπούμπα, έχετε τον λόγο.

**ΚΩΝΣΤΑΝΤΙΝΟΣ ΜΠΟΥΜΠΑΣ:** Κύριε Πρόεδρε, σας ευχαριστώ.

Κυρία Υπουργέ, ολοκληρώνοντας αυτή τη συζήτηση που είχαμε για τον τουρισμό, για μια ακόμη φορά τις δικές μας προτάσεις μπορούμε να τις κάνουμε εμπεριστατωμένα, αν το ζητήσετε, αλλά και οι υποψίες -αν θέλετε- οι αοριστολογίες που έχετε μας βάζουν σε έναν προβληματισμό.

Διότι, πραγματικά, δεν επιφέρει λύση, κατ’ αρχάς, το στεγαστικό πρόβλημα σε ό,τι αφορά τη βραχυχρόνια μίσθωση και το εξηγήσαμε και στις επιτροπές και μέσα από την Ολομέλεια. Αυτό δείχνουν τα στοιχεία, καθώς τα Airbnb σήμερα αποτελούν το 2% περίπου των ακινήτων στην Ελλάδα. Άρα, λοιπόν, δεν είναι η πανάκεια για να πούμε ότι λύνουμε το στεγαστικό πρόβλημα. Τα ενοίκια στην Ελλάδα δεν είναι ακριβά. Είναι πανάκριβα.

Από εκεί και πέρα, όμως, αφουγκραζόμαστε την αγωνία και του Συνδέσμου Επιχειρηματιών Ξενοδοχειακών Επιχειρήσεων, καθώς οι άνθρωποι λένε ότι με τη χωρική διάρθρωση που έχει γίνει σε κορεσμένες, σε αναπτυσσόμενες, μη αναπτυσσόμενες και προς ανάπτυξη περιοχές, έχουν κατασκευαστεί μόνο ξενοδοχεία μεγάλων αστέρων, δηλαδή για ολίγους, τα οποία ξενοδοχεία δεν πληρώνουν ούτε καν το τέλος για το «Πράσινο Ταμείο». Έχουν γίνει σε εκτός σχεδίου πόλεως, με εμβαδό που καταλαμβάνουν είτε στα δεκαέξι στρέμματα, αν είναι σε κορεσμένες περιοχές, ή στα δώδεκα στρέμματα. Δεν έχει σημασία.

Έχουμε μείνει πίσω. Δεν βοηθούμε τον μικρό, τον μικρομεσαίο επιχειρηματία που θέλει να επενδύσει στον τουρισμό, τον βιοπαλαιστή Έλληνα.

Σε ό,τι αφορά αυτό το οποίο επισήμαναν οι συνάδελφοι για τις νομοτεχνικές βελτιώσεις, έχουν απόλυτο δίκιο. Γίνεται την τελευταία στιγμή. Η Κυβέρνηση διορθώνει τον εαυτό της για προχειρότητα σε δύο ουσιαστικά άρθρα, το άρθρο 3 και το άρθρο 5, γιατί εκεί είναι το ζουμί στο όλο νομοσχέδιο και με αναδρομική ισχύ από το 2011. Και αυτό το λέμε για τον κόσμο, να ξέρει τούτη την ώρα, όσοι είχαν αυτή την τάση, ένα μικρό διαμέρισμα να το μετατρέψουν σε βραχυχρόνια μίσθωση, θα βάλουν πλέον βαθιά το χέρι στην τσέπη και δεν ξέρω πόσοι εξ αυτών θα αντέξουν. Διότι με την αλλαγή χρήσης και τη φορολογική δήλωση, το Ε9 που έκαναν το 2011, άλλο ήταν το νομοθετικό πλαίσιο. Το αλλάζουν, του δίνουν αναδρομική ισχύ και ό,τι αυτό συνεπάγεται.

Αντιλαμβάνεστε πώς θα τα πληρώσει σήμερα κάποιος μεροκαματιάρης ο οποίος έχει ένα μικρό διαμέρισμα Airbnb για να αυξήσει το οικογενειακό του εισόδημα με όλα αυτά που του ζητούν, με τα ολοκληρωμένα συστήματα πυρανίχνευσης και πάει λέγοντας. Ευταξία πρέπει να υπάρχει, έλεγχος πρέπει να υπάρχει, αλλά άλλα του έλεγαν τότε και με άλλον τρόπο θέλουν να τον φορολογήσουν τώρα. Η μόνιμη φορολογία στην Ελλάδα. Είμαστε χώρα παροχής υπηρεσιών και μόνιμης φορολόγησης.

Σε ό,τι αφορά το άρθρο 25, εκεί θα συμφωνήσουμε, διότι τα χιονοδρομικά κέντρα θα πρέπει να λειτουργούν όλον τον χρόνο. Εκεί είμαστε σύμφωνοι. Θα πρέπει οι αναβατήρες και τα τελεφερίκ να αξιοποιούνται όλον τον χρόνο, διότι η χειμερινή περίοδος και δη, η χιονόπτωση στην Ελλάδα είναι σε πολύ μικρό χρονικό διάστημα και πολλά εξ αυτών είναι πλέον εγκαταλελειμμένα, όπως και στη Βόρεια Ελλάδα, είτε στο Φαλακρό της Δράμας είτε στον Λαϊλιά των Σερρών, Βασιλίτσα, Σέλι, 3-5 Πηγάδια κ.λπ.. Θα μπορούν να γίνουν αθλοπαιδιές, να υπάρχει επισκεψιμότητα από πανεπιστημιακές ομάδες, από συνταξιούχους, από διάφορα γκρουπ κ.λπ.. Αυτό είναι προς καλή κατεύθυνση.

Στο άρθρο 28, για το Μουσείο Βυζαντινής Τέχνης, εμείς, ως Ελληνική Λύση, είμαστε υπέρ του θρησκευτικού προσκυνηματικού τουρισμού. Είναι καλό τα Βήματα του Αποστόλου των Εθνών να αξιοποιηθούν, να διαφημιστούν, να προβληθούν. Όμως, πρέπει να δούμε και τους επιστημονικά καταρτισμένους αρχαιολόγους, που τι λένε; Αυτό το πρόγραμμα υπήρχε. Κοστίζει 500.000 ευρώ από το 2023. Και στο κάτω-κάτω το «επίσταμαι» θα παραγκωνιστεί; Αυτοί οι άνθρωποι, οι αρχαιολόγοι, που έχουν σπουδάσει το αντικείμενο, δεν θα έχουν άποψη; Παραγκωνίζονται; Και εξάλλου, τα Βήματα του Αποστόλου των Εθνών δεν είναι μόνο η Θεσσαλονίκη. Είναι η Βέροια, είναι η Πύδνα Πιερίας, είναι οι Κρηνίδες και η Αρχαία Νεάπολη της Καβάλας, είναι η Αμφίπολη των Σερρών. Άρα, λοιπόν, πρέπει να πάμε σε ένα πακέτο αξιοποίησης.

Επίσης, έχουμε επισημάνει ότι δεν αναφέρεται οτιδήποτε για δύο πτυχές και κλάδους του τουρισμού, όπως είναι ο αγροτουρισμός που εμείς, στην Ελληνική Λύση, λέμε ότι ο αγροτουρισμός, ο πρωτογενής τομέας, θα φέρει οικονομική ανάπτυξη, ευμάρεια, αλλά μπορεί, επίσης, να προσελκύσει και επισκέπτες, αν αξιοποιηθούν πρότυπα αγροκτήματα και πρότυπες αγροτικές και κτηνοτροφικές σχολές. Μπορούν να προσελκύσουν το ενδιαφέρον, όπως γίνεται στην Ευρώπη σε πάρα πολλά κράτη. Βλέπε Βέλγιο, για παράδειγμα, ή Ολλανδία. Όμως, δεν αναφέρεται καν και στον λεγόμενο ιατρικό τουρισμό.

Βλέπουμε, λοιπόν, ότι όλα αυτά είναι επιδερμικά. Θα μπορούσε να επιλυθεί το πρόβλημα με προτάσεις που έχουμε κάνει εμείς και με άλλα κοινωνικά κριτήρια. Για παράδειγμα, να υπάρχει κριτήριο εντοπιότητας για κάποιες απλές ειδικότητες είτε καμαριέρες, είτε φύλακες, είτε κηπουρούς, οπότε οι άνθρωποι αυτοί να μην είναι αλλοδαποί ή οτιδήποτε άλλο, αλλά να είναι από την περιοχή με το κριτήριο της εντοπιότητας. Θα μπορούσε τα προϊόντα στις μεγάλες ξενοδοχειακές μονάδες να είναι ελληνικά και να υπάρχουν εχέγγυα και φορολογικά κίνητρα για να πωλείται το μέλι, το τυρί, το γιαούρτι. Όλα να είναι ελληνικά προϊόντα και να μην είναι ξενόφερτα. Θα είχαμε επιλύσει πολλές κοινωνικές ανισότητες και αντιξοότητες, όπως και στη Χαλκιδική, που όλοι περίμεναν να δουλέψουν σε αυτή την εταιρεία «ELDORADO», που μόνο επένδυση δεν είναι, ενώ θα μπορούσαν να απορροφηθούν από τα ξενοδοχεία, αν τουλάχιστον έδιναν αυτά τα φορολογικά κίνητρα σε τοπικά προϊόντα.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Από εκεί και πέρα, σε ό,τι αφορά τις τροπολογίες, είναι εκτός τόπου και χρόνου. Για μια ακόμη φορά έρχεται αυτή η Κυβέρνηση την τελευταία στιγμή να φέρει κάποιες τροπολογίες οι οποίες είναι ασύνδετες μεταξύ τους, δεν έχουν καμμία σχέση. Αν δει κάποιος την πρώτη, μιλάει για αναπροσαρμογή ασφαλίστρων μακροχρόνιων συμβάσεων υγείας και μετά, ενώ αποκεφάλισε τους επικεφαλής στρατιωτικούς, μιλάει για παραμονή ταξιάρχων και υποστρατήγων στον βαθμό.

Κύριε Πρόεδρε, τη μέθοδο αυτή της σουπιάς εφαρμόζει η Νέα Δημοκρατία, γιατί έχει φέρει πολλές τροπολογίες την τελευταία στιγμή. Δέκα Υπουργοί της συνυπογράφουν! Δέκα Υπουργοί! Ένας λείπει για να κάνουν μια ποδοσφαιρική ομάδα και έχουν χάσει τη μπάλα. Αυτό έχει γίνει.

Θα σας πω και κάτι που ήρθε στα αυτιά μου την τελευταία στιγμή. Σε ό,τι αφορά την προκήρυξη 8Κ, μου λένε τώρα ότι δεν υπήρχαν ηλικιακά κριτήρια για κάποιες ειδικότητες, όπως για παράδειγμα, για τους οδηγούς στην αυτοδιοίκηση και την τελευταία στιγμή, η τροπολογία που εικάζεται ότι αυξήθηκε κατά πέντε άτομα -δεν ξέρω ποια είναι αυτά τα πέντε άτομα- βάζει ηλικιακό όριο γεννημένοι το 1980, που δεν έχει γίνει ποτέ στους οδηγούς για τους δήμους. Βάζει, δηλαδή, ρατσιστικό κριτήριο. Ενώ για τους οδηγούς δεν μπαίνει σε κάποιες άλλες υπηρεσίες -ρατσιστικό, θα λέγαμε εμείς- ηλικιακό κριτήριο. Εάν έχει γίνει αυτό, αποτρέπει ανθρώπους ηλικιακά να μη μπορούν να δουλέψουν ως οδηγοί, ενώ έχουν τα μόρια, την εμπειρία και την προϋπηρεσία.

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ, κύριε συνάδελφε.

**ΚΩΝΣΤΑΝΤΙΝΟΣ ΜΠΟΥΜΠΑΣ:** Αντιλαμβάνεστε αυτό τι κοινωνικές αντιξοότητες και επιπτώσεις στον μεροκαματιάρη Έλληνα βιοπαλαιστή θα δημιουργήσει.

Γι’ αυτό καταψηφίζουμε το σημερινό νομοσχέδιο, γιατί θεωρούμε για μια ακόμη φορά ότι δεν έγινε η απαιτούμενη διαβούλευση και δεν εισακούστηκαν ούτε οι ξενοδόχοι, στην ουσία, ούτε η Πανελλήνια Ομοσπονδία Ιδιοκτητών Ακινήτων, η οποία τι λέει; Σε κάποιες γεωγραφικές ενότητες οι ίδιοι οι ξενοδόχοι ζήτησαν να προστατευθεί η στέγαση και δεν το έκαναν.

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ, κύριε συνάδελφε.

**ΚΩΝΣΤΑΝΤΙΝΟΣ ΜΠΟΥΜΠΑΣ:** Σήμερα, λοιπόν, έχουμε επτακόσιες πενήντα χιλιάδες ακίνητα κλειστά. Αυτό λένε τα στοιχεία. Εκατόν είκοσι χιλιάδες είναι μόνο στο Λεκανοπέδιο και τα Airbnb -ή όπως τα λένε- αποτελούν μόνο το 2%.

Μην περιμένει ο κόσμος να πέσουν τα ενοίκια. Τα ενοίκια θα είναι και πάλι, δυστυχώς, στα ύψη και θα εξανεμίζεται ο μισθός κάθε μήνα για να πληρώσουν μια μικρή γκαρσονιέρα, που έχει φτάσει στα 700 ευρώ.

Σας ευχαριστώ, κύριε Πρόεδρε.

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστώ πολύ τον κ. Μπούμπα.

Κύριε Κατσώτη, έχετε τον λόγο.

**ΧΡΗΣΤΟΣ ΚΑΤΣΩΤΗΣ:** Ευχαριστώ, κύριε Πρόεδρε.

Στην πρωτολογία μας ως ΚΚΕ και στην τοποθέτηση του Κοινοβουλευτικού μας Εκπροσώπου, αναφερθήκαμε εκτενώς στις ρυθμίσεις του νομοσχεδίου, που έρχονται να υπηρετήσουν τους μεγάλους ομίλους, επιδεινώνοντας τη θέση των αυτοαπασχολουμένων, των μικρών ιδιοκτητών, αυξάνουν τις δυσκολίες και τα εμπόδια στις διακοπές του ελληνικού λαού. Μέχρι και απαγόρευση στάθμευσης σε δημόσιο χώρο έχει για τα τροχόσπιτα. Μέχρι εκεί φτάνει δηλαδή.

Με τη θέση μας ότι οι εργαζόμενοι παράγουν τον αμύθητο πλούτο και αυτοί έχουν εισόδημα που δεν τους επιτρέπει να καλύψουν ούτε στοιχειώδεις ανάγκες, θέλουμε να καταγγείλουμε την Κυβέρνηση, όπως και τις προηγούμενες, γιατί με την πολιτική που εφαρμόζουν, εξασφαλίζουν φτηνή εργατική δύναμη στους μεγάλους επιχειρηματικούς ομίλους, με μεγάλο ποσοστό αδήλωτης εργασίας και στη βραχυχρόνια μίσθωση βέβαια, με όρους γαλέρας, και με εισόδημα που λείπει τον χειμώνα, γιατί η Κυβέρνηση αρνείται να κάνει αποδεκτό το να καταργηθεί ο μνημονιακός νόμος και να επανέλθει η επιδότηση ανεργίας των εργαζομένων για όσο χρόνο είναι στην ανεργία. Δεν είναι επιλογή των εργαζομένων στον τουρισμό να εργάζονται εποχικά. Είναι αποτέλεσμα της πολιτικής σας, αλλά και της απόφασης των εργοδοτών, να κερδίζουν ακόμα περισσότερο με την εποχική λειτουργία.

Καλούμε τους εργαζόμενους, ύστερα από όλα αυτά, να αμφισβητήσουν αυτό το βάρβαρο εκμεταλλευτικό σύστημα, να διεκδικήσουν αγωνιστικά τις ανάγκες τους και να συμπορευτούν με το ΚΚΕ για την οικοδόμηση της νέας κοινωνίας και οικονομίας, όπου κουμάντο θα κάνουν οι εργαζόμενοι και ο πλούτος που παράγουν θα πηγαίνει για τις ανάγκες τους.

Καλούμε τον λαό που στερείται το δικαίωμα στις διακοπές, να σκεφτεί και να στηρίξει την πρόταση του ΚΚΕ, που μόνο με αυτή μπορεί να γίνει δικαίωμα για όλους, όπως και οι άλλες σύγχρονες ανάγκες του λαού μας. Καλούμε τους κατοίκους ιδιαίτερα των τουριστικών περιοχών, να διεκδικήσουν έργα για την ασφάλεια της ζωής τους και της περιουσίας τους από φωτιές, πλημμύρες, σεισμούς. Είπαμε στην τοποθέτησή μας αρκετά παραδείγματα και για την αθηναϊκή ριβιέρα και για τη Ρόδο, αλλά και για άλλες τέτοιες περιοχές. Καλούμε τον λαό να σταθεί απέναντι στην παραχώρηση κάθε σπιθαμής γης στο κεφάλαιο για εκμετάλλευση, που και μέσα από αυτό το νομοσχέδιο νομιμοποιούνται όλες αυτές οι παρανομίες του μεγάλου κεφαλαίου, να απαιτήσουν ανοιχτές και δωρεάν παραλίες για όλο τον λαό, ενάντια στην ουσιαστική απαγόρευση των κατοίκων, αφού μεγάλο μέρος καλύπτεται για επιχειρηματική δράση.

Καλούμε όλους αυτούς που έχουν ανάγκη θεραπειών σε ιαματικές πηγές να σταθούν απέναντι στην ιδιωτικοποίησή τους, στη μετατροπή τους σε πανάκριβο εμπόρευμα. Καλούμε τους αυτοαπασχολούμενους, τους μικροϊδιοκτήτες να σκεφτούν ότι αυτή η πολιτική στήριξης των μεγάλων ομίλων τούς οδηγεί σε μεγάλα αδιέξοδα, σε καταστροφή και να συμπορευτούν για την ανατροπή τους.

Έχετε παρουσιάσει ότι οι ρυθμίσεις του νομοσχεδίου θα συμβάλουν στην τεράστια έλλειψη στέγης και στο πρόβλημα με τα πανάκριβα ενοίκια. Αιτία της έλλειψης στέγης είναι ότι η γη είναι ένα πανάκριβο εμπόρευμα και έχει περάσει στα χέρια του κεφαλαίου. Η πολιτική όλων σας την έκανε πανάκριβη, με τις διαρκείς αυξήσεις στις τιμές ζώνης, με την παραχώρηση της γης για επιχειρηματική δράση, με την κατάργηση του οργανισμού εργατικής κατοικίας, την παραχώρηση του όποιου στεγαστικού προγράμματος στους κατασκευαστές και στις τράπεζες, με τους πλειστηριασμούς και τις κατασχέσεις και πάνω από όλα την εκδίωξη κόσμου από περιοχές-φιλέτα για τον τουρισμό και την αγορά οικοπέδων, οικιών και άλλων στεγασμένων χώρων από τους μεγάλους επιχειρηματικούς ομίλους. Το νομοσχέδιο δεν θα αντιμετωπίσει ούτε το ζήτημα της στέγασης των δημοσίων υπαλλήλων. Οι εργαζόμενοι, οι νέοι και οι νέες χρειάζεται να διεκδικήσουν με αγώνες ιδιαίτερα, να σταθούν ενάντια στους πλειστηριασμούς και να διεκδικήσουν την εξασφάλιση φθηνής στέγης.

Σχετικά με την υπουργική τροπολογία για το ζήτημα της αναπροσαρμογής των ασφαλίστρων των μακροχρόνιων συμβάσεων ασφάλισης υγείας, θέλουμε να επισημάνουμε ότι όσο η υγεία εμπορευματοποιείται και ιδιωτικοποιείται τόσο ο λαός θα βρίσκεται μπροστά σε ανυπέρβλητες δυσκολίες να αποκαταστήσει την υγεία του. Ένα ποσοστό και από τα λαϊκά στρώματα είχε τη δυνατότητα, εκτός από την μεγάλη φοροληστεία, δηλαδή τις κρατήσεις από τις αποδοχές τους για την υγεία, να πληρώνει και ιδιωτική ασφάλεια με συμβόλαια υγείας για βελτίωση των υπηρεσιών υγείας. Όμως, καμμία επιχείρηση στον καπιταλισμό δεν έρχεται να καλύψει ανάγκες του λαού παρά να κερδίσει. Οι επιχειρήσεις ιδιωτικής ασφάλισης, αξιοποιώντας την πολιτική υπονόμευσης της δημόσιας υγείας, της μεγέθυνσης της ιδιωτικής υγείας, αυξάνουν τα ασφάλιστρα.

Το ΚΚΕ, χωρίς να παραβλέπει το πρόβλημα που αντιμετωπίζουν όσοι έχουν τέτοια συμβόλαια -για αυτό και ζητάμε να επιστραφούν πίσω τα χρήματα- αγωνίζεται για αποκλειστικά δημόσια υγεία με κατάργηση των εισφορών, με χρηματοδότηση από τον κρατικό προϋπολογισμό του συνόλου των δαπανών για σύγχρονες αναβαθμισμένες παροχές υγείας σε όλο τον λαό, με πλήρη κατάργηση της επιχειρηματικής δράσης στην υγεία.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Ψηφίζουμε βέβαια κατά στο άρθρο 1. Στο άρθρο 3, που αναφέρεται στις προϋποθέσεις έκτακτων κρίσεων στις Ένοπλες Δυνάμεις, οι πραγματικοί λόγοι των αλλαγών είναι να τρέξει πιο γρήγορα η νέα δομή των ελληνικών Ενόπλων Δυνάμεων, που κουμπώνει με τους νατοϊκούς σχεδιασμούς, ειδικά μετά την επικαιροποίηση των κατευθύνσεων του ΝΑΤΟ σε συνθήκες πολεμικής προετοιμασίας απέναντι στα αντίπαλα ιμπεριαλιστικά κέντρα, που προϋποθέτει μεγαλύτερη εμπλοκή όλων των κρατών-μελών, και της Ελλάδας. Είναι φανερό ότι οι αλλαγές έρχονται να εναρμονιστούν με τις νέες πραγματικότητες που δημιουργεί και στις ελληνικές Ένοπλες Δυνάμεις η διάταξη μάχης του ΝΑΤΟ που απαιτεί διαρκείς προσαρμογές. Βεβαίως και διαφωνούμε.

**ΠΡΟΕΔΡΕΥΩΝ (Βασίλειος Βιλιάρδος):** Κύριε συνάδελφε, παρακαλώ να ολοκληρώσετε.

**ΧΡΗΣΤΟΣ ΚΑΤΣΩΤΗΣ:** Τελειώνω, κύριε Πρόεδρε.

Να αναφερθώ στην τροπολογία του ΣΥΡΙΖΑ για το τέλος ταφής. Ο ΣΥΡΙΖΑ με την τροπολογία για το τέλος ταφής έρχεται να επιβεβαιώσει την πίστη του στην εφαρμογή των περιβόητων οικονομικών εργαλείων της Ευρωπαϊκής Ένωσης. Πρώτος ο ΣΥΡΙΖΑ ενσωμάτωσε ως κυβέρνηση το δικό του εθνικό σχέδιο διαχείρισης αποβλήτων το 2015, ανάμεσά τους και το τέλος ταφής. Ενώ έθετε ως προϋπόθεση για την εφαρμογή του τη δημιουργία υποδομών προδιαλογής και ανάκτησης, στη συνέχεια το ενεργοποίησε ως περιβαλλοντική εισφορά. Οι αντιλαϊκές επιδόσεις του ΣΥΡΙΖΑ ως κυβέρνηση στον τομέα της διαχείρισης των αποβλήτων, είναι γνωστές και δεν έχουν σε τίποτα να ζηλέψουν…

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε, κύριε συνάδελφε.

**ΧΡΗΣΤΟΣ ΚΑΤΣΩΤΗΣ:**…αυτές της Νέας Δημοκρατίας και του ΠΑΣΟΚ.

Τέλος, η αντιπαράθεση που έγινε σήμερα για το πρόσωπο του Προέδρου της Δημοκρατίας, είναι αποπροσανατολιστική και άστοχη, γιατί όποιος και αν είναι ο Πρόεδρος της Δημοκρατίας, αυτό που θα κάνει είναι να επικυρώνει την αντιλαϊκή πολιτική, όπως αποτυπώνονται με τους νόμους που ψηφίζονται και που όσοι ιδιαίτερα αναφέρονται σε ζητήματα στρατηγικής ψηφίζονται με μεγάλη πλειοψηφία από τα κόμματα του κεφαλαίου.

(Στο σημείο αυτό κτυπάει επανειλημμένα το κουδούνι λήξεως του χρόνου ομιλίας του κυρίου Βουλευτή)

Αυτή είναι η κοινή στρατηγική σας για την καπιταλιστική ανάπτυξη των συμμαχιών της αστικής τάξης, τη συμμετοχή στην Ευρωπαϊκή Ένωση, στο ΝΑΤΟ, τη συμμετοχή στους επεμβατικούς σχεδιασμούς. Το μάθημα της εκμετάλλευσης της εργατικής τάξης θα συνεχίσει είτε με συναινετικό Πρόεδρο της Δημοκρατίας είτε όχι.

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ τον κ. Κατσώτη.

Κυρία Βέττα, έχετε τον λόγο.

**ΚΑΛΛΙΟΠΗ ΒΕΤΤΑ:** Ευχαριστώ, κύριε Πρόεδρε.

Κλείνουμε ήδη δωδεκάμισι ώρες συνεδρίασης, οπότε θα προσπαθήσω να είμαι σύντομη και να απαντήσω σε κάποια θέματα που είπε η κυρία Υπουργός.

Κυρία Υπουργέ, στην ομιλία σας επιδοθήκατε σε έναν εξωραϊσμό της τουριστικής πραγματικότητας. Συνεχίσατε να μας περιγράφετε μια ψευδεπίγραφη εικόνα, παρά τα όσα έχουν ειπωθεί από τους φορείς και τους Βουλευτές που σας άσκησαν κριτική κατά τη συζήτηση του νομοσχεδίου.

Αναφερθήκατε στις επιδόσεις του ελληνικού τουρισμού. Δεν αναφερθήκατε, όμως, στη μείωση της μέσης τουριστικής δαπάνης και στο δυσμενές αποτύπωμα των επιδοτήσεων αυτών στο περιβάλλον και στην εξάντληση των φυσικών και πολιτιστικών πόρων και φυσικά στην κοινωνία. Αναγνωρίσατε ότι οι επιδόσεις αυτές είναι αποτέλεσμα κοινής προσπάθειας, στην οποία μετέχουν και οι εργαζόμενοι στον τουρισμό, όμως η μέχρι σήμερα αντιμετώπισή τους από την Κυβέρνησή σας και η μέχρι σήμερα αδιαφορία στα δίκαια αιτήματά τους αναδεικνύει ακριβώς το αντίθετο. Προφανώς και δεν ακούτε τους εκπροσώπους των εργαζομένων στον τουρισμό που διαμαρτύρονται για τις ελαστικές σχέσεις εργασίας και για τις δύσκολες γι’ αυτούς συνθήκες διαβίωσης.

Μας ενημερώσατε κατά την ομιλία σας ότι μεγάλοι ξενοδοχειακοί όμιλοι έχουν επενδύσει στη χώρα μας. Τι κάνετε, όμως, για τις μικρομεσαίες επιχειρήσεις που αποτελούν τη ραχοκοκαλιά της χώρας μας; Έχουμε κατ’ επανάληψη καταγγείλει ότι νομοθετείτε για το 7% των μεγάλων επιχειρήσεων στον τουρισμό, ενώ αδιαφορείτε επιδεικτικά για το υπόλοιπο 93% των επιχειρήσεων, μικρομεσαίων και μικρών, τους 880 χιλιάδες εργαζόμενους στον κλάδο του τουρισμού και για τους πολίτες αυτής της χώρας, που σε ποσοστό πάνω από 50% αδυνατούν να κάνουν διακοπές.

Μας είπατε, επίσης, ότι στηρίζετε την ανάπτυξη των εναλλακτικών μορφών τουρισμού. Συνεχώς τονίζουμε και αποδεικνύεται από την πραγματικότητα ότι δημιουργείτε χωροταξικά που δεν προωθούν τον βιώσιμο τουρισμό μέσω της ανάπτυξης των εναλλακτικών μορφών τουρισμού, ούτε εξυπηρετούν τις ανάγκες των τοπικών κοινωνιών. Αντιθέτως, προωθούν έναν μαζικό τουρισμό, με μεγάλες κατασκευές, σε βάρος του περιβάλλοντος και της τοπικής κοινωνίας.

Κυρία Υπουργέ, μας μιλάτε για καινοτόμο σύστημα νομοθέτησης περιβαλλοντικών κριτηρίων, χωρίς όμως να μας λέτε κάτι γι’ αυτά. Επιτρέψτε μας να ανησυχούμε. Ωστόσο, αν και η συγκεκριμένη διάταξη δεν επιτρέπει την αξιολόγηση του συστήματος, θα σταθούμε θετικά απέναντί της και θα σας δώσουμε πίστωση χρόνου, παρακολουθώντας στενά τις εξελίξεις. Ελπίζουμε να μην βρεθούμε αντιμέτωποι με φαινόμενα όπως τον μέχρι σήμερα αποκλεισμό των μικρών κατηγοριών τουριστικών επιχειρήσεων από τη δυνατότητα ανακαίνισης, εκσυγχρονισμού και ενεργειακής αναβάθμισής τους.

Όσο για τις ρυθμίσεις για τη βραχυχρόνια μίσθωση που φέρνετε, νομοθετείτε το αυτονόητο, αλλά ανεπαρκώς και με καθυστέρηση. Η ρύθμιση είναι ατελέσφορη, καθώς περιορίζεται στη λήψη των ελάχιστων προδιαγραφών που οφείλουν να έχουν τα ακίνητα που διατίθενται στη βραχυχρόνια μίσθωση και καταδεικνύει την έλλειψη αποφασιστικότητας εκ μέρους της Κυβέρνησης να ξεκαθαρίσετε το τοπίο και να θεσμοθετήσετε ένα αυστηρό πλαίσιο προδιαγραφών και περιορισμών. Αδιαφορείτε για τους εργαζόμενους στον χώρο της βραχυχρόνιας μίσθωσης σαν να μην υπάρχουν αυτοί οι εργαζόμενοι και δεν ξεκαθαρίζετε τελικά το είδος και τον χαρακτήρα της μίσθωσης, ώστε οι εργαζόμενοι να ενταχθούν στην κλαδική σύμβαση που ανήκουν.

Όσο για το οξύ πρόβλημα της στέγης, το μόνο που προβλέπεται στο νομοσχέδιο είναι η δυνατότητα εποχικής στέγασης των δημοσίων υπαλλήλων, ένστολων και γιατρών σε δωμάτια προσωπικού των κύριων ξενοδοχειακών καταλυμάτων. Πρόκειται για διάταξη-ασπιρίνη και δεν λύνει το πρόβλημα. Τα έχουμε πει αναλυτικά στις προηγούμενες συνεδριάσεις και στην πρωτολογία.

Νομοθετείτε με αγωνία να εξυπηρετήσετε τα ιδιωτικά συμφέροντα, καταφεύγοντας σε τρικ και σοφιστείες για να κάμψετε τις αντιστάσεις. Η προσβασιμότητα μπαίνει μαζί με τη νομιμοποίηση έργων εντός χωροθετημένων λιμένων, ενώ προστίθεται νέα χρήση στον αιγιαλό, δηλαδή η δυνατότητα εκτέλεσης έργων εγκατάστασης αγωγών για την άντληση και απάντληση θαλάσσιου ύδατος, προκειμένου να χρησιμοποιηθεί σε πισίνες ξενοδοχείων, χρήση η οποία δεν προβλεπόταν μέχρι σήμερα. Εμείς θεωρούμε ότι το γέμισμα μιας πισίνας με θαλασσινό νερό δεν αποτελεί σκοπό κοινωφελή ή σκοπό προστασίας του περιβάλλοντος και σε καμμία περίπτωση μέτρο για την αντιμετώπιση της λειψυδρίας. Στην ίδια διάταξη, δίπλα στους αγωγούς προσθέτετε και την τοποθέτηση ναυδέτων εκτός θαλάσσιας ζώνης λιμένα, την τοποθέτηση πλωτών προβλητών και εξεδρών, την πόντιση τεχνητών υφάλων, καθώς και την κατασκευή κάθε έργου που κρίνεται αναγκαίο.

Κυρία Υπουργέ, αντί για τη λήψη θαλασσινού νερού με αγωγούς πάνω στον αιγιαλό, θα μπορούσατε, αν ενδιαφερόσασταν αληθινά για την αντιμετώπιση της λειψυδρίας, να λάβετε άλλα ουσιαστικά μέτρα, όπως η στήριξη της κυκλικής οικονομίας, η κατασκευή ταμιευτήρων συγκέντρωσης του βρόχινου νερού κατά τους χειμερινούς μήνες κ.ά..

(Στο σημείο αυτό κτυπάει προειδοποιητικά το κουδούνι λήξεως του χρόνου ομιλίας της κυρίας Βουλευτού)

Τελειώνω, κύριε Πρόεδρε.

Τέλος, με έναν παράδοξο και αντιφατικό τρόπο, το νομοσχέδιο καταστρατηγεί τα δικαιώματα του Δημοσίου, παραχωρώντας το έργο «Τα Βήματα του Αποστόλου Παύλου» στο Μουσείο Βυζαντινού Πολιτισμού με ασαφές κόστος και σκοπιμότητα, αντί για την αρμόδια και επισπεύδουσα Διεύθυνση Προϊστορικών και Κλασικών Αρχαιοτήτων του Υπουργείου Πολιτισμού την ώρα που το έργο έχει σχεδόν ολοκληρωθεί.

Κυρίες και κύριοι συνάδελφοι, αντί να υπάρχει βιωσιμότητα, σεβασμός του περιβάλλοντος και των εργασιακών δικαιωμάτων, προοπτική και ευταξία, με ευθύνη της Κυβέρνησης συμβαίνει το αντίθετο. Γι’ αυτόν τον λόγο απορρίπτουμε τα κυβερνητικά πεπραγμένα στον χώρο του τουρισμού και καταψηφίζουμε το νομοσχέδιο, καθώς, όπως έχουμε πει, δεν δίνει καμμία λύση στα εργασιακά ζητήματα, στην αδυναμία της μεγάλης πλειοψηφίας των πολιτών να κάνουν ακόμη και ολιγοήμερες διακοπές, στην ακρίβεια, στον υπερτουρισμό, στην ανταγωνιστικότητα, στην προώθηση εναλλακτικών προορισμών, στη γεωγραφική και χρονική επέκταση, αλλά και σε ζητήματα που άπτονται της στήριξης των μικρών και μεσαίων επιχειρήσεων, της προστασίας του περιβάλλοντος, της κλιματικής κρίσης και του στεγαστικού προβλήματος.

Σε αντίθεση με την Κυβέρνηση, το δικό μας όραμα και η πολιτική για τον τουρισμό είναι η ενίσχυση των εργαζόμενων, των ανθρώπων του τουρισμού, του περιβάλλοντος και των υποδομών, η διάχυση των οφελών σε τοπικές κοινωνίες και ο τουρισμός ως κοινωνικό αγαθό, όχι ως στρεβλό μοντέλο κερδοσκοπίας για λίγους με ναρκοθέτηση των προοπτικών της χώρας.

Ευχαριστώ πολύ.

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ την κ. Βέττα.

Τον λόγο έχει η κ. Αικατερίνη Σπυριδάκη, εισηγήτρια του ΠΑΣΟΚ.

**ΑΙΚΑΤΕΡΙΝΗ (ΚΑΤΕΡΙΝΑ) ΣΠΥΡΙΔΑΚΗ:** Ευχαριστώ, κύριε Πρόεδρε.

Κυρία Υπουργέ, κυρία Υφυπουργέ, κυρίες και κύριοι συνάδελφοι, το νομοσχέδιο που συζητήσαμε σήμερα παρουσιάστηκε και επικοινωνήθηκε με φιλοδοξίες για τη βελτίωση της ποιότητας του ελληνικού τουρισμού, αλλά αποδεικνύεται κατώτερο των περιστάσεων, όπως τονίσαμε και στην πρωτολογία μας.

Μία ακόμα νομοθετική πρωτοβουλία της Κυβέρνησης, που αντί να λύνει προβλήματα, δημιουργεί πολλά ερωτηματικά. Γιατί τόσο μικρά, χωρίς όραμα, χωρίς σχεδιασμό βήματα; Είναι σαφές πως η απουσία στρατηγικού σχεδιασμού, η αποσπασματική προσέγγιση και η επικοινωνιακή διαχείριση δεν μπορούν να στηρίξουν ούτε την ανταγωνιστικότητα ούτε τη βιωσιμότητα του τουριστικού μας προϊόντος. Η Κυβέρνηση επιμένει να ανακατεύει άσχετα ζητήματα μεταξύ τους σε ενιαία άρθρα, όπως είπαμε και πριν, όπως τη χρήση του ακινήτου και την ύπαρξη πυροσβεστήρα, να παραπέμπει κρίσιμες αποφάσεις σε μελλοντικές υπουργικές αποφάσεις και να νομοθετεί χωρίς να έχει σαφή εικόνα των δεδομένων. Κυρίως, χωρίς να σέβεται τη διαβούλευση, τη συνδιαμόρφωση, που είναι οι αρχές της χρηστής νομοθέτησης.

Δεν είναι τυχαίο που βασικές ερωτήσεις όπως ο αριθμός των εκδοθέντων ειδικών σημάτων λειτουργίας ή οι γνωστοποιήσεις για βραχυχρόνιες μισθώσεις που δόθηκαν σε πολυκατοικίες παραμένουν αναπάντητες και επομένως μάλλον και για εσάς άγνωστες. Διότι, ξέρετε, δεν αρκεί να νομοθετηθείτε. Πρέπει να έρχεστε πίσω και να ελέγχετε πώς οι νόμοι που έρχονται εδώ μέσα εφαρμόζονται στην αγορά, πώς εφαρμόζονται στην κοινωνία. Από εκεί αξιολογείστε και εσείς και το έργο σας. Όλα αυτά συνθέτουν την εικόνα ενός κράτους που νομοθετεί πρόχειρα, χωρίς διαφάνεια και χωρίς ουσιαστική διαβούλευση.

Ενώ οι εργαζόμενοι στον τουρισμό συνεχίζουν να αντιμετωπίζουν ανασφάλεια, η Κυβέρνηση προτιμά να εξυπηρετεί αποσπασματικά συμφέροντα, αφήνοντας στην τύχη τους όσους κρατούν ζωντανή τη βαριά βιομηχανία. Αντί να δημιουργήσετε ένα κατάλληλο πλαίσιο για ανάπτυξη, περιβάλλον, για την κοινωνία, επιμένετε να λειτουργείτε με βάση την επικοινωνία και όχι την ουσία.

Κυρίες και κύριοι συνάδελφοι, στις νομοτεχνικές βελτιώσεις η Κυβέρνηση αφαιρεί τη λέξη «κατοικία» από την κύρια χρήση και μας ενημερώνει ότι από τον Οκτώβριο του 2025 θα έρθει σε εφαρμογή. Αφαιρεί δύο λέξεις από το άρθρο 5, την «υγιεινή» και την «ασφάλεια» και ζητάει απλά λευκή επιταγή. Και ερωτώ: Οι άνθρωποι αυτοί που δεν έχουν αποσβέσει τις επενδύσεις που έκαναν, τι θα γίνουν;

Από την αρχή επισημάναμε και τις σοβαρές επιφυλάξεις μας για τις ρυθμίσεις που αφορούν το glamping και δυστυχώς οι ανησυχίες μας επιβεβαιώθηκαν. Χρειάστηκαν τέσσερις συνεδριάσεις και μία ολόκληρη ημέρα για να καταθέσετε νομοτεχνικές αλλαγές, με τις οποίες ξεκαθαρίσατε ποιος είναι ο πραγματικός σας στόχος. Είναι η ανεξέλεγκτη δόμηση του προϊόντος αυτού, επιτρέποντάς του να συνδεθεί με ξενοδοχεία. Προφανώς δεν πιστεύουμε πως είναι αυτό μια ιδέα που τη συλλάβατε απόψε το απόγευμα, αλλά κάτι που εξαρχής θέλατε να φέρετε και συνειδητά το αφήσατε εκτός διαβούλευσης. Οι ρυθμίσεις σας δεν έχουν καμμία σχέση με την προστασία του περιβάλλοντος ή τη βιωσιμότητα του τουρισμού μας. Αντίθετα, επιδιώκουν να δημιουργήσουν ένα πλαίσιο που επιτρέπει τη νομιμοποίηση και τη διευκόλυνση της ανάπτυξης του glamping δίπλα σε ξενοδοχειακές μονάδες, δίνοντας χώρο σε πρακτικές που υπονομεύουν τη φυσιογνωμία των περιοχών μας.

Η νομοθέτησή σας σίγουρα δεν διαπνέεται από διαφάνεια, αλλά αντιθέτως από μία κρυφή ατζέντα που λειτουργεί υπέρ συγκεκριμένων συμφερόντων. Αυτό αποδεικνύεται σε κάθε ευκαιρία. Αφαιρέσατε τα κριτήρια που υπήρχαν στον νόμο του 2020, ανοίγοντας την πόρτα για άναρχη δόμηση ακόμα και εντός σχεδίου πόλης. Το αποτέλεσμα είναι ότι αντί να προωθήσετε ένα καινοτόμο τουριστικό προϊόν, με σεβασμό στο περιβάλλον, εστιάζοντας στις περιοχές που το χρειάζονται πραγματικά για ανάπτυξη, καταλήγετε να το εργαλειοποιείτε για να εξυπηρετήσετε την χωρίς όρια και κανόνες ανάπτυξη.

Αντί να προτείνετε ένα πλαίσιο βιώσιμης ανάπτυξης με χωροταξικό σχεδιασμό και καθορισμό της φέρουσας ικανότητας κάθε περιοχής, επιλέγετε την παράκαμψη των διαδικασιών και τη δημιουργία περισσότερων προβλημάτων για τις τοπικές κοινωνίες.

Αυτή η πολιτική δεν προάγει την ποιότητα, δεν προάγει τη βιωσιμότητα, δεν προάγει τη διαφάνεια, προάγει την προχειρότητα, την εξυπηρέτηση των συμφερόντων και την αποδυνάμωση του ελληνικού τουριστικού προϊόντος.

Κυρίες και κύριοι συνάδελφοι, ο τουρισμός για εμάς δεν είναι απλά αριθμοί, στάνταρ και ρεκόρ, που τα περισσότερα από αυτά για να είμαστε ειλικρινείς είναι πλασματικά, ειδικά αν τα βλέπουμε με ονομαστικούς όρους και όχι με κατά κεφαλήν πραγματικούς όρους. Είναι ένα πολύτιμο κοινωνικό, οικονομικό αγαθό που οφείλουμε να το προστατεύσουμε και το να αναπτύξουμε με τρόπο βιώσιμο, δίκαιο και ανταποδοτικό. Οραματιζόμαστε έναν τουρισμό που θα βασίζεται στην ποιότητα, την αποκέντρωση, τη βιωσιμότητα, με σεβασμό στο περιβάλλον και στην τοπική κοινωνία, έναν τουρισμό που θα ενισχύει τους εργαζόμενους, θα διασφαλίζει την ισότιμη ανάπτυξη όλων των περιοχών και θα διοχετεύει τα οφέλη του σε όλα τα στρώματα της κοινωνίας.

Η νομοθέτηση, όμως, για να φέρει αυτά τα αποτελέσματα χρειάζεται όραμα, στρατηγική και μια προσέγγιση από τη βάση προς την κορυφή. Η συνδιαμόρφωση με τους φορείς, τις τοπικές κοινωνίες και τους ίδιους τους εργαζόμενους είναι αναγκαία. Δεν μπορεί να υπάρξει βιώσιμη τουριστική ανάπτυξη χωρίς τη συμμετοχή όλων όσοι γνωρίζουν τις πραγματικές ανάγκες και τα προβλήματα του κλάδου. Μόνο με αυτό τον τρόπο μπορούμε να δημιουργήσουμε ένα ισχυρό θεσμικό πλαίσιο που θα ανταποκρίνεται στις προκλήσεις της εποχής μας.

Κλείνοντας, ελπίζαμε πως έστω και αργά η Κυβέρνηση θα εισακούσει ορισμένες από τις προτάσεις μας. Αντ’ αυτού, μόνο ένα μικρό διάστημα μέχρι να εφαρμοστεί το μέτρο του άρθρου 3. Ξέραμε ότι είχαμε δίκιο και επιμέναμε. Αυτή είναι η δύναμη της τεκμηριωμένης παρέμβασης. Ωστόσο, δεν μπορούμε να είμαστε ικανοποιημένοι με ένα νομοσχέδιο που στο σύνολό του έχει ημίμετρα και αποσπασματικές διορθώσεις.

Και τόση ώρα αναρωτιέμαι όταν θα έρθουμε σε λίγο όλοι μας να ψηφίσουμε επί της αρχής, έψαξα να δω ποια είναι η αρχή του νομοσχεδίου. Για μένα η αρχή πρέπει να κρύβει όραμα, πρέπει να κρύβει στρατηγική, πρέπει να ξέρουμε πού θέλει να μας πάει το νομοσχέδιο, πρέπει να ξέρουμε πού θα μας πάει όταν εφαρμοστεί ένα χρόνο. Δυστυχώς, στο συγκεκριμένο νομοσχέδιο η αρχή είναι κενή. Δεν μπορούμε, λοιπόν, να πούμε «ναι» γιατί ο τουρισμός μας αξίζει καλύτερα.

Σας ευχαριστώ.

(Χειροκροτήματα από την πτέρυγα του ΠΑΣΟΚ-Κινήματος Αλλαγής)

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ την κ. Σπυριδάκη.

Θα κλείσουμε τον κατάλογο των εισηγητών με τον κ. Παναγή Καππάτο, εισηγητή της Νέας Δημοκρατίας.

**ΠΑΝΑΓΗΣ ΚΑΠΠΑΤΟΣ:** Ευχαριστώ, κύριε Πρόεδρε.

Κυρία Υπουργέ, κυρίες και κύριοι συνάδελφοι, πριν από λίγη ώρα στη Βουλή εδώ στην Αίθουσα η κ. Κωνσταντοπούλου είπε ότι με την παραίτηση του κ. Τασούλα κλείνουν μαύρες μέρες στο Κοινοβούλιο. Βαριές κουβέντες είναι. Θεωρώ ότι δεν πρόσβαλε η κουβέντα αυτή τον κ. Τασούλα, αλλά πρόσβαλε το Κοινοβούλιο σα θεσμό, πρόσβαλε τους Βουλευτές από το 2019 μέχρι σήμερα των οποίων ήταν Πρόεδρος ο κ. Τασούλας και πρόσβαλε και όλο τον ελληνικό λαό. Και θα σας εξηγήσω τι εννοώ.

Ο κ. Τασούλας εξελέγη το 2019 με μεγάλη πλειοψηφία σχεδόν από όλη τη Βουλή και κανένας την τετραετία που πέρασε δεν εξέφρασε ένα παράπονο για τη δημοκρατικότητα, την οποία είχε κατά την προεδρία του ο κ. Τασούλας. Ο κ. Τασούλας επανεξελέγη Πρόεδρος το 2023 με ευρεία πλειοψηφία και καμμία άλλη φωνή μέχρι σήμερα δεν μίλησε με αυτό το ύφος περί της δημοκρατικότητας της προσωπικότητάς του ως Προέδρου στη Βουλή. Μόνο σήμερα ακούστηκε αυτό το πράγμα για πρώτη φορά.

Όμως, δεν πρόσβαλε αυτή η φράση μόνο εμάς τους Βουλευτές, προσβάλλει όλους αυτούς οι οποίοι τόσα χρόνια ψήφιζαν τον κ. Τασούλα ως Βουλευτή, προσβάλλει πρώτα τους δημότες Κηφισιάς που τον είχαν τιμήσει ως δημότη, προσβάλλει τους Γιαννιώτες που από το 2000 έως σήμερα -25 χρόνια- τον τιμούν και τον έχουν στείλει ως αντιπρόσωπό τους Βουλευτή εδώ στο ελληνικό Κοινοβούλιο. Προσβάλλει, λοιπόν, όλη την κοινωνία του Νομού Ιωαννίνων, αλλά και προσβάλλει και όλους τους Έλληνες, διότι ήταν Έλλην Βουλευτής και ήταν και Πρόεδρος της ελληνικής Βουλής.

Το αν επιτέλεσε δημοκρατικά ή όχι το καθήκον του προς την Ελλάδα και προς τη Βουλή ο κ. Τασούλας δεν θα κριθεί από αυτή τη φράση, η οποία ακούστηκε εδώ στο Κοινοβούλιο, αλλά θα κριθεί από τον κάθε Έλληνα πολίτη, ο οποίος κάθε μέρα από το πρωί ως το βράδυ παρακολουθεί και έχει το δικαίωμα να παρακολουθεί τη Βουλή ζωντανά. Οπότε ο κάθε ένας από εμάς, ο οποίος εκπροσωπεί τον λαό του, έχει δώσει τα δείγματά του, έχει αφήσει τα αποτυπώματά του. Ο κ. Τασούλας κρίνεται και θα κριθεί από την ιστορία, από την ιστορική του πολιτική διαδρομή και δεν νομίζω ότι τιμάνε γενικότερα οι φράσεις αυτές οι οποίες ακούστηκαν.

Κυρίες και κύριοι συνάδελφοι, έχουμε την ευκαιρία να επικυρώσουμε με την ψήφο μας ένα νομοσχέδιο που θέτει στέρεες βάσεις για την ανάπτυξη του τουρισμού στη χώρα μας. Ο τουρισμός είναι πυλώνας της ελληνικής οικονομίας και κοινωνίας, ένας τομέας που επηρεάζει εκατοντάδες χιλιάδες εργαζόμενους, μικρομεσαίους επιχειρηματίες και τοπικές κοινωνίες σε κάθε γωνιά της πατρίδας μας. Το νομοσχέδιο αυτό αποτελεί μια συνειδητή προσπάθεια να απαντήσουμε στις σύγχρονες προκλήσεις με σεβασμό στους ανθρώπους, τους πόρους και τις αξίες που συνθέτουν το τουριστικό μας προϊόν.

Ακούσαμε στη συζήτηση πολλές κριτικές, κάποιες από τις οποίες αναδεικνύουν ουσιαστικά ζητήματα που αφορούν γενικότερα τον τουρισμό μας. Ωστόσο, το κείμενο που συζητάμε σήμερα δίνει σαφείς και εφαρμόσιμες λύσεις με απτά αποτελέσματα για όλους τους εμπλεκόμενους. Στοχεύουμε σε ένα τουρισμό που δεν θα είναι μόνο κερδοφόρος, αλλά και βιώσιμος, δίκαιος και ανθεκτικός, σε ένα τουρισμό που δεν θα εξαντλεί τους φυσικούς μας πόρους, αλλά θα τους προστατεύει, διασφαλίζοντας παράλληλα την ποιότητα ζωής στις τοπικές κοινωνίες.

Οι ρυθμίσεις για τη βραχυχρόνια μίσθωση που συζητήθηκαν εκτενώς είναι χαρακτηριστικό παράδειγμα της ισορροπημένης προσέγγισης που επιδιώκουμε.

Στο άρθρο 3 θεσπίζονται κανόνες που διασφαλίζουν ότι αυτή η μορφή τουριστικής δραστηριότητας θα λειτουργεί με διαφάνεια και δικαιοσύνη. Η εγγραφή στο Μητρώο Ακινήτων Βραχυχρόνιας Διαμονής της ΑΑΔΕ, οι λειτουργικές και πολεοδομικές προδιαγραφές που εισάγονται, καθώς και οι δυνατότητες ελέγχου αποτελούν ένα ολοκληρωμένο πλαίσιο που προστατεύει τόσο την αγορά όσο και τις τοπικές κοινωνίες. Οι ιδιοκτήτες αποτελούν ένα σαφές θεσμικό πλαίσιο για τη δραστηριότητά τους, ενώ οι νόμιμες τουριστικές επιχειρήσεις απαλλάσσονται από τον αθέμιτο ανταγωνισμό.

Στον τομέα της περιβαλλοντικής κατάταξης καταλυμάτων το άρθρο 4 εισάγει μια σημαντική καινοτομία. Μέσα από συγκεκριμένα κριτήρια που σχετίζονται με την ενεργειακή απόδοση και τη βιώσιμη λειτουργία θέτουμε τη βάση για έναν πιο πράσινο τουρισμό. Αυτό το μέτρο δεν είναι μόνο μια επιταγή των καιρών, αλλά και μια στρατηγική επιλογή που ενισχύει τη διεθνή εικόνα της χώρας μας.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Δύο λεπτά, κύριε Πρόεδρε, σας παρακαλώ.

Τα καταλύματα που θα ανταποκριθούν σε αυτά τα κριτήρια θα είναι πιο ανταγωνιστικά, ενώ η χώρα μας θα αποκτήσει μεγαλύτερη αναγνωρισιμότητα ως ένας υπεύθυνος και ποιοτικός προορισμός.

Η απλούστευση των διαδικασιών ίδρυσης τουριστικών επιχειρήσεων που προβλέπεται στο μέρος β΄ του νομοσχεδίου αντανακλά την προσήλωσή μας στη μείωση της γραφειοκρατίας. Οι επιχειρηματίες θα μπορούν να ιδρύουν και να λειτουργούν τις επιχειρήσεις τους ταχύτερα και με μεγαλύτερη διαφάνεια.

Στο τρίτο μέρος το νομοσχέδιο αγγίζει τη σημασία των τουριστικών υποδομών. Οι διατάξεις για τη χωροθέτηση τουριστικών λιμένων και άλλων κρίσιμων έργων που συζητήθηκαν εκτενώς επιδιώκουν να διασφαλίσουν την ισόρροπη ανάπτυξη. Κάθε υποδομή που προγραμματίζεται ή αναβαθμίζεται έχει στόχο να ενισχύσει τη λειτουργικότητα και την ασφάλεια των τουριστικών προορισμών μας, ενώ δίνεται έμφαση στη διατήρηση της ισορροπίας ανάμεσα στην ανάπτυξη και τη διαφύλαξη των φυσικών μας πόρων, καθώς η βιωσιμότητα παραμένει κεντρικός μας στόχος.

Κυρίες και κύριοι συνάδελφοι, το νομοσχέδιο που έχουμε μπροστά μας είναι ένα εργαλείο που απαντά στις ανάγκες της τουριστικής μας βιομηχανίας, ενώ παράλληλα θέτει τις βάσεις για μια σταθερή και βιώσιμη ανάπτυξη. Οι διατάξεις του είναι σαφείς, εφαρμόσιμες και προσαρμοσμένες στις σύγχρονες ανάγκες. Ο ελληνικός τουρισμός δεν χρειάζεται επικοινωνιακές κορώνες ή αποσπασματικές παρεμβάσεις, αλλά συνεκτικές πολιτικές που απαντούν στις προκλήσεις του σήμερα και χτίζουν το μέλλον.

Σας καλώ, λοιπόν, να υπερψηφίσετε αυτό το νομοσχέδιο. Η ψήφος σας δεν είναι απλώς μια θετική στάση απέναντι στην παρούσα νομοθεσία, αλλά μια ψήφος εμπιστοσύνης στις δυνατότητες του ελληνικού τουρισμού και στις προοπτικές ανάπτυξης της χώρας μας. Με όραμα, υπευθυνότητα και συνεργασία μπορούμε να διασφαλίσουμε ότι ο τουρισμός μας θα παραμείνει ένας από τους πιο δυναμικούς τομείς της οικονομίας μας και μια δύναμη που θα στηρίζει κάθε γωνιά της πατρίδας μας.

Σας ευχαριστώ και συγχαρητήρια στο Υπουργείο για το νομοσχέδιο.

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ τον κ. Καππάτο.

Ακολουθεί η Υφυπουργός, η κ. Έλενα Ράπτη, και τη συνεδρίαση θα κλείσει η κυρία Υπουργός.

Ορίστε, κυρία Υφυπουργέ, έχετε τον λόγο.

**ΕΛΕΝΑ ΡΑΠΤΗ (Υφυπουργός Τουρισμού):** Σας ευχαριστώ, κύριε Πρόεδρε.

Κυρία Υπουργέ, αγαπητοί συνάδελφοι, προτού ξεκινήσω θα ήθελα να ευχηθώ και εγώ με τη σειρά μου καλή επιτυχία στον κ. Κώστα Τασούλα. Η επιλογή του Πρωθυπουργού να προτείνει τον κ. Τασούλα για το αξίωμα του Προέδρου της Δημοκρατίας μάς γεμίζει υπερηφάνεια. Η μακρά διαδρομή του στα κοινά, τα σαφή πολιτικά του χαρακτηριστικά και ο ακέραιος χαρακτήρας του αποτελούν εγγύηση για μία εξαιρετική θητεία.

Το σχέδιο νόμου που ψηφίζουμε σήμερα υποστηρίζει την υλοποίηση της στρατηγικής του Υπουργείου Τουρισμού στοχεύοντας στην ενίσχυση του ανταγωνισμού, της περιβαλλοντικής βιωσιμότητας και της ποιότητας της φιλοξενίας. Τα διαθέσιμα στοιχεία προβλέπουν ότι το 2024 θα είναι η νέα χρονιά -ορόσημο για τον τουρισμό της χώρας με υψηλές επιδόσεις σε έσοδα και ταξιδιωτική κίνηση. Είναι το αποτέλεσμα συντονισμένης προσπάθειας όλων των εμπλεκόμενων φορέων και φυσικά της πίστης της Κυβέρνησης στις δυνατότητες του τουρισμού ως μοχλού ανάπτυξης.

Στόχος μας είναι να εμπλουτίσουμε και να διαφοροποιήσουμε την τουριστική προσφορά προωθώντας παράλληλα τις ειδικές μορφές τουρισμού. Προχωρούμε λοιπόν σε σημαντικές νομοθετικές παρεμβάσεις που συμβάλλουν στην επέκταση της τουριστικής περιόδου καθ’ όλη τη διάρκεια του έτους, αλλά και στην προσέλκυση επισκεπτών σε όλες τις περιοχές της χώρας.

Η θέσπιση του πλαισίου λειτουργικών προδιαγραφών και προδιαγραφών ασφαλείας για τα ακίνητα βραχυχρόνιας μίσθωσης επιχειρεί να αντιμετωπίσει τον αθέμιτο ανταγωνισμό που προκαλείται από την απουσία κανόνων και να εξασφαλίσει την προστασία των τουριστών.

Αναγνωρίζοντας την ανάγκη για περιβαλλοντική ευαισθητοποίηση στον τουρισμό εισάγουμε ένα πρωτοποριακό σύστημα περιβαλλοντικής κατάταξης των τουριστικών καταλυμάτων. Η ρύθμιση αυτή αποτυπώνει τη δέσμευσή μας να ενσωματώσουμε τη βιωσιμότητα ως καθοριστικής σημασίας πυλώνα της τουριστικής ανάπτυξης, στο πλαίσιο και της αντιμετώπισης των συνεπειών της κλιματικής κρίσης, ενισχύοντας τη θέση της Ελλάδας στον παγκόσμιο τουριστικό χάρτη.

Η υπαγωγή τουριστικών επιχειρήσεων στο καθεστώς γνωστοποίησης λειτουργίας αποτελεί ένα αποφασιστικό βήμα προς την απλούστευση του πλαισίου ίδρυσης και λειτουργίας τους. Μειώνουμε τη γραφειοκρατία και προωθούμε την επιχειρηματικότητα δημιουργώντας ένα περιβάλλον φιλικό προς τους επενδυτές.

Στους τουριστικούς λιμένες η επικαιροποίηση του πλαισίου χωροθέτησης και η απλούστευση της διαδικασίας έγκρισης και νομιμοποίησης για έργα προσβασιμότητας και πολυλειτουργικότητας διασφαλίζουν την καλύτερη εξυπηρέτηση των πολιτών, καλύπτουν τις ανάγκες της αγοράς, διατηρώντας τη διεθνή ανταγωνιστικότητα του τουριστικού προϊόντος και εναρμονίζονται με την εθνική στρατηγική για τα δικαιώματα των ατόμων με αναπηρία.

Επιπλέον το νομοσχέδιο προβλέπει τη δυνατότητα άντλησης και απάντλησης θαλασσινού νερού για χρήση σε κολυμβητικές δεξαμενές τουριστικών καταλυμάτων. Με αυτό το μέτρο αξιοποιούμε σύγχρονες τεχνολογίες για την εξοικονόμηση ύδατος στο πλαίσιο της ανάγκης προστασίας των περιορισμένων υδάτινων πόρων, ειδικά σε περιοχές με λειψυδρία, ενώ ενισχύουμε την εικόνα της Ελλάδας ως πρωτοπόρου προορισμού στον βιώσιμο τουρισμό.

Προβλέπουμε επίσης την επικαιροποίηση του ορισμού των κέντρων αναζωογόνησης Spa αποσυνδέοντας τη λειτουργία τους από την υποχρεωτική παροχή ιαματικών υπηρεσιών, ώστε να ανταποκρίνονται στις σύγχρονες τάσεις της τουριστικής αγοράς και στη διεύρυνση των ειδών και υπηρεσιών που επιτρέπεται να παρέχουν.

Θεσμοθετούμε τη δυνατότητα ανάπτυξης πολυτελών κατασκηνώσεων glamping εντός σχεδίου πόλης, δεδομένης της χαμηλής τους όχλησης και της αυξανόμενης απήχησής τους στον σύγχρονο τουρισμό. Παράλληλα εισάγουμε μέτρα που στοχεύουν στην ανάπτυξη του ορεινού τουρισμού στα χιονοδρομικά κέντρα, προκειμένου να μπορούν να παρέχουν κατά τη διάρκεια της μη χιονοδρομίας σειρά άλλων δραστηριοτήτων, υποστηρίζοντας έτσι την επέκταση της τουριστικής περιόδου.

Στην κατεύθυνση αυτή επανασχεδιάσαμε το πρόγραμμα «Τουρισμός για Όλους 2025» με αυξημένη επιδότηση των δικαιούχων από 300 ως 600 ευρώ για τη χαμηλή περίοδο που ορίζεται από την έναρξη του προγράμματος έως τις 30 Απριλίου και από την 1η Οκτωβρίου ως τις 31 Δεκεμβρίου 2025. Μέσω του προγράμματος θα προβληθούν, με ενέργειες δημοσιότητας, οι ορεινοί προορισμοί της χώρας. Να θυμίσω ότι το πρόγραμμα «Τουρισμός για Όλους» ενισχύει τον εσωτερικό τουρισμό, την περιφερειακή ανάπτυξη και τις μικρομεσαίες επιχειρήσεις της χώρας.

Τέλος, αναθέτουμε στο Μουσείο Βυζαντινού Πολιτισμού τον συντονιστικό ρόλο για τη δημιουργία της πολιτιστικής διαδρομής «βήματα του Αποστόλου Παύλου». Η διάταξή μας αυτή είναι ανεξάρτητη από το ομώνυμο έργο του Ταμείου Ανάκαμψης του Υπουργείου Πολιτισμού. Η αρμοδιότητα που απονέμεται στο μουσείο αφορά τον συντονισμό των ενεργειών για προώθηση και ανάδειξη της διαδρομής και του έργου που έχει παραχθεί. Επί αυτού του συντονιστικού έργου θα γίνεται εποπτεία στρατηγικής και όχι επιστημονική εποπτεία.

Η διάταξή μας εντάσσεται στη θεσμική συνεργασία των Υπουργείων Τουρισμού και Πολιτισμού, καθώς και του ΕΟΤ, όπως αυτή εκφράζεται μέσω της Κοινής Συντονιστικής Επιτροπής Προσκυνηματικού Τουρισμού, όπου επίσης συμμετέχουν οι τρεις εν Ελλάδι Εκκλησίες, η διοίκηση του Αγίου Όρους και η Ιερά αυτού Επιστασία.

Μέσω της επιτροπής αυτής αναδεικνύουμε και προβάλλουμε τη διαδρομή των βημάτων του Αποστόλου Παύλου με τη διάταξη που σήμερα συζητούμε. Καταγράφουμε προσκυνήματα και κειμήλια ανά Μητρόπολη, με σκοπό την ανάδειξή τους. Καταγράφουμε τοπόσημα, εκθέματα, ιερές εικόνες και άλλα, με σκοπό τη δημιουργία καταλόγου για τη δημιουργία μιας νέας διαδρομής «Τα άγια των προσφύγων μας».

Συνεργαζόμαστε με ΑΕΙ της χώρας και με το Υπουργείο Πολιτισμού για τη συλλογή στοιχείων επισκεψιμότητας, καθώς και το προφίλ των επισκεπτών του θρησκευτικού τουρισμού. Τέλος, συνεργαζόμαστε με τον ΕΟΤ και τις Μητροπόλεις για την συμπερίληψη εμβληματικών θρησκευτικών μνημείων σε ταξίδια εξοικείωσης.

Αγαπητοί συνάδελφοι, το σχέδιο νόμου που ψηφίζουμε σήμερα είναι προϊόν διαλόγου με τα συναρμόδια Υπουργεία, τους κλαδικούς φορείς και τους πολίτες. Ακούσαμε όλα τα επιχειρήματα και τις προτάσεις που τέθηκαν. Με τις πολιτικές μας, καθώς και με τις νομοθετικές μας πρωτοβουλίες προσβλέπουμε σε μακροπρόθεσμα οφέλη από τον τουρισμό για το σύνολο της κοινωνίας.

Με την ψήφο μας σε αυτό το νομοσχέδιο επιβεβαιώνουμε τη δέσμευσή μας για έναν τουρισμό που σέβεται την κληρονομιά μας και αναγνωρίζουμε έμπρακτα την αναγκαιότητα της βιωσιμότητας ως στρατηγική προτεραιότητα. Διασφαλίζουμε ότι η Ελλάδα παραμένει μεταξύ των πρωτοπόρων της διεθνούς τουριστικής αγοράς.

Σας καλώ λοιπόν όλες και όλους να υπερψηφίσουμε το παρόν νομοσχέδιο κάνοντας ένα ακόμα βήμα προόδου για τον ελληνικό τουρισμό, με το βλέμμα στραμμένο στα πολλαπλά οφέλη για τη χώρα μας και τους ανθρώπους της.

Σας ευχαριστώ πολύ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ την Υφυπουργό κυρία Ράπτη.

Θα κλείσει η Υπουργός με μια παρέμβασή της.

**ΟΛΓΑ ΚΕΦΑΛΟΓΙΑΝΝΗ (Υπουργός Τουρισμού):** Ευχαριστώ πάρα πολύ.

Να ευχαριστήσω και την Υφυπουργό κ. Ράπτη για την εξαιρετική συνεργασία.

Θέλω για πολύ λίγα λεπτά να αποσαφηνίσω κάποια πράγματα με βάση και αυτά που είπαν οι συνάδελφοι της Αντιπολίτευσης. Ξεκινώντας με τις βραχυχρόνιες μισθώσεις, εξηγήσαμε πολλές φορές ότι η πρόθεσή μας είναι για πρώτη φορά να τεθούν όρια και προδιαγραφές για τη βραχυχρόνια μίσθωση.

Ακούσαμε με προσοχή τις προτάσεις των φορέων που εκλήθησαν, τις αιτιάσεις της Αντιπολίτευσης, ακόμα και αν τις περισσότερες φορές ήταν στείρες και αυτό που θέλω να μείνει από τη συζήτηση σήμερα είναι ότι η βασική λειτουργική προδιαγραφή των ακινήτων που θα υπόκεινται σε βραχυχρόνια μίσθωση είναι να αποτελούν χώρους κύριας χρήσης, όπως αυτή ορίζεται ρητά στο άρθρο 2 του νέου Οικοδομικού Κανονισμού. Με τον τρόπο αυτό εξειδικεύουμε τη ρύθμιση βάσει των όσων ορίζονται στην πολεοδομική νομοθεσία.

Περαιτέρω και για λόγους που αφορούν στη χρηστή διοίκηση, θεωρούμε ότι πρέπει να δοθεί εύλογος χρόνος προσαρμογής στις ρυθμίσεις που εισάγονται και έτσι ορίζουμε ότι η ισχύς του άρθρου 3 θα άρχεται την 1η-10- 2025.

Αναφορικά τώρα με το θέμα που έθεσαν πολλοί συνάδελφοι και αφορά στην διάταξη για την απαγόρευση στάθμευσης ρυμουλκούμενων μηχανοκίνητων τροχόσπιτων σε αρχαιολογικούς χώρους, παραλίες, δάση και εν γένει κοινόχρηστους χώρους, θέλουμε να διευκρινίσουμε ότι η εγκατάσταση σκηνών και η στάθμευση τροχόσπιτων επιτρέπεται ρητά στις ειδικές θέσεις που προβλέπονται στα κάμπινγκ που διαθέτουν τέτοιους χώρους και αδειοδοτούνται από το Υπουργείο Τουρισμού και βεβαίως εκεί όπου προβλέπεται από τον Κώδικα Οδικής Κυκλοφορίας.

Και για να μην επιχειρείται στρέβλωση της αλήθειας, η συγκεκριμένη ρύθμιση έτυχε της απολύτου αποδοχής του αρμόδιου φορέα, της Ομοσπονδίας Κάμπινγκ Ελλάδος, όπως εκφράστηκε στην ακρόαση των εξωκοινοβουλευτικών προσώπων, των φορέων που λέμε.

Όσον αφορά το glamping τώρα, το καλοκαίρι με τον νόμο που ψηφίστηκε από το Κοινοβούλιο νομοθετήσαμε αυτό το καινούργιο τουριστικό προϊόν. Αποτελεί εξέλιξη του κάμπινγκ με σύγχρονες ποιοτικές προδιαγραφές. Ορίζεται ρητά ότι τα glamping με τον νόμο του καλοκαιριού, τον ν.5121/2024, είναι προϊόν με ημιμόνιμες δομές υψηλής αισθητικής. Με άλλα λόγια, οι όροι δόμησης είναι σαφώς πιο πράσινοι, είναι οι κατασκευές ελαφρύτερες από αυτές των ξενοδοχείων και παράλληλα, η περιβαλλοντική επιβάρυνση είναι πολύ χαμηλότερη από ό,τι στα ξενοδοχεία.

Επομένως, θα έπρεπε να είναι αντιληπτό ότι η προτεινόμενη ρύθμιση για εγκατάσταση glamping σε εντός σχεδίου γήπεδα εξασφαλίζει ουσιαστικά μικρή δόμηση, χωρίς έντονο περιβαλλοντικό αποτύπωμα, άρα, κινείται στην κατεύθυνση της προστασίας του περιβάλλοντος, δηλαδή εκεί όπου θα μπορούσαν ούτως ή άλλως να ανεγερθούν ξενοδοχεία, εμείς επιτρέπουμε να μπορούν να υπάρχουν και οι εγκαταστάσεις αυτές glamping, που όπως είπαμε έχουν πολύ μικρότερο περιβαλλοντικό αποτύπωμα.

Τέλος, θέλω να θυμίσω -γιατί φαίνεται ότι η μνήμη της Αντιπολίτευσης είναι αδύναμη- ότι το καλοκαίρι του 2024 νομοθετήθηκε επίσης η δυνατότητα δημιουργίας δωματίων προσωπικού ως εγκατάσταση με αυστηρές προδιαγραφές ασφαλείας. Και μάλιστα, είναι σαφές ότι πρέπει να διατίθενται οι προδιαγραφές ενός ξενοδοχείου τουλάχιστον δύο αστέρων, να μπορούν δηλαδή οι εργαζόμενοι στον τουρισμό να απολαμβάνουν ποιοτικές συνθήκες διαβίωσης. Σε αυτά, λοιπόν, τα δωμάτια προσωπικού η προτεινόμενη διάταξη δίνει τη δυνατότητα διαμονής εργαζομένων του Δημοσίου και του ευρύτερου Δημοσίου τομέα.

Θέλω να επισημάνω εδώ ότι το Υπουργείο Τουρισμού έρχεται ουσιαστικά να συμβάλει στο πλαίσιο των αρμοδιοτήτων του στην αντιμετώπιση ζητημάτων που απασχολούν την ελληνική κοινωνία. Δεν λέμε ότι με αυτή τη ρύθμιση αντιμετωπίζεται εξ ολοκλήρου το ζήτημα της στέγασης, αλλά δίνουμε τη δυνατότητα να εξυπηρετηθούν ακόμα και μεταβατικά ή προσωρινά, μέχρι να βρεθεί μια μόνιμη εγκατάσταση, οι επαγγελματίες του Δημοσίου, που ξέρετε πολύ καλά, κυρίες και κύριοι συνάδελφοι, ότι πολλοί αναγκάζονται να παραιτηθούν, επειδή αδυνατούν να βρουν άμεσα λύση στέγασης. Άρα και σε αυτές τις περιπτώσεις δίνεται αυτή η εναλλακτική δυνατότητα ακόμα και με προσωρινό χαρακτήρα.

Κλείνοντας, λοιπόν, τη συνεδρίαση και αφού ευχαριστήσω για άλλη μια φορά τις κυρίες και τους κυρίους συναδέλφους για τις παρεμβάσεις τους και τις παρατηρήσεις τους, θέλω να πω ότι το Υπουργείο Τουρισμού κινείται σε μία στρατηγική για την ποιοτική ανάπτυξη του ελληνικού τουρισμού. Ναι, όντως είχαμε χρονιά-ρεκόρ το 2023, χρονιά-ρεκόρ το 2024. Δεν μας αρκεί να έχουμε χρονιές-ρεκόρ στον τουρισμό. Η στόχευσή μας είναι η ποιοτική ανάπτυξη, ένας ελληνικός τουρισμός ανταγωνιστικός, ανθεκτικός, βιώσιμος και αυτό το νομοσχέδιο έρχεται ακριβώς σε αυτό το πλαίσιο της στρατηγικής να βοηθήσει την ποιοτική αναβάθμιση της τουριστικής προσφοράς της χώρας μας, έτσι ώστε η χώρα μας να καταστεί πρωταγωνιστής στην παγκόσμια τουριστική σκηνή. Ευχαριστώ και πάλι!

Ευχαριστώ, κύριε Πρόεδρε.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ την Υπουργό.

Κηρύσσεται περαιωμένη η συζήτηση επί της αρχής, των άρθρων, της τροπολογίας και του συνόλου του σχεδίου νόμου του Υπουργείου Τουρισμού: «Θέσπιση προδιαγραφών ακινήτων βραχυχρόνιας μίσθωσης, περιβαλλοντική κατάταξη καταλυμάτων, απλούστευση διαδικασίας ίδρυσης τουριστικών επιχειρήσεων και ειδικότερες διατάξεις ελέγχου και ενίσχυσης πλαισίου τουριστικών υποδομών».

Εισερχόμαστε στην ψήφιση επί της αρχής, των άρθρων, της τροπολογίας και του συνόλου και η ψήφισή τους θα γίνει χωριστά.

Θέλω να επισημάνω ότι η ψηφοφορία περιλαμβάνει την αρχή του νομοσχεδίου, είκοσι οκτώ άρθρα, μία τροπολογία, το ακροτελεύτιο άρθρο, καθώς και το σύνολο του νομοσχεδίου.

Παρακαλώ να ανοίξει το σύστημα της ηλεκτρονικής ψηφοφορίας.

(ΗΛΕΚΤΡΟΝΙΚΗ ΨΗΦΟΦΟΡΙΑ)

**ΠΡΟΕΔΡΕΥΩΝ (Βασίλειος Βιλιάρδος):** Εφόσον έχετε ολοκληρώσει την ψηφοφορία, παρακαλώ να κλείσει το σύστημα της ηλεκτρονικής ψηφοφορίας.

(ΗΛΕΚΤΡΟΝΙΚΗ ΚΑΤΑΜΕΤΡΗΣΗ)

 (ΜΕΤΑ ΤΗΝ ΗΛΕΚΤΡΟΝΙΚΗ ΚΑΤΑΜΕΤΡΗΣΗ)

**ΠΡΟΕΔΡΕΥΩΝ (Βασίλειος Βιλιάρδος):** Οι θέσεις των κομμάτων, όπως αποτυπώθηκαν κατά την ψήφιση με το ηλεκτρονικό σύστημα, καταχωρίζονται στα Πρακτικά της σημερινής συνεδρίασης και έχουν ως εξής:

ΑΛΛΑΓΗ ΣΕΛΙΔΑΣ

|  |
| --- |
| Θέσπιση προδιαγραφών ακινήτων βραχυχρόνιας μίσθωσης, περιβαλλοντική κατάταξη καταλυμάτων, απλούστευση διαδικασίας ίδρυσης τουριστικών επιχειρήσεων και ειδικότερες διατάξεις ελέγχου και ενίσχυσης πλαισίου τουριστικών υποδομών |
| Επί της Αρχής ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΠΑΣΟΚ-Κ.Α.: ΠΡΝ |
| ΣΥΡΙΖΑ: OXI |
| Κ.Κ.Ε.: OXI |
| ΕΛΛΗΝ. ΛΥΣΗ: OXI |
| Ν. ΑΡΙΣΤΕΡΑ: OXI |
| ΝΙΚΗ: OXI |
| ΠΛΕΥΣΗ ΕΛ.: OXI |
| ΣΠΑΡΤΙΑΤΕΣ: ΠΡΝ |
| Άρθρο 1 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΠΑΣΟΚ-Κ.Α.: ΠΡΝ |
| ΣΥΡΙΖΑ: ΠΡΝ |
| Κ.Κ.Ε.: OXI |
| ΕΛΛΗΝ. ΛΥΣΗ: OXI |
| Ν. ΑΡΙΣΤΕΡΑ: OXI |
| ΝΙΚΗ: OXI |
| ΠΛΕΥΣΗ ΕΛ.: OXI |
| ΣΠΑΡΤΙΑΤΕΣ: ΠΡΝ |
| Άρθρο 2 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΠΑΣΟΚ-Κ.Α.: ΠΡΝ |
| ΣΥΡΙΖΑ: ΠΡΝ |
| Κ.Κ.Ε.: OXI |
| ΕΛΛΗΝ. ΛΥΣΗ: OXI |
| Ν. ΑΡΙΣΤΕΡΑ: OXI |
| ΝΙΚΗ: OXI |
| ΠΛΕΥΣΗ ΕΛ.: OXI |
| ΣΠΑΡΤΙΑΤΕΣ: ΠΡΝ |
| Άρθρο 3 όπως τροπ. ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΠΑΣΟΚ-Κ.Α.: ΝΑΙ |
| ΣΥΡΙΖΑ: ΠΡΝ |
| Κ.Κ.Ε.: OXI |
| ΕΛΛΗΝ. ΛΥΣΗ: ΠΡΝ |
| Ν. ΑΡΙΣΤΕΡΑ: OXI |
| ΝΙΚΗ: OXI |
| ΠΛΕΥΣΗ ΕΛ.: OXI |
| ΣΠΑΡΤΙΑΤΕΣ: ΝΑΙ |
| Άρθρο 4 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΠΑΣΟΚ-Κ.Α.: ΠΡΝ |
| ΣΥΡΙΖΑ: ΝΑΙ |
| Κ.Κ.Ε.: OXI |
| ΕΛΛΗΝ. ΛΥΣΗ: OXI |
| Ν. ΑΡΙΣΤΕΡΑ: OXI |
| ΝΙΚΗ: OXI |
| ΠΛΕΥΣΗ ΕΛ.: OXI |
| ΣΠΑΡΤΙΑΤΕΣ: ΠΡΝ |
| Άρθρο 5 όπως τροπ. ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΠΑΣΟΚ-Κ.Α.: OXI |
| ΣΥΡΙΖΑ: ΠΡΝ |
| Κ.Κ.Ε.: OXI |
| ΕΛΛΗΝ. ΛΥΣΗ: OXI |
| Ν. ΑΡΙΣΤΕΡΑ: OXI |
| ΝΙΚΗ: OXI |
| ΠΛΕΥΣΗ ΕΛ.: OXI |
| ΣΠΑΡΤΙΑΤΕΣ: ΠΡΝ |
| Άρθρο 6 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΠΑΣΟΚ-Κ.Α.: ΝΑΙ |
| ΣΥΡΙΖΑ: ΝΑΙ |
| Κ.Κ.Ε.: OXI |
| ΕΛΛΗΝ. ΛΥΣΗ: ΠΡΝ |
| Ν. ΑΡΙΣΤΕΡΑ: ΠΡΝ |
| ΝΙΚΗ: OXI |
| ΠΛΕΥΣΗ ΕΛ.: ΠΡΝ |
| ΣΠΑΡΤΙΑΤΕΣ: ΠΡΝ |
| Άρθρο 7 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΠΑΣΟΚ-Κ.Α.: ΝΑΙ |
| ΣΥΡΙΖΑ: ΝΑΙ |
| Κ.Κ.Ε.: OXI |
| ΕΛΛΗΝ. ΛΥΣΗ: ΠΡΝ |
| Ν. ΑΡΙΣΤΕΡΑ: ΠΡΝ |
| ΝΙΚΗ: OXI |
| ΠΛΕΥΣΗ ΕΛ.: ΠΡΝ |
| ΣΠΑΡΤΙΑΤΕΣ: ΠΡΝ |
| Άρθρο 8 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΠΑΣΟΚ-Κ.Α.: ΝΑΙ |
| ΣΥΡΙΖΑ: ΝΑΙ |
| Κ.Κ.Ε.: OXI |
| ΕΛΛΗΝ. ΛΥΣΗ: ΠΡΝ |
| Ν. ΑΡΙΣΤΕΡΑ: OXI |
| ΝΙΚΗ: OXI |
| ΠΛΕΥΣΗ ΕΛ.: OXI |
| ΣΠΑΡΤΙΑΤΕΣ: ΠΡΝ |
| Άρθρο 9 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΠΑΣΟΚ-Κ.Α.: ΝΑΙ |
| ΣΥΡΙΖΑ: ΝΑΙ |
| Κ.Κ.Ε.: OXI |
| ΕΛΛΗΝ. ΛΥΣΗ: ΠΡΝ |
| Ν. ΑΡΙΣΤΕΡΑ: OXI |
| ΝΙΚΗ: OXI |
| ΠΛΕΥΣΗ ΕΛ.: OXI |
| ΣΠΑΡΤΙΑΤΕΣ: ΠΡΝ |
| Άρθρο 10 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΠΑΣΟΚ-Κ.Α.: ΝΑΙ |
| ΣΥΡΙΖΑ: ΝΑΙ |
| Κ.Κ.Ε.: OXI |
| ΕΛΛΗΝ. ΛΥΣΗ: ΠΡΝ |
| Ν. ΑΡΙΣΤΕΡΑ: OXI |
| ΝΙΚΗ: OXI |
| ΠΛΕΥΣΗ ΕΛ.: OXI |
| ΣΠΑΡΤΙΑΤΕΣ: ΠΡΝ |
| Άρθρο 11 όπως τροπ. ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΠΑΣΟΚ-Κ.Α.: ΝΑΙ |
| ΣΥΡΙΖΑ: ΝΑΙ |
| Κ.Κ.Ε.: OXI |
| ΕΛΛΗΝ. ΛΥΣΗ: OXI |
| Ν. ΑΡΙΣΤΕΡΑ: OXI |
| ΝΙΚΗ: OXI |
| ΠΛΕΥΣΗ ΕΛ.: OXI |
| ΣΠΑΡΤΙΑΤΕΣ: ΝΑΙ |
| Άρθρο 12 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΠΑΣΟΚ-Κ.Α.: ΝΑΙ |
| ΣΥΡΙΖΑ: ΝΑΙ |
| Κ.Κ.Ε.: OXI |
| ΕΛΛΗΝ. ΛΥΣΗ: OXI |
| Ν. ΑΡΙΣΤΕΡΑ: OXI |
| ΝΙΚΗ: OXI |
| ΠΛΕΥΣΗ ΕΛ.: OXI |
| ΣΠΑΡΤΙΑΤΕΣ: ΠΡΝ |
| Άρθρο 13 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΠΑΣΟΚ-Κ.Α.: ΝΑΙ |
| ΣΥΡΙΖΑ: ΝΑΙ |
| Κ.Κ.Ε.: OXI |
| ΕΛΛΗΝ. ΛΥΣΗ: OXI |
| Ν. ΑΡΙΣΤΕΡΑ: OXI |
| ΝΙΚΗ: OXI |
| ΠΛΕΥΣΗ ΕΛ.: OXI |
| ΣΠΑΡΤΙΑΤΕΣ: ΠΡΝ |
| Άρθρο 14 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΠΑΣΟΚ-Κ.Α.: ΝΑΙ |
| ΣΥΡΙΖΑ: ΝΑΙ |
| Κ.Κ.Ε.: OXI |
| ΕΛΛΗΝ. ΛΥΣΗ: OXI |
| Ν. ΑΡΙΣΤΕΡΑ: OXI |
| ΝΙΚΗ: OXI |
| ΠΛΕΥΣΗ ΕΛ.: OXI |
| ΣΠΑΡΤΙΑΤΕΣ: ΠΡΝ |
| Άρθρο 15 όπως τροπ. ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΠΑΣΟΚ-Κ.Α.: OXI |
| ΣΥΡΙΖΑ: ΝΑΙ |
| Κ.Κ.Ε.: OXI |
| ΕΛΛΗΝ. ΛΥΣΗ: OXI |
| Ν. ΑΡΙΣΤΕΡΑ: OXI |
| ΝΙΚΗ: OXI |
| ΠΛΕΥΣΗ ΕΛ.: OXI |
| ΣΠΑΡΤΙΑΤΕΣ: ΠΡΝ |
| Άρθρο 16 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΠΑΣΟΚ-Κ.Α.: ΝΑΙ |
| ΣΥΡΙΖΑ: ΝΑΙ |
| Κ.Κ.Ε.: OXI |
| ΕΛΛΗΝ. ΛΥΣΗ: OXI |
| Ν. ΑΡΙΣΤΕΡΑ: OXI |
| ΝΙΚΗ: OXI |
| ΠΛΕΥΣΗ ΕΛ.: OXI |
| ΣΠΑΡΤΙΑΤΕΣ: ΠΡΝ |
| Άρθρο 17 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΠΑΣΟΚ-Κ.Α.: ΝΑΙ |
| ΣΥΡΙΖΑ: ΝΑΙ |
| Κ.Κ.Ε.: OXI |
| ΕΛΛΗΝ. ΛΥΣΗ: OXI |
| Ν. ΑΡΙΣΤΕΡΑ: ΠΡΝ |
| ΝΙΚΗ: OXI |
| ΠΛΕΥΣΗ ΕΛ.: OXI |
| ΣΠΑΡΤΙΑΤΕΣ: ΠΡΝ |
| Άρθρο 18 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΠΑΣΟΚ-Κ.Α.: ΝΑΙ |
| ΣΥΡΙΖΑ: ΝΑΙ |
| Κ.Κ.Ε.: OXI |
| ΕΛΛΗΝ. ΛΥΣΗ: ΠΡΝ |
| Ν. ΑΡΙΣΤΕΡΑ: OXI |
| ΝΙΚΗ: OXI |
| ΠΛΕΥΣΗ ΕΛ.: OXI |
| ΣΠΑΡΤΙΑΤΕΣ: ΠΡΝ |
| Άρθρο 19 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΠΑΣΟΚ-Κ.Α.: ΝΑΙ |
| ΣΥΡΙΖΑ: ΝΑΙ |
| Κ.Κ.Ε.: OXI |
| ΕΛΛΗΝ. ΛΥΣΗ: ΠΡΝ |
| Ν. ΑΡΙΣΤΕΡΑ: OXI |
| ΝΙΚΗ: OXI |
| ΠΛΕΥΣΗ ΕΛ.: OXI |
| ΣΠΑΡΤΙΑΤΕΣ: ΠΡΝ |
| Άρθρο 20 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΠΑΣΟΚ-Κ.Α.: ΠΡΝ |
| ΣΥΡΙΖΑ: ΠΡΝ |
| Κ.Κ.Ε.: OXI |
| ΕΛΛΗΝ. ΛΥΣΗ: OXI |
| Ν. ΑΡΙΣΤΕΡΑ: OXI |
| ΝΙΚΗ: OXI |
| ΠΛΕΥΣΗ ΕΛ.: OXI |
| ΣΠΑΡΤΙΑΤΕΣ: ΠΡΝ |
| Άρθρο 21 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΠΑΣΟΚ-Κ.Α.: ΠΡΝ |
| ΣΥΡΙΖΑ: ΠΡΝ |
| Κ.Κ.Ε.: OXI |
| ΕΛΛΗΝ. ΛΥΣΗ: OXI |
| Ν. ΑΡΙΣΤΕΡΑ: OXI |
| ΝΙΚΗ: OXI |
| ΠΛΕΥΣΗ ΕΛ.: OXI |
| ΣΠΑΡΤΙΑΤΕΣ: ΠΡΝ |
| Άρθρο 22 όπως τροπ. ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΠΑΣΟΚ-Κ.Α.: OXI |
| ΣΥΡΙΖΑ: OXI |
| Κ.Κ.Ε.: OXI |
| ΕΛΛΗΝ. ΛΥΣΗ: ΠΡΝ |
| Ν. ΑΡΙΣΤΕΡΑ: OXI |
| ΝΙΚΗ: OXI |
| ΠΛΕΥΣΗ ΕΛ.: OXI |
| ΣΠΑΡΤΙΑΤΕΣ: OXI |
| Άρθρο 23 όπως τροπ. ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΠΑΣΟΚ-Κ.Α.: ΠΡΝ |
| ΣΥΡΙΖΑ: OXI |
| Κ.Κ.Ε.: OXI |
| ΕΛΛΗΝ. ΛΥΣΗ: OXI |
| Ν. ΑΡΙΣΤΕΡΑ: OXI |
| ΝΙΚΗ: OXI |
| ΠΛΕΥΣΗ ΕΛ.: OXI |
| ΣΠΑΡΤΙΑΤΕΣ: ΠΡΝ |
| Άρθρο 24 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΠΑΣΟΚ-Κ.Α.: ΠΡΝ |
| ΣΥΡΙΖΑ: ΝΑΙ |
| Κ.Κ.Ε.: OXI |
| ΕΛΛΗΝ. ΛΥΣΗ: OXI |
| Ν. ΑΡΙΣΤΕΡΑ: OXI |
| ΝΙΚΗ: OXI |
| ΠΛΕΥΣΗ ΕΛ.: OXI |
| ΣΠΑΡΤΙΑΤΕΣ: ΝΑΙ |
| Άρθρο 25 όπως τροπ. ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΠΑΣΟΚ-Κ.Α.: OXI |
| ΣΥΡΙΖΑ: ΠΡΝ |
| Κ.Κ.Ε.: OXI |
| ΕΛΛΗΝ. ΛΥΣΗ: ΝΑΙ |
| Ν. ΑΡΙΣΤΕΡΑ: OXI |
| ΝΙΚΗ: OXI |
| ΠΛΕΥΣΗ ΕΛ.: OXI |
| ΣΠΑΡΤΙΑΤΕΣ: ΝΑΙ |
| Άρθρο 26 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΠΑΣΟΚ-Κ.Α.: ΝΑΙ |
| ΣΥΡΙΖΑ: ΝΑΙ |
| Κ.Κ.Ε.: OXI |
| ΕΛΛΗΝ. ΛΥΣΗ: ΠΡΝ |
| Ν. ΑΡΙΣΤΕΡΑ: OXI |
| ΝΙΚΗ: OXI |
| ΠΛΕΥΣΗ ΕΛ.: OXI |
| ΣΠΑΡΤΙΑΤΕΣ: ΠΡΝ |
| Άρθρο 27 όπως τροπ. ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΠΑΣΟΚ-Κ.Α.: ΠΡΝ |
| ΣΥΡΙΖΑ: ΝΑΙ |
| Κ.Κ.Ε.: OXI |
| ΕΛΛΗΝ. ΛΥΣΗ: OXI |
| Ν. ΑΡΙΣΤΕΡΑ: OXI |
| ΝΙΚΗ: OXI |
| ΠΛΕΥΣΗ ΕΛ.: OXI |
| ΣΠΑΡΤΙΑΤΕΣ: ΝΑΙ |
| Άρθρο 28 όπως τροπ. ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΠΑΣΟΚ-Κ.Α.: ΠΡΝ |
| ΣΥΡΙΖΑ: OXI |
| Κ.Κ.Ε.: OXI |
| ΕΛΛΗΝ. ΛΥΣΗ: ΠΡΝ |
| Ν. ΑΡΙΣΤΕΡΑ: OXI |
| ΝΙΚΗ: OXI |
| ΠΛΕΥΣΗ ΕΛ.: ΠΡΝ |
| ΣΠΑΡΤΙΑΤΕΣ: ΝΑΙ |
| Υπ. Τροπ. 305/10 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΠΑΣΟΚ-Κ.Α.: OXI |
| ΣΥΡΙΖΑ: OXI |
| Κ.Κ.Ε.: OXI |
| ΕΛΛΗΝ. ΛΥΣΗ: OXI |
| Ν. ΑΡΙΣΤΕΡΑ: OXI |
| ΝΙΚΗ: OXI |
| ΠΛΕΥΣΗ ΕΛ.: OXI |
| ΣΠΑΡΤΙΑΤΕΣ: OXI |
| Ακροτελεύτιο Άρθρο όπως τροπ. ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΠΑΣΟΚ-Κ.Α.: ΠΡΝ |
| ΣΥΡΙΖΑ: OXI |
| Κ.Κ.Ε.: OXI |
| ΕΛΛΗΝ. ΛΥΣΗ: OXI |
| Ν. ΑΡΙΣΤΕΡΑ: OXI |
| ΝΙΚΗ: OXI |
| ΠΛΕΥΣΗ ΕΛ.: OXI |
| ΣΠΑΡΤΙΑΤΕΣ: ΠΡΝ |
| Επί του Συνόλου ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΠΑΣΟΚ-Κ.Α.: ΠΡΝ |
| ΣΥΡΙΖΑ: OXI |
| Κ.Κ.Ε.: OXI |
| ΕΛΛΗΝ. ΛΥΣΗ: OXI |
| Ν. ΑΡΙΣΤΕΡΑ: OXI |
| ΝΙΚΗ: OXI |
| ΠΛΕΥΣΗ ΕΛ.: OXI |
| ΣΠΑΡΤΙΑΤΕΣ: ΠΡΝ |

ΑΛΛΑΓΗ ΣΕΛΙΔΑΣ

**ΠΡΟΕΔΡΕΥΩΝ (Βασίλειος Βιλιάρδος):** Συνεπώς, μετά την ολοκλήρωση της ψηφοφορίας με το ηλεκτρονικό σύστημα, το σχέδιο νόμου του Υπουργείου Τουρισμού: «Θέσπιση προδιαγραφών ακινήτων βραχυχρόνιας μίσθωσης, περιβαλλοντική κατάταξη καταλυμάτων, απλούστευση διαδικασίας ίδρυσης τουριστικών επιχειρήσεων και ειδικότερες διατάξεις ελέγχου και ενίσχυσης πλαισίου τουριστικών υποδομών και λοιπές επείγουσες διατάξεις» έγινε δεκτό κατά πλειοψηφία, σε μόνη συζήτηση, επί της αρχής, των άρθρων, της τροπολογίας και του συνόλου και έχει ως εξής:

(Να καταχωριστεί το κείμενο του νομοσχεδίου σελίδα 546Β)

**ΠΡΟΕΔΡΕΥΩΝ (Βασίλειος Βιλιάρδος):** Κυρίες και κύριοι συνάδελφοι, παρακαλώ το Σώμα να εξουσιοδοτήσει το Προεδρείο για την υπ’ ευθύνη του επικύρωση των Πρακτικών ως προς την ψήφιση στο σύνολο του παραπάνω νομοσχεδίου.

**ΠΟΛΛΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Βασίλειος Βιλιάρδος):** Το Σώμα παρέσχε τη ζητηθείσαεξουσιοδότηση.

Κύριοι συνάδελφοι, δέχεστε στο σημείο αυτό να λύσουμε τη συνεδρίαση;

**ΟΛΟΙ ΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Βασίλειος Βιλιάρδος):** Με τη συναίνεση του Σώματος και ώρα 23:04΄ λύεται η συνεδρίαση για αύριο, ημέρα Παρασκευή 17 Ιανουαρίου 2025 και ώρα 9:00΄, με αντικείμενο εργασιών του Σώματος: κοινοβουλευτικό έλεγχο, συζήτηση επικαίρων ερωτήσεων.

**Ο ΠΡΟΕΔΡΟΣ ΟΙ ΓΡΑΜΜΑΤΕΙΣ**